
ÎN VÂLTOAREA DUNĂRII 


MICA OŞTIRE DE ALMĂJENI nu s-a putut aduna decât după vreo 
două zile, căci bozovicenii mai aveau de împlinit cea de pe urmă îndatorire 
faţă de morţi. Printre cei veniţi laolaltă, cu furci şi topoare, ba şi cu câte o 
spadă, se aflau, tineri cu mustaţa abia mijită, alături de bătrâni cu plete 
cărunte, ori bărbaţi în toată puterea. Cu toţii ardeau de nerăbdare să se ia de 
piept cu stăpânul din Ada-Kaleh, căci neavând cui cere dreptate erau nevoiţi 
să şi-o facă singuri. 

Să tot fi fost cam la vreo patruzeci de oameni, cei care îl urmară pe 
Marcu, tăind calea muntelui de-a dreptul către Orşova, iar fostul slujbaş 
domnesc părea să-şi fi căpătat din nou vigoarea tinereţii, văzându-se în 
fruntea lor. Chibzuinţă anilor l-a făcut să nu apuce numaidecât pe urmele 
lotrilor, cu toate că prea greu n-ar fi fost să le afle, câtă vreme aceştia mânau 
cu ei toate turmele satelor. Voia să le cadă în coastă şi pe neaşteptate, căci 
nu ştia câţi erau, tâlharii, dar nici ca oştenii să se sleiască de puteri pe drum 
nu trebuia, aşa că Marcu porunci popas lângă un pârâiaş ce se rostogolea 
năvalnic printre stânci. Atunci i-a venit în minte scrisoarea boierului 
muntean şi socoti cu cale să trimită pe careva la moşia lui Brătăşanu din 
Romanați. Nu avea cum să-i scrie, aşa că îi cerea ajutor prin viu grai, 
bizuindu-se pe făgăduiala făcută de acesta în numele măriei-sale Matei- 
voievod. 

Băgaseră de seamă că, în afară de furtul vitelor, celelalte sate n-au 
pătimit alte distrugeri, de parcă turcii ar fi vrut anume să nimicească doar 
Bozoviciul, şi nimic altceva. Câteva iscoade trimise din vreme la Orşova se 
înapoiară fără vreo mare ispravă, în schimb aducându-l şi pe Ioja, cam 
ameţit de băutură, dar destul de îndurerat din pricina veştilor aflate de 
curând. Se aruncă la pieptul celui ce îl înfiase şi vărsă şiroaie de lacrimi, 
pomenind-o mereu pe Ana, care ţinuse la el ca o adevărată mamă. Purtarea 
lui l-a înduioşat pe Marcu, ştergând din mintea lui bruma de bănuială 
strecurată de Sâvu. L-a mângâiat pe creştet ca pe un copil şi l-a ţinut mereu 
în preajma sa. În acest fel, tânărul a putut afla tot ce se punea la cale şi mai 
ales nu i-a fost pe plac părerea ca să se aştepte sprijinul domnitorului 
muntean. 

— Dacă mi-e cu îngăduinţă, zise el într-un sfat de seară, eu aş putea să 
mă întorc la Orşova. Am făcut prietenie cu o slugă de-a paşei şi aş afla câţi 


oşteni sunt pe ostrov. 

— Mergi, fiule, încuviinţă Marcu bucuros de gândul cel bun al lui Ioja. 
Ai grijă să nu scapi o vorbuliţă despre noi şi fă cumva să ne dai de ştire cât 
mai curând. 

— Mă voi strădui! înclină capul cu umilinţă băiatul, mai mult ca să nu 
i se vadă licărul de bucurie din ochi. 

Sâvu se uită lung după el, văzând graba cu care căutase să plece. 

— Numai de n-ar ajunge prin vreo cârciumă şi să uite de noi! mormăi 
el. 

— Vorbeşti cu păcat, măi frate! îi luă apărarea Marcu. Doar ai văzut şi 
tu câte lacrimi amare a vărsat pentru răposata Ana. 

— Hm! dădu din umeri prigoreanul şi nu răspunse. Presimţirile lui nu 
se adeveriră, căci loja se înapoie la numai două zile de la plecare, ba aducea 
şi veşti îmbucurătoare. 

— Paşa n-are mai mult ca la vreo douăzeci de azapi, iar ceilalţi 
locuitori ai ostrovului nu-s decât robii şi muierile. Acolo se poate ajunge 
foarte bine cu lotca, lăsându-ne pe firul apei la ceas de noapte, iar eu am şi 
găsit câţiva pescari să ne ajute. 

— Na, văzut-ai, Sâvule, ce fecior de ispravă am? îi zise Marcu 
nedespărţitului său tovarăş. 

— Numai să fie aşa. Dacă a aflat şi paşa de gândul nostru, şi ne 
aşteaptă cu masa pusă? Vânzători sunt pe toate cărările, iar Orşova e numai 
la doi paşi de el... 

Cu toată împotrivirea lui Sâvu, cei mai mulţi se încrezură în vorbele lui 
Ioja şi hotărâră să se repeadă în puterea nopţii şi să nimicească, în chip de 
răzbunare, frumosul ostrov scăldat de vâltoarea Dunării. 


O noapte de catran învăluia luciul apei, desluşindu-i-se numai 
clipocitul, care înfiora până în măduva oaselor pe cei ce nu se mai urcaseră 
până atunci în vreo barcă. Undeva, pe mal, se auzeau cocoşii cântând de 
miezul nopţii, în timp ce pâcla se aşternea din ce în ce mai groasă. Jur- 
împrejur erau înconjurați de aburi aidoma celor de pe pârâul morţilor, ce 
ducea pe lumea cealaltă, ca-n basmele bătrâneşti. 

Sâvu a mai boscorodit o vreme. Ba că prea lesne au fost găsiţi 
luntraşii, şi încă fără plată; ba că feţele lor arătau mai curând a lotri şi nu a 
pescari, şi multe altele. Până la urmă n-a avut încotro şi s-a urcat şi el într-o 
lotcă, urmând ca în cea de-a doua să se afle Marcu şi câţiva feciori vânjoşi, 


care aveau să calce primii pe ostrov. Grosul cetaşilor rămase pe mal, şi 
numai la nevoie s-ar fi repezit şi ei, căci, după spusele lui Ioja, douăzeci de 
azapi somnoroşi nu erau nici de luat în seamă. 

Din când în când răzbeau până la ei lătrături ori alte zvonuri ale nopţii, 
înfricoşându-i pe cei mai slabi de fire. Dar aceştia prinseră a-şi face 
puzderie de cruci când se ivi pe neaşteptate în calea lor o matahală 
întunecată, ce nu putea fi alta decât ştima apelor. Luntraşul însă era liniştit 
şi le făcu semn cu degetul la buze să nu facă gălăgie, murmurând scurt: 
„Ada-Kaleh”. 

— Dacă-i aşa, se cam răsti Sâvu, fără a ţine seama de luntraş, de ce nu 
se vede niciun fel de foc de strajă? Nu cumva le-au stins anume? Oare toată 
lumea doarme acolo? 

Mâna grea a prigoreanului se lăsă pe umărul vâslaşului, dar acesta 
răspunse pe dată. 

— Sunt învăţaţi cu pescarii de noapte, apoi nici nu le este îngăduit să 
tulbure somnul înălţimii-sale. Niciodată vrăjmaşii n-au pus piciorul pe 
ostrov, aşa n-au teamă de nimeni. 

Cele auzite ar fi trebuit să-l liniştească, părând adevărate, totuşi o 
presimţire a lui, cum că se aflau în primejdie, nu-i dădea pace. Abia aştepta 
să se vadă pe uscat cu spada în mână, căci legănatul... 

— Fugi, Sâvule!... Vânzare!... Nu veniţi, fraţilor! se auzi în întuneric 
strigătul lui Marcu. 

Pocnete de sâneţe, ba şi câteva săcăluşe îi acoperiră glasul, iar plumbii 
prinseră a le vui pe la urechi. 

— La vale! porunci Sâvu, văzând că luntraşul voia să se îndrepte către 
unde era vacarmul. Feciori, daţi-l la o parte şi trageţi voi la lopeţi, care cum 
veţi şti, că nu-i vreme de pierdut. 

— Nu-i cu putinţă! se împotrivi barcagiul. Aici e un vârtej care ne 
trage spre Ada-Kaleh şi nu putem ieşi din el. 

Atunci Sâvu îl pocni cu latul spadei în moalele capului şi-i făcu vânt în 
apă, fără a mai sta la tocmeală. 

— Nu vă lăsaţi! Au să ne ajute cei de pe mal, numai să apucăm să ne 
îndepărtăm de blestematul ostrov, îşi îndemnă el tovarăşii. 

N-avea habar cum să se descurce, bizuindu-se mai mult pe tăria 
braţelor fecioreşti. Însă au avut un dram de noroc, ori poate că dârzenia cu 
care s-au împotrivit apei i-a îndepărtat de locul primejdios şi chiar şi 
pocnetele conteniră, semn că-i pierduseră din vedere. O strângere de inimă 


simţea fiecare, însă niciunul nu cuteza să se întrebe cu glas tare de soarta 
tovarăşilor lor. Erau lac de sudoare, însă păreau a nu simţi osteneala, vâslind 
întruna până când cerul prinse a se lumina către răsărit. Şi poate că nici 
atunci nu s-ar fi oprit, căci pâcla cea deasă se cam risipise, dar s-au pomenit 
înţepeniţi în crengile unor sălcii ce străjuiau malul. 

Sâvu sări cel dintâi, dar se afundă până la genunchi în mâl şi prinse a 
sudui de mama focului. 

— No, acum să vă văd, feciori! zise el. Până aici venirăm noi cumva, 
dar prin imala asta cum o mai scoatem la capăt? Musai să ieşim din 
smârcuri şi să ne hodinim o ţâră oasele, căci la vale o mai apucăm abia la 
noapte, aşa că priponiţi cumva barca. Ne-am învăţat cu ea şi va fi mai lesne 
de acum încolo. 

— Mai bine ar fi să ne ducem mai în jos, îşi dădu părerea unul. Nici că 
am putea să ne întindem în mâl, iar de mâncat şi aşa n-avem ce. 

— Cred că ai dreptate! încuviinţă Sâvu şi se caţără la loc. 

— Barem să fi ajuns pe malul românesc, adăugă un altul. 

— Oricum trebuie să ne ascundem, şi ar fi bine să putem ajunge cât 
mai departe, răspunse Sâvu. 

Mai întâi se gândise să se întoarcă la Orşova, ca împreună cu cei 
rămaşi să mai încerce o dată să ajungă în Ada-Kaleh, dar îndată şi-a dat 
seama că n-ar fi fost cu putinţă. Pentru Marcu nu mai puteau să facă nimic 
ei singuri. Numai boierul acela muntean, neam cu Vodă, s-ar putea băga să-l 
scoată din ghearele turcului. Banii au să-i strângă toate satele din jur, căci 
Marcu era iubit de toţi. 

Aproape un veac li s-a părut drumul până au izbutit să apuce pe malul 
Oltului, către deal, trăind din mila localnicilor şi ajungând adevăraţi 
cerşetori. Nici n-a fost de mirare că la conacul de la Brătăşani abia au fost 
lăsaţi să se aşeze în preajma grajdurilor, căci nimeni nu-i credea, că nu sunt 
nişte milogi neisprăviţi. Totuşi boierul auzi de sosirea lor şi, cu toate că nu-i 
prea venea la socoteală, îl chemă pe Sâvu la el. Privi cu scârbă la înfăţişarea 
bănăţeanului, dar cum deschise gura îşi dădu seama că nu era un oarecine 
de pe drum, apoi se posomori auzind cele întâmplate şi zise gânditor: 

— Spui că l-a prins pe kir Marcu? 

— Aşa socot, boierule! răspunse Sâvu. 

— Păi ce căuta el acolo? 

— Doar ţi-a dat de ştire, boier vel-vistiemice. De mirare că n-a ajuns 
până acuma. Păgânul i-a nimicit satul... 


— Nu ştiu despre asta nimic. Acuma aflu. Apoi, ce dacă i-a prădat 
casa?... Cine l-a pus să plece să se răzbune de capul lui? Nu era mai 
cuminte să se fi înfăţişat la mila măriei-sale, care-i bun prieten cu Ferhad- 
paşa? Luat cu vorbă bună... 

— Ce să-i mai facă? i-o cam reteză Sâvu. l-au ucis muierea şi toate 
neamurile. Mai putea să le dea viaţă? 

Vel-vistiernicul Ghinea Brătăşanu fu supărat că nu-l lăsase să 
isprăvească vorba şi zise răstit: 

— Dar, ia spune-mi, cine eşti şi ce pofteşti de la mine? Cum de-ai 
ajuns aici? 

— Să-mi fie cu iertăciune, boier vistiernice! plecă pletele prigoreanul. 
Eu mi-s Sâvu, cândva căpitan în slujba domniei la măria-sa vodă-Iomşa, 
dar, mai presus de toate, frate de cruce cu Marcu. Ce vreau?... Nimic alta 
decât să-ţi ţii domnia-ta făgăduiala, precum ai zis în scrisoare... 

— Omule, nu mă băga în păcat, că eu habar n-am despre ce vorbeşti. 
N-am scris nimănui nimic! Am să mă rog de măria-sa pentru Marcu, să fie 
iertat de turc, dar nu eu l-am băgat acolo. 

— Nici n-am zis asta, boierule... lacă, îi bine şi cum spui domnia ta! 
bătu în retragere Sâvu, prea istovit ca să se ia la harţă cu vel-vistiernicul. 

Acesta îşi dădu seama că bănăţenii, chiar aşa, zdrenţăroşi cum se 
arătau, ar fi putut să se facă oşteni domneşti de mare preţ şi porunci să fie 
ospătaţi mai ca lumea, ba să li se dea şi veşminte. Le ceru însă ca nu cumva 
să plece de la curtea lui, până ce se va întoarce de la Târgovişte, cu 
răspunsul voievodului. 


În răstimp, Marcu şi cei patru tovarăşi ai lui scăpaţi cu viaţă fură 
legaţi-fedeleş şi trântiţi la picioarele lui Ferhad-paşa, chiar în aceeaşi 
noapte, la lumina făcliilor. Văzându-i, paşa rânji cu mulţumire şi fără nicio 
judecată porunci descăpăţânarea tuturor, mai puţin a lui Marcu. Acesta 
pricepea limba Profetului şi se înfiora, bănuind o moarte mai crâncenă decât 
a celorlalţi. Un licăr de bucurie îi unse totuşi sufletul, căci printre cei ucişi 
nu era şi loja. Barem el scăpase şi poate avea să-l răzbune, îşi zicea, 
neîndoindu-se nicio clipă că barcagiii fuseseră vânzătorii. Cât despre Sâvu, 
nu mai încăpea vorbă că dacă ar fi fost prins s-ar fi aflat alături. 

Cumplita osândă fu adusă la împlinire pe dată şi, sub ochii lui 
îndureraţi, cei patru tovarăşi îşi pierdură capetele în praful de la picioarele 
butucului. El însă fu priponit de un belciug de care se agaţă otgoanele 


corăbiilor şi lăsat în paza a doi azapi, chipurile, ca să se odihnească. Se- 
nţelege că n-a fost cu putinţă să pună geană pe geană, frământat de gândul 
cum ar fi putut să scape, ori să-şi vândă cât mai scump pielea. Se încredea 
în vorbele lui Ioja cum că turcii n-ar fi fost mai mult ca vreo douăzeci, ba 
uneori i se părea că aude glasul lui Sâvu îndemnându-şi fârtaţii în ajutorul 
lui, dar liniştea nopţii dăinuia mai departe peste întreaga fire. Alteori îi 
apărea chipul înlăcrimat al Anei, chemându-l cu ochii ei stinşi, aşa cum 
făcea odinioară, când voia să-l facă să plece în tăcere de lângă leagănul 
copilului. „Lăzărel!... O mai fi trăind, sărmanul?... Nu mai am pe 
nimeni!”, gemu el şi i se umeziră ochii. N-ar mai fi avut pentru ce să 
trăiască, dar nici să moară în furci, ca un netrebnic. 

Când soarele s-a înălţat de-o suliță, doi gealaţi l-au înşfăcat pe Marcu, 
despuindu-l în pielea goală, după care l-au târât, în văzut mulţimii, lângă un 
zid de piatră. Abia atunci a priceput ce soartă îl aştepta, zărind fioroasele 
cârlige ce-şi arătau colții spre el. Avea să sfârşească istovit de sete şi de 
foame atârnat în ele în vreme ce arcaşii, mai mult sau mai puţin iscusiţi, îl 
vor săgeta în aşa fel ca să nu moară îndată. Cel mai de nesuferit avea să fie 
rânjetul gloatei care-l va batjocori, aruncând asupra lui cu tot felul de 
murdării şi sărind în sus de bucurie, dacă ar fi văzut vreun semn de suferinţă 
pe obrazul osânditului. Nici nu putu să-şi stăpânească strigătul, când gheara 
ascuţită de fier îi pătrunse pe sub coaste, înăbuşindu-l. Apoi fură ţintuite 
mâinile şi picioarele, dar nu mai avu niciun pic de vlagă în el, încât îşi 
pierdu simţirea... 

Să fi trecut o săptămână?... o zi?... o clipă?... Marcu nu-şi mai dădea 
seama. Simţi răcoarea apei puturoase ce i se revărsa din creştet peste întreg 
trupul, înviorându-l cu încă un strop de viaţă, dar nu fu în stare să deschidă 
ochii. În schimb simţi arsura unei săgeți înfipte în pulpă şi... alta... şi 
alta... A fost prea mult pentru răbdarea lui şi un urlet prelung îi sfâşie 
pieptul. 

— Ha, ha, ha! Trăieşte! se auzi vocea paşei, care ţinuse să nu se 
lipsească de asemenea privelişte. 

Martirul înţelese că-l aşteptau şi alte chinuri drăceşti, singura lui 
nădejde fiind într-o moarte cât mai apropiată. Şi nu atât de teama suferinței, 
cât să nu mai audă bucuria celor din jur, care-şi spuneau oameni. 

— Ascultă, ghiaurule, ştiu că pricepi limba noastră, zise paşa cu glas 
tare. Mai înainte de a te înghiţi focul gheenei, vreau să afli că însuşi fiul tău 
te-a vândut. 


— Lăzărel? murmură Marcu tresărind. Peste poate... unde-i? 

Ochii lui înceţoşaţi abia dacă mai puteau zări ceva, iar dacă ar fi fost 
cu adevărat Lăzărel, l-ar fi iertat din toată inima, numai să-i mai vadă o dată 
chipul. Sau poate că ar fi fost mai bine să ducă cu el în lumea umbrelor 
înfăţişarea fecioraşului de altădată... 

— Iată-l! şi slujitorii paşei îl împinseră în faţă pe loja. Tu l-ai trimis la 
târg, iar el a venit de-a dreptul la mine ca să-mi spună cât de înstărit îi satul 
vostru. Două pungi cu zloți i-au fost răsplata. Apoi l-am mai plătit şi atunci 
când mi-a dezvăluit că aveai de gând să mă păleşti peste noapte, iar dacă i- 
aş porunci, ar fi în stare să te şi ucidă. 

Ioja rămase cu capul în pământ, pentru că, deşi nu înţelegea vorbele 
turcului, bănuia că era dat în vileag, şi pentru întâia dată în viaţa lui simţi 
mustrarea cugetului. 

— Iudă! bâigui chinuitul. 

Simţea că-şi pierde puterea odată cu scurgerea sângelui, şi totuşi, o 
mare bucurie îl cuprinse văzând că nu de Lăzărel era vorba. Şi-l aminti din 
nou, aşa cum era îmbrăcat în blestemata zi când a fost dus fără urmă în 
oastea împărătească, şi-i zâmbi cu blândeţe. Din nou s-a ivit şi buna lui 
Ana, ba şi obrazul înceţoşat al lui Gaşpar-vodă, şi toţi îl îndemnau să se 
lepede de lumea asta haină şi să li se alăture, dar nu izbutea nicicum... O 
nouă tresărire! Altă săgeată i-a muşcat trupul, însă nu-şi mai dădea seama 
unde. Deschise ochii, vrând parcă să vadă de unde pomeau uneltele morţii, 
şi atunci dădu cu privirea peste Ioja, în spatele dregătorilor paşei. Pricepu 
totul când acesta îşi încorda arcul... şi pleoapele îi căzură în aşteptare. 
Zbârnâitul ucigător i se înfipse în grumaz, acoperindu-i pieptul cu un val de 
sânge cald. Mai apucă să audă pe stăpânul din Ada-Kaleh spumegând de 
furie: „Cine a fost nepriceputul?” şi o amorţeală plăcută îl învălui. Mai 
înainte de a-şi da duhul tinu să-i mulțumească lui Ioja, dar cuvintele „Îţi 
mulţumesc, fiule”, n-au mai putut fi auzite de nimeni. Cerul prinse a se roti 
şi o pâclă îi acoperi privirea. 

— Care a fost neghiobul? răcni din nou Ferhad-paşa. Cine a cutezat? 

Osânditul ar fi trebuit să se chinuiască zile în şir, dar săgeata i-a scurtat 
suferinţele, sfidând porunca paşei. Nu i-a fost prea greu să dea peste Ioja, 
rămas prostit cu arcul în mână şi cu o privire ciudată în ochi. Târât în faţa 
stăpânului, acesta l-a scuipat scârbit, mustrându-l: 

— Nu ţi-a fost îndeajuns câte i-ai făcut, fiară? 


Stăpânul din Ada-Kaleh avea o ură osebită asupra vânzătorilor şi cu 
atât mai mult nu-l suferea pe Ioja, ştiindu-l feciorul mortului. Uciderea 
propriului părinte era o patimă bolnavă şi cerea pedeapsă neîndurătoare. 
Porunci ca ucigaşul să fie despuiat, luându-i toţi banii ce-i avea, apoi, 
biciuit până la sânge, a fost aruncat în vâltoarea apei, ca hrană pentru peşti. 

Greu de spus dacă nu cumva tânărul s-a lăsat anume în îmbrăţişarea 
morţii, căci, fiind un bun înotător, ar fi putut ieşi undeva la mal, departe de 
zbirii paşei. Creierul lui era însă măcinat de privirea blândă şi iertătoare, din 
ultima clipă, a celui pe care-l dusese la pieire, din prea marea lui lăcomie. 


Sâvu însă n-avea cum să ştie ce se petrecuse în frumosul ostrov 
dunărean şi se ţinea mai departe de capul boierului Ghinea să facă ce-o şti, 
numai să-l scoată pe Marcu din Ada-Kaleh. Cum însă marele boier cam 
tărăgăna fără rost, îşi aminti de Hrizea, cel care-i fusese oaspete lui Marcu 
la Bozovici. Părăsi deci pe delăsătorul Brătăşanu şi plecă la moşia 
vornicului din Bogdanei. 

La început fusese luat şi aici drept un pribeag oarecare şi cu greu 
pătrunse la stăpâna casei, jupâneasa Frăsina. Acesteia i s-a făcut milă de 
bieţii bănăţeni şi a poruncit să fie hrăniţi şi omeniţi până la sosirea soţului 
ei, plecat pentru vreo câteva zile. Dar când s-a întors acasă, lui Sâvu i-a 
venit cam peste mână să vorbească cu el, văzându-i bogăţia veşmintelor. Se 
temu chiar că acesta nici nu-şi va mai aminti de oropsitul Marcu. S-a înşelat 
însă, căci năvalnicul boier i-a răspuns pe dată: 

— Mergem să-l scoatem de la turc. Eu şi cu Duţescu mă încumet să-l 
arunc pe paşă în Dunăre, dacă... 

— Stai, omule! îl opri nevastă-sa. Vrei să treci peste Vodă? N-auzişi că 
alde Brătăşanu nu se bagă? 

— Aida de! Ce-i fi vrând? Să-l las pe creştin în mâna păgânului? Nici 
gând! se burzului Hrizea. 

— Nici eu n-am zis asta! nu se lăsă jupâneasa Frăsina. Tu socoti că 
împreună cu Duţescu al tău ai putea întoarce ţara pe dos, dar nu-i chiar aşa. 
Nu zic eu că nu-i viteaz şi cutezător, căpitanul, însă nu uita că domnitorul 
este prieten cu turcii şi nu are chef să se strice cu ei. Mai bine te-ai înfăţişa 
la picioarele lui şi să-l rogi să trimită carte turcului. 

— Dacă nu vrea? N-a ascultat el pe Brătăşanu, care o ţine pe soru-sa, 
şi are să plece urechea la rugile mele? 

— Abia atunci ţi-e îngăduit să faci ce vrei, dar pe ascuns. 


— Jupâneaso, ai o minte de aur! râse Hrizea. Ce m-aş fi făcut eu fără 
domnia-ta?... Dar până să punem noi totul la cale, Marcu poate ajunge 
prea-bine în lumea celor drepţi. 

— Atunci lasă totul în seama lui Duţescu, răspunse femeia. Te lauzi pe 
toate drumurile că-i isteţ şi îndrăzneţ. Să vedem, el ce zice? 

— lertat să-mi fie că mă amestec şi eu, îndrăzni Sâvu. Socot că, dacă 
m-oi repezi cu acel căpitan, ne-om descurca noi cumva, şi chiar de ne-o 
prinde, am făcut-o după mintea noastră. 

— Facă-vi-se voia! ridică Hrizea amândouă braţele. Aveţi dreptate că 
trebuie umblat în mare taină, ca să nu stârnim cumva mânia lui Vodă. 

Aşa se face că, la mai bine de patru săptămâni după moartea lui Marcu, 
un pâlc de călăreţi, aleşi unul şi unul de către căpitanul Duţescu, se îndrepta 
către ţinutul Mehedinţilor. Printre ei se aflau şi bănăţenii din ceata lui Sâvu, 
toţi înveşmântaţi ca seimeni, căci duceau un dar al măriei-sale către 
luminăţia-sa Ferhad-paşa, cu straşnică poruncă să fie înmânat numai la el, 
în ostrov, şi nu în altă parte. 

O strânsă prietenie legă pe cei doi căpitani şi Duţescu îi povesti mai tot 
drumul cum taică-său luptase la Mirăslău şi Gorăslău, dar căzuse la moara 
de hârtie de lângă Braşov, în oastea lui Radu-vodă Şerban. Lui îi semăna în 
ticluirea urzelilor, dar şi în luptă deschisă cu spada, şi ţinea la Hrizea ca la 
ochii din cap. Apoi i-a spus lui Sâvu cum plănuia să ajungă la Ferhad-paşa. 

— Lădiţa asta ferecată este o momeală pentru turc! arătă el spre calul 
ce o căra în spate. 

— Dar ce-i în ea? 

— Nimic! 

— Când o să vadă că ne-am bătut joc de el, paşa are să ne tragă în 
ţeapă. 

— Aş vrea s-o văd şi pe asta! râse Duţescu. Mă prefac a umbla pe la 
lăcată, zicând că am pierdut cheia, iar domnia-ta ai să te repezi cu hangerul 
în beregata turcului. 

— Să-l ucid? 

— Nicidecum! Numai îl ameninţi, şi eu sar pe dată alături, apoi cerem 
prinşii în schimbul vieţii lui ticăloase. Eu mă descurc binişor pe limba lui, 
aşa că să nu te temi... 

— Dar cu el ce vom face? 

După ce-i luăm pe ai noştri, ne ducem cu paşa în pădurile 
Mehedinţilor. 


— Ostatec? 

— De bună-seamă? 

Adevărat că aşa ceva numai prin mintea lui Duţescu ar fi putut să 
treacă, iar Sâvu se cam îngrijoră ca nu cumva să stârnească mânia 
domnitorului. Totuşi, pentru Marcu trebuia încercat orice. 

Ajungând în târgul Severinului au şi trimis vorbă pe ostrov, cerând 
îngăduinţă să se înfăţişeze strălucitului stăpân, dar paşa n-a încuviinţat să 
meargă decât cel mult doi oameni, zicând că va trimite el azapi să păzească 
nepreţuitul dar. 

— Ce ne facem? întrebă Sâvu cam îngândurat. 

— Nici n-aveam nevoie de mai mulţi. Care osmanlâu va clinti, când 
Ferhad va avea jungherul la grumaz? 

— Mă rog, dacă aşa socoti domnia-ta, se învoi prigoreanul. 

Duţescu însă îşi trimise oştenii într-un loc anume, pe malul Dunării, 
unde aveau să iasă cu ostatecul, şi-i povăţui ce să facă. Apoi se urcară în 
barca trimisă de paşă, în vreme ce alte două, pline cu oşteni, aveau să-i 
însoţească, spre a nu păţi vreun necaz. Cu ei se aflau numai barcagiul şi 
lădiţa, aşa că nu se mai socotiră nevoiţi să se ferească, bănuind că turcul nu 
le cunoştea limba. 

— Tot aşa am plecat şi atunci, se înfiora Sâvu, zărind moscheea din 
Ada-Kaleh, care-şi înălța minaretele spre cer, smulgându-se din verdeata 
înconjurătoare. Parcă, să zic, ceva mai la deal, dar eram mai mulţi. 

— Însă pe întuneric, adăugă zâmbind Duţescu. lată-ne oaspeţii 
stăpânului din Ada-Kaleh şi la plină vedere, apăraţi chiar de azapii lui. Nu-i 
aşa? 

Luntraşul i-a ascultat o vreme şi, pe neaşteptate, s-a băgat în vorbă: 

— Bre ghiaur! Eu ascultam la voi şi auzit prostii vorbeam. 

Amândoi îl priviră uluiţi. 

— Voi nu ştiam ce păţim ghiaurii prinşi? 

— Nu! sări Sâvu, temându-se de o nouă capcană. 

— Ehei, efendi. Ăla ghiaur la cârlige crăpat. Ceilalţi, cap tăiat la ei. 
Voi la fel voiam? 

Căpitanul Duţescu nu se mulţumi numai cu atât, ci îl descusu pe 
barcagiu pe limba lui şi atunci află cumplitul adevăr. Mergeau degeaba, 
fiind morţi cu toţii. Sâvu îngălbeni când auzi crâncenul sfârşit al lui Marcu, 
şi nu fu în stare să mai scoată un cuvânt. 

— Ne întoarcem! hotărî Duţescu. 


— Acum nu puteam, ghiaur-efendi. Nu vedeam azapi? Pe dată dam la 
fundul apei. 

Zâmbetul de încredere pieri de pe faţa lui Duţescu, iar mintea lui se 
zbătea acum spre a găsi scăparea, căci de mers pe ostrov nici nu mai putea 
fi vorba. 

— Oare chiar suntem pierduţi? întrebă şoptit Sâvu. 

— Încă nu! şi faţa căpitanului se lumină iar. Apoi începu a vorbi 
turceşte cu luntraşul: 

— Ascultă bre... cum îţi spune? 

— Cekârge, efendi. 

— Vrei să te fac bogat? De azi, scapi de sărăcie. 

— Auzi vorbă?! zâmbi strâmb turcul. Să fie oare careva s-o 
îndrăgească într-atât ca să nu se scape de ea? 

— Atunci îi bine, Cekârge! Vezi tu lada asta? 

— Înî! 

— Ei bine, este plină-ochi cu nestemate. Preţul răscumpărării celor 
ucişi. Nu mai vreau s-o dau stăpânului tău, că nu merită. ie ţi-o dăruiesc 
toată! 

— Mie?! Să cred oare?... dar ce mă fac?... nici n-apuc să ajung cu ea 
acasă... 

— Nu va şti nimeni că-i la tine. N-ai decât s-o vinzi cu bucăţica. Om te 
fac! În schimb, tu ne scoţi pe malul românesc, colo, în dreptul Simianului, 
apoi te duci la vale cu lotca şi-ţi îngropi comoara. Nici că trebuie să te mai 
întorci, să dai socoteală cuiva. 

— Dar cu azapii ce fac? 

— Treaba ta! Pentru asta îţi dau o avere, ca să ne scapi. Altfel, crezi că 
nu opream eu giuvaericalele? Dar n-am poftă să-mi las căpăţâna pe ostrovul 
vostru afurisit. 

Barcagiul îl privi neîncrezător pe Duţescu, apoi se uită către bărcile 
azapilor, rămase mai în urmă, şi spuse hotărât: 

— Mă-nvoiesc! Mai întâi să-mi dai lădiţa, s-o dosesc în fundul bărcii. 

— Asta nu, frăţioare! Mă iei drept prost? Pe urmă să mă duci plocon 
paşei? 

— N-ai decât să-mi crapi capul, efendi, dacă nu-s cu gând bun. Doar ai 
spada în mână. 

Duţescu se prefăcu a chibzui, apoi îi făcu semn că poate să ia lădiţa. 


— Bine! Fie cum vrei tu! Dar cum ai să scoţi barca din ochii 
urmăritorilor? 

— O iau încolo, spre mal, arătă el târgul Severinului, căci numai eu 
ştiu cum curge şuvoiul prin locul acesta. Apa, izbindu-se de fundul 
ostrovului, se întoarce şi face un vârtej. Azapii se vor lua după noi şi când 
or să intre în bulboană tragem cu toţii la vâsle, după cum am să spun eu. În 
apropierea țărmului, săriţi amândoi deodată, şi descurcaţi-vă cum veţi şti. 

Duţescu dădu mulţumit din cap şi se întoarse către Sâvu. 

— Ştii să înoţi? îl întrebă el. 

Bănăţeanul îl privi mirat, căci nu înţelesese nimic din ce vorbiseră cei 
doi până atunci. 

— Nu prea, dădu el din cap. 

— Apă nu mare estem, bre, se băgă turcul. Apropiem de mal şi zdup! 

Duţescu îl lămuri pe Sâvu ce plănuise, bănuind că azapii se vor învârti 
o vreme în vârtej, răstimp în care ei ar ajunge la semenii lor, gonind cu toţii 
cât mai departe de Dunăre. Nu i-a mai pomenit însă nimic de „răsplata” 
făgăduită, ca nu cumva să întrebe ceva nelalocul lui şi să afle barcagiul. 

Prinseră a pluti cu iuţeală pe firul apei la vale, făcându-i pe azapi să 
urle, întrucât bănuiau ceva necurat la mijloc şi vâsleau acum din răsputeri 
ca să-i ajungă pe fugari. Se liniştiră însă curând, când îi văzură că se 
întorceau împotriva apei, către deal, şi lăsară şi ei bărcile în voie, socotind 
că intraseră în vreo bulboană. Oricum, tot pe ostrov aveau să iasă la mal, 
aşa că le dădură pace, mărindu-se depărtarea dintre ei. 

— Acum, bre! strigă deodată Cekârge, strângându-şi lădiţa cu 
genunchii. Săream şi fugeam! îi mai îndemnă el. 

Holbă ochii la Duţescu, dar nu mai apucă să zică nimic, fiindcă acesta 
îl pocni cu lopata, prăvălindu-l peste râvnita lădiţă. 

— Sări! porunci el, dându-i brânci lui Sâvu. 

Urletele neputincioase ale azapilor, care văzusem cele petrecute, le 
ajunseră la ureche, dar fără plumbii traşi din sâneţe, care se pierdeau undeva 
în apă, la jumătatea drumului. Sudălmile lor au fost zadarnice, fiindcă 
Cekârge avusese dreptate şi curând simţiră pământul sub picioare. Din 
câteva salturi fură pe mal, fără să se mai uite înapoi spre nefericitul 
barcagiu, care plutea acuma spre Ada-Kaleh, cu vâslele bălăbănind la voia 
întâmplării. 

Abia când s-au mai oprit să-şi tragă sufletul, fiind la adăpost, Sâvu îşi 
arătă nedumerirea: 


— De ce l-ai pocnit, câtă vreme şi-a ţinut făgăduiala? 

— Ca să-i scap viaţa. 

— ?! 

— Paşa l-ar fi scurtat de cap pentru fuga noastră, căci el n-avea să 
spună nimic de lădiţă. 

— Aşa însă are să i-o apuce el, şi când o vedea pietrele... 

— Se va uita prostit la ele, adăugă Duţescu râzând. Sâvu păru totuşi 
nemulţumit de purtarea lor. 

— Mai bine i-am fi dat nişte bani. 

— Numai răcliţa aceea ferecată ar fi putut să-l ispitească să înfrunte 
mânia paşei. Poate că are norocul să fie şi răsplătit, căci lovitura primită 
este o dovadă a nevinovăţiei lui. 

Într-adevăr, Ferhad-paşa rămase cu gura căscată văzând pietricelele şi 
multă vreme s-a tot întrebat ce-or fi urmărit ghiaurii aceia ţicniţi, neputând 
să-şi închipuie că ar fi vrut să-şi bată joc de el. 

Fugarii se întâlniră în cele din urmă cu oştenii care-i aşteptau şi care nu 
scoaseră o vorbă văzându-i uzi-leoarcă, bănuind că va fi fost vorba de o 
fugă neaşteptată. Aprinseră un foc şi curând voia-bună se aştemu pe faţa 
căpitanului Duţescu. 

— Aşa scăldat mai zic şi eu, făcu el, lovindu-şi braţele ca să se 
încălzească. 

— Bine că am scăpat teferi din vâltoarea Dunării, adăugă şi Sâvu. 

— Ca să intrăm în cea a vieţii, ca şi până acum, oftă cu tâlc Duţescu. 


COROANA RÂVNITĂ 


DE LA O VREME asupra frumosului oraş Messina, care îşi oglindea 
casele şi chiparoşii în apele azurii ale Mediteranei se abătuseră zvonuri de 
mare primejdie din partea corsarilor aflaţi sub ascultarea sultanului. Aceştia 
vânturau mările în lung şi în lat, şi, nu o dată, coborând pe ţărmuri, jefuiau 
şi pustiau totul în calea lor, lăsând în urmă numai plâns şi jale. 

Pe malul cel mai de către miazăzi, de unde se zărea Sicilia, se aflau pe 
la 1629 casele bogatului nobil Carlo Cigalla. Avea puzderie de slujitori şi 
un om cu vază ca el nu găseai, nu numai în oraş, ci în întregul regat al 
Neapolelui. Dar, cu toată starea lui înfloritoare, era mâhnit peste poate, căci 
de vreun an de zile nu mai căpătase veşti de la singurul lui moştenitor, Gian 
Michele. Răsfăţat de mic, tânărul Cigalla se obişnuise a face numai după 
cum îi tăia capul şi iată că acuma, pe neaşteptate, părăsise casa părintească 
şi oraşul, împreună cu prieteni de aceeaşi seamă ca să vânture lumea. La 
plecare luase, fără încuviințarea cuiva, cutia cu giuvaericale a mamei sale, 
pe care o isprăvi în numai şase luni, în vreme ce un altul, mai chibzuit, ar fi 
trăit din belşug mai bine de doi ani, cu banii căpătaţi din vânzarea lor. 

Bătrânul Cigalla se înspăimântase, de la o vreme, ca nu cumva odrasla 
lui să fi căzut în mâinile corsarilor, căci până în primăvara acelui an nu 
aflase nimic despre soarta hoinarului. Mamă-sa, în schimb, se ducea zilnic 
la catedrala oraşului şi ceva în inima ei îi spunea că odorul trăieşte. Ba într- 
o noapte o visase chiar pe sfânta Ana, care, zâmbindu-i din înălțimile 
cereşti, i-a spus că Gianino al ei ajunsese la mare cinste şi mărire, iar sfinţii 
nu puteau să mintă! 

Prin postul Paştelui, un străin bătu la poarta lui messer Cigalla şi-i 
întinse răvaşul mult aşteptat de la fugar. Carlo îl citi pe nerăsuflate, mai 
înainte de a-l înmâna nevesti-sii, dar nevenindu-i a crede cele scrise de 
fecior, îl mai luă o dată de la capăt şi abia după aceea se uită după aducător. 

— Domnia-ta, signor...? 

— Capello! Giovani Capello, răspunse străinul. Sluga domniei- 
voastre. 

— Voiam să te întreb, signor Capello, dacă ai ştire ce-mi scrie fiul 
meu, căci mie nu prea îmi vine a crede. 

— Bănuiesc că v-a dat vestea că este pe cale să se însoare cu o prinţesă 
de neam mare. 


— Întocmai! Dar cum a intrat în vorbă, fără ca noi, părinţii, să tocmim 
zestrea, aşa după cum se obişnuieşte? 

— Fata cu care are cinstea a se însoţi este Hana de Podebrad, fiica 
ilustrului conte cu acelaşi nume, care se trage din regii Boemiei şi este 
deosebit de bogată, pe lângă frumuseţea pe care i-a dăruit-o cerul. 

— Ei, vezi domnia-ta, signore, chiar pentru aceea mi se pare o 
încurcătură. Uşuraticul de fiu-meu s-a dat drept fecior de prinţ, ori noi, deşi 
am avea tot dreptul, căci vechimea familiei este cu mult mai mare... 

— Ştiu, signore! Giani mi-a spus totul. Acesta este şi țelul venirii mele 
aici, ca să punem la cale nunta. Ne trebuie însă bani, ca să cumpărăm titlul 
de principe. 

— Bani avem! De unde titlu? 

— Găsim! Am eu prietenii mei la Gran Turco, iar principatele 
dunărene sunt în împărăţia lui. Dăm vreo sută de mii de scuzi... 

— Cât?! 

— Giani îmi spune că n-are să fie prea greu pentru domnia-ta. Ca să 
izbutim, vom împărţi multe daruri, mai cu seamă la sărai... 

— Dar nu s-ar putea să găsească o mireasă care să mă coste mai puţin? 
Slavă domnului, că Italia este plină de fete şi chiar de principese, dacă asta 
visează. 

— Eu nu zic ba, dar domniţa Hana este mai presus de toate! Cât 
priveşte contele de Podebrad... se bucură de mare cinste pe la toate capetele 
încoronate ale lumii, încât nu l-aş sfătui pe Giani să-şi încalce cuvântul dat. 

— Mii şi sute de draci! înjură Cigalla, tocmai când pătrunsese şi 
nevastă-sa în încăpere. 

— Nu cumva a venit scrisoare de la Gianino? Unde-i? 

— Cum naiba s-or fi aflând toate în casa asta? răbufni Carlo. Poftim, 
citeşte marea bucurie ce ne-a făcut scumpetea domniei-tale de băiat! 

Femeia înşfacă pe dată răvaşul şi, desluşind despre ce era vorba, se 
lumină la faţă şi murmură, cu ochii în tavan: 

— Madonă graţioasă! lubită sfântă Ana, îţi mulţumesc! 

— Doar nu vrei să spui că sfânta Ana l-o fi povăţuit să ne bage la aşa 
cheltuială? Ascultă şi tu ce spune domnia-lui, şi mai ales cât bănet trebuie 
să punem la bătaie. Cu aurul ăsta am putea cumpăra toate fetele de măritat 
din Messina la kilogram... dar ce spun eu?... din toată Italia! Parcă ar fi un 
harem, şi nu o singură mireasă. 


— Stai! Ce te aprinzi aşa? îl opri soaţa. Ce bani? De asta ne putem noi 
plânge? Tu nu te bucuri de ce are să ajungă Gianino al nostru? 

Bătrânul Cigalla se uită la ea buimăcit, în vreme ce străinul dădea din 
cap, încuviinţând. Încurajată de privirea lui Capello, fericita mamă îşi săltă 
pieptul şi spuse hotărâtă: 

— Signore, dacă este vorba de vreo cheltuială pentru viitorul fiului 
meu, eu fac tot ce trebuie, ca să devină ce am visat şi să se împlinească 
destinul. 

— Signora! se înclină cu smerenie Capello. 

Se vede treaba că doamna Cigalla avea un cuvânt foarte greu în 
căsnicie, mai cu seamă că o parte din avere provenea din zestrea adusă de 
ea, aşa că soţul păru a se mai domoli. 

— Bine! făcu el cam înciudat. Dar avem noi să-i arătăm acelui conte 
de... 

— Podebrad, răsti apăsat oaspetele. 

— Aşa cum spui! se îndârji bătrânul. O fi el de viţă veche, dar şi Giani 
va fi principe turc! 

— Ceee?! sări speriată signora Cigalla. 

— Nici vorbă, doamnă, o linişti Capello zâmbind. Va stăpâni un 
principat în împărăţia turcului. Este adevărat că locuitorii sunt schismatici 
de rit grecesc, dar tot creştini sunt şi poate că, până la urmă, însuşi Gianino 
are să-i ducă la apostolica noastră credinţă catolică, spre marea mulţumire a 
sanctităţii-sale papa. 

— Acum ai văzut de ce s-a băgat sfânta Ana în daravela asta? rânji 
Carlo către nevastă-sa. 

— Dacă-i pe aşa, atunci bucuria are să ne fie şi mai mare. Dumnezeu, 
sfânta Ana şi sanctitatea-sa... 

— Şi toţi sfinţii!... o îngână bărbatu-său. Să ştii că-l şi văd pe 
cucernicul nostru Gianino cu crucea într-o mână şi cu foarte scumpa lui 
mireasă pe genunchi, botezând pe toţi sălbatecii aceia, care te pomeneşti că 
mai mănâncă şi oameni, după câte am auzit eu... 

— Vai de mine! se sperie mama. 

— Nu-i aşa, signora, râse Capello. Messer Cigalla glumeşte, ca să vă 
înfricoşeze, dar când are să afle câţi bani va scoate Giani de la „sălbatecii” 
aceia... 

— De aur?! sări Carlo. 


— Se-nţelege! Ei nici nu păstrează argintul, îl dau copiilor să se joace 
cu el, în loc de pietricele. Chiar şi ţăranii au, acolo, mai mult aur decât 
neguţătorii noştri din Italia. 

— Ei... dacă-i pe aşa, se mai înmuie negustorul Cigalla, de ce n-ai 
spus de la început că nu-s bani aruncaţi în vânt?! Cum se numeşte faimosul 
principat? 

— Valachia, ori Ţara Românească. Tot una-i! 

— Hm! făcu nedumerit Cigalla. 

— Ei de fapt îşi spun români, numai vecinii le zic valachi. 

— Parcă ai zice „romani”, şopti doamna Cigalla. 

— Foarte adevărat, căci ei se trag din vechii romani de odinioară, care 
s-au dus acolo să se îmbogăţească. 

— Ahaaa! făcu mulţumit Cigalla. 

— Chiar şi limba latină de altădată au păstrat-o ca a lor, şi se aseamănă 
cu italiana noastră. 

— Atunci are să-i fie lesne lui Gianino să se înţeleagă cu supușii, se 
bucură mama. 

— Mai ales când are să le ia aurul, adăugă vesel şi tatăl. 

— În scurtă vreme, nici n-are să se mai cunoască vreo deosebire dintre 
prinţul Giani şi români. 

— Dacă spui că-s plini de aur, zise iar Cigalla, poate că n-ar fi rău să 
scoatem o dobândă frumuşică la banii ce-i stricăm pe sultan. Ce zici? 

— Fără grijă, messer, că ai să scoţi împătrit! 

— Atunci, ce mai aşteptăm? Să batem palma! Dar domnia-ta cât 
pofteşti pentru osteneală? întrebă deodată Carlo Cigalla, privindu-l 
îngrijorat pe străin. 

— Deocamdată, plata cheltuielilor, iar mai apoi slujba de sfetnic, un 
fel de cancelar al prinţului Giovanni Michele. 

— Ştii că-i frumos, Carlo? bătu din palme signora Cigalla. Îmi place 
cum sună la ureche! Dar pe limba lor cum are să fie? 

— După câte ştiu eu, „loan Mihai-vodă”. 

— Bine, signora Cigalla, sună frumos, făcu soţul, dar noi să trecem la 
afaceri. 

Signora Fernando tăcu, însă nu părăsi încăperea, în vreme ce Carlo îşi 
aminti de ceva şi zice către străin: 

— Dacă te ai atât de bine cu Gran Turco, pentru ce îţi mai cere bani? 
Şi încă aşa de mulţi? Nu s-ar putea să-i dăm după? 


— Iar începi? nu se rabdă femeia. 

Capello zâmbi mulţumit de sprijinul mamei şi începu cu voce 
tărăgănată: 

— Vărul meu, Ricardo Bianchi, este bun prieten cu sultanul, dar mai 
sunt în preajma lui o droaie de slujbaşi şi mai mari şi mai mărunți şi toţi 
aceştia trebuie plătiţi pe rând şi toţi la un loc se adună... Poate că nici n-are 
să fie nevoie de atâţia bani, sau poate de mai mulţi... 

— Ceee?! sări Carlo. Alţii?! 

— N-auzişi că-i vei scoate împătrit? îl potoli soaţa. 

Bărbatul rămase o vreme să chibzuiască, apoi întinse mâna străinului. 

— Batem palma! hotărî el. Dar un înscris nu facem între noi? 

— Nici vorbă! Să afle contele? Nu trebuie decât o scrisoare către 
bancherii domniei-tale la Istanbul, ca să-mi deschidă un credit acolo. Se 
înţelege că numai sub supravegherea alteţei-sale principelui Giovanni 
Michele... 

Ultimele cuvinte avură darul să-i liniştească pe fericiţii părinţi, care îl 
poftiră pe străin să-l ospăteze şi să întocmească cele de trebuinţă înţelegerii 
lor. 

Copleşit de daruri mărunte, dar de preţ, signor Capello părăsi Messina 
cu aceeaşi grabă cu care sosise, cerându-le gazdelor sale să păstreze cea mai 
mare taină, până aveau să izbândească. 

Dar n-a fost chip ca fălosul Cigalla să nu spună, cui voia şi cui nu voia 
să-l asculte, ce avea să ajungă feciorul său. „Gran Turco însuşi se rugase de 
el, fiindcă auzise despre vestita familie Cigalla”, se umfla el în pene, uitând 
să adauge şi banii ce trebuiau risipiţi pe malurile Bosforului. 

Un fior îi străbătu şira spinării când primarul însuşi îi spusese: „Nu 
cumva să fi fost vreun mascalzone, acel trimis al lui Giani, şi să te fi tras pe 
sfoară”, dar tot sărmana soaţă l-a potolit, amintindu-i că nu-i dăduseră 
străinului niciun ban peşin. Apoi trimisese şi el un om de legătură la 
Istanbul, ca să afle în ce ape se scaldă Bianchi şi dacă însuşi Capello este un 
om cinstit. 


În această privinţă, temerea celor din Messina se dovedi neîntemeiată, 
căci străinul era un om de cuvânt şi se duse la prietenul său Bianchi, cu 
adevărat omul padişahului, unde fu primit cu mare bucurie. 

— Caro mio, îi zise acesta îmbrăţişându-l. Mai încape vorbă, ce nu fac 
eu pentru tine? Ştiu că vii să-mi ceri ceva şi eu sunt bun prieten cu Murad... 


— Dar aş vrea mai întâi să ştiu cât are să mă coste!... se îngrijoră 
Capello, cunoscând obiceiul locului. 

— La padişah, nimic! Poate doar vreo corabie cu vin ce nu s-a mai 
pomenit. Cât despre ceilalţi, nu mai ai nevoie, câtă vreme sultanul va 
porunci. Dar despre ce-i vorba? 

Capello începu să-i povestească ce avea de gând şi atunci văzu o 
umbră pe faţa prietenului său. 

— Are să fie mai greu, dragul meu, căci principatul este cerut de mulţi 
alţii, care au bani, nu glumă, şi tu ştii bine că pe lângă sultan mişună o haită 
întreagă de şacali. Oricum însă te poţi bizui pe prietenul tău Ricci, dar şi pe 
Gran Turco... 

Despărţindu-se de binevoitorul său amic, gândul lui Capello fu să-i dea 
de veste lui messer Cigalla că treaba este pe jumătate făcută, ceea ce avea 
să-i mărească întrucâtva creditul. Deodată însă auzi o voce mieroasă lângă 
el, chiar la ieşire: 

— Ce mai faci, nobile domn? 

Se întoarse şi zări tolănit într-un jilt un turc, ce părea a fi de rang mare, 
după veşminte. Îi vorbise greceşte şi, cum el nu înţelegea prea bine această 
limbă, socoti că va fi fost vreo asemuire. Salută la rându-i şi răspunse: 

— Sluga, domniei-tale, efendi. Să-mi fie cu iertare, dar nu-mi aduc 
aminte să ne fi văzut cândva. 

— Ai dreptate, arhonda, rânji străinul. Eu însă ştiu că domnia-ta eşti 
Giovanni Capello, şi mai ştiu că eşti prietenul lui signor Ricardo Bianchi. 

— Să zicem! 

— Numele meu este Curt Celebi. 

Italianul auzise de acest grec turcit care umbla să apuce domnia pentru 
un oarecare Leon Tomşa, fecior de voievod român, aşa că nu fu prea 
bucuros de întâlnire. Zâmbi totuşi cu prietenie şi întrebă: 

— Pot să-ţi fiu de folos cu ceva, efendi? 

— Cu multe, arhonda! Mai întâi să vorbim cinstit, negustoreşte! Ce 
primeşti domnia-ta pentru munca ce o faci? Să nu-mi spui că nu-i vorba de 
nimic, că nu te cred! Vrei tronul Valahiei pentru omul domniei-tale? Eu 
aşijderea, dar pentru al meu! După cum vezi, o spun pe faţă! 

— Eu nu mă aleg cu nimic, efendi. Oamenii din ţara aceea vor un 
domn bun şi... 

— Să lăsăm vorbele mari! Pe mine, vulpoi bătrân, ţi-ai găsit domnia-ta 
să mă amăgeşti? Încă o dată te întreb, cât? 


— Bani?! 

— Ce altceva? 

— Slujbă. 

— Asta nu-i cu putinţă! Să zicem însă... douăzeci de mii de scuzi, 
pentru domnia-ta, în schimbul unor vorbe bune strecurate la urechea lui 
signor Bianchi. 

Capello rămase gânditor, căci atâta amar de bani nu văzuse el 
niciodată. 

— Şi cancelar al prinţului domniei-tale! răspunse el hotărât să se 
lepede de prietenul îndepărtat. 

— Vezi că nu te pricepi? Țara aceea n-are cancelar, iar slujbele sunt 
asemenea cu ale slugilor domniei-tale de acasă, supuse şi ascultătoare 
stăpânului. 

— Prinţul meu a făgăduit şi va face pentru mine o slujbă de cancelar. 
Nu pot să-l înşel! 

Aflase că o căpătuială pe la domnia Valahiei nu era de disprețuit şi că 
avea să-i aducă bani de trei ori mai mult decât i se făgăduiau. 

— Are să-ţi pară rău! zâmbi răutăcios Curt Celebi. 

Dacă ar fi putut afla atunci ce avea să se întâmple, de bună-seamă că 
signor Capello s-ar fi mulţumit cu banii turcului, dar se bizuia pe vorbele 
prietenului său Bianchi. Nu se putea să nu izbutească! leşi deci, salutându-l 
cu trufie pe Curt Celebi, de parcă el i-ar fi dat câteva pungi cu aur. 

Cât despre Bianchi, acesta îl cam ducea cu vorba. „Caro mio, 
Giovanni”, îi spuse el într-una din puţinele zile când putea fi găsit treaz. 
„Nu ştiu cum se face, însă, de nu beau, nu mă-ncumet să cer sultanului să-l 
facă bey pe prietenul tău, iar după ce mă înfrupt din licoarea lui Bachus, 
parcă Dumnezeu îmi fură minţile. De nu mă-nşel, chiar i-am spus ceva lui 
Murad, dar se vede că şi Alah al său face la fel, căci legea lor nu îngăduie 
decât apa şi...”. 

Sărmanul Capello a simţit cum i se clătina pământul sub picioare, 
ascultându-l. A mai nădăjduit totuşi o bună bucată de vreme, până pe la 
începutul lui octombrie 1629, când a ieşit firman de domnie, însă pentru 
prinţul lui Curt Celebi. De Moldova nici nu putea fi vorbă, fiindcă acolo s- 
ar fi izbit şi de un amestec leşesc. „N-are decât să mai aştepte cu nunta şi să 
vie el însuşi aici, ca să putem scoate bani mai lesne, căci omul bătrânului 
Cigalla e un cărpănos” gândi el în cele din urmă. Apoi întocmi o scrisoare 
pentru Messina, lăsându-i să înţeleagă pe cei de acolo că i se cam 


spulberaseră nădejdile din pricina lipsei lor de încredere în mânuirea 
banilor. 

Vestea aşteptată de la Istanbul căzuse ca o găleată cu apă rece peste 
capul fălosului nobil, care hotărî ca nici să mai audă vreodată de 
însurătoarea feciorului, fie şi cu „o serafimă din rai, dacă se va fi găsind aşa 
ceva. N-are decât să meargă la mănăstire!” fu răspunsul lui către înlăcrimata 
mamă. „Gărgăunii domniei-tale, doamnă, m-au făcut să pierd o groază de 
parale, luându-mă după toţi şarlatanii. Călugăr să se facă!” strigă el 
nepăsător în faţa hohotelor de plâns ale nefericitei mame. 


Înscăunarea feciorului lui Tomşa-vodă în Muntenia umpluse de 
bucurie inimile... moldovenilor. Se înţelege că nu ale tuturora, ci numai ale 
târgoveţilor, care nu uitaseră pe răposatul „voievod al calicilor”. Dar şi în 
rândul supuşilor noului voievod, chiar dacă s-ar fi bucurat careva, curând 
avea să fie dezamăgit, căci Leon-vodă adusese cu dânsul o droaie de 
cămătari, de la care se împrumutase şi acum aveau a secătui ţara. Prostimea, 
care de obicei se bucura la domnie nouă, văzând liota de greci, turci şi 
armeni care împânziseră ţara, se înspăimântase la gândul birurilor ce aveau 
să-i fie stoarse cu anasâna. 

Mulţi dintre boieri, însă, dădură fuga la poala domnitorului, după cum 
era datina, fie ca să capete vreo slujbă mai grasă, fie numai să afle în ce ape 
se scaldă noul stăpân. Nu fuseseră nici ei prea încântați, căci înaltele 
dregătorii erau date încă de la Istanbul celor cu care venise şi nici cu inimă 
către ţară nu se arăta. 

— Boieri dumneavoastră! le zise el tuturor celor care-l întâmpinară. 
Ţara trece prin mare necaz şi de nu s-ar fi milostivit luminăţia-sa padişahul 
nostru, stăpânul cel prea-înalt, un străin ar fi fost acuma în scaunul 
Basarabilor. 

Murmure surde se auziră în rândul boierilor, fiindcă nici cel care le 
vorbea nu era de stirpe basarabă, dar nici care nu cuteză să-l înfrunte. Vodă 
socoti că surda nemulţumire se datora primejdiei de care scăpaseră, aşa că 
urmă fără grijă: 

— Pentru aceea m-am jurat şi m-am îndatorat, punând obrazul 
domniei-mele în faţa acestor neguţători cinstiţi, care m-au sprijinit cu banii 
lor. Cuvine-se deci a le înapoia totul, cu dreptate şi bună orânduială, după 
cum ne-a fost învoiala. 


— Dar ţara a fost întrebată de tocmeala măriei-tale? se auzi deodată 
vocea lui Niţă Floricoiu din Greci, făcându-i pe ceilalţi să împietrească de 
uimire. 

— Doar nu vei fi socotind că domnia-ta eşti ţara, boierule! scrâşni 
Leon-vodă. Dar dacă-i aşa, iacă, poruncesc să fii întrebat acum! 

Făcu semn câtorva ieniceri din preajmă-i şi aceştia îl şi înşfăcară pe 
cutezător. Cu toată împotrivirea lui, fu silit să îngenuncheze în faţa 
voievodului care, vânăt de furie, îl păli cu topuzul peste fălci. Nu se auzi 
decât geamătul de durere al celui lovit, căci nimeni nu-i mai luă partea. 

— Mai pofteşte careva să fie întrebat? rânji Vodă. 

Cu toţii se grăbiră să sărute mâna ce li se întindea şi cu mare grabă se 
înturnară pe la casele lor. Cei mai prevăzători, chiar de a doua zi porniră în 
pribegie pe la Braşov ori Sibiu, căci bănuiau ce avea să-i aştepte în ţară. 

Alte nădejdi risipite, dar numai pentru o vreme, căci Aslan-vornicul, 
Mihail-spătarul Coţofanul, Dimitrie-slugerul Filişanu şi mulţi alţi pribegi 
hotărâră să-şi zălogească bruma de avere ce o mai aveau asupra lor, 
jupânului Cristian din Braşov, şi să-şi tocmească lefegii în oaste. Rugară 
apoi pe aga Matei din Brâncoveni de peste Olt, fugar şi el, să le fie 
căpetenie şi porniră împotriva crudului voievod de la Târgovişte. 

Şi din nou norocul le stătu pe delături! În cea de-a douăzeci şi una zi 
de august a văleatului 7139, după cum arată însemnările vremii, ori 1631 în 
socoteala papistăşească, oştenii domnitorului i-au întâmpinat pe răzvrătiți 
lângă biserica Mihai-vodă din cetatea Bucureştilor şi i-au înfrânt. Mulţi 
căzuseră muşcând tarina, dar îndestui fură şi prinşii care-şi aşteptau soarta, 
legaţi-cobză unul de altul. 

— Ha, ha, ha! Berbecii! rânji voievodul, asemenea părintelui său de 
altădată. lacă, mişeilor, că vă aflaţi în puterea domniei-mele! 

— Îndurare, slăvite stăpâne, se milogiră unii. N-am vrut! şi dădură să 
îngenuncheze. 

Fiind prinşi unii de alţii, îi târâră şi pe ceilalţi şi cu toţii se prăvăliră. 

— Ei bine, am să hotărăsc însumi domnia-mea, zise Vodă mulţumit să- 
i vadă tăvălindu-se la picioarele lui. Sunt printre voi „berbeci cu lână bună”. 
Tu, Brătăşanule, cu capul tău cel prost, ai să stai la obadă ca prostimea, 
până ce vei scoate douăzeci de pungi. 

— Vai de mine, măria-ta! se văicări acesta. De unde? 

— Să-ţi dea şi cumnatu-tău, Matei-aga, capul răzvrătiţilor! Doamne, că 
nu mi-a căzut el în mână!... Să plătiţi voi, neamurile! Chiar şi tu, 


Brâncovene. Ce te holbezi aşa? 

— Eu?! făcu Preda Brâncoveanu, unul dintre cei mai bogaţi boieri ai 
ţării. 

— Da, tu, câine! Au nu-i eşti nepot? Tu însă ai să dai cu cinci mai mult 
ca ceilalţi şi încă zece pe deasupra, pentru neruşinare în faţa domnului tău! 

Voievodul se încruntă apoi către viermuiala de oameni ce-i stătea în 
faţă şi scuipă scârbit asupra lor. 

— Care dintre voi mai pofteşte viaţă, să verse fără zăbavă vistieriei 
domneşti câte zece pungi. 

— Să trăieşti, măria-ta! se bucurară aproape într-un glas cei mai mulţi 
dintre prinşi, răsuflând uşuraţi. 

Vodă însă îl zări printre ei pe Nuşă-armaşul, şi pe loc i se făcu negru în 
faţa ochilor. 

— Tu, slugă nemermnică, mă vânduşi pe treizeci de arginţi, ca Iuda, ai? 
şi-l scuipă în plin obraz. Pe acesta să-l trageţi în ţeapă! porunci el armaşului. 

Mai făcu vreo câţiva paşi, săltându-le capul cu vârful cizmei. 

— Şi pe Mihai-clucerul şi pe Gheucă... şi pe ăsta, începu să-i cam ia la 
rând, dar spre norocul nefericiţilor armaşul se făcu a nu-i mai putea alege pe 
osândiţi. 

Trecându-i furia, însă mai ales cu gândul la bani, Leon-vodă îi iertă 
mai apoi pe toţi, în afara lui Nuşă şi Mihai-clucerul. Ceilalţi fură prinşi în 
obezi şi trimişi la Târgovişte, până ce neamurile aveau să plătească 
răscumpărarea. 

Vestea se auzi până la Iaşi, trezind amintiri dureroase pentru unii. „Aşa 
făcea şi tătâne-său, Tomşa, şi tot berbeci ne zicea”, şuşoteau boierii 
înspăimântați. „A sosit ceasul dreptăţii la fraţii noştri munteni, dar în curând 
are să vină şi la noi”! se bucurau târgoveţii şi calicimea. 

Pribegii însă nu se lăsară şi după ce neamurile prinse îi răscumpărară, 
nu pregetară să pornească iarăşi împotriva domniei, dar de astă-dată nu cu 
spada, ci cu aur sunător. 

Cel dintâi prag călcat fu la Abaza-paşa, sangeac-beiul de Silistra, şi 
mai apoi la marele vizir, încercând în cele din urmă chiar şi la padişah. Nu li 
s-a părut deloc ciudat că printre prieteni s-a aflat şi italianul Capello, măcar 
că în trecut se zvonise că uneltea pentru dobândirea tronului în folosul 
acelui străin de care pomenise Leon Tomga la înscăunare. „Ie faci frate cu 
dracul, până treci puntea!” şi-au zis boierii şi l-au îngăduit printre ei. Dar 
făgăduiala de o sută de mii de scuzi, drept haraci, nu păru cu putinţă nici 


chiar lacomilor dregători otomani, care porunciră să pună Abaza-paşa domn 
pe Radu llieş, iar Leon-vodă fu mazilit, în a douăzeci şi una zi a lunii iulie 
1632, spre marea uşurare a boierimii. 


Firmanul dat noului domn n-a fost pe placul multora şi mare mâhnire îi 
aduse lui signor Capello, care fu din nou povăţuit de prietenul său, Bianchi, 
să mai aştepte. 

Aspre vorbe de ocară îi auziră urechile domnului mazilit, pe drumul 
către Giurgiu. Cămătarii se şi pregătiseră să-l înşface de cum avea să pună 
piciorul pe ţărmul Bosforului, însă Leon Tomga le-a jurat că are să ajungă 
iarăşi în scaun şi va plăti tuturora, mai ales hainilor. 

Abaza-paşa primi pe noul bey cu multă răceală, sfătuindu-l prieteneşte 
să se lase păgubaş de domnie, iar în taină trimise vorbă boierilor unde să-l 
întâmpine. Se vede însă că aceştia înţeleseseră în felul lor tâlcul vorbelor 
paşei, încât la întâlnirea cu proaspătul domn Radu Ilieş îi arătară armele şi-l 
puseră pe fugă. Pe loc au înscăunat pe Matei-aga din Brâncoveni şi au cerut 
luminaţiei-sale Abaza-paşa sprijin pe lângă Înalta Poartă pentru alesul lor. 
Acesta a primit cu bucurie, mai cu seamă darurile alăturate unei asemenea 
dorinţe, punând degrabă o vorbă bună la sărai. 

Din nou nenorocul i-a stat în cale lui Gian Michele Cigalla, şi prietenul 
său Capello mai trimise o scrisoare cu mare mustrare bătrânului nobil din 
Messina, învinuindu-l de zgârcenie. Furia lui însă nu era dreaptă, fiindcă 
nici el, nici Curt Celebi, care asculta acuma tânguirile lui Leon Tomşa, nu 
erau mai bine văzuţi decât fălosul Abaza-paşa de la Silistra. 

Alte nădejdi spulberate... 


VISTERNICII MĂRIEI-SALE 


CEI CE SE ÎNDOISERĂ DE TRĂINICIA DOMNIEI lui Matei-vodă 
se înşelaseră, căci acesta şi-o întocmise în aşa fel încât părea de neclintit, cu 
toate urzelile din afară şi dinăuntrul ţării. Tot aşa gândea şi boierul Ghinea 
Brătăşanu, care scăpase ca prin urechile acului de securea gâdelui lui Leon 
Tomşa. Păgubise ceva bănet, nu-i vorbă, dar nu s-ar fi putut spune că nu-i 
înapoiase cumnatu-său, cu vârf şi îndesat. Numai la slujbe nu se îndemnase 
degrabă, chitind cu cale să mai lase să treacă o vreme, spre a se limpezi 
domnia. Acuma socotise însă nimerită vremea lui şi, în ascuns, se rugase de 
Vodă să fie căftănit cu vreo dregătorie în divan. Nu se aşteptase la 
împotrivire, dar nici prea lesne n-a fost, căci boierii pământeni nu priveau 
cu ochi buni pe cei veniţi de pe alte meleaguri, iar despre el ştiau destui că 
se numea cândva Tucalas şi că taică-său avusese olărie pe undeva în 
Rumelia, de unde şi porecla de „olarul”. Ce-i drept, se înrudea cu cei mai 
vechi boieri ai ţării, căci nevastă-sa, Florica, era sora voievodului, însă tot 
mai erau mulţi împotriva divănirii lui. Hotări deci să-şi facă drum peste 
voinţa lor, mai cu seamă că domnitorul avea să-l sprijine. 

În acea molcomă după-amiază de vară şedea în cerdacul casei sale din 
Brătăşanii Romanaţilor, părând a fi în aşteptarea unor oaspeţi. Îşi arunca 
mereu privirile către Oltul care, în drumul său spre Dunăre, îl despărţea de 
drumul cel mare ce ducea la Corabia şi de acolo pe malul celălalt în ţara 
bulgărească. Sorbea tacticos „cahfe”, obicei deprins de pe vremea când 
fusese sol de taină la Abaza-paşa din Silistra. Mai trăgea năstruşnicul 
osmanlâu şi „tiutiun”, drept în adâncul bojocilor, scoțând mai apoi fum pe 
nări şi pe gură, ca un balaur. Încercase şi el, dar nu se putuse deprinde cu 
asemenea bazaconie, căci îi venise să verse şi tuşise de era să-şi scoată şi 
ochii din cap. 

Îl auzi pe Osman, cocoşul cel pestrit, bătând din aripi şi mai apoi 
trâmbiţând către tăriile cereşti un straşnic cucurigu umplându-l de încântare. 
„Bravo!” îl lăudă el în gând. „Halal bărbat, cu ditamai haremul după el, ca 
un adevărat sultan!” Îl pizmuia adesea, căci, deşi nu s-ar fi putut spune că 
ducea lipsă de slujnicuţe din acelea sfioase şi abia săltate din copilărie, 
jupâneasa Florica, soaţă legiuită, nu prea închidea ochii la giumbuşlucurile 
bărbatului, şi nu trebuia uitat că era sora lui Vodă. Se ferea întotdeauna să 
nu afle ea ceva, fiindcă avea sânge aprig, dar tot mai călca uneori pe alături. 


Osman se învârti pe lângă o râmă închipuită, chemându-şi „cadânele”, şi pe 
neaşteptate o păcăli pe una, supunând-o bărbăteşte. „Al dracului 
pezevenghi!” râse Ghinea cu glas tare şi mai că-i venea a bate din palme de 
bucurie. Găina amăgită nu părea nemulțumită, ci dimpotrivă: se scutură 
umflându-se în pene cu fală, că dintre toate, ea fusese aleasa lui Osman, dar 
dezmăţatul era cu ochii pe alta. Aşa îi trecea vremea cu tihnă şi nepăsare, 
însă din când în când boierul întorcea urechea către apa Oltului, şi de bună- 
seamă că nu spre a-i asculta susurul. În alte zile s-ar fi auzit larma copiilor 
ce se scăldau şi se hârjoneau pe nisipul mărunt, acuma însă plouase cu vreo 
două zile mai înainte şi răcorise văzduhul, ţinând plozii pe lângă casele lor. 

Deodată se auziră împuşcături şi strigăte de ajutor, care îl făcură pe 
boier să tresalte şi să zâmbească mulţumit, fără a se clinti din jilt. De altfel, 
curând liniştea se înstăpâni din nou şi Ghinea închise ochii încetişor, mai- 
mai să aţipească, de nu l-ar fi deşteptat glasul lui Iordache, vătaful curţii. 

— Boierule! Boier Ghinea! 

— Ce-i, bre? Ce s-a întâmplat? îl întâmpină stăpânul venind la 
marginea cerdacului, spre a vedea mai bine. 

— lacă, ne picară oaspeţi de seamă... 

— Să poftească! strigă el cu glas cât mai vesel, ca să-şi arate părerea 
de bine la asemenea veste. Ai grijă de telegari, iar pe dumnealor, boierii, 
îndrumă-i aici! Se îndreptă apoi către capul scărilor, aşa după cum se 
cuvenea să fie întâmpinat un oaspete de seamă. 

— Ia te uită! făcu el pe uluitul. Ce mare cinste pe mine! Au eşti chiar 
domnia-ta, vel-vistiernice Stroia? Poftiţi, rogu-vă! Poftiţi! 

— Eu sunt, cinstite boier Brătăşanule, răspunse cel din frunte, 
trăgându-şi cu greu povara osânzei burduhanului revărsat peste brâu. Iacă, 
am alături pe dumnealor, Radu, vel-vistiernic, şi 'Tudor-cămăraş! îşi arătă el 
însoțitorii, care plecaseră capetele spre închinăciune. 

— Să fiţi sănătoşi şi domniile-voastre, se bucură gazda. Dar urcați o 
dată, că noi totdeauna am fost tare bucuroşi de oaspeţi, în singurătatea 
noastră. Rău îmi pare numai că jupâneasa mea, Florica, îi plecată la nişte 
neamuri de la Şopârliţa, dar nădăjduiesc că veţi zăbovi... 

— Ce zăbavă, boier Ghineo? Noi suntem zoriţi ca nimeni alţii, se băgă 
în vorbă Tudor-cămăraşul. 

Vel-vistiernicul îi aruncă o căutătură urâtă tânărului său însoțitor, dar 
nu putu zice nimic din pricină că tare mai gâfâia, după ce urcase treptele. 


— Fă, Haritino, Gherghino, ori care mai sunteţi pe acolo, strigă 
Brătăşanu către cuhnea din curte. Vedeţi că avem oaspeţi! Daţi zor să-i 
cinstim cum se cuvine, fetelor! 

— Da” nu te mai zbuciuma, cinstită gazdă, izbuti să îngaime boierul 
Stroia, abia suflând. Doar nu venirăm în ospeţie. 

— Aşaaa?! Şi eu, care mă bucuram... 

— Numai necazul ne-a abătut pe la uşa domniei-tale, boierule, urmă 
dregătorul domnesc tolănindu-se într-un jilt. 

— De nu săreau asupra noastră... vru să spună celălalt vistiernic, dar 
gazda nu-l îngădui. 

— Ia uite, eu abia acuma iau seama că aveţi hainele rupte, de parcă v- 
aţi fi încăierat cu careva! făcu Brătăşanu pe miratul. Dar şedeţi şi domniile- 
voastre, boierilor, îi îmbie el pe cei doi care rămăseseră în picioare. Spuneti- 
mi ce vi s-a întâmplat şi cu dragă inimă vă stau în ajutor, dacă îmi este cu 
putinţă. 

Vătaful Iordache se ivi cu o bărdacă de vin, scos din cel mai întunecos 
colţ al pivniţei de sub casă. O roabă ţigancă, cu ochi jucăuşi şi cu năframă 
roşie ca sângele, aşeză ulcelele de lut pe o măsuţă, pierind apoi ca o nălucă 
de sub ochii cămăraşului Tudor, care se uitase pofticios la ea. 

— Până va fi pregătit ceva de-ale gurii, rogu-vă să vă clătiţi gura cu 
niţel vinişor de-al nostru, de la buturugă, îşi îmbie boierul Ghinea oaspeţii, 
după ce Iordache le umpluse cănile. 

Se părea că anume voia să treacă vremea, băgându-se în vorbă ori de 
câte ori încerca vreunul să povestească păţania lor. 

— Straşnic vin! pufni Tudor-cămăraşul, ştergându-şi cu dosul palmei 
mustaţa cea stufoasă. Ochii însă îi fugeau peste marginea cerdacului, unde i 
se păruse a zări năframa roşie. 

— După puterile noastre, se sfii gazda. Dar parcă începuserăţi a 


— Aşa-i! oftă boier Stroia cu ochii la bărdacă. Mare pacoste pe capul 
nostru! 

Gazda pricepu căutătura vel-vistiernicului şi fără grabă umplu din nou 
cănile, iar din pricina închinărilor amânară întâmplările prin care trecuseră 
noii veniţi. Până la urmă începu tot boierul Stroia, cu glas domol: 

— Să vezi, cinstită gazdă, că plecarăm încă de ieri din Târgovişte, că 
ziceau arăuţii că noaptea îi mai bine la drum de vară... dar ce s-o mai 


lungesc? Iacă, ţi-a povestit dumnealui, vistiernicul, că mie mi s-a încleiat 
limba de atâta colb ce-am înghiţit. 

Brătăşanu îi umplu ulcica, în vreme ce vistiernicul Radu nu se lăsă 
mult rugat şi începu: 

— Pornirăm să ducem haraciul turcului la schela Corăbiei, unde 
aşteaptă un caic de-al lui Abaza-paşa. Puserăm lada de stejar, ferecată cu 
patru lacăte, şi însoţiţi de zece arnăuţi ne aşternurăm drumului. 

— Mai era şi surugiul! adăugă cămăraşul, golindu-şi cana. 

— Da, da, şi el! încuviinţă Radu. Către ziuă ajunserăm prin apropierea 
domniei-tale, în lunca Oltului, şi fiind osteniţi peste măsură ne traserăm la 
hodină un ceas-două, mai cu seamă că mai istoviţi decât noi păreau caii, 
care se făcuseră tot o spumă. 

—  Dumnealui, vel-vistiernicul Stroia, a poruncit popasul, zise 
cămăraşul, făcându-şi tovarăşii să-i arunce priviri chiorâşe. 

— D-apăi, vezi bine, că nu era să hotărască surugiul!, îl repezi Radu. 

— Se-nţelege, zise împăciuitor gazda, căutând să le astâmpere 
supărarea. Spune mai departe, boierule! 

— Aţipirăm, după cum ne fusese înţelegerea, iar când am deschis 
ochii, nici urmă de arnăuţi, dar nici surugiul. 

— I-auzi colo!? se miră Ghinea. Au fugit cu toţii? 

— Parcă i-ar fi înghiţit pământul, nu alta, murmură vel-vistiernicul 
Stroia. 

— Dar lada? iscodi gazda. 

— Neatinsă în căruţă, răspunse scurt cămăraşul. 

— Tot e bine că aţi scăpat banii, făcu Ghinea. 

— Da” de unde?! vru să urmeze Tudor. 

Fu însă oprit din nou de bătrânul boier, care-l mustră: 

— Parcă ai avea limbariţă, Tudore. Nu cumva băuşi prea mult? Lasă-l 
pe Radu să povestească! 

— Fiindcă rămăsesem numai noi, Radu s-a urcat pe capră, şi am 
pornit-o călare încoace, căci aşa a zis dumnealui, boierul Stroia, să ne 
abatem pe la domnia-ta, spre a ne da câţiva slujitori înarmaţi până la 
Corabia, urmă Tudor. 

— Cum de nu! încuviinţă Brătăşanu pe dată. N-am văzut însă căruţa!? 
Aţi lăsat-o singură, fără pază? 

— Tocmai asta este, răspunse vistiernicul Radu. Când socoteam că am 
şi ajuns, numai ce se năpustiră asupra noastră puzderie de tâlhari... 


— Nu mai spune! Aici, pe moşia mea?! 

— Da! zise apăsat boierul Stroia. 

— Doar nu veţi fi crezând că... 

— Nici gând, boier Ghineo, răspunse bătrânul. Nici prin cap nu ne-a 
trecut că ar fi putut fi oameni de-ai domniei-tale. 

— Mai curând erau nişte robi ţigani, nu se rabdă Tudor, dar, spre 
mirarea lui, boierii nu-l mai mustrară. 

— Aşa-i! încuviinţară ei. 

— Mulţi? mai întrebă gazda. 

— Dar cine a stat să-i mai numere, dădu din umeri Radu. Ne-au pălit 
la iuţeală, l-au îmbrâncit pe Tudor de pe capră şi, luând hăţurile, au dat bice 
cailor. 

— Ba, am sărit eu, de bună-voie! se împotrivi cămăraşul. Trăsesem 
spada şi nu mă puteam lupta cu ei de sus. De altfel, au şi luat-o la sănătoasa 
când m-au văzut gata de luptă. 

— Da, dar cu căruţă şi cu ladă cu tot! adăugă, cam în batjocură, Radu. 

— Dădeau din pistoale ca nişte apucaţi, nu se lăsă Tudor. Cum era să 
mă iau după ei, când nici cal nu mai aveam? 

— Poate că trăgeau în vânt, numai aşa, ca să vă sperie, zâmbi Ghinea 
Brătăşanu. Că nici nu văd să fiţi răniţi... 

Vorbele acestea însă nu fură pe placul oaspeţilor, şi atunci încercă să o 
dreagă. 

— Lăsaţi că am să pornesc potera împotriva ticăloşilor, dar, până 
atunci, eu zic să vă duceţi de îndată la măria-sa, spre a-i da de ştire. 

— Acum? Asupra nopţii? se bosumflă marele vistiernic, după ce îi 
gâdilase nările mirosul puilor fripţi la ţiglă, ce venea dinspre cuhne. 

— Precum vă va fi voia, boieri dumneavoastră, dar eu aşa socot, că 
mai curând e mai bine, după cum zice vechea zicală. Mă îngrijesc eu de cai 
pentru înapoiere, şi pe urmă trimit potera să ia urma tâlharilor. 

— Nădăjduiam să ne însoţeşti chiar domnia-ta, boier Ghineo, zise cam 
dezamăgit Stroia. Mâine am fi plecat cu toţii, şi mărturia în faţa lui Vodă... 

— Eu n-am nimic împotrivă, dar măria-sa are să se mânie şi are să fie 
primejdie pentru capetele  domniilor-voastre. Ce aveţi să spuneţi 
domnitorului?... Unde vă sunt arnăuţii?... Este cu putinţă să vă puie pe 
fugă nişte ţigani pârliţi? 

— Cam are dreptate boierul Ghinea! încuviinţă Radu, îngrijorat de cele 
auzite. 


Rămaseră o clipă uitându-se unul la altul, după care, cu mare părere de 
rău, boierul Stroia oftă: 

— Dacă-i pe aşa, atunci să mergem! şi dădu pe gât ulcica. Să fie cu 
sănătate şi noroc, iar poate că până plecăm s-or fi fript orătăniile alea care te 
îmbată cu mirosul!... adulmecă bătrânul cu nasul în vânt. 

— Mai întâi le vom înfuleca, râse Ghinea, şi pe urmă veţi purcede la 
drum, doar nu va să plecaţi flămânzi de la uşa mea. Noroc! 

— Să dea Dumnezeu! închinară şi ceilalţi. 

Cu adevărat că de aşa ceva aveau nevoie năpăstuiţii vistiernici, căci, 
dacă nu le vor cădea căpăţânile în colb, paguba, aveau s-o acopere cu punga 
lor. Se ospătară totuşi cu mare poftă, după care îşi luară rămas-bun de la 
binevoitoarea lor gazdă, care le făgădui că a doua zi avea să plece şi el la 
Târgovişte, să se înfăţişeze domnitorului. 


De îndată ce boierii se pierdură în lunca Oltului, boierul Ghinea 
porunci armăsarul lui sirep, îşi atârnă două pistoale la brâu şi se îndreptă şi 
el către râu, dar mai la deal, pe malul oltenesc, la un vad nu prea cunoscut 
de lume. Nu mergea la întâmplare, ci spre casa lui de bârne din pădure, pe 
care o ridicase să-i fie adăpost la vânătoare. 

Cum pătrunse în luminişul unde se vedea aşezarea, dădu un strigăt şi 
se săltă în şa: 

— Bre, Ignate! 

— Aici sunt, boierule! M-am întins şi eu niţel pe butucii ăştia, că pe 
iarba verde nu-i chip, de atâta umezeală. 

— Baragladinele sunt înăuntru? 

— După poruncă, stăpâne. 

— Le-ai dat de băut? 

— Tot butoiaşul ăla de prăştină. Se îmbătară „cuc”. 

— Acu ce fac? 

— Mai întâi au cântat şi hăulit din toţi bojocii, de bucurie c-au făcut 
treabă bună şi au să fie slobozi, după făgăduiala măriei tale. Mai pe urmă i- 
a dovedit băutura şi socot c-au adormit buştean, de nici să se pişe n-au mai 
ieșit. 

— Uşa îi zăvorită? 

— Întocmai după cum ţi-a fost voia, stăpâne. 

— Atunci, ia cară şi tu vreascurile alea de colo şi împrejmuieşte casa 
cu ele. 


— Doar n-o să le dăm foc?! râse tâmp Ignat. 

— Tu fă cum îţi zic şi nu mai întreba! îl repezi boierul. Brătăşanu se 
apropie de căruţa domnească, la care mai erau caii înhămaţi, păscând 
liniştiţi, în vreme ce Ignat se străduia să-i împlinească porunca. Îşi zicea că 
stăpânu-său avea de gând să-i sperie pe ţigani, mai înainte de a le da 
drumul. Mofturi boiereşti, de care el n-avea să se lege. Treaba lui! 

Isprăvind ce avea de făcut, aduse pe deasupra şi două braţe de fin 
uscat, apoi îl înştiinţa pe Ghinea, măcar că acum avea inima cam strânsă de 
îndoială. De fapt ţiganii nu erau decât nişte ticăloşi de robi... dar, oricum, 
oameni erau! 

— Ţine, bre Ignate, pentru strădania şi slujba ce-o făcuşi, îi întinse 
Ghinea două pungi burduşite şi un hrisov din piele subţire de vițel. Ai aici 
înscrisul că te-ai răscumpărat din rumânie, iar pe deasupra şi nişte zloți. 
Boier te-am făcut, nu alta! 

Bietul om rămase năucit, crezând că nu auzise prea bine. Se prăbuşi la 
picioarele binefăcătorului său, acoperindu-le cu sărutări şi lacrimi de 
bucurie. 

— Lasă, bre! se trase Ghinea cam stingherit. Însă chiar dacă te-am 
slobozit, să-mi slujeşti cu credinţă şi atunci bine ţi-o fi şi pe mai departe. 
Norocul tău cu mine-l faci, să nu uiţi! 

— Până oi pune mâinile pe piept, măria-ta, n-am să uit facerea de 
bine... 

— Acu” scoate amnarul şi pune focul! Să nu uiţi, bre, că ce facem 
acuma este pentru binele ţării, şi nu va mai afla nimeni ce s-a petrecut aici. 

În prea marea lui bucurie, Ignat nici nu-şi dădu seama ce face. 

— Râdem niţel de petrecăreţi, nu-i aşa, milostive? întrebă el cu gura 
până la urechi de veselie. 

— Da, da! încuviinţă Ghinea. Bine ai zis! Să-i facem să ţopăie, fiindcă 
prea s-au dat la aghioase, după ce s-au îmbuibat cu prăştină. Poate ar fi fost 
bine să fi avut şi vreo cobză cu ei, adăugă el în batjocură. 

Când vâlvătăile cuprinseră întreaga casă, Ignat văzu cu spaimă că 
zăbrelele erau de fier şi nu de lemn cum crezuse la început, nădăjduind că 
pe acolo vor sări robii înfricoşaţi. 

— Nu cumva să nu mai putem desface zăvoarele, măria-ta, se îngrijoră 
el. Doamne fereşte, să nu facem friptură de cioroi. 

— Cu atât mai bine! rânji Ghinea. Să vedem şi noi ce gust are. 


Ignat râse prosteşte, căci nici prin cap nu-i trecea să mănânce carne de 
om, fie ea şi friptă. 

Flăcările se întinseră şi îndată izbucniră tipetele deznădăjduite ale celor 
dinăuntru, care pricepură la ce cruntă moarte fuseseră osândiţi, fără să ştie 
de cine anume. 

— Le-o ajunge, bâigui Ignat, mai mult ca pentru sine, mai cu seamă că 
boierul îşi scosese cele două pistoale şi le aprinsese fitilele. 

— Încă nu! se încruntă Ghinea şi, întorcându-se pe neaşteptate, 
descarcă focul ucigător în pieptul îngrijitorului încremenit de groază. 

Nu apucase să mai scoată o vorbă, ci bătând aerul cu braţele se prăbuşi 
fulgerat. Un val de sânge înspumat i se ivi în colţul gurii, iar ochii îi 
rămaseră larg deschişi, cătând către cerul plin de funigei. Din sânul cămăşii 
se zărea hrisovul, care-i adusese atâta bucurie şi nădejde. 

— Rău îmi pare de tine, bre Ignate, se aplecă Ghinea asupra mortului, 
ca să-i ia banii şi înscrisul, pe care-l aruncă apoi în foc. De fapt nu era decât 
o vechitură de răvaş nedesluşit până atunci, dar cu care păcălise pe bietul 
om, nicidecum o răscumpărare. 

Curând se potoliră şi strigătele nefericiţilor arşi de vii, şi niciun cap nu 
se mai ivi la zăbrele, încercând să le îndoaie, cum făcuseră la început. 
Căzând şi acoperişul peste ei, nu mai încăpea îndoială că pieriseră cu toţii. 

Căznindu-se de unul singur, Ghinea trase leşul lui Ignat lângă foc şi 
aruncă asupra lui bârne aprinse, după care mormăi: 

— Dumnezeu să te ierte! şi făcu semnul crucii asupra mortului din 
flăcări. Acum ştiu bine că ai să-ţi ţii gura! 

Când s-a mai domolit pojarul, boierul n-a mai aşteptat stingerea lui de 
tot, ci şi-a legat armăsarul în urma căruţei cu haraciul, s-a urcat pe capră şi a 
dat bice cailor către casă. Apoi, chiar în aceeaşi noapte, a pornit către 
cetatea domnească. De astă-dată şi-a luat cu sine lefegii înarmaţi până-n 
dinţi, spre a păzi banii turcilor. Abaza-paşa n-avea decât să mai aştepte o 
vreme! 


Spre amiază roţile căruţei se opriră pe caldarâmul curţii voievodale, iar 
boierul pătrunse de îndată la Vodă. 

— Ai izbutit? îl întrebă acesta, de cum i se înfăţişă. 

— Precum am gândit, zâmbi Brătăşanu, sărutând mâna întinsă de 
domnitor. 


— Vistiernicii sunt aici din faptul zilei, numai că am poruncit divan 
abia spre seară. Lada-i în curte? 

— Da! Cu lăcăţele neumblate... 

— Dar goală! zâmbi Vodă. Ce s-ar mai fi crucit Abaza-paşa, dacă ar fi 
deschis-o! Norocul cel mare că ai putut s-o opreşti din vreme, că altminteri 
ar fi putut crede că mi-am bătut joc de el. 

— Barem bolovanii din ea să fi fost de sare, şi tot ar mai fi fost ceva, 
dar aşa... 

Matei-vodă îl bătu prieteneşte pe umăr, zicându-i: 

— Eşti dracu gol, măi Ghineo! Acum pot crede liniştit că ai să-ţi ţii 
făgăduiala şi ai să-mi umpli vistieria. Dar cu bani, nu cu pietre! ţinu el să 
adauge. 

— Dacă voi căpăta slujba... 

— Vezi bine că azi n-are să ţi se mai împotrivească nimeni. 
Burduhănosul de Stroia are să fie bucuros că a scăpat cu zile de mânia 
domniei mele. Acum mergi unde ţi-i voia şi să vii la divan din vreme, ca să 
fii înaintea celorlalţi. 

Dumnealui boierul Ghinea Brătăşanu plecă mulţumit că toate i se 
împlineau după cum şi le închipuise. Cât despre boierii divaniţi, deşi nu toţi 
se aflau în acel ceas la Târgovişte, erau îndeajuns spre a afla de nenorocirea 
abătută asupra vistiernicilor măriei-sale. Unii se bucurau în sinea lor, 
nădăjduind că le vor lua locul, alţii îi căinau cu adevărat, căci pedeapsa nu 
putea fi decât cea mai cumplită. Pierderea banilor de haraci aducea după 
sine strângerea altora, şi ţara, secătuită cum era, nu mai avea de unde să 
dea. 

Măria-sa intră cu faţa cătrănită şi fără a răspunde închinăciunilor şi 
temenelelor prea slugarnice ale unora. Cei trei vinovaţi stăteau spăsiţi, albi 
ca varul, dar Vodă nu le aruncă nicio privire. Se aşeză în scaunul domnesc şi 
începu a vorbi: 

— Am avut mare încredere în sfetnicii domniei mele, în acele slugi 
care mi-au jurat credinţă şi supunere, şi iată ce au făcut netrebnicii. Unde-s 
banii, Stroio? se răsti deodată. 

— Tâlharii, prea-milostive stăpân! bâigui acesta prăbuşindu-se în 
genunchi. 

— Asta am mai auzit! Voi, ditamai boieri, scutul ţării, aţi rupt-o la fugă 
în faţa unor ţigani prăpădiţi. Dacă aşa va fi fost cu adevărat, şi nu altcum. 
Ruşine vouă! 


Îi ocărt în fel şi chip o vreme, după care porunci să fie adusă lada cu 
pricina, sub ochii uluiţi ai tuturora. 

— lacă, boieri dumneavoastră, că banii au fost găsiţi de credinciosul 
nostru Ghinea Brătăşanu, aici de faţă, şi după, cât spune nici n-a fost luată 
vreodată de ţigani. Oricum, lăcăţele sunt neumblate şi nici urmă de 
sminteală ori spărtură. Puneţi mâna! 

Câţiva se apropiară şi, după ce pipăiră lada pe toate feţele, ziseră: 

— Aşa-i, măria-ta. Este neumblată! şi răsuflară uşuraţi. 

— Atunci, pentru ce aţi lăsat-o de izbelişte, nemermicilor? se răsti 
Matei-vodă către cei îngenunchiaţi. Sunt bani strânşi din sudoarea ţării, şi 
voi aşa aţi avut grija lor? Tocmai voi... vistiernicii domniei mele? Unde-s 
cheile? 

— La mine! răspunse îndată boierul Stroia, simțind că-i vine inima la 
loc, de vreme ce fusese găsită lada. 

Îşi supse burduhanul, spre a putea umbla la brâu, şi trase un şirag de 
chei legate cu un lanţ de argint. 

— Astea-s! dădu el, să se ridice, dar, nefiind ajutat, rămase mai departe 
la pământ. 

— Saltă-l, aprod! porunci Vodă. Se descuie cu mâna lui! 

Un strigăt de uimire răsună în încăpere, la vederea bolovanilor. 
Voievodul rămase tăcut, dar sfetnicii se îmbulzeau, care mai de care, să 
vadă pietroaiele. 

— Socot că nu se poate îndoi nimeni care sunt adevărații tâlhari, boieri 
dumneavoastră şi cinstiţi sfetnici, zise Vodă cu glas tăios. 

Vel-vistiernicului i se înmuiară picioarele şi căzu ca o zdreanţă, cu faţa 
la pământ. Erau pierduţi toţi trei! Ceilalţi amuţiseră. 

Atunci se auzi vocea mieroasă a lui Brătăşanu: 

— Măria-ta, rogu-te să-i ierti, căci asemenea înlocuire ar fi putut fi 
făcută de ţigani, care au iarba fiarelor, şi nicidecum de un boier credincios 
ca... 

— De ce nu, Brătăşanule? se răsti domnul şi la el. Au un asupra lor au 
fost cheile? Ce iarba... dracului, vorbeşti? 

Bătu apoi din picior în faţa vel-vistiernicului: 

— Mărturiseşte, tâlharule! 

— Maria ta!... icni acesta, dar i se puse un nod în gât. Domnitorul 
întoarse spatele şi se aşeză din nou pe tron. 

— Hotărâţi domniile-voastre, cinstiţi sfetnici, ce pedeapsă li se cuvine! 


Se lăsă o tăcere adâncă, după care se auzi o voce nu prea hotărâtă: 

— Moartea... 

— Moartea! întăriră pe dată şi ceilalţi. 

Şi din nou se băgă Brătăşanu: 

— lertată să-mi fie îndrăzneala, prea-milostive şi domniile-voastre 
luminaţi şi veliţi boieri divaniţi, că eu, nevrednicul, n-ar trebui să intru în 
vorbă, dar mă pun chezaş că vistiernicii, tustrei, au să acopere paguba. 
Lăsându-le viaţa, se mai poate răscumpăra vina. Îndurare, stăpâne! şi se 
alătură şi el celor îngenuncheaţi. 

Şuşoteli prinseră a se auzi printre sfetnici, iar cei vinovaţi începură a se 
tângui la rându-le: 

— Îndurare, măria-ta! Cruţă-ne viaţa şi punem banii la loc! 

— Noi... vru să mai spună boierul Stroia ceva, dar Ghinea nu-i dădu 
răgaz: 

— Nu-i lua în seamă, prea-milostive domn. Socot că spaima le-a luat 
minţile, căci ei n-au furat, aşa că vor da alţii în schimb. 

— Iertare! Milă, stăpâne! se porniră şi alte voci. 

Voievodul rămase cam descumpănit, căci înţelegerea cu Ghinea fusese 
să-i facă pe vinovaţi să plece cât mai curând din slujbe, iar divanul să nu 
aibă nicio bănuială. De datul banilor înapoi nu pomeniseră nimic. „Ce i-o 
mai fi dat prin cap, vicleanului?” se întrebă el în sine, dar îl lăsă în pace să- 
şi facă jocul, ştiind că nu va fi spre paguba domniei. 

— Voia voastră, cinstiţi sfetnici. Voi aţi hotărât, aşa că domnia mea le 
iartă capetele lor cele proaste, dar le luăm slujbele, de care se dovediră 
nevrednici. 

— Să trăieşti, măria-ta! se auziră glasuri de pretutindeni, cu toate că 
unii strigau cam cu jumătate de gură. 

— Am hotărât să fie sfetnic al domniei mele la vistieria ţării boierul 
Ghinea Brătăşanu, zise deodată Vodă. S-a dovedit om de mare credinţă, 
dârz şi milostiv. 

— Aşa-i! încuviinţară dregătorii. 

Fără a se mai lungi la vorbă, Matei-vodă părăsi încăperea, privind cu 
un zâmbet în colţul gurii spinările încovoiate ale boierilor. „O turmă de 
lingăi!” îşi zise. „De fapt, întotdeauna s-au găsit linguşitori, pe care poţi să-i 
învârţi după cum mişti degetul. Vicleanul de Ghinea are sânge grecesc şi a 
ştiut cum să-i joace. E dat naibii!” 


După plecarea voievodului, mulţi părăsiră odaia divanului, dar nu 
puţini au fost şi aceia care l-au înconjurat pe noul vel-vistiernic, strângându- 
i mâinile cu făţărnicie. Se ridicaseră şi cei trei vinovaţi, maziliţi din slujbă, 
dar nu cutezau să se apropie de Brătăşanu, aşa încât se îndreptă acesta spre 
ei. 

— S-a isprăvit cu bine! Mergeţi acasă în linişte şi pace! Nu era să vă 
las eu să pieriţi, câtă vreme mi-aţi călcat pragul şi mi-aţi cerut sprijinul! zise 
el anume ca să fie auzit de alţii. 

— S-ar cădea să-ţi mulţămim boier... începu Stroia, dar Ghinea i-o 
reteză pe dată: 

— Vel-vistiernic! Eu îs acum în slujba aceasta, să nu uitaţi, iar 
domniile-voastre să vă străduiţi a pune la loc banii făgăduiţi, că eu n-am de 
unde. 

— Dar parcă... 

— Am spus-o aşa, într-o doară, ca să vă scap de la ananghie, dar ştiţi 
prea-bine că dacă ar fi să dea ţara birul tot împărăţia l-ar lua, şi atunci de 
unde să umplu vistieria ţării? 

Mazilii se uitară buimaci, nepricepând prea bine ce va să zică, mai cu 
seamă că nu le trecuse de tot spaima. Oricum, îşi dădură seama că aveau să 
înfrunte trufia veneticului căruia îi datorau viaţa. 

Un aprod veni să-l cheme pe noul dregător la măria-sa şi Ghinea se 
grăbi să-l urmeze. 

Acesta îl privi zâmbitor şi-l întrebă: 

— Fu bine, Ghineo? Ce zici? 

— De neaşteptat, doamne. Au să dea şi ei banii... 

— Cum „şi ei”? Nu cumva ai de gând şi tu?! 

— Nu la mine mă gândeam, măria-ta, ci la ţară. Va trebui strâns iarăşi 
birul. 

— Asta nu, cinstite vel-vistiernice! se împotrivi Vodă. Domnia mea n- 
are să îngăduie ca cei mai năpăstuiţi supuşi să fie jupuiţi de vii. Avem banii 
de haraci neatinşi. Ce mai vrei? 

— Măria-ta să nu uite că la Stambul te pândeşte Leon Tomşa, chit că 
acum s-a dat la fund, făcându-se neguţător de stridii. 

— Mazilul? 

— Întocmai! Strânge bani grei, iar bunul său prieten, Curt Celebi, 
unelteşte şi adună pârâşi, dar şi toată ura împotriva măriei-tale. De unde să 
luăm atâta aur, ca să le astupăm gura celor mai lacomi de la Poartă? 


— Socoteam că era mai bine să fi năimit ceva lefegii ca să ne scăpăm 
de păgâni, nu să-i îndopăm cu aur. Rakoczy a făgăduit... 

— Vorbe, luminate stăpân, vorbe! cuteză Ghinea să-l întrerupă, fără să- 
şi dea seama. Vorbe şi nimic altceva! Să ne slobozim de grija duşmanilor de 
la sărai, ca să ne putem întări şi mai apoi să strivim capetele balaurului 
otoman. Ne trebuie o groază de bănet, şi eu mă încumet să-i scot pentru 
măria-ta, dar pentru aceea zisei să mai plătească o dată ţara. 

— Orice, Ghineo, dar asta nu! Ţăranii sunt vlăguiţi de tot, încât abia 
mai suflă. Ce să le mai iei? Cenuşa de pe vatră, poate. 

— Dar bine, doamne, au numai aceştia sunt în [ara Românească? 
Boierii nu-s şi ei ai ţării? Ei de ce să nu dea barem un zlot pentru binele ei? 

— Ghineo, tu ai înnebunit! Vrei să mi-i pui în cap pe toţi? Uiţi că noi 
înşine suntem boieri? Aşa nu faci decât să-mi înmulţeşti duşmanii! 

— Dar dacă nici n-au să simtă că le voi lua? zâmbi vel-vistiernicul. Nu 
pentru aceea am căpătat dregătoria? 

— Fă ce vrei, dar pe săraci mai lasă-i! lar de ţi s-o împotrivi 
boierimea, să ştii că eu mă spăl pe mâini. De Leon-Stridie, însă, încuviinţez 
să mă scapi, cu bani ori fără. 

— Dar de celălalt? 

— Care?! 

— Cigalla, mărite stăpân! Ce, doar n-ai uitat? 

— Aşa-i, că pe ăla nu-l mai băgai la socoteală. Tot mai umblă după 
domnie? 

— Încă cum! 

— Atunci ţi-i las pe toţi, şi dacă se vor mai ivi şi alţii, tot în seama ta 
rămân, că văd că îţi merge mintea. Am auzit că şi Vasile-vodă din Moldova 
nu s-ar da în lături să mă înlocuiască cu podoaba de fiu-său. 

— Cu el doar cu arma te vei socoti, doamne. Cât despre ceilalţi, lasă-i 
în seama mea, că le vin eu de hac! se grozăvi Ghinea. 

— Prea-bine, prieten al inimii mele şi adevărat frate ce îmi eşti, zise 
voievodul. Ce s-ar fi făcut soru-mea, Florica, dacă nu dădea peste tine? 

— Mai bine zis, norocul a fost de partea mea, stăpâne, se linguşi 
Brătăşanu. Aş mai fi putut sluji măriei-tale, dacă nu mă căpătuiam în ţara 
aceasta? 

— Eşti cam pişicher, Ghineo, dar, dacă-i spre binele ţării şi al domniei, 
nu-i păcat. 


ÎN CETATEA PADIŞAHULUI 


DUPĂ NENUMĂRATE PERIPEȚII, care i-au pus viaţa în primejdie, 
orfanul cocon al răposatului Radu Mihnea a dat în calea lui spre Istanbul de 
un neguţător grec, Haralambos, care s-a învoit să-l sprijine pe 
necunoscutele meleaguri. Copilul nu era însoţit decât de bătrânul său 
epitrop, fostul căpitan Pârvu, şi împreună cărau toată averea ce putuseră lua 
cu ei la plecare. Haralambos află că băiatul avea neamuri în capitala 
otomană, anume familia bogatului Stratonic. Lambrakis, totuşi, auzind cele 
pătimite până atunci, chibzui că ar fi cu mult mai bine să ascundă adevărul 
şi ticlui el o poveste. Mai întâi schimbă numele băiatului în Franţ, spunând 
că ar fi fost un copil din flori al tatălui său, Iane Surdul din Costantiniya, 
adică frate vitreg cu el, că avea şi o soră, Thamar, cam de aceeaşi vârstă, şi 
că maică-sa murise de câţiva ani. Aşa urma să afle, pe căi ocolite, ce hram 
poartă al de Lambrakis şi cu ce ochi ar fi primit pe nepotul din Moldova. 

— Isteaţă minte mai ai, râse mulţumit căpitanul Pârvu. Adevărat se 
zice că grecul îl poate duce de nas şi pe dracu, când vrea. Nu mi-o lua în 
nume de rău, dar văd că Dumnezeu ni te-a scos în cale şi poate om scăpa de 
cele necazuri de până acum. 

Grecul îi strânse mâna şi scorneala lui se dovedi folositoare, căci 
nimeni nu i-a mai găsit urma pribeagului domnişor în marele oraş. Şi poate 
că ar fi dăinuit asta multă vreme, dacă moş Pârvu nu s-ar fi îmbolnăvit, 
căzând la pat. Nu-i pria lui şi pace în ţara turcească, încât se topea văzând 
cu ochii. Atunci socoti tânărul neguţător că ar fi mai bine dacă Lambrakis ar 
afla adevărul chiar din gura epitropului şi, cum îi prevedea ceasul din urmă 
pe aproape, îşi luă inima în dinţi şi bătu la uşa bogătaşului. 

Iarna se arăta în părţile astea altfel decât pe plaiurile moldovene, dar 
„Franț” nu ducea dorul săniuţei ori al bulgărilor de omăt, având zilnic alte 
născociri şi mulţi prieteni, şi băieţi şi fete. Când şi când, se mai ducea pe la 
Pârvu, care nu voia să-i spună ce are, nici în ruptul capului. Aflând că 
bătrânul „leneveşte”, aşa după cum îi spunea chiar el, îl săruta pe obrajii 
scofâlciţi de boală şi fugea iar, zorit, pe uliţă. 

Haralambos găsi acasă numai pe kira Evdokia, mătuşa băiatului, care, 
auzind de Mihnuţ, odrasla Maricăi, nici nu-şi mai aşteptă bărbatul, ci plecă 
pe dată să-l vadă, lăsând vorbă unde se află. Nici nu intrară bine pe uşă, că 
veni şi kir Stratonic, tot o fugă, dar nu dădură decât peste epitropul bolnav, 


copilul fiind plecat teleleu pe uliţă. Bătrânele lui rude se cam înspăimântară, 
căci abia acum înțelegeau rostul spargerilor din casa lor, dar Haralambos îi 
linişti, spunându-le că şi numele îi fusese schimbat şi nimeni nu-i cunoştea 
taina, în afara lui însuşi, dar el avea altele în cap. 

Tânărul neguţător le sluji şi de tălmaci, întrucât epitropul nu cunoştea 
limba grecilor şi nici ei pe-a lui. 

— lacă, zise bolnavul cu glasul stins, am dat acestor oameni de treabă, 
care ne-au stat cu mare ajutor la nevoie, douăzeci de mii de drahme, dar 
socot că nu-i îndeajuns pentru inima lor cea bună şi dragostea frăţească ce i- 
o poartă „măriei-sale”. 

Încercă să zâmbească spre Haralambos: 

— lartă-mă că i-am spus aşa, dar acuma nu multă vreme am să-l mai 
dau de gol! 

Acesta îi strânse mâna şi întoarse capul ca să nu i se vadă lacrima 
înflorită în colţul ochilor. 

Kir Stratonic încuviinţă cele făcute şi făgădui să le mai dea şi pe 
deasupra, ori de câte ori ar avea nevoie. Cu gâtul uscat de fierbinţeală, 
bolnavul se căzni să vorbească mai departe: 

— Ce am prăpădit pe drum, până la sosirea noastră aici, este socotit 
până într-un sfant, pe înscrisul întocmit cu Haralambos. Cealaltă parte a 
averii orfanului este neatinsă şi, pe lângă banii şi giuvaerurile aflate în lada 
de colo, mai sunt şi înscrisurile către zarafii de aici ca să-i dea banii când o 
pofti. 

Îşi trase din nou răsuflarea, înghiţi în sec, iar Haralambos îi întinse 
ulcica cu apă. 

— Domniile-voastre veţi face ce veţi crede de cuviinţă, căci mare 
nădejde îşi puseseră răposaţii lui părinţi în venirea orfanului aici. 

Povesti mai apoi câte pătimise bietul copil şi-i părea rău că abia în 
ultima vreme aflase că duşmanul cel mai încrâncenat se dovedise Vasile- 
vodă Lupu, dacă s-ar lua după mărturisirea împieliţatului călugăr Rafailă, 
dar nu-şi dădea seama pentru ce să-l fi urât într-atât. 

Toate aceste întâmplări o făcură pe chira Evdokia să-i dea lacrimile, iar 
pe bărbatu-său îl cuprinse teama ca nepotul să nu fi fost vreun nevolnic, ori 
vreo grijitură. Se lumină însă la faţă când se pomeniră deodată cu „Franţ” 
dând buzna în odaie. Băiatul se fâstâci văzând lume străină, dar aflând că 
era vorba de rudele sale, la care ar fi trebuit să se ducă, nu se prea arătă 
încântat. 


— Să ştiţi că eu nu plec nicăieri de lângă moş Pârvu şi nici pe tata lane 
nu-l părăsesc, zise Mihnuţ de la început. 

— Nici noi nu vrem să te smulgem de lângă cei dragi ţie, dar te poftim 
să treci şi pe la noi, ca să ne iubeşti şi să-ţi fim în loc de părinţi, cum a vrut 
însăşi măicuţa ta. 

Mihnea îşi cunoştea povestea şi se gândi că aşa ar fi trebuit să se 
întâmple, încât făgădui că n-are să-şi uite singurele neamuri de sânge pe 
care le avea, iar bătrânii trebuiră să se mulţumească deocamdată cu atâta. 
Apoi copilul se duse lângă Pârvu şi, mângâindu-i pletele, îl întrebă cu 
duioşie, căci îşi dădea seama că era bolnav: 

— N-ai vrea să vii cu mine, moşule, să ne uităm la biserica cea mai 
mare din lume, pe care au pângărit-o osmanlâii? La ce bun să „leneveşti” 
atâta. lacă, vom trece şi pe la unchiul, hai, zău! 

— Dragă Franţ, să nu mai vorbeşti aşa urât despre turci, chiar aici, în 
oraşul sultanului! zise Haralambos. 

— Aşa spun toţi copiii, se dezvinovăţi el. 

Haralambos îi vorbise greceşte, şi kir Lambrakis, auzind despre ce era 
vorba, se alătură tânărului neguţător: 

— Tu nu trebuie să te iei după prostiile lor! 

— Ba, dacă vrei să ştii, au dreptate! se răsti Mihnuţ. lar grecii au să-i 
azvârle pe păgâni în marea de unde au venit. 

Cei doi bătrâni nu mai puteau de bucurie că nepotul lor se descurca 
atât de bine pe limba strămoşească, dar mai ales că era cuprins şi de 
dragoste pentru Elada. 

— Psihi mu! făcu mătuşa Evdokia cu ochii în lacrimi. Se vede că eşti 
din sămânţa noastră... 

— Ba, nu-i adevărat! se împotrivi băiatul. Eu mă trag din neamul 
Basarabilor şi al Corvineştilor. Sunt şi însemnat... 

— Să nu mai pomeneşti niciodată, frate Franţ, de asta! îl dojeni 
Haralambos. Ai uitat oare ce am hotărât? Şi să ştii că mătuşa ta are dreptate, 
căci o picătură de sânge de-al nostru ai, fără îndoială, şi nici de el n-ai de ce 
să te ruşinezi, ba dimpotrivă! 

Oricum, nepotul fu pe placul soţilor Lambrakis. Nu aveau pe nimeni în 
afară de el şi toată averea agonisită trebuia să-i rămână lui, aşa că nici n-au 
voit să se atingă de cele aduse de Pârvu din Moldova. 

— Să păstrăm banii cu folos, pe la cămătari şi zarafi, ca să se 
înmulțească, zise kir Lambrakis, şi în privinţa asta eu vă voi ajuta. Ar trebui 


însă ca atât bolnavul, arătă el spre Pârvu, cât şi băiatul să vină să stea cu 
noi, căci suntem singuri şi i-am îngriji tare bine. 

— Mulţumesc din inimă domniilor-voastre, răspunse Pârvu auzind 
despre ce era vorba. Eu însă în curând am să mă mut în altă lume şi n-am să 
vă mai fac nicio grijă. Cât despre măria-sa, socot de cuviinţă ca măcar la 
două zile să treacă pe la curtea dumnealor, adăugă el uitându-se la 
Haralambos. 

— Cum am putea să-ţi fim de ajutor? întrebă kir Stratonic pe fostul 
oştean, deşi ştia că n-ar mai putea face nimic pentru el. 

— Apăi, de, răspunse acesta, aş dori şi eu ca, după ce-oi muri şi când 
măria-sa va ajunge în scaunul cuvenit al ţării, să ducă şi osemintele mele în 
pământul de baştină şi să le îngroape în satul meu de pe malul Argeşului. Şi 
să mă pomeniţi şi pe mine, când veţi aprinde lumânări pentru cei dragi. 

Auzindu-l pe epitropul său, care nu vorbise niciodată aşa până atunci, 
lui Mihnea i se puse un nod în gât. Cât pe ce să izbucnească în plâns, dar 
Haralambos îl trase pe dată şi amândoi ieşiră din odaie, ca să nu-l vadă 
bolnavul şi să-i facă şi mai rău. 

Prevestirea bătrânului se împlini în sticloasele zile ale lui făurar, 
aşternând o mare tristeţe în sufletele celor care-l cunoscuseră şi-l iubiseră pe 
fostul oştean al domniei. Murise fericit, ţinându-l de mână pe Mihnea, 
căruia îi ceru cu glas de moarte: 

— Să-mi făgăduieşti, măria-ta, că ai să te străduieşti să ajungi domn al 
vreunei ţări de-a noastre şi, o dată ajuns în scaun, să strângi laolaltă tot 
neamul românesc... 

— Ca măria-sa Mihai, încuviinţă băiatul. 

— Întocmai! Şi să nu uiţi că semnul de pe umăr te obligă să calci pe 
drumul strămoşilor, că numai aşa vei primi binecuvântarea tuturor celor de 
un sânge şi-o credinţă. Să fii necruţător cu duşmanii noştri, că nici ei n-au 
să te ierte! 

Se stinse bărbăteşte şi cu un zâmbet fericit pe buze, iar obrazul 
încremenit rămase luminat de flacăra luminării, de parcă ar fi poposit o rază 
de soare pe el. Aşa îi găsiră cei dimprejur, ţinându-se de mână şi după 
moarte, şi abia când îşi dădu seama că se va despărţi pentru totdeauna de 
bunul său „moş Pârvu”, tânărului Mihnea parcă i se rupse ceva în el şi 
puhoiul lacrimilor îl năpădi într-un plâns cu sughiţuri. 


După înmormântarea ce avu loc în cimitirul grecesc, numai vreo două 
săptămâni mai rămase Mihnea în casa lui „tata lane”, apoi se mută la rudele 
sale, aşa cum fusese voinţa răposatului. Haralambos încuviinţase, mai ales 
că acestea tocmiseră nişte slujitori înarmaţi, care aveau să-l păzească pe 
vlăstarul domnesc, dacă furii ar mai fi avut poftă să le calce casa. În acest 
fel şi Haralambos ar fi putut să-şi vadă de treburile lui neguţătoreşti, 
plecând iarăşi cu marfă prin ţări străine, ca să sporească avutul ce-l 
dobândise prin dărnicia soţilor Lambrakis, dar şi la povaţa lui kir Stratonic, 
cu care se întovărăşise la negoţ. 

Nu era departe de vechea mahala unde se obişnuise, dar Mihnea 
intrase în altă lume, mai înstărită, deşi lipsită de veselia celor săraci. Şi 
straiele începură a fi din ce în ce mai frumoase şi mai împodobite, pe 
măsura cinului familiei Lambrakis. Veneau pe la ei familii vestite din 
neamul împăraţilor de altădată ai Bizanțului, ba unii se şi gândeau cum ar 
face să arvunească o căsătorie cu vreo odraslă de-a lor, căci bogăţia 
Lambrakilor le făcea cu ochiul. Mătuşa Evdokia însă priveghea grijulie şi 
nu îngăduia nicio încuscrire, decât numai dacă ar fi fost un neam de prinți 
bogaţi, şi nu scăpătaţi, fără alte bunuri în afara unui nume falnic de altădată. 
Dar Mihnea habar n-avea de toate acestea. Se ducea mai în fiecare zi pe la 
„soră-sa” Thamar, şi nu atât pentru bătrânul ei tată surd, cât ca să se joace 
cu prietenii lui, Spiro, Lakis, Kiriakos şi mulţi alţii. Din păcate, treptat 
începură a se împuţina zilele de joacă, fiindcă mătuşa Evdokia tocmise trei 
dascăli. Voia ca nepotu-său să fie şi cărturar, nu doar un războinic oarecare. 

Mai întâi fusese adus kir Nechifor Lucaris, care avea să-l înveţe 
dulceaţa limbii greceşti de altădată, încântându-i urechile cu minunatele 
poveşti ale Iliadei şi Odiseei, ori cu tragediile ce răsunaseră cândva şi sub 
cerul însorit al Istanbulului. Rareori îi mai zicea Costantiniya, numai când 
era cu copiii lui, căci până şi dascălul grec îl povăţuise să nu-i supere pe 
stăpânii turci, când avea să se învârtă în mijlocul lor. 

— Dar eu n-am să mă duc niciodată pe acolo, răspundea la început 
Mihnea şi într-adins pomenea vechea denumire grecească a oraşului, 
Constantinopolis. 

Mai pe urmă se arătă mai puţin înverşunat, căci învățatul Turk Ahmed 
Lala ştiu să-i strecoare în suflet dragoste şi pentru limba Profetului. Era 
dascăl la medresa geamiei Aya Sofia şi cu mare cheltuială şi rugăminte se 
învoise să se ocupe de nepotul lui kir Stratonic, cu care era prieten. Ar fi 
fost mai lesne să-l fi dus la şcoala lui de la moschee, dar asta ar fi însemnat 


ca tânărul să-şi lepede legea creştinească şi turcul ştia prea bine că grecii 
erau tare încăpăţânaţi în necredinta lor. Mihnea însă avea o înfăţişare 
plăcută şi o minte ageră, încât înțeleptul dascăl nu se îndoia că într-o bună 
zi avea să-l aducă fără greutate la legea musulmană. Prindea cu uşurinţă 
limba turcă, ba chiar şi araba şi persana, atât de trebuitoare în ştiinţele 
filosoficeşti. Istorisirile lui Ahmed Lala se încurcau în mintea băiatului, nu 
o dată, cu cele ale lui kir Lucaris, şi asta nemulţumea pe cei doi dascăli 
deopotrivă. 

Cel de-al treilea, Roberto Capestano, raguzan de obârşie, era mai tânăr 
decât ceilalţi dascăli ai lui Mihnea şi, pe lângă limba italiană şi latină, se 
obligase să-l înveţe meşteşugul armelor, care îi era cel mai de plac 
învăţăcelului. Cu el avusese altă nedumerire, căci băiatului i se părea că 
limba latină nu era decât „o românească stricată”, iar cât despre italiană nu 
se îndoia că era vorba de români ce trăiau pe meleaguri îndepărtate de casa 
lor şi cam încurcaseră graiul străbun. Se înţelege că măiestrul Capestano 
făcuse la început mult haz de spusele lui Mihnea, trebuind apoi să-i 
desluşească şi trecutul îndepărtat şi să-i lămurească locul de baştină al 
românilor, adică Roma cea bătrână, de unde fuseseră aduşi cândva în ţara 
vestitului Decebal, în care s-au împământenit până astăzi. Asta era prilej de 
mare fudulie pentru Mihnea şi se lăuda în faţa prietenilor săi, care habar n- 
aveau nici de Roma şi nici de români, dar rămâneau cu gura căscată „cât de 
învăţat” era fratele lui Thamar. 

O mai slăbise acum cu joaca pe uliţi, căci mai toată ziua, ba chiar şi 
seara târziu, se mânia împreună cu kir Lucaris de ticăloşia lui Mehmet 
Cuceritorul, care a doborât o mândră împărăție de altădată, pentru ca a doua 
zi să rămână mut de încântare auzind faptele de vitejie ale aceluiaşi sultan 
din gura lui Ahmed Lala. Se duceau apoi împreună la „geamia albastră”, 
cum i se spunea, isprăvită de curând, şi răsfoiau ore la rând foile îngălbenite 
ale coranului. Nu i-a plăcut însă nicidecum semiluna ce străjuia minaretele 
Sfintei Sofia. Odată avu norocul să-l zărească, printre oştenii ce-l 
înconjurau, pe însuşi sultanul Murad-khan, călare pe un frumos armăsar 
arăbesc, acoperit cu aur şi atlazuri. „Aşa falnic trebuie să fi arătat şi măria- 
sa Mihai, dacă nu şi mai grozav!” îşi zisese el încântat. Dar cu toată această 
măreție, grecii, în cea mai mare parte şi mai cu seamă cei de vârsta lui, se 
împotriveau cu înverşunare stăpânirii semilunei. Unii, dintre cei bogaţi, se 
împăcau cu gândul şi chiar îşi numeau oraşul Stalâmbol, ca să fie mai 


apropiat de limba turcă, dar alţii nu voiau să audă altfel decât de „oraşul lui 
Constantin”, aşa cum i se spunea odinioară. 

Se zvonea din ce în ce mai des că odată cu împlinirea celor două 
veacuri de stăpânire a păgânilor, adică în 1653, Dumnezeu avea să trimită 
un arhanghel cu sabia de foc să-i alunge peste Bosfor, căci numai atâta 
fusese hotărâtă osânda grecilor, pentru păcatele ce le săvârşiseră cândva. 
Mihnea nu ştia ce să mai aleagă, căci Ahmed Lala i-a spus că acestea nu 
erau decât bazaconii şi scorneli greceşti, dar kir Nechifor credea, ba şi chiar 
şi ser Roberto o nădăjduia din adâncul inimii. Tânărul încerca zadarnic să-i 
împace şi pe unii şi pe alţii. Învățătorul grec îi povesti de megaducele Lucas 
Notaras, care crezuse că se va putea împăca neamul grecilor cu al 
osmanlâilor şi care pierise din însăşi porunca padişahului. Asta îl cam 
descumpăni pe băiat şi într-o zi o iscodi pe mătuşă-sa, care părea a fi cea 
mai dreaptă: 

— Mătuşă Evdokia, domnia-ta ai auzit de Lucas Notaras? 

— Vreun precupeţ, ori marinar? Cine o mai fi şi ăsta? Ţi-a zis cumva, 
ceva, psihi-mu? se îngrijoră bătrâna. 

Mihnea izbucni în râs. 

— A fost un megaduce, mătuşă! Este mort de aproape două veacuri. 

— Ei, bată-te să te bată! făcu mătuşa zâmbind. M-ai băgat în sperieţi, 
crezând că cine ştie ce derbedeu va fi fiind acesta ori că te va fi ameninţat 
cu ceva, Doamne fereşte! Dar văd că-i treabă cărturărească. Întreabă-l pe 
arhon Lucaris. 

— Păi el mi-a spus, dar credeam că ştii şi mata. Eu să fi fost 
megaduce... 

— Ce-ai fi făcut? zâmbi kira Evdokia sorbindu-l din ochi. 

— Aş fi întemeiat ţara Daciei şi... Dar nu cumva nici de măria-sa 
Mihai nu vei fi auzit? 

— Ba... de el, da! Eram însă o copiliţă ca tine pe atunci, aşa că am 
cam uitat, căci n-aveam gândul pe la bătălii, precum băieţii. 


TÂRGUIELI PE SEAMA ŢĂRII 


NORI PLUMBURII SE AŞTERNURĂ pe deasupra dealurilor de către 
munte, prevestind o iarnă timpurie. Vântul tăios îi zorea de la spate pe 
gospodari să-şi strângă bruma de bucate ce mai rămăsese neculeasă şi s-o 
pună la adăpost pentru vremea cea rece. Către miazăzi, spre Dunăre, 
toamna încă mai era stăpână, cu toate că viforniţa răzbea până hăt-departe, 
tocmai în munţii bulgărești. 

Dumnealui, vel-vistiemicul Ghinea Brătăşanu îşi strânse dolmanul 
îmblănit pe lângă trup şi se avântă în şa. Se îndreptă de şale şi îşi potrivi 
cuşma din blană de vidră, nu numai ca să-i ţină de cald, ci şi spre marea lui 
pohfală că era un mare boier divanit, cumnat cu Vodă. Roti privirea peste 
gospodăria pe care o lăsa în seama dumneaiei, jupâneasa Florica, apoi, făcu 
semn oştenilor ce-i însoțeau să pornească. Cei şase flăcăi purtau pistoale la 
brâu, ca haiducii, unde pui însă că le mai dăduse şi săbii încovoiate, flinte 
pe umeri şi baltage la coburi, de parcă ar fi mers la cine ştie ce mare 
înfruntare şi nu doar până la Târgovişte. El însuşi îşi alesese aceşti zdrahoni, 
ciobani din ţara Făgăraşului, anume străinaşi, ca să nu lege prietenie cu 
oamenii locului, măcar că vorbeau aceeaşi limbă şi aveau aceeaşi credinţă şi 
aceleaşi obiceiuri. 

În cetatea de scaun n-a zăbovit prea multă vreme, ci numai cât s-a 
înfăţişat măriei-sale, şi degrabă a şi făcut calea întoarsă. Se zorea să ajungă 
la Brătăşani, unde trebuia să-i sosească un oaspete de seamă, dar în mare 
taină, în afara domnitorului nimeni nemaiavând ştirea lui. Poate că nici n-ar 
mai fi trebuit să facă acest drum, dar avea nevoie de încuviințarea lui Vodă 
pentru faptele pe care le purta în gând, cum de altfel niciodată nu făcea de 
capul lui. 

De cum păşi peste prag porunci ţuică fiartă, cu mult piper şi alte 
mirodenii, îndulcită cu miere, aşa cum îi plăcea domniei-sale să se 
încălzească în pripă şi să-şi rumenească obrajii. 

— Bre, Iordache, zise el către vătaful de curte. Aştept un mosafir, care 
nu ne ştie limba, dar cum s-o ivi tu să-l iei de mână şi să mi-l aduci îndată. 
Apoi... 

— Milostive stăpân, socot că-i cel care a sosit în lipsa domniei-tale... 

— Cuuum? se holbă boierul, înecându-se cu băutura caldă. O tuse 
puternică îl cuprinse şi câtăva vreme nu măi fu în stare să spună ceva. Cu 


greu izbuti să îngaime: 

— Tontule!... Mă laşi să vorbesc... de pomană? Uite ce păţii! Unde-i 
acuma? 

— În odăile de jos, că nu aveam poruncă ce să fac. Tocmai voiam să 
spun... 

— Barem l-ai ospătat ca lumea? 

— Drept să zic, nu prea! l-am dat nişte pâine cu brânză şi ceapă, căci 
după înfăţişare pare a fi un călugăr papistaş pribeag şi ăştia nu... 

— Mergi pe dată şi pofteşte-l aici. Ba nu! În odaia cea mare, unde-l 
primim şi pe Vodă. 

Vătaful căscă ochii mari. 

— Da, da! Ai auzit prea-bine. Fă cum îţi spusei! Şi să porunceşti pe 
dată un ospăț îmbelşugat, ca să ne spălăm ruşinea. Auzi colo, ceapă!... 

Slujitorul nu mai aşteptă alte îndemnuri şi o pomi în fugă spre 
îndeplinirea voinţei stăpânului. Sucit cum îl ştia, n-avea de ce să se mire că 
primea pe un pârlit de pribeag chiar în încăperea în care se odihnea şi se 
ospăta însuşi voievodul ţării. 

Boierul Ghinea se arătă zorit şi o lua înaintea oaspetelui, rânduindu-şi 
pletele şi mustaţa în minunata oglindă adusă tocmai de la Veneţia, cu mare 
cheltuială. Se tolăni anume în frumosul jilţ de piele cu încrustaţii neasemuit 
de frumoase, meşteşugite la Cordoba, la capătul lumii, în Spania. Mai ticlui 
faldurile dolmanului, de care încă nici nu apucase a se dezbrăca, şi bătu din 
palme. 

Se înfăţişă pe dată roaba aceea mititică şi cu năframă roşie. 

— Deschide ferestrele să intre aer curat, că tare mai pute a ţuică fiartă. 

Parcă nu el fusese cel care o băuse! 

Aruncă apoi un pumn de smirnă arăbească în tigăiţa cu jăratec anume 
adusă pentru aşa ceva şi trase pe nări fumul cel plăcut mirositor, apoi se 
aşeză din nou în jilţ, când se auzi vocea lui Iordache îmbiindu-l pe străin. 

— Iacă, stăpâne, dumnealui îi musafirul! îl arătă vătaful pe călugăr şi 
ieşi pe dată. 

Vel-vistiernicul îşi ticluise o poveste pentru străin, spunându-i că aflase 
la 'Târgovişte de sosirea lui şi că tot într-un suflet alergase acasă. Pentru 
aceea îl găsise neîmbrăcat cuviincios dar ardea de nerăbdare să se 
întâlnească cu el. Pe de altă parte voia să-şi arate bunăstarea, ca să ştie 
străinul că boierii de pe aceste meleaguri nu erau cu nimic mai prejos decât 


cei din Stambul. Dădu să se ridice sprinten, dar simţi un junghi ascuţit prin 
şale, ţinându-l locului. Se mulţumi să întindă mâna şi să-şi ceară iertare: 

— Călăritul, kir Capello. Socot că domnia-ta eşti! 

— Întocmai, vel-vistiernice Brătăşanu! salută străinul cu plecăciune, 
ca prin ţările apusene. Cred că nici eu nu m-am înşelat, nu? 

Boierul râse şi încuviinţă din cap. Vorbeau greceşte, căci, în afara 
limbii române, gazda nu-şi mai putea spune gândurile decât în limba lui de 
naştere. 

— Mă bucur nespus, kir Capello, că ai răspuns chemării mele şi 
nădăjduiesc să-ţi fi ajuns banii trimişi, zise mieros Brătăşanu. 

Se ridică totuşi din jilţul de piele şi se aşezară amândoi la masa de 
stejar, de unde s-ar fi putut sălta mai lesne. 

— Asta n-aş putea s-o spun, căci banii, oricât de mulţi ar fi, niciodată 
nu-ţi prisosesc. 

— Deocamdată a fost numai începutul, arhonda. Eu ştiu prea-bine că 
ce plănuim noi costă cu mult mai mult, şi n-am să mă zgârcesc. 

— Mi-ar place să mă luminezi, şi de una şi de alta. Cum vom face? 

— Mai întâi aş vrea să te rog să mă ierţi pentru găzduirea dată de 
vătaful meu, căci am ţinut să nu ştie nimeni, iar eu am socotit că vei sosi 
peste vreo câteva zile. 

— Obişnuiesc să mă grăbesc la drum, ca să nu dau de vreo capcană, 
căci, orice s-ar zice, mă aflu în tabăra duşmană, arhon vistiernice. 

— Dar la prieteni! zâmbi linguşitor gazda. Tocmai de aceea am să-ţi 
mărturisesc tot adevărul: m-am săturat să-l slugăresc pe Vodă, fără să fiu 
răsplătit după munca mea. 

— Din câte am aflat, sunteţi rude... 

— Hm, da! Cumnaţi, dar asta nu înseamnă mare lucru, căci Matei e un 
hapsân. 

— Dar domnia-ta ce-ai pofti? 

— Schimbarea domnului, însă nu cu oricine. Ştiu prea-bine că la 
Costantiniya unelteşte Curt Celebi pentru fostul voievod Leon Tomşa, iar eu 
i-am fost duşman de moarte. Nu am poftă să mă băjenesc, dacă apucă el 
domnia. 

— Ei da, asta ar fi o pricină. Dar atunci tot mai bine cu domnitorul de 
astăzi, nu? 

— Nu pot zice că nu, dar cine ştie cât timp izbuteşte să se mai ţină în 
scaun? A trecut multă vreme şi, după cum îţi spusei, Curt Celebi nu stă cu 


mâinile în sân la Poartă. 

— Ce-aş putea face eu? 

— Multe! Mai întâi să mă scapi de Leon Tomşa... 

— Să-l ucid?!... Nu ţi-ai găsit omul, arhonda! 

— Nu pe el. Ar fi îndeajuns să piară Curt Celebi şi pentru asta domnia- 
ta tocmeşti pe careva, iar banii îi dau eu. Vezi bine că nu mă pot mişca până 
acolo. 

— Aşa mai merge... Are să coste însă foarte mult. 

— Nicio grijă! Nu degeaba sunt eu vel-vistiernic. Dar vezi, nu care 
cumva să fim traşi pe sfoară, iar dacă ar fi omorât şi Leon Tomşa, noi n-am 
avea decât de câştigat. 

— Parcă ai spus numai de Curt... 

— Se-nţelege. Gândeam că va trebui să găsesc pe altcineva, căruia să-i 
dau cu mult mai mult, dar asta... 

— Ai pomenit, domnia-ta, despre „câştigul amândurora”. Ce să 
însemneze asta? 

— Signore! zise deodată gazda. Să vorbim deschis, negustoreşte! Eu 
n-am uitat că domnia-ta ai un prieten, pentru care te-ai zbătut să-l faci domn 
aici, la noi. A fost dovedit odinioară de Leon Tomşa, dar acuma oare numai 
întâmplător se află şi el la Istanbul? Să nu mai poftească tronul Ţării 
Româneşti, şi să fie acolo numai de dragul oraşului? Ce zici? 

Luat pe nepregătite, Capello rămase o clipă pe gânduri, mai cu seamă 
că tocmai intrau şi slugile cu tot felul de bunătăţi, care făceau cu ochiul 
musafirului ospătat până atunci cu brânză şi ceapă. Îl gâdilau prin măruntaie 
mirosurile ademenitoare, dar mai ales privirea i se opri asupra unei carafe 
cu vin rubiniu. 

„Boierul acesta viclean ştie mai multe decât vrea să arate faţă de 
mine”, îşi zise el în gând şi se hotărî să chibzuiască mai înainte de a se băga 
în încurcătură. Era foarte adevărat că ne-norocosul de Gian Michele Cigalla 
bătea caldarâmurile Stambulului, cu toate că nunta cu domniţa Hana de 
Podebrad se stricase de mult. Nutrea nădejdea că va izbuti în cele din urmă 
să ajungă prinţ şi de fapt mama lui era acea care îi dădea putinţa să 
risipească aur prin toate părţile, la întrecere cu Celebi, spre marea bucurie a 
dregătorilor otomani. Pe altă parte el ştia prea bine că şi Matei-vodă, putred 
de bogat, împingea pungi cu nemiluita, îngreuind pentru o vreme uneltirile 
celor de pe malul Bosforului. 


— Ce folosesc eu? întrebă Capello, după ce înşfăcase un copan de pui 
rumenit la ţiglă. 

— Aşa mai vii de acasă! râse Ghinea cu gura plină. Începi să-mi placi! 
Am să fiu scurt! Noul domnitor, prietenul domniei-tale, are să mă facă ban 
al Craiovei, iar domnia-ta îmi iei locul. E bine? Că nu cunoşti limba, nu-i 
nicio pagubă! Sunetul aurului nu are o ţară anume, şi mai apoi te voi ajuta 
eu însumi. 

— Şi domnia-ta îmi placi, arhonda! închină Capello un pocal şi-l dădu 
peste cap pe nerăsuflate. Ceva îmi spune că noi doi avem o mare asemănare 
şi ne vom înţelege. 

— Nici nu s-ar putea altfel, rânji Brătăşanu, sorbind la rându-i, dar mai 
cumpătat. 

Clefăiau cu poftă şi trosneau între fălci fragedele oscioare ale puilor 
jertfiți. Apucau cu mâinile unsuroase şi sorbeau din cupele pe care le 
umplea la vreme roaba aceea oacheşă cu năframă roşie. 

— Să fie bine lămurit! zise gazda mestecând întruna. Tot ce ai să 
cheltuieşti până la viitoarea domnie rămâne pe socoteala mea. 

— Să zicem... douăzeci de mii de scuzi de aur? 

— Cu cinci, batem palma! 

— Ooo! E prea puţin. 

— Şase! 

— Zece! 

— Pe urmă am să-ţi dau mai mult, dar pentru început... iacă, mai pun 
o mie. 

— Dacă va trebui să mă tocmesc şi pe urmă... 

— Am zis că nu, dar dă-mi şi mie dreptate. Eu dau bani înainte şi nu 
am nimic la mână, aşa că este firesc să fiu mai zgârcit. 

— Bine, mă-nvoiesc, dar numai ca arvună. 

— Aşa gândeam şi eu! Mai ales că, dacă nu vom izbuti cu aur, eu am o 
parte a oştirii care nu-mi aşteaptă decât porunca spre a se repezi asupra lui 
Matei-vodă. Dacă măria-sa loan Mihai ar veni aici cumva, într-ascuns, 
lesne am putea schimba domnia, iar Poarta va trebui să fie atrasă de partea 
noastră, prin grija domniei-tale şi a lui signor Bianchi. 

— Şi asta o ştii?! se miră Capello. Trebuia să mă aştept, de altfel. Nu 
pricep însă pentru ce să mai cheltuim banii, dacă avem oşteni gata de luptă? 

Capello parcă începuse a se cam chercheli, vinul dovedindu-se 
înşelător. ÎI întărită însă dibăcia gazdei sale şi nu se îndoia că un astfel de 


om îi era de trebuinţă, spre a ajunge cineva în lumea asta. Dacă vistiernicul 
îl voia pe Gian Michele, cu atât mai bine, dacă nu, ar fi fost în stare să intre 
chiar şi în slujba lui Matei-vodă, numai să se căpătuiască. De altfel îi 
plăceau şi locurile şi oamenii, cu limba lor dulceagă şi asemănătoare cu a 
lui. „Ehe! Nu-i rău deloc!” îşi zise şi pipăi pofticios bucile ţigăncuşei, când 
aceasta se apropie să-i umple cupa. Fata chicoti, arătându-şi şiragul alb al 
dinţilor ei sănătoşi şi nu se împotrivi, cum ar fi făcut alta. 

— Dacă îţi place roaba, arhonda, ţi-o dăruiesc, rânji gazda. Nu te uita 
că-i mititică, e mare meşteră la pat. Ţi-o spun eu! 

— Da... Da? se bucură italianul şi o cuprinse pe slujnicuţă de mijloc. 

— Nu acuma, signor Capello! Avem încă multe de pus la cale, dar, 
când te-i întoarce, a domniei-tale are să fie! 

Spuse apoi pe româneşte: 

— Aţâţă-l, fă, dar nu prea mult, ca să-i fie gândul la vorbele mele, şi nu 
la tine. Pleacă de lângă el! 

Roaba ascultă şi se trase cu sfială, spre nedumerirea străinului. 

— Ce i-ai zis? întrebă el. 

— Să mai lase giugiuleala pe altă dată, că acuma avem treabă. Mă 
iscodeai dacă nu putem pune ostaşii împotriva lui Vodă şi iacă, ţi-oi 
răspunde: trebuie plătiţi cu banii noştri. Credeam şi eu că prinţul domniei- 
tale are destul aur, ca să nu fim nevoiţi să-l risipim pe cel care ni se 
cuvine... 

— Să ştii, arhonda, că „prinţul meu”, aşa cum îi spui, are şi nu prea, 
dar, atâta cât are, n-ar fi mai bine să i-l luăm tot noi? 

— N-ai gândit rău deloc, dar cum să facem? Văd că ai mare iscusinţă 
la strânsul banilor, şi aceasta mă încântă, „vel-vistiernice” Capello. Cum ţi 
se pare, nu sună frumos cum îţi zisei? 

— Ce mai! Să n-o lungim! În cel mult patru săptămâni ţi-l aduc aici pe 
„prinţul meu”, iar domnia-ta să găteşti lefegii, că doar n-ai să le dai plata 
înainte. 

— Un bob zăbavă, chir Capello! Nu vorbirăm mai nimic de Curt 
Celebi şi Leon... 

— Mai pui cinci mii şi le sucesc gâtul cu mâna mea! se grozăvi 
Capello ameţit de-a binelea. 

— Încă?! Nu ne-am înţeles o dată? Şase... 

— Pentru mine! Şi dacă mai adaugi... să zicem, patru, se face rotund 
zece. 


— Mă învoiesc, dar mai am şi eu o dorinţă. În aceeaşi plată să mai fie 
prins şi... 

— Altul?! Atunci încă cinci mii pentru mine, dacă mă fac ucigaş de 
meserie. 

— Nu-i vorba decât de un copil. Un plod al unui fost voievod de pe la 
noi, mort de mulţi ani, dar ţâncul este „os de domn” şi după legea ţării ar 
avea dreptul la scaunul tătâne-său. Acuma am auzit că s-ar afla şi el la 
Costantiniya, sau e pe drum. Fă-l să nu mai ajungă! 

— Domnia-ta, arhonda, ai să-mi ceri să-l ucid şi pe padişah ori pe toţi 
cei ce râvnesc tronul acestor ţări. După cum văd, apar domnişori din aceştia 
ca ciupercile după ploaie, şi eu n-am să pot să stârpesc atâta omenire, fără 
să supăr pe dregătorii turci. Lasă-l mai pe urmă, dacă-i numai un copil. 

— Mă gândeam, arhon „vel-vistiernice” Capello, că n-ar trebui lăsat să 
mai crească. Nu ştiu cum se face, dar coconii domneşti se fac bărbaţi în 
toată puterea cuvântului când nici nu te aştepţi, şi apoi hai cu pungile şi cu 
cerşeala scaunelor româneşti. Dar... poate ai dreptate. Să-l mai îngăduim o 
vreme. 

— Atunci, n-ar mai fi nimic de adăugat înţelegerii noastre, arhon 
„mare-ban”. Cum îmi dai banii, am şi plecat. 

— Adică numai jumătate din ei! răspunse Brătăşanu, pierindu-i 
zâmbetul ce-l însoţise întruna până atunci. 

— Mai bine toţi deodată! se împotrivi Capello, care încă mai judeca, 
cu tot aburul beţiei din cap. 

— Când ai să te întorci cu viitorul domn, signore. Altcum, să-mi fie 
iertat, dar cine îmi spune că te vei ţine de cuvânt? 

— Între oameni nobili ca noi, mai încape oare vreo îndoială? Am 
făgăduit! Pun onoarea mea chezăşie! 

— N-am vrut a te mânia, cinstite oaspete, dar pe la noi aşa-i obiceiul şi 
te sfătuiesc şi pe domnia-ta să faci la fel, oriunde te vei afla. Chezăşia 
banilor este mai bună ca orice. Spun aşa ca să te înveţi, pane „vel- 
vistiernice”... 

Întortocherea vorbelor mieroase ale boierului îl zăpăciră pe italian, 
care de fapt nici nu mai pricepea prea bine ce i se spunea, din pricina 
vinului acela amăgitor. 

— Fie după voia domniei-tale, arhonda, deşi nu ştiu dacă fac bine sau 
nu punându-mi viaţa în mâna unui om pe care abia l-am cunoscut. 


— O am şi acuma, nobile domn! rânji gazda. Cine m-ar împiedeca să 
te bag la ocnă, ori chiar pe mâna gealatului? 

— Cinstea domniei tale! tresări Capello cam îngrijorat. 

— Ei, vezi că am şi eu aşa ceva? Te poţi bizui pe mine fără grijă! 
Întoarce-te cu voievodul nostru, şi izbânda n-are să ne ocolească. Fortuna 
audaces juvat! spuneau străbunii domniei-tale şi întrucâtva şi ai mei. 

Capello mai apucă să încuviinţeze bâiguind pe limba lui: 

— Şi, şi, norocul ajută pe cei îndrăzneţi... oare?!... Era încă prea mult 
şi judecata i se cufundă curând într-un somn adânc. Boierul Ghinea se uită 
la el cu scârbă şi ochii îi sticliră de bucurie. Se ridică şi porunci ţigăncuşei, 
care nu se dezlipise de colţul unde obişnuia să şadă când erau oaspeţi: 

— Chivuţă, cheamă-l pe Iordache să vină cu câţiva argaţi ca să-l care 
pe beţivan la culcare. De tine nu mai are trebuinţă! Mai bine să vii în odaia 
mea, după vreun ceas. 

A doua zi, cu noaptea-n cap, signor Capello gonea în trapul calului 
spre Corabia, în drumul lui către mărire. 


FECIOARA DE OŢEL 


NEÎNCHIPUIT DE MARE a fost uimirea alteţei-sale serenisime 
Rakoczy Gyorgy văzând, în locul căpriorului asupra căruia îşi aruncase 
arma, un om a cărui înfăţişare îi era total necunoscută. Stătea chircit cu 
genunchii strânşi, iar mâinile îi încremeniseră pe lancea care-i pătrunsese 
adânc în coşul pieptului, de parcă ar fi vrut s-o scoată cu ultimele lui puteri. 
Nicio picătură de sânge nu-i murdărise veşmintele ori frunzele de sub el, şi 
totuşi avea acea sticlire a morţii în ochii mari deschişi. Muscheta care zăcea 
alături avea tigăiţa plină cu pulbere, iar pe ţeava se aflau plumbii ce nu 
apucaseră să fie sloboziţi, stăpânul ei fiind doborât pe neaşteptate. 

Principele rămase uluit, fiindcă nu i se mai întâmplase vreodată la 
vânătoare să ia drept ţintă un om. Apoi, când se adunară însoțitorii, putură 
jura că văzuseră cu ochii lor ţapul cel viguros care i-a privit batjocoritor şi 
le-a întors spatele, năpustindu-se în tufişul unde acuma era mortul. 

— Aici nu-i lucru curat, alteţă! se îngrijoră contele Felvinczi. Doamne 
fereşte, dar asemenea schimbare a sălbăticiunii în om nu s-a mai pomenit 
decât în poveste. 

— Da” de unde! zise baronul Orban. Cel de colo, arătă el spre mort, 
stătea la pândă, însă n-a mai cutezat să tragă. Nu-i vedeţi arma? 

— Şi a dat căpriorul peste el? întrebă groful Nagy Gyula, vestit prin 
faimoasele sale turme de porci. Aida de! S-ar fi ferit de mirosul de om. 

— Poate că aşa a şi făcut, din care pricină lancea alteţei-sale l-a 
nimerit pe necunoscut. Acum ce ne mai chinuim cu ce a fost? S-a întâmplat 
şi gata! zise bătrânul grof Gyarfas Lazar. 

Prinţul îi asculta în tăcere şi în sinea lui era tare nemulţumit de cele 
petrecute, căci te faci de râsul lumii când ucizi un om luându-l drept vânat. 

— Totuşi eu zic că nu-i a bună, se încăpăţână Felvinczi. Nu putea lovi 
alteţa-sa pe străin, chiar dacă ţapul s-ar fi ferit. Asta înseamnă că 
sălbăticiunea avea judecată. Aşa să fi fost oare? 

— Ai dreptate! încuviinţară vreo câţiva. 

— Atunci, mortul îi căpriorul? întrebă prosteşte Nagy Gyula, 
ridicându-şi sprâncenele stufoase ce-i acopereau ochii mici, înecaţi în 
grăsime. 

— Doar nu te duce mintea la asemenea bazaconie, Gyula dragă? îl 
mustră părinteşte Gyarfas. Mortu-i mort, iar ţapul e bine-sănătos, şi cine ştie 


pe unde o fi ajuns acum. 

În cele din urmă cu toţii fură de aceeaşi părere, şi atunci păru şi 
Rakoczy a-şi veni în fire: 

— Eu, de asemenea socot că este ceva necurat la mijloc. Parcă am şi 
acuma în faţa ochilor blana stacojie a ţapului, şi-iată că, în loc să-l fi 
străpuns prin spate, mortul din faţa noastră a căpătat lovitura în plină faţă. 

— Să nu fie cumva Satana! îşi dădu părerea tânărul grof Hovany, care 
până atunci nu cutezase să se bage în vorbă cu ceilalți. 

— Domnilor, ce-a fost, a fost! Aţi spus-o chiar domniile-voastre. Să ne 
întoarcem, dar nu fără a cerceta cine a fost nefericitul. Felvinczi, ai grijă tu 
să desluşeşti totul, iar noi plecăm la castel. Mi-ar place, domnilor, urmă 
prinţul, să nu se facă prea multă vâlvă. Am greşit... am greşit! Oricui i s-ar 
fi putut întâmpla. Haideţi! 

Vara anului 1636 abia începuse, vremea fiind cum nu se putea mai 
bună pentru vânătoare. Fusese poftit de contele Zota Jozsef din 
Brâncoveneşti şi-l însoţiseră numai prietenii lui cei mai credincioşi, în 
frunte cu Felvinczi Vince. Cel puţin aşa-i credea el, căci despre gazdă ştia 
că era din tabăra lui Bethlen Ştefan, fratele răposatului principe, pe care-l 
socoteau mai îndreptăţit a fi urmaş în scaunul lui lancu de Hunedoara, în 
vreme ce pe el, Rakoczy Gyorgy, îl ţineau de venetic slovac, măcar că se 
împământenise de multă vreme şi stăpânea de mai bine de şase ani ţara 
Transilvaniei. Unii l-au sfătuit să nu vină la astă vânătoare, fiind vorba 
numai de o capcană, dar prinţul şi-a zis, că doar aşa îi putea face pe 
vrăjmaşi să treacă de bună voie alături de el. Nu că s-ar fi temut de acel 
Bethlen, dar ştia că în spatele lui erau turcii, care ar fi fost primejdioşi dacă 
ar fi intrat în ţară. 

Din pricina ciudatei întâmplări prinţul n-avea ochi pentru frumuseţile 
din jur, unde o întreagă lume păsărească se luase la întrecere în măiestria 
trilurilor. Ciripitul înceta la apropierea convoiului, dar se pornea iarăşi când 
acesta se îndepărta. Dealurile împădurite ţineau din munţii Rodnei şi se 
dezbrăcau de povara verde a copacilor de cum ajungeau prin plaiurile 
Bistriţei, unde viile le luau locul. Cum se apropiau de Reghin, din nou se 
acopereau cu stejari, frasini şi câte şi mai câte alte soiuri, de-o parte şi de 
alta a Mureşului, până sub poalele munţilor Gurghiului, de unde începea 
domnia brazilor celor falnici, a ursului şi a cerbului din Carpaţi. 
Meleagurile erau cum nu se poate mai potrivite pentru vânat, şi acesta era 
din belşug, cu toate că de astă-dată aveau să se întoarcă cu mâna goală la 


primitoarea gazdă. Apoi, către miazănoapte, spre izvorul Mureşului, 
începeau a se ivi şi aşezările secuilor. Oameni, veşnic pregătiţi de harţag, 
aceştia erau mai greu de înduplecat să se supună grofilor, fie ei chiar şi 
secui. Aveau drepturile lor, înscrise de regii cei bătrâni ai Ungariei, încă de 
pe vremea când fuseseră aduşi de ei pe aceste meleaguri, şi se luau de piept 
cu oricine le-ar fi încălcat. Erau oameni de la munte, cu căutătura aprigă, şi 
mai întotdeauna se băgau lefegii la domnitorii români de peste munte, în 
luptele lor cu turcii. Alteţa-sa Rakoczy Gyorgy dovedise mai multă minte 
decât înaintaşii lui, Bathoreşti, care se sumeţiseră să-i iobăgească, izbutind 
numai să-i răzvrătească. El Rakoczy, luase pildă de la olahul Mihali, zis şi 
„cel Viteaz”, care, dacă nu le dăduse drepturi noi, le lăsase neştirbite pe cele 
vechi. Secuii erau mai ascultători faţă de voievozii Moldovei, care adesea 
stăpâneau cetăţi prin ţinuturile lor şi nu prea luau în seamă pe prinţul din 
inima Ardealului, care era şi conte al lor, adică stăpânul. 

La o cotitură le ieşi în cale Zota însoţit de doi călăreţi, şi atunci băgă 
de seamă Rakoczy că nu fuseseră împreună, deşi plecaseră cu toţii deodată 
de la castel. 

— Alteţă-serenisimă, făcu acesta cu glas mieros, îndatoririle de gazdă 
m-au silit să dau pe acasă şi mă zoream acuma să vă poftesc la masă şi 
odihnă. 

Ochii lui păreau a căuta vânatul care lipsea, dar nu zise nimic. 
Rakoczy, în schimb, îi zâmbi oarecum binevoitor, cu toate că în sinea lui 
nu-i căzuse bine că Zota îndrăznise să plece de capul lui, adică fără să ceară 
îngăduinţa, aşa după cum se cuvenea. 

— Ţi-am ucis un om! zise deodată prinţul. De bună-seamă că vreun 
slujitor de-al domniei-tale, căci unul străin n-ar fi avut ce căuta în calea 
noastră. Pentru asta am oprit vânătoarea, fiindcă nu mai am chef să vărs 
sânge, fie el şi de lighioană sălbatică. 

Zota ascultă liniştit istorisirea celor întâmplate, apoi zise nepăsător: 

— Va fi fost vreun vântură-lume, iar dacă era dintre slugile mele, nu-i 
nicio pagubă. Ce căuta în pădure? Eu n-am îngăduit pe nimeni! Totuşi am 
să-i aduc leşul în sat ca să... 

— A rămas acolo Felvinczi şi se vor aduna şi hăitaşii, încât nu cred că 
trebuie să te mai osteneşti până acolo. Înmormântarea e treaba popilor, iar... 
mie îmi pare rău că ţi-am pricinuit necaz. 

— Nu-i niciun bai, alteţă, mai cu seamă dacă va fi fost vreun olah... 

— De unde ştii? sări Gyarfas. 


— Nu ştiu! bâigui Zota. Am zis şi eu aşa, că aceştia se bagă peste tot, 
fiind o puzderie, şi nu-i rău dacă îi mai împuţinăm. 

— Atunci de ce nu-i vânezi ca pe lupi, ori mistreți, dacă ai aşa de mulţi 
olahi? nu se lăsă bătrânul conte. 

— Ei, şi dumneata, Lazăr-baci! Îţi râzi de mine? Ştii doar că ei îmi 
lucră pământurile şi-mi taie copacii şi câte şi mai câte alte treburi. Sunt o 
pacoste, îi drept, dar nu ne putem lipsi de ei. 

Rakoczy ştia şi el acest lucru, căci nu o dată se gândise cum ar fi putut 
să facă din mulţimea asta de oameni nişte cătane credincioase, dar spusele 
contelui adevereau gândurile tuturor nobililor ardeleni. 

— Cinstiţi oaspeţi, n-aş vrea să vă faceţi inimă rea din această oarbă 
întâmplare. Mâine avem să mergem către Deda, şi făgăduiesc să nu se mai 
rătăcească picior de om nechemat pe acolo. Socotiţi pentru ziua de azi că a 
fost o vină a mea, drept care eu îmi cer umilit iertare. 

Ajunseră pe coama unei deal pleşuv, la poalele căruia se arăta valea 
Mureşului în toată frumuseţea ei. Undeva, către miazăzi, se zărea turla 
falnicei biserici din Reghin, cu globul ei din vârf, strălucind ca soarele. 
Prinţul se opri cu întreg alaiul şi îndelungată vreme îşi desfătară privirea. 
Minunată era ţara al cărei stăpân era şi pentru care îşi pusese în gând să facă 
multe, dar tare se mai dovedea anevoioasă calea. 

— Să mergem mai departe, domnilor! zise principele într-un târziu, 
socotind că stătuseră îndeajuns ca să se odihnească şi caii, mai ales 
frumosul său armăsar alb ca neaua. 

Gândurile şi visele alteţei-sale nu se puteau da în vileag oricum, căci 
încă mai era sub turci, deşi principele putea face cam ce poftea. Ba se 
războise şi prin meleagurile Europei, înfruntând oştile austriece fără 
încuviințarea Porții, dar voia să facă din Transilvania o ţară asemănătoare 
întru totul celor europene din Apus, cu care se făcuseră şi înţelegeri scrise, 
peste voinţa turcului. 

Convoiul trecu pe lângă un grup de ţărani olahi, care se descoperiră, 
salutând cu plecăciune. Rakoczy le aruncă o privire în treacăt, băgând de 
seamă cât erau de ogârjiţi şi flenduroşi. „E drept că-s mulţi, câtă frunză şi 
iarbă, dar neputincioşi, câtă vreme rămân iobagi ai nobililor unguri” gândi 
el. „Şi ce oşteni aş mai face din ei, că doar strămoşii lor au fost romanii, 
cuceritorii lumii de altădată”... Ştia însă că legiuiri vechi de aproape două 
veacuri nu îngăduiau slobozirea iobagilor, iar stăpânii lor dovediseră, nu o 
dată, că ştiau a se împotrivi oricărei uşurări, chiar şi cu arma-n mână. 


Nici nu şi-au dat seama când s-au pomenit, în poarta castelului din 
Brâncoveneşti, cocoţat pe un pinten de deal, chiar la o cotitură a Mureşului. 
Nimic însă nu reţinu privirea prinţului în afara Suzanei, frumoasa fiică a 
contelui, care-l întâmpină în odaia de oaspeţi cu un surâs cum numai ea ştia 
să-l aibă. Când voia! Nici tatălui nu-i scăpă luminiţa din ochii prinţului la 
vederea fetei, şi se vedea că era mulţumit. Nu întâmplător a şi fost aşezată 
lângă măreţul musafir, spre a-l sluji în timpul ospăţului, dar şi ca să-şi 
clătească ochii cu frumuseţea domniţei. 

Începură să se aştearnă tot felul de bunătăţi, de la mâncăruri cu sosuri 
ardeiate şi mirosind numai a mirodenii din toată lumea, până la fripturile de 
vițel şi de purcel de lapte, ori puii fripţi întregi. Dar nici vânatul nu lipsea de 
la locul de cinste. Toate acestea erau stropite din belşug cu vinuri roşii şi 
albe, aduse din toate podgoriile Ardealului, ba chiar şi de la Tokay. Însă cel 
mai mult i-a plăcut alteţei-sale licoarea aceea ca uleiul de măsline la 
înfăţişare, cu aromă ameţitoare şi dulceagă la gust, şi tare se mai miră că 
fusese făcută tocmai din viile de dincolo de munte, de la Cotnari. 

— Va să zică din acesta bea Vasile-vodă? zise Rakoczy plescăindu-şi 
limba de plăcere. 

— Numai pentru atâta şi merită să faci o călătorie până la laşi! strigă 
vesel Nagy Gyula, din celălalt capăt al mesei. 

— Cine ştie? mustăci prinţul. Poate că ne vom înstăpâni şi pe acolo, 
căci, după câte ştiu eu, ţara asta-i una şi dincolo de munte. 

— Vivat! Floriat! închinară mesenii şi Rakoczy nu se îndoi câtuşi de 
puţin că vorbele sale stârniseră urarea. 

Vinul se dovedi înşelător, mai ales cel moldav, care prin dulceaţa lui te 
ispitea să-l bei fără măsură, astfel încât începură a se împletici limbile celor 
mai însetaţi. Poate că şi prinţul ar fi fost în rând cu ceilalţi, dacă n-ar fi ţinut 
în pumnul său mânuţa cea mică şi mătăsoasă a Suzanei. Nu se mai ferea de 
nimeni şi o trăsese pe fată lângă el, ba cât pe ce s-o sărute pe gură, dacă 
aceasta nu s-ar fi smuls în ultima clipă. 

— De faţă cu toţi, alteţă? se ruşina fata. 

— Dar ai veni cu mine la laşi? o întrebă el în şoaptă. Am putea să ne 
scăldăm în această licoare şi tu ai fi ca o bacantă. 

— Dacă alteţa-voastră porunceşte, eu sunt silită să mă supun. N-am 
încotro! 

— Atunci, odaia mea e cu mult mai aproape decât Moldova. Ai să vii? 

— Alteţa-voastră uită că eu sunt o fecioară neştiutoare... 


— Ah, da! râse prinţul nelăsând-o să-şi isprăvească vorba. Voi mai 
aveţi aici o „fecioară de oţel”... care ştie multe, dar nu spune. 

— Chiar alteţa-voastră aţi spus că este din oţel, dar eu sunt de came 
şi... 

— Şi încă de care! Mai tare ca oţelul celeilalte fecioare! 

Vrând să-şi dovedească spusele, o strânse de pulpă, încât biata fată 
scoase un țipăt, fără să vrea. 

— Ai păţit ceva, Jujica? sări taică-său, care mai toată vremea era cu 
ochii pe ei. 

— M-a... m-am speriat de un câine de sub masă, răspunse fata roşind 
ca para focului. Nu-i nimic, tăticule! 

Rakoczy îşi dădu seama că se purtase urât şi căută s-o împace: 

— Am fost mai rău decât un soldăţoi neamţ beat. Te rog să mă ierti şi, 
dacă poţi, uită ce-am făcut! 

— A fost un câine... nu-i aşa? Nu-mi aduc aminte să fi păţit ceva, 
tocmai în tovărăşia alteţei-voastre. 

De astă-dată fu rândul prinţului să roşească şi, ca să nu se vadă, goli un 
pocal întreg, care-i învălmăşi minţile, aţâţându-se şi mai aprig. 

— Aş vrea să văd şi eu „fecioara voastră de oţel”, cu toate că mai 
îndreptăţit ar fi fost să se ducă vestea, frumuseţii tale, şi nu a cruzimii ei. 

— Cine ştie, ilustrisime? Poate cândva... răspunse fata zâmbind 
şăgalnic, dar Rakoczy nu se gândi că ar fi putut fi vorba de întâlnirea lui cu 
unealta de tortură. 

Când se aprinseră lumânările de ceară aduse din Moldova, plăcut 
mirositoare, puţini mai erau mesenii care-şi mai ţineau capul pe umeri. 
Mulţi se prăvăliseră sub masă, unde câinii îşi arătau bucuria lingându-le 
mâinile şi feţele unsuroase. Slujitorii contelui răzbeau cu mare greutate să-i 
târască, pe rând, în odăile de culcare. Până şi tânărul Hovany se afla printre 
cei căzuţi şi acuma dormea fericit cu braţul petrecut pe după grumazul unui 
dulău lăţos. În visul său, asemuia blana câinelui cu părul mătăsos al vreunei 
fetişcane, căci tare mai zâmbea şi în somn. 

O boare de vânt pătrunse prin fereastră, făcând să pâlpâie lumânările şi 
alungind într-un dans nefiresc umbrele celor care mai erau în capul oaselor. 
Aerul rece avu darul să-l dezmeticească pe principe, care ceru o găleată cu 
apă. Bău mai întâi cu sete, după care şi-o răsturnă în cap, pufnind pe nări ca 
un taur înfuriat. Suzana îl privea râzând, dar contelui Zota nu-i prea fu pe 
plac, temându-se că prinţul n-avea să mai dea semne de culoare. O chemă 


pe fată şi îi şopti ceva la ureche, după care se întoarse lângă Rakoczy, care- 
şi ştergea pletele cu un ştergar înflorat. 

— Să poruncesc, alteţă, vin proaspăt? îl întrebă Suzana, toată numai o 
dulceaţă în voce. 

— Ba eu altceva poftesc! răspunse el. Dacă îmi aduc bine aminte, ai 
făgăduit că treci pe la mine. 

— Eu?... Am spus aşa ceva?... Doar dacă-i poruncă... 

— Rugăminte! Nu pot supune îngerii, dacă ei nu vor să-şi arate 
bunăvoința. Eu, oricum, am să aştept cu răbdare. 

Făcând o plecăciune în faţa lui, Suzana ieşi pe dată, iar Rakoczy nu se 
mai îndoi că avea să vină în iatacul lui, aşa că se duse s-o aştepte fără să 
mai scoată o vorbă. 

Un slujitor îl ajută la dezbrăcat, apoi, încălzit cum era, se duse la 
fereastră, îşi descopcie frumoasa lui cămaşă plină cu horbotă de Flandra şi 
îşi lăsă dezgolit pieptul, trăgând cu nesaţ aerul rece al nopţii. Auzi clipocitul 
Mureşului la poalele dealului şi o linişte desăvârşită îl cuprinse, aburii beţiei 
risipindu-se ca prin farmec. O pasăre de noapte tipa în depărtare, ca o 
chemare de pe tărâmul celălalt. Încercă să-şi bage capul prin fereastră, dar 
grosimea zidului nu-i îngădui, aşa că se mulţumi numai cu acel petec de cer 
înstelat şi de bună-seamă că răsărise luna, căci numai ea putea să 
răspândească lumina argintie de afară. O steluţă mică se desprinse de la 
locul ei şi căzu târându-şi coada pe bolta cerească. „A murit cineva!” îşi 
zise el, aşa cum învățase încă din copilărie, îi veni în minte mortul din 
pădure şi abia acuma se întrebă pentru ce Felvinczi nu-i spusese ce făcuse. 
„Ba, de nu mă-nşel, nici nu l-am văzut la ospăț. S-o fi îmbătat printre cei 
dintâi şi o fi căzut pe sub masă, dar vine el mâine-dimineaţă”. Plecă din nou 
urechea să audă murmurul apei care curgea liniştită la vale până la Bălgrad, 
unde îl aştepta cealaltă Suzană, consoarta sa, principesa Suzana Lorantfy. 
Nu simţea însă nicio mustrare de cuget, căci ceea ce avea el de gând să facă 
era ceva firesc şi fără gaură-n cer. 'Trecuse însă mai bine de un ceas şi 
începuse să-şi piardă răbdarea, iar fata nu se grăbea să se arate. 

Deodată se auzi un zgâlţâit la uşă, principele sări bucuros s-o deschidă. 
În sfârşit, avea s-o prindă în braţe, dar... în prag se afla un fecior din 
seminţia olahilor, care pusese un genunchi pe podea şi plecase capul cu 
smerenie. Prinţul se mânie de-a binelea, căci sărăntocul nu putea să fi venit 
decât cu vreo jalbă, aşa că întinse piciorul să-i facă vânt şi să-i închidă uşa 


în nas. Din păcate el însuşi ceruse să nu se pună strajă, dar iată că acum se 
pomenea cu toţi nespălaţii! 

— Măria-ta, m-a trimis domnul conte Felvinczi! zise feciorul, mai 
înainte ca prinţul să-şi împlinească gândul. 

— Ce spui? Cum aşa? Unde-i? Tu minţi, blestematule! 

— Doamne fereşte, n-aş cuteza! Pe mine m-o mânat fiindcă ştiu 
ungureşte. Dumnealui îi la noi acasă. 

— Ce vorbeşti, tinere? Ce să caute el la voi? 

— L-a găsit taică-meu şi l-a adus. 

— „Găsit”?! Cum aşa? 

— Abia mai sufla când a dat peste el, că fusese tare rău bătut şi nu era 
să-l lase acolo, în pădure, aşa că l-a cărat acasă. 

— Vorbeşte mai desluşit, flăcăule! Cine să-l bată? 

— Nu ştim! 

— Acum îi la voi, unde? 

— În sat. 

— Şi zici că-i stâlcit rău? 

— Da! 

— Atunci am să poruncesc să fie adus aici. Trebuie oblojit! 

— Are grijă baba Vasilica-doftoroaia, dar domnia-sa a zis că nu poate 
să se arate aici, la domnul conte al nostru. 

Prinţul uitase cu totul de Suzana şi abia acuma pricepu că era vorba de 
ceva de mare taină, aşa că-l trase pe fecior în odaie şi, închizând uşa, începu 
a-l descoase. Atunci află că Felvinczi scăpase numai prin grija acestor olahi, 
dar nu putea să-şi închipuie pentru ce se ferea de Zota. Ştia el, sfetnicul lui 
de credinţă, că ceva nu era prea bine la castel şi... poate că voia să-l scoată 
şi pe el de aici. Acum n-ar mai fi vrut să dea ochii cu Suzana, şi ceva îi 
spunea, în inima lui, că fata îl minţise cu bună ştiinţă. Oricum, trebuia să 
iasă nebăgat în seamă de niciun străjer, aşa că-l iscodi pe fecior din nou: 

— Tu cum ai izbutit să ajungi până la uşa mea? De unde ai ştiut unde 
mă aflu? 

— Măria-ta, noi avem neamuri slugi la castel şi mai închid ochii când 
îi musai să pătrundem aici. 

— Crezi că ai putea să mă scoţi şi pe mine fără să ne vadă careva? 

— Oi proba, doamne! 

— Atunci aşteaptă să-mi pun ceva pe mine şi du-mă neîntârziat la voi. 
E departe? 


— De partea cealaltă a dealului. 

Nimeni nu şi-ar fi putut închipui că cele două umbre ce se strecurau în 
noapte erau stăpânul ţării şi un vlăstar de iobag, mergând împreună. Nici 
gând să-i vină prinţului că ar fi vorba de vreo capcană. Olahii nu erau în 
stare de aşa ceva şi apoi... prea era limpede privirea ochilor albaştri ai 
feciorului. 

— Cum te cheamă? îl întrebă Rakoczy. 

— Axinte, măria-ta. 

— Să ştii că, dacă se adeveresc spusele tale, frumoasă răsplată ai să 
capeti. 

— Nu pentru plată o fac, Înălțimea-ta. 

— Tu ştii cine sunt eu? 

— Stăpânul nostru cel mare şi atotputernic. 

— Atunci îi bine, şi să ştii, măi Axinte, că mă încred în tine şi în 
neamul tău. 

Ajunseră curând la o căsuţă scundă, unde pătrunseră cu greu, iar la 
lumina unui opaiţ îl zări pe conte zăcând pe un pat acoperit cu o scoarță 
curată. Avea un ochi vânăt, nasul umflat, însă după răsuflare părea a fi 
adormit şi nu prea vătămat. 

— Ce-i cu tine aici, Vince? întrebă Rakoczy aşa cum obişnuia să-i 
spună, prieteneşte. 

Rănitul dădu să se ridice, dar nu fu lăsat. 

— Rămâi aşa şi, dacă poţi, spune-mi ce-ai păţit! îi zise, prinţul cu voce 
blândă, căci ţinea la acest sfetnic credincios. 

— Ilustrisime, mă simt cu mult mai bine, datorită unsorilor cu care m- 
a uns o babă, şi mi-a dat şi ceva fiertură... 

— Atunci pentru ce n-ai venit tu însuţi la castel? 

— Am o cumplită bănuială, care s-ar putea să nu se adeverească, dar 
dacă nu... ar fi însă bine să mă înşel. 

— Spune ce te apasă! 

— Mai întâi socot că Zota şi slugile lui mă cred dus pe lumea cealaltă, 
după bătaia care mi-au tras-o. 

— Ei te-au bătut?! 

— Ba m-au şi prăvălit într-o râpă, încât mă şi mir că nu mi-am frânt 
niciun ciolan. 

— L-ai văzut cu ochii tăi? 


— Nu, că atunci aveam ochii gata umflaţi, dar l-am auzit poruncind 
bătăuşilor. 

— Nemermicul! Pentru ce oare? 

Contele se săltă şi începu să-şi depene povestea: 

— Am rămas, după poruncă, dar fără să mai iau pe cineva cu mine, 
bizuindu-mă că aveau să sosească hăitaşii şi mă vor ajuta. M-am apucat să 
scotocesc mortul şi am dat peste o taşcă cu scrisori. Atunci am avut gândul 
cel bun să nu-mi pierd vremea cu ele, ci le-am dosit într-o scorbură şi le-am 
acoperit cu frunze, ca să nu se vadă. Era un stejar bătrân şi găunos, şi la 
rădăcina lui... 

— Lasă astea acuma! Le vom lua noi. 

— Spuneam că abia apucasem să ascund taşca şi m-am şi pomenit cu 
slugile contelui, despre care am crezut că au fost trimise ca să care leşul. Mi 
se păruse ciudat că nu era nicio picătură de sânge închegat, şi când am dat 
peste lancea alteţei-voastre, la câţiva paşi mai departe, am ştiut că omul 
fusese ucis de altcineva, cu puţină vreme înainte. Am spus asta şi 
slujitorilor, dar, pe neaşteptate, unul dintre ei m-a pocnit în nas, zicând: 
„Atunci nu rămâne decât să-ţi închidem gura pe vecie. Hai, băieţi!” 

— Nu contele a poruncit? 

— El nu sosise încă, ci după ce eu fusesem bătut măr de slugi, fără să 
fi apucat să-mi trag barem spada. 

— Erau mulţi? 

— Patru. 

— Hm! Şi Zota ce-a zis când a venit? 

— A întrebat: „L-aţi ucis? Daţi-i brânci în râpă!” Apoi: „Scrisorile le- 
aţi luat?” „Nu le-am găsit, Înălţimea-ta”, răspunsese careva. Pe urmă am 
simţit cum mă scotoceau până şi-n izmene, apoi, aşa, descopciat, m-au târât 
lângă o prăpastie şi mi-au făcut vânt. 

— De mirare că ai scăpat cu viaţă, dragă Vince! zâmbi Rakoczy, vrând 
să-l îmbărbăteze. Să ştii că n-ai să mai mori niciodată. 

— Tocmai pentru aceea n-am vrut să vin la castel, dar mai rău e că şi 
de alteţa-voastră are de gând să se lege, şi am bănuit că în noaptea asta 
chiar. 

— De unde ştii? 

— Din gura lui Zota, atunci când a poruncit să fiu aruncat, căci a spus: 
„Unul mai puţin, dar trebuie să ne scăpăm şi de câinele cel mare”, să-mi fie 
cu iertăciune, ilustrisime, însă socot că de alteţa-voastră era vorba. 


— Nu-i nicio supărare, prietene. Dacă aşa a zis, atunci fără îndoială că 
eu sunt acela. Încep să mă dumeresc pentru ce îşi băgase odrasla pe lângă 
mine. Nu era decât nada care trebuia să mă atragă la pierzanie. I-a îmbătat 
pe toţi curtenii mei, care acuma dorm buştean, eu rămânând, chipurile, 
singur în faţa lui, dar s-a înşelat ticălosul. Ce-o fi scriind în scrisorile acelea, 
că nu se ucide un om de pomană? 

— Alteță, zăcând aici, m-am tot gândit în fel şi chip şi mi-am dat 
seama că mortul urma a fi scotocit pe îndelete, dar n-au mai avut timp. Ne 
apropiam noi şi de bună-seamă că nenorocitul voia să se înfăţişeze alteţei- 
voastre, dar a fost împiedicat. Întâmplarea cu ţapul a făcut să fie descoperit, 
căci altminteri, după ce-am fi trecut pe acolo, n-aveau decât să-i ia taşca. 

— Asta au şi avut de gând, când au dat peste tine! se lumină 
principele. Va fi fost vreun olăcar venit de departe, care se răzgândise să-i 
înmâneze lui Zota înscrisurile, iar acesta, aflând, l-a oprit cu lancea. 

— În taşca aceea din scorbură este dovada vinovăţiei lui Zota, şi 
trebuie s-o luăm de acolo. 

— Dar cum? Numai tu cunoşti locul. Poţi să mergi? 

— Cu îngăduinţa alteţei-voastre, aş trimite pe feciorul care v-a adus 
aici. E cinstit şi el, ca şi taică-său, şi niciunul din neamul lui nu-l îndrăgeşte 
pe Zota. Eu am să-i spun unde-i stejarul acela mare şi nu-i greu de găsit pe 
marginea râpei, că nu era departe. 

— Foarte bine! Cheamă-l să-i vorbeşti, dar nu se va întoarce până 
dimineaţă. Noi ce facem? La castel se va fi aflat lipsa mea şi acuma mă 
caută pretutindeni. 

— Ba s-ar putea să vă ucidă de cum v-ar zări, spunând că din pricina 
întunericului... 

— Măcar că-i o lună, Vince, cum n-am mai văzut de mult. Ştii ce? Hai 
să dormim într-o căpiţă de fân. Cred că găsim aşa ceva pe aici, şi asta mi-ar 
aminti de copilăria mea. 

Chemară pe Axinte şi-l lămuriră ce voiau de la el, însă acesta, cu toate 
că nu se temea să meargă noaptea în pădure, nu ştia unde fusese găsit 
Felvinczi, aşa că ceru îngăduinţa să-l ia şi pe taică-său. 

— Fie! încuviinţă contele. Dar vezi să nu mai afle şi altul, ori tot satul. 

— Şi dacă ar fi aşa? sări prinţul. Mă Axinte, voi îl iubiţi pe contele 
vostru? 

Feciorul rămase uimit de asemenea întrebare, neştiind ce să răspundă, 
şi atunci Rakoczy îi veni în ajutor: 


— Dacă ar fi să mă apăraţi pe mine, când el ar vrea să mă omoare, voi 
cu cine aţi ţine? 

— Cu măria-ta, stăpâne, mai încape vorbă? 

— Ai văzut, Vince, unde erau oştenii noştri? 

— Înarmaţi cu ciomege, alteţă? Ce-ar face în faţa armelor de foc? 

— Ne-om învăţa şi cu ele, răspunse isteţul flăcău. 

— Ai auzit? Eu ce vă spuneam? se bucură Rakoczy. 

— Poate peste ani... 

— Se-nţelege că nu acum, zâmbi prinţul. Haide, ei se vor duce şi noi 
ne vom culca în fân. 

Bătrânul Buta nu putea să înțeleagă cum avea să doarmă ditamai 
prinţul într-o căpiţă, însă porunca era poruncă, şi el se supuse. Astfel, alteţa- 
sa serenisimă, principe al Transilvaniei, se tolăni în moliciunea unui fân 
proaspăt aromitor, ca în cel mai bogat baldachin al palatului său din 
Bălgrad. Cerul era spuzit de stele, iar luna se ducea către asfinţit, trăgând 
după ea şi carul mare. Când şi când mai cădea câte o stea, dar prinţul nu se 
mai gândea la moartea cuiva. Pe pământ erau o mulţime de oameni! 
Felvinczi cunoştea pentru întâia oară acest fel de pat şi mărturisi că era cu 
mult mai plăcut decât multe alte locuri pe unde dormise până atunci. Se 
străduia să-şi închipuie ce-ar fi zis ceilalţi dacă ar fi ştiut unde se aflau, şi 
mai cu seamă Zota? 

Ce-i drept, acesta n-avea o noapte prea liniştită! Abia părăsise prinţul 
castelul, împreună cu Axinte, că Suzana ciocăni la uşa lui, cu gândul să-l 
invite la ea în odaie. De fapt trebuia să-l ducă în încăperea „fecioarei de 
oţel” şi ea să-şi vadă de treabă, celelalte fiind rânduite mai departe de conte. 
Cum anume? Acoperise „patul fecioarei” cu o scoarță, ca să nu se vadă că 
nu era decât o lespede de piatră, şi urma să-l poftească pe Rakoczy să se 
aşeze acolo. Dacă s-ar fi împotrivit, avea el slugi puternice care l-ar fi silit, 
după care, trăgându-se trapa, musafirul nocturn s-ar fi prăvălit în „braţele 
fecioarei”, adică nişte căngi tăioase care se împreunau cu dinţii unei greble, 
sfârtecând tot ce era din carne şi oase. Bucăţile cădeau de la sine în puţul de 
dedesubt care nu era decât un ochi al Mureşului şi căra la vale tot ce-i cădea 
de sus, curăţind locul. Nimeni n-ar mai fi dat de cel „îmbrăţişat”. Aşa însă, 
auzind că musafirul său nu e de găsit, Zota se îngrijoră şi nu se mai îndoi că 
fuseseră descoperite scrisorile ce trebuia să le primească de la Vasile-vodă 
al Moldovei, prin ticălosul de olăcar, care stătuse ascuns până la sosirea 
prințului. Văzându-l că voia să-i iasă în cale, însuşi contele l-a înţepat, căci 


a avut norocul să se fi aflat întâmplător pe acolo, dar n-a mai fost vreme să-l 
cerceteze pe mort, ci s-a tras mai în urmă. Nu şi-ar fi închipuit vreodată ca 
lucrurile să ia o asemenea întorsătură, iar acum, colac peste pupăză, fugise 
şi Rakoczy, pe care abia izbutise să-l atragă la castelul său. 

Turba de furie, şi nu pentru că pierduse nădejdea de a mai fi cancelar al 
ţării, cum îi făgăduise Bethlen Ştefan, ci pentru că însuşi viaţa îi era în joc, 
dacă Rakoczy prindea firul. Poruncise moartea lui Felvinczi, căci nu se 
îndoia că în cădere avea să se facă zob, şi înlătura astfel singurul martor 
care ar fi putut afla de olăcar, dar nici asupra lui nu găsise blestematele 
acelea de scrisori, pe care nu se îndoia că le avea mortul. Nu mai era de 
aşteptat nicio clipă! De când îi murise soţia, cu vreo zece ani înainte, 
singura fiinţă de pe lume, la care ţinea mai mult ca la ochii din cap, era 
fiică-sa. Pentru ea trebuia să trăiască, aşa că se hotărî în pripă să-şi găsească 
scăpare în Moldova, ca să se întoarcă apoi cu oastea lui Vasile-vodă şi să-şi 
recapete averea ce acuma urma s-o piardă, de bună-seamă. Avea însă 
giuvaericale şi bani gheaţă, pe care le îndesă în coburii cailor şi, însoţit de 
numai doi slujitori credincioşi, apucară drumul Gurghiului. De acolo, pe 
valea Lăpuşnei, căta să-şi piardă urma în secuime, şi mai apoi peste munte. 

Zorii zilei aveau să găsească pe fugari trecuţi de Idicel, căci o 
apucaseră de-a dreptul prin lunca Mureşului. Şi bine făcuseră, fiindcă 
prinţul îşi adunase împrejur toţi iobagii, cu coase şi securi, împresurând 
castelul. I se deschise pe dată şi află că „păsărica” îi zburase! Înciudat, puse 
de fură treziţi toţi curtenii şi, aşa, mahmuri cum erau, le citi scrisorile aduse 
de Axinte în timpul nopţii. Auziră astfel că voievodul de la laşi cerea 
castelanului de la Brâncoveneşti să facă aşa după cum le fusese înţelegerea 
şi să-l sprijine ca să dobândească scaunul ţării munteneşti pentru feciorul 
său, Ion. Îi dădea a înţelege contelui că fiicei sale, Suzana, ia-r fi stat bine 
ca Doamnă a ţării de peste munte, căci tânărul său vlăstar era holtei. 

— Dar care să fi fost înţelegerea, alteţă? întrebă Orban. 

— Moartea mea şi a voastră, a tuturor celor care ne-am lăsat ademeniţi 
în vicleana vânătoare. Şi asta nu-i totul! În altă scrisoare făgăduieşte oaste 
pentru Bethlen, ca să mă atace pe la spate chiar în toamna asta. 

— Să înţelegem, aşadar, că la toamnă vom avea război în părţile de 
asfinţit? întrebă Gyarfas. 

— Pare-se că da, luându-ne după ce scrie aici. Să nădăjduim însă că n- 
are să scape prea lesne din încăierarea cu prietenul nostru Matei-vodă. 


— Ar trebui înştiinţat şi el cât mai curând! cuteză Orban, a cărui 
judecată părea mai limpede ca a altora, deşi băuse la fel. 

— Negreşit! De aceea ne vom întoarce pe dată acasă. Nu-i vorbă că 
prin fuga gazdei nici nu mai avem a ne lua rămas-bun, aşa că ne-a uşurat 
plecarea. Să mergem, domnilor! 

Înainte de a porni la drum, alteţa-sa a rânduit o nouă stăpânire în 
Brâncoveneşti, toată averea lui Zota luând-o asupra sa. Ca răsplată pentru 
sprijinul dat de olahi, l-a slobozit pe Vasile Buta şi tot neamul său, precum 
şi pe popa satului, iertându-i şi de toate birurile ce trebuiau date, ca nişte 
iobagi ce se aflau până atunci. Mai făgădui sătenilor şi zidirea unei biserici, 
iar de se arătau vrednici şi cu credinţă, avea să mântuie pe toţi de şerbie. Pe 
tânărul Axinte Buta l-a dus cu sine la Bălgrad, urmând a sluji în curtea 
prinţului, ori unde va fi trebuinţă de el. 

Numai „Fecioara de oţel” a rămas şi pe mai departe, spre a fi la 
îndemână pentru fostul ei stăpân, când avea să fie prins. 


DRAGOSTE CĂZĂCEASCĂ 


— TIMUCIKA, golubcic moi! Scoate-ţi gărgăunii din cap! Ce fel de 
cazac mai eşti şi tu, câtă vreme te laşi doborât de ochii unei muieri? Nie 
nada. 

— Nu vorbi prostii, Arkaşa, că mă mânii foc. Ruxandra nu-i o femeie 
ca oricare alta. Este crăiasa inimii mele. Oi, boje moi! lar de te mai legi de 
ea, te trăsnesc în numele tatălui! 

— O fi vreo rusalcă ce ţi-a furat minţile, de nu mai stai decât să oftezi. 
Cine ar zice că tu eşti vulturaşul Timuş? Zău aşa, batuşca! 

Timuş Bogdanici, căci el era „Iimucika”, feciorul marelui hatman 
Hmelnițki, goli stacana dintr-o sorbitură, după care dădu cu ea de pământ, 
făcând-o ţăndări. 

— Aşa să crape şi inima drăguţei tale, tătucule, de nu te-o îndrăgi pe 
tine! zise voios Arkadie Ivanovici Sidorenko, ataman de frunte şi cel mai 
bun prieten al lui Timuş. 

La rândul său, nu se lăsă nici el mai prejos şi făcu la fel, după care 
strigă cârciumarul: 

— Artiom! Strânge cioburile şi adă alte stacane, că astea s-au isprăvit. 

În acea zi, de sfântul Andrei, era târg mare în Zaporoje şi chemările 
neguţătorilor care-şi lăudau marfa se împleteau cu râsetele codanelor ce se 
dădeau în scrânciob, ca la Paşti, dar şi cu răcnetele beţivanilor încăieraţi ori 
puşi pe sfadă. Alţii cântau de mama focului, îngânaţi de corzile cobzei 
nelipsite la veselie, iar câte un sugar trezit din somn făcea vacarmul şi mai 
de-săvârşit. Dinspre stepa rusească şuiera vântul cel aspru de miază-noapte, 
prevestind zăpada care întârzia să vină în iarna acestui an 1639. Ghemurile 
de ciulini se rostogoleau de-a valma în calea viforului, oprindu-se din când 
în când şi iară spulberându-se, într-o goană nebunească pe întinsa câmpie. 
Chiar şi apa cea leneşă a Niprului se încrunta în mii de vălurele sub suflarea 
tăioasă, dar în târg la Zaporoje veselia şi voia-bună nu ţineau seama de 
asprimea vremii. 

— Poate vrei să spui că nu-s de nasul ei? se răsti deodată Timuș. 

— Ai-da-de, batuşca! Ce prostii îţi mai dau prin cap? Cum să gândesc 
eu aşa-ceva? Ea nu-i decât fata hospodarului moldovean, iar tu eşti fala 
căzăcimii, feciorul marelui nostru Hmel, de al cărui paloş s-a dus vestea 


până-n împărăţia moscălească, pentru ca să nu mai pomenim de Țarigrad. 
Strămoşii tăi se trag din tătuca Adam, după ce a fost izgonit din rai... 

— De vreau, se răţoi Timuş, pot să-l fac eu pe hospodar să-mi 
cerşească îndurare în genunchi. 

— Aşa să faci, sufleţele! Dar ce necaz ai pe el? 

— Eu? Niciunul! 

— Atunci zic să ne repezim până la laşi şi s-o furăm pe fată. Ştii, aşa, 
căzăceşte! Şi atunci să vezi cum are să te îmbie voievodul cu „pirostriile” 
de cununie. 

— Măi, Arkaşa, măi! Ai mai văzut tu până azi cazac prost? 

— Drept să-ţi spun, nu! se fuduli atamanul. 

— Atunci du-te la fântână, scoate o ciutură cu apă şi aruncă-ţi ochii în 
ea după ce s-o limpezi şi ai să vezi unul! Bine, măi, cap de tărtăcuţă ce eşti! 
Tu crezi că aia-i Daşa, ori Nataşa de pe la noi?... Sau vreo jupâniţă 
oarecare, să-i ridici poalele în cap şi gata? Măăă, minte de tărâţă! E o 
domniţă!... Dar ce spun eu... crăiasă, măă, cap sec! Dacă ai vedea-o n-ai 
mai vorbi aşa, tontule! 

— Nu te mânia, batuşca, doar n-am zis-o cu răutate. Noaptea, când 
muierea-i despuiată, seamănă una cu alta şi numai după came o mai 
deosebeşti dacă-i fetişcană ori babă. 

— Seamănă pe dracu! Du-te la fântână şi fă ce ţi-am spus, ori aruncă- 
te cu capu-n ea, că tot nu ţi-i bun de nimic. Poate doar să-ţi ţii căciula pe el! 

Atamanul nu mai ştiu ce să răspundă şi, cum făcea de obicei, când 
prietenul lui se înfierbânta, socoti că era mai bine să tacă. 

Larma bazarului pătrunse până la ei şi un câine schelălăi jalnic, izbit de 
cizma vreunui cazac ori călcat din nebăgare de seamă de cineva. 

— Cu toate acestea, Arkaşa dragă, câte ceva ţi-a clocit şi ţie mintea, 
zise deodată Timus, luminându-se la faţă. Ia umple tu stacanele, ca să ne 
mai limpezim creierii şi să gândim cum trebuie! Ai zis ceva de „furat”, ori 
n-am priceput eu prea bine? 

— Euuu! Doamne fereşte! 

— Nu tu ai spus să mergem la Iaşi, după fată? Ce, ţi-ai băut capul? 

— Păi asta nu-i hotie, batuşca. Bărbatul cel viteaz îşi ia nevasta care-i 
place, chiar şi cu sila, şi asta este pe placul bunului Dumnezeu, care o 
blagosloveşte mai apoi cu o ploaie de plozi, dar şi pe al muierii, care se 
sclifoseşte la început, de ochii lumii. 


Timuş îl lăsă să vorbească, fără să asculte ce spunea, şi îşi dădu el 
însuşi gândul pe faţă: 

— Ştii tu, măi frate, că hospodarul şi-a trimis familia să prăznuiască 
sfintele zile ale Crăciunului la voievodul din Sandomierez? 

— Foarte bine! Acolo să pălim! 

— Bine pe dracu! Nebunul de Czaplinsky-voievodul ar fi în stare să 
aprindă întreaga Ucraina şi să ne ia urma până aici, dacă am cuteza să ne 
atingem de oaspeţii lui. Nu-l cunoşti? 

— Atunci, pândim la înapoiere şi... hop şi noi! 

— Cam tot aşa chiteam şi eu, răspunse Timuş gânditor. Nistrul nu 
poate fi trecut decât pe la Hotin, care-i în calea lor. Tu, cu o ceată de 
voinici, loveşti alaiul domnesc, pui mâna pe domniţă şi te tragi cu ea pe 
Nistru la vale, până la Moghilău. Acolo am să aştept eu şi, „cum aflu de 
isprava voastră”, mă reped, scap fata şi i-o duc lui taică-său, teafără şi 
nevătămată. Să nu vă puie dracu să vă faceţi de cap cu ea! Ce zici? 

— Fără s-o tăvăleşti? 

— Fără! 

— Atunci la ce naiba să ne mai ostenim? scuipă atamanul. O lăsăm să 
se ducă singură acasă, aşa cum a făcut-o mă-sa... La ce bun tot farafastâcul, 
batuşca? De ce s-o mai furi, numai ca s-o sâcâi şi pe ea degeaba? 

— Ca s-o fac să mă iubească! răspunse Timuş strângând ulcica în 
pumn şi izbind-o de tăblia mesei. 

— Te pomeneşti că nici nu s-o uita la tine, dacă te-o vedea aşa de 
tăntălău! Eu socot că dacă ţi-ar simţi vigoarea ta bărbătească, apoi... 

— Du-te la fântână, Arkaşa, şi dă-te cu capul în ea, după cum ţi-am 
mai spus, ori lasă-mă în pace să chibzuiesc şi nu mai pune întrebările tale 
prosteşti. Mi s-a năzărit că ai zis ceva bun, dar văd că m-am înşelat! Totuşi, 
mă pot bizui pe tine? 

— Mai încape vorbă?! 

— Atunci îi iei pe Grişa, Steopa, Vasca şi pe care mai socoti tu şi 
plecaţi să vă aţineţi în preajma Hotinului. Cum or ieşi din cetate şi or cobori 
la Nistru, căci pe malul lui duce drumul o bucată, ştii, acolo, unde coteşte... 

— Da, da! Tocmai bine, căci nu te mai poate zări nimeni din cetate. 

— Văd că ai priceput şi mă bucur că nu eşti prost, frate! Ştii tu cum s-o 
aduci la baba Parasca la Moghilev, de partea astălaltă, că doar ai mai bătut 
drumul pe acolo. 

— Îhî!... 


— Când sunteţi gata, porniţi, dar nu fără a mă-nştiinţa, şi mai ales să 
fie în preajma Crăciunului, după cum ţi-am zis. Anul acesta îl veţi prăznui 
voi cum s-o nimeri, şi nu mă plâng că aveţi să vă descurcati. 

— Las” pe noi, tătucule, că doar ştim să ne petrecem nu numai în zilele 
de sărbătoare. 

— Nu cumva să-mi aduceţi toată familia, ci numai pe fată. O vreme îi 
lăsăm să fiarbă, dar fetii să-i spuneţi că aveţi s-o aduceţi la Zaporoje, ca s-o 
vindeţi roabă la tătari. Să vă purtaţi cuviincios cu ea! 

— Vai de mine, Timucica, aşa mă ştii? Nici Precesta de la Kiev n-are 
să fie mai cinstită şi mai păzită ca domniţa ta. 

— De speriat, însă, puteţi s-o faceţi, ca să fie mai bucuroasă când oi 
scăpa-o din ghearele voastre. 

— Atunci... barem când aveţi să rămâneţi numai voi doi... ştii... mai 
înainte de a o duce acasă... zău... îi păcat de Dumnezeu să te creadă 
neputincios. 

— Greu de cap mai eşti, bre Arkaşa. O ţii una şi bună, de parcă eu n-aş 
face-o... dar trebuie să mă port aşa cum ţi-am spus. Şi băgaţi de seamă să 
nu încăpeţi pe mâna hospodarului, că două copeici nu mai face pielea 
voastră afurisită. 

Mâhnirea şi mai cu seamă îngrijorarea lui Timuş venea de la zvonul de 
curând sosit, cum că Vasile-vodă ar fi intrat în vorbă cu craiul Rakoczy al 
Ardealului să se încuscrească. Avea acela un bicisnic de fecior, pe 
Sigismund, care se dădea mai mult la patima cititului din cărţi decât la 
spadă, dar, ce-i drept, era cu mult mai chipeş decât el, feciorul hatmanului 
căzăcesc. 

Cu toate că fuseseră plănuite la beţie, chiar de a doua zi îndrăgostitul 
şi-a pus gândurile în fapte şi o săptămână mai apoi se şi afla la Moghilău. 
Târgul era aşezat pe apa Nistrului, care tăia adânc cele două maluri, de o 
parte şi de cealaltă, îngustându-şi albia şi făcând mai lesnicioasă trecerea cu 
barca. Pa ţărmul apusean, satul Atachi nu era prea înstărit, dar acolo se 
aflau oştenii ce păzeau fruntariile moldovene şi, oricât ar fi fost ei de 
prieteni cu cazacii, nu le-ar fi îngăduit vânturarea prin ţara lor. Nici chiar 
dumnealui jupân Pavel Albotă, pârcălabul de Soroca, nu s-ar fi aşteptat la o 
asemenea încălcare, şi de aceea ochiul îl avea îndreptat mai mult spre tătari, 
cei veşnic puşi pe pradă. Drept pentru care povaţa lui Timuş a fost ca ceata 
lui Sidorenko să nu bată la ochi şi să treacă Nistrul cât mai nebăgată în 
seamă, prin anumite vaduri, bine ştiute de ei. 


larna, care se codise să se arate pe aceste plaiuri, chiar de sfântul 
Nicolae înveşmântă pământul cu straie de omăt. Apoi veniră şi sărbătorile, 
pe care unii le petrecură cu voie bună şi belşug, în timp ce alţii mai mult cu 
nădejdea unor zile mai bune în viitor. 

Familia voievodului moldovean sosise la Sandomierez încă de pe la 
jumătatea lui septembrie şi toată toamna a ţinut-o numai în benchetuială şi 
danţuri, căci aşa era obiceiul făloşilor şleahtici, să se arate mai presus de 
oaspeţii pe care-i primeau, ori de ce rang erau ei. Poate că ar mai fi stat şi 
până după Bobotează, dacă n-ar fi fost ziua numelui lui Vasile-vodă, chiar 
în ziua întâi a lui ghenar, şi nu se făcea să-l lase singur. Cu greu se hotărâră, 
cu toţii, ca în cea de-a patra zi a Crăciunului să plece spre casă, spre a nu se 
prea zori la drum, dar nici să ajungă cu întârziere. 

Înfofolite în frumoasele blănuri de samur, jder, veveriţă ori alte 
sălbăticiuni ale pădurii, tinerele jupâniţe erau rumene în obrăjori, fie din 
pricina gerului, fie din cea a minunatei băuturi cu gust de vişină şi dulce ca 
mierea, pe care pania Czaplinska le-a dat-o pentru gustare, fără zgârcenie. 
Aşa că se urcară în sănii chicotind, trântindu-se peste fânul ce amintea de 
zilele îmbălsămate ale verii. Pe deasupra lui fuseseră aşternute velinţe şi 
scoarţe înflorate, precum şi blănuri de urs, ca să nu se simtă la drum 
asprimea iernii. Ba chiar şi la picioare li se puseseră pietre încinse, care 
aveau să dogorească, încât şi-ar fi putut scoate botinele din picioare, fără să 
le pese de frigul de afară. 

În pocnetele de bici ale surugiilor şi clinchetul zurgălăilor de la 
grumazul cailor, cele două sănii se urniră, însoţite de urările de drum-bun 
ale celor ce rămâneau. Câţiva şleahtici mai tineri, dar semeţi nevoie mare, 
se încumetară a le însoţi până la Kameniţa ca să le ţie de urât călătoarelor, 
măcar că gerul se lăsase de îngheţa oul corbului în cuib. Vremea era 
frumoasă, însorită şi numai bună pârtia pentru sanie, aşa că se zbura, nu 
alta, pe luciul zăpezii. Câte patru armăsari albi înhămaţi la fiecare sanie, 
precum şi înfăţişarea bogată a veşmintelor ar fi putut lăsa credinţa, pe unde 
treceau, că era vorba de fiinţe din basmele noroadelor de la miazănoapte şi 
nu de fiinţe omeneşti obişnuite. Parcă ţi-era şi teamă că aceste năluci aveau 
să se topească la prima sărutare a soarelui din miazăzi. 

Trecerea peste Nistru, îngheţat bocnă, s-a făcut fără nicio greutate şi, 
dacă n-ar fi trebuit să se hodinească telegarii, mai că s-ar fi încumetat să nu 
mai oprească la cetatea Hotinului. Dar nici popasul n-a fost prea lung, aşa 


cum se întâmplase la Kameniţa, unde rămăseseră peste noapte, ci numai de 
câteva ceasuri, plănuind ca pe seară să ajungă la conacul unui boier, după 
ce-ar fi trecut Prutul. Ziua următoare avea să-i găsească pe drumul Sucevei 
şi s-ar fi bucurat cu toţii de revedere, dar nu s-a întâmplat chiar aşa, căci 
socoteala de acasă nu se potriveşte cu cea din târg. 

Abia apucaseră să treacă peste Prutul înmărmurit şi el de ger, că la 
vreo două-trei verste jupâniţele se pomeniră înconjurate de o ceată de 
cazaci, care răcneau de mama focului, slobozindu-şi sâneţele în văzduh. În 
loc să se oprească înfricoşaţi, după cum ar fi poftit atacatorii, vizitii ochiră o 
spărtură în rândurile lor şi, pocnind din bice, se avântară într-o goană 
înfricoşătoare, strecurându-se pe sub nasul lor. Cum nu se aşteptau la aşa 
ceva, cazacii rămaseră o vreme descumpăniţi, apoi se adunară la un loc spre 
a chibzui ce trebuiau să facă. Sidorenko, văzând că fugarii se depărtează, îşi 
sudui oamenii de toate-cele şi le porunci să se arunce în urma săniilor. 

Erau vânjoşi caii leşeşti, nimic de zis, dar cei căzăceşti păreau mai 
hodiniţi şi în curând se apropiară din nou, făcându-le pe înspăimântatele 
jupâniţe să tipe cu deznădejde. În faţă se şi zărea conacul, iar troienele erau 
aproape cât zidurile care-i împrejmuiau, încât mai că te-ai fi putut avânta 
de-a dreptul în ogradă. Răcnetele urmăritorilor parcă dăduseră aripi 
„armăsarilor de nea” şi, cu toată străduinţa cazacilor, nu i-au putut prinde 
mai înainte de a pătrunde pe poarta anume, larg deschisă care apoi pe dată 
se închisese, iar troncănitul zăvoarelor vestea că gazdele nu mai pofteau şi 
alţi musafiri. 

Dacă ar fi apucat să intre odată cu fugarii, slujitorii ar fi rupt-o la fugă 
încă de la primele pocnituri de sâneaţă, dar acum în faţa atamanului se 
ridica un zid aproape de două ori cât înălţimea omului, şi pe deasupra mai 
era şi înşelător, din pricina troienilor. 

— Cetate adevărată! tună el. Cine dracu a mai scos-o în cale? Na, mai 
pătrunde acolo dacă poţi! 

— Cam afurisită treabă, încuviinţă Grişa cu glas domol. Ei s-au dosit 
acolo la căldurică şi pot sta acolo mult şi bine, că doar au de toate, ca 
şoarecele în beci. Noi, în răstimp... 

— Ia stai, Grişenka! îi luă vorba atamanul. Ţi-a ieşit un hulub din gură, 
sufletele! „Şoareci” ai zis? Ei bine, ca pe şoareci avem să-i afumăm olecuţă. 
Pentru asta însă va trebui să sărim gardul şi să ne apropiem de casă. Cum or 
simţi fumul în nări, pe dată se vor da prinşi, fiindcă jupâniţele astea 


sclifosite nu rabdă ca muierile noastre. În viaţa lor n-au făcut focul la 
cuptor, ori la vatră. Hai flăcăi! A noastră-i prada! 

Drept răspuns cazacii chiuiră şi sloboziră plumbi în văzduh, stârnind 
Lătratul furios al clinilor, ce păreau a fi destui de mulţi prin curte. 

— Ia uitaţi-vă, fraţilor, la nucul acela gros de lângă casă, arătă 
Sidorenko. Parcă ar fi crescut anume acolo ca să putem arunca noi arcanul 
şi să ne săltăm peste spurcatul ăsta de zid. Care te încumeţi? 

Un tinerel roşcovan, abia ieşit din copilărie, îşi săltă căciula, făcu o 
cruce mare până la brâu şi, murmurând un „Doamne ajută!”, răsuci frânghia 
care-i atârna la oblânc, apoi şfichiui văzduhul şerpuind-o în jurul unui ciot 
ce era mai la vedere. Un chiot de bucurie fu răsplata dibaciului aruncător 
care, înroşindu-se de mândrie, îşi aruncă în zăpadă cojocul şi rămase numai 
într-o flanelă, spre a fi mai sprinten. Se uită apoi la ataman, cerşindu-i 
îngăduinţa. Flăcăul era cel mai tânăr din întreaga ceată şi îl chema Paşa. 
Taică-său, Filotoi, pierise într-o încăierare cu tătarii şi el avea grija 
gospodăriei părinteşti. Ardea de dorinţa să se avânte în lume şi se rugase 
îndelungată vreme de Sidorenko să-l ia cu el. Şi, poate, dacă n-ar fi fost atât 
de dibaci la călărie şi în aruncatul laţului, mai că nu l-ar fi luat, căci prea era 
nevârstnic. Acuma socoti însă că nu era nicio primejdie, decât de câini, aşa 
că se învoi: 

— Du-te, Paşa, dar nu până la copac, ci după ce-i sări gardul dă fuga 
să ne descui poarta, căci toţi s-au tras în casă. Oricum, nu te da prea în 
vileag, fii cu grijă, după aceea las” pe noi! 

Băiatul îşi mai făcu o cruce şi se avântă, dar numai ce păşi pe coama 
zidului, că o împuşcătură îl făcu să se răsucească şi să cadă fulgerat de 
cealaltă parte. Strigătul lui, scurt, nu mai lăsa nicio îndoială în privinţa sorții 
care-l aştepta. 

— Mânca-v-ar ciuma de ticăloşi! blestemă atamanul cu ochii scăldaţi 
în lacrimi. Holera şi flăcările iadului să vă înghită, nemermicilor! adăugă el 
scrâşnind. 

— Săracul Paşa, făcu şi Grişa venind lângă Sidorenko. Asta i-a fost 
ursita! Socot însă că nu trebuia să-l laşi pe el, ori să fi aşteptat până s-o 
întuneca. Am să mă duc chiar eu... 

— N-aş vrea să mai pierdem pe nimeni, pentru afurisita asta de 
muiere! tună atamanul. Nu ştiu ce dracu i-a căşunat lui Timucika, zor- 
nevoie s-o facă să se îndrăgostească de el... Uite unde am ajuns din pricina 
asta! 


— Minte înţeleaptă şi la tătucul nostru, se băgă în vorbă Steopa. Dacă 
aşa a zis, atunci trebuie s-o facem! Ştie el de ce! 

— N-am zis că n-o să izbutim, se uită atamanul chiorâş la Steopa. Tot 
ce poftesc este să nu mai moară niciunul dintre noi. Nicio domniţă, ori cât 
ar fi ea de frumoasă, nu face cât viaţa unui cazac! 

— Noaptea vom putea sări gardul, căci nu-mi închipui că au să 
vegheze necontenit, îşi dădu părerea Vasca. Ai noştri au să împresoare 
gardul trăgând din pistoale, în vreme ce eu m-oi strecura peste creastă... 

— Ba eu! se împotrivi, Grişa. 

— Ba eu! Ba eu! săriră şi alţii. 

— Staţi, nu vă mai dondăniţi! îi potoli atamanul. Cum aveţi să zburaţi 
peste gard, neghiobilor? Să faceţi ca Paşa, sărmanul! Sunt înarmaţi, 
ticăloşii! 

— Ei, dacă ar fi vreo hrubă... gândi cu glas tare Steopa. 

— De unde să ştim? 

— A cui naiba îi casa asta, răsărită aşa, deodată, în calea noastră? 

— Să-l ia holera, cu tot neamul lui, care o fi el! blestemă atamanul, ale 
cărui lacrimi încă nu se uscaseră. 

— Tătucule! se auzi deodată vocea unui cazac ce se apropiase în trapul 
calului. Haideţi în spatele casei să vă arăt ceva, de nu cumva eu m-am 
îmbătat, ori am vedenii. 

Cu toţii se luară după noul venit şi se opriră apoi în colţul gardului, 
uitându-se unde le arăta Fedia. 

— La tufa aceea uscată, de colo, se află o vietate. Om, sau iepure, dar 
mişcă... 

— O fi suflat-o vântul, îi luă vorba Grişa. 

Cu toţii nu-şi mai dezlipeau privirea şi deodată văzură desluşit cum 
uscătura se mută câteva palme mai într-o parte. 

Fără să mai zică nimic, atamanul se repezi într-acolo, urmat de 
întreaga ceată, lăsând de izbelişte împresurarea. 

Nu găsiră decât zăpada călcată şi tăvălită, fără a-ţi putea da seama dacă 
era vreo urmă omenească sau de altă vietate. 

— Doar n-o fi vreun ciulin zburător, ca pe la noi, prin stepă, făcu 
Vasca. 

— Dar nici vânt nu suflă ca să-l mişte, decât numai dacă el singur... 

— Ia staţi flăcăi! îi opri atamanul descălecând. Dacă s-a urit, să-l 
punem iarăşi unde a fost! 


Şi începu a scociori şi răscoli zăpada cu vârful cizmei, după care trase 
tufa într-o parte şi dădu la iveală un chepeng. 

— Asta-i hruba de care vorbeai, Steopa, frăţioare, ai un cap deştept, nu 
cumva să ţi-l pierzi vreodată! 

— Mi s-a părut şi mie ciudat că nu este pic de omăt pe copăcel, dar nu 
m-am gândit să fie vreo ascunzătoare sub el, se miră Grişa. 

— Ba, dacă vrei să ştii, nu poate fi decât ieşirea hrubei şi am să... vru 
să spună Vasca, dar atamanul nu-i îngădui. 

— N-ai să te duci nicăieri, că n-am chef să crapi ca un guzgan, pe sub 
pământ. Mai bine iei toţi caii noştri şi te întorci în galop lângă gardul 
conacului. Cel de dedesubt, căci bănuiesc că este cineva care vrea să fugă 
după ajutoare, are să ne creadă plecaţi şi are să-şi scoată capul. 

Mai bine de un ceas fură nevoiţi să aştepte, cât pe ce să îngheţe de frig, 
dar încăpăţânarea căzăcească se dovedi şi de astă-dată mai tare decât 
răbdarea celui ce se ascundea la picioarele lor. Chepengul fu tras cu grijă 
într-o parte şi la adăpostul tufei se ivi o căciulă brumărie ce acoperea un cap 
mustăcios. Cât ai clipi din ochi, un arcan i se înfăşură în jurul gâtului şi 
străinul fu tras la lumină, mai mult mort, sufocat de strânsoarea laţului. 

Îl lăsară să-şi revină, căci se învineţise la faţă. Apoi, când îl văzură 
deschizând ochii, se ivi altă încurcătură. 

— Care ştii româneşte? întrebă atamanul pe ortacii săi. Cu toţii dădură 
din umeri, dar, spre uimirea tuturora, prinsul le vorbi pe limba lor: 

— Eu ştiu, boierule şi îţi spun tot ce pofteşti, dacă-mi cruţi viaţa. 

Sidorenko se lumină la faţă. 

— Făgăduiesc! zise el. Câţi sunt în casă? 

— Patru boieri şi doi surugii leşi. 

— A cui e casa? 

— A dumnealui Coste Roşea, pârcălabul de Hotin. 

— Este şi el acolo? 

— Ba! Numai nepotul cel din Sepeniţi. 

— Altcineva? 

— Argaţii şi femeile, dar nu sunt în casa cea mare, ci în aşezările lor de 
pe lângă cuhnii ori grajduri. 

— Ei au arme? 

— Da” de unde?! Numai boierii şi surugiii. 

Sidorenko se uită către tovarăşii lui, dar Vasca se băgă în vorbă: 

— Şi jupâniţele, câte sunt? 


— Numai trei, că altele nu erau... 

— Cele care au venit acum? iscodi şi Steopa. 

— Da! 

— Frumoase? întrebă atamanul, cu gândul la 'Timuş, care îşi pierduse 
mintea pentru fata voievodului. 

— D-apăi eu cum să vă spun? Nu le-am văzut obrazul, dar îs de neam 
ales. Se zice că una ar fi însăşi fata măriei-sale Vasile-vodă. 

— Aha! răsuflă uşurat Sidorenko. Tu unde te duceai acum? 

— Să cer ajutor de la dumnealui pitarul Gheucă, vecinul. 

— Mai este careva cu tine, ori a plecat pe altă cale? 

— Nu mai este nimeni şi de plecat nu are pe unde, câtă vreme 
domniile-voastre privegheaţi gardul. 

— Nu minţi? se răsti atamanul la el. 

— Mă jur pe sfânta cruce că spun adevărul. 

Sidorenko rămase o clipă pe gânduri în vreme ce Grişa îl întrebă pe 
prins: 

— Hruba asta unde te scoate, dacă intri aici? 

— Într-o fântână de lângă hambarul cel mare, de după poiata păsărilor. 

— Aşadar, te duceai după ajutor? zâmbi atamanul, cu ochii sclipind. 

— Da, boierule! 

— Atunci am să te trimit eu acolo unde de bună-seamă că ai să-l 
capeţi! rânji el şi-i descarcă pistolul în piept. 

Nenorocitul bătu aerul cu braţele şi se prăbuşi înroşind zăpada cu 
sânge, în vreme ce atamanul se aplecă asupra lui şi-i reteză beregata cu 
hangerul. 

— Asta, ca să nu se mai întoarcă! 

— Poate chiar el să fi fost cel dare l-a ucis pe Paşa al nostru, făcu 
Grişa. Păcat că n-am apucat să-l întrebăm. 

— Are să-l întrebe chiar el însuşi, căci acuma sunt împreună şi are să-i 
ceară flăcăul socoteală, dacă aşa s-a întâmplat. 

Se uitară la cel ucis, care încă se mai zbătea din când în când, în vreme 
ce aburi calzi se ridicau de deasupra sângelui mai înainte de a îngheţa. Unii 
ar fi vrut să-l acopere barem cu zăpadă, dar alţii fură de părere că n-aveau 
vreme pentru asta şi, oricum, ar fi fost dezgropat de jivine. 

— Dumnezeu să-l ierte! zise atamanul făcând cruce asupra lui, după 
care se întoarse la ai săi: Acuma te poţi băga tu Grişa, dar împreună cu 
Mişenka. Hai flăcăi, noroc! 


Cei doi se şi grăbiră să intre în hrubă, dar Sidorenko socoti să-i mai 
povăţuiască: 

— Aveţi grijă, băieţi, cum scoateţi capul! Nu cumva să păţiţi şi voi ca 
prostul de aici, dădu el cu piciorul în mort. Dacă simţiţi vreo primejdie, 
trageţi-vă înapoi, iar de nu, fugiţi mai întâi la poartă, s-o dezăvorâţi. 

— M-aş duce şi eu, zise Steopa. 

— Acum, chiar că nu mai este loc, frăţioare. Lasă că nici noi n-om sta 
cu mâna-n sân, doar trebuie să le sărim în sprijin. Haideţi cu toţii, că aici nu 
mai avem ce căuta! îşi îndemnă el cetaşii. 

Grişa zări curând cerul prin deschizătura fântânii, ceea ce însemna că 
ajunseseră la capătul drumului. Se agăţă de pietrele îngheţate şi simţi o 
usturime ascuţită în palme când apucă cu mâinile goale verigile de fier ce 
slujeau de trepte. Cu băgare de seamă îşi scoase capul şi scrută 
împrejurimea, care începuse a se cam înnegura din pricina amurgului 
apropiat, dar nu zări pe nimeni. De altfel, ceata le prindea bine, că nici acela 
care ar fi stat la pândă n-ar fi văzut mai bine decât ei. Săriră din fântână şi 
se lăsară pe vine, în aşteptare. Nimic! 

— Tu rămâi pe loc! porunci Grişa tovarăşului său. Eu am să încerc să 
descui poarta. 

Palmele îi amorţiseră de frig şi mai că nu şi le simţea când, târându-se 
pe burtă ca un şarpe, se îndreptă spre foişorul de la intrare, care se desluşea 
cu greu, dar numai acela putea fi. Pe când se aştepta cel mai puţin, un dulău, 
cum numai la stână mai văzuse, se năpusti asupra lui, lătrând furios. 

— Tu eşti, bre Iftimie? se auzi o voce groasă din spatele câinelui. 

Grişa bănui că cel strigat nu putea fi altul decât trimisul ce ieşise din 
hrubă, aşa că mormăi ceva neînțeles, prefăcându-se a fi rănit. 

— "Ţâba, turba naibii! se răsti omul la zăvod şi se desprinse din umbra 
foişorului apropiindu-se agale. Cum de nu te mai ştie?! 

Grişa s-a trântit pe spate cu faţa-n sus şi, spre uimirea lui, câinele i-a 
dat pace, iar omul, apropiindu-se îngrijorat, se aplecă să-l cerceteze, fără 
nicio bănuială. Numai când cazacul şi-a înfipt mâinile în beregata 
slujitorului, dulăul a început să-l muşte cu furie, de unde apuca, dar Grişa 
nu se lăsă până când nu-l simţi pe celălalt moale ca o zdreanţă. Mai 
rămânea câinele şi din dosul casei se auzeau şi alţii, care s-ar fi năpustit cu 
toţii, dacă în răstimp cazacii din afară nu i-ar fi zădărât cu focuri de 
pistoale. 


La rândul său, nici Mişenka nu mai rabdă să rămână în aşteptare şi sosi 
la vreme ca să arunce cu jungherul în dulău, dând putinţă lui Grişa să se 
ridice de sub mort. 

— Afurisită javră! făcu el luându-şi pumnalul îndărăt. Credeam că te 
luptai cu omul, şi când colo... 

— Acela nici n-a apucat să-şi dea seama ce se petrece cu el, răspunse 
Grişa. Turbatul ăsta a fost mai primejdios. 

Fugiră pe vine cât putură mai repede până lângă gard, unde se 
împiedicară de nişte zdrenţe şi pricepură că era vorba de tovarăşul lor Paşa, 
sfârtecat de câinii care acuma se înverşunau în partea cealaltă, spre marele 
lor noroc. Curând însă începură a tiui şi plumbii, căci împresuraţii bănuiră 
că ceva necurat se petrecea în ograda lor. Totuşi cei doi izbutiră să ajungă la 
poartă şi traseră zăvoarele. Urletele se înteţiră, aşijderea împuşcăturile, şi 
unul dintre plumbi îl izbi pe Grişa, tocmai când se întorsese cu faţa spre 
conac, voind să arate celorlalţi calea. 

Prăbuşirea cazacului rămase nebăgată în seamă, căci toţi erau cu ochii 
spre casă, pe care atamanul poruncise s-o împresoare cât mai iute. 

— Daţi foc la paie! se mai auzi vocea lui printre lătrăturile câinilor 
care se năpustiseră de astă-dată asupra lor. 

— Ucideţi javrele, că ne sfâşie picioarele! strigă Steopa. 

Pătrunseseră descălecaţi, întrucât îşi lăsaseră caii la adăpost în afara 
zidurilor, şi câinii îi încurcau cel mai mult, măcar că nu erau decât vreo 
cinci. Apoi, când ultimele schelălăieli încetară şi liniştea nu mai era 
tulburată decât de pocnetele împresuraţilor, se auzi vocea atamanului 
cerându-le celor din conac să se dea prinşi, că n-aveau să le facă niciun rău. 

Se vede că vorbele îi fuseseră înţelese, fiindcă pe dată i se răspunse, în 
leşeşte: 

— Nicicând, tâlharilor! Aveţi să daţi socoteală pentru fapta voastră! Pe 
toţi am să vă trag în ţeapă. 

Sidorenko bănui că nu putea fi altul decât nepotul din Sepeniţi al 
pârcălabului, după cum aflase mai înainte, dar nici el şi nici ai lui nu 
înțelegeau limba, aşa că îşi văzură de treaba lor, socotind că împresuraţii n- 
aveau de gând să se dea legaţi cu una, cu două. 

— Aduceţi paie lângă casă, dar ceva mai depărtişor, ca nu cumva să ia 
foc! porunci atamanul. Trebuie mult bălegar, să facem fum. Hai, flăcăi, că 
ne vom încălzi! Andrei, tu caută să dai peste cele două sănii şi vezi să aibă 
caii înhămaţi, ca să putem fugi pe dată. 


În scurtă vreme, norişori de fum se întreţesură cu negura şi, cum nu 
sufla nicio boare, părea că întreaga ogradă avea să fie cuprinsă de izul 
înăbuşitor. Răgazul acesta le dădu putinţă să afle că bietul Grişa pierise, fără 
să-şi fi dat seama careva. Apoi mai găsiră şi hoitul lui Paşa, la locul arătat 
de Mişenka, şi mult se mai învolburară cazacii, cerând ca să-i ardă pe toţi 
cei din casă, până la unul drept răzbunare. 

— Nu se poate, frăţioare! răspundea atamanul tuturor celor care cereau 
acest lucru. Porunca noastră este alta, şi trebuie să ascultăm. Altă dată ne 
vom plăti şi noi paguba. Acum nu! 

Nu tinu lungă vreme afumatul conacului, căci gingaşele domniţe prea 
puţin puteau răbda şi, după cum prevăzuse Sidorenko, se şi iviră în prag, 
tuşind şi cu ochii înlăcrimaţi. 

Săniile erau trase la scară, într-una din ele aflându-se cazacii morţi, iar 
în cea dintâi urma să fie suită domniţa. „Dar care din cele trei o fi?!” se 
nedumeri atamanul. 

— Le luăm pe toate, îşi dădu părerea Steopa, şi pe drum ne-om lămuri. 

— Şi pe urmă le azvârlim în şanţ, nu? se burzului Sidorenko. 

— Le ducem la Moghilev, ca să-şi aleagă tătucul. 

— Ba să-ţi muşti limba, că, de nu i-o înfăţişăm pe crăiasa lui, ne umple 
pieile cu paie la toţi, şi degeaba toată munca noastră. 

— Atunci care-i domniţa? 

— Dracu ştie! bombăni înciudat Arkaşa, înghiţindu-şi scuipatul pe 
care era cât pe ce să-l arunce în faţa unor aşa de simandicoase jupâniţe. 


RĂSPLATA LĂCOMIEI 


LA SCURTĂ VREME de la sosirea lui signor Capello în Istanbul, 
ucigaşii au şi fost tocmiţi, căci după ce-i trecuseră aburii beţiei nu s-a mai 
încumetat să facă vărsare de sânge cu mâna lui, aşa cum se lăudase. Era 
vestit pe atunci un oarecare Zamil-bey, corsar de mare, care pentru aur 
sunător nu se dădea în lături să sucească gâtul cuiva şi pe uscat. Numai că 
avea o ciudăţenie: cu multă bucurie îi trimitea în sânul lui Alah pe 
dreptcredincioşii musulmani, dar nu lua viaţa unui creştin. Din astă pricină i 
s-au scornit tot felul de poveşti, cum că ar fi urmaşul unor printi bizantini de 
altădată şi că ţinta lui era să-i izgonească pe turci din Costantiniya. Asta îi 
aducea prinosul de mulţumire al grecilor, dar ceilalţi l-ar fi ridicat în 
ştreang, dacă ar fi putut să afle cine-i tâlharul. Nici nu cerea bani mulţi când 
era vorba de vreun mare dregător osmanlâu, ci numai cât să-şi acopere 
hrana şi cheltuiala zilei. Auzind că era vorba de o mie de scuzi pentru Curt 
Celebi, nu se târgui deloc, în schimb nu se învoia cu moartea lui Leon- 
Stridie. A trebuit o bună bucată de vreme până signor Capello să-l 
lămurească pe ucigaş că şi creştinul al cărui cap îl voia nu era mai bun decât 
turcii. 

După o pândă îndelungată, căci trebuiau găsiţi cei doi împreună, într-o 
zi s-a ivit prilejul şi, fără prea multă tevatură, căpăţâna renegatului Celebi se 
rostogoli în colbul uliţei. Celălalt însă nu s-a lăsat doborât cu una, cu două, 
ci s-a împotrivit din răsputeri, până când era cât pe ce să fie şi el străpuns. 
Tocmai atunci s-a ivit o caraulă şi tâlharii au dat bir cu fugiţii, lăsându-l pe 
fostul domnitor ciopârţit, dar în viaţă. 

— A fost un semn de la Dumnezeu, rosti cam înfricoşat Zamil-bey, 
când se întâlni cu signor Capello. Are să-mi fie învăţătură de minte să nu- 
mi calc jurământul. 

— Care anume? iscodi italianul. 

— Domnia-ta ţine-ţi îndărăt plata pentru cel scăpat, că eu sunt cinstit 
de felul meu. Dar, dacă ţi-aş spune ce mi-ai cerut, şi-ar pierde toată puterea 
legământul meu. Rămâi cu bine! 

După ce matahala ieşi din cârciuma unde avuseseră întâlnirea, signor 
Capello se posomori că nu dusese treaba până la capăt şi se întreba cum 
avea să dea de ştire lui Brătăşanu că un duşman a rămas încă la pândă. Cel 
mai nimerit ar fi fost să plece cu prietenul său Gian Michele şi, după ce 


aveau să răstoarne domnia, mai lesne le-ar fi venit să tocmească alţi ucigași, 
căci erau îndeajuns în oraşul padişahului. 


Pe la jumătatea lunii noiembrie 1637, cei doi fârtaţi, Cigalla şi Capello, 
dornici de mărire şi unul şi altul, pătrunseră pe la vărsarea Oltului în Dunăre 
şi se simţiră fericiţi călcând pe pământul ţării pe care aveau s-o stăpânească. 
larna părea să se fi răzgândit să mai vină, căci o vreme minunată îi 
întâmpină pe călători, crescându-le inima de bucurie. Asta nu putea să 
însemne decât izbândă! Voia-bună le era mărită şi de frumoasa privelişte 
înconjurătoare, iar cum holdele toamnei încă nu fuseseră culese pe de-a- 
ntregul, orişicine îşi putea da seama de belşugul nemaipomenit al ţării. 

Nu cunoşteau limba localnicilor, dar îmbrăcaţi ca doi călugări papistaşi 
n-ar fi dat de bănuit, căci mulţi dintre aceşti pribegi, vânturând ţara în lung 
şi în lat, chemau pe ereticii români la dreaptă supunere în faţa sanctităţii- 
sale papa de la Roma. Adevărat că nu prea găseau ascultare, dar nici 
izgoniți nu erau şi mâncarea şi băutura o găseau cu uşurinţă prin dărnicia 
acestor oameni buni şi omenoşi, când aveau cu ce. Dacă se ivea foametea, 
măcar un codru de pâine şi o vorbă bună se afla şi atunci, la toată sărăcia. 

Ajungând în curtea din Brătăşani, acelaşi vătaf se făcu a nu-i mai 
cunoaşte pe Capello şi i-a încuiat pe dată într-o casă ce fusese locuită până 
mai deunăzi de robi ţigani. Gian Michele se împotrivi, dar prietenul său îi 
zise că aceasta trebuia să fie vreo altă născocire de a vistiernicului şi zâmbi 
îngăduitor. Nici data trecută nu fusese primit mai altcum. Numai că, de astă- 
dată, slujitorul nu le-a mai dat nici măcar brânza cu ceapă şi niciun strop de 
apă, ba a mai tras şi zăvorul pe dinafară. Abia atunci băgă de seamă Capello 
că la ferestre fuseseră zidite de curând zăbrele groase, ca de temniţă, şi că 
pereţii din cărămidă arsă n-ar fi putut fi sfredeliţi. Un fior de spaimă îi trecu 
prin inimă: căzuseră amândoi în capcana vicleanului boier, ca doi copii fără 
minte, încrezându-se în vorbele lui mieroase. De aceea nu-i dăduse nici 
banii cât ceruse, ca nu cumva să fie risipiţi. 

Prinseră a urla amândoi din toate puterile, amenințând şi suduind, apoi 
milogindu-se, dar degeaba. Parcă se aflau într-un pustiu, căci nimeni nu s-a 
apropiat de nenorocita căsuţă, porunca boierească fiind deosebit de aspră 
pentru cel care ar fi cutezat s-o încalce. 

Abia pe la Sân-Nicolae, când măria-sa însuşi trecu pe la moşia 
cumnatului, păru a-şi aminti boierul Ghinea şi de „oaspeţii” săi şi-l trimise 
pe Iordache să-i „cerceteze” dacă au vreo trebuinţă. Dar, cum era de 


aşteptat, nu dădu decât peste leşurile îngheţate ale nefericiţilor, pe care gerul 
ce s-a lăsat curând după aceea le-a păstrat întregi, neîngăduind răspândirea 
miasmelor. 

Abia când gazda îşi pofti voievodul să vadă cu ochii lui cele făptuite, 
sărmanul Iordache păru a pricepe că toată grozăvia el o făcuse şi, îngrozit o 
luă la fugă peste haturi, pierzându-se în alba zare. Mai pe urmă s-a auzit 
cum că s-ar fi călugărit la Căldăruşani, dar nici gând să se mai fi întors 
vreodată. 

— Ai fi putut să-i ucizi fără cazne, Ghineo, îl mustră şi Vodă. De ce 
câinoşenia asta? 

— Le-am dat răgaz de gândire... Cu burta plină nu le-ar mai fi umblat 
mintea, şi cum ar mai fi putut să-şi dea seama că ţara asta nu-i de mezat ori 
vânzare la cochii vechi? 

— Îmi plăcură vorbele tale şi drept aceea voi uita grozăvia faptei. 
Mărturisesc însă că mă bucur că Celebi a avut o moarte mai blândă. 

— Ba, mie mi-ar fi plăcut să fi fost strânşi aici toţi patru la un loc. Şi l- 
aş mai fi adăugat şi pe al cincilea! 

— Pe cine? 

— Pe Mihnea! Fecioraşul acela din flori al răposatului Radu-Mihnea. 

— Ei şi tu, frate! făcu pe supăratul voievodul. După câte am auzit, 
acela nu-i decât un copil. N-oi mai fi eu pe lume, când o avea râvnă de 
scaunul domniei-mele. 

— Creşte curând, mărite stăpân! i-o întoarse Ghinea. Soiul acesta de 
domnişori, se arată întotdeauna cu primejdie de la Istanbul. Şi acolo este! 


MIREASA SCHIMBATĂ 


SPRE MAREA UŞURARE A ATAMANULUI, una dintre jupâniţe le 
cunoştea limba şi socoti că i-ar putea înspăimânta, spunându-le cine erau 
ele: 

— Neobrăzaţilor! se răsti ea. Însoţim pe fata măriei-sale voievodul şi 
are să vă coste viaţa, dacă vă atingeţi de ea. 

Nici n-a mai fost nevoie decât să se uite amândouă spre cea din 
dreapta, că Sidorenko se şi repezi şi o apucă asemenea unui sac pus pe 
umăr, apoi o răsturnă într-o sanie cu care venise. 

— Gata, flăcăi! La drum! porunci el, cu toate că fata răcnea ca din 
gură de şarpe, iar celelalte două ţipau ca la foc. 

Încercă el s-o domolească, dar nu fu chip şi, fiindcă nu putea să-i dea 
una în cap s-o adoarmă, hotărî s-o lege ca pe bărbaţi. Ceru iertare cu 
plecăciune pentru fapta ce avea să facă, apoi îi băgă năframa peste gură şi o 
înfăşură ca un arcan, ca pe o păpuşă înfăşată. Îşi lăsase armăsarul lui sireap 
legat la spatele saniei şi el însuşi mână sania în care se afla domniţa, 
cealaltă urmându-l îndeaproape. 

Ţinea un picior deasupra fetei, care nu mai avea putere nici să se mai 
zbată, părând mai mult moartă de spaimă, iar cu celălalt se sprijinea pe 
tălpicea saniei şi aşa trecu în goana mare printre porţile larg deschise, urmat 
de întreaga ceată, chiuind şi pocnind din pistoale ca la nuntă. Singura părere 
de rău era pierderea celor doi tovarăşi şi, oarecum, porunca atamanului e a 
nu jefui nicidecum conacul acela blestemat. 

Lăsaseră de mult în urmă casa pârcălabului şi Sidorenko crezu că fata 
nu se va mai împotrivi, aşa că-şi luă piciorul de pe ea, dar pe dată o văzu că 
se rostogoleşte în partea cealaltă şi cade din sanie, voit sau nu. Atamanul fu 
cât pe ce să scape o înjurătură urâtă, dar se ţinu la vreme. Opri caii şi îşi 
chemă tovarăşii s-o proptească pe jupâniţă cu un alt arcan, ca să nu mai 
poată scăpa. 

— Am legat-o ca pe vițel, râse cazacul care-i împlinise voinţa. 

— Nu cumva să-i fi făcut vreo vânătaie, că ne umple de cucuie 
Timucika... 

Deodată însă îi trecu prin minte că era să spună o prostie, şi căută s-o 
dreagă: 


— Tătucul nostru, Timofei Ivanici, ţine mult să fie teafără, ca să nu-i 
scadă preţul când o vinde-o tătarilor. 

Îi aruncă pe furiş o privire cu coada ochiului, dar fata nu părea să fi 
înţeles spusele atamanului, în schimb cazacul cu care era se uită uluit la 
căpetenia lui, neştiind dacă nu cumva se îmbătase vorbind astfel. 

S-ar putea că de teama celor auzite, dacă nu din pricina frigului şi a 
nemişcării, domniţa începu să dârdâie, clănţănindu-i dinţii, mai să-i sară din 
gură. Îngrijorat, Sidorenko o acoperi cu blana de urs care se afla în sanie, 
lăsându-i la vedere numai nasul înroşit. Mai înainte de a da bice cailor, 
atamanul îi mai aruncă o privire şi, zărindu-i ochii mari şi speriaţi ca ai unei 
ciute, îşi zise în sine: „Mare lucru de nu l-o fi fermecat pe Timucika al 
nostru tocmai privirea asta de rusalcă!” 

Nefiind urmăriţi, lăsară caii mai domol, ba făcură şi un scurt popas 
după vreo câteva versete, că tare le era milă de frumoşii armăsari. Cazacii 
erau frânţi de osteneală, dar Sidorenko nu le dădu niciun fel de răgaz şi 
porunci să plece mai departe, ocolind târgul Lipscanilor, unde ar fi putut da 
de un adăpost. Ştia el anume un pădurar, la care traseră spre hodină, căci 
altfel s-ar fi prăbuşit cu toţii, şi om şi dobitoc. 

Domnița adormise, dar Sidorenko o privi multă vreme, până se 
încredința că nu era prefăcătorie, după care porunci să fie dusă pe braţe, de 
parcă ar fi fost moaştele sfintei Evlampia de la Rostov. O lăsă în seama 
nevestei pădurarului care, pentru zlotul de aur ce-l căpătase, n-avea s-o mai 
scape din ochi pe jupâniţă, şi ar fi fost în stare să-i sucească şi gâtul, dacă i- 
ar mai fi dat încă unul. 

Se vede că şi pe atunci era un Dumnezeu al tâlharilor, căci ceata 
cazacilor nu avu de întâmpinat niciun necaz ori vreo împotrivire la trecerea 
Nistrului, aşa că la vremea sorocită se înfăţişară la casa lui Parasca din 
Moghilev. Acolo îi aştepta cu mare nerăbdare Timuş, dar nu le ieşi în 
întâmpinare, ci se ţinea ascuns anume, până ce fata fu băgată în casă. 

— Tătucule, ţi-am adus-o! zise atamanul lăsându-se îmbrăţişat şi pupat 
de trei ori pe gură, după obiceiul căzăcesc. Păcat de Paşa şi de Grişa că... 

— Au pierit? întrebă Timuş cu ochii înrouraţi. 

— Asta le-a fost ursita! oftă Sidorenko. Ori acum, ori altă dată, tot 
una-i... 

Tăcură o vreme cu gândul la cei morţi, după care hatmanul nu mai 
răbdă cu întrebarea ce-i stătea pe limbă: 

— Dar ea? N-a păţit nimic? 


— Doar spaima! Dar ce crede despre soarta ei nu ştiu, şi nici dacă va fi 
priceput, fiindcă n-a scos o vorbă tot drumul. Abia dacă a mestecat puţină 
zăpadă, că de bucate nici n-a vrut să se atingă. Cred că-i ruptă de foame! 

— Nu cumva să dea în lingoare, ori în altă boală, să moară, de 
supărare... Să vie Parasca, fiindcă ştie leşeşte şi poate că o va îndupleca să 
mănânce. 

— Du-te tu la ea, tătucule! zâmbi atamanul. 

— După ce şi-o mai trage sufletul, dar mai întâi să se întremeze. 

— Zău, batuşca, astea-s numai mofturi leşeşti! Acuma o ai în palmă, 
ce mai aştepţi? 

— Să pregăteşti o sanie şi mai mare, cu merinde şi băutură, dar şi cu 
blănuri de urs. lar săniile lor, cu tot ce au avut, să rămână neatinse, ca să le 
putem înapoia. 

— Cu cai cu tot? 

— De bună-seamă. 

— Oi, Timucika! Dacă ai vedea ducipalii, te-ai îndrăgosti de ei, lăsând 
dracului muierea. Nicicând nu s-au mai văzut! 

— Cum de cutezi, nerodule, să mă înfrunţi? se răsti Timuş. Aşa am zis, 
aşa facem, frăţioare! 

— Nu da armăsarii, tătucule! se rugă Sidorenko cu lacrimi în ochi. Ce 
ne-am mai fuduli în târg la Zaporoje, ba chiar şi batuşca Bogdan... 

— Nu cumva să audă ceva, că mă fac foc. Am hotărât! 

— Prea-bine! plecă celălalt capul şi se duse dezamăgit. Nu se face să 
lăsăm nerăzbunată moartea celor doi, măcar aşa, mai bombăni el, dar Timuş 
nu-l băgă în seamă. 

În tot acest timp, în care el şi ceata lui erau să-şi lase pielea pe 
coclaurile Moldovei, atamanul Sidorenko nu s-a îndoit o clipă că, îndată ce 
Timuş avea să vadă fata, n-are să se mai poată ţine să nu-şi facă pofta cu ea, 
aşa, în ciuda hospodarului. La armăsari însă nici nu s-a gândit că s-ar fi 
putut să nu le rămână lor, şi asta îl scotea din fire. Ce avea să le spună 
flăcăilor lui? Socoti că era mai nimerit să le îndruge o poveste, cum că, 
după ce vor fi lăsat fata la laşi, aveau să se întoarcă tot cu minunaţii telegari 
de zăpadă. Ba chiar îl bătea gândul ca, atunci când Timuş se va cinsti cu 
voievodul, el şi câţiva băieţi să şterpelească bidiviii, şi pe aci ţi-e drumul! 
Dar până una-alta rândui strajă la fereastra unde fusese încuiată jupâniţa şi 
mai puse încă doi în dreptul uşii, cu toţii având porunca să se fâţâie într-o 
parte şi în alta ca să poată vedea fata şi ea să se înspăimânte şi mai tare. 


Baba Parasca pătrunse la ea şi se prefăcu tare îngrijorată că biata fată 
încăpuse pe mâna unor tâlhari de drumul mare. Vorbea leşeşte şi de bună- 
seamă că fusese înţeleasă, mai ales atunci când i-a şoptit la ureche că a şi 
trimis vorbă feciorului hatmanului Hmelnițki, care se afla prin preajmă şi-i 
ceruse s-o scape, parcă i s-a aprins o luminiţă în ochi. 

— Eu vreau acasă, mătuşico! scânci până la urmă jupâniţa. Te-oi 
răsplăti, cum nici gândeşti, dacă izbuteşti a mă scapă. Ce vor cu mine? 

— Apăi, de, porumbiţa mea, tânără eşti, de frumoasă... ce să mai zic? 
Şi, din câte am priceput eu de la ei, tătarii n-au să se zgârcească la preţ... 

— Dar taica le va da de două ori mai mult, dacă m-ar duce la laşi. 
Spune-le, te rog, mătuşă! 

— Nu stau de vorbă cu o amărâtă de babă ca mine! Sunt nebuni de 
legat şi mulţumeşte cerului că nu s-au legat de tine până acum, dar n-au să 
mai aibă vreme, căci soseşte el, Timucica, vulturaşul... 

— Şi dacă nu vrea? 

— Cine? El?! Nu-l cunoşti, draga babii! Nu suferă nedreptatea, şi nici 
ca o frumuseţe ca tine să fie terfelită de nişte cazaci beţivi, că... 

Vorbele bătrânei îi dădură oarecare speranţă că s-ar putea să nu 
păţească nimic. Dar... dacă nu se zorea feciorul hatmanului? I se uscase 
gura şi, cum laptele aburind din cana adusă de Parasca îi gâdila nările, nu 
mai avu putere să se împotrivească. Sorbi cu lăcomie, simțind că i se 
înfierbântă măruntaiele şi prinde iar chef de viaţă. „Trebuie să-i fac să mai 
aştepte, ca să vină acel «Timucica», altminteri sunt pierdută”, îşi zise ea şi 
înfulecă şi din piciorul de gâscă afumată ce-i fusese pus lângă un colac 
rumen şi cald, de parcă gazda ar fi fost o mare bogătană. 

Rămase însă cu îmbucătura nemestecată, căci pe afară se auziră 
pocnete de pistoale şi înjurături, cazacii de strajă se făcură nevăzuţi rupând- 
o la fugă, iar uşa sări ţăndări şi în prag se arătă însuşi Timuş, cu spada 
goală, însângerată. N-avea de unde să ştie domniţa că, pentru a se înroşi 
arma, cocoşul Parascăi a trebuit să-şi dea viaţa. 

— Milostivă pania! se înclină el, punând un genunchi la pământ după 
cum văzuse că făceau şleahticii. Vorbea binişor limba vecinilor de la 
miazănoapte, dar de astă-dată rămase cu ochii holbaţi, când fata se întoarse 
către el şi nu mai putu scoate o vorbă. „Nu-i ea! M-au tras pe sfoară, 
ticăloşii! se gândi el şi sângele i se urcă la cap. Fata din faţa lui nu era 
Ruxandra, dar era la fel de frumoasă şi vădit neajutorată. Nu fusese 
dezlegată de tot, ba picioarele încă îi mai erau cetluite de pat, încât nu se 


putea mişca în voie. Se apropie de ea şi, cu spada murdară cum era, îi tăie 
ultimele legături, după care se căzni să încropească ceva pe limba panilor, 
cu toate că nu prea era meşter la întortocherile ei: 

— Nu v-am cunoscut până azi, nobilă pania, aşa că rogu-vă a-mi face 
cinstea de a mă învrednici cu numele şi cinul ce-l aveţi! izbuti el să spună, 
mirându-se în sinea lui de felul cum se prostise. 

Acuma, avea să facă pe placul lui Arkaşa cu această gâsculiţă leşească, 
dar nu le-o va da şi lor, numai să-i lase să crape de ciudă! Apoi are să-i 
spargă capul ticălosului, pentru ne-ascultare. Era cât pe ce să-i sfâşie 
veşmintele ei bogate, căci nu era vreme de pierdut, când jupâniţa îi spuse cu 
o voce mândră: 

— Nobile domn, eu sunt fata lui Vasile-vodă al Moldovei... 

— Ruxandra?! bâigui Timuş, oprindu-se în loc. Nu pot... 

— Nu! Eu sunt Maria! Sora mea, Ruxandra, din păcate, acuma este 
ostatecă la Poartă. 

În faţa falnicei domniţe, Timuş se pierdu cu totul şi ieşi fără a mai 
spune o vorbă, tremurându-i mustaţa de ciudă. Se duse de-a dreptul la 
Sidorenko, pe când acesta tocmai ducea la gură o stacană cu samahoncă 
fiartă. 

— Bine, măi, păcătosule! îl apucă el de chică, făcându-l să-şi verse 
băutura pe piept. Nu ţi-am spus eu s-o aduci pe Ruxandra? 

— Şi n-am adus-o? se holbă atamanul, gândind că fusese păcălit de 
fete, la conacul pârcălabului. 

— Pe soru-sa, nu pe ea! 

— Am zis eu să le luăm pe toate trei şi să-şi aleagă mai apoi care i-ar fi 
plăcut! se băgă Steopa. 

— Nu era cu ele! Ruxandra îi tocmai la Țarigrad! răspunse hatmanul, 
de parcă ar fi fost moartă. 

— Să ne ducem după ea? se grozăvi şi Mişonka, nelipsind nici el de la 
mica sindrofie. 

— Să vă duceţi cu toţii la dracu! Asta vreau! Ce să fac cu fata 
voievodului, acuma, după ce am cărat-o până aici? 

— Ce ţi-am spus eu?! sări vesel Arkaşa. Asta nu-i... 

Timuş îi împinse nasul în tăblia mesei şi pe ataman îl podidi sângele, 
dar nu se supără, ci, ştergându-şi nasul, zise zâmbind: 

— Timucica, frăţioare, degeaba te mânii pe mine. Eu n-am avut cinstea 
să cunosc fetele voievodului. Mi-ai poruncit să ţi-o aducem pe cea de la 


Sandomierez?... Pe ea am adus-o! Dacă trebuie, ne ducem şi după cealaltă! 
adăugă el ştergându-şi din nou sângele cu dosul palmei. 

Timuş porunci să i se pună şi lui samahoncă în cana lui Sidorenko, iar 
după ce o goli, îşi îmbrăţişă prietenul, mânjindu-şi la rândul său mustaţa. 

— Să mă ierti, frăţioare! gemu el. Şi vouă, fraţilor, vă cer iertăciune, că 
iacă, nu mai ştiu ce vreau. 

— Tătucule! zise domol Arkaşa. Socoteala este bună, după cum mă 
duce mintea. Ai poftit fata hospodarului, numai ca să i-o duci acasă? lată, o 
ai! Faci ce vrei cu ea, nu? De fericire, taică-su are să-şi cheme pe toate 
fetele, câte le are, şi are să te îmbie să-ţi alegi. Tu, care-ţi cunoşti aleasa, ai 
să pui mâna pe ea şi ai să-i zici: „Asta-i, tată socrule!” şi gata. Întocmai ca-n 
poveştile babelor noastre, de la gura sobei. 

— Tu ai dreptate, Arkaşa, scumpule! Iar ai gândit bine, măcar că n-ai 
vrut. Se vede treaba că izbitura cu capul de masă ţi-a priit. Am să-l fac pe 
voievod să mă creadă prieten, şi atunci Ruxandra n-ar mai avea ce spune. 
Mă duc la laşi! 

— Dar armăsarii nu-i mai dai... Nu-i aşa, batuşca? zâmbi rugător 
atamanul. 

— Fire-ai tu să fii al dracului de afurisit! îi dădu un ghiont Timuş. Ai 
voştri să fie! Porunceşte alţii în loc! 

Chiuiturile fură auzite până pe malul celălalt al Nistrului, dar străjile 
româneşti îşi vor fi zis că iar chefuiesc cazacii şi nu s-au înspăimântat. În 
schimb, pe Timuş îl săltară pe braţe şi-l aruncară în sus, care mai de care 
dând să-l sărute. 

— Hooo! Ajunge! îi potoli el. Nu cumva aţi vrea să afle jupâniţa că 
sunt prietenul tâlharilor care au furat-o? 

Îi dădură pace, dar atamanul nu se lăsă cu una, cu două: 

— Eu tot nu mă împac cu gândul că te faci de râs, frăţioare. Asta zici 
că nu-i Ruxandra, poate că nici nu-i fată mare, aşa că... 

— lar baţi câmpii, măi frate. Nu te ştiam chiar aşa de iubăreţ. Mai bine 
să ne gătim de drum. 

— Gata! Plecăm la laşi! zise atamanul. 

— Voi nu vă veţi mai arăta în preajma jupâniţei, căreia am să-i spun că 
v-am şi spânzurat pentru isprava voastră. 

— lată-ne, aşadar, şi hoituri! râse Steopa. 

— Bine, dar noi cunoaştem calea!... încercă Vasca. 

— Aşa-i! încuviinţară şi ceilalţi. 


— Apoi, să nu se creadă că noi am fost buni numai la hoţie, dar nu şi la 
sindrofie! zise Steopa. 

Timugş îi privi încurcat şi i se rupea inima că nu putea să-i ducă cu el. 

— N-am să mă las de voi, fraţilor, câte zile voi mai avea, dar dacă vă 
vede fata îşi va da seama că eu am pus la cale toată tărăşenia... 

— Are dreptate! încuviinţă şi atamanul. Noi însă putem să ne ţinem pe 
de lături, ca să nu ne despărţim. Alţii au să fie în preajma domniţei. 

Timuş încuviinţă şi chiar a doua zi apucă drumul Moldovei, trecând pe 
la Soroca, unde fu întâmpinat cu mare bucurie de pârcălab, mai ales când o 
văzu pe însăşi domniţa Maria cu viteazul cazac. 


La curtea domnească era mare tristeţe, fiindcă nimeni nu putuse afla 
ceva de soarta fetei şi nu-i de mirare că atunci când însuşi feciorul marelui 
hatman Bogdan Hmelnițki se arătă cu ea, scăpată din ghearele tâlharilor, 
bucuria nu mai cunoscu margini. 

Măria-sa îl primi îndată pe vestitul musafir din depărtare şi, cum 
amândoi vorbeau leşeşte, putură să stea de vorbă între patru ochi. 

— Pofteşte şi fii binevenit, scump şi drag oaspete al domniei mele! 
zise Vasile-vodă. Îngăduie unui tată să te îmbrăţişeze ca pe însuşi fiul său, 
căci mare mulţămită îţi datorez şi multă bucurie ai adus sufletului meu. 

Timuş, de fapt, asta şi dorise: să câştige bunăvoința viitorului său 
socru, aşa că se lăsă îmbrăţişat cu multă smerenie. 

— Povesteşte-mi, cinstite prieten, cum s-au petrecut lucrurile, fiindcă 
noi auzisem de nişte cazaci bezmetici... 

— Nu erau de-ai noştri, măria-ta! îi luă vorba hatmanul. Îmbrăcaseră 
straie de-ale noastre, dar erau nişte tâlhari de rând, pe care am şi poruncit 
să-i atâme în ştreang. Niciun cazac adevărat n-ar fi cutezat să se lege de 
familia măriei-tale. 

Domnitorul zâmbi mulţumit, prefăcându-se a-l crede, dar el ştia prea 
bine, de la iscoadele ce le avea chiar la Zaporoje, că cei din preajma 
feciorului lui Hmelnițki îşi cam făceau de cap, dacă nu va fi fost chiar cu 
încuviințarea lui Timuș. Oricum, era încântat că-şi vedea fata acasă şi că nu 
pătimise decât spaimă, căci altminteri ce-ar mai fi putut spune celui care 
trebuia să-i fie ginere, adică semeţului cneaz Radzvil? 

Una peste alta, o cinste deosebită i se dădu vestitului cazac şi pentru 
faptele-i vitejeşti, bine cunoscute la curtea Moldovei, iar Vodă i-a stat 
mereu în preajmă, câtă vreme a rămas la Iaşi. 


Până la urmă, Timuş îşi luă inima în dinţi şi aduse vorba despre 
Ruxandra: 

— Oare frumoasa domniţă se fereşte de mine, că nu vrea să se arate? 
vru el să afle dacă jupâniţa Maria spusese adevărul. 

— Biata copilă! oftă domnul. Mi-au cerut-o păgânii ca ostatecă la 
serai. 

— Nememicii! scrâşni Timuș. 

— Ce era să fac? ridică Vasile-vodă din umeri. A trebuit să mă supun, 
că dacă nu, îl voiau pe fiu-meu, Ştefăniţă, şi doar nu era să-l dau pe el. 

— Fireşte! 

— Am însă acolo un duşman... 

— Nu cumva domniţa Ruxandra e în primejdie? sări ca ars Timuş, 
nemaidându-i răgaz să vorbească. 

— Ea nu... adică... s-ar putea. Cine ştie ce-ar putea păţi şi biata fată... 

Timuş strânse pumnii şi se aprinse la faţă, căci era tare iute la mânie. 

— Cine-i? întrebă el scurt. 

— Poate n-ai să crezi, zâmbi Vodă cu şiretenie. Deocamdată nu-i decât 
un copil, dar este singurul moştenitor în viaţă al scaunelor domneşti de la 
noi. Ba se poate spune că şi asupra Ardealului ar fi îndreptăţit să 
stăpânească... 

— Ehe! Până creşte... 

— Are prieteni de-ai părinţilor, care abia aşteaptă să pună gheara pe 
domnie, chiar aşa, fraged cum este. 

— Atunci... trebuia stârpit mai de mult! 

— Câte n-am încercat? Doamne! Dacă ai şti ce-am mai născocit şi cât 
m-am zbătut încă de la venirea lui pe lume, dar parcă îl apără Satana însuşi, 
ca să-mi facă mie în necaz. 

— Un ucigaş plătit, şi gata! 

— Am făcut şi aşa. Degeaba! 

— Te scap eu de el. Unde-i? 

— Asta-i, că acum nici nu mai ştiu cum să-l aflu în Vaviloul turcesc. 
Se ascunde cu dibăcie printre greci. 

— Îi dau eu de urmă, n-ai teamă. 

Vasile-vodă privi în bagdadie, ca şi cum ar fi cerut ca cerul să-i trimită 
gândul cel bun, apoi spuse, aşa, într-o doară: 

— Mă chiar bătea gândul să i-o dau lui de soţie pe Ruxandra, şi 
făcându-l ginere... 


— Asta nu! tună Timuş. Destul! Cum îl cheamă? 

— Mihnea, ca pe taică-său. Tot ce mai ştiu despre el este că îl ocroteşte 
un oştean de-al răposatului voievod Radu Mihnea, care îi este şi epitrop, 
dacă n-o fi chiar Scaraoţchi cu înfăţişare omenească, fiindcă altfel nu pot 
pricepe... 

— Mi-ajunge! urmă cazacul. Domnița n-are să fie a lui! mormăi el cu 
hotărâre. Dar nici a altuia! şi izbi cu pumnul într-o măsuţă de abanos, 
răsturnând vasul cu flori de pe ea. 

Soarta lui Mihnea părea pecetluită şi singura nădejde ce mai putea fi 
era că în cetatea padişahului pătrundeau mai greu cazacii. Dar nu şi oamenii 
lor! 


UN OM ŞI UN LUP 


UN GROHĂIT FURIOS ajunse la urechile alteţei-sale Rakoczy 
Gyorgy şi bănui pe dată că undeva prin apropiere se dădea o luptă pe viaţă 
şi pe moarte între două sălbăticiuni. Patima vânătorească a prinţului îl făcu 
să se abată din cale şi, cu toată împotrivirea cailor, întreg alaiul îl urmă până 
în marginea unei poieniţe ce se deschidea pe neaşteptate înaintea lor. Chiar 
să fi vrut, n-ar mai fi putut să-şi înduplece dobitoacele să înainteze, aşa că 
se opriră şi descălecară. Abia de făcură câţiva paşi pe jos şi... nici nu le 
venea să creadă ce se întâmpla sub ochii lor: o namilă de lup se încăierase 
cu un mistreţ tânăr, ai cărui colţi erau totuşi destul de înfricoşători. Dar nu 
asta îi uimise, ci un fecior zvelt, cu plete surii, cam până în douăzeci şi cinci 
de primăveri, care-l povăţuia pe lup de unde să-şi apuce duşmanul. De 
necrezut! Fiara asculta de om! 

Unii crezură că trebuie să fi fost vreun câine al tânărului care-l 
încuraja, dar cei mai mulţi se înfiorară de înfăţişarea omului, care semăna 
atât de bine cu a lupului. Dacă ar fi fost mai aproape şi i-ar fi zărit şi 
privirile lui reci şi cenuşii, nicio clipă nu s-ar mai fi îndoit că era omul-lup 
din basmele copilăriei. 

— Apucă-l de grumaz! strigă feciorul şi pe dată fu ascultat. 

Atunci, fie că alunecă, fie că se poticni de durere, mistrețul se prăvăli 
pe o latură, şi acesta i-a fost sfârşitul. Cu colții lui ascuţiţi ca nişte cuțite, 
lupul îi muşcă setos beregata, şi guiţatul de moarte a fost semnul izbânzii. 

Feciorul purta veşminte ca olahii, fără podoabe, dar curate, iar în mână 
ţinea o nuieluşă pe care o încrustase cu înflorituri, de puţină vreme. Se 
apropie de lupul care trăgea de pielea însângerată a mistreţului şi fără teamă 
îl mângâie pe cap, de parcă ar fi fost un câine de ogradă, zicându-i 
prieteneşte: 

— Acuma lasă-mă pe mine să-l spintec şi pe urmă ţi-oi da şi ţie tainul 
ce ţi se cade. 

Şi de astă-dată fiara ascultătoare se trase în lături, dar simțind mirosul 
vânătorilor mârâi surd, din gât. Aceştia se apropiaseră în toiul luptei, iar 
cum veneau şi împotriva vântului, au putut s-o facă fără să fie luaţi în 
seamă. Tânărul tocmai îşi trăsese un hanger de la brâu, cu gând să dea afară 
borhotul din burta mistreţului, aşa cum se obişnuia cu orice vânat, când 
auzi, deodată, fornăitul cailor înspăimântați. Făcând ochii roată, fu cât pe ce 


s-o rupă la fugă, dar se răzgândi văzând că atât prinţul cât şi însoțitorii lui 
erau cu toţii înarmaţi şi se temu ca nu cumva să tragă asupra lupului. 
Acesta, dând capul pe spate, scoase un urlet fioros, băgând şi mai rău 
spaima în bieţii cai. 

Prinţul porunci să caute să-i liniştească, pe cât era cu putinţă, apoi, 
însoţit numai de grofii Orban şi Felvinczi, cu săbiile trase, cutezară să se 
apropie de ciudatul străin. Văzându-i, acesta înfipse jungherul în pulpa 
mistreţului mort, că nu cumva să fie bănuit de gânduri necurate, apoi îşi 
încrucişa braţele pe piept, în semn de aşteptare. 

— Cine eşti? întrebă pe ungureşte Rakoczy, deşi nu credea să fie 
înţeles de olah. Nu cumva vei fi fiind un duh al pădurii? 

Spre uimirea lui, feciorul se descoperi şi, după ce făcu o închinăciune, 
îi răspunse în aceeaşi limbă: 

— Nu-s arătare, măria-ta, ci om ca toţi oamenii. Şi... tovarăşul ăsta al 
meu îi tot din carne şi oase, iar eu îl strig Lupu. 

— Ai vânat fără încuviințarea stăpânului! se răsti Orban. Tu ştii a cui 
este pădurea? 

— Cum de nu? A măriei-sale! şi arătă cu degetul spre Rakoczy. 

Cei doi grofi vrură să se repeadă la străin, dar prinţul îi opri şi urmă cu 
blândeţe, ca şi cum nici n-ar fi auzit spusele curteanului său: 

— N-ai spus, voinicule, pe tine cum te cheamă şi de unde eşti de fel? 

— Apăi, eu sunt Ion al lui Avram din Păclişa, căruia i se mai zice şi 
Bălgrădean. 

— Asta ar veni Bolgradi lanoş, zise tăios Felvinczi. Când aveţi să vă 
învăţaţi să vorbiţi ca lumea? 

— Să am iertare, domnule baron, dar eu aşa am fost botezat de popa 
nostru, iar lui taica i-au zis Bălgrădean încă de pe vremea când s-a aflat în 
oastea iertatului prinţ Bethlen, şi nici atunci nu i s-a spus Bolgradi. Şi apoi 
de ce să mă cheme „lanoş” câtă vreme eu am numele meu adevărat, Ion? 

Principele zâmbi de cerbicia acestor olahi care nu se învoiau cu niciun 
chip să se lepede de limba şi credinţa lor. Scrută cu privirea pe tânărul din 
faţa lui şi nu-şi putu ascunde că-i plăcea înfăţişarea lui semeaţă, mai cu 
seamă că nici nu se gândea să-i ceară îndurare, aşa cum făceau de obicei toţi 
cei ce erau prinşi la vânătoare. Frumosul lup stătea lipit de piciorul lui şi nu 
clintea din loc, ci numai din când în când se uita la cel care vorbea, de parcă 
ar fi încercat să priceapă. 


— Ai încălcat legea, feciorule! îşi ridică deodată vocea Rakoczy, căci 
îi dăduse ceva prin gând. Ai merita să pun să te ridice în furci, spre pilda 
celorlalţi, dar mi-e milă de tinereţea ta, aşa că n-am s-o fac. În schimb, am 
să-ţi iau câinele! 

O tresărire de-o clipă şi un fulger trecu prin ochii olahului, care se 
făcură tăioşi ca spada. S-ar fi putut crede că avea să răbufnească, totuşi 
răspunse destul de cuviincios: 

— Măria-ta poţi să-mi ridici viaţa, fiindcă îmi eşti stăpân, dar eu pe 
Lupu nu-l dau nimănui, de-ar fi şi bunul Dumnezeu din ceruri, căci... 

— Cum? Te împotriveşti alteţei-sale, ticălosule? se zborşi contele 
Orban, care părea că-l duşmăneşte nespus. 

Un rânjet fioros al lupului îl făcu pe conte să se mai domolească, şi 
fără îndoială că i-ar fi sărit în gât dacă s-ar mai fi apropiat un pas. 

— Nici gând, Înălţimea-ta! răspunse liniştit Bălgrădean. Cum n-am să 
pot să-l dau de bunăvoia mea, şi de-o fi să pier, apoi el are să apuce singur 
calea codrului din care l-am smuls. 

— Aşadar l-ai prins cu vreo capcană? iscodi şi Felvinczi. 

— Ba nu! L-am găsit bâjbâind pe ţâţa rece a mumă-sii, care fusese 
săgetată de careva. Se vede că şi fraţii lui vor fi fost ucişi tot atunci şi numai 
acesta a fost mai norocos, să dau eu peste el, căci trebuie că se rătăcise de ai 
lui. Aşa i-a fost ursita! Sărăcuţul de el va fi scâncit o vreme până a dat de 
trupul mumei lui, fiindcă nici ochi nu făcuse încă, aşa era de mic, dar când a 
găsit-o, izvorul laptelui secase. Mi-a fost milă şi l-am luat cu mine. Eu l-am 
crescut şi i-am fost şi mamă şi tată, şi pentru asta ţinem unul la altul mai 
mult ca fraţii. 

— Asta însă nu te îndreptăţeşte să mergi la vânătoare cu el! se năpusti 
Orban. Trebuie să dai socoteală! 

Bălgrădean nu-l luă în seamă pe conte, ci, uitându-se în ochii prinţului, 
dădu din umeri a neputinţă şi mărturisi pe şleau: 

— Apăi, de ce să mint, măria-ta? Se mai întâmplă şi aşa ceva. Dar nu 
că l-aş îndemna eu, doamne fereşte, ci simţul lui de sălbăticiune îl face să se 
repeadă şi uneori îşi pune viaţa în primejdie. Cum a fost şi cu mistrețul ăsta. 

— Dar noi te-am auzit povăţuindu-l, pe limba voastră spurcată! nu se 
lăsă Orban. Să nu crezi că n-am priceput! 

— Ce era să fac şi eu? răspunse tânărul uitându-se când la unul, când 
la altul. Doar vă spusei cât de mult îl îndrăgesc... 


Principele îi asculta în tăcere şi îşi dădu seama că cei doi curteni nu 
vor izbuti să-l sperie pe olah, care ar fi fost în stare să-şi ucidă el însuşi 
lupul, decât să-l lase pe alte mâini. Chibzui că prin blândeţe ar fi avut mai 
mult de câştigat. 

— Ascultă, Ioane! îi rosti el numele pe româneşte, anume să-l încânte. 
Lup, ori câine, ce-o fi, mie îmi place şi am hotărât să fie al meu... 

— Dar, măria-ta... ridică glasul Bălgrădean şi cuprinse grumazul 
lupului cu o mână. 

— Stai, că n-am isprăvit! Vă iau pe amândoi! 

— Păi aşa şi suntem, prea-luminate stăpân. 

— Ce vrei să spui?! 

— Sunt iobagul alteţei-voastre. 

— Cu atât mai bine! Ai să vii la castel şi tu şi el! arătă spre lup cu 
degetul. 

— Nuss bun de slugă... vru să se împotrivească Bălgrădean, dar grofii 
se mâniară foarte văzând cutezanţa olahului şi mai să se repeadă asupra lui 
şi să-l pălească. 

Din nou, Rakoczy fu cel care-i împiedică şi urmă netulburat: 

— Te slobod din iobăgie şi împreună cu „fratele” tău veţi fi în slujba 
mea. Ce zici? 

Contele Felvinczi se aplecă la urechea prinţului şi mormăi răutăcios: 

— Se pare că alteţa-voastră serenisimă are de gând să scoată pe toţi 
olanii de la datoriile ce le au faţă de nobili. Acesta ar fi al doilea, în mai 
puţin de o săptămână. 

— Ba al treilea, dragă Vince! răspunse Rakoczy zâmbind şăgalnic. 
Ţine seama şi de Lupu, care nu pricepe decât limba lor. 

Se întoarse apoi către Bălgrădean: 

— Fi, te-ai hotărât, flăcăule? 

Acesta însă rămase pe gânduri, căci bănuia să fie vreo capcană anume 
ca să-i ia lupul. 

— lacă, până una-alta, am să-ţi dau o dovadă de bunăvoință lăsându-vă 
vouă mistrețul, să-l faceţi pe din două. Mai pe urmă să veniţi la mine, când 
îi pofiti, că eu nu te silesc, dar n-are să-ţi pară rău. 

Curtenilor nu le venea să-şi creadă urechilor, fiindcă niciodată prinţul 
nu se arătase atât de blând şi nu se îndoiră că era vorba de vreo amăgire. 

La rândul său, şi Bălgrădean a rămas uimit, cu ochii după ceata 
vânătorilor care se îndepărtau de el fără a-i face niciun rău, ba încă i se mai 


făgăduise şi scăparea de iobăgie. 

— Ce zici tu, Lupule, de asta? se lăsă el în genunchi şi cuprinse cu 
amândouă mâinile grumazul puternic al fiarei. Să-l credem oare? 

Apucă iarăşi jungherul şi începu a despica burta mistreţului, aşa cum 
făceau gospodarii atunci când tăiau porcii. Cei care aveau! Alese apoi 
carnea pe care putea s-o ducă, lăsându-l şi pe lup să se ghiftuiască în voie, 
în vreme ce el meşteri o coşarcă din nuiele de alun. Se gândise că partea ce 
prisosea ar fi putut s-o ascundă, printre frunze, în vreun copac şi să se 
întoarcă după ea. Satul nu era prea departe şi, cum ştia o scurtătură, până s- 
ar fi înnoptat ar fi izbutit să care toată carnea, şi tare-i mai prindea bine. 
Întotdeauna purta asupra lui un săculeţ cu sare, pentru că în drumurile lor 
adesea întâlneau câte un vânat, iar Lupu nu cunoştea opreliştile domneşti. Şi 
de astă-dată sără bine hălcile rămase, ca să nu se pună musca, şi le piti în 
copac. 

Vreme de vreo patru ceasuri lipsiră, până la întoarcere, dar nu mai 
dădură peste nimic, măcar că însemnase locul. Hoţul n-a fost vreo jivină din 
pădure, ci mai curând un om, singurul care putea lua totul din copac şi să nu 
lase vreo urmă. Îi păru rău numai de osteneala întoarcerii, aşa că dădu din 
umeri şi o porniră spre casă, lupul călcându-i pe urme, ca un căţelandru 
ascultător. 

Se înserase de-a binelea când, în apropiere de sat, Bălgrădean se 
pomeni înconjurat de o ceată de necunoscuţi, cu pistoalele întinse. 

— Dacă nu te supui, avem poruncă să-ţi ucidem lupul! Dă-te prins şi 
stăpâneşte-ţi fiara. Altminteri o păţiţi amândoi! 

Tânărul nu se îndoi că erau oamenii prinţului, fiindcă numai ei ştiau că 
avea un lup, şi nu câine. Şi mai ştiau ticăloşii că pentru a scăpa viaţa 
animalului ar fi fost în stare să se lase legat, fără împotrivire. 

— Ce vreţi de la mine? întrebă el totuşi. 

— Să ne urmezi! 

— Unde? 

— Ai să vezi! 

— Şi lupul? 

— Cheamă-l după tine şi vezi să nu faci vreo prostie, că suntem cu 
ochii pe el. 

Neştiind ce se petrece, Lupu mârâia surd, aşa cum avea obiceiul când 
ceva nu-i era pe plac şi adulmeca oarecare primejdie care-i pândea pe unul 
din ei. Se uită la stăpân şi văzându-l netemător i se lipi de picior. 


— Hai să mergem, Lupule! N-are să se întâmple nimic! 

O apucară la pas către Bălgrad, şi tânărul se lămuri astfel că se lăsase 
prostit de vorbele cele frumoase ale prinţului. El poate că ar mai fi putut să 
scape cumva, căci cunoştea toate potecile pădurii, dar îi era teamă să nu 
tragă cu pistoalele asupra lupului. 

Ajunşi în oraş, om şi animal fură duşi la o casă destul de arătoasă din 
preajma cetăţii, şi zăvoriţi laolaltă într-o odaie. Abia atunci îi dădu tânărului 
prin cap că făcuse o mare prostie lăsându-se adus aşa de lesne. Dacă i-ar fi 
poruncit lupului să fugă, acesta ar fi scăpat, căci nimeni n-ar fi descărcat 
plumbii după el, câtă vreme prinţul îl dorea atât de aprig. Se aşeză la podea 
şi, apucând capul animalului, începu a-i vorbi la ureche, asemenea unei 
făpturi omeneşti. Noroc că nu i-a văzut nimeni, căci ar fi putut jura că era 
un vrăjitor, şi astfel soarta i-ar fi fost pecetluită. De fapt îşi spunea lui însuşi 
că atunci când se va ivi cel dintâi paznic avea să-l pocnească în cap, iar 
urmă, pe-aci ţi-e drumul! Aşteptă încordat lângă uşă până ce, după o bună 
bucată de vreme, se ivi un om cu o cană de apă, îl lovi cu putere şi se repezi 
înainte, urmat de lup. Dar nu apucară să iasă bine din casă, că se şi auziră 
împuşcături, iar cineva din întuneric îl trăsni drept în creştet, încât se prăvăli 
ca o zdreanţă, pierzându-şi simţirea. 

Bălgrădean nu putu să-şi dea seama câtă vreme zăcuse. Fereastra era 
larg deschisă şi de afară pătrundea un freamăt înviorător de pădure, odată cu 
ciripitul nenumăratelor păsărele care umplea văzduhul din preajmă. 
Undeva, în depărtare, se auzea zumzetul oraşului şi bănui că fusese adus 
acolo în timpul nopţii, dar nu mai era cu Lupu. Trase cu tărie aerul în piept 
şi simţi că i se limpezeşte şi privirea, părăsindu-l şi greutatea ce-i apăsa 
creierul. Îşi mişcă mâinile, mai mult ca să-şi dea seama dacă fusese legat, şi 
se bucură când se putu da jos din pat, fără nicio oprelişte. Mai mult chiar, 
nici uşa nu era zăvorită şi astfel ieşi din încăpere, luând-o la întâmplare. 
Coborî treptele şi dădu să intre într-o odaie, unde se pomeni cu... însuşi 
contele Orban, care, de cum îl văzu, începu a-i zâmbi mieros. 

— Ţi-ai venit în fire, prietene? întrebă el. Poate că ţi s-o fi făcut foame, 
ia hai să gustăm ceva! 

Şi, fără să mai aştepte răspunsul lui Bălgrădean, îl trase în altă 
încăpere. Acolo era întinsă o masă cu tot felul de bunătăţi, care îl uluiră pe 
tânăr, mai cu seamă că nu se făcea din partea lui, iobag, să stea la masă cu 
un nobil. Ceva era ciudat, dar nu-şi dădea seama ce. 


— Drept să-ţi spun, eu am cam flămânzit, zise contele şi înşfăcă o 
pulpă de pui, ronţăind-o cu poftă. Nu te ruşina! Ia şi tu! 

Cu toată sfiala, până la urmă chiorăiala maţelor îi dădu ghes şi olahul 
începu şi el a înfuleca pe săturate. În răstimp, gazda îi vorbi cu gura plină: 

— Să nu ţi se pară lucru de mirare că m-am purtat cam urât faţă de tine 
atunci, în pădure, dar ai să înţelegi mai pe urmă. Am mulţi duşmani, care 
mă pârăsc întruna că aş ţine cu voi, olahii, şi trebuia să vadă prinţul că nu-i 
adevărat. Dar numai aşa, pe faţă, fiindcă eu am gânduri mari cu voi. Apoi 
m-am mirat când te-am găsit bătut şi aruncat în uliţă... dar unde ţi-e lupul? 

— Asta aş fi vrut s-o aflu şi eu de la domnia-ta, răspunse Bălgrădean. 
După ce am fost prins... 

— De cine? 

— Bănuiesc să fi fost porunca prinţului, ca să-mi ieie pe Lupu, că 
altminteri cum?! 

— l-auzi! Va să zică te poftea cu vorbă bună, iar pe la dos te-a bătut şi 
cât pe ce să te omoare, dacă nu dădeam peste tine. 

— Mulţam frumos, domnule conte! răspunse tânărul, ştergându-şi cu 
dosul palmei unsoarea de pe buze. 

S-ar fi putut crede că mulţumise şi pentru una şi pentru alta, adică 
pentru mâncare şi pentru că l-a ridicat de pe uliţă. 

— A făcut asta fiindcă ţinea foarte mult să aibă lupul! urmă contele. 

— Păi, de vreme ce domnia-ta ştiai cine mi-a luat lupul, pentru ce m-ai 
întrebat unde-i? 

— Ca să-mi dau seama dacă ai aflat adevărul. Nu uita că te-am găsit în 
preajma casei lui Felvinczi, cel mai bun prieten al prinţului nostru. Cu el 
împreună va fi pus totul la cale. Răzbună-te! 

— Eu?! Dar nu sunt decât un iobag, ce pot să fac? 

— Mai întrebi? Nu uita că ai fost chemat în slujba lui şi că poţi să 
ajungi lângă el. Eşti voinic, iar moartea lupului tău... 

— Cuuum?! Nu pot crede, că doar a ţinut aşa de mult să-l ia palat. 
Asta-i scorneală... 

— N-am vrut să-ţi spun totul dintr-odată, dar până la urmă trebuie să 
afli că fiara a vrut să scape şi careva a tras, curmându-i zilele. 

Tânărului i se învălmăşi mintea. Nu putea să-şi închipuie că bunul său 
Lupu ar fi mort. 

— Te-am auzit ieri spunând că taică-tău a fost cândva în astea 
răposatului prinţ Bethlen, aşa-i? 


— Da!... răspunse olahul, nedumerit de schimbarea vorbei. 

— Ehei, ce vremuri! Pentru asta m-am milostivit de tine şi te-am adus 
aici, ca să-ţi scap viaţa. 

— Nu pricep, Înălţimea-ta! dădu din umeri Bălgrădean. 

Orban avu grijă să-i umple iar ulcica, iar flăcăul, cu toate că nu era 
băutor de felul său, o dădu peste cap. 

— Dragul meu! Voi, olahii, n-aveţi mândrie, dovadă că de o veşnicie 
sunteţi mereu smeriţi, chiar dacă cineva vă face vreun rău. N-aţi cutezat să 
vă ridicaţi împotriva prigonitorului, ci v-aţi plecat supus în faţa lui. Dacă ai 
fi avut sânge unguresc în vine, ţi-aş fi spus-o pe şleau: ţara întreagă nu mai 
rabdă asuprirea veneticului de Rakoczy! 

Bălgrădean săltă capul, privindu-l drept în ochi. Groful, care se arătase 
atât de făţarnic faţă de prinţ, îi cerea acum să facă moarte de om. Ar fi 
făcut-o, dacă într-adevăr Lupu fusese ucis din porunca ori din cauza lui, dar 
aşa?... 

— N-ai să mai fi iobag numai atunci când stăpânirea ţării va fi din nou 
în neamul Bethlenilor, şi tu ştii că fratele răposatului vine cu putere 
turcească împotriva scârnăviei de Rakoczy? 

— Atunci, la ce să ne grăbim? Are să-l alunge, şi nu mai trebuie să 
vărsăm noi sânge omenesc. 

— Dar de credinciosul tău, Lupu, ai uitat? 

— Am să mă socotesc eu cu cei care l-au ucis, fii fără grijă domnia-ta. 
N-avem noi, olahii, sângele chiar atât de subţire, numai că obişnuim a 
chibzui îndelung înainte de a-l vărsa pe al altuia. 

— Aşa să faci! se bucură Orban. Eu am să-ţi dau pistoalele... 

— Mi-e îndestul jungherul. Ce să fac eu cu minunile alea? 

— Foarte bine! Te vei apropia de nemernic şi, când o fi cu spatele, i-l 
înfigi până-n prăsele! 

— De ce „cu spatele”? În plin piept, Înălţimea-ta! Să mă bucur şi eu 
când i s-o înceţoşa privirea. Dacă o fi să fie! 

Groful nu se lăsă până nu-l aţâţă de-a binelea împotriva lui Rakoczy, 
ponegrindu-l în fel şi chip. Apoi îl lăsă în pace şi nici nu se mai arătă în 
preajma lui, lăsându-l numai cu slugile. 

După o vreme tânărul îşi petrecu mâinile prin plete şi, cam năucit de 
băutură, dar mai ales de atâtea poveţe, se ridică anevoie. Paşii îl purtară în 
neştire şi se trezi pe malul Mureşului, care-l îmbia să se arunce în apa lui 
lină, ca în copilărie. Se dezbrăcă şi îmbrăţişarea răcoroasă a bătrânului râu îl 


dezmetici de tot. Mai la vale, către Vinţ, nişte muieri spălau rufe, iar pe 
partea cealaltă, unde apa era mai mică, copiii se zbenguiau fericiţi. Petrecu 
acolo mai bine de un ceas, apoi, când soarele era în crucea amiezii, se 
îmbrăcă şi o porni către cetate. Un dor nespus îl apucă de Lupu şi sângele i 
se urcă la cap, gândindu-se că vicleanul principe îl amăgise, dar încă nu era 
el prea bine împăcat cu cele aflate. Se hotărî să se înfăţişeze măriei-sale, să 
vadă ce are să zică când l-o vedea, că doar fusese chemat să-i intre în slujbă. 

N-a fost prea lesne de pătruns, dar nici prea multă piedică nu i s-a pus 
ca să dea ochii cu prinţul, care păru tare bucuros că-l vede. 

— Până la urmă tot ai venit, Ioane! zâmbi el dându-i mâna spre 
sărutare, semn că nu-l mai ţinea de iobag. Rău îmi pare numai după bietul 
lup, care nu ştiu dacă are să mai scape cu zile, măcar că s-a făcut tot ce s-a 
putut. 

— Trăieşte? sări Bălgrădean cu o licărire de speranţă. 

— Deocamdată, dar nu ştiu pentru câtă vreme. Prea a fost ciuruit. Dacă 
nu era tânărul acela nou-venit ca să-şi dea seama despre cine era vorba, mai 
că l-ar fi lăsat în uliţă, că abia mai sufla şi toţi îl luau drept câine. 

Tânărul nu mai înţelegea nimic. Singurul lucru pe care-l pricepu fu 
acela că animalul încă mai trăia şi ceru îngăduinţa să-l vadă pe dată. 

— De bună-seamă! Văzându-te, poate că se mai înzdrăveneşte. Are să 
te ducă Axinte la el, îi arătă el pe celălalt olah, care abia intrase în slujbă. 
Este acolo şi doftorul meu, dar nu prea mai are ce-i face. 

leşiră amândoi, şi pe drum Axinte îi povesti, în puţine cuvinte, cele 
petrecute. 

— Tare s-a mai mâniat măria-sa când a văzut ce păţise lupul şi pe loc a 
poruncit să-i caute pe făptaşi, dar până acuma nu le-a dat de urmă. Ține tare 
mult la el! 

— Atunci înseamnă că nu slujitorii lui l-au împuşcat... 

— Cine poate şti? Se va fi speriat vreun târgoveţ mai priceput în ale 
vânatului şi a tras. Eu aşa socot. 

— Măi frate... cum ai zis că te cheamă? 

— Axinte. 

— Dragă Axinte, eu ştiu mai multe, dar nu le pot spune decât măriei- 
sale, şi numai după ce voi vedea ce s-a întâmplat cu Lupu. 

— Iacă, am şi ajuns. În odaia asta-i! 

Deschiseră cu grijă uşa, de parcă s-ar fi temut să nu trezească pe 
cineva din somn, dar când îşi văzu credinciosul animal pe o laviţă, 


Bălgrădean nu se mai putu ţine, ci îi cuprinse grumazul cu amândouă 
mâinile şi se aplecă asupra lui, cu lacrimi în ochi. 

— Ce-ai păţit, copilule? îl mângâie el drăgăstos, de parcă ar fi vorbit 
cu un om. Eu sunt, Lupule! Am venit să te duc acasă. 

Auzindu-i glasul, animalul îşi deschise ochii împăienjeniţi şi dădu uşor 
din coadă, parcă în semn de „bun-venit”, apoi deschise botul şi încercă să 
lingă mâna ce-l îmbrăţişa. Aşa încremeni. 

Abia izbutiră să-l despartă pe tânărul olah de leşul cald al lupului său. 
În cele din urmă îl luă în braţe şi ieşi cu el în pădurea dinspre Pâclişa, unde 
îl găsise odinioară şi unde avea de gând să-l îngroape. Axinte vru să-l 
însoţească, dar el nu îngădui pe nimeni, purtându-şi singur prietenul, ca pe 
un copil. 

A doua zi, Ion Bălgrădean se înfăţişă din nou la palat şi ceru să-l vadă 
pe alteţa-sa. Numai că de astă-dată nu mai găsi aceeaşi îngăduinţă şi 
străjerii îl alungară cât colo. 

— Nu cumva îi fi vreun baron, care are întâlnire cu alteţa-sa? îl luă în 
râs un oştean. Mergi în treabă-ţi! 

— Dar m-a chemat aici, în slujbă... vru el să spună, însă nu-l lăsară. 

— Nu, zău? Şi te pomeneşti că te face şi căpitan! 

— Un ţărănoi iobag... 

— Pe deasupra şi olah! 

Poate că ar fi stat el mult şi bine, fiindcă în niciun chip oştenii nu se 
îndurau să-l lase să intre, dar tocmai atunci sosi contele Felvinczi. 
Bălgrădean ştia de la Orban că acesta era credincios prinţului, aşa că se 
îndreptă spre el, de cum îl văzu că descăleca. Văzându-l, contele se încruntă 
şi duse mâna la mânerul spadei. 

— Ce pofteşti? Cum de ţi se îngăduie să umbli înarmat? privi el către 
hangerul de la brâul olahului. 

— Înăltimea-ta, eu sunt cel cu lupul... 

— Te ştiu! Din pricina asta s-au tras toate necazurile. Piei din cale, ori 
pun să te bată cu vergile! 

Văzând că nu mai are altă cale, flăcăul îi spuse răspicat: 

— Domnule conte, aş vrea să spun că am căpătat povaţă să-l ucid pe 
măria-sa... 

— Ceee? se holbă acesta. Tu îţi dai seama ce spui? Eşti beat, ori 
nebun?! Puneţi mâna pe el! porunci oştenilor din preajmă. 


— Mă dau prins de bunăvoie, că doar pentru asta am venit! răspunse 
cu dârzenie pâclişanul. 

— Aşadar tu ai fost cel de azi-noapte? îl fulgeră Felvinczi cu privirea. 
Ai să spui tot, că de nu... 

— Dar să fie de faţă şi alteţa-sa! 

— Vedem noi! bodogăni contele, poruncind apoi să fie dus în sala de 
arme şi supravegheat. 

Abia acolo află, de la paznicii lui, că în timpul nopţii cineva se 
apropiase de fereastra unde dormea prinţul şi descărcase două pistoale 
asupra lui, numai că, fiind cam departe, ori apărat de cel de sus, s-a ales 
numai cu câteva răni uşoare. 

— A fost aceeaşi mână care mi-a ucis mie lupul! spuse cu hotărâre 
Bălgrădean, dar oştenii nu ştiau nimic din cele ce se întâmplase, aşa că 
dădură din umeri cu nepăsare. 

Deodată pătrunse în încăpere însuşi alteţa-sa, urmat de vreo şase 
curteni înarmaţi. 

— Tocmai tu, câine? se răsti el. Lup te-am crezut, şi lup eşti! Fiară! Eu 
te-am iertat şi tu tragi cu pistoalele asupra mea? Nemernicule! 

— Măria-ta, eu nici nu ştiu să umblu cu ele! bolborosi olahul. 

— Chiar tu ai spus că ai venit să-l omori! îl repezi contele Felvinczi. 
Acuma vrei să minţi? 

— Nu mint, luminăţia-ta, numai că eu n-am vrut să umblu cu 
pocnitorile acelea. Am zis întotdeauna că-i mai bun jungherul. 

— Aha! Va să zică recunoşti? se băgă un altul. Rakoczy păru că se mai 
domolise după mânia dintâi, dar mai seamă era descumpănit de mărturisirea 
tânărului. Olahul nu tăgăduia că vrusese să-l omoare, dar se lepăda de 
armele de foc şi era de crezut, aşa că altcineva încercase să-l răpună peste 
noapte. Dar cine? 

— Spui totul de bunăvoie, ori trebuie să ne ducem la călău? întrebă el 
cu voce tăioasă. 

Ion Bălgrădean avea o minte ascuţită, însă nu ştia să se ascundă după 
vorbe şi mai ales firea lui cinstită îl făcu să înţeleagă că ar fi făcut o mare 
prostie dacă s-ar fi lăsat ademenit de Orban, aşa că mărturisi tot ce i se 
întâmplase şi nu tăgădui că uneori se şi gândea să-l răzbune pe lup, dar n-ar 
fi cutezat nicicând să ridice mâna asupra stăpânului ţării. 

Cei de faţă îl ascultară cu băgare de seamă, iar în cele din urmă 
Rakoczy le zise: 


— Anume l-a ucis pe bietul lup nevinovat, ca să-l aţâţe pe stăpânul lui 
împotriva mea. Drept să spun însă, nu m-am aşteptat ca tocmai Orban să-mi 
fie vrăjmaş. 

— Poate că minte olahul, serenisime! încercă Felvinczi. 

— Nu, Vince! Am încredere în neamul acesta oropsit al olahilor, care 
spun adevărul chiar dacă din pricina lui îşi pun capul în primejdie. Şi acesta, 
de aici, cu atât mai mult, căci are în el sânge de lup, nu mă îndoiesc. 

— Ca strămoşii lor hrăniţi de lupoaică, vru să se arate mai ştiutor un 
curtean, dar ceilalţi nu-l băgară în seamă. 

Principele făcu semn ca flăcăul să fie dezlegat şi deocamdată să-l ţină 
pe lângă oştenii din pază, până va fi prins Orban, în căutarea căruia 
trimisese de îndată o roată de cătane. Curând însă avea să afle că „domnul 
baron Orban nu se mai întorsese acasă de când fusese cu alteţa-sa la 
vânătoare, pe valea Mureşului”. 


LICOAREA DE DRAGOSTE 


O DATĂ CU SCURGEREA ANILOR, parcă s-a mai risipit teama de 
vrăjmaşi şi bătrânii Lambrakis prinseră chiar a se lăuda cu nepotul al cărui 
tată fusese cândva în mare cinste la Bâb us-Saâdet, adică la Sublima Poartă, 
cum i se mai spunea pe greceşte. Băiatul crescuse, devenind un flăcăiandru 
de toată frumuseţea, şi parcă uitase toate năzbătiile pe care le făcuse în 
copilărie. Vorbea acuma turceşte şi elineşte ca un adevărat stambuliot, iar cu 
italiana se descurca binişor. Din păcate nu prea avea cu cine vorbi 
româneşte şi începea să cam uite, căci numai la mormântul lui moş Pârvu se 
mai folosea de această dulce limbă a copilăriei lui. Dar şi acolo mergea 
numai de ziua morţilor. Se apropia de 16 ani, însă arăta cu un tânăr de 
douăzeci, căci începuse a-i miji mustaţa. Se isprăvise de mult cu joaca 
zburdalnică şi viaţa se desfăşura altfel acum. Prietenele lui, Thamar, Cleopi 
şi celelalte, se făcuseră adevărate femeiuşti, ba unele se şi măritaseră, în 
vreme ce băieţii se apucaseră de muncă, spre a fi de sprijin părinţilor. 

Bătrânul dascăl Ahmed Lala îl lua adeseori pe la medresa de la Aya 
Sofia, unde îi uimea pe cărturarii de acolo cu marea lui ştiinţă în tainele 
coranului. „Cândva, spunea Lala, acest bey-oglu are să ajungă stăpân în ţara 
părintelui său şi dacă va avea minte îşi va îndrepta supuşii către adevărata 
lumină a lui Alah”. În acest fel răspundea şi celor care-l întrebau pentru ce 
se muncea cu acest pui de ghiaur. Dar gândurile lui Mihnea erau cu totul 
altele şi Ahmed Lala s-ar fi îngrozit dacă i le-ar fi ştiut. De altfel ar fi putut 
trage cu urechea la poveştile învăţăcelului său, care atunci când se întâlnea 
cu prietenii lui de altădată, în vreo zi de sărbătoare, le împuia capul cu 
isprăvile vitejeşti ale „măriei-sale Mihai”. Erau acelea aflate de la moş 
Pârvu, dar la care adăugase el şi altele, ba de la o vreme şi faptele sultanilor 
se împleteau pe seama viteazului domnitor român. 

„Eheei, oftase odată Spiro cu amărăciune. Dacă ar fi trăit măria-sa 
Mihai şi pe vremea lui Mehmet cel blestemat, ticălosul nu ne-ar mai fi 
supus nicicând”! 

„Cum de nu i-a alungat mai pe urmă”? se nedumerise şi Nikos. 

„Păi nu ai auzit că i-a snopit în bătaie la Călugăreni şi la Giurgiu? 
lămurea Kiriakos. 

Aşa îşi petreceau ei acasă la Iane Surdul, care trecuse în veşnicie fără 
să mai apuce să-l vadă pe Haralambos, plecat prin lume cu negustoria. 


Astfel rămăsese numai Thamar, care nu vrusese nici în ruptul capului să-şi 
lase casa părintească şi să se mute la familia Lambrakis, spre a i se purta de 
grijă. Este adevărat că frate-său lăsase nişte bani la un cămătar, ca să-i dea 
fetei oricând ar fi avut trebuinţă, dar tot singură se chema că rămăsese. 
Tocmai atunci îi dădea târcoale şi un străin, al cărui neam cu greu l-ai fi 
putut ghici, în orice chip nu era vorba de gânduri necurate, fiind şi cu vreo 
zece ani mai în vârstă decât ea. Mihnea aflase despre el şi nu o dată 
încercase să-l întâlnească spre a-l întreba ce urmăreşte, dar acesta părea ai 
se feri din cale. Nu-şi dădea seama că Thamar începuse să ţină la „frăţiorul 
Franţ” mai altcum decât înainte, şi tocmai asta era taina ei cu ciudatul 
musafir! Acesta se lăuda către fată că în drumurile lui prin ţara căzăcească, 
pe care o cunoştea foarte bine, găsise nişte licori de dragoste, care ar fi făcut 
minuni. Ar fi fost îndeajuns câteva picături în băutura celui ales, şi s-ar fi 
topit de dorul celeia care-l alesese. Thamar se codea, fiindcă îşi dădea 
seama că Mihnea era de neam ales şi niciodată n-avea a se însoţi cu ea, dar 
Cleopi o sfătuia mereu să nu se lase, aşa că într-una din zile primi sticluta 
vrăjită, fără să fi dat un ban pe ea. Nu-i vorbă că, fiind săracă, peţitorii nu se 
prea înghesuiau la uşa ei, dar nici de la cine s-o ceară nu aveau, dacă s-ar fi 
găsit vreunul. 

Cam astea erau faptele ce se petreceau în acea parte a oraşului unde 
vieţuia vlăstarul domnesc, sub oblăduirea luminatului padişah Murad-khan, 
cel de-al patrulea, vestit pentru întâmplările din vremea lui şi despre care se 
vorbea în fiecare colţ al Stambulului. 

Se povestea, de pildă, după pojarul cel de pomină din toamna celui de 
al 1043-lea an al hegirei, adică 1633, după cum socoteau creştinii, că 
sultanul poruncise închiderea tuturor meyhanelelor şi la numai doi ani după 
aceea a hotărât şi dărâmarea lor, într-atât era de înverşunată ura sa împotriva 
beţivanilor. Ba cică mai umbla şi noaptea pe uliţi şi dacă dădea peste 
vreunul beat cu mâna lui îl strângea de gât, dovedindu-se un bun păstrător 
al învățăturilor sfântului coran. Gurile rele ziceau însă că, pe ascuns, marele 
sultan trăgea nişte chiolhanuri de pomină, în casa lui Silahdar Mustafa-paşa, 
împreună cu Emirguneoglu, Yar Ali-han şi alţi cheflii, printre care nu lipsea 
nici signor Bianchi, din slujba dogelui şi prieten bun cu ser Giovanni 
Capello, prietenul familiei Cigalla din Messina. Aşa stând lucrurile, 
oamenii de rând se vedeau şi ei siliţi să se furişeze când voiau să bea, şi 
numai ghinionul mai făcea câteodată ca să-i dibăcească temutul sultan. Chir 
Nikefor Lucaris, dascălul de elineşte, îndrăgea şi el licoarea lui Bachus, şi 


când i se urca la cap chema toate fulgerele împotriva nelegiuitului păgân, 
silindu-l pe paşnicul Lambrakis să nu-i mai îngăduie a ieşi noaptea pe uliţă, 
neştiind ce s-ar fi putut întâmpla cu zurbagiul, aşa că atunci îl culca într-un 
iatac anume ţinut pentru el. A doua zi se „dregea” dând pe gât o oală mare 
cu zeamă de varză murată, şi astfel se potolea o vreme. 

Ascultând blestemele şi toate „dezvăluirile” lui chir Nikefor, Mihnea 
ar fi fost în stare să tragă spada şi să-i stea în ajutor, uitând chiar şi sfaturile 
ce i le dăduse grecul, ca întotdeauna să fie şiret precum vulpea şi înțelept ca 
bufnița. Într-una din zile, neavând alt tovarăş prin preajmă, se duse de unul 
singur să se vânture şi prin părţile de miazăzi ale oraşului, pe care nu le prea 
cunoştea. Cu greu îşi putea desprinde privirile de pe minunatul zid de 
altădată, rămas întreg până atunci, şi îşi suci gâtul către falnicele turnuri ale 
temniţei Edi Kule, nu fără a se gândi cu strângere de inimă la cei ce zăceau 
acolo. Hoinări apoi pe malul mării Marmara, pe lângă farul Zaharidias şi 
Eski-sarai, trezindu-se în preajma Aya Sofiei. De acolo a pornit-o spre casă 
pe Divan-ioli, care era cea mai largă uliţă şi de unde s-ar fi descurcat mai 
uşor până la el. Amăutul ce păzea poarta îi spuse că mătuşa Evdokia îl 
aştepta să treacă neîntârziat pe la ea şi că de multă vreme îl tot căutase, aşa 
că urcă de-a dreptul în odaia mătuşii. 

— Psihi mu, ce bine că ai venit, fiindcă azi avem un oaspete de seamă 
şi ar fi bine să te porţi în aşa fel încât să-i fii pe plac, căci are multă putere 
la sărai. Anume am ţinut să treci mai întâi pe la mine, ca să-ţi spun ca nu 
cumva să scapi vreo vorbă din cele trăsnite ale lui chir Nikefor. Acuma-i cu 
unchiu-tău, în divan-cane, şi ai să te duci şi tu la ei. 

— Dar cine-i? 

— Un paşă. 

— Chiar paşă... paşă?! 

— Întocmai! 

Mihnea nu se simţi câtuşi de puţin tulburat de veste, ba chiar se bucură 
că avea să dea faţă cu un dregător în carne şi oase. Pătrunse în camera de 
musafiri şi făcu plecăciunea cuvenită, după cum îl învățase Ahmed Lala, cu 
mâna la inimă, la buze şi la frunte, ca un adevărat musulman. 

— Aleicum! răspunse străinul, care nu era altul decât vestitul Kenaan- 
paşa, fostul valiu de la Buda. Ia te uită ce frumuseţe de flăcău! adăugă el 
încântat. Credeam că nepotul domniei-tale e vreun copilandru, dar m-am 
înşelat, este un bărbat în toată firea. 


Mătuşa Evdokia n-avea voie să stea la taclale cu bărbaţii, dar nu se 
lăsă să nu tragă cu urechea printr-o gaură ascunsă în perete, aşa cum făcea 
întotdeauna când veneau turci pe la ei. Cuvintele paşei nu-i făcură prea 
mare plăcere, fiindcă prin oraş se spunea că paşei i-ar fi fost pe plac mai 
mult băieţii decât cadânele haremului său, dar parcă te poţi lua după gura 
lumii? Mai trase o vreme cu urechea, după care dădu pe la bucătărie, unde 
supraveghea să fie aduse pe masă tot felul de bucate, dar să nu lipsească şi 
acea băutură făcută din cedru, fructe şi apă de mosc, pe care musulmanii o 
numeau şoşab şi o îndrăgeau nespus. 

— Am auzit, tinere, că i-ai încântat pe cărturarii noştri prin învăţătura 
ta, zise Kenaan-paşa, sorbindu-l din ochi. Până şi Kucuk Kadizade Mehmet- 
efendi, valiz-ul — adică predicatorul, cum îi ziceţi voi — de la Aya Sofia îţi 
prezice un viitor strălucit. Nu se putea să nu trec pe la bunul meu prieten 
Lambrakis şi să nu te văd, mai cu seamă că vrei să îmbrăţişezi credinţa 
noastră. 

Gazda fu cât pe ce să rămână cu îmbucătura în gât şi Mihnea îi trase 
doi pumni zdraveni în ceafă, spre a-i potoli tusea. Nu încăpea îndoială că 
vorbele paşei fuseseră pricina, dar băiatul îl dojeni: 

— Vezi, unchiule, ce păţeşti, când nu mesteci ca lumea? Mereu se 
întâmplă aşa! făcu el spre Kenaan-paşa, ca şi cum ar fi fost ceva obişnuit. 

Cum însă slujitorii intrară cu şoşabul, musafirul nu mai luă în seamă 
cele întâmplate şi înşfacă pe dată cupa plină, închinând după cuviinţă: 

— Afiyethler-ola! 

Sorbi încântat cu mâna pe piept, apoi îşi şterse mustăţile cu dosul 
palmei şi clipi şiret către tânăr: 

— Ce zici? Este adevărat ce se aude? 

Mihnea se prefăcu a sta pe gânduri, apoi rosti tărăgănat: 

— La mintea ce o am, Înălţimea-ta, şi mai cu seamă la anii mei, 
învăţătura ulemalelor nu-i îndeajuns. Ca să merit această cinste ar fi nevoie 
şi de înţelepciunea vitejilor. Eu nu vreau să fiu un prefăcut închinător al 
Profetului Mahomed sal Allah u Aleih ve selen. În inima mea îl proslăvesc, 
dar judecata mea trebuie să priceapă şi măreţia urmaşilor lui Osman. 

Chir Lambrakis ştia că după ce spuneai numele profetului trebuiau 
adăugate toate acele cuvinte rostite de nepotu-său şi fu mândru că le ştia aşa 
de bine, dar şi un ghimpe îi străpunse inima, ca nu cumva Mihnea să se 
lepede de credinţa strămoşească. 


— Îmi plăcu răspunsul tău, cuzum. Tu nu te supăra că-ţi spun 
„mieluşel”, căci ştiu că Mihnea te cheamă. Poftesc însă să mă însoţeşti la 
sărai, unde vei da peste acei mintoşi de care te plângi că duci lipsă. Să ştii 
că eu nu mă-nşel niciodată şi îţi prezic cu dragă inimă că, după ce vei 
îmbrăţişa credinţa noastră, nimic n-are să-ţi mai stea în cale, până la rangul 
de mare vizir. 

— Eu, luminăţia-ta, m-aş mulţumi şi cu moştenirea părintelui meu, iar 
de m-ar face slăvitul padişah domn în vreo ţară românească, mare folos aş 
aduce împărăției, dar şi închinătorilor sfântului coran. 

Musafirul încuviinţă din cap cu mare încântare şi, mângâindu-şi barba, 
se întoarse către gazdă: 

— Cu adevărat, prietene, ai un nepot isteţ. Se pare chiar că-i mai 
înţelept decât se spune şi, dacă-l laşi în seama mea, în câţiva ani ajunge bey 
acolo unde pofteşte. 

— Cu multă plecăciune îţi mulţumesc, Înălţimea-ta! răspunse băiatul 
în locul unchiului, care rămase cu gura căscată. 

Noroc că tuşa Evdokia n-a auzit, căci ar fi fost în stare să dea buzna 
peste bărbaţi şi să se împotrivească prieteniei cu vicleanul şi desfrânatul 
paşă, dar aşa, chir Lambrakis nu făcu decât să dea din cap. 

Au mai povestit apoi de una, de alta, golind tot vasul cu şoşab, după 
care paşa îşi luă rămas-bun, nu fără a-l pofti pe Mihnea pe la el, ori de câte 
ori i-ar fi fost voia. Acesta mulţumi cu smerenie şi în sine hotărî să se ducă 
cât mai curând. 

A doua zi trecu pe la Thamar, ca să-i ducă nişte bani, de care nu se 
îndoia că avea lipsă. Biata fată nu ştia ce să mai facă spre a-i fi pe plac şi 
când îl auzi că ar bea o cană de lapte rece pe dată îşi aminti de licoarea 
fermecată, socotind clipa cea mai nimerită. Îşi făcu de treabă încolo şi- 
ncoace, se codi şi fu cât pe ce să se lase păgubaşă, dar în cele din urmă se 
hotărî. Mihnea, însă, văzând-o că întârzie, se duse după ea şi o zări tocmai 
când picura ceva în cană. Pe dată i se strânse inima, căci nu se aştepta ca 
tocmai Thamar să-i vrea răul, totuşi se prefăcu a nu şti nimic şi puse mâna 
pe ulcică, fără a se grăbi s-o ducă la gură. Se uită în ochii ei, fata se roşi, 
însă din alte motive şi nu că ar fi fost vinovată, după cum credea Mihnea, 
care hotări să se răzbune. Ceru cu voce duioasă ceva de mâncare, iar când 
fata ieşi din încăpere deşertă laptele sub masă, iar el se întinse pe un divan, 
de parcă ar fi murit, căci, de bună-seamă, asta urmărea Thamar. La început 
fata crezu că adormise, dar, după ce-l zgâlţâi şi văzu că nu se mai trezeşte, 


un geamăt cumplit îi sfâşie pieptul şi ieşi în uliţă strigând după ajutor. Spre 
uimirea lui Mihnea, se ivi chiar străinul care-i dăduse târcoale până atunci şi 
care o apucă de gură, ca să tacă. Aruncă o privire în treacăt şi, văzându-l pe 
Mihnea întins şi nemişcat, se întoarse către Thamar. 

— Dacă n-ai să-ţi ţii gura, ajungi ca el! Pricepi? 

— L-ai otrăvit, porcule! zbieră fata. Mi-ai zis că-i licoare e dragoste 
şi... 

Nu mai apucă să spună nimic, fiindcă palma cea grea a străinului o izbi 
în plină faţă, dându-i sângele pe nas. 

— Tacă-ţi gura, căţeaua dracului! De dragoste îţi arde? Lasă că te satur 
eu! şi dădu să-şi desfacă brâul. 

Mihnea se uită printre gene şi zări pe poliţa de alături un sfeşnic din 
metal greoi, întinse mâna pe dată, şi îl apucă, după care făcu un salt şi-l 
pocni pe ticălos drept în moalele capului. 

Thamar, văzându-l în viaţă, rămase încremenită. 

— Adă repede ştreangul de sub grindă! porunci el fetei. Pusese un 
picior pe pieptul celui doborât şi-i părea nespus de rău că nu-şi luase spada 
cu el şi nici măcar un hanger n-avea la îndemână. Cu ajutorul fetei îl legă 
cobză, apoi turnă peste el o găleată cu apă, ca să-şi vină în simţiri. 

— Mai ai din licoarea blestemată? o întrebă pe Thamar, care se albi de 
spaimă. Toarn-o toată într-o ulcică de apă sau de lapte şi vino cu ea încoace! 

Se vede că prinsul îl auzise, fiindcă tresări, dar se prefăcu pe mai 
departe neştiutor. 

— Din câte am înţeles, ticălosul te-a minţit că-ţi dă băuturi fermecate, 
de dragoste, dar ce nevoie aveai tu, Thamar, de aşa ceva? Ştii doar că eu te 
iubesc... ca un frate! 

— Da, Frant! oftă fata, ruşinată de prostia ce era s-o facă. 

— Lasă că aflăm noi cine l-a pus, o mângâie el şi dădu apoi cu piciorul 
în coasta celui de la podea. Hai, scoală, nu te mai preface, că se vede că eşti 
treaz! 

Neavând încotro, altminteri i-ar fi rupt vreo coastă dacă mai dădea o 
dată, acesta deschise ochii, căutând o scăpare. 

— la să ne spui tu, drăguţule, cine te-a plătit să mă omori? Să nu-mi 
faci pe prostul, că n-am să te cred că era o licoare de dragoste. 

— Nu ştiu nimic din ce spui! Fata asta m-a rugat să-i dau... 

— Şi tu ţi-ai făcut pomană cu inima ei, nu-i aşa? rânji Mihnea şi-i 
înghionti un vârf de cizmă în burtă. Ca să ne faci dovada, pune-ţi în gând 


vreo zână de care să te îndrăgosteşti şi soarbe tu licoarea asta fermecată. 

— Nu! tresări străinul. 

— Aa! Nu-ţi place? Nu cumva ţi-o fi teamă? 

— Dacă află că ţi-am spus, mă ucide! 

— Cine? 

— Făgăduieşte-mi viaţa şi-ţi spun. 

— N-ai de ales! 

Se aşternu o tăcere de mormânt şi parcă şi larma oraşului fusese 
înăbuşită, apoi străinul şopti îngrijorat: 

— Timuş... 

— Cineee? Numai de acesta n-am auzit până acum. Ce are cu mine? 

— Eu atâta am poruncă, mai mult nu ştiu. 

— Ei bine, ai să-ţi aminteşti! Thamar, adă toporişca din curte, să-i 
descleştez eu fălcile. Ori să vorbească, ori să-şi soarbă licoarea. 

— Spun tot! strigă, zbătându-se cel de jos. 

— Dă-i drumul! 

— Batuşca... 'Tătucul nostru, Timuş, feciorul hatmanului Bogdan 
Hmelnițki, mi-a poruncit să te ucid. 

— Pentru ce? Doar nu i-am făcut nimic! 

— Vrei să te însori cu aleasa inimii lui. 

— E ţicnit? Cum să mă-nsor eu, acolo?!... De unde până unde i-a 
căşunat aşa ceva? Ori poate că vrei să mă amăgeşti? 

— Mă jur pe sfânta cruce că nu te mint, măcar că mă jupoaie de viu 
atamanul dacă află ce ţi-am spus. 

— N-ai decât să nu-i spui! 

— Nici n-am să mă mai întorc acolo vreodată, numai domnia-ta să mă 
laşi slobod să mă duc hagiu la Ierusalim... 

— Ei nu, că asta-i prea de tot! Ba, te pomeneşti că mai vrei şi bani de 
hagialâc de la mine? 

— S-ar cuveni, dacă îţi mai spun şi altele... Hai să cădem la învoială! 
Eu mărturisesc totul, în schimb capăt banii de drum şi ceva pe deasupra, ca 
să mă duc la Alep. De acolo m-oi descurca. 

Mihnea cumpăni cele auzite şi îşi dădu seama că n-ar avea decât de 
câştigat descurcând iţele acestea cu cazacii, dar cine ştie ce dedesubturi ar 
mai putea fi... Îi veni atunci în minte proaspătul său prieten Kenaan-paşa şi 
o trimise pe Thamar să-l roage să vină până acolo, că nu era prea departe. 

— Eşti cazac? întrebă tânărul, ca să mai câştige timp. 


— Sunt rus, dar mă aciuasem şi eu pe la Zaporoje, unde am slugărit la 
un negustor grec, învăţându-i limba. Pentru aceea m-a ales tătucul, 
făgăduindu-mi răsplată bună. 

— Şi cum ai zis că o cheamă pe aceea cu care crede el că mă însor? 

— Ruxandra. 

— Asta cine mai e? 

— Fata hospodarului Moldovei. 

— Ahaaa! se lumină Mihnea. Zii aşa? Tot Vasile-vodă în capul 
răutăţilor... 

De necrezut, dar Kenaan-paşa veni împreună cu patru slujitori 
înarmaţi, şi pătrunse în încăpere tocmai când Mihnea aflase cine pusese la 
cale uciderea lui. 

— Nu te îngrijora, prietene! zâmbi paşa. Cât despre acesta, arătă el 
spre străin, după faptă şi răsplată! 

Apucă ulcica în care turnase Thamar otrava şi i-o întinse: 

— Bea! 

— Nu! se împotrivi rusul, zbătându-se în braţul unui slujitor care-l 
ridicase de la podea. 

— Nu vrei, câine? Altul trebuia s-o bea, nu-i aşa? Ţie ţi-e frică! Te-ai 
pocăit şi vrei să te faci hagiu?... Ei, bine, am să te trimit eu pe dată în locuri 
cu mult mai frumoase! 

Făcu semn altui oştean şi acesta descleştă cu hangerul fălcile 
nenorocitului, golindu-i întreaga cană pe gât. Îl aruncară apoi din nou pe 
jos, unde se mai zbătu o clipă, făcând clăbuci însângerate printre buze, apoi 
înţepeni. 

— Aşa ai fi sfârşit şi tu, prietene! îi arătă paşa leşul. 

— De fapt n-a prea fost cinstit din partea noastră că nu l-am lăsat cu 
viaţă, răspunse tânărul. El a mărturisit totul şi eu i-am făgăduit... 

— Şi mai zici că vrei să stăpâneşti o ţară? Dacă nu făceam aşa, s-ar fi 
întors împotriva ta cu şi mai multă împotrivire. Să nu ierţi niciodată, dragul 
meu! îl povăţui cu blândeţe turcul. Slăbiciunea nu-i pentru stăpân! 

Mihnea rămase pe gânduri, căci spusele lui Kenaan-paşa erau pline de 
tâlc. Turcii aveau un fel de a privi viaţa altcum decât fusese el învăţat s-o 
vadă. 

— Nu te mai gândi la ce-a fost! urmă paşa, luându-l prieteneşte pe 
după gât. Ai viitorul în faţă, şi la el să te gândeşti. Ar trebui să mă-nsoţeşti 
uneori pe la serai. 


— De se va putea... 

— Atunci socot un bun prilej lupta cu ciridul, care se va da chiar 
mâine. Padişahul îngăduie privitori. 

— Mi-ar place. 

— Din câte spunea dascălul tău raguzan, şi tu eşti dibaci la lupte, nu-i 
aşa? 

— La cirid, nu! mărturisi Mihnea roşind uşor. 

— Tot una-i dacă ştii mânui sulița ori spada. Dacă vrei, aş putea vorbi 
cu babusaade agast să te strecoare printre acemoglanii care vor lupta cu 
împăratul. 

— Eu, cu sultanul?!! 

— De ce să te fereşti? Doar nu mănâncă oameni! Nu-ţi ascund însă că 
este un bun mânuitor al ciridului. Şi nu uita că lupta este cu primejdie. 
Uneori aduce şi moarte. Dacă nu vrei, ori nu te simţi în stare, poţi să te 
răzgândeşti acum, nu după ce vorbesc eu la sărai. 

— Vreau! rosti cu hotărâre tânărul prinţ. 

— Aşa-mi placi! Cuzum, îl alintă paşa, te aştept în zori, la mine acasă. 

A doua zi, la plecare erau de faţă slujitorii şi Mihnea sări în şa stârnind 
încântarea celor din jur pentru dibăcia lui, în timp ce greoiul paşă încălecă 
anevoie, înroşindu-se până în albul ochilor de atâta trudă. Străbătură la pas 
întortocheatele uliţe şi, trecând pe lângă Aya Sofia, opriră drept în faţa 
împărăteştii Bab-i humayum, unde descălecară şi slugile le luară caii, 
ducându-i de dârlogi, căci aşa era tipicul pentru a pătrunde în cea dintâi 
curte a saraiului, numită şi Birinci aulu. Se mai vedeau încă ruinele vechii 
biserici greceşti a sfintei Irina, iar de jur-împrejur tot felul de intrări în 
odăile slujbaşilor şi slujitorilor. 

Mihnea fu cam dezamăgit, altfel închipuindu-şi palatul sultanului, mai 
ales după poveştile lui Ahmed Lala. Venea pentru prima dată aici, dar 
Kenaan-paşa ţinu să-i arate că el era un vechi musafir: 

— Uite, acolo este platanul ienicerilor. Au obiceiul să se sune şi să 
facă mare tărăboi când îi nemulţumeşte ceva. Se zice că bătrânul copac ar 
avea peste o mie de ani. 

— Dar padişahul unde stă? întrebă încet Mihnea. 

— Ai răbdare, că ai să vezi. lată, acuma trecem prin orta a doua, orta 
kapi, sau babu-sselam, iar dincolo e alay meidani, locul luptei voastre. 
Aşteaptă şi priveşte! 


Ar fi vrut să întrebe şi despre haremul împărătesc, dar se păru că cei 
doi satârgii, care-i însoțeau în semn de cinstire, trăgeau cu urechea, aşa că 
tăcu. 

— Uite, în partea cealaltă este „Fântâna călăului” şi cu faimoasa Ibret 
Sengi, „piatra prevestirii”. 

— Aia ce mai este? 

— Pe ea se aşază capetele osândiţilor de neam ales, ca să nu se uite 
puterea braţului împărătesc. De când a zăcut pe ea căpăţâna lui Barnovschi, 
beiul din Bogdan-ili, nu mai ţin minte să fi fost şi alta, aşa că nu te speria. 

Se opriră, făcând loc pentru o ceată de oşteni care veneau să păzească 
rânduiala întrecerii. Apoi, după ce lăsară caii legaţi la un conovăţ, se 
îndreptară către arz odasi, unde se înfăţişau cu toţii, şi acolo trebuiră să-l 
aştepte pe babusade agast, care urma să îl ia pe Mihnea, iar Kenaan-paşa 
rămânea să privească printre zăbrelele odăii de musafiri. Era destul de 
multă lume şi de tot felul, şi mai mari şi mai mici în rang, dar cu toţii 
mişunau prin preajma padişahului; doar de îi va băga în seamă într-un fel. 

Mihnea fu dus într-o odaie unde se îmbrăcă la fel cu ceilalţi paji, care 
însă nu păreau deloc încântați de marea cinste ce li se făcea, de a se înfrunta 
cu sultanul. El n-avea de unde să ştie că luase locul altui tânăr, la care ţinea 
foarte mult babusade agast şi voise să-l scape de primejdie. S-ar fi putut să 
fi fost şi o uneltire de-a lui Kenaan-paşa, ca să se descotorosească de el? 
Însă mlădiţa basarabă şi corvinească avea acum gândurile numai la sfaturile 
lui ser Rodolfo, care îl învățase lupta de-a călare, ba chiar şi ciridul, dar pe 
care el nu-l prea băgase în seamă atunci. Îi veniră în minte şi spusele 
răposatului moş Pârvu despre măria-sa Mihai, care despicase în două un 
paşă adevărat, în bătălia de la Călugăreni. „De-ar fi să-l dobor şi eu pe 
sultan?” se întrebă în sine. „Aş dobândi o faimă nemaipomenită, ba i-aş lua 
şi tronul şi...” 

Fu trezit din visare de scurtele porunci primite de la baş-bostanci, care 
pregătiseră jocul. Toți luptătorii se prăbuşiră cu feţele la pământ, dar 
Mihnea o făcu cam încet şi cu mare nehotărâre. Turcul se uită furios la el şi- 
i chinui cu aceeaşi mişcare până când i se păru lui că merge mai bine. Apoi 
rămaseră în aşteptare şi la scurtă vreme se ivi însuşi prea luminăţia-sa 
Murad-khan, în veşminte de luptă, care aruncă o privire asupra tuturor. 
Încălecară şi toţi pajii se traseră lângă zidul saraiului, iar Mihnea avea să fie 
cel dintâi la înfruntare, precum fusese învoiala de mai înainte. 

Padişahul însă se împotrivi şi arătă cu degetul pe un altul: 


— Tu! 

Dacă ar fi văzut feţele tovarăşilor săi, Mihnea ar fi fost poate mai 
lămurit văzând uşurarea ce li se citea pe chip şi numai el se întrista că nu 
fusese alesul. 

Cei doi luptători începură a se roti unul după celălalt, mai bine zis 
acemoglanul căutând să nu stea în calea împăratului şi nicidecum să-l 
întâmpine. Cum era de aşteptat, fu doborât de lancea-cirid şi Murad-khan 
nu se arătă prea încântat, aşa că pofti să se bată cu patru deodată. 

Nici de astă dată sultanul nu-l alese, şi Mihnea nu mai putea de ciudă, 
zicându-şi că n-avea să se mai întâlnească niciodată cu asemenea prilej. 
Acuma însă, fiind mai mulţi, pajii dădură de furcă împăratului, care îi 
prăvăli pe rând, dar nu chiar aşa de lesne ca pe celălalt, părând a fi ceva mai 
mulţumit. 

— Hai! Care te mai încumeţi? întrebă el către cei ce avuseseră norocul 
să scape până atunci. 

Atât a aşteptat Mihnea, care se şi năpusti, de teamă să nu i-o ia altul 
înainte. Văzându-l atât de dornic de luptă, Murad-khan rânji de plăcere, 
arătându-şi dinţii lui cei albi ca fildeşul. 

— Aferim! Adevărat vulturaş! zise el, mai mult pentru sine. 

Îşi îmboldi armăsarul, săltându-l în două picioare, după care se aruncă 
într-un galop nebun, aruncând ciridul, care zbâmâia prin văzduh ca un 
bondar. Strunindu-şi bidiviul în loc, Mihnea se feri din calea lui, dar nu fără 
a-şi arunca şi el lancea asupra sultanului, ca şi cum ar fi fost un duşman 
oarecare. 

Un murmur de spaimă străbătu rândurile pajilor încremeniţi de spaimă 
lângă zid, însă Murad se dovedi la fel de agil şi se dădu într-o parte, 
scăpând neatins. 

— Îmi placi, flăcăule! strigă el voios, aplecându-se după cirid. 

Mihnea nu-l slăbi din ochi şi bine făcu, fiindcă sultanul, fără să se mai 
ridice în şa, aruncă fulgerător arma asupra tânărului: 

— Ţine! 

Puterea şi iuţeala aruncării au făcut ca Mihnea să nu se mai poată feri 
şi braţul stâng îi fu atins. Sângele ţâşni, dar el nu se înspăimânta, ci 
ridicându-şi la rându-i ciridul îl aruncă în platoşa sultanului, cu aceeaşi 
agerime. 

De astă dată se auzi un strigăt de spaimă, căci nimeni nu cutezase până 
acum să-l pălească pe urmaşul profetului pe pământ. Asta nu putea să 


sfârşească decât cu un ştreang de gât în fundul Bosforului, şi bostangii se şi 
pregăteau să se repeadă asupra lui Mihnea. 

— Aferim! râse iarăşi Murad, pe care înfruntarea îl înfierbântase. 
Opreşte-te să-ţi lege braţul şi apoi ne luptăm mai departe! Cum te cheamă? 

— Mihnea, prealuminate stăpân! răspunse el mândru, deşi pierderea 
sângelui îi dădea o ameţeală şi pocnituri în urechi. 

— Eşti ghiaur? 

— Sunt feciorul lui Radu Mihnea... 

— Aaa! Fosta noastră slugă de credinţă. Mi-aduc aminte de el, dar se 
pare că eşti mai îndrăzneţ. 

Îşi şterse cu mâna sudoarea de pe obraji şi se întoarse către babusade 
agast: 

— Cum de nu am dat până acum de acest acemoglan? 

Bietul om se şi vedea osândit, căci dacă i-ar fi mărturisit adevărul, 
două parale nu mai făcea viaţa lui. Sultanul însă se apropie de rănitul alb ca 
varul şi, văzându-l că suferă în tăcere, îi plăcu şi mai mult. Porunci să fie 
înfăşat cu grijă, şi cu vorbe blânde îi spuse: 

— Văd că nu ţi-a fost frică. Ai vrut tu să mi te împotriveşti, sau te-a 
pus babusade agast? 

— Cinstea de a încrucişa ciridul cu cel mai viteaz dintre oştenii lumii a 
biruit spaima din mine. Înfrângerea este o laudă pentru mine şi tot neamul 
meu, chiar dacă ar fi fost să-mi fi dat şi viaţa, nebiruitul meu stăpân. 

Murad-khan, asemenea înaintaşilor săi, avea slăbiciune la laude, iar 
tânărul izbutise să-i meşterească asemenea cuvinte care-i făceau numai 
plăcere, aşa că îl iscodi iar: 

— Eşti paj, ori ostatec? 

— Nici una, nici alta. 

— Atunci, cum ai pătruns aici? 

— M-am strecurat printre slujitorii prea luminăţiei-tale, arzând de 
dorinţa da a vedea în luptă nu numai pe urmaşul slăvitului Profet, ci şi pe al 
lui Ahile, ori Alexandru cel Mare... 

Cu asta câştigă de tot inima sultanului, căci se ştia de toată lumea cât 
de mult îi îndrăgea pe eroii de altădată. 

— Eşti isteţ şi asta te face să mă linguşeşti, însă mărturisind adevărul 
capeti iertarea mea. Dar babusade agast, care nu a vegheat cum trebuie ca 
să nu pătrundă străini în sărai, vrednic este de „casa repaosului”. 


Rănitul abia apucă să mai vadă cum doi gealaţi îl înşfăcară pe 
nefericitul slujbaş şi îi înfăşurară ştreangul negru de mătase în jurul 
grumazului, fiind acum de aşteptat ca acesta să dea în vileag şi pe Kenaan- 
paşa, însă nu-i mai dădură răgaz, în acelaşi timp Mihnea simţi că întreaga 
curte începe a se învârti împrejurul lui, cu oameni şi cai laolaltă, dar se forţă 
să nu cadă câtă vreme mai era sultanul de faţă. Ca prin vis, îl mai auzi: 

— Tu să te vindeci cât mai curând, şi să mai vii pe aici. Nu-i nevoie să 
te strecori pe furiş. Acum nu mai am chef! 

Întoarse spatele şi mai înainte de a intra în casă porunci unui dregător 
să-i dea lui Mihnea o pungă. Norocul acestuia că şi-a pierdut simţirea, căci 
poate ar fi dat înapoi banii, şi asta i-ar fi adus pieirea. 

Kenaan-paşa s-a grăbit să iasă cât mai repede din curtea saraiului, aşa 
că tânărul fu aşezat pe un divan până când îşi mai veni în fire, şi asta se 
întâmplă abia pe la chindie. Nu avea nici calul, aşa că o luă pe jos, însoţit de 
doi paici împărăteşti. De altfel nici n-ar fi fost în stare să călărească. Mai 
bine de două săptămâni au trecut până i s-a vindecat tăietura de la mână, 
care se dovedise a nu fi fost chiar aşa de uşoară, timp în care niciodată 
Kenaan-paşa n-a trecut pe la el să-l vadă. 

Apoi fu poftit de către poetul Cevri, prietenul padişahu-lui, care văzuse 
şi el ciridul şi era doritor să stea de vorbă cu tânărul care de bună-seamă că 
avea să ajungă un om de vază. Fu nespus de măgulit auzind din gura lui 
Mihnea câteva dintre versurile făcute de el, învăţate de la Ahmed Lala, şi 
astfel se închegă-o strânsă prietenie între cei doi. Mai mult, Mihnea se 
dovedi a fi cunoscător şi al poeziilor scrise de însuşi Murad-khan în clipele 
de răgaz, când se lăsa furat de muze. Toate acestea ajunseră la urechea 
marelui stăpân, care se bucură nespus. 

Murad-khan mai avea şi alţi prieteni, ca prinţul persan Emirguneoglu, 
veneţianul Bianchi, cu care mergeau la Silahdar Mustafa-paşa, pe malul 
Haliriului, unde cu adevărat făceau chiolhanurile despre care auzise şi 
Mihnea şi unde începu a fi poftit şi el! Devenise unul dintre tovarăşii de 
taină ai sultanului. 

De „cirid” nici nu mai fu vorba, căci Murad se va fi temut să nu 
păţească vreo ruşine, mai cu seamă că începuse a-i tremura braţul, din 
pricina licorii lui Bachus. Ceea ce nu înţelegea băiatul era fereala lui 
Kenaan-paşa de a se mai întâlni cu el, cu toate că îl căuta mereu pe acasă, 
dar nu era de găsit. Nici prietenii lui greci, din copilărie, nu se mai arătau 
aşa de bucuroşi când îl vedeau, ba unii plecaseră prin lume pentru a-şi 


câştiga pâinea şi le pierduse urma. Mâhnit, i se mărturisi lui Ahmed Lala, 
care, deşi împovărat de ani, avea mintea întreagă. Acesta îl povăţui să 
urmeze calea pe care o apucase, căci asta era menirea lui în lume. Ca 
stăpânitor de popoare, nu trebuia să se bizuie pe prieteni. Chir Lucaris se 
săvârşise din viaţă, dar nu mai înainte de a-l sfătui cu limbă de moarte să-i 
stârpească pe toţi păgânii şi să se încoroneze bazileu al tuturor grecilor. 

Numai ser Rodolfo, încă în plină putere, se ţinea tare fudul după 
înfruntarea de la sărai şi căuta să-l desăvârşească pe învăţăcelul său în 
măiestria armelor, punând tot sufletul pentru ca Mihnea să cunoască toată 
arta apărării, dar şi atacul. 

Totodată, Mihnea legase prietenie cu feluriţi slujbaşi venețieni, 
genovezi ori frânci, chipurile, ca să le deprindă graiul, dar mai cu seamă 
pentru a se trage de la capcanele întinse de Ahmed Lala, cu ulemalele lui de 
la Aya Sofia. 

Un an mai târziu şi mătuşa Evdokia puse mâinile pe piept, în iatacul ei 
şi nu într-o monastire, aşa cum ar fi poftit uneori. Mihnea a vărsat lacrimi 
amare după această ultimă rudă de sânge ce o mai avusese şi o aşeză cu 
toată cinstea cuvenită în cimitirul unde îşi avea locul de veci şi chir 
Lambrakis, iar la doi paşi, mormântul sărmanului moş Pârvu, care începuse 
a fi năpădit de buruieni. A fost pentru cea din urmă oară când i-au mai 
călcat paşii pe acolo, cu toate că-şi făgăduise să treacă din nou cât se va 
putea mai des. Altele erau acuma grijile şi necazurile lui, dar şi bucuriile 
vieţii, căci ajunsese un bărbat de toată frumuseţea, făcând să sângereze 
multe inimi. 


NESĂBUINŢA INIMII 


A TREBUIT SĂ TREACĂ O VREME MAI ÎNDELUNGATĂ, pentru 
ca alteţa-sa serenisimă să capete din nou încredere în Ion al lui Avram din 
Pâclişa, zis şi Bălgrădean. Asta s-a întâmplat mai cu seamă după înfruntarea 
de la Salonta, petrecută în toamna aceluiaşi an, când Bethlen Ştefan, 
împreună cu toţi nemulţumiţi, dar mai cu seamă cu sprijin turcesc, a căutat 
să pătrundă în ţară. În toiul luptei, fugarul Orban îl zări pe principele 
Rakoczy şi îndată i se furişă în preajmă, pitit după hoitul unui cal. Avea 
pistoalele încărcate, de bună-seamă că aceleaşi pe care le mai descărcase o 
dată fără noroc asupra lui, însă de astă-dată doar prin vreo minune avea să-i 
mai scape. Vârtejul încăierării îl ducea drept în cătarea armelor, dar trebuia 
să-l lase să se apropie, căci prinţul nu părea a-şi da seama de primejdie. 
Când se văzură era prea târziu şi soarta lui ar fi fost pecetluită, dacă n-ar fi 
sărit un lungan de ostaş, asemenea unui lup, prăvălindu-se cu mâna goală 
asupra contelui. lar acesta nu era altul decât Ion Bălgrădean! 

Vânjos din fire, olahul izbuti să-i răsucească mâna până ce ţeava 
pistolului i se înfipse în propriul piept şi, cu toată împotrivirea 
deznădăjduită a lui Orban, plumbul ucigător îl străpunse. Se vede că în 
răstimp Ion învățase cum să folosească arma. Alţi osteni îi săriră în ajutor, 
dar de sub fecior nu mai fu scos decât leşul celui ce fusese contele Orban. 

Nu era vreme de mulţumire, însă zâmbetul voios aruncat de stăpânul 
ţării fu semn pentru tânăr că nu mai era supărat pe el şi că îşi căpătase din 
nou încrederea. Ruşinea bănuielii fusese spălată, căci îşi pusese pielea în joc 
ca să-şi apere prinţul. 

— Ai sărit ca un adevărat lup, Ioane! îi strigă prinţul cu glas 
prietenesc, şi se avântă mai departe în luptă. 

Mai pe urmă vrăjmaşii fură puşi pe fugă, iar prinşii, legaţi ca berbecii 
pe lângă căruţe, îşi aşteptau soarta. Biruinţa n-a fost prea lesne, dar a 
dovedit prinţului că se putea bizui pe unii oameni de mare credinţă şi, 
contrar aşteptărilor, aceştia nu erau dintre marii nobili ai ţării, în afara 
câtorva. 

Trecu pe lângă cei care îi juraseră credinţă cândva şi se uită cu silă la 
chipurile lor speriate. Deodată însă se opri pe loc şi ridică de chică pe unul 
ce părea a-şi pleca privirile. 


— Domnilor! zise prinţul. Dacă nu mă-nşel, acesta nu-i altul decât 
însuşi contele Zota, binevoitoarea noastră gazdă de vânătoare. Văd eu bine 
oare? 

Fugarul nu răspunse, ba închise şi ochii, neputând răbda privirea 
principelui. 

— Pe acesta, care nu-mi face cinstea să stea de vorbă cu mine, să-l 
legaţi în altă parte, de unul singur. Ceilalţi să fie duşi pe jos la Bălgrad, ca 
să-i vadă toată ţara şi să se ruşineze pentru fapta lor, dacă or mai fi în stare. 
V-aţi vândut turcilor, numai ca să vă fie bine vouă, nemernicilor! Nu 
meritaţi nici măcar să vă ucid! 

Oştenii îi îndepliniră porunca, după care prinţul se îndreptă spre Zota. 
Era cu un cap mai înalt ca el şi, cum acela se încăpăţâna să rămână aplecat, 
porunci să i se pună o suliță sub bărbie, silindu-l să-i stea în faţă. 

— Vrei, nu vrei, eu tot trebuie să-ţi spun că mi-a fost dor de tine, dragă 
Zota, zise batjocoritor prinţul. Dar mai cu seamă „fecioarei” pe care ai 
părăsit-o în noaptea în care ai vrut să mă laşi în braţele ei. Acuma te vrea pe 
tine! Mă înţelegi? 

Celălalt rămase la fel de tăcut. 

— Nu-i nimic! urmă Rakoczy. Nu te întreb despre cealaltă fecioară, 
scumpa de Jujica, pe care, de bună-seamă că ai lăsat-o la Iaşi, dar nu mă 
dumeresc cum ai putut să ajungi tu în acest cap de ţară, câtă vreme fugiseşi 
în partea cealaltă? Asta înseamnă că ai mulţi prieteni, care te-au ajutat să te 
strecori? 

— Vă pierdeţi vremea cu el, alteţă, se băgă bătrânul grof Gyarfas, care 
nu se îndurase să stea deoparte când ţara era în primejdie. Porunciţi să i se 
taie capul, şi gata! 

— Nu, Lazăr-baci, răspunse prinţul prietenos. Ar fi prea puţin faţă de 
cât merită. Ceilalţi au luptat deschis împotriva mea şi n-am să-i ucid pentru 
asta, dar acesta a vrut să mă răpună pe întuneric şi prin vicleşug. 

— Aşa-i! încuviinţară toţi cei de faţă. Să fie schingiuit! 

Nici de astă-dată, nu tresări vreun muşchi pe faţa celui vinovat, de 
parcă n-ar fi fost vorba de el, aşa că-l lăsară sub paza oştenilor şi plecară. 

Oştirea biruitoare fu întâmpinată cu flori şi bucurie, pretutindeni pe 
unde trecea la întoarcere, dar parcă la Aiud primirea a fost mai altfel ca în 
alte părţi. Cel puţin aşa i-a rămas în minte lui Ion Avram Bălgrădean, care 
avea numele de ostaş şi nimeni nu-i mai zicea altfel. Şi asta din pricina 
acelei fetişcane cu păr cânepiu care i s-a agăţat de braţ, după ce i-a dat un 


colac rumen şi o ploscă de vinars. Nu-i vorbă că şi de gâtul lui Axinte Buta, 
tovarăşul lui de rând şi bun prieten, se afla o alta, căci aşa făceau toate, 
mergând în pas cu ei o vreme, după care îi sărutau şi rămâneau pe loc. 

Porunca alteţei-sale a fost ca atunci când treceau prin sate ori târguri 
toţi oştenii să descalece, ducând caii de dârlogi, şi numai ofiţerii şi sergenţii 
rămâneau călare. Poate că anume o făcuse, pentru ca ţara să se bucure din 
plin şi să-i îmbrăţişeze pe vitejii care scăpaseră Ardealul de turci. 

— Care ţi-e numele, fată frumoasă? o întrebă Bălgrădean pe codană, 
după ce dăduse pe gât o duşcă de rachiu şi molfăia colacul aburind. 

— Maria! Dar pe tine? 

— Ion. 

— Eşti olah? 

— Da, şi ce-i cu asta? 

— Nimic, răspunse fata şi se strânse mai tare lângă el. Vorbeşti bine 
limba noastră şi de asta m-am mirat. 

Amândoi simţiră un fior prin vine şi păşeau tăcuţi, neștiind ce să-şi mai 
spună. Irecuseră de zidurile cetăţii, urcând dâmbul pe drumul Gârbovei şi 
abia acolo, în vârf, se opri flăcăul ca să-şi ia rămas-bun. 

— Am să te aştept să mai treci pe la noi, şopti ea îmbujorându-se. 

— Negreşit am să mă-ntorc, Marie, răspunse el şi se aplecă spre buzele 
pârguite. 

N-a fost numai atât, căci îmbrăţişându-se acolo, în văzul tuturor celor 
care făceau la fel, Ion a uitat de cal şi acesta şi-a văzut de drum. Abia după 
ce trecu şi ultimul oştean, râzând de ei, Ion se trezi parcă dintr-un vis şi 
dădu să plece, dar ia calul de unde nu-i! 

— Nu-i bai! râse Maria. S-o fi dus cu ceilalţi laolaltă, numai că tu n-ai 
să mai mergi călare. 

— Am picioare bune! zise feciorul, bătându-şi pulpele cu palma. 

— Ba nu! se împotrivi fata. Ai să vii la noi acasă, fiindcă frate-meu, 
Miklos, tot are drum cu căruţa la Bălgrad şi are să te ducă şi pe tine cu 
ceilalţi. 

— Mai are pe cineva? 

— Doi străini, pe care tata îi ştie, dar eu nu i-am văzut prea bine. 

Vorbeau de parcă s-ar fi cunoscut de când lumea şi oşteanul abia se 
mai dezlipea de ea, aşa că primi bucuros să-i cunoască familia. Acasă însă 
nu mai fu primit cu aceeaşi bucurie, mai ales de Zoltan-baci, tatăl fetei, care 
se cam încruntă văzându-l. După o vreme, aflând ce s-a întâmplat cu el, 


bătrânul se mai lumină la faţă, ba se arătă chiar bucuros de un gând ce-i 
venise: 

— Oşteanule, acum, fiindcă tot ai rămas la noi, te-oi ruga şi eu să mă 
sprijini cu ceva. 

— Bucuros! încuviinţă Bălgrădean. 

— Sunt aici doi străini de prin Moldova, doi fraţi. Şi cum eu am fost 
cândva în oaste pe acolo, am stat o vreme la tatăl lor, aşa că acuma trebuie 
să le fac şi eu un bine. 

— Despre ce-i vorba? 

— Tinerii au ceva treabă în cetate şi se temeau că nu au să pătrundă 
prea lesne, dar, dacă tu ai să-i iei cu tine, n-or mai avea niciun necaz. 

— Cu dragă inimă! 

— Pe urmă s-or descurca acolo singuri! Poţi să zici că nici n-ai ştiut 
cine sunt, ci au intrat întâmplător odată cu tine. 

— Da” de ce? Lasă, Zoltan-baci, că n-or să-i oprească, se fuduli el, ca 
şi cum ar fi fost barem hotnog. 

Mai înainte de plecare se aşezară la o masă, unde fură aduse bucatele 
de prânz, cu toate că era prea devreme, dar se vede că cei doi călători nu 
ştiau unde aveau să cineze. 

Oşteanul îi scrută din priviri şi văzu că era vorba de un moldovean, de 
felul lui de prin Țara de Sus, după cum îi era graiul molcom şi tărăgănat. 
Mititel de stat, dar uscăţiv şi vânjos, încât ar fi fost înşelat cel ce s-ar fi 
încumetat să se ia cu el la trântă. Pletele încârlionţate şi mustaţa răsucită 
haiduceşte îl făceau să pară mai bătrân decât era, în schimb fratele său, căci 
aşa-i zisese, era cu totul altfel. Bălai la păr şi fără pic de mustăcioară, se 
vedea cât-colo că era tare cruduţ, iar ochii aducând a culoarea frunzei de 
primăvară îl făceau să semene mai curând cu o fată decât cu un băieţandru, 
după cum îl arătau veşmintele. 

— Eu sunt Vasile Dupoiul şi acesta-i frate-meu Grigore, zise străinul 
strângând mâna oşteanului. 

Bălgrădean vru să-i mângâie ciuful băiatului, dar acesta se trase 
speriat. 

— E cam fricos de felul lui, zise Dupoiul, că a pătimit cam multe. A 
fost vreme îndelungată rob la tătari şi abia l-am scăpat. Din asta însă şi-a 
pierdut graiul. Pricepe tot, dar nu scoate o vorbă. 

— Să nu te temi, Grigore, zise Bălgrădean uitându-se cu milă la el. S- 
au mai întâmplat asemenea nenorociri şi altora, dar de la o vreme s-au 


vindecat. Încearcă să nu te laşi, că ai viaţa înainte! 

Tânărul oştean se simţea foarte bine în casa aceea, cu toate că Maria 
nu mai stătea acum lângă el, ci, ca o bună gospodină, se îngrijea de toate şi 
aşa află Bălgrădean că Zoltan-baci era văduv de pe vremea când fata abia se 
săltase din copilărie şi că ea ducea greul. 

Mâncară pe săturate, iar când bătrânul făcu un semn, Miklos se duse să 
înhame caii la căruţă, urmând să plece neîntârziat, căci pe la cel dintâi 
cântat al cocoşilor ar fi trebuit să ajungă la Bălgrad, în cetate. 

Pe drum, moldoveanul s-a dovedit mai vorbăreţ decât părea şi i-a 
îndrugat verzi şi uscate, felurite întâmplări de prin ţara lui, în vreme ce 
Miklos, care înţelegea mai greu româneşte, nu scotea o vorbă. Părea tare 
morocănos şi nu prea încântat de drumul ce aveau să-l străbată. Grigore îşi 
pusese capul pe umărul fratelui său, iar acesta îi prinse drăgăstos 
frumoasele lui mâini şi aşa rămaseră înlănţuiţi, până ce ochii băiatului 
începură a clipi a somn. 

— Dar nu mi-ai spus, cinstite drumeţ, cum de te-ai pripăşit pe 
meleagurile noastre? Mergi la cineva anume? iscodi Bălgrădean. 

Mutul păru că se trezeşte deodată din somn şi, strângând mâna lui 
frăţâne-său, arătă către marginea pădurii. 

— Da, da! un căprior, zise acesta. 

Se uitară cu toţii şi văzură o turmă întreagă mai în umbra codrului, iar 
ţapul părea a le păzi, câtă vreme caprele păşteau, pe ici, pe colo, verdeaţa 
începuse a rugini şi blana lor roşcată avea ceva din culoarea frunzelor, încât 
cu greu le-ai fi putut desluşi din grabă. Undeva, în înaltul cerului, un şir de 
păsări călătoare se îndreptau către miazăzi, scoțând ţipete ascuţite, de parcă 
şi-ar fi luat rămas-bun pe limba lor. 

— De fapt ne ducem prin părţile Argeşului, începu deodată Vasile 
Dupoiul, vrând să răspundă întrebării de mai înainte. Avem noi un unchi, 
sau moş, cum se zice pe la noi, frate de-al mamii, care are un petec de 
moşie pe la Bogaţi, dacă ştii domnia-ta, oştene. 

— N-am de unde. Eu n-am fost niciodată peste munte, cu toate că şi pe 
acolo trăiesc români, dar n-am avut la cine merge. Sunt din Pâăclişa, la doi 
paşi de Bălgrad, şi dacă nu era să ajung pe la Salonta acuma, cu bătaia, apăi 
nici ţara Ardealului n-aveam cum să aflu cât îi de mare. 

— Am auzit şi eu că a fost mare vărsare de sânge acolo. 

— Şi da şi nu! Ce ştiu eu să spun, că n-am mai văzut alta? 

— Aţi ucis mulţi duşmani? 


— N-a stat nimeni să-i numere. 

— Dar prinşi? 

— Destui. 

— Cei care au trecut legaţi de căruţe? 

— Înâ! 

— Poate să mă înşel, dar parcă am văzut şi unul singur păzit de patru 
cătane la fiecare colţ al carului. Nu cumva acela o fi fost însuşi Bethlen? 

— A, nu! Eu nu-l cunosc, însă am auzit că ar fi un conte de pe valea 
Mureşului, care ar fi vrut să-l ucidă pe prinţ astă-vară şi pentru aceea a fost 
osândit la un ştiu ce fel de cazne, chiar la el în castel. 

— Nu mai spune! se miră Dupoiul. 

În schimb mutul făcuse ochii mari şi asculta cu nesaţ cele auzite, dar 
din păcate Bălgrădean se opri, iar când îşi urmă povestea, Grigore nu-l mai 
băgă în seamă. Se întoarse iarăşi numai când auzi cum fusese îndemnat şi el 
să-l ucidă pe Rakoczy şi cum se făcuse că-l împuşcase pe baron. Isprăvind 
ce avea de spus, se lăsă din nou tăcere. De la o vreme oşteanul încercă, pe 
ungureşte, să-l descoase pe Miklos ceva despre Maria, dar nu izbuti, căci 
feciorul era tare supărat, şi nici despre cei doi străini nu vru să spună nimic. 
Se părea chiar că se ferea de ei, cu toate că nu ştiau ungureşte, ori aşa 
ziceau. Un ghimpe ce s-a înfipt în inima lui Bălgrădean, care bănui ceva 
necurat cu moldovenii. Hotărî să fie cu mai multă băgare de seamă şi mai 
ales să-şi ţină gura. 

După amiază sosiră în poarta monastirii papistăşeşti de la Teiuş şi 
hotărâră să facă popas, aşa cum obişnuiau toţi drumeţii, ca să mai dea răgaz 
cailor să răsufle, dar şi pentru hodina oamenilor. Cine poftea se putea ruga 
în liniştea vechii biserici din curte, iar cei însetaţi găseau un vinişor scos 
atunci din beci, după cum era şi milostenia pentru săraci pe care o lăsa 
călătorul în cutia milelor. Oşteanul cunoştea destul de bine locul, fiind 
aproape de satul său, şi de multe ori în peregrinările lui cu Lupu se oprise şi 
la fraţii călugări. Se tolăni într-o căpiţă de fân abia strânsă şi, amintindu-şi 
de frumoasele nopţi de vară când dormea sub cerul spuzit de stele, îl apucă 
un dor de acel câine credincios şi cu greu îşi înăbuşi un oftat. Apoi rămase 
cu mâinile sub cap şi cu ochii aţintiţi către munţii Râmetului, care se zăreau 
înneguraţi în lumina soarelui de toamnă aurie. Deodată se auziră vorbe 
dinspre biserică şi, cum el era în dosul căpiţei, nu zărea pe nimeni, însă nu 
se îndoi o clipă că Dupoiul vorbea cu o femeie. Glasul moldoveanului îl 
cunoştea, dar străina vorbea cam prost româneşte şi se părea că-l certa chiar. 


— Eu spus la tine nu vorbeşte mult; şi tu... 

— N-a priceput nimic! se dezvinovăţi Dupoiul. 

— Tu de ce întrebat de conte Zota. 

— Nici măcar nu i-am pomenit numele! 

Bălgrădean avu o bănuială şi, uşurel ca să nu fie simţit, se lăsă să 
alunece până se făcu una cu pământul, apoi se răsturnă pe burtă şi încercă să 
vadă cine era femeia. Rămase uimit văzându-i numai pe cei doi fraţi. 
„Aşadar, mutul Grigore e o frumuşică unguroaică”, îşi zise el înciudat că 
nu-şi dăduse seama până atunci. Prea erau frumoase mâinile „băiatului”. 
Era deci o poveste întreagă, cusută cu aţă albă, şi de bună-seamă că nu 
florile mărului îi ceruse tatăl Mariei să-i bage în cetate, acum înţelegea şi 
supărarea lui Miklos, care ştia ceva şi nu-i era pe plac. Cu el trebuia să 
plănuiască ce era de făcut pentru ca cei doi să nu poată pleca mai departe, 
iar în răstimp să trimită după cătane la cetate şi să-i ia ca din oală. Cu 
stareţul ar fi vorbit să-i dea vreun olăcar, dar nici prea multe să nu afle. 

Se duse pe furiş la Miklos şi-l luă de-a dreptul: 

— Ei, frate, rău îmi pare de tinereţea ta, dar mâine pe vremea asta ai să 
atârni într-un ştreang, sus „la furci”. 

— Parcă eu vreau? Dar ce să fac, dacă tata mi-a poruncit? 

— Ce? 

— Să-i las în cetate şi să mă-ntorc cât mai curând. 

— Atunci pentru ce te temi? 

Flăcăul se uită jur-împrejur, apoi îşi duse palma la gură, şoptind: 

— Jur că mutu-i fată. 

— Maria ştie ceva? 

— Nu! Ba încă tata a suduit-o că de ce te-a adus tocmai atunci în 
ograda noastră. Ea cam face de capul ei, dar tata se fereşte de ea, când vin 
străini pe la noi. 

— Şi vin mulţi? 

— Astă-vară au fost, însă acuma numai cei doi. 

Bălgrădean rămase o clipă pe gânduri, apoi îi puse o mână pe umăr şi 
spuse: 

— Dragă Miklos, află că eu ţin la Maria şi poate că ne-om face şogori, 
aşa că n-aş vrea să nu ajungi la nunta noastră. 

— Ce să fac? 

— Ascultă tu aici şi are să fie bine. Scoate crucea de la căruţă, după 
care să te duci la străini să te tânguieşti că trebuie să mergi la covaci, în sat, 


ca să ţi-o dreagă. Noi vom rămâne pe loc, chipurile, să te aşteptăm. Tu însă, 
cum treci de cotitura drumului, pui cuiul la loc, la osie, sări pe capră şi dai 
bice cailor până la voi acasă. Nu uita să-i spui Mariei că o sărut şi că, dacă 
ne-or îngădui popii, până-n Crăciun facem nunta. Cât despre taică-tău, n-ai 
decât să-i îndrugi că au dat cătanele peste voi şi i-au luat pe străini. Tu abia 
ai izbutit să scapi. Ai înţeles? 

— Înî! 

— NO, atunci fă ce ţi-am spus şi pleacă! Drum bun! 

Mulţumit că fusese ascultat de Miklos, nu-i mai rămânea decât să 
lămurească şi pe stareţ că oaspeţii lui nu erau decât nişte iscoade şi că 
alteţa-sa ar fi fost tare mulţumit să afle că au fost prinse cu sprijinul 
supuşilor săi preacredincioşi. Se-nţelege că acesta primi bucuros şi se grăbi 
să trimită vorbă pe un călugăr, care ştia călări ca un husar. 

Când auzi trapul pierzându-se în depărtare, Bălgrădean se apropie de 
cei doi „fraţi”, prefăcându-se a nu şti nimic de cele întâmplate la căruţă. 

— Vai de mine! se prefăcu el. Pentru ce nu mi-aţi spus şi mie? Fierarul 
de aici a murit astă-vară şi abia la Suntimbru dacă o da peste vreunul. 

— Ce să facem atunci? se îngrijoră Dupoiul. Oare vom putea înnopta 
aici? 

— De bună-seamă! N-aveţi nicio grijă. Numai că va trebui să dormiţi 
amândoi într-o chilioară, zâmbi oşteanul uitându-se cu coada ochiului la 
„mut”. 

— N-ar fi pentru prima oară. 

Bălgrădean chibzui că n-ar fi fost rău să-l mai descoase la un vinars 
îndulcit. Şi nici nu-i fu prea greu, căci moldoveanul, după ce-şi „culcase 
frăţiorul” într-o chilie, prinse chef de băutură. După ce goliră o carafă, 
privirile i se făcură cam tulburi şi, cu ochii înlăcrimaţi, dădu să-l pupe pe 
oştean, oftând din greu. 

— Să trăieşti, frate Ioane, şi să dea Dumnezeu să n-ai parte de 
necazurile mele... 

— Dar ce-ai păţit? 

— Iacă, ţie ţi-oi spune, că eşti român de-al meu şi n-ai să mă dai de 
gol. Iubesc! Dar ce spun eu? Sunt nebun după ea! Fac tot ce îmi poruncește! 

— Cine?! 

— Ia, fetişcana asta, care-i cu mine. 

— Păi, ziceai că-i frate... 


— Da” de unde?! Ce, nu ţi-ai dat seama? E nespus de frumoasă şi mi-a 
zdrobit inima. Mă poartă după ea ca pe un câine. Taică-său era cel legat în 
căruţa cu cătane. 

— Contele? 

— Chiar el! Să nu crezi că eu sunt vreun sărăntoc, că-s neam boieresc, 
dar din pricina ei mi-am vândut totul, şi iată-mă pribegind prin lume. Nu 
ştiu cum are să facă să-l scape pe bătrân şi să ştii că n-am minţit că vrem să- 
| ducem la Bogati, la moşu-meu. Mă topesc cu totul când se uită galeş la 
mine, dar mă şi îngrozesc când strigă şi mă ceartă. Mi-e teamă să n-o pierd. 
Mi-a făgăduit că se mărită cu mine dacă izbutim să-l scoatem pe conte. 
Poate ai să mă ajuţi cumva... 

— Cum o cheamă? 

— Suzana. 

Pe Bălgrădean îl cuprinse mila de sărmanul îndrăgostit, care-şi 
pierduse capul de pe acum. Ce voiau ei era o mare prostie, dar mai ales 
acuma, după ce dăduse de ştire la cetate, nu mai aveau nicio scăpare. Se 
simţi ruşinat că se grăbise, fiindcă bietul om îşi pusese multă nădejde în el 
şi-i mărturisise totul, iar el... „Asta se cheamă vânzare!” scrâşni 
Bălgrădean, căci nu era dintre aceia care să uneltească pe ascuns. După 
părerea lui, cine lupta împotriva iscoadelor avea dreptul să facă asemenea 
lor, dar de data aceasta era vorba de o fată care-şi bătea joc de cel care o 
iubea... 

— Contele trebuie să fie întemnițat la poarta cetăţii şi nu văd eu cum 
aţi putea izbuti voi să-l scoateţi de acolo şi să mai şi fugiţi, zise într-o vreme 
Bălgrădean. De iertare nici vorbă, oricât ar fi de frumoşi ochii Suzanei. 

— Are asupra ei nişte otravă foarte puternică. 

— Doar n-are cum să-i ucidă pe toţi paznicii! 

— Ei, spune şi tu! făcu dezamăgit Dupoiul golind un alt pahar. 

Oşteanul rămase cu privirea în gol, apoi o luminiţă îi scânteie în 
cenuşiul ochilor. Puse mâinile pe umerii moldoveanului şi-i zise cu 
hotărâre: 

— Ascultă-mă, frate Dupoiule. Nu mai avem vreme de pierdut. Până a 
nu-mi spune toată tărăşenia asta, eu am bănuit ceva necurat şi l-am alungat 
pe Miklos. 

— Tu? se încruntă moldoveanul. 

— Da! Dar să vezi că am făcut şi altă prostie: am dat de veste la cetate 
şi peste câteva ceasuri au să vină cătanele să vă lege. 


— Ai făcut tu asta?! se răsti Dupoiul. Iudă! 

Dădu să se ridice, dar Bălgrădean îl apucă, silindu-l să-l asculte. 

— Dacă v-aş fi lăsat în pace, acuma aţi fi zăcut lângă conte şi nu ştiu, 
zău, ce-ar fi spus principele. Eu am făcut-o, tot eu am s-o dreg! 

— Cum? 

— Te duci şi o aduci pe Suzana la zidul din spatele bisericii, unde sunt 
nişte bârne. Cu ajutorul lor sărim peste gard tustrei şi ne pierdem urma în 
pădure. 

— Acuma, noaptea?! 

— Cunosc toate potecile, nu-ţi fie teamă! Pe o scurtătură am să vă scot 
în sat la mine, unde aveţi să vă ascundeţi o vreme, iar eu am să iscodesc ce 
se mai petrece pe la Bălgrad şi vă dau de ştire. Pe urmă vom mai vedea. 
Hai, du-te după ea! 

Dupoiul se ridică, dar celălalt îi apucă mâna. 

— Pentru ce v-a ajutat Zoltan-baci? 

— Este dintre oamenii contelui. Mai mult, habar n-am! 

— Bine! Dă fuga! Eu vă aştept acolo, şi vezi să nu daţi peste vreun 
călugăr. Cât mai pe furiş! 

Cum era de aşteptat, Suzana făcea nazuri şi abia a târât-o până la gard, 
cât pe ce să strige după ajutor, fiindcă Dupoiul duhnea a vinars şi nu mai 
avea încredere în el. 

Bălgrădean i-o spuse pe şleau: 

— Să ştii că vă ajut fiindcă nu vreau să-l văd pe omul acesta, care te 
iubeşte, atârnând în ştreang! Şi încă ceva: nu care cumva să îţi mai aduci 
aminte că ai trecut prin Aiud! Pricepi, doamnă contesă? Dacă mă asculţi, vă 
scap eu pe amândoi şi vă trec peste munte. 

— Dar pe tata? 

— Asta nu mai ştiu! Am să văd ce-oi putea face, dar numai dacă îmi 
făgăduiţi că veţi părăsi ţara Ardealului şi că n-aveţi să vă mai întoarceţi 
vreodată. Dar luaţi aminte că până a nu pleca din satul meu popa are să vă 
pună cununiile pe cap. Altfel nu mă bag, şi faceţi cum vreţi! 

Bietul Vasile Dupoiul nu înţelegea o boabă din cele ce vorbeau ei, pe 
limba contesei, dar se bucură nespus când o văzu pe Suzana înduplecându- 
se să sară zidul. 

Oştenii de la Bălgrad sosiră abia a doua zi pe la prânzişor, căci nu se 
prea zoriseră şi nu se îndoiră nicio clipă că popii fuseseră bătaia de joc a 


unor trăsniţi, căci nu dăduseră nici măcar peste căruţaş şi nici nu ştia nimeni 
de unde venise. 

Dar cel mai uluit fu Axinte Buta, care-şi întâlni prietenul după două 
zile, teafăr şi nevătămat. Fiindcă îi venise numai calul, se îngrijorase 
crezându-l lovit în vreo groapă şi chiar avea de gând să dea de ştire mai- 
marilor lor ca să-l caute. 

— Am fost şi eu la una, râse Bălgrădean. 

— Bine că n-ai păţit nimic, dar era să se afle că nu eşti, fiindcă nu ştiu 
ce nebun şi-a bătut joc de popii din Teiuş şi aceştia au cerut oşteni să prindă 
nişte iscoade. 

— Şi i-au găsit? 

— Aici, lângă Bălgrad? Prostii popeşti! 

— Dar cu prinşii din bătaie ce s-a mai întâmplat? 

— S-a răstit alteţa-sa la ei, i-a suduit şi le-a dat drumul, spunându-le că 
i se făcuse scârbă să-i mai vadă. S-au împrăştiat ca potârnichile, nevenindu- 
le a crede că n-au păţit nimic. 

— Toţi? 

— Numai fostul meu stăpân n-a mai apucat să se bucure de mila 
prințului. 

— Nu cumva a fugit mai înainte? 

— Ba da, însă pe lumea cealaltă. L-au găsit ţeapăn ieri-dimineaţă, în 
temniţă. 

— Bine a făcut! răspunse Bălgrădean şi începu să ţopăie de bucurie, 
sucindu-l şi pe Axinte în fel şi chip, încât acesta crezu că prietenul său 
păţise ceva la cap pe unde fusese. 


LAZĂR BORLOVAN 


GREU AU MAI TRECUT CEI DINTÂI ANI DE MUŞTRU pentru 
fecioraşul dezrădăcinat din plaiurile bănăţene. Încercase să fugă de la oaste, 
căci dorul de casă îi sfâşia inima, însă de fiecare dată a fost prins şi 
nemiloase pedepse a avut de ispăşit. De la o vreme începuse a se obişnui cu 
noua lui viaţă, şi astfel, atunci când fusese lăsat mai slobod, nici nu se mai 
gândea să se întoarcă acasă, la Bozovici. Nu-i vorbă că se afla „pe la dracu- 
n praznic”, undeva pe malurile Rinului, fiindcă împăratul o ţinea tot într-o 
bătălie cu felurite neamuri ale Europei încă din 1618, şi nici gând de 
împăcare. Se bătuse cu îndârjire la Nordlingen, Wittstock pe Doose şi în 
alte locuri, pe care nici nu le mai ţinea minte din pricina ciudăţeniei 
numelui lor, cu toate că acuma vorbea nemţeşte „ca pe apă”. De fiecare dată 
însă, fie că se luptau cu şvedul, fie cu frâncul, ori cu alţii, ca un făcut 
trebuia să dea dosul şi s-o rupă la fugă sfârâindu-i călcâiele, laolaltă cu toţi 
ai lui. Domnul căpitan Erwin Schmidthuber, comandantul companiei, îi 
suduia de mama focului pe cei care mai scăpau cu viaţă, dar mai apoi îi 
lăuda, zicându-le: „Tot mai bine să-ţi vadă vrăjmaşul curul, decât să te 
zgâieşti cu ochii ţepeni la bunul Dumnezeu din ceruri!” Ba uneori le mai 
dădea şi rachiu, dacă avea de unde. De la o vreme se zvonise că şvezii 
izbutiseră să-i alunge pe oştenii împăratului, mai din toată Europa, şi asta 
după ce-şi băgaseră coada şi frâncii, iar domnul căpitan tuna şi fulgera 
împotriva tuturora, cu osebire asupra propriilor lui oameni, socotindu-i 
vinovaţi de nevolnicia întregii oştiri. Altcum nu era om rău, mânca şi bea 
cot la cot cu soldaţii, în timp ce alţi ofiţeri se ţineau cu nasul pe sus şi numai 
când şuierau plumbii şi spârcuiau şrapnelele se amestecau printre ei, mai 
mult ca să se dosească. 

Fiindcă regimentul lor fusese „tocat ca un cârnat bavarez”, înălțimea- 
sa domnul colonel Knapps Friederich a primit îngăduinţa să-i ducă la 
Zvolen, prin părţile slovace ale împărăției, într-o vale împădurită şi cu 
oameni nu prea avuţi. Bucuria a fost numai de partea oştenilor, nădăjduind 
că aveau să-şi mai tragă sufletul după atâta fugă, că localnicii, de altfel, n- 
aveau ochi să-i vadă. Acolo, Lazăr s-a întâlnit cu un almăjan de-al lui, din 
Pârlipeţ. Era proaspăt prins la oaste şi suferea asemenea lui odinioară, aşa 
că bozoviceanul, acum deşcă bătrână, prinse milă de el. Recrutul îi dădu 
vestea despre cele întâmplate pe plaiurile lor şi Lazăr află despre cumplita 


moarte a părinţilor săi. La început rămase împietrit, neputând stoarce nicio 
lacrimă, dar mai apoi izbucni în plâns ca un copil. Abia către seară şi-a mai 
ogoit durerea şi norocul lui că nu l-a găsit aşa domnul căpitan, că l-ar fi 
făcut de râs. Apoi, după o vreme începu a uita, zicându-şi: „morţii cu morţii 
şi vii cu vii”, dar rămase bun prieten cu pârlipeţianul lui, putând vorbi cu el 
în graiul de acasă. 

Altminteri, pentru faptele lui vitejeşti, Lazăr ajunsese sergent şi însuşi 
domnul colonel Knapps îi dăduse galoanele cele noi. Se fudulea cu ele, cu 
toate că domnul căpitan Schmidthuber spunea în gura mare că toţi soldaţii 
au să ajungă sergenţi, înainte de a crăpa în fruntea celorlalţi. Aceştia mureau 
cu duiumul şi trebuiau alţi proşti să-i înlocuiască. În schimb domnul 
feldwebel nu-l mai croia cu rânca peste buci, ca pe un răcan de rând, şi tot 
era un câştig. 

Într-una din zile, pârlipeţeanul plecă cu o ceată să izgonească nişte 
zurbagii unguri ce se împotriveau cu armele, înălţimii-sale împăratul. Era o 
treabă uşoară, răzvrătiţii nefiind prea mulţi, dar tânărul nu s-a mai întors din 
încăierare. Tovarăşii lui de arme spuseseră că l-ar fi văzut prăbuşindu-se 
rănit, ori poate şi mort, fiindcă mai căzuseră vreo doi, dar Lazăr ştia prea 
bine că, şi dacă ar fi fugit oşteanul, ceilalţi nu l-ar fi dat de gol. Oricum, îi 
părea rău după el ca după un frate mort. Îşi făgădui că avea să treacă odată 
prin satul lui să vadă dacă scăpase cu adevărat, sau poate că sărmanul zăcea 
ţeapăn prin vreo groapă, acoperit cu pământul săpat de ghiulele, fără să aibă 
o cruce la căpătâi. Asta era soarta oşteanului! 

Primăvara anului 1644 îl găsise tot la Zvolen, dar odată cu ea 
regimentul căpătase porunca de plecare spre ţara ungurească mai către 
miazăzi. Acolo izbutiseră ardelenii lui Kemeny lanoş, un viteaz a cărui 
faimă trecuse de mult fruntariile ţării, să izgonească pe oştenii împărăteşti şi 
acuma le ţâţâia fundul celor de la Viena ca nu cumva ostile şvezilor să se 
unească cu cele transilvănene. Cum întreaga Boemie şi Moravie era 
bântuită de ei, lesne le-ar fi venit mai apoi să împresoare cetatea 
împărătească. „Băgaţi bine în capetele voastre păduchioase, le spusese la 
plecare domnul căpitan, că de nu ne tăiem drum prin carne de ardelean, ca 
să răzbim la Pojon, în pusta ungurească ne vor putrezi ciolanele. Căpcăunul 
de Kemeny are să vă jupoaie de vii, trântorilor, dacă nu vă veţi arăta şoimi 
în bătălie. Şi, să fiu înţeles bine, nu vă cer aripi ca să puteţi fugi mai repede, 
asemenea lor, ci numai bărbăţia zburătoarei! Aţi priceput, dobitocilor?... 
Aşadar, copiii mei, înainte cu Dumnezeu şi gloria veşnică să vă acopere, 

vitejilor!” Aşa de înflorat era felul de a vorbi al domnului căpitan. 
Sudălmile şi amenințările nu lipseau niciodată şi se împleteau în gura lui cu 
cele mai duioase mângâieri. Oştenii îl cunoşteau prea bine, şi pentru asta 
ţineau la el! Din spusele ofițerului înţeleseră mai curând că o nouă fugă 
avea să aibă loc, şi nu-şi mai băteau mintea încotro s-o mai apuce. Undeva 
tot aveau să se oprească, dar de biruit pe Kemeny, nici vorbă! 

În sunetele fluierelor şi darabanelor, regimentul s-a pus în mişcare, sub 
privirile bucuroase ale locuitorilor, care le urau în gura-mare să se ducă 
„unde şi-a dus mutu” iapa”, dar asta pe limba lor, aşa că, nepricepând, 
oştenii erau tare încântați că îndărătnicii slovaci se arătau binevoitori până 
la urmă. Prin satele prin care treceau ori pe la răscruci de drumuri se 
împreunau cu alte cete, căci porunca fusese dată pentru întreaga oaste din 
Slovacia. Nimeni însă nu-i îmbia nici măcar cu o cană de apă. 

Ţărănimea stătea la fereală şi doar câinii furioşi se arătau la drum. E 
drept că şi soldaţii când prindeau vreo orătanie ori altă necuvântătoare bună 
de mâncat nu se dădeau în lături de a pune stăpânire pe ea, ca să-şi mai 
astâmpere goliciunea maţelor. Lazăr mărşăluia cu acel gol în pântece pe 
care-l avea mereu oşteanul împăratului, fiindcă bucata de pâine neagră şi 
mucedă nu ţinea de foame, măcar că o dumica alene, ca să i se pară mai 
multă. Încercând să uite de pârdalnica foame îşi lăsa gândurile să-i zboare 
aiurea, dar mereu i se arăta în faţa ochilor slana lată de o palmă de pe 
vremea când era acasă şi nu ştia ce-i grija. Ba, dacă trăgea aerul în piept, 
simţea şi mirosul iute al afumăturii! „La ce dracu m-oi bate eu acuma cu 
Kemeny?” se întreba el în gând. E drept că jurase credinţă împăratului, dar 
popa ce fusese de faţă atunci era unul papistăşesc, ori luteran, şi din tot ce 
bălmăjise pe nemţeşte n-a înţeles o iotă. „Totuşi, era un om cu har preoţesc 
şi Dumnezeu, drăguţul, îl şi însemnă la catastif de îndată ce-l aude. Cel de 
sus ştie nemţeşte, şi nu-i de şagă, ca atunci când este vreun popă român, 
căruia nu-i pricepe limba, că de aia nu ne prea ascultă rugăciunile noastre. 
Mai bine să nu mă supăr cu nimeni, nici în cer nici pe pământ.” De la o 
vreme un gând chinuitor i se înfipse în creştet. „Dar dacă aş fugi? Dacă vom 
izbuti să-l alungăm pe Kemeny ar trebui să mă duc în oastea lui, că de ne 
bate el pe noi ar putea spune că m-am dat de partea celui mai tare. Aşa am 
să fac!” Ardeleanul era vestit şi a lupta sub porunca lui era o mare cinste. 
Nici vorbă de asemenea ghenerali în oastea împăratului. 

Înfloriseră toţi pomii de pe colinele ce străjuiau pusta ungurească la 
miazănoapte, iar ploaia de gâze zburda printre ei, făcându-i să fremete de 


viaţă. Rândunicile săgetau văzduhul, iar câte o ciocârlie se avânta în înaltul 
cerului, de credeai că va părăsi păcătosul nostru pământ pentru vecie. 
Oricum, bietele vieţuitoare nu puteau şti cu ce ţel se târau oamenii ce 
poposiseră acum pe coasta unui deal din preajmă. Era un povâmiş mai 
drept, parcă făcut anume pentru lăcaşurile săpate de tunari, ca să-şi 
adăpostească acolo uneltele aducătoare de moarte. Împletiseră nuiele cu 
proptele şi adunaseră ghiulele purcoi pe lângă tunuri, spre a le fi mai la 
îndemână. Apoi se aşezară în aşteptarea vrăjmaşului, dar se pomeniră mai 
întâi cu pifanii împărăteşti, chiar în nasul lor. Către latura dinspre stânga se 
căsca o râpă surpată de ploi şi de vântul care muşca din coasta dealului, 
prăvălind pământul până la malul pârâiaşului care se strecura la poalele lui. 

Grenadirii domnului căpitan Schmidthuber, ca de altfel întreaga 
pedestrime, împânziseră dealul, coborându-se şi la vale, unde dădură peste 
călăreţi. De fapt nu se dăduse o singură poruncă şi oştenii se vânzoleau de 
colo-colo, după cum le trăsnea prin cap domnilor ofiţeri cu ranguri mari. 
Numai tunarii rămâneau ţanţoşi pe locurile lor, uitându-se batjocoritor la cei 
din jur. Era a cincea zi din luna lui florar a anului 1644, iar soarele fierbinte 
învăluia cu razele lui binefăcătoare pe oştenii istoviţi, abia scăpaţi de 
vitregia iernii. Asemenea vreme nu prea te îmbia la bătaie şi mulţi erau 
aceia care picoteau cu gândurile rătăcind departe, în lume. Căpătaseră porţia 
de rachiu, după cum era obiceiul dinaintea încăierărilor, dar de vreo două 
zile nu puseseră mâncare caldă în gură, căci, bună, ori rea, tot se chema că 
îmbucau ceva. 

Domnul căpitan Schmidthuber îşi rândui oamenii în preajma pârâului, 
cu toată împotrivirea călăreţilor, care cereau să-i trimită pe toţi sus, pe deal, 
ca să nu-i încurce pe ei. Nici nu vru să audă şi, cum era cunoscut ca un mare 
încăpățânat, fu lăsat, în pace de gingaşii ofiţeri de cavalerie, care nu se mai 
înjosiră să stea de vorbă cu „mocofanul”. Acesta îşi văzu de treabă şi 
trecând pe la fiecare oştean îi spuse ce avea de făcut, după care se caţără pe 
surpătură spre a-şi arunca privirea asupra satului Dregelypalank, aflat în 
mâna duşmanului. Se întoarse apoi către oamenii lui şi răcni: 

— Copii! Ce vedeţi voi, acolo, nu-i decât un sat împuţit, dar pentru noi 
este mai frumos ca Praga, ori Parisul. Unde-s ţărani e şi mâncare! De vă 
învredniciţi, al vostru este, lihniţilor! Puteţi să vă umpleţi burţile cu bunătăţi 
până veţi crăpa! Başca muierile! Dar nu uitaţi, şoimilor, că acolo mai sunt şi 
ardelenii. Să nu cumva să vă scăpaţi pe voi de teamă, că apoi mai mâncaţi 
pe dracu! Aţi priceput, bandă de tâlhari? 


Deşi strigase cât l-a ţinut gâtlejul, doar cei de lângă el părură a-i fi 
auzit îndemnurile, ceilalţi nici nu-l băgară în seamă, rămânând tăcuţi pe mai 
departe. Numai bine că sergentul Lazăr Borlovan găsi prilej să-l iscodească: 

— Domnule căpitan, am auzit că acolo, în vale, la Kemeny, ar fi şi 
români. Drept îi? Noi din... 

— Mai întâi, sergent, tu n-ai voie să-i zici „Kemeny”, că n-a mâncat 
fasolea din cazan cu tine şi nici n-aţi împărţit păduchii laolaltă. Ai înţeles! 
El este „domnu” general” şi mai apoi să ştii că este un mare ticălos, care a 
adunat sub steagurile lui toată pleava, aşa că sunt şi români. Ai auzit tu de 
ei? Pe naiba! Aceia sunt mai ai dracului decât căpcăunii din Ardeal, că-s 
aduşi de dincolo de munţi. Se bagă în încăierare ca chiorii şi au coli ca de 
lup, cu care-şi sfâşie duşmanul, adică pe tine, dobitocule. Vezi să nu-ţi 
scape! 

— Aşa am să fac, domnule căpitan! 

— Bravo, sergent! Tu de ce neam eşti? 

— Român, domnule căpitan! răspunse Lazăr cu mândrie. 

Schmidthuber trase o înjurătură şi-i porunci să plece cât mai repede ca 
să nu-i tragă o cizmă în boaşe, spre învăţare de minte, ca să nu-şi mai bată 
joc de ofiţerul lui. 

De fapt bănăţeanul nu vrusese decât să-şi spună păsul, căci atât el cât 
şi alţii din companie, mai cu seamă ardelenii, nu prea se îndemnau să se 
bată cu cei de acelaşi sânge, dar nu se putea înţelege cu trăsnitul de 
Schmidthuber, aşa că-l lăsă în plata domnului. 

Trâmbiţele răsunară dinspre sat şi în răpăitul tobelor oştirea transilvană 
intră în luptă. Venea mai întâi pedestrimea, în bună rânduială, de parcă s-ar 
fi aflat la muştru şi nu la război. Pe dată prinseră a trosni tunurile, 
învăluindu-se în nori de fum care acoperiră coasta dealului. Unde muşcau 
ghiulelele pământul, ţărâna împroşcată orbea pe cei din jur şi nu puţini 
cădeau seceraţi de schije, locul lor fiind luat de alţii, din spate, şi rândurile 
înaintau fără preget. 

— Nu se tem! scrâşni Schmidthuber. Vin de parcă ar fi poftiţi la vreun 
ospăț. Să nu vă lăsaţi, feţii mei. Să ştiţi că vă spânzur, până la unul, dacă vă 
lăsaţi căsăpiţi de ei! strigă el în gura mare. 

Curând începu adevărata înfruntare şi, cu toate că soldaţii împăratului 
aveau locurile cele mai bune, ardelenii începură a-i împinge la deal, înspre 
tunuri. Atunci s-a dat poruncă să iasă călărimea, spre a-i sili să bată îndărăt 


şi în acest chip se goli valea, iar ceata lui Lazăr Borlovan rămase proptită 
chiar pe buza râpii, neavând unde se mai duce. 

Din locul unde se afla, sergentul scrută câmpia pe unde năvăleau 
husarii şi îşi dădu seama de primejdia ce i-ar fi păscut de s-ar fi aflat în 
calea lor, aşa că porunci să rămână pe loc, în aşteptare. Văzu tot atunci că în 
fruntea pedestrimii erau căpeteniile călare, dintre care cel mai falnic trebuie 
să fi fost însuşi „domnu” general” Kemeny şi Lazăr nu-şi mai desprinse 
privirile de la el. 

Cu toate că husarii învăluiseră oastea împărătească pe margini, 
Kemeny se avântă de unul singur pe povârniş şi, vrând să se tragă din faţa 
tunurilor, ajunse chiar pe marginea surpăturii, de care nu ştia. Un pas greşit 
al calului şi acesta se prăvăli în râpă, cu călăreț cu tot, în mijlocul oştenilor 
lui Lazăr. Bănăţeanul văzuse primejdia şi tocmai voia să-i strige să se 
ferească, însă nu mai avu când. În schimb se auzi vocea domnului căpitan, 
care se ivi sus, pe culme: 

— Prinde-l sergent, că-i Kemeny! Leagă-l şi ţine-l... 

Dar nu mai apucă să spună nimic, fiindcă un plumb i se înfipse în 
gâtlej şi-l prăvăli la rându-i în vale, numai că fără suflare. 

Pretutindeni se auzeau strigăte de „Vowarts, Jesus-Maria”, sau 
„Ucide”, încât nici nu-ţi puteai da seama care erau mai tari. 

Ardelenii se înghesuiau să pătrundă în vale, iar din spate se îmbulzeau 
soldaţii împăratului. De soarta lui Kemeny nu mai ştia nimeni, căci puţinii 
însoțitori ce-l urmaseră pe deal fuseseră doborâţi şi acuma zăcea 
neputincios cu piciorul prins sub calul care-şi frânsese gâtul. Numai Lazăr 
era în preajma lui, şi nici el nu ştia ce să facă. Dacă ar fi fost altcineva, s-ar 
fi repezit să-l străpungă, ori să-i ceară să se dea prins, dar acuma îl avea în 
faţă pe „domnu” general” şi... Trebui ca însuşi Kemeny să-l facă să 
priceapă, prin semne, că voia să fie scos de sub leşul calului. 

Ca la poruncă sergentul îl trase cu băgare de seamă, apoi îl susţinu 
până se aşeză pe o buturugă şi, încremenind în faţa lui, răcni ca la mustru: 

— Înălţimea-voastră, eu sunt sergentul Borlovan Lazăr din al 23-lea 
regiment de grenadiri al majestăţii-sale împăratul. 

Cu toată durerea ce o simţea prin mădulare, Kemeny nu se putut ţine 
să nu zâmbească, deşi nu înţelesese ce-i îndrugase pe nemţeşte oşteanul. 
Bănui însă că-i cere sabia şi-i răspunse pe ungureşte: 

— Ba nu, fecior! Ai să mă duci la generalul tău şi numai aceluia îi voi 
încredința spada mea. Ai înţeles? 


De data asta Lazăr fu în încurcătură şi, fără să-şi dea seama, o luă pe 
româneşte: 

— No, acu ce naiba mă fac? N-am priceput nimic. 

Generalul râse de astă-dată de-a binelea şi-i răspunse în aceeaşi limbă: 

— De ce nu spus că tu eşti olah? Ungureşte nu ştii? 

— Nu, domnule general! 

— Ce căutat tu aici! Tu ardelean! Trebuie fii cu mine! 

Nu prea vorbea el bine limba iobagilor săi, dar se mai descurca, şi iată 
că la necaz i se dovedise de folos. Se afla în mâinile duşmanilor şi era 
îndeajuns ca acest olah să-l dea pe mâna unui ofiţer sau gradat, şi totul s-ar 
fi sfârşit. Ai lui nici gând să mai răzbească până aici. Văzând faţa deschisă 
şi mai ales privirea supusă din ochii lui Lazăr, îi dădu prin cap că ar mai 
putea încerca, prin vicleşug, să scape. 

— Cum de nu lupti în oastea mea? Acolo fraţi la tine! Tu nu trebuit fii 
oştean la împărat! îi vorbi el blând, punându-i mâna pe umăr. 

— Soarta, măria-ta! M-au prins la băutură şi am jurat credinţă. 

— Asta jurământ nu fost bun, că silit la tine. La mine este popă de la 
voi şi dezleagă să vii acasă. Spune, ca facem? 

— Ce porunciţi, Înălţimea-voastră! răcni iarăşi Lazăr, fără să se 
clintească, după cum cerea regulamentul ostăşesc. 

— Atunci, fain! răsuflă uşurat Kemeny. Tu scoţi pe mine la capul văii, 
unde luptă ardelenii. Apoi laşi la dracu împăratul şi intri în slujbă la mine. 
Acolo loc la tine! 

— Am înţeles, luminăţia-voastră! răspunse scurt Lazăr. 

— Să mergem! hotărî Kemeny, ridicându-se de pe bolovan. De 
întreabă careva la tine, spui că eu prins şi poruncă este să duci pe mine la 
general al vostru. Cum spune la el? 

— Eu nu-l ştiu, Înălţimea-ta, că mai-marele nostru îi domnul colonel 
Knapps, dar altul... 

— Nu-i bai! Spui cum vrei tu, numai să nu laşi să ia pe mine altcineva. 
Cal este? 

— Nu avem, domnule general, că noi suntem grenadiri. 

Kemeny zâmbi de sârgul ostăşesc cu care-i răspundea tânărul. 

Vacarmul bătăliei, care se cam îndepărtase într-un timp, acuma se 
apropia din nou şi curând văioaga se umplu de soldaţi împărăteşti, care-şi 
căutau scăparea prin fugă. Lazăr îl trase pe general lângă un copac găunos, 
iar el se aşeză în faţă, de parcă l-ar fi păzit. 


Un locotenent subţirel, trecând pe lângă ei, îi zise: 

— Ucide-l naibii pe grof şi fugi cu oamenii tăi, sergent, că te prind 
ungurii te ucid. 

— Am înţeles, Înălţimea-voastră, răspunse bănăţeanul salutând, dar nu 
se clinti. 

Alţi fugari dădură peste ei şi puţin a lipsit să nu fie amândoi ucişi cu 
săbiile, văzând cerbicia cu care se îndârjea Lazăr să-l apere pe prins. 

„Am porunca domnului colonel să-l grijesc ca pe ochii din cap pe 
domnul baron”, răspundea el oricui îl întreba. 

— La dracu! răcni o namilă de bavarez, plin de sânge din cap până-n 
picioare. Dă-i maţele afară şi fugi cât vezi cu ochii, că nu mai apucă 
colonelul să-l vadă viu pe ăsta! 

Vrând să-i arate cum să facă, sângerosul oştean se repezi cu sabia, dar, 
poticnindu-se în genunchi, se prăbuşi din pricina plumbului tras de Lazăr. 
Ceilalţi se opriră înmărmuriţi şi răcniră: „Irădare!”, îmbiindu-se care mai 
de care să-i ucidă pe amândoi. Şi nu se ştie cum ar fi făcut faţă Lazăr atâtor 
furioşi, dacă nu s-ar fi auzit deodată înspăimântătorul strigăt: „Vin husarii!” 
Pe dată dădură bir cu fugiţii, lăsându-i în plata domnului şi pe sergent şi pe 
groful lui, neîndoindu-se, că cel dintâi avea să-şi plătească prostia sub 
lăncile călăreţilor ardeleni. 

Dar cum aceştia se iviră, Kemeny le făcu semne şi începu să strige 
chemându-i la el. Curând fură înconjurați şi un husar era cât pe ce să-l 
străpungă pe Lazăr, crezând că de adevărat le prinsese căpetenia. 

— Feciorul acesta mi-a scăpat viaţa! se împotrivi generalul, 
îndepărtându-i lancea. Nu care cumva să vă atingeti de el! 

Călăreţii se uitară nedumeriţi la sergentul „neamţ” care încremenise, 
aşa cum se cerea la regulament când în faţa ta erau numai domni ofiţeri. 

— Să fie dus în cortul meu, până isprăvim lupta! urmă Kemeny. Mie 
aduceţi-mi un cal şi să nu ne pierdem vremea! 

Husarii îl dădură pe Lazăr în seama unor oşteni, cărora în fugă le 
spuseră porunca generalului de a fi dus la cortul lui. Aceştia, ca nu cumva 
să le scape, îl legară fedeleş şi-l aruncară pe jos la intrare. Acolo a zăcut 
vreme de patru ceasuri, până ce, biruitor, Kemeny s-a înapoiat. Oştirea 
împăratului fusese spulberată, dar s-a mâniat cumplit văzându-şi 
binefăcătorul cetluit ca un tâlhar. El singur i-a tăiat legăturile şi în văzul 
tuturor l-a îmbrăţişat. 


— Tu iartă pe mine! i-a zis el pe româneşte, după care s-a întors către 
ai lui, spunându-le ungureşte: Acest olah s-a dovedit cu multă credinţă 
pentru plaiurile unde s-a născut şi, când el era mai tare, n-a pregetat să 
treacă de partea noastră, unde-i locul lui firesc. Pentru fapta lui vitejească îl 
răsplătesc de faţă cu toată lumea şi-l fac hotnog în oastea mea. Aşa am 
hotărât! 

Câteva mormăieli nu prea arătau mulţumire în rândul oştenilor, dar 
Lazăr nu pricepuse nimic şi, după ce i se spuse pe limba lui, dădu să sărute 
mâna generalului drept mulţumită, stârnind zâmbete batjocoritoare în jur. 
Dar privirea tăioasă a lui Kemeny îi făcu pe îndrăzneţi să-şi plece capul. 

Mai târziu, în drum spre casă, Kemeny află că tânărul olah nu era altul 
decât feciorul acelui Marcu, vestit dregător al răposatului Grazziani, ce 
fusese domn al Moldovei. Vestea făcu ocolul taberei şi chiar şi cei mai 
porniţi împotriva lui fură nevoiţi să se încline atunci când generalul îi 
făgădui să-l facă, în curând căpitan. Astfel bănăţeanul nimeri în mijlocul 
unor ofiţeri a căror limbă n-o înţelegea, în schimb cea mai mare parte din ei 
ştiau româneşte, chiar dacă asta nu prea le era pe plac. 

Războiul împotriva împărăției nu s-a isprăvit cu biruinţa de la 
Dregelypalank, ci întreaga vară a acelui an a durat izgonirea oştenilor nemți 
din Ungaria de Sus, Kemeny devenind astfel adevăratul ei stăpân. Dar 
numai după încă patru ani avea să se aştearnă liniştea şi pacea pe 
meleagurile europene răscolite de luptele dintre creştini, spre marea 
îngrijorare a păgânilor. 

Când toată lumea a răsuflat uşurată şi generalul a trebuit să se întoarcă 
în Ardeal, se înţelege că l-a luat cu sine şi pe bănăţean. Îl îndrăgise pentru 
mintea lui ascuţită, dar şi că în mai multe rânduri îşi pusese pieptul lui la 
bătaie ca să-l apere şi nu o dată fusese rănit, dovedind astfel că-şi merita pe 
deplin cinstea de căpitan. Cum nu mai avea pe nimeni la Bozovici, Lazăr şi- 
a urmat noul stăpân, dar nu mai înainte de a trece prin satul său, de unde luă 
o straiţă cu pământ ca să-l împrăştie peste sfoara de moşie ce i-o dăruise 
prinţul Rakoczy, atunci când auzi de faptele sale vitejeşti. Apoi, când în 
scaunul ţării s-a urcat feciorul ce purta acelaşi nume, fu nevoit să se mute şi 
el la Bălgrad, căci lanoş Kemeny era nu numai cel dintâi general al ţării, dar 
şi prieten bun al prinţului. Acesta îi dădu sub poruncă numai români, măcar 
că acuma se descurca binişor şi pe ungureşte, dar voia să-l trimită în 
Moldova, la Vasile-vodă, cu o treabă de mare taină. Din suita lui Kemeny 
mai făceau parte şi hotnogii Bălgrădean şi Buta, care fuseseră aleşi anume 


pentru credinţa lor. Se zvonea că de acolo aveau să aducă o mireasă pentru 
un frate de-al lui Rakoczy şi erau chiar dezamăgiţi că nu era vorba de vreo 
încăierare cu turcii, ci poate cu... cazacii! 


PEŢITORII 


NEÎNCETATELE ÎNFRUNTĂRI CU ŞLEAHTICII păreau a-l face pe 
Timuş să mai uite de focul inimii, dar n-a fost chiar aşa. În răstimp, fata cea 
mare a hospodarului a nuntit cu cneazul Radzwil, iar Ruxandra s-a întors de 
la Istanbul. De fapt nici acolo nu fusese ţinută în prea mare străşnicie, căci 
stătuse în casa părintelui ei, chiar în apropierea mării, pe lângă saraiul cel 
nou — yeni sarai, cum îi spuneau turcii. Putea să se ducă oriunde i-ar fi fost 
voia, numai să nu iasă pe porţile oraşului, dar domniţa nu obişnuia să se 
îndepărteze de frumoasa grădină unde visa deseori la meleagurile ei 
îndepărtate. 

Încrezându-se în spusele voievodului, Timuş fu cât pe ce să se ducă el 
însuşi la Țarigrad şi să împlânte pumnalul în ticălosul pribeag, care ar fi 
vrut să se însoare cu aleasa inimii lui. Fiind însă încurcat în luptele cu 
şleahticii s-a înduplecat să-l trimită pe rusul ce încăpuse pe mâinile lui 
Kenaan-paşa şi sfârşise în Bosfor. Hatmanul nu ştia însă de cruda soartă a 
omului său, ci aflase că tânărul „rival” era în mare prietenie cu însuşi 
sultanul. Din păcate încă nu-i ajunsese vestea despre înapoierea domniţei 
Ruxandra la laşi, aşa că se hotărî să meargă el în bârlogul turcului şi s-o 
scoată de acolo. Porunci să-i fie adus Şevach, singurul telal evreu, care se 
bucura de oarecare trecere în ochii lui şi de care se slujea uneori. 

— Măi Iuda! îl apucă hatmanul pe după gât, de parcă ar fi fost un bun 
prieten. Am trebuinţă de bani, dar mai ales de o călăuză deşteaptă ca tine, ca 
să mă strecor la Țarigrad. 

— Măria-ta în gura lupului, ori n-am priceput eu prea bine?! se miră 
evreul. Mai bine aruncă-te în Nipru şi ai să fii mai în câştig, căci moartea 
are să-ţi vină cu mai multă uşurinţă. Turcii au să te taie bucăţică cu bucăţică 
şi să te săreze ca să nu te împuţi până îi muri, după care au să-ţi pună pielea 
pe băț. 

— Cum de îndrăzneşti să-mi cobeşti asemenea cazne, ticălosule?! se 
înfurie Timuș. 

— Doamne fereşte... departe de mine asemenea gânduri! Eu am spus 
numai ce-ai să păţeşti, dacă măria-ta te-ai duce acolo. 

— Păi tu de ce crezi că am nevoie de cineva priceput şi dat dracului, ca 
tine? Să mă ascundă! Neamul vostru îi împrăştiat în toată lumea şi nu se 
poate să nu ai tu pe cineva, care să mă sprijine în ce am eu de gând. 


— Am zis că nu? Totuşi, dacă nu ti-i cu supărare, aş putea să aflu şi eu 
despre ce este vorba? 

— Vino tu cu banii, şi pe drum voi avea timp să-ţi spun tot oful inimii 
mele. 

— lacă, asta n-oi face-o, măria-ta! se împotrivi Şevach. Ştiu că ai să 
mă spânzuri, sau cine poate ghici ce alte schingiuiri am să sufăr şi cei şase 
copii au să-mi rămână orfani pe drumuri, şi-aşa, şi-aşa... Dar când i-ar 
vedea cazacii, după ce eu te-oi duce la pierzanie, ei ce vor mai păţi? Nu de 
alta, dar cine a mai pomenit cazac să poată sta mascat mai lungă vreme în 
Țarigrad? 

— Deci nu vrei, porcule! După ce ne-ai supt tot sângele şi aurul, te 
scapi pe tine de frică dacă te roagă omul să-l ajuţi la nevoie? Aşteaptă tu, 
scârnăvie... 

— Stai, măria-ta, că de pomană te mânii! încercă evreul să-l 
domolească. Dacă am zis că nu merg cu un cazac, asta nu înseamnă că nu 
pot să mă duc eu singur şi să împlinesc tot ce mi-ai porunci. 

Timuş se uită chiorâş la el gata să-i treacă furia, căci în isteţimea şi 
viclenia jidovului avea deplină încredere. 

— Măi, Şevach, ai fi tu în stare să faci asta pentru mine? 

— Mă duc şi-n iad, dar tot singurel, căci ce să cauţi măria-ta acolo, 
unde-i ca şi la Țarigrad? 

— Se pare că nu eşti chiar aşa de al dracului, iudo! rânji Timuş. Numai 
că prea fierbi omul până-i faci un bine. Nu v-ar mai răbda bunul Dumnezeu, 
pe care voi l-aţi vândut şi răstignit, dar tu poate ai să capeti îndurarea 
sfântului Petre, că ai inimă bună, mai ales minte, tâlharule. 

Îi spuse apoi tot ce avea pe suflet, mai cu seamă despre robia domniţei 
Ruxandra la păgâni şi-i ceru să facă şi ce nu s-ar fi putut, numai s-o scoată 
de acolo. Pomeni şi de pribeagul fecior de domn, la care se gândise 
hospodarul Moldovei să şi-l facă ginere şi l-a îndemnat a nu mai pregeta să- 
] ucidă. 

— Aşa ţi-a spus Vasile-vodă? întrebă Şevach cam neîncrezător. 

— Pui la îndoială spusele mele? Cine să ştie mai bine ca el? 

— Oi, vei, dar cum poţi crede cuvintele acelui vulpoi? 

— Bagă de seamă cum vorbeşti, târâtură! 

— Asta-i o mare laudă, măria-ta. Înseamnă deşteptăciune şi domnul 
Moldovei nu duce lipsă de aşa ceva, numai că nu trebuie să te încrezi 
orbeşte în spusa lui. 


— Poate că ai şi tu dreptate. Totuşi este limpede că ţâncul urmăreşte 
scaunul lui tătâne-său, iar Vodă i-ar da fata ca să-l potolească şi să-l supună 
ca ginere. 

— Păi dacă-i pribeag şi hoinar, muiere pe cap îi mai lipeşte? se 
nedumeri Şevach. Afurisită treabă, mai cu seamă că tocmirea unui ucigaş 
înseamnă o adevărată avere pentru un pârlit ca mine, se mai văicări evreul. 

— Nu te plâng eu pe tine! Dacă te-aş scutura, numai aur ar ieşi din 
tine! Cu spada, ori otrava, fă ce-i şti, numai să mă scapi de acel Mihnea şi 
pe fată s-o aduci teafără la laşi, deocamdată. Dacă izbuteşti asta, te umplu 
de avere, iar de nu, îţi scot maţele şi ţi le bag pe gât. Aşa să ştii! 

— Ar însemna să nu mai viu nicicând, fără isprava ce mi-o cere măria- 
ta, numai că eu poftesc să mor de bătrâneţe, printre ai mei, şi să mă hrănesc 
cu pâine, nu cu maţele mele. Am să fac tot ce porunceşti, numai că până 
atunci am şi eu o rugăminte: să îngădui pe vărul nevesti-mii, Moshe ben 
Avrum, să ţină o mică dugheană în Zaporoje. Nu-i mare lucru de capul lui, 
dar are o droaie de copii... 

— Bine! Asta se poate! Însă şi pe tine am să te răsplătesc, dacă faci 
treabă bună. 

— Să te audă bunul Dumnezeu din ceruri, măria-ta, şi să-ţi dea şi 
tinere de minte, că până atunci îi lungă vreme şi eu am să-ţi aduc o 
socoteală de toţi banii ce-i voi cheltui. Nu de alta, dar acuma sunt silit să mă 
împrumut... 

— Lasă, nu te mai văicări atâta! Ştiu eu că ai s-o scoţi la capăt cu 
toate. Acuma nu mai pierde vremea, şi vezi de fă treabă ca lumea! 


Dar Şevach lipsi mai puţin decât s-ar fi aşteptat hatmanul, care se trezi 
cu el pe nepusă masă, după numai o lună de zile. 

— Ai făcut ceva? îl întâmpină Timuş, nerăbdător. 

— Tot ce-ar fi trebuit. 

— Ai scăpat domniţa? 

— N-am avut cum, fiindcă de acum trei luni se află la laşi Dar nici 
acolo n-a dus-o prea rău. Ce robie?... Ce ostatecă?... 

— Să mă fi minţit oare hospodarul?! 

— Nu de tot. Jupâniţa a fost la Țarigrad, ca zălog, dar nu la sărai. 

— Dar pe acel ticălos l-ai ucis? 

— De ce sa moară, când îi atât de tânăr şi frumos? 

— Tu îţi baţi joc de mine, câine? ridică Timuş pumnul. 


Şevach se dădu speriat înapoi şi întinse braţele în semn de iertare. 

— N-ai spus măria-ta că nu trebuie să se însoare cu domniţa 
Ruxandra? Nici n-are să fie nuntă! Băiatul n-a gândit vreodată la aşa ceva. 
Mai mult chiar, din câte am aflat, ar cam da târcoale unei surori de-a 
sultanului, aşa că nici gând să mai vie la laşi, câtă vreme ar putea ajunge 
mare dregător la Poartă. Pentru ce să mai fi dat atunci banii de pomană? Ar 
fi fost numai o risipă în vânt, aşa că l-am lăsat în pace. 

— Cum s-ar zice, n-ai făcut nimic! Te pomeneşti că mai vrei şi răsplată 
pentru asta? 

— Dar ce, eu am dorit să mă plimb pe la Țarigrad? De asta îmi ardea 
mie? 

— Te-ai întâlnit cu neamurile tale cele spurcate şi aţi mai pus la cale 
alte blestemăţii, îl repezi Timuş. 

— Atâta bine să văd, dacă am rude în afară de Zaporoje. Am bănuit eu 
că n-am să mă îmbogăţesc... 

— Bine, bine! Lasă că ai să capeţi! făcu din mână hatmanul. 

— Cu atât mai bine, căci o să mai ai trebuinţă, măria-ta, şi de un olăcar 
la Iaşi, ori în Lehia. 

— Pentru ce?! 

— Vasile-vodă a căutat să-ţi facă duşmani la Țarigrad, punându-te 
împotriva beiului pribeag. Acesta este foarte îndrăgit la Poartă şi, ucigându- 
|, ai fi stârnit ura tuturor prietenilor tânărului. În răstimp, hospodarul îşi 
caută ginere prin Lehia. 

— Cuuum?! De unde ştii? 

— De la un alt văr de-al nevesti-mi, Dumnezeu s-o ţie, care are multe 
neamuri şi unul ştie una, altul alta, şi aşa se leagă toate. 

Timuş începu a-şi muşca buza, semn că mânia îi dădea târcoale şi 
atunci simţea nevoia de băutură, ca să se astâmpere, Şevach îl cunoştea prea 
bine, aşa că se uită speriat primprejur, ca să vadă cum ar fi putut să plece la 
vreme. Spre uimirea lui, hatmanul strânse pumnii, oftă şi rosti domol, de 
parcă ar fi fost un copilandru vinovat de vreo năzbâtie. 

— Tu ce-ai face în locul meu? 

Faţa evreului se lumină pe dată. Scăpase! 

— Ce poate să facă un flăcău tânăr şi viteaz ca măria-ta? răspunse el 
repede. Să te duci la laşi şi s-o ceri de nevastă! Ce alta ai vrea? Să mă duc 
prin Lehia de astă-dată, dacă hospodarul îţi va mai îndruga altă poveste? 

— Tu crezi că el a minţit anume? 


— Să fii sănătos, măria-ta, câte îndrugă regii şi prinții... 

— Nelegiuitule! sări Timuş. Eu... 

— Da” ce, măria-ta eşti rege? Eşti mai presus decât ei! Ca hatman al 
vitejilor cazaci, te înfăţişezi voievodului şi-i ceri fata. Scurt şi fără tertipuri. 
Ţi-o dă? Bine! Nu? O înşfaci pe codană şi pe aci ţi-e drumul! 

— Măi, frăţioare, tu ştii că ai dreptate? Ce-mi trebuie mie ocolişuri, 
câtă vreme ar trebui să mă port căzăceşte. Măi, iudă, ai merita să te pup, că 
m-oi clăti mai apoi cu rachiu! izbucni Timuş voios nevoie mare. 

Scotoci într-o ladă, de unde scoase două pungi pe care le tinse lui 
Şevach, fără să-l mai sărute. 

— Te plătesc pentru sfatul ce mi-ai dat şi nu că te-ai vânturat pe la 
Țarigrad, unde n-ai făcut nicio brânză. 

— Zii, măria ta, că-mi dai pentru ce-i pofti, numai bani să fie, râse 
evreul înşfăcând aurul. Dumnezeu să te răsplătească înmiit şi eu, robul 
nevrednic al măriei-tale, mă leg cu jurământ să te slujesc orişicând îmi vei 
cere. 

— Cu plată, nu? rânji Timuș. 

— Altminteri se poate, stăpâne? făcu mieros Şevach. Doar unu-i 
vulturaşul nostru cel milostiv, faima cazacilor... 

Rămas singur, Timuş simţi nevoia să-şi „clătească mintea” ca să poată 
gândi, aşa că apucă o ploscă cu samahoancă şi trase cu sete. leşi apoi în 
cerdac, de unde putea să cuprindă cu privirea întreaga aşezare a cazacilor de 
la gurile Niprului. Încercă să-şi închipuie cum ar arăta frumoasa domniţă 
alături de el... Trebuia să-şi facă o casă mare şi frumoasă, chiar pe malul 
apei, într-un zăvoi unde păsările aveau să le încânte auzul din primăvară 
până toamna târziu. Şi apoi, unde se mai găseau atâtea privighetori, cinteze 
şi mierle, ca pe la ei? Avea dreptate jidovul, sfătuindu-l să se ducă de-a 
dreptul, căci vicleanul moldovean ar fi fost în stare să-l păcălească din nou. 
Va încărca patru căruţe numai cu daruri pentru mireasă şi socri, ca să le 
arate că nu era cu nimic mai prejos ca ei, căci iscoadele de la Iaşi îi 
povestiseră deseori despre pohfala cu care se înconjura hospodarul. N-avea 
să i se înfăţişeze ca un cazac pârlit. Gândurile îi fură însă oprite de ivirea 
unui oştean, care se prăvăli gâfâind la picioarele lui. Se vedea cât-colo că 
străbătuse cale lungă şi că vestea nu îngăduia zăbavă, căci venea din cetatea 
de scaun a Moldovei. 

— Ce s-a întâmplat? întrebă îngrijorat Timuş. Nu cumva a murit 
jupâniţa... 


— Mai rău, tătucule! Până să ajung eu aici, cred că la laşi au şi sosit 
peţitorii lui Rakoczy. 


PRIETENII PADIŞAHULUI 


CU TRECEREA ANILOR, TÂNĂRUL MIHNEA s-a desăvârşit în 
mânuirea armelor şi ser Rodolfo l-a sfătuit să-şi cumpere spada aceea 
venețiană, căruia Kenaan-paşa i-a zis „yulyii”, dar prinţul tot „năpârca” îi 
zicea, pe limba lui. De atunci năzuia după o încăierare adevărată şi începu 
să iasă noaptea, doar de va da peste una pe lângă ruinele vechiului oraş de 
altădată. Nu peste multă vreme, avu noroc să audă zăngănit de săbii şi văzu 
bătăuşii căutând să se ascundă pe după zidurile dărăpănate, ca să cadă în 
spatele celui atacat. Nu mai încăpea îndoială că tâlharii năpădiseră patru 
împotriva unuia singur. Acesta se ţinea destul de bine cu iataganul şi 
ticăloşii nu prea se înghesuiau să se apropie, decât pe la spate. Era vădit că 
nu va putea ţine piept duşmanilor prea multă vreme, aşa că Mihnea îi sări în 
ajutor, fără să se mai întrebe de partea cui era dreptatea. 

— Şacalilor! Nememicilor! Aşa ştiţi să vă bateţi? Ia poftim! 

Nu atât faptul că se văzură loviți pe neaşteptate, cât mai ales iscusinţa 
noului venit îi băgă în sperieţi pe tâlhari. Străinul parcă ar fi fost un vrăjitor, 
aşa făcea să le arunce spada din mână, ba îi mai şi înţepa din când şi când, 
de parcă n-ar fi vrut decât să-i facă de ruşine. În mintea lor nu se îndoiră că 
însuşi şeitan sărise în ajutorul celui pe care voiau să-l ucidă, aşa că fugiră 
înspăimântați, pierzându-se pe întortocheatele uliţi. 

— Eşti teafăr, efendi? întrebă Mihnea apropiindu-se de necunoscut. 

— Mulțumită domniei-tale, răspunse acesta. Dar ce văd? Eşti tânărul 
nostru prieten... Mihaly, parcă. 

— Mihnea! răspunse beyul şi se aplecă asupra lui, ca să-l vadă mai 
bine. Şi domnia-ta nu eşti altul decât însuşi Emirguneoglu, de nu mă-nşel. 
Ia te uită ce întâmplare! Ce-ai păţit? 

— Cât pe ce să mă omoare. 

— Hoti? 

— Tot una! Ucigaşii şahului Persiei, care ar da oricât să mă trimită în 
sânul lui Alah slăvitul. Din pricina domniei-tale nu au izbutit decât să-mi 
cresteze braţul, aşa că-ţi vor purta pică, bagă de seamă. 

— Să poftească! se fuduli Mihnea şfichiuind văzduhul. Abia îi aştept! 
Dar... ce ai? Văd că abia te ţii pe picioare. Ai pierdut mult sânge. Unde-i 
rana? Ori mai bine să te duc acasă? 


Emirguneoglu se învoi bucuros, dar Mihnea îşi dădu seama că 
slăbiciunea rănitului se datora nu numai încăierării, ci şi mirosului de butoi 
ce răbufnea din el. Totuşi nu-l lăsă singur şi, cu chiu, cu vai, ajunseră la 
emir. Acesta se rugă de el să rămână şi peste noapte, căci s-ar fi putut ca 
ucigaşii să-l mai calce o dată şi nu se putea încrede pe deplin în slujitorii ce- 
i avea. Aşa se face că Mihnea adormi în culcuş străin. Poate că din pricina 
asta a avut şi visul acela ciudat, în care sultanul însuşi o aducea pe sora lui 
Hanzade, de mână, ca să i-o dea de soţie. Apoi se făcea că în fruntea unei 
oştiri strălucitoare a alungat nişte oameni urâţi şi păroşi, dintr-o ţară a cărui 
rege a şi ajuns... 

În dimineaţa următoare fu poftit de un rob la patul gazdei, care nu se 
putuse ridica din pricina rănii căpătate peste noapte. 

— Am ţinut mult să-ţi mulţumesc încă o dată pentru că mi-ai scăpat 
viaţa şi, fiindcă un imbrohor m-a poftit să-l urmez la sărai, am să te rog să 
mă însoţeşti. Trebuie să afle şi sultanul, iar tu ai să fii martor. 

Tânărul ştia că acasă la el treburile mergeau de la sine, prin iscusinţa 
lui Modzali-vătaful, iar o întâlnire cu padişahul nu putea decât să-i fie 
folositoare, aşa că se învoi. 

Rămase uimit de uşurinţa cu care pătrunseră chiar în iatacul 
padişahului, iar acesta îi primi de parcă ar fi fost un om de rând. Totuşi, cei 
doi se ploconiră până la podea, sărutându-i poala veşmântului, după care 
E.mirguneoglu îşi povesti păţania. 

— Fii pe pace! Am să-i jupoi de vii pe vinovaţi. 

— De n-ar fi fost tânărul nostru bey să mă scape, nu m-aş mai fi 
înfăţişat astăzi luminăţiei-tale. 

— Îl cunosc! făcu sultanul zâmbind binevoitor. Socoteam că este unul 
dintre prietenii noştri, dar, după câte am auzit, ţine mai mult la iubita mea 
mamă. Nu-i aşa? 

Mihnea înghiţi un nod, fiindcă nu ştia câte va fi aflat împăratul, aşa că 
rămase tăcut, în aşteptare. 

— Apoi, mai am de îndeplinit o datorie faţă de el, căci a fost printre 
puţinii care au cutezat să mă înfrunte. Ce zici? 

— Este un mare viteaz, se băgă emirul. A dovedit-o şi sub ochii mei. 

— Dacă şi tu o spui, râse Murad, care era tare voios în dimineaţa 
aceea, atunci vă cred pe amândoi. Numai că ar trebui să-l răsplătim cum se 
cuvine. Vrei bani? 

— Am, prea-bunul meu stăpân, răspunse de astă-dată Mihnea. 


Apoi îşi luă inima-n dinţi şi o spuse răspicat: 

— Dacă marea bunătate a strălucirii-tale, umbră a lui Alah pe pământ, 
se revarsă asupra mea, atunci fă ca să capăt ceea ce mi se cuvine. 

— Ce anume?! 

— Eu sunt feciorul acelui Radu Mihnea, care ţi-a fost cu mare credinţă 
până la moarte, şi aş fi îndreptăţit la moştenirea lui. 

— Te pomeneşti că vrei vreuna din cele trei ţări a ulacilor? Am ghicit? 

— După credinţa ce ţi-o port, luminăţia-ta, stăpânul stăpânilor, socot 
că am dreptul asupra tuturor, mai ales că sunt şi de spiţă basarabă, şi 
Corvină, şi cu sânge muşatin. 

— Nu ştiu despre ce este vorba, se băgă iar Emirguneoglu, dar, dacă el 
spune, aşa trebuie să fie. Mă rog şi eu pentru el! 

Sultanul încetă a zâmbi şi îşi netezi barba, aşa cum avea obiceiul când 
se afla în încurcătură. Rosti apoi domol: 

— Ce vrei tu, nu-i cu putinţă. Ulacii sunt nişte trăsniţi, care nu pot sta 
laolaltă. A mai vrut un bey să-i strângă, dar până la urmă l-au ucis. 

— Da! se băgă Mihnea, fără să-şi dea seama că-i lua vorba. Numai că 
austriecii au fost ucigaşii, şi dacă l-ar fi lăsat în viaţă azi ar fi fost acolo o 
ţară puternică. 

— Dar nu şi supusă mie, beyule! ridică vocea padişahul. Tot mai bine 
să rămână despărțite. Tu n-ai decât să te hotărăşti pentru una din ele şi să-i 
spui sadrazamului că asta-i voinţa mea, să te căftănească domn. 

Se înţelege că nu a putut pleca pe dată, iar atunci când s-a dus la 
marele vizir ca să-i spună porunca padişahului acesta nu mai era la sărai. 
Nu s-a îngrijorat şi şi-a zis că avea să vină în altă zi, dar o săptămână 
încheiată nu izbuti să dea de el. Apoi i s-a mai închis şi poarta în nas, 
nemaifiind lăsat să intre după cum îi era voia. Kenaan-paşa îi spuse că toată 
pricina era aurul împins la palatul marelui vizir de cei doi domnitori de 
peste Dunăre, ori iţele ţesute de oamenii lui Rakoczy. Nu-i mai rămânea 
decât nădejdea în noul său prieten, Emirguneoglu, care ar fi putut să-l ducă 
iarăşi la sultan şi să i se plângă. Acesta îi spuse că padişahul hotărâse ca în 
cea de a 24-a zi a lui Sevval ul-mukerem să-şi adune prietenii în casa lui 
Silahdar Mustafa-paşa, pe la care nu mai trecuse de mult. Asta însemna 8 
februarie 1640, zi ce avea să rămână de pomină, dar Mihnea nu putea acum 
să ştie. 

Mare fu bucuria revederii, nelipsind nici Bianchi, nici Yar Ali-han şi, 
se înţelege, nici emirul, cu tânărul său prieten. Padişahul însă era tare 


schimbat în rău, lipsindu-i cu totul veselia chefliului de altădată. 

Se întinsese masă mare, cu bucatele cele mai alese, dar şi cu vestitele 
băuturi de atunci. Ispita fu prea mare şi, cu toate că Murad se ţinu cât putu, 
în cele din urmă nu se rabdă să nu guste din pocalele care-i făceau cu 
ochiul. În scurtă vreme se chercheli, ba îi reveni şi roşeaţa obrazului şi, 
după cum îi era obiceiul, se făcu tare damic: 

— Pe tine, scumpule Bianchi, te fac stăpânul Veneţiei! hotărî el, cu 
toate că n-ar fi putut să poruncească în cetatea sfântului Marcu, nici dacă ar 
fi fost treaz. Ție, urmă el apucându-l pe după gât pe emir, am să-ţi dau 
întreaga Persie, cu şah cu tot. Fă ce vrei cu el! 

Nici Mihnea nu fu uitat la această „pomană de betiv”: 

— Tu ai să fii beylerbeyul celor trei ţări... cum naiba se chemau 
odinioară?... 

— Dacia! răspunse Mihnea pe dată. 

— Aşa! Tu ai să fii stăpânul lor, dar supus cu credinţă sultanului, care 
are să fie... Silahdar! 

Cât erau de ameţiţi, toţi făcură ochii mari auzind aceste vorbe, dar mai 
cu seamă Mihnea, care-şi închipuise într-o vreme că aiurelile sultanului ar fi 
putut prinde viaţă. 

— Ce vă holbaţi la mine? se răsti Murad-khan. Eu poruncesc şi poftesc 
ca Silahdar să fie sultan, de îndată ce mor eu! bătu el cu pumnul în masă. 
Toată seminţia lui Osman îi putredă şi trebuie să crape toţi cei din neamul 
lui. Eu am să vă las, că-mi simt sfârşitul... 

— Nu se poate, mult iubitul meu stăpân, sări gudurându-se Silahdar- 
paşa. 

— Ba da! Aşa am hotărât, aşa să faceţi! Vreau să-mi aduceţi chiar aici 
leşul frăţiorului meu Ibrahim, ca să nu-ţi mai stea ţie în cale, sultanule, ce- 
mi vei urma mâine dimineaţă! Aduceţi călăul ca să poruncesc chiar eu 
moartea lui! 

Începuse să se înfurie şi vinele tâmplelor i se umflaseră mai să-i 
plesnească, iar dacă i-ar fi stat careva împotrivă, în acea clipă, îşi 
primejduia capul. De altfel chiar gazda avea să-i facă placul, surâzându-i 
gândul de a pune mâna pe putere. Şi nu întâmplător îi venise asta în minte 
sultanului beat, căci i s-a şoptit din vreme, de către însuşi Silahdar-paşa, că 
el ar putea fi singurul lui urmaş de nădejde. Aşa că pe dată a şi trimis la 
sărai după gâdele Kara Ali, ca să se înfăţişeze degrabă padişahului. 


Dintre toţi cei de faţă, nu numai gazda îşi păstrase mintea limpede, ci 
şi tânărul bey ulac, care îşi zise că sosise clipa să se arate ascultător 
poveţilor lui Kosem. Nu atât pentru ea, dar, dacă murea împăratul, celălalt 
ar fi înlăturat-o pe valide şi atunci cu greu şi-ar mai fi împlinit dorinţa lui 
atât de arzătoare. Dacă nu mai era Murad şi mamă-sa ar fi scăpat datorită 
lui, atunci de bună-seamă că izbânda ar fi fost de partea lor. 

Socotind în minte cele de mai sus, Mihnea se furişă tiptil din casă, 
încalecă pe cel dintâi cal găsit la îndemână şi într-un galop nebun se duse la 
sărai. La poartă arătă inelul sultanului şi i s-a îngăduit intrarea fără nicio 
piedică. Apoi şi darussade îi deschise uşile şi astfel putu să ajungă în faţa lui 
Kosem, pe care o sculase din somn. 

— Arde saraiul? A izbucnit ciuma? întrebă ea nemulțumită. Ce s-a 
întâmplat? 

— Prea-luminată şi înţeleaptă mea stăpână! căzu Mihnea în genunchi. 
N-aş fi cutezat, dacă n-ar fi în primejdie viaţa slăvitului nostru sultan. Acum 
este la Silahdar... 

— Atunci îi beat! făcu scârbită Kosem. 

Totuşi îl ascultă pe Mihnea şi, când acesta isprăvi în câteva cuvinte, 
sultana clătină capul zicând: 

— Toti cei de acolo nu fac nici două parale, dar ticălosul de Silahdar ar 
fi în stare să ne joace vreun renghi. Bine ai făcut că mi-ai dat de ştire! 

Miji ochii somnoroşi, căutând să-l străpungă cu privirea printre gene, 
dar tânărul nu clinti. Răspunse doar: 

— Călăul s-ar putea să fie pe drum... 

— Că bine zici! Dă fuga şi opreşte-l! Spune-i că am poruncit eu să mă 
aştepte în arz odasi. 

Tânărul se răsuci pe călcâie şi o luă la fugă, sub ochii uluiţi ai 
paznicilor, şi chiar la poarta cea mare Kara Ali era pe cale să încalece, ca să 
împlinească porunca sultanului. 

— Cellat efendi, gâfâi Mihnea. Prea-slăvita noastră stăpână, Kosem- 
sultana, pofteşte să-ţi vadă faţa acum, pe dată, în arz odasi. 

Gealatul se uită nedumerit către trimisul lui Silahdar-paşa, apoi la 
Mihnea şi spuse: 

— Nu mai înţeleg cine mă cheamă... 

— Ba-i limpede Luminăţia-sa padişahul a sosit acasă, unde se află 
acuma împreună cu valide şi pofteşte să te vadă numaidecât. 


Slujitorul lui Silahdar-paşa nu prea ştia despre ce era vorba şi la rândul 
lui fu uimit că sultanul ajunsese mai repede decât el, căci îl ştia că rămăsese 
la stăpânul lui. Dădu din umeri şi astfel Kara Ali nu mai pregetă, ci se duse 
cu Mihnea. 

În arz odasi intră însă numai singur, şi i se păru că cineva trăsese un 
zăvor pe dinafară. Oricât era de călău, simţi un fior, mai ales că, atunci când 
bătu cu pumnii în uşă, nu-i răspunse nimeni. 

Acasă la Silahdar-paşa pregătirile erau în toi, căci acesta trimisese 
vorbă pe la toţi prietenii lui să se adune în grabă mare, şi aproape întreaga 
ogradă era plină de oşteni. Sultanul, istovit de băutură, se trântise cu capul 
pe masă, nevrând să se întindă în pat, iar cei din jur se uitau cam neliniştiţi 
la gazdă. Deodată Murad îşi săltă tot corpul şi răcni ca un leu: 

— Acum! Aici! Vreau leşul lui Ibrahim! Ce mai aşteptaţi? N-am 
poruncit eu să... 

Se clătină şi apoi căzu ca un buştean. Cei care se repeziră să-l sprijine 
se opriră înspăimântați, căci marele sultan murise. 

— Suntem pierduţi! îngăimă Ali Yar-han. Să fugim! 

— Nu încă! Mai rămâneţi! porunci Silahdar, fulgerându-i cu privirea. 
Dar unde-i tânărul ghiaur? se uită el în jur. 

— O fi la umblătoare, răspunse Emirguneoglu, care, deşi abia se mai 
ţinea pe picioare, parcă mai înţelegea câte ceva. 

— Căutaţi-l! se răsti gazda la ei. Nu cumva să ne fi vândut! Când a 
plecat din odaie? 

Toţi dădură din umeri, dar niciunul nu se îndupleca să se mişte după el. 
Nu pentru multă vreme, căci se înapoie slujitorul trimis după gealat şi le 
spuse că beyul însuşi îl dusese pe Kara Ali la Kosem. 

— Nemernicul! scrâşni Silahdar-paşa. Dar şi mai prost am fost eu, că 
l-am îngăduit între noi. Cine l-a adus aici? 

— Sultanul, bâigui Bianchi. 

— Acum putem fugi? întrebă Ali Yar-han, ai cărui aburi de beţie i se 
risipeau de teamă. Scorpia ne mănâncă de vii pe toţi! 

Fără să mai scoată o vorbă, fiecare căută să se facă nevăzut, iar cei din 
curte, de cum auziră câte ceva, o şi luară la picior, ca nu cumva să fie găsiţi 
în preajmă. Bostangii nu mai găsiră decât leşul sultanului, pe care-l ridicară 
şi-l duseră la picioarele validelei. Aceasta îl privi fără să scoată măcar o 
lacrimă, după care săltă capul şi rosti rar: 


— Padişahul nu este mort! Un împărat nu moare niciodată! Trăiască 
împăratul! Viaţă lungă să hărăzească slăvitul Alah, măritului nostru sultan 
Ibrahim-khan! 


SOCRU CU DE-A SILA 


DUMNEALUI KEMENY IANOS, sfetnicul de taină al alteţei-sale 
serenisime Rakoczy Gyorgy, se afla de vreo două săptămâni la laşi, însă, cu 
toate că ceva se zvonise, Timuș află adevărul abia la Soroca. Nu putea crede 
că nu venise în petit, însă inima îi era muşcată ca de un şarpe chiar dacă 
pârcălabul cetăţii îi spusese cu totul altceva. Tot acolo află că printre 
însoțitorii ungurului se aflau şi câţiva oşteni tineri, mai cu seamă un căpitan 
bănăţean, care cerceta prin târg să dea peste vreun bătrân care să fi luptat la 
Ţuţora, sub Gaşpar Grazziani. „De ce oare”? îşi muncea mintea Timuș. 

Fiindcă îi luase pe vechii lui prieteni, în frunte cu atamanul Sidorenko, 
la un popas se strânseră cu toţii să hotărască ce să facă, întrucât erau prea 
puţini ca să se apuce de bătaie. 

— Prin vicleşug, tătucule, îşi dădu părerea Arkaşa. 

— Ar fi trebuit să-l iau cu mine pe iuda acela de Şevach, zise Timuş. 
El ne-ar fi scos din încurcătură. 

— Păi, dacă ungureanul lui Kemeny caută pe unul de la Ţuţora, n-are 
decât să mă găsească pe mine! făcu Ivanco Druşin, un cazac căruia 
începuseră a-i albi tâmplele. 

— Da” ce, tu ai fost acolo? îl repezi Timuş. Nici nu erai pe lume 
atunci. 

— Parcă el are să ştie? Îl ademenesc eu, că doar n-are să mă caute de 
dinţi. Lasă pe mine! 

— Şi pe urmă?! întrebă neîncrezător Timuş. 

— Văd eu ce caută ei la Iaşi, că doar nu de florile mărului vor fi venit. 

— Afurisită treabă! scuipă Sidorenko. 

Neavând altceva mai bun de făcut, se învoiră cu părerea lui Druşin şi, 
de cum ajunseră la Iaşi, se şi puseră în căutarea lui Lazăr Borlovan, căci el 
s-a dovedit a fi căpitanul lui Kemeny, despre care era vorba. Numai că 
împreună cu el se mai afla şi hotnogul Ion Bălgrădean, cu care legase o 
strânsă prietenie, aşa că oamenii lui Timuş trebuiră să-i atragă pe amândoi 
în capcană. 

Treaba n-a fost prea grea, fiindcă bănăţeanul se arătă bucuros de 
întâlnirea cu „cazacul cel bătrân”. Din păcate însă, când să plece fu chemat 
la Kemeny şi, ca să nu-i scape cumva, îl trimise pe Bălgrădean să-i ţină de 
vorbă până ce avea să vină şi el. Întâlnirea urma să aibă loc în casa unui 


moldovean care putea vorbi căzăceşte şi unde îl aşteptau Sidorenko şi încă 
vreo patru cazaci. 

De cum păşi pragul, Bălgrădean fu pocnit pe la spate şi se prăbuşi în 
nas la picioarele atamanului. 

— Nu-i bine, tătucule! îl dojeni Druşin. Trebuia să-l fi luat cu vorbă 
bună. 

— N-ai teamă! De frica schingiuirii, omul spune şi ce nu vrea! De ce 
să ne pierdem vremea cu el? 

— Dar nici măcar nu-i căpitanul pe care-l voiai, zise şi Vania, care-l 
adusese. 

Sidorenko căscă ochii şi izbucni: 

— Atunci pe cine dracu ai adus? 

— Pe un oştean de-al lui. 

— Dar nu aşa ne-a fost vorba, se înfurie mai rău atamanul. Bălgrădean 
începu a da semne că-şi vine în simţire şi Druşin îl arătă cu degetul, după 
care spuse lui Arkaşa: 

— Vom spune că l-am asemuit cu cineva şi poate că-l păcălim. 

— În răstimp îi vine şi căpitanul şi ne găseşte cu ăsta la podea, nu se 
lăsă Vania. 

Pe dată se repeziră să-l ridice pe un scaun şi porunciră gazdei să le 
aducă nişte rachiu tare cu care-l frecară pe tâmple, dar îl şi siliră să bea. 
Văzându-l că deschide ochii, moldoveanul îi zâmbi mieros: 

— Să ierţi, domnia-ta, că, iacă, te-au asemuit cu cineva şi... aşa s-a 
întâmplat, dar nu cu răutate. 

— Ce să zic? făcu Bălgrădean frecându-şi ceafa. Dacă aşa se primesc 
oaspeţii pe la dumneavoastră... 

— Aracan de mine, se tângui gazda! Cum poţi să spui mata aşa ceva? 
lacă, flăcăii ăştia sunt cam iuți din fire şi unul dintre ei avea ceva socoteală 
mai veche cu un ardelean, iar acuma i s-a părut că domnia-ta ai fi. Fără să 
mai spună şi celorlalţi, te-a pocnit, mai înainte ca să poată fi ţinut. De altfel 
l-au şi izgonit de aici şi cei care sunt faţă se căiesc de cele petrecute. 

Acuma, fie că lovitura n-a fost prea puternică, fie că rachiul era gustos 
ca cel de pe valea Mureşului, Bălgrădean îi iertă pe cazaci şi, atunci când 
sosi, Borlovan îi găsi pe toţi cinstindu-se de parcă ar fi fost prieteni de când 
lumea. 

— Fraţilor! zise deodată Sidorenko, după ce şi Borlovan se 
aghesmuise. Vă văd oameni cinstiţi şi noi nu ştim să umblăm cu 


prefăcătorii, aşa că vom spune pe şleau ce vrem să aflăm de la voi. 

— Eu socoteam că noi eram aceia care trebuia să întrebăm, răspunse 
Bălgrădean, dar căpitanul îi făcu semn să-l lase pe el. 

— Tot aşa de cinstit o să vă răspundem. Dar mai întâi am pofti să ştim 
cine sunteţi!? 

Cazacii se uitară unii la alţii şi îşi dădură seama că ardelenii habar n- 
aveau de sosirea lor în laşi. Druşin socoti atunci să se arate mai viclean şi 
răspunse el pentru toţi: 

— Suntem oşteni în slujba dumnealui pan Stanislas Podolski, 
voievodul de Winiţa. 

— Păreţi mai curând cazaci! se băgă Bălgrădean. 

— Asta şi suntem! se fuduli Sidorenko. 

— Dar ce-aţi vrea să aflaţi? întrebă Borlovan. 

— Cu ce treburi pe la laşi? Nu cumva în petit la fata lui Vodă? 

— Noi? Da” ce? Suntem de nasul ei? râse Bălgrădean şi mai dădu de 
duşcă o stacană. 

— Poate... Kemeny? rânji Druşin. 

— Fii pe pace, îi însurat! dădu din mână Bălgrădean, care părea mai 
vorbăreţ, în vreme ce bănăţeanul asculta cu băgare de seamă. Gazda abia 
mai prididea cu tălmăcirea. 

— Deci nu-i rost de nuntă? îşi pierdu răbdarea Sidorenko. Ce s-o mai 
lungim, asta vrem a şti! 

— D-apoi, nu vă fie cu supărare, dar domniile-voastre credeţi că 
luminăţia-sa domnul general Kemeny nu are altă treabă decât să se ţină de 
peţit? Haida de! 

— Ce mai calea-valea? se băgă şi Vania. Tătucul nostru-i îndrăgostit 
foc de fata lui Vodă. Asta-i! 

— Să fie sănătos! râse Bălgrădean şi închină din nou, căci tare se mai 
simţea voios. 

Băură cu toţii, după care nu prea mai ştiură cum să se iscodească, până 
când Borlovan se lumină la faţă şi spuse: 

— Ce-aţi zice voi dacă însuşi stăpânul nostru, Kemeny, i-ar cere fata 
lui Vodă, pentru voi? 

— Cum aşa?! se nedumeriră cu toţii. 

— Nu pot să vă spun, dar aveţi încredere, căci mi-a dat ceva prin 
cap... 


— Şi mie, dar mai înainte de a veni domnia-ta, domnule căpitan, îi luă 
vorba Bălgrădean. 

Gazda trebui să-i desluşească mai amănunţit cele petrecute, căci 
hotnogul începuse a clipi cam des a somn. Borlovan îl apucă de braţ şi, 
multumind pentru găzduire, plecară amândoi, fără a mai fi însoţiţi. Se vedea 
cât-colo că Bălgrădean abia de mai putea călca. 

Nu acelaşi lucru l-ar mai fi spus cazacii când, după ce trecură peste 
câteva uliţe, tânărul oştean se înţepeni pe picioare, încât şi Borlovan se uită 
la el nedumerit. 

— Nu eşti beat?! se miră el. 

— Dintr-atât? râse celălalt. 

— Atunci?! 

— Nu-i lucru curat la mijloc! Nu pentru mine era lovitura aceea la cap, 
ci pentru domnia-ta. 

— Crezi?! 

— Păi, ce-ar fi avut cu mine? Şi încă ceva: ăştia trebuie să fie cazaci 
de-ai lui Timuş, care a sosit la Iaşi. 

— Au vrut să ne păcălească. 

— S-au crezut deştepţi, dar le arăt eu lor! 

— Cum? 

— Domnia-ta să faci ce te-ai legat. ÎI rogi pe domnul general să pună o 
vorbă bună pentru stăpânul lor... 

— Timuş? 

— Da” de unde! Pan Stanislas Podolski, voievodul de Winiţa. Nu aşa 
au spus chiar ei? 

Borlovan izbucni în râs. 

— Eşti dat naibii, măi frate! Mi-ar place să văd ce-ar zice aceşti isteţi 
când Kemeny i-ar vorbi lui Vodă despre leah! 

Sfătuit de Bălgrădean, căpitanul Lazăr nu-i spuse tot adevărul 
stăpânului său, în vreme ce cazacii se întrebau la rându-le: „Dar, de fapt, ce- 
am aflat?” 

Ducându-se de-a dreptul la Kemeny, ca să-i istorisească întâlnirea, însă 
fără să-i spună şi de bănuiala că era vorba de oamenii lui Timuş, bănăţeanul 
află de la general că Vodă îi poftise la un ospăț, la care urma să vină şi 
hatmanul. 

— Cel mai bun prilej ca să-i atrag pe cazaci de partea noastră! îi spuse 
vesel Kemeny. Eu, care am venit să pregătesc războiul împotriva Lehiei, mă 


întâlnesc, cum nu se poate mai nimerit, la voievodul Moldovei tocmai cu 
oamenii de care avem nevoie. 

Căpitanul Borlovan îi pomenise că stăpânul cazacilor, „voievodul de la 
Winiţa”, era îndrăgostit de fata lui Vasile-vodă, dar parcă nu-i venise la 
îndemână să-şi dea el cu părerea că acela n-ar fi altul decât Timuş. Kemeny 
însă o luă de bună şi adăugă: 

— Dacă şi voievodul acela leah îi face pe plac lui Lupu, şi ne ajută, 
atunci pot spune că Lehia va fi stăpânită de prinţul nostru şi n-am venit aici 
degeaba. 

Ospăţul fu pe potriva feţelor boiereşti, dar mai cu seamă a musafirilor. 
Vel-logofătul Gheorghe Ştefan, vel-vornicul Iordache Cantacuzino şi alţii la 
fel de simandicoşi se înfăţişară înveşmântaţi în stofe scumpe şi împodobiţi 
ca la curtea împăratului Persiei, atât de mult aur şi atâtea preţioase pietre 
străluceau în lumina făcliilor de ceară curată şi plăcut mirositoare. Aşa ţinea 
Vasile-vodă la ighemoniconul domnesc. Şi ca să fie şi mai mare pohfala, 
vorbeau între ei leşeşte, cei care ştiau, cu deosebire oaspeţii străini. Cu toate 
acestea Timuş părea că nu-şi găseşte locul şi arareori răspundea la vreo 
întrebare. Cum era obiceiul, partea femeiască nu se afla acolo, ci în iatacul 
doamnei, unde ronţăiau acadele şi râdeau din orice li se părea de haz. 

Mai către sfârşitul petrecerii, Kemeny socoti că n-ar fi rău să aducă 
vorba şi de viitorul ginere al lui Vodă şi rosti, închinând un pocal de vin: 

— Am auzit, măria-ta, că-ţi dai fata după pan Podolski de la Winiţa, şi 
asta mă bucură, căci îmi place tânărul. Să fie într-un ceas bun! 

De fapt, generalul nu-l văzuse niciodată pe acel voievod şi nici nu ştia 
dacă era tânăr ori bătrân, dar mai presus de toate nu s-a gândit la ce va 
spune Timuş, care înţelesese pe dată. Cel mai uluit fu însă domnitorul, care 
se uită nedumerit la Kemeny şi, bănuind a fi ceva meşteşugit anume în 
vorbirea sa, răspunse cam în doi peri: 

— De! Ştiu şi eu? 

Cazacul însă rămase cu gura căscată, de parcă ar fi văzut o arătare. 
Apoi se ridică furtunos de la masă şi, fără să scoată o vorbă, părăsi 
încăperea. Nu-şi adusese tovarăşii, ca să nu se dea în petec, dar şi aşa 
tulburarea lui fu văzută de toţi mesenii. 

— Ceva nu i-a fost pe plac, zise Vodă, puţin cam îngrijorat. 

— I s-o fi făcut greață de la mâncare, măria-ta, râse vel-vornicul 
Gheorghe Ştefan, care era în dreapta lui Kemeny. 


— Da” de unde! dădu din cap Vodă. Tare mi-e că s-a mâniat pentru 
cele auzite de la dumnealui pan generalul. Se ştie doar că lui tare îi cam 
place de Ruxandra mea, măcar că-i un cazac. 

— Dar nu un oarecare, spuse Kemeny, căruia îi păru rău că-l luase 
gura pe dinainte. E feciorul lui Bogdan Hmelnițki, măria-ta. 

— Tocmai de asta mă tem! răspunse scurt voievodul. 

Ridicându-se atât de vijelios, Timuş nu se opri decât între ai lui şi, 
apucându-l pe ataman de gât, îl scutură de credeai că voia să-i smulgă 
capul. 

— Bine, măi, vită cufurită! răcni el. Mi-ai împuiat capul că ungureanul 
are să pună o vorbă bună pentru mine şi... 

— Şi n-a făcut-o?! se miră Druşin, în locul lui Sidorenko, care n-ar fi 
putut răspunde. 

— A pomenit de nu ştiu ce leah din Winiţa, ticăloşilor! Beţivanilor! şi 
lăsându-l pe ataman se opinti să-i tragă o cizmă în fund celuilalt. Porcilor! 

— Nu se poate, batuşca! gâfâi Sidorenko. Îl spintec pe măgarul de 
căpitan! 

— El singur a zis c-o face, se băgă şi Druşin. 

— A făcut pe dracu! Şi-a bătut joc de voi, dar mai ales de mine. 

— Îi crăp capul! 

— Ba să faceţi bine să vă ţesălaţi şi să vă spălaţi rapănul de pe mâini şi 
să daţi cu ce-ţi şti ca să nu mai duhniţi a cal, după care vă înfăţişaţi 
voievodului şi-i cereţi fata de nevastă pentru mine. Vedeţi că vă trimit în 
peţit, cum s-ar zice, şi să vă purtaţi cum trebuie! 

— Aşa te vreau, sufleţele! sări bucuros atamanul şi-l sărută pe obraz. 
Acum mai vii de-acasă! Ce să mai umblăm cu tot felul de ocolişuri leşeşti? 

— Nu care cumva să mă răzgândesc eu şi s-o peţesc „căzăceşte”! 
mormăi el înciudat, după care ceru de băut. 

O ţinură apoi într-un chiolhan mai toată noaptea şi abia către ziuă îi 
trimise la culcare, încât chipeşii „peţitori” aveau să mai fie şi mahmuri, 
numai buni de pus pe ceartă. 

Când s-au deşteptat, şi-au turnat câte o cofă cu apă în cap, s-au 
pieptănat şi s-au stropit cu „marafeturi levantine” de miroseau de la o poştă 
a ambră şi mosc. Apoi îşi puseră câte o floare la ureche, altele în piept, 
dădură o duşcă de rachiu tare ca să se dreagă şi, făcându-şi o cruce mare, 
porniră către palatul hospodarului, ţanţoşi de parcă ei ar fi fost gineri. 


Când ajunseră acolo, care nu le fu mirarea văzând că nu se isprăvise 
petrecerea de cu seară. Adevărat că unii zăceau pe sub mese, horcăind cu 
nădejde, dar alţii, mai în virtute, în frunte cu vel-logofătul Ştefan, se 
strânseseră ciotcă în jurul voievodului şi al oaspetelui său, care abia se ţinea 
să nu adoarmă stând în jilţ. 

Cazacii pătrunseră fără a ţine seama de împotrivirea seimenilor arnăuţi 
şi dădură buzna în mijlocul odăii. Se închinară cu smerenie, întinzând mâna 
dreaptă în faţă, după cum era datina la ei, şi Sidorenko începu, cu voce cam 
dogită de băutură: 

— Cu sănătate şi bucurie am venit în casa măriei-tale, hospodarule, şi 
ne rugăm Celui de Sus să te dăruiască numai cu fericire şi viaţă 
îndelungată! 

— Mulţumesc, voinicilor, răspunse vesel Vodă, închipuindu-şi că 
fuseseră trimişi de Timuş să-şi ceară iertare pentru purtarea lui. Cu ce vânt 
pe la noi? 

— Cu veste bună, prea-milostive, căci viteazul şi neasemuitul nostru 
Timuş Bogdanici, feciorul marelui hatman al Ucrainei, fala creştinătăţii, îţi 
face cinstea să te aibă de socru. 

Se lăsă o tăcere de mormânt şi numai rânjetul din colţul gurii vel- 
vornicului arăta că-i fuseseră pe plac vorbele cazacilor. Voievodul, în 
schimb, îşi muşcă buza până la sânge din pricina neobrăzării cazacilor, şi 
tocmai de faţă cu Kemeny. Ca să nu le mai dea răgaz să spună şi altele, se 
ridică furios şi, arătând uşa cu degetul, răcni: 

— Afară! Strajă, dă-i afară pe nespălaţii ăştia. Căpitane Pădureţ, 
poftesc să-i duci până la Nistru, chiar acum, şi să-i azvârli din ţara domniei 
mele, ca pe nişte otrepe ce sunt! 

Trimişii hatmanului îşi traseră spadele şi, fără să le pese de ameninţare, 
întoarseră spatele, după care ieşiră plini de trufie printre seimenii ce se uitau 
la ei prostiţi. 

Kemeny, căruia îi sărise somnul, zise într-un târziu, privind către cei 
plecaţi: 

— De acuma, măria-ta, toate drumurile Moldovei nu mai pot duce 
decât spre Asfinţit. Gata cu Răsăritul! 

— Aşa a fost dintotdeauna, cinstite oaspete, răspunse Vodă mai 
domolit. Măcar că vrem noi au ba, întotdeauna munţii ne-au unit! 

Izgoniţi cu ruşine din laşi, cazacii nu mai zăboviră şi pe dată încălecară 
către casă, nu fără a fi însoţiţi din depărtare de oştenii lui Pădureţ. Aceştia 


răsuflară uşuraţi când îi văzură dincolo de Nistru şi se întoarseră tot într-un 
galop ca să dea seama de împlinirea datoriei. De fapt Timuș nici nu-i băgase 
în seamă, ci a trecut pe unde a vrut, fără să fie supărat cu ceva. 

De cum se văzu la Praguri, îl înştiinţa pe marele hatman de ruşinea 
întâmpinată la laşi şi căpătă încuviințarea să se răzbune. Făcu strigare la 
oaste şi vreo zece mii de cazaci se năpustiră asupra Moldovei ca lăcustele, 
pârjolind totul în cale. Nici tătarii nu mai făcuseră asemenea prăpăd ca 
furioşii cazaci. Băgaseră spaima în toată suflarea şi bieţii oameni fugeau 
deznădăjduiţi care încotro vedea cu ochii, numai să scape cu viaţă. 

Kemeny şi ai lui părăsiseră Moldova mai înainte, iar voievodul, auzind 
de prădăciunea căzăcească, îşi strânse pe fugă tot ce putu şi, luându-și 
doamna şi întreaga familie, se trase la adăpostul zidurilor Sucevei. Târgul 
Iaşului fu dat pradă focului, jafului şi siluirilor de tot felul. Cazacii aveau 
îngăduinţa să facă orice, şi nu era trebuinţă să li se arate cum. 

Lui Arkadie Sidorenko îi rămăsese gândul la frumoasa biserică a 
sfinţilor trei ierarhi, zidită de curând şi care strălucea la soare aidoma unei 
nestemate. 

— Este aur curat, tătucule! îi spuse el lui Timuș. 

— Fugi, batuşca, cu prostiile! Nu-i decât piatră vopsită! 

— Nicidecum! se împotrivi atamanul. O tăiem în bucăţi şi o împărţim 
la toată căzăcimea, căci e îndeajuns. 

Timuş dădu nepăsător din umeri şi Sidorenko o luă drept îngăduinţă de 
a o prăda, căci de biserici nu se prea legau ei, ci numai de odoarele din ele. 
Dar hatmanul îl opri: 

— Mai întâi sparge numai o bucată din ea şi, dacă o fi cum spui tu, a 
voastră să fie, dacă nu, daţi-i pace, că-i mare păcat de aşa frumuseţe s-o 
facem una cu pământul de pomană. 

Pe dată alergă la oamenii săi şi una-două fură cioplite câteva înflorituri 
de la ferestre, de care nu se puteau îndoi că n-ar fi fost de aur. Mare le fu 
însă dezamăgirea când dădură de moloz şi piatră. 

— Ptiu! scuipă Sidorenko înciudat. Asta e ca o muiere sulemenită în 
obraz, dar bătrână pe sub fustă. 

— Dar dacă am topi pojghiţa de aur de pe ea?! întrebă unul. 

— Să ştii că ai dreptate, se lumină atamanul. Să facem un foc zdravăn 
împrejurul ei şi n-avem decât să ne aplecăm să culegem avuţia. Nu de alta, 
dar să nu se spună că a trecut cazacul pe lângă aur şi i-a dat cu piciorul. Hai, 
vulturaşilor, adunaţi vreascuri! 


Curând, ruguri uriaşe înconjurară biserica, însă, în afara fumului care a 
înnegrit pereţii, nici urmă de ceea ce căutau. Mare le mai fu dezamăgirea şi 
numai câte unii mai răscoliră printre pietrele încinse, doar-doar de-ar găsi 
ceva, însă zadarnic. 

Apoi întregul târg, afumat şi prădat, fu părăsit, căci Timuş porunci 
urmărirea vicleanului hospodar „până-n pânzele albe”. Vestea aceasta 
ajunse şi în bătrâna cetate a Sucevei şi mare spaimă se băgă în cei adăpostiţi 
acolo, fiindcă puţina oaste moldovenească, strânsă în pripă, n-ar fi putut 
face faţă năvălirii. 

Cazacii ajunseră astfel în faţa zidurilor şi aproape că nu le veni a crede, 
văzând porţile larg deschise. Mai curând se gândiră la o capcană, dar însuşi 
voievodul îi întâmpină, de parcă nu s-ar fi întâmplat nimica între ei. Mai 
mult chiar, îl îmbrăţişa pe hatman ca pe un oaspete aşteptat, după care îl 
pofti în spătăria cea mică, unde măria-sa avea obiceiul să ţină sfaturi de 
taină. Acolo îi lămuri lui Timuş pentru ce se purtase astfel cu trimişii lui, 
care prea se sumeţiseră de faţă cu ungureanul Kemeny, şi asta nu i-a fost pe 
plac. 

— Eu le-am poruncit să fie cuviincioşi, se dezvinovăţi Timuş. 

— Nu pot să zic ba, dar n-au nimerit ceasul potrivit şi n-au ştiut să se 
poarte. Domnia-mea am poruncit atunci să fie izgoniți numai cei pe care i-ai 
trimis în peţit, dar nu şi pe tine, fiule, zâmbi cu înţeles Vodă, tutuindu-l. 

Cazacul se uită la el neîncrezător, după care întrebă: 

— Atunci, îmi dai fata? 

— De bună-seamă! Cine n-ar fi mândru cu un asemenea ginere? 

— Dar voievodul de Winiţa?! nu se lăsă Timuș. 

— Nu ştiu de unde s-a iscat bazaconia asta, dar acela îi un bătrân coclit 
şi de mult şi-a luat gândul de la partea femeiască. 

— E], poate, dar vreun fecior, nepot... 

— Nici vorbă! 

— De unde până unde a scos-o Kemeny, dacă n-ar fi fost ceva la 
mijloc? Şi mai ales pentru ce ai încuviinţat, dând din cap? 

— Doar n-ai fi vrut să-i spun că nimeni nu-mi cere fata? Tu n-ai spus 
nimic până atunci! De unde să-ţi ghicesc gândul? 

— Să fie într-un ceas bun, tată-socrule! chiui Timuș şi-l săltă în braţe, 
cât era de greu Vasile-vodă. 

Se răsuci cu el, mai să se prăvălească la podea, după care ieşiră 
amândoi să dea vestea cea bună. Apoi se duseră în odaia cea mare a 


spătăriei, unde îi aşteptau îngrijoraţi boierii veliţi. Aceştia se ridicară pe 
dată din jilţuri şi îşi îndreptară întrebător privirea spre el. 

— Să vă gătiţi de nuntă, boieri dumneavoastră, zise voievodul 
prefăcându-se a fi tare bucuros. Să fie înştiinţaţi şi musafirii noştri din afară, 
şi să fie poftiţi în cetate cu toată cinstea! 

De bună-seamă că jaful şi jalea aduse în ţară de „oaspeţii” lui Vodă nu 
puteau fi trecute cu vederea de către moldoveni, dar nu mai aveau ce face. 
Se aşternură mese întinse pe tot cuprinsul cetăţii, pentru cazaci, ca şi pentru 
localnici, care se veseleau împreună cu străinii, de parcă ar fi fost chiar 
nunta. Boierii şi feţele căzăceşti mai simandicoase însă chefuiau în sala de 
ospeţe a măriei-sale, şi nu s-ar putea spune că nu cu aceeaşi veselie, 
uitându-se tot necazul de până atunci. 

— Dragul meu ginere! zise deodată Vasile-vodă, luându-l pe după gât 
pe Timuş. Acuma, că suntem neamuri, îţi cer să te îngrijeşti de întreaga 
noastră familie. 

— Ce vrei să spui, măria-ta, tată-socrule? 

— Fiindcă tot eşti aici cu oastea, ce-ar fi să ne repezim să-l izgonim pe 
afurisitul de Matei din Târgovişte? Dacă apucăm să-l punem în locul lui pe 
Ştefăniţă al meu, m-oi descurca eu la Poartă! Ce zici? 

— Dar, după câte ştiu eu, coconul este numai un copil, şi încă nu prea 
răsărit... 

— Aşa-i, dar adevăratul stăpân tot eu o să fiu, şi socot că a cam venit 
timpul ca cele două ţărişoare, de aceeaşi limbă şi credinţă, să nu mai rămână 
dezbinate, ci să fie una. Cea de-a treia, Ardealul, are să ni se alăture, dacă 
Rakoczy ajunge crai al Lehiei şi noi avem să-l ajutăm. 

Timuş rămase pe gânduri, după care răspunse încet: 

— lacă, am stat şi am chibzuit, tată-socrule, că mai lesne ar fi să 
căpătăm moşie de la leşi, ori ruteni, care bucuroşi ţi s-or supune... 

— Nu-i tot una! se împotrivi domnul. Oamenii ăştia sunt fraţi de o 
parte şi de alta a muntelui, şi nu aiurea, cu alţii. Nu poţi sili la ham un bou 
cu un cal! 

— Atunci să-ţi fie pe voia măriei-tale, numai că mai înainte aş pofti să 
nuntim, şi pe urmă om mai vedea! răspunse Timuş, care se temea ca nu 
cumva hospodarul să-l ducă cu vorba. 

Ecaterina-doamna, soaţa lui Vodă, se ţinea tare semeaţă şi nici nu vru 
să audă de petrecere în altă parte, decât la laşi, aşa că aveau multe de 
rânduit pe urmele cazacilor. Aceştia se traseră potoliţi în corturi, ca nişte 


mieluşei, dar abia aşteptau să se repeadă şi asupra celeilalte ţări româneşti, 
despre care le pomenise ceva tătucul Timuş şi unde aveau să se căpătuiască, 
înapoindu-se la Zaporoje putrezi de bogaţi. 

Într-o zi însă Timuş avu iarăşi o bănuială şi, chemându-şi prietenii mai 
apropiaţi, li se mărturisi: 

— Nu ştiu ce mă face să cred că ceva încă este necurat! Mă tot 
gândesc la Kemeny. De unde să fi ştiut el de voievodul de la Winiţa, şi 
pentru ce a făcut legătura cu Ruxandra mea? 

Druşin se plesni cu palma peste frunte, după care izbucni în râs. 

— Te-ai ţicnit? Eu mă plâng şi nu pricep, iar tu... 

— Aşa-i, batuşca, se alătură şi Sidorenko, luminându-se la faţă. Ivanco 
are dreptate să râdă. Noi suntem vinovaţi de tot ce s-a întâmplat. 

— Cum aşa?! 

— Păi, atunci, la laşi, când ne-am întâlnit cu căpitanul ungureanului, 
noi l-am minţit că suntem în slujba lui Podolski, iar el, săracul, de bună- 
credinţă, aşa îi va fi cerut lui Kemeny, să vorbească de stăpânul nostru care 
este îndrăgostit de fata hospodarului... 

— Capete de harbuz ce sunteţi! se răsti râzând la ei Timuş. Trăsniţi 
prieteni mi-a mai hărăzit Cel de Sus! 

— Tu ţi i-ai ales, batuşca, dar Dumnezeu să ţi-i ţină, că tare te mai 
iubesc. 

Nici prin cap nu le putea trece cazacilor că toată încurcătura se datora 
ardeleanului acela înalt şi suriu la plete, Bălgrădean, care se răzbunase, căci 
nu suferise să-l creadă a fi prost. 


CRUNTA KOSEM 


AUZIND SPUSELE VALIDELEI, toată suflarea adunată în pripă în 
alay meydani începu a striga spre a-şi arăta bucuria pentru noul stăpân, cu 
toate că acesta nu se afla de faţă. 'Trăind mereu cu frica în sân că ar fi putut 
fi ucis, se încuiase pe dinăuntru într-o cuşcă cu gratii de fier, ca să nu poată 
pătrunde ucigaşii la el. Acest trai de fiară sălbatică a sfârşit prin a-i tulbura 
minţile şi mulţi ştiau aceasta, dar la fel de bine erau încredinţaţi că nu 
Ibrahim-khan avea să fie stăpânul, ci tot Kosem, ca şi până atunci. 

Darussade se dusese până la el şi, ploconindu-i-se cu umilinţă, începu 
a-i vorbi: 

— Prea-strălucitule padişah, stăpân al sultanilor şi umbra bunului Alah 
pe acest pământ, binevoieşte să te înfăţişezi robilor tăi, spre a-ţi jura 
credinţa ce se cuvine unui sultan ce ne eşti. 

— Minti, javră râioasă! Ucigaşule! Nu vreau să ies! Nu vreau să mor, 
că eu n-am făcut nimic. Vreau să mă fac derviş, aşa să-i spui slăvitului 
nostru sultan. 

— Dar tu ne eşti stăpânul, fiindcă fratele prea strălucirii-tale se află în 
grădinile lui Alah de acuma... 

— Mie daţi-mi pace! Am spus că nu-mi trebuie! Aici vreau să trăiesc! 
bătu din picior noul împărat. 

A fost nevoie să vină însăşi mama lui, Kosem, dar şi în faţa ei se 
înverşuna că nu se învoieşte să fie sultan şi că totul nu era decât o capcană 
de-a lui Murad. Atunci valideaua a poruncit să fie adus la cuşcă leşul 
fostului padişah. 

— Iată-ţi fratele, fiule! Ce mai poţi spune, când îl vezi fără suflare la 
picioarele tale? 

Ibrahim privi neîncrezător la mort, apoi o sclipire de judecată îi apăru 
în ochi, pentru scurtă vreme. Întinse mâna printre zăbrele şi trase mortul de 
mustață. Văzând că nu mişcă, îl apucă şi de nas, după care începu a bate din 
palme ca un copil, ţopăind prin cuşcă: 

— A murit! A murit! Ha, ha, ha, eu sunt padişah... da, da, padişah! 
Ha, ha, ha! 

Mihnea, care se afla în preajmă, îl privea cu amărăciune pe acest nou 
stăpân, în care nu-şi mai putea pune nicio nădejde de a mai căpăta domnia. 


Ce păcat că fostul sultan a pierit prea curând. Şi doar cu câteva ceasuri mai 
devreme răposatul îl făcuse „beylerbey al celor trei ţări româneşti”. 

— Să fie azvârlit hoitul în Bosfor, ca hrană robilor peşti! porunci 
Ibrahim, încumetându-se să iasă din cuşcă. 

— Ba nu, slăvite padişah, zise tăios Kosem. Se va face îngropăciune 
legiuită, după datină şi rang, pentru bunul tău frate, care, cu limbă de 
moarte, te-a lăsat urmaşul lui. 

— Aşa a zis el?! A vrut asta?! se miră sultanul. 

— Vezi-bine, stăpâne, altfel cum îţi închipui că ţi s-ar fi închinat 
mulţimea? 

— Ei, da! Să fie după cum ai spus, îngădui el cu multă umilinţă. Eu 
nu-i vreau răul! 

Ar mai fi adăugat poate şi altele bietul nebun, de nu l-ar fi scuturat de 
mânecă maică-sa, care era tare nemulțumită de felul cum se purta. Era 
ultimul urmaş al seminţiei lui Osman, care nu trebuia să se piardă în vânt, 
iar grijulia lui mamă se gândea că-i va aduce cât mai multe femei zdravene, 
ca să rodească din nou, cu fală, stirpea străbună. 

Aşa s-a şi întâmplat, căci în fiecare zi de Djuma, sau vineri, cum îi 
spuneau creştinii, i se aducea în aşternutul împărătesc câte o altă carâye, în 
afara nevestelor nigahli, adică legiuite. Strădania nu i-a fost în zadar şi 
fericirea de a zămisli sămânţa lui Osman căzu pe frumoasa 'Turhan, faţă de 
care se revărsă întreaga grijă a validelei. 

Degeaba încercase tânărul Mihnea să-i pomenească sultanei Kosem şi 
despre oful său, căci ea nu avea ochi decât pentru haremul feciorului său. 
De treburile împărăției acuma se ţinea mai mult marele vizir Kemankeş 
Kara Mustafa, care nu-l prea avea la inimă pe pribeagul domnişor. Pricina 
însă nu putea fi alta decât tot pungile cu aur ale domnitorilor români şi, cu 
toată averea pe care o avea, Mihnea nu se putea ţine în pas cu ei. 

Când socoti că treburile se mai rânduiseră, marele vizir se înfăţişă cu o 
plângere la Kosem: 

— Slăvită şi prea-luminată stăpână, iartă cutezanţa nevrednicului tău 
rob, dar nu mai aflu altă cale a mă descurca, în afara înţelepciunii 
strălucirii-tale. 

— Vorbeşte! zise măgulită sultana. 

— Măritul nostru padişah, Alah să-i hărăzească numai zile senine şi 
îmbelşugate, nu mai părăseşte haremul şi treburile împărăției lâncezesc. 


Solii altor împărați ar pofti să i se închine, dar n-au cui, şi multe altele, iar 
mai presus de toate acei tovarăşi de petrecere ai marelui Murad-khan... 

— Păi, mai trăiesc?! se miră Kosem. 

— Tocmai pentru asta am şi venit la picioarele strălucirii-tale, stăpână. 

— De vreme ce n-ai făcut nimic până acum, ce mai aştepţi! 
Surghiuneşte-i în Alep, Rhodos, ori în „casa repaosului”, unde ar fi cel mai 
nimerit, dar nu cumva să-ţi scape! 

Marele vizir se ploconi în semn că a înţeles, dar, după ce îşi drese 
glasul, adăugă: 

— Printre acei nemernici, luminăţia-ta, se afla şi tânărul pribeag ce dă 
târcoale pe aici şi n-am cutezat s-o fac fără să... 

— De Mihnea-i vorba? 

— Da, milostivă hatun. A fost nedezlipit de Emirguneoglu şi ceilalţi, 
care au sucit mintea bietului nostru stăpân răposat. 

— Te-nşeli, Mustafa-paşa! Acest „pribeag”, cum îi spui tu, este prea- 
credincioasa mea slugă şi poftesc a nu i se clinti nici măcar un fir de păr din 
cap. Te fac răspunzător, dacă păţeşte ceva! 

— Prea-bine, slăvită! se grăbi să încuviinţeze dregătorul plecându-şi 
din nou fruntea. N-am ştiut până acum, dar de azi înainte voi avea grijă eu 
însumi! 

— Şi să nu uiţi că poate veni la mine ori de câte ori pofteşte, ziua sau 
noaptea, şi nu care cumva să-l împiedici! 

— Nici n-aş cuteza, hatun valide, făcu marele vizir căutând să nu i se 
vadă nemulţumirea pe faţă. 

Venise cu gândul să capete încuviințarea uciderii acelui domnişor care 
le făcea griji voievozilor români, prietenii lui, dar nimerise cum nu se putea 
mai rău, căci de acum înainte trebuia să se îngrijească de viaţa lui. Nu 
bănuise că acesta nu era decât iscoada validelei, şi nu era bine să i se 
stârnească mânia cumplitei Mahpeyker, dacă voia să îmbătrânească în tihnă. 


MEDELNICERUL 


DUPĂ CE POPA ONU DIN PÂCLIŞA le-a pus cununiile pe cap şi cu 
glas tremurat le-a cântat „Isaiia dănţuieşte”, Vasile Dupoiul s-a crezut cel 
mai fericit om de pe pământ. Naş a fost Ion Bălgrădean, care ţinuse cu tot 
dinadinsul s-o facă pe grofoaică să-şi ţină făgăduiala, după care i-a dus tot 
pe ascuns până în ţinuturile secuieşti, de unde le-a fost îndeajuns de lesne să 
treacă munţii în Moldova. 

Acolo vremurile erau cam tulburi şi curtea domnească se afla la 
Suceava, unde poposiră şi cei doi soţi în drumul lor către Moldova. Dacă 
despre boiernaş se ştia că fusese cu ani în urmă medelnicer şi nu prea băgat 
în seamă, fata contelui Zota era îndeajuns de cunoscută şi îndeosebi 
Ecaterina-doamna a fost cea care a ţinut s-o mai vadă prin preajmă-i. 
Suzana i se înfăşa singură, căci soţul ei nu-i era deloc pe plac trufaşei 
prințese, cu toate că neamul Dupoiul îşi avea vechimea până în vremea lui 
Alexandru-vodă cel Bun, cum puţini boieri veliţi s-ar fi putut lăuda pe 
atunci. Nu-i vorbă că nici lui nu-i plăcuse soaţa lui Vodă şi nici nu vedea cu 
ochi buni prea desele poftiri ale Suzanei la curte, dar n-avea ce face. 

Rangul de medelnicer pe care îl avea nu era de lepădat, dar tânărul 
Vasile nu se împăuna niciodată cu el, căci aşa îi era firea şi nu s-ar putea 
spune că nu era îndrăgit de mulţi oameni cinstiţi din Moldova. Purtarea 
doamnei lui Vasile-vodă fu cunoscută în scurtă vreme şi mulţi erau aceia 
care ţineau partea medelnicerului. Unul dintre aceştia a fost şi dumnealui 
vel-paharnicul Neculai Mogâldea, care îl opri într-o zi şi-i zise de-a dreptul: 

— Mă mir de domnia-ta, boier Dupoiul, că te laşi încălcat în picioare 
de muierea arbănaşului. 

Nici măcar nu-i pomenise numele lui Vasile-vodă, ci îl luase drept un 
arnăut oarecare, cum de altfel îi era obârşia. 

— Eu n-am nimic cu ea, răspunse tânărul dând din umeri. Nici măcar 
nu m-a văzut vreodată şi nici eu n-am poftă să mă înfăţoşez la curte. Nu 
aştept decât să vină un frate de-al meu, căruia i-am trimis vorbă, şi ne-om 
duce acasă. Afurisit să fie cine o mai călca prin Suceava! 

— Vai de mine, boierule! se împotrivi paharnicul Mogâldea. Da” de ce 
să fugi? Neamul domniei-tale a fost vestit odinioară, şi de nu mă-nşel te- 
nrudeşti şi cu dumnealui Albotă-pârcălab de la Hotin, nu-i aşa? 


— Asta-i drept, dar eu nu vreau să cerşesc nimănui slujbă. Puţintel 
cam sfios, nu se îmbulzea ca alţii să ajungă vreun dregător mai însemnat, ci 
se mulțumea dacă era lăsat în ale lui, dar iată că Ecaterina-doamna se băga 
acuma, silindu-l s-o urască. 

— Lasă, pan Vasile, că o veni şi vremea noastră! făcu marele dregător. 
Deocamdată se sumeţeşte Vodă după biruinţa de luna trecută la Popricani, 
dar n-are să mai dăinuiască vreme îndelungată. 

— Eu cu Vodă n-am nimic... încercă Dupoiul să spună, dar celălalt nu- 
i dădu răgaz. 

— Are el cu domnia-ta, şi cu noi toţi! Numai logofătul Ştefan ne-ar 
aduce dreptatea pentru toţi, şi nu numai pentru boieri ca noi. În loc să se 
înţeleagă cu fraţii noştri munteni, cum au făcut toţi ceilalţi domni din 
vechime, el pofteşte să-l izgonească pe Matei-vodă şi nu m-ar mira să şi-l 
aducă chiar pe ginere-său, cazacul, şi nu pe nevolnicul lui fecior, după cum 
spune. 

— Oare chiar aşa să fie?! 

— Te mai îndoieşti? Norocul nostru că au mâncat bătaie la Finta, mai 
zilele trecute, că altminteri cine ştie ce se mai întâmpla? 

— Dar, după câte ştiu eu, cazacii au plecat din ţară. 

— De curând şi pentru scurtă vreme, pan Vasile. I-au pălit nogaii în 
lipsă şi s-au repezit să-i alunge de la Praguri, dar după aceea să vezi că iar 
au să se întoarcă! Unde mai găsesc ei traiul dulce din Moldova? Cazaci ne 
trebuie nouă? Să plece cu Vodă cu tot. N-au decât să şi-l facă hatman la ei 
acolo! Noi avem pe domnul nostru, pe Ştefan-vodă! 

Ochii medelnicerului străluciră la auzul numelui, căci nu era 
moldovean din Țara de Sus care să nu aibă vie în minte pomenirea marelui 
voievod de odinioară. 

— Apăi, aşa s-ar cuveni! răspunse gânditor Dupoiul. 

— lacă, pentru aceea te-am oprit şi te poftesc să-mi cinsteşti casa, 
trecând să vorbim mai pe-ndelete ce-ar trebui să facem. Rămâi sănătos, şi 
nu uita că te aştept când îi vrea. 

Întâlnirea cu vel-paharnicul Mogâldea parcă l-a trezit din nepăsare pe 
tânărul vlăstar boieresc, mai ales că acesta ştiuse să-i răscolească în adâncul 
sufletului. Chiar a doua zi s-au întâlnit din nou şi fu cinstit cum se cuvine de 
către gazdă, ceea ce a făcut şi mai mult ca să se hotărască a trece pe partea 
celor ce-l voiau domn pe fostul logofăt Gheorghe Ştefan. 


— Zici că n-ai cum să ne ajuţi, boierule? întrebă deodată gazda. Apăi, 
numai să-ţi strângi toate neamurile şi prietenii din codrii de către Dorna şi 
faci o oaste pe potriva celei pe care ar strânge-o arbănaşul. Unde mai pui la 
socoteală că ar fi şi mai viteji! 

— De, ştiu şi eu, dar parcă nu m-aş încumeta să mă iau la bătaie, că 
nu-mi stă în fire. 

— S-o găsi şi pentru domnia-ta ce să faci! Avem nevoie şi de capete 
mai luminate... 

Apoi se înţeleseră cum să strângă oamenii la Solea, unde urma să vină 
şi dumnealui Ivaşco Balş, pârcălab de Dorohoi, şi mai încolo, ca un puhoi 
de munte se vor revărsa din miazănoapte asupra Sucevei, când Ştefan-vodă 
avea să intre iar, cu oaste ardelenească, în ţară. 

— Ce să mă fac cu nevasta? se întrebă încurcat tânărul. Dacă o iau cu 
mine, mi-e teamă să nu afle Doamna. 

— Poate să stea la noi, dacă vrei, dar, după cum ai spus, n-ar fi rău să 
rămână şi pe mai departe în preajma Doamnei. Ar fi şi mai ocrotită. lar de 
nu, să meargă cu ai mei la ceva neamuri de pe la Panciu, unde vor rămâne 
până se vor limpezi lucrurile, căci în vara asta s-o schimba domnia după 
cum vrem noi. 

Suzana păru chiar încântată să rămână singură la curte, dar soţul, cu 
gândul la ale lui, n-a băgat de seamă şi se despărţi de ea cu inima deloc 
uşoară. Îşi zise însă că până la toamnă nu mai era mult şi atunci alta le va fi 
viaţa, sub noua stăpânire. Era hotărât să lupte şi, cu toate că nu era războinic 
de felul său, în încăierarea de la Sârca, în miezul verii, s-a bătut ca un leu, 
fiind lăudat de toţi cei din preajmă. Ba şi măria-sa Ştefan-vodă, biruitor, îl 
îmbrăţişa în văzul tuturor. 

Dar, cu toate că Vasile-vodă fugise peste Nistru, familia i-a rămas la 
Suceava, însă bucuria medelnicerului fu umbrită de vestea întoarcerii lui 
Timuş, care împresură cetatea, chipurile, ca s-o apere. În zilele ce au urmat 
după înscăunarea lui Ştefan-vodă, a tot încercat Dupoiul să-şi scoată 
nevasta de acolo, dar n-a fost chip, căci nimeni nu izbutea să intre dincolo 
de ziduri, iar acuma, că veniseră cazacii, ar fi fost şi mai greu. N-avea decât 
să mai aştepte! 

lată însă că pe la jumătatea lui septembrie Timuş se afla tot acolo şi, 
cum i se cam urâse să tot păzească cetatea socrului său, i se făcu poftă de 
femei. Gurile rele spun că ar fi râvnit la însăşi Ecaterina-doamna, că tare 
mai era frumoasă şi încă, tânără, Ruxandra nefiindu-i fiică, dar că aşa va fi 


fost, ori ba, este mai greu de spus. S-ar putea ca dânsa să fi strâns cele 
douăsprezece fete, care de care mai tinere şi mai frumoase, pe care le 
trimise hatmanului să facă ce o vrea cu ele. Şi cum Suzana era de o gingăşie 
fără seamăn, Doamna s-a gândit s-o trimită şi pe ea, dar, bănuind că nu se 
va învoi, a amăgit-o, ca pe toate de altfel, cum că Timuș avea să le scoată 
din împresurare şi să le trimită pe la casele lor. Multe erau fetele boierilor ce 
trecuseră de partea noului domn. Zănatecul hatman le opri pe toate în cortul 
său şi se puse a le batjocori, dar n-a apucat să se bucure pe deplin de prada 
dobândită atât de uşor, căci o ghiulea rătăcită a nimerit peste ei, ucigând pe 
toţi cei care se aflau acolo. Aşa pieri, fără faimă, cel care se încununase de 
slavă în luptele cu păgânii, dar, din păcate, îşi găsi sfârşitul şi fata contelui 
Zota, frumoasa nevastă a medelnicerului Dupoiul, fără ca el să afle prea 
curând. Abia după trei săptămâni, când cetatea căzu în mâinile lui Ştefan- 
vodă şi Doamna se dădu prinsă, află şi sărmanul soţ de cumplita moarte a 
Suzanei. 

Oamenii vorbeau vrute şi nevrute despre întâmplarea care i-a făcut pe 
cazaci să se răzleţească, părăsind ţara, dar se mai scorneau şi altele. Aşa, de 
pildă, se spunea că, pe vremea când era vel-logofăt la arbănaş, ar fi siluit-o 
pe dumneaei jupâneasa llisafta logofeteasa, şi chiar într-un rădvan, dar 
parcă poţi şti? De astă-dată se zvonea că şi noul domn ar fi poftit să se 
răzbune la fel când i-a încăput în mână nevasta lui Vasile-vodă, dar cică 
aceasta l-ar fi pălmuit, i-ar fi zis „dulău fără obraz” şi ar fi scăpat basma 
curată. Vorbe proaste de-ale târgoveţilor! Medelnicerul însă tare ar fi vrut s- 
o sfâşie în bucăţi pe ticăloasa care a făcut să fie necinstite fecioarele ce-i 
fuseseră încredințate şi fetele şi nevestele care o slujiseră cu credinţă. Era 
îndurerat că nici măcar trupul sfârtecat al Suzanei nu fu găsit, ca să-l dea 
odihnei pământului. 

Mai toată toamna şi începutul iernii a umblat nefericitul soţ ca năuc, de 
colo-colo. Apoi, pe la câşlegi fu chemat de măria-sa şi vreme îndelungată s- 
au tot şuşotit numai ei doi, după care Dupoiul apucă iarăşi calea Ardealului, 
de astă-dată fără a se mai ascunde, căci era solul domnului Moldovei. 

La Bălgrad îl căută pe binefăcătorul său, lon Bălgrădean, rămas 
hotnog, cu toată vitejia pe care o arătase în mai multe lupte, ori în slujbe de 
taină făcute prinţului. După ce i se jelui de moartea Suzanei, căci îl ţinea pe 
Bălgrădean de naş, îi spuse câte ceva şi despre călătoria lui, având să treacă 
iarăşi muntele, dar de astă-dată către miazăzi, la Târgovişte. 


— Dacă îţi mai aduci aminte, ţi-am vorbit de un moş de-al meu de prin 
Argeş, îi zise Dupoiul. 

— Da! Cum să nu? 

— La el mă duc, să mă întâlnesc cu un boier muntean şi, dacă ai vrea 
să mă însoţeşti, cu mare folos te-ai alege. Prinţul tău nu prea te-a copleşit cu 
dărnicia. 

— Să-ţi spun drept, finule, nu pot zice că n-aş fi ajuns căpitan, dar aşa 
cum vor ei, şi eu nu am poftă să le fac pe plac. 

— Cum adică? 

— Cer să-mi schimb numele în Bolgrady Janoş, că, vezi-Doamne eu 
ca olah nu mă pot încumeta aşa sus. 

— Asta-i bună! bătu cu pumnul în masă Dupoiul. La vreme, te 
pomeneşti că au să-i boteze altcum pe toţi românii din ţara Ardealului, şi 
asta nu prea văd eu cum au s-o facă, dar mai ales pentru ce? 

— Ca să ne lăsăm legea şi limba, făcându-ne unguri. 

— Nu, că nu pot crede... 

— Din păcate chiar aşa-i! Am avut un prieten, bănăţean de felul lui, pe 
care nu-l mai cheamă Borlovan, ca pe taică-său, ci Borlovany şi i-au dat şi 
un petec de moşie, ca la grofi. Ei bine, află că în casa lui nu se mai vorbeşte 
decât ungureşte, ba şi popa cel românesc ar fi fost izgonit. 

— Să nu faci asta, naşule! Mai bine hai cu mine. 

— Nu te teme, că nu m-oi lepăda nicicând de-ai mei, dar de plecat, 
deocamdată nu pot. Mai la primăvară, nu zic ba. 

Dupoiul mai rămase acolo preţ de o săptămână, după care îşi luă rămas 
bun de la naşul său şi, cu tot viforul de afară, o porni neîntârziat la drum. 
Nu se zărea nici la doi paşi prin valurile de ninsoare care se năpusteau 
asupra lui şi a călăuzei, înţepându-le obrazul cu mii de ace nevăzute. Abia 
trecură de Sebeş şi, vrând-nevrând, se opriră ca să lase viforniţa să se mai 
potolească. Apoi, când se ivi soarele, după vreo patru zile de şedere, 
purceseră mai departe spre Sibiu, printr-o lume ce părea de basm. Razele 
lipsite de căldură dădeau strălucire fiecărui colţişor de pe pământ şi 
troienele de omăt puteai să juri că erau munţi de diamante ori de argint. De 
pe crengile copacilor se scutura din când în când zăpada, împrăştiind în 
văzduh steluțe jucăuşe, care piereau în faţa ochilor, ori se topeau atingând 
răsuflarea omenească. Câte un corb trecea zorit, croncănind după tovarăşii 
săi, iar din depărtare se auzea uneori lătrat de câini, însă nicio dâră de fum 
care să arate apropierea vreunui sat oarecare. Medelnicerul nu se mai sătura 


de asemenea privelişte, care îi amintea de plaiurile lui de acasă, şi un dor 
sfâşietor îl apucă de răposata lui nevastă. Călăuza ar fi putut crede că 
lăcrimează din pricina gerului, dar numai el ştia adevărata pricină. 

Părăsind Sibiul, o luară către Cisnădie şi de acolo în valea Oltului, 
nădăjduind ca de Bunavestire să ajungă la Bogati, unde unchiul Savu 
Cheoaşcă îşi aştepta nepotul de bună-seamă cu veşti, dar şi cu acel boier 
muntean, despre care nu ştia decât că-l cheamă Hrizea. lată însă că, în 
preajma monastirii de la Cozia, o ceată de seimeni îl opriră şi, aflând că 
vine din Ardeal şi că vrea să ajungă la Târgovişte, căpetenia lor, un iuzbaşă 
înalt şi spătos, rânji: 

— Apoi, boierule, te-om duce noi mai repede decât crezi, numai să ne 
dai scrisorile lui Rakoczy. 

— N-am nimic! Eu am trecut pe la Sibiu că mi-a fost calea mai 
dreaptă. 

— Lasă c-om vedea noi! Ia dezbrăcaţi-l, flăcăi! se răsti oşteanul. 

Îl scotociră peste tot, până la piele, după care îi aruncară alte veşminte 
mai ponosite, ale lui fiind împărţite între oşteni. Tare îi mai păru rău după 
frumoasele lui cizme din piele de vițel, dar iuzbaşa îi zise batjocoritor: 

— Nu ţi-s cu trebuinţă, boierule, că doară n-avem să te lăsăm să mergi 
pe jos. Ia urcă domnia-ta în căruţa ceia! 

Neavând încotro, Dupoiul împlini porunca, dar se burzului când 
începură să-l lege. 

— Aveţi să daţi socoteală pentru faptele voastre! îi ameninţă el. 

— Cui? Lui Vodă, nu-i aşa? râse unul. 

— După ce l-o lua Scaraoţchi! adăugă altul. 

Medelnicerul auzise câte ceva despre zurbaua lefegiilor, dar acuma îşi 
dădea seama de adevăr. Ferecat în fundul carului, ca un răufăcător de rând, 
simţea hurducăturile în fiecare clipă. Barem să fi fost o sanie, căci încă mai 
era pârtie, însă la ieşirea din munte venise primăvara şi seimenii nu voiau să 
se mai încurce la drum cu tălpicile. După două zile de chin ajunseră şi în 
cetatea de scaun a Târgoviştei, dar nu fu dus la palatul domnesc, după cum 
nădăjduia sărmanul prins, ci în deal, la monastire, şi încuiat într-o chilie. 
Era o larmă şi o neorânduială pretutindeni, care mai de care dădea porunci 
şi nimeni nu le împlinea. 

La mai bine de o săptămână, vreme în care fusese hrănit numai cu 
fiertură de hrişcă şi fasole, slăbit şi ostenit, Dupoiul fu scos în lumina 
soarelui primăvăratic ce alinta dealurile din preajmă cu razele lui călduţe. 


L-au băgat laolaltă cu încă vreo patru nenorociti ca el, dar despre care nu te 
puteai îndoi că erau boieri veliţi. De fapt auzi pe unul dintre lefegii 
răstindu-se: 

— Hei, vel-vistiernice! Tot nu ţi-a venit mintea la cap? Dă-ne banii 
pitiţi şi te alegi numai cu o bătaie zdravănă. 

— Ticăloşilor! se răsti boierul Ghinea Brătăşanu, căci el era prinsul. 
Banii sunt ai ţării... 

— Dar noi nu suntem tot ai ei? îi luă vorba iuzbaşa care îl adusese pe 
Dupoiul. Tu vorbeşti de dreptate, şi pe noi ne ţii flămânzi? 

— Ce ne mai pierdem vremea, fraţilor? se băgă unul mai pipernicit, 
dar încins cu o spadă scumpă, luată de la vreun căpitan de roşiori. Să-i 
tragem lângă râpă şi să-i ciuruim! 

— Ba să le facem vânt aşa, de vii, să-şi rupă ciolanele. 

— Nu, că pot să scape şi vor fugi... 

— Mai ales vulpoiul de Brătăşanu! se împotrivi slăbănogul. 

Dupoiul îşi dădu seama că-i sosise şi lui ceasul de pe urmă, când privi 
către tovarăşii de suferință, care fuseseră învineţiţi în bătaie. Auzise de 
marele vistiernic Ghinea Brătăşanu, cumnatul lui Matei-vodă, şi-l vedea 
acuma zgribulind numai în cămaşă şi izmene, dar nu se ruga să i se cruţe 
viaţa şi nici nu se văicărea ca celălalt boier, despre care înţelese că-l chema 
Vărzaru. Nu mai avea cum să scape şi prin minte îi treceau fel de fel de 
gânduri, cum ar face să ajungă la acel boier Hrizea spusele măriei-sale, 
Ştefan-vodă. Tresări când fu apucat de contăş şi tras mai într-o parte. 

— Cu ăsta ce-i? întrebă sfrijitul, care părea a fi printre căpetenii. 

— Eu l-am prins! se sumeţi iuzbaşa. Venea de la Rakoczy cu vorbă 
către Vodă. Cine ştie ce potlogării are a-i spune. 

— Să-i găurim pielea! răcniră vreo câţiva, ridicând sâneţele. 

Unii trăgeau de el să-l ducă pe marginea râpei, alţii se împotriveau, în 
vreme ce plumbii îi doborâră pe boierii prinşi, care se rostogoliră de-a- 
nboulea până la picioarele dealului. 

Dupoiul se smuci din mâna celui care-l trăgea şi se lipi de căpetenia cu 
spadă de roşior. 

— Nu ştiu ce aveţi cu mine, că eu sunt moldovean şi nu mă amestec în 
treburile voastre, vorbi el cu repeziciune. N-am venit la Vodă şi nici n-am 
trecut pe la Rakoczy. Altele sunt treburile mele la voi. 

— Care? întrebă acesta. 


— lacă, domniei-tale ţi-oi spune, că te văd a fi mai înţelept decât 
ceilalţi. 

Sudălmi şi înjurături izbucniră din rândul oştenilor, încât căpetenia 
trase un foc de pistol cerând să se facă tăcere. 

— Lăsaţi-l să vorbească, şi pe urmă n-aveţi decât să-l trimiteţi pe 
lumea cealaltă! răcni el. 

— Minte! 

— Tăceţi, bre! 

— La moarte! 

— Să-i dăm brânci şi să tragem după el la ţintă, zise unul şi cât pe ce 
să i se facă pe plac, dacă nu s-ar fi băgat iarăşi seimenul acela slăbănog. 

— Trebuia să mă întâlnesc cu un boier la un unchi de-al meu, din 
Bogaţi. 

Pe dată se făcu tăcere! 

— Nu cumva Cheoaşcă îl cheamă pe acela? întrebă unul. 

— Sunt nepotul lui! 

— Un moldovean?! 

— Ei, da! Ce-i de mirare? Nu tot români suntem? se sumeţi Dupoiul, 
prinzând puţină inimă. 

— Aşa-i! încuviinţară vreo câţiva. Ce-aveţi cu el? Daţi-i pace! 

— Dar boierul cine-i? nu se lăsă pipernicitul. 

Dupoiul pregetă o clipă, după care spuse: 

— Nu-l cunosc! Nu l-am văzut nicicând. 

— Care-i numele? 

— Hrizea! 

— Hrizea?! se mirară mai mulţi. Auziţi, bre? 


RĂZVRĂTIREA SEIMENILOR 


DE LA LEORDENI, dacă apucai spre munte pe valea Glâmbocului, la 
o bună fugă de cal ai fi dat peste satul Bogaţi, aşezare de oameni înstăriți, 
după cum o arată şi numele. Avuţia şi-o datorau muncii de fiecare zi pe 
dealurile din împrejurimi, dar şi slujbei în oastea domnească, pe care orice 
flăcău din sat era mândru s-o împlinească. Nu era deci de mirare că în 
fruntea tuturor se afla gospodăria fostului căpitan de darabani Savu 
Cheoaşcă. O namilă de om cât un munte, care băgase groaza în duşmanii 
înfruntaţi în bătălie, iar prietenii domniei-sale spuneau, în glumă, că nu se 
făcuse roşior fiindcă niciun cal nu l-ar fi putut ţine în şa. În schimb, ginere- 
său, Gheorghe, se făcuse iuzbaşa de călăreţi, nefiind la fel de voinic, dar 
nici mai puţin viteaz decât socru-său. Bărbat în floarea vârstei, cu mustata 
răsucită către în sus, era ascultat de către săteni, dovedind a avea şi multă 
înţelepciune, dar şi simtire gospodărească. Venise din Valea Caselor, un sat 
de prin împrejurimi, şi se aciuise în Bogaţi, unde îi uluise pe localnici cu 
ştiubeiele lui de albine. După el se mai luaseră şi alţii, aşa încât satul avea o 
frumoasă prisacă, dacă ai fi luat-o laolaltă, şi s-ar mai fi putut întinde, de n- 
ar fi fost teama unora de înţepăturile veninoase. luzbaşa Gheorghe stătea o 
bună parte din an şi la Târgovişte, în slujba domniei, dar făcea ce făcea şi 
dădea şi pe acasă destul de des. 

Numele lui Cheoaşcă era tare cunoscut în rândul lefegiilor, de orice 
neam vor fi fost, şi din pricina asta în curtea lui era veşnic un du-te-vino cu 
foşti tovarăşi de arme, care găseau la el întotdeauna o bucată de pâine şi o 
cană de rachiu. Greu se mai despărţise de el măria-sa Matei-vodă, luptaseră 
împreună încă de la bătălia de lângă monastirea Plumbuita, când a izbutit să 
apuce domnia, şi n-a lipsit nici la Ojogeni, Nenişor, ori Finta, dar bătrânul 
oştean s-a rugat cu atâta căldură să-l lase cu ale lui, încât domnitorul s-a 
îndurat, dar nu mai înainte de a-i făgădui că avea să răspundă la orice 
chemare, căci doar era numai peste deal de cetatea de scaun. 

La începutul primăverii din anul 1654, iarna încă mai era stăpână prin 
ţara Argeşului şi puţine erau semnele că avea să se ducă înspre 
miazănoapte, de unde venise. Drumeagul ce ţinea malul Glâmbocului se 
împletea cu albia pârâului, care pe vremea secetei din vară seca cu 
desăvârşire. În schimb primăvara şi toamna se umfla şi se sumeţea 
asemenea unui râu în lege, aruncându-şi apele în Argeş ca să i le ducă hăt- 


departe, până-n Dunăre. Deocamdată încă mai era cuminte şi susura liniştit 
sub pojghiţa de gheaţă, mâncată ici şi colo de şuvoaie mai repezi. Câte o 
codobatură pândea la ochiurile de apă bătând voios din coadă, dar nu 
arareori dădeai peste zurliile de vrăbii gureşe, care se scăldau de mama 
focului, în vreme ce omul se înfiora de frig văzându-le. 

Un pâlc de călăreţi înainta sub cerul plumburiu. Gerul nu mai avea 
tărie şi uşurinţa cu care gheaţa trosnea sub copitele cailor vestea apropierea 
primăverii. Oamenii purtau dolmane bine îmblănite şi căciuli din piei de 
oaie ori vulpe, numai cel din frunte avea pe cap o mândreţe de blană de 
samur şi panaş de egreta prins printr-o agrafă bătută cu nestemate. Se vedea 
cât-colo că era un boier de soi, şi nimeni n-ar fi spus altfel despre 
dumnealui vel-spătarul Hrizea ot Bogdanei. Alături de el călărea iuzbaşa 
Gheorghe, ginerele lui Savu Cheoaşcă, spre a cărui casă se îndreptau acum. 
Acesta avea dulama de roşiori, căptuşită bogat cu blană de vulpe, cum de 
altfel îi era şi căciula, pe care strălucea un smarald cât o alună de mare. 
Ceilalţi erau slujitori boiereşti ce-şi însoțeau stăpânul şi se ţineau în urma 
celor doi din frunte. 

luzbaşa povestea spătarului peripeţiile vărului său moldovean şi Hrizea 
cu greu îşi ascunse mulţumirea auzind că răzvrătiţii îl lăsaseră în pace 
numai când au aflat că trebuie să se întâlnească cu el. Pentru aceasta se 
ducea acuma la Bogaţi, ca nu cumva străinul să întâmpine şi alte primejdii, 
şi mai ales că pentru nimic în lume nu l-ar fi primit la Bogdanei, unde se 
mai rătăcea şi câte o iscoadă. Pe lângă asta, mai avea de vorbit şi cu 
căpitanul Cheoaşcă, fiindcă prea se întindea răzmeriţa printre lefegii şi el 
ştia bine că aceştia ascultau de poveţele bătrânului oştean. 

— Să ştii, Gheorghiţă, că nu m-am prea bucurat de vestea morţii lui 
Brătăşanu. Eu, dacă aş fi fost acolo, i-aş fi împiedicat. 

Îi spunea „Gheorghiţă” deoarece îi botezase fecioraşul ce-i purta 
numele şi se legase şi pentru cel de-al doilea, care era pe cale să vină pe 
lume. luzbaşa însă îi spunea „cumetre” numai arareori, şi atunci când nu se 
aflau decât ei doi la vreun pahar cu vin, altminteri era tare cuviincios. 

— Eu n-am fost de faţă. 

— Dar nici n-ai fi putut să-i opreşti, dădu din cap a părere de rău 
Hrizea. Părea el un om lacom, dar strângea bani pentru vistieria ţării, care 
acuma se va secătui până la fund. 

— Poate că dacă şi-ar mai fi desfăcut băierile pungii nu l-ar mai fi urât 
atâta lefegii, dar aşa... îi tot ameninţa că va să cheme pe ardeleni să-i 


cuminţească, şi asta n-au mai răbdat. Au mai răpus şi pe alţii... 

— De Vărzaru nu-mi pare rău şi nici de ceilalţi care au dat socoteală 
cu viaţa, dar de vel-vistiernicul Ghinea, ce să mai zic, păcat! 

Câte o adiere de vânt ori vreo zburătoare a pădurii făcea să se scuture 
zăpada îngreuiată de pe crenguţele mai firave, dar nimeni nu le lua în 
seamă. În depărtare se auzea desluşit cântatul cocoşilor, ba şi lătrături 
răzlețe ori vreun muget de vită care-şi chema odrasla ce zburda prin zăpada 
cea apoasă. 

Satul nu era departe şi curând se iviră acoperişurile de şindrilă ori de 
coceni, iar ici-colo câte un petec de zăpadă care se topea în fumul ce se 
strecura din pod. Nu făceau oamenii hogeaguri pentru ca să nu plătească 
fumăritul birarilor, căci şi aşa aveau destule altele, că abia o mai scoteau la 
capăt. Băşicile de porc de la ferestre nu lăsau destulă lumină şi mulţi se 
uitau ca la o minune la geamurile de sticlă străvezie aduse de peste munte 
de la Porumbacu şi care împodobeau casa lui Cheoaşcă. De altfel, aceasta 
avea şi o împrejmuire trainică, din gard de nuiele împletite, şi acareturi prin 
toată ograda, iar argaţii nu mai pridideau cu treaba cât era ziua de mare. Dar 
nici dumnealui, căpitanul, nu se dădea înapoi să pună mâna pe furcă ori 
lopată, lucrând adesea cot la cot cu ei. Cei doi zăvozi, flocoşi ca nişte urşi, 
erau legaţi de obicei şi numai noaptea erau lăsaţi în voia lor, ca să nu se 
apropie vreun răufăcător. Însă şi aşa, priponiţi, lătrau cu atâta furie încât 
făceau să tresalte caii care pătrunseră pe poarta cea larg deschisă anume 
pentru ei. 

— Bine ai venit, domnia-ta, vel-spătare! îl întâmpină gazda cu căciula 
în mână. 

Dădu să-l ajute la descălecat, dar acesta sări singur şi zise cu voie 
bună: 

— Încă nu, Savule! Dacă aş fi voievod, mai treacă-meargă, dar aşa, 
trebuie să mă bizui numai pe puterea mea. Bine te-am găsit! 

Îşi strânseră mâinile şi se îmbrăţişară, după care boierii intrară în casa 
cea mare, iar însoțitorii se îndreptară cu nerăbdare pe la cuhnii, de unde se 
auzi pe data chicotitul slujnicuţelor şi râsetele vesele ale oaspeţilor. 

— lacă, boier Hrizeo, acesta-i nepotu-meu, medelnicerul din Moldova! 
arătă gazda pe Vasile Dupoiul, care se mai întremase în cele câteva zile de 
când sosise la Bogaţi, după peripeţiile avute până atunci. 

— Bucuros să-i cunosc pe toţi prietenii tăi, Savule, dar mai cu seamă 
neamurile, fie ele şi din celălalt capăt de ţară, căci numai una este draga de 


ea, măcar că stăpânirea-i felurită. 

— Eu aşijderea mă-nchin domniei-tale, făcu medelnicerul plecându-şi 
capul. Şi pot spune că mult adevăr şi tâlc sunt în cuvintele astea, dar că 
relele pot fi îndreptate, făcând să fie pretutindeni numai românii stăpâni. 

— He, he! râse Hrizea. Văd eu că şi moldovenii gândesc ca noi, şi 
asta-i bine. 

— Ba şi ardelenii şi bănăţenii şi tot ce-i suflare românească... se băgă 
şi Gheorghe, dar vel-spătarul îi luă vorba: 

— Mai domol, Gheorghiţă, că ce vrei tu e prea mult. Nu avem un alt 
Mihai-vodă în vremea noastră. 

— S-o găsi! răspunse moldoveanul. Țara toată aşteaptă să-l urmeze, 
cum a vrut să zică vărul Gheorghe. 

Vel-spătarul Hrizea se simţea nespus de bine, ca întotdeauna când 
venea la Bogati şi, fără să mai aştepte să fie poftit, se tolăni în jilţul cel 
mare din capul mesei, care i se cuvenea. 

— Nu-l văz pe finu-meu Gheorghe, cel mic?! făcu el deodată, căutând 
cu privirea împrejur. Şi nici cumătră Miorica nu-i, pe unde umblă? întrebă 
oaspetele. 

— Apăi, i-am trimis la naşul Floricăi din Suseni. El are casa mai pitită 
pe după deal, lângă pădure, şi-i mai la fereală din calea răutăţilor. Nu de 
alta, dar cum trec pe aici tot felul de vântură-lume, dând din pistoale şi 
sâneţe, să nu se fi speriat cumva, şi fiind cu burta mare... 

— Bine făcuşi, Savule! încuviinţă Hrizea. Dar n-are să fie nicio 
încăierare prin părţile astea şi nădăjduiesc că nici prin altă parte, căci oştenii 
au să se potolească în cele din urmă. 

— Dacă ar fi lăsaţi în pace! zise Dupoiul. 

— Ce vrei să spui, boierule”?! se miră spătarul. 

— Apăi, Vasile pentru asta a venit aici, că are a povesti lucruri de 
seamă. Noi ne-om trage în altă odaie. 

— Ba rămâi, moşule! se împotrivi Dupoiul. Nici de Gheorghe nu mă 
feresc. De altfel nici prea multe nu sunt vorbele, dar dumnealui, vel- 
spătarul, are să priceapă lesne. 

— Ce anume? 

Medelnicerul îşi drese glasul, sorbi din ulcica de rachiu ce fusese 
aşezată în faţa fiecăruia şi începu: 

— Măria-sa, Ştefan-vodă al nostru, gândeşte că domnul de Târgovişte 
n-o avea prea multe zile. 


— Asta aşa-i! dădu din cap Cheoaşcă. 

— Mulţi au să-i râvnească locul şi mare gâlceavă va fi, spre bucuria 
turcilor, care au să scoată bani buni din mezatul tronului. 

— Şi de astă-dată ai dreptate! încuviinţă gazda. 

— Mai presus de toate, mazilul Vasile Lupu, care-i acuma la Stambul, 
măcar că-i la Edi Kule, trage iţele şi pofteşte să vină el, că pe fiu-său l-ar 
aşeza în Moldova. 

— Dar este întemnițat! zise Hrizea. 

— Ce dacă? Unelteşte cu banii lui şi are destui, aşa că prea greu nu-i 
va fi, urmă medelnicerul. Tocmai pentru aceea m-a trimis voievodul nostru 
la domnia-ta, ca să-ţi spun că trebuie făcut domn Constandin Şerban... 

— Cam aşa gândeam şi noi, îi luă vorba Hrizea. 

— Nu însă şi Ivaşco Cătineanul, care primeşte întruna pungi cu aur ca 
să răzvrătească pe lefegii şi astfel turcii vor năpădi ţara şi singurul domn de 
încredere ce l-ar avea la îndemână ar fi cel care a dat banii, adică mazilul 
nostru din temniţă. 

— Asta n-am mai crezut-o! dădu Hrizea cu pumnul în masă. De aceea 
se împotriveşte lui Constandin? Ca să vezi! 

— Măria-sa, domnul nostru, se leagă să-l sprijine la craiul Rakoczy, 
dar domniile-voastre să-l alegeţi aici numaidecât şi, după datină, să daţi şi 
banii turcului. 

Vestea că Ivaşco era aţâţătorul, în numele domnului mazil, i-a cam pus 
pe gânduri. 

— Să-i sucim gâtul! zise iuzbaşa Gheorghe în cele din urmă. 

— Bine ar fi! încuviinţă Hrizea, cam dondănind. Dar dacă-i facem de 
petrecanie şi se află, cumva, ne ridicăm în cap pe toţi seimenii şi dorobanţii. 
Nu degeaba le tot dă el parale. 

— Să-l pârâm, lui Vodă, îşi dădu părerea ginerele lui Cheoaşcă. 

— Degeaba! Nici măcar nu se mai poate da jos din pat, atât de 
neputincios a ajuns bătrânul voievod. 

— N-am decât să-l pălesc noaptea pe uliţă! nu se lăsă Gheorghe, care 
nu se împăca nicidecum cu vânzătorii. 

— Nu umblă singur. Mai mult chiar, poţi să cazi şi tu. 

Lătrături furioase ale zăvozilor îi atraseră pe toţi la fereastră, unde 
văzură un călăreț lăsându-şi fugarul înspumat în seama unui ţigănuş, iar el o 
apucă zorit pe trepte. 

— Ce s-a întâmplat, Trifule? întrebă Hrizea, care-l cunoştea. 


— A murit măria-sa vodă-Matei! răspunse acesta. 


Constandin-vodă Şerban nu crezuse de la început vorbele paicului, 
rămas cu capul plecat a închinăciune. Tocmai isprăvise de prânzit şi, după 
obiceiul pe care-l avea de pe vremea când era boier, dădu de duşcă o cană 
cu vin roşu de Drăgăşani, ca să capete „puterea ursului”. E. drept că vestea 
nu era chiar aşa de neaşteptată, fiindcă se cam obişnuise cu neobrăzaţii 
lefegii, seimeni şi darabani care se răzvrăteau prea lesne de la o bucată de 
vreme încoace. Se mai uită o dată la copilul de casă ce-i adusese vestea, 
apoi tuşi ca să-şi dreagă vocea. 

— Bine! făcu Vodă, ştergându-şi mustăţile cu dosul palmei Am să mă 
duc eu la ei! 

Îşi umflă obrajii şi pufni de câteva ori, după care adăugă: 

— Dar mai întâi să poftească boierii Hrizea şi Pană Filipescu. Socot că 
au sosit la curte. 

Începu apoi a se învârti prin încăpere, păşind rar şi înfoindu-şi pieptul, 
bodogănind vorbe fără şir, de parcă ar fi avut pe cineva cu el. Tare îi mai 
părea rău că nu pusese mâna pe Ivaşco Cătineanul, fugit acum la paşa din 
Vidin, de unde îi tot aţâţa pe oştenii mai zurbagii. Nu ţinuse seama de 
povaţa voievodului Gheorghe Ştefan din Moldova să nu se lase pe-o ureche 
în privinţa tartorului celui bătrân închis la Edi Kule, şi acuma vedea câtă 
dreptate avusese. Când a apucat scaunul ţării, întreaga oştire a băut de 
bucurie, trei zile şi trei nopţi, cinstindu-şi voievodul, şi el a crezut că ar fi 
îndeajuns ca să se bucure de dragostea tuturor. Era bun prieten cu 
domnitorul moldovean şi amândoi cu principele Rakoczy, din al cărui 
cuvânt nu prea ieşea, şi nu-şi temea tronul, numai că mazilul arbănaş nu 
contenea cu umbletele, făcându-i atâtea necazuri. Răzmeriţa de acuma se 
datora tot banilor daţi de Ivaşco Cătineanul şi acesta îi căpăta de pe malurile 
Bosforului, fără nicio îndoială. 

Cam astea erau gândurile măriei-sale în aşteptarea celor doi sfetnici, 
iar cum sudălmile şi zarva de sub ferestre părea să se întindă, îşi luă inima 
în dinţi şi se urcă în turnul Chindiei, ca să fie mai sus de mulţimea 
năbădăioasă. Lângă sine îl chemă numai pe iuzbaşa Gheorghe, ginerele lui 
Savu Cheoaşcă şi cumătrul lui Hrizea, în care se încredea ca într-unul de-ai 
casei. Cu toate acestea, dosiţi privirilor celor din curte, se aflau patru panţâri 
nemți cu sâneţele gata pregătite pentru aprindere, dacă ar fi fost trebuinţă. 


De cum se ivi în cerdacul turnului larma crescu, încât nu se mai auzeau 
nici măcar sudălmile celor mai cutezători. 

— Auzişi şi tu, Gheorghe? întrebă Vodă întorcându-se către însoţitorul 
lui. Mi se pare mie, ori chiar mă ocărăsc? 

Acesta duse mâna pâlnie la ureche şi ascultă, după care dădu din mâini 
a neputinţă. 

— Cam greu de spus, măria-ta, rosti el. Strigă mai mult sârbeşte şi eu 
nu pricep. 

— Sârbeşte ai zis?! şi ochii domnitorului străluciră de bucurie. Ei, lasă 
că-i voi juca eu! îşi frecă el mâinile. Mergi de-i adă aici pe Gâdea, Băncilă, 
Jaghe şi alţi câţiva cetaşi pe care-i socoteşti tu mai potoliţi, dar numai 
români să fie. Apoi vezi de Hrizea şi Pană, de ce întârzie! 

— Am înţeles, măria-ta! răspunse iuzbaşa şi o porni val-vârtej la vale, 
pe treptele tumului. 

Vodă se uită încă o dată, cu scârbă, la vacarmul din curte, după care 
cobori şi el, oprindu-se numai în spătăria de lângă biserică. Rămase o clipă 
locului, apoi se duse întins în încăperile doamnei Bălaşa şi-i spuse repezit: 

— Strânge scule şi tot ce mai avem de preţ, că trebuie să plecăm 
neîntârziat. 

— Vai de mine! Vin turcii? se sperie doamna. 

— Poate ar fi mai bine, dar din păcate smintiţii de lefegii, care-mi 
mănâncă pâinea... 

— S-au răsculat din nou? 

— Ca de obicei de la o vreme, dar am să-i pun eu cu botul pe labe. 
Până atunci n-ar fi rău ca domnia-ta, doamnă, să-ţi iei coconii şi să vă 
duceţi cu toţii la vărul domniei-mele, Neagoe Săcuianu, peste Olt. Să fiţi 
mai aproape de Sibiu! 

— Nu cumva te bate gândul să laşi ţara de izbelişte, măria-ta? 

— Asta n-am s-o fac! Fii fără teamă! Cu toate că vicleanul mazil, 
Vasile Lupu, tare s-ar mai bucura. N-am să-i fac placul! 

— Of, doamne! Iarăşi el? Nu l-ar mai răbda pământul! suspină Bălaşa- 
doamna. 

— D-apăi cine altul? Nu vezi că n-are astâmpăr? Dar astea nu-s treburi 
muiereşti. la copiii şi pleacă neîntârziat, iar paza am să mă îngrijesc să fie 
numai din oşteni credincioşi. 

O sărută pe frunte, îi făcu cu ochiul zâmbind a încurajare şi se întoarse 
din nou în spătărie, unde îi găsi de astă-dată pe cei doi boieri chemaţi. 


— În sfârşit! Bine că vă găseşte omul, cu toate că nu prea lesne. 

— Fuserăm printre oşteni ca să-i potolim, preamilostive, se închină 
vel-spătarul Hrizea. 

— Şi? 

— Nimic! dădu din umeri şi Pană. 

— Atunci, ce-i de făcut? 

Un fecior de casă intră să-l vestească de sosirea cetaşilor chemaţi, dar 
nici nu mai avu vreme să răspundă, fiindcă se ivi iuzbaşa Gheorghe, mai 
mult împins de cei din spate. 

— lacă, măria-ta, făcu el cam ruşinat. N-am putut să scap de ei. 

— Păi, uitaşi că am poruncit să-mi aduci pe câţi or încăpea? se uită 
domnul cu înţeles în ochii iuzbaşei. 

— Aşa-i, măria-ta, numai că-s prea mulţi şi... 

— N-am ce face, câtă vreme ei n-au vrut să mă asculte din cerdacul 
turnului Chindiei, am fost silit să-i poftesc la domnia mea, mai cu seamă pe 
aceia care ne cunosc limba ţării. Asta am poftit, vitejilor! 

Oştenii se cam fâstâciră, fiindcă se aşteptau să fie izgoniți şi veniseră 
cu chef de harţag, dar voievodul le arătă atâta bunăvoință încât nu mai ştiau 
dacă trebuiau să mai rămână ori să-i lase doar pe fruntaşii lor la sfat cu 
Vodă. 

Constandin-vodă îşi dădu seama de aceasta şi pe dată vorbi către 
cetaşi: 

— Ia spune tu, Gâdeo, care li-i supărarea flăcăilor! 

— De! Ştiu şi eu? bâigui acesta. Să spuie ei înşişi, că doar pentru aceea 
se năpustiră încoace! 

— Vrem leafa! cuteză unul. 

— Ne mor copiii de foame... 

— Suntem flămânzi... 

— Şi zdrenţăroşi... 

— Ho, ho! Ajunge! se băgă boierul Pană Filipescu. Măria-sa a auzit 
asta de fiecare dată până acum. Au un vă dă îndeajuns Ivaşco Cătineanul? 

Oştenii se uitară nedumeriţi unii la alţii. 

— Prealuminate stăpân, urmă boierul cu glas tare. Trimite vorbă lui 
Siavuş-paşa, şi numai cu un buluc de beşlii îi împrăştie pe toţi zurbagiii... 

— Să nu faci asta, doamne! se împotrivi Hrizea. Nu că le-aş lua partea, 
dar trebuie ascultate şi păsurile lor. De trai bun nu se răzvrăteşte nimeni! 


— Aşa-i, măria-ta! încuviinţară oştenii sorbindu-l din ochi pe vel- 
spătar. 

— Te dai cu ei, spătare, şi rău faci că le cauţi în coarne! Au să ţi se 
urce în cap! Nu le da ascultare, măria-ta! zise Pană. 

Voievodul păru a cumpăni adânc ce avea să răspundă, cu toate că-i 
venise în minte încă din turnul Chindiei, dar se pre-făcu a fi numai ochi şi 
urechi la necazurile oştenilor. 

— Iacă, vitejilor, ce cugetă domnia mea: câtă vreme ţara era în luptă cu 
megieşul moldovean, răposatul Matei-vodă a avut nevoie de oaste. Acuma-i 
pace între ţările noastre surori şi nicicând n-are să mai fie vreo zavistie, 
dacă om avea cap. Oastea însă ne cam prisoseşte, mai ales cea străină de 
ţară, aşa că n-avem decât a le mulţămi de slujba de până acum şi ducă-se 
unde le-a fi voia! 

Câţiva încercară să murmure, dar voievodul urmă netulburat: 

— Lefurile lor se vor plăti celor rămaşi şi vor fi îndestule ca să nu mai 
rabde de foame românii noştri. Ba le dăm iertare şi de văcărit şi oierit. 

— Prea mult, măria-ta, sări boierul Pană. Le ajunge iertarea de bir, dar 
leafa pentru ce s-o mai capete, câtă vreme este pace în toată ţara? 

Gâdea îl fulgeră cu privirea şi vru să zică ceva, însă i-o luă înainte vel- 
spătarul Hrizea. 

— Mă iartă, mărite doamne, dar am băga zânzania între ei şi... 

— Cu atât mai bine! rânji Pană Filipescu. Au să-şi vadă de lungul 
nasului. 

— Nu! zâmbi Vodă cu ochii la oşteni. Eu îi îndrăgesc, dar poftesc să 
nu mai fie decât oaste românească. Ce ziceţi, n-am gândit bine? 

— Ba da! încuviinţară unii, dar alţii clătinară din cap a neîncredere. 

— Atunci, vitejilor, trageţi-vă pe la ortalele voastre şi aşteptaţi să vi se 
plătească dreptul! 

— Să trăieşti, măria-ta! se auzi, ici-colo, dar cei mai mulţi plecară 
bombănind. 

Zarva însă se potoli şi în scurtă vreme se goli şi curtea, spre marea 
uşurare a voievodului care trecu iar pe la Bălaşa-doamna, ca s-o liniştească. 

— Nu mai plecăm? întrebă ea de cum îl văzu. 

— Dimpotrivă! Acuma se poate. 

— Dar nu se mai aude gura răzvrătiţilor... 

— Cine ştie până când? N-am cum să-i potolesc. Am încercat eu 
cumva, dar să vedem ce-o ieşi. Mergi, doamnă, după cum am hotărât, căci 


înţelept este a nu te pune cu prostimea, ci să pândeşti ceasul când poţi s-o 
îngenunchezi. Aşa voi face! 

Doamna Bălaşa se supuse şi până în seară se şi afla împreună cu copiii 
în drumul Râmnicului. În răstimp cei doi sfetnici ai voievodului, care erau 
veri-primari, cu toate că avuseseră păreri diferite, au plecat pe uliţă 
urmându-şi ciondăneala. 

— Aşa nu se mai poate, vere Pană, zise deodată Hrizea, luându-i vorba 
din gură. Ne risipim oastea în faţa turcului, ori a lui Rakoczy. 

— Tu nu vezi că nu sunt bani şi cu nebunii ăştia nu te poţi pune? Dau 
buzna peste Vodă, ca la ei acasă. După ce-or isprăvi cu el, ne vine şi nouă 
rândul. Asta ţi-ar place? 

— Fie vorba între noi, vere, că nici n-a încercat măria-sa să le asculte 
păsurile. 

— Păi, n-a stat la taclale cu ei sub ochii tăi? Noi ne certam şi 
mocofanii se uitau la noi. Ce să faci cu liota asta? 

— S-o pui să lupte. 

— Împotriva cui? 

— A turcului. 

— Te-ai ţicnit! Cu neisprăviţii noştri să înfruntăm ienicerii? Haida de, 
vere, mă faci să râd! Cred că ai băut pe nemâncate, zâmbi Pană bătându-l 
prieteneşte pe umăr. De ce n-o faci tu? 

— Cine ştie? răspunse acesta cam în doi peri. S-ar putea! 

Chiar în aceeaşi seară, vel-spătarul Hrizea se duse la cumătru-său 
Gheorghe, care-şi încropise gospodărie şi în Târgovişte, nu departe de malul 
Ialomiţei, în dreptul bisericii cele noi, Stelea, ridicată de mazilul domn 
Vasile Lupu, pe socoteala lui. Fusese atunci un semn de împăcăciune, căci 
şi răposatul Matei-vodă zidise la Soveja, în Moldova dar scurtă a fost 
înţelegerea dintre ei. 

În casa iuzbaşei, Hrizea dădu peste mai mulţi ostaşi, de parcă ar fi fost 
strânşi la o sindrofie, căci toţi aveau băutură dinainte, dar minţile limpezi. 

— Bine ai venit, boier Hrizeo, îl întâmpină gazda şi cu toţii se ridicară 
în cinstea noului sosit. Tocmai despre domnia-ta vorbeam cu toţii. 

— Atunci, de aia voi fi sughiţat eu întruna şi nu mă dumiream! râse 
spătarul. Bine v-am găsit, vitejilor! şi începu a le strânge mâna fiecăruia în 
parte. la te uită că e şi dumnealui, boierul Dupoiul, făcu el văzându-l. Asta 
înseamnă că nu-i lucru de şagă! 


Moldoveanul îi zâmbi cu toată faţa, căci îi plăcuse aprigul boier 
muntean, şi zise, cu graiul lui domol: 

— Iacă, mă aflu aici la văru-meu Gheorghe, de vreo săptămână, şi 
întâmplător am aflat de porunca măriei-sale. Eu socot că nu-i cea mai 
potrivită. 

— Nu-i bună! întăriră şi alţii. 

— Nici eu n-am zis altfel, dar ce-i de făcut? îl întrebă Hrizea. 

Se aflau acolo, pe lângă sârbi şi bulgari, bănăţeni, ardeleni, ba chiar şi 
moldoveni, şi cu toţii ar fi trebuit să-şi ia catrafusele şi să plece. 

— Au noi nu tot români suntem? sări un bănăţean uscăţiv. Ca să nu 
mai spun că unii dintre noi ne-am înrudit cu sârbii şi bulgarii, căci împreună 
ne-am dat viaţa şi la Ojogeni şi Nenişori, şi la Finta. 

— Asta-i adevărat, boierule, întări gazda. lacă, Radivoi de colo, îi 
ginere lui Jaghe, care a tăcut ca prostul în faţa măriei-sale. 

— De ce n-ai vorbit tu? sări acesta. 

— Nu eu am neamuri străine, ci tu. Pe tine te-o durea dacă ţi-o duce 
fata la dracu-n praznic şi i s-o distruge gospodăria de o are aici, în târg. 

Cu toţii prinseră a vorbi, care mai de care, încât ai fi putut crede că se 
luaseră la harţă. 

— Staţi, oameni buni! ridică Dupoiul amândouă braţele în sus. Cu gura 
nu vă faceţi dreptate niciodată! 

— Numai cu sabia! adăugă zâmbind gânditor spătarul. Dar eu socot că 
ar trebui să mergeţi încă o dată la măria-sa şi să-i spuneţi cu glas domol ce 
necazuri aveţi şi că nu-i cu putinţă alungarea celor ce nu sunt din astă parte 
a ţării şi nici a străinilor de neam, dacă sunt de aceeaşi credinţă. Şi de nu şi- 
o pleca urechea nici acum, Dumnezeu să vă lumineze! 

Nu mai aşteptară până a doua zi, ci chiar în aceeaşi noapte o pormiră 
către palat, strângându-se în cale şi alţii, încât mulţimea făcliilor umplu 
curtea domnească de lumină, speriindu-l pe domn că ar fi luat foc. 


Hrizea însă nu se duse cu ei, măcar că tare s-ar fi bucurat cu toţii, ci 
poftindu-l pe Dupoiul la el, la moşie, plecară împreună la Bogdanei. Aici 
medelnicerul a fost încântat de călduroasa primire a jupânesei Frăsina, care 
a vărsat o găleată de lacrimi auzind cum a rămas văduv musafirul lor. Se 
mai ţinea ca în vremea tinereţii, cu toate că avea fată mare, azi-mâine de 
măritat, başca trei fecioraşi, cel mai mic numai de opt anişori. Bărbatu-său 


ţinea la ea ca de la început şi nu-i mai puţin adevărat că apriga femeie s-ar fi 
luptat şi cu dinţii, ca Hrizea al ei să ajungă cineva în ţara asta. 

După vreo două zile începură să ajungă şi pe la ei blestemăţiile 
lefegiilor din Târgovişte. Nimeni nu putea gândi că Hrizea fusese cel care-i 
aţâţase, mai ales că se arătă a fi îngrijorat. 

— Mare primejdie! zise el într-o zi, pe când se ospătau la masă. Ce se 
poate întâmpla dacă nu se pune frâu destrăbălării? 

— Cine să-i oprească? întrebă Dupoiul. 

— Dumnealui! îşi arătă Frăsina bărbatul. O vorbuliţă să le spună, şi-l 
vor asculta orbeşte. 

— La ce bun? dădu din mână scârbit Hrizea. L-am sfătuit pe Vodă de 
atâtea ori să-şi plece capul mai puţin în faţa ardeleanului şi să mai asculte şi 
necazurile oastei, căci, bună-rea, se cheamă că-i a ţării şi alta n-avem. Nu 
cred eu că nu ştie unde sunt galbenii rămaşi după Brătăşanu, dar e cam 
hapsân şi nu-i bine! 

— Strânge bani albi pentru zile negre, dar mi-e că nu le mai apucă, 
zise Frăsina. 

— Poate că ar fi trebuinţă de un domn nou, gândi tare Dupoiul, după 
ce sorbi cu nesaţ dintr-o ulcea cu vin de Pietroasele. 

— EI! îşi arătă din nou bărbatul, jupâneasa Frăsina. 

— Ai înnebunit, de-bună seamă! răspunse gazda. Cum vrei tu ca să 
râvnesc locul unui os domnesc miruit de mitropolitul ţării şi uns domn pe 
vecie? Flăcările iadului m-ar înghiţi... 

— Ei, n-o fi chiar aşa, zise împăciuitor moldoveanul. lacă, la noi s-a 
făcut arbănaşul domn şi nu l-a înghiţit gheena, ba încă trăieşte bine-sănătos. 

— Bine nu se poate spune, acolo unde este acuma. Tot un blestem 
trebuie să fie. 

— Dar nici rău, câtă vreme poate unelti după plac. 

— Vezi, Hrizeo, că şi dumnealui, boierul străin, gândeşte ca mine? se 
bucură Frăsina. Ce mai aştepţi? 

— I s-a făcut să ajungă doamna ţării, dar nu ştie că săraca doamnă 
Bălaşa ar da orice să aibă parte de liniştea ei... 

Zicând acestea vel-spătarul se uitase numai către oaspete, ca şi cum 
jupâneasa nici n-ar trebui luată în seamă, căci se ruşina să creadă străinul că 
se lăsa mânat de o fustă în treburile lui. 

— De altminteri, ce ţi-e scris în frunte ţi-e pus şi, dacă o fi să fie asta 
soarta mea, n-am să mă dau în lături, adăugă el, spre marea bucurie a 


nevesti-si. 

După vreo două zile, medelnicerul însoţi o ceată de seimeni la Bogati, 
unde începură a se cam strânge fugarii mai deocheaţi din Târgovişte. 

Către sfârşitul primăverii se vesti că domnul Moldovei împreună cu 
craiul Rakoczy porniseră cu oaste asupra ţării ca să taie răul din rădăcină, 
căci Constandin-vodă se dovedise neputincios. Ce-i putură auzi atunci 
urechile măriei-sale ar fi înroşit şi obrazul unui sfânt, căci nu era zi lăsată de 
la Dumnezeu să nu se adune sub fereastră şi să-l înjure în gura-mare. Îl 
părăsiseră şi boierii, chipurile, ca să-şi vadă de muncile câmpului, vremea 
fiind prielnică, dar domnitorul ştia că teama de seimeni îi ţinea departe de 
Târgovişte. Nici chiar Hrizea, ori Pană Filipescu, pe care-i socotea mai 
credincioşi, nu se arătaseră de vreo lună şi mai bine. 

lată însă, că, spre uimirea tuturor, Constandin-vodă porunci pregătirea 
oastei pentru a se împotrivi celor care îi veneau în ajutor. De necrezut, dar 
aşa era! Numai că nu de bunăvoia măriei-sale hotărî războiul, ci fiindcă 
oştenii i-o cereau. 

Auzind despre ce era vorba, vel-spătarul Hrizea îşi lăsă toate treburile 
gospodăriei şi se înfăţişă pe dată cu steagul lui de călăreţi, cu care era dator 
poruncii domneşti. Domnul se bucură nespus văzându-l şi era cât pe ce să-i 
spună ceva de mare taină, dar se răzgândi, fiindcă marele spătar se cam 
încurcase cu oştenii de rând şi mai ales cu matahala de Cheoaşcă. Acesta îşi 
adusese tot neamul sub arme, ba până şi pe nepotu-său din Moldova îl 
târâse după el, căci încă nu se îndurase să se întoarcă de pe unde a venit. În 
schimb boierul Pană Filipescu trimisese, vorbă că lingoarea îl ţintuise la pat. 
„Ehe! Pe mulţi am să vă ţintuiesc eu!” îşi spuse Vodă. Nu lăsă însă să-i 
scape niciun cuvânt şi se arăta pretutindeni numai o voie-bună, poftindu-şi 
toţi căpitanii la sfat ca să le asculte părerea, ceea ce nu se mai întâmplase 
niciodată până atunci în ţară. Ba îi întrebă şi unde ar trebui înfruntat 
duşmanul. 

— Cum „unde”, măria-ta? se miră căpitanul Buligă de la tunuri. Se 
înţelege că la Şoplea, pe valea Teleajenului. 

— Da! Da! încuviinţară zeci de glasuri. 

— De ce tocmai acolo? se încruntă Vodă. 

— Păi, măria-ta uitaşi că acolo am biruit noi în vreo două rânduri? 
Acolo ţine Dumnezeu cu noi! îl lămuri scurt, căpitanul Cheoaşcă şi ceilalţi i 
se uniră în părere. 


— Cum rămâne cu povestea ulciorului care nu merge de multe ori la 
apă? se auzi şi glasul boierului Dupoiul, dar fu huiduit pe dată şi numai vreo 
câţiva se cam îngrijorară de cele amintite. 

Vel-spătarul Hrizea nu scoase o vorbă, aşteptând să-l audă pe Vodă, dar 
văzând că acesta pregetă, se ridică şi spuse: 

— Are să mai meargă şi de astă-dată, chit că pe viitor vom căra apă în 
pumni! 

Un ropot de urale şi tropăit de picioare însoţiră spusele lui, iar pe faţa 
voievodului trecu o uşoară umbră de mâhnire. Hrizea era îndrăgit de oşteni 
şi putea fi primejdios pentru ce gânduri avea. 

— Facă-se voia voastră, vitejilor! încuviinţă domnul prefăcându-se 
bucuros. lacă, dumnealui Hrizea, vel-spătar, are să vă ducă la izbândă. 
Mergeţi, aşadar, cu el în funte! 

Alte strigăte de bucurie izbucniră şi, când se mai potoliră, izbi vocea 
uriaşului Cheoaşcă: 

— Ba nu, măria-ta! Ai să vii cu noi, că ne eşti stăpân şi aşa se cuvine, 
că noi o să ne dăm viaţa ca să te apărăm! 

— Cu noi... cu noi! se auziră iarăşi vocile învăpăiate şi cerc de 
seimeni se strânse în jurul Voievodului. 

Lui Hrizea îi venea să râdă, căci vicleşugul domnitorului fusese ghicit 
de isteţul căpitan şi, fără voia lui, Constandin-vodă se văzu târât în bătălie, 
însă îşi dădu seama că nu trebuia să mai aibă încredere în boierul de la 
Bogdanei. 

Vasile  Dupoiul, medelnicerul lui Ştefan-vodă, ajunse în ceata 
unchiului, care avea să se înfrunte cu domnitorul său moldovean, dar nu 
mai putea da înapoi. Privi însă în jurul lui şi îşi zise cu mâhnire: „Cam 
zdrenţăroasă oastea asta, a lui Papuc, dar e tare înflăcărată. Poate că 
izbândim. O doresc din suflet!” 


Măria-sa Constandin-vodă se aşeză la umbra cortului, în preajma unui 
lăstăriş, căci era grozavă zăpuşeală, atunci, în luna lui cireşar a anului 1655. 
Abia plecase Hrizea cu căpitanii săi şi tare s-ar mai fi dedat somnului. 
Închise ochii şi încercă să fure barem un pui de somn, când auzi din vale o 
mare larmă şi sudălmi de parcă s-ar fi încăierat tâlharii lui de oşteni. 

— Ce s-a întâmplat? întrebă Vodă pe iuzbaşa Gheorghe, care rămase 
mai departe pe lângă domn, dar nici în acesta nu se mai încredea, cu toate 
că era cel mai potolit şi cuviincios dintre oşteni. 


— Se pare că păcătoşii ăia de bivoli, arătă Gheorghe, râzând cu poftă, 
au dat de apa Teleajenului şi s-au tăvălit cu carele după ei. 

Vodă îşi aruncă ochii şi se veseli la rându-i, chiar şi după ce îşi dădu 
seama de urmare: 

— S-a dus dracului toată pulberea din butoaiele răsturnate în mocirlă. 

Se bucura de parcă ar fi fost vorba de iarba de puşcă a vrăjmaşului. Nu 
acelaşi lucru se poate spune şi despre iuzbaşa care, fără a mai cere 
încuviințarea, se repezi să dea o mână de ajutor, ca de altfel întreaga oştire 
de pe deal. Nepăsătorii bivoli erau însă aşa de fericiţi încât nici sub 
nemiloasele lovituri ce le căpătau nu se îndurau să se despartă de răcoarea 
apei. Răbdau ciomegele, de parcă nu spinarea lor ar fi fost la bătaie, dar nici 
gând să se clintească din loc. 

Vodă râse ce râse şi, cum rămăsese numai cu slugerul Moi-nea, se 
întoarse spre el: 

— Oare nu-i tocmai binevenită întâmplarea, Moineo? 

— Fără îndoială, măria-ta. N-a mai rămas decât străjerul de colo, arătă 
el spre un oştean care era cu ochii la ce se petrecea în vale. 

— Fă-i seama şi haide! porunci Constandin-vodă, îndreptându-se către 
cei doi cai înşeuaţi, gata de drum. 

Slugerul se apropie de oşteanul care n-avea ochi decât pentru bivolii 
din mocirlă. 

— Izbutesc oare? îl întrebă. 

Apoi, fără să mai aştepte răspunsul, îl dobori cu palma peste gură şi-l 
înţepă de mai multe ori, la nimereală. Bietul om se zbătu şi gemu, dar 
braţele vânjoase ale lui Moinea îl ţinură strâns, cu toate că se mânjea de 
sânge din cap până-n picioare. Când puterile i se sleiră, leşul fu aruncat la 
pământ iar slugerul se duse lângă voievod şi, apucând caii de dârlogi, pe 
furiş se strecurară amândoi prin văioaga din apropiere, care îl ascundea de 
privirile celor din vale. 

Abia pe înserate izbutiră oştenii să tragă carele, dar se nămoliseră de 
parcă erau arătări din altă lume. Nici gând să clintească bivolii, aşa că le-au 
tăiat şleaurile slobozind carele, după care traseră butoaiele cu spinarea. 
Multă pulbere n-a mai fost bună de nimic, spre marea furie a căpitanului 
Buligă, care înjura şi blestema în gura mare. 

luzbaşa Gheorghe se întoarse şi el la fel de murdar, spălat numai în 
pripă cu puţina apă a Teleajenului, şi când dădu peste leşul străjerului 
pricepu ce se întâmplase. Trase pistoalele de la brâu şi slobozi două focuri 


în văzduh. Curând se adunară mai mulţi descărcându-şi mânia în fel şi chip, 
dar mai cu seamă asupra calpacului pe care Vodă îl uitase în graba plecării. 

Vel-spătarul Hrizea sosi gâfâind, neştiind ce se întâmplase cu 
domnitorul, şi nu fu prea mirat aflând de fuga lui. Atunci iuzbaşa Gheorghe 
ridică de pe jos calpacul, îl scutură cu grijă, îl potrivi pe capul lui Hrizea şi 
răcni: 

— Trăiască măria-sa Hrizea-vodă, domnul nostru! 

— Trăiască! Trăiască! răsunară deodată strigătele tuturor, iar cei de 
lângă el îl săltară pe umeri, ca să-l vadă toată oastea. 

Luat pe negândite, Hrizea nu scoase o vorbă, dar nici nu se împotrivi. 
Îi părea rău că nu era de faţă şi Frăsina, ca să-şi vadă visul cu ochii. 

— Vă mulţumesc, dragii mei! răspundea el cu lacrimi în ochi. N-am să 
înşel încrederea voastră, o jur! 

De cum îl lăsară la pământ, noul domn se apucă să facă rânduială 
numind căpitani noi, printre care pe iuzbaşa Gheorghe şi pe medelnicerul 
moldovean, Dupoiul. Porunci apoi să i se înfăţişeze căpitanul Buligă, care 
sosi înnămolit ca un bivol, şi-l întrebă dacă nu cumva tunurile lui erau 
aşezate prea sus pe deal. 

— Pot bate până la Gherghița, se fuduli el. N-ai teamă, măria-ta! 

— Fie precum spui, căpitane, îngădui Hrizea încântat că auzea pe cel 
dintâi care-i vorbise ca unui adevărat voievod. 

Adună la sfat pe cele mai de frunte dintre căpetenii şi hotărâră să facă 
o învăluire prin spate, dar până atunci întreaga oaste avea să se odihnească, 
fiindcă era sleită de putere. Norocul lor a fost că abia după vreo două zile se 
iviră meseii şi trabanţii principelui Rakoczy, care ridicară tabără pe malul 
celălalt al Teleajenului, chiar faţă-n faţă. Apoi ieşi un sol călare, cu o 
năframă albă în vârful lancei, şi strigă din toţi rărunchii: 

— Seimeni şi darabani! Măria-sa craiul Rakoczy făgăduieşte viaţa şi 
iertare celui care lasă arma şi vă ia în slujba luminăţiei-sale, cu leafă mare. 
Voi n-aveţi alta de făcut, decât să-l daţi legat pe Hrizea şi să vă trageţi 
nesmintiţi la casele voastre. 

— Ba să ni-l daţi voi pe crai, şi vă lăsăm să vă întoarceţi de unde aţi 
venit! răspunse Cheoaşcă, în hazul întregii oştiri. 

Vocea căpitanului răsună pe întreaga vale şi un zumzet de încuviinţare 
străbătu rândurile, după care o ploaie de pietre zbură către oşteanul 
ardelean. 


Cinci zile la rând aşteptară unii în faţa celorlalţi şi în fiecare zi se arăta 
câte un sol de la prinţ, prin care era cerut Hrizea „înşelătorul”, dar răzvrătiţii 
nici nu mai aşteptau să isprăvească ce avea de spus trimisul, că o grindină 
de bulgări şi sudălmi îl izgoneau de lângă malul apei. 

La vreo săptămână sosi şi Ştefan-vodă cu moldovenii lui, iar pe la 
jumătatea lunii se ivi însuşi Constandin-vodă cu puţintică oaste ce o putuse 
strânge în pripă, mai mulţi fiind ienicerii daţi de către Siavuş-paşa de la 
Silistra. Huiduielile nu mai conteniră vreme de mai multe ceasuri şi domnul 
nici nu cuteza să se arate mai la vedere. 

Abia în cea de-a douăzeci şi şasea zi de cireşar se dezlănţui cumplita 
bătălie din dreptul satului Şoplea, sub un soare ucigător. Tunurile 
căpitanului Buligă au tras până li s-au înroşit ţevile, dar în van, fiindcă 
temerea lui Hrizea fusese întemeiată, ele fiind prea în vârful dealului. 
Nefiind primejdie dinspre partea lor, pedestraşii saşi ai căpitanului Gaudy 
învăluiră colina, chiar prin văioaga prin care scăpase Constandin-vodă, în 
vreme ce trabanţii lui Kemeny, alături de care lupta şi proaspătul baron 
Borlovany, îi atacară din faţă. 

Văzând că nu pot ţine piept năvălitorilor, căpitanul Cheoaşcă se repezi 
la tunurile lui Buligă, care nu le mai erau de niciun folos şi, opintindu-se, 
izbuti să rostogolească vreo două asupra vrăjmaşilor. Şi căpitanul Gheorghe 
şi Dupoiul încercară să facă aşijderea, însă nu izbutiră, şi poate că nu s-ar fi 
dat bătuţi în cele din urmă, dacă tocmai atunci nu l-ar fi văzut pe viteazul 
căpitan Cheoaşcă bătând aerul cu braţele şi prăbuşindu-se, ca un stejar 
bătrân. Amândoi se repeziră lângă el, dar nu-i mai putură fi de niciun folos, 
căci viaţa i se scursese odată cu ghiuleaua ce-i spărsese coşul pieptului. De 
altfel nu mai era nimic de făcut şi însuşi Hrizea-vodă, oprindu-se o clipă 
lângă leşul lui Buligă, răsturnat peste un tun, răcni din răsputeri: 

— Fugiţi, fraţilor, care cum veţi şti. Nu vă daţi prinşi, că vă spânzură. 
Scape cine cum poate! 

Gâdea, Gheorghe şi Dupoiul făcură pe dată zid din trupurile lor ca să- 
şi apere voievodul. Aşa izbutiră să-şi croiască drum până dădură de nişte cai 
fără stăpân. Încălecară în grabă şi apucară drumul Brăilei, care era în 
stăpânirea turcilor. 

— De ce acolo? se nedumeri Dupoiul. 

— Fiindcă nu mai avem unde în altă parte, îl lămuri Hrizea. 

— Ne vor închide, adăugă posomorit căpitanul Gheorghe. 


— Cum ne-o fi soarta, cumetre, căută Hrizea să-i mai înveselească. 
Cumva ne vom întoarce noi, căci turcul e mai de înţeles. Ehei, acuma ar fi 
fost bun sărmanul Duţescu, îşi aminti el cu tristeţe. 

Îi venise în minte chipul iscusitului său tovarăş de altădată, pe care îl 
pierduse de multă vreme. Oarecum se simţea şi el vinovat de moartea 
căpitanului, căci el îl trimisese în Ada-Kaleh. Nu-i vorbă că scăpase teafăr 
atuncea, dar ticălosul de Ferhad-pasa a aflat ce plănuise împreună cu 
bănăţeanul Sâvu şi s-a răzbunat pe el. Pe ascuns au venit gealaţii lui şi l-au 
strâns de gât pe când dormea şi i-au lăsat lădiţa cu pietre la căpătâi, ca să 
afle şi alţii pentru ce fusese pedepsit. Poate că, dacă ar fi fost acuma cu ei, i- 
ar fi dat prin cap vreun gând bun de scăpare, dar aşa, s-au lăsat legaţi de 
mâini şi de picioare şi trimişi la Silistra. Nu mai aşteptau decât moartea. 


LICĂRIRI ÎN FURTUNĂ 


PE LA ÎNCEPUTUL ANULUI 1648 nemulţumirile supuşilor 
sultanului începură să răbufnească. Atât musulmanii cât şi creştinii atacau 
pe cine le cădea în mână, întărindu-se acel zvon că dacă se împlineau cele 
două veacuri de ocupaţie creştină, în 1653, Dumnezeu se va milostivi şi va 
învia din nou faima vechiului Bizanţ. Toate acestea ajungeau la urechile 
pribeagului prinţ Mihnea şi izgonirea turcilor ar fi trebuit să-l bucure, căci 
în acest fel scăpau şi românii de jug păgân, dar, de altă parte, în lipsa 
padişahului, cine l-ar mai fi sprijinit el însuşi? 

Cam aceste gânduri le împărtăşea bunei lui prietene, Ioana Gândescu, 
de acelaşi neam cu el, dar aciuată pe malurile Bosforului încă din copilărie. 
Ea era faimoasa voyvoda kizi, un fel de Şeherezadă a celor „o mie şi una de 
nopţi”, căci la rându-i povestea sultanului Ibrahim tot felul de poveşti şi 
acesta ţinea mult la ea. Nu întâmplător domnişorul pribeag i se afla în 
preajmă, căci se legase o prietenie frăţească între ei. 

— Ah, cât de rău îmi pare că a murit Murad-khan, zise el. Aşa, beţiv, 
cum era, puteai să te bizui pe el, dar Ibrahim nu se gândeşte deloc la 
treburile ţării. 

— Din păcate, aşa este, oftă fata. Asta îi va aduce pieirea, şi nu prea 
întârziată. 

— Ce se va întâmpla cu tine şi ai tăi? 

— Cred că urmaşii lui ne vor gâtui. 

— Hai, mai bine, să alungăm gândurile negre. Mai va fi până atunci, o 
încuraja tânărul. 

Din nefericire, prevestirile fetei aveau să se îndeplinească mai repede 
decât se aşteptau, căci tocmai atunci năvăli în odaie sora ei mai mică, Ilinca, 
tânguindu-se de zor: 

— Nenorocire! Vai nouă! 

— Ce s-a întâmplat? sări Mihnea speriat. 

— Mare răzmeriţă. Ulemalele şi paşalele adunate în geamia Fatâh l-au 
înlocuit pe marele vizir Hezapare. 

— Ei şi? făcu Ioana. 

— Ba s-ar putea spune că-i o veste bună, adăugă Mihnea. 

— Staţi să vedeţi, urmă Ilinca. L-au pus în loc pe Derviş Mehmet-paşa. 


— După câte ştiu eu, acesta nu-i aşa de lacom... vru să-şi spună Ioana 
părerea, dar soră-sa n-o lăsă. 

—  Altu-i necazul! Multimea a cerut socoteală de cheltuielile 
padişahului şi acesta nici n-a vrut să stea de vorbă cu trimişii răsculaților. 
Atunci, oamenii şeyhulislamului şi gloata au cerut lui Kosem să-l aducă pe 
Mehmet, feciorul cel mai mare al sultanului, ca să-l facă împărat. 

— Acela n-are decât vreo şapte ani! se nedumeri Ioana. 

— Tot Mahpeyker va fi stăpâna, dădu s-o lămurească Mihnea. 

— Numai că valide ajunge Turhan, şi atunci să vezi râcă între cele 
două femei... 

— Ai dreptate... Bătrâna valide ce-a zis? o întrebă Mihnea pe Ilinca. 

— Că nimeni nu s-a încoronat la geamie, aşa că i-a poftit pe răzvrătiți 
la sărai. 

— Atunci, n-am vreme de pierdut! sări tânărul. 

— Să nu păţeşti ceva! se îngrijoră Ioana, fără să se gândească la ea 
însăşi. 

— Ba dimpotrivă, aş pofti să mi se întâmple ceva. Dar bun! adăugă el 
râzând şi le părăsi pe cele două surori. 

Sosind în fuga mare la moschee, dădu peste 'Tarhonci Ahmed-paşa, cu 
care se ţinea prieten, dar cel mai mult se bucură de întâlnirea cu bătrânul 
şeyhulislam Abdurrahim Efendi, fratele dascălului lui Turk Ahmed Lala. 

— Fii binevenit, fiule! îl îmbrăţişa molahul. lacă, am socotit în 
ceasurile acestea de cumpănă că pe tronul slăvitului Osman-gazi este mai 
nimerit un copil, dar cu mintea întreagă şi cu sfetnici buni, decât un sultan 
diliu şi înconjurat de şarlatani. 

— Nici că se putea mai bine gândit, încuviinţă Mihnea, dar schimbarea 
să fie fără vărsare de sânge. 

— Se-nţelege, şi pentru asta ar fi bine să-l însoţeşti pe Bektaş-aga la 
sultana valide şi să dai fuga să ne spui în ce ape se scaldă. Nu trebuie să ne 
băgăm cu toţii în gura lupului. Tu eşti ghiaur şi n-are să te ia în seamă. 

Chiar să fi vrut să nu se ducă, Mihnea n-avea de ales, dar socotea că 
era cu mult mai bine să fie în preajma celor ce vor conduce ţara după 
înlocuirea lui Ibrahim. Rămase cam fâstâcit când a văzut-o pe crunta 
Kosem înveşmântată în negru şi însoţită de un hadâm de culoarea 
abanosului. Părea mâhnită de cele ce se întâmplau, a încuviinţat 
schimbarea, însă a cerut ca fiul ei să fie lăsat cu zile. Poate că a şi lăcrimat, 
dar sub felegea nu s-a putut băga de seamă. 


Schimbarea padişahilor s-a făcut în faţa porţii Bab-i Saadet, unde fu 
scos tronul lui Osman şi, în uralele celor de faţă, cel de-al patrulea Mehmet 
se aşeză în el. Prin ferestruicile ascunse de verdeață, cele două femei-mame, 
Kosem şi Turban, iscodeau fără să ştie una de cealaltă. Era în cea de a 
optsprezecea zi a lunii lui Sa'ban ul-muazam din anul 1058 al Hegyrei, 
când frumosul băieţel zâmbea nevinovat supuşilor săi, printre care se afla şi 
beyul acela pribeag cu care se jucase de vreo câteva ori în trecut. 

În acelaşi timp, în odaia lui Ibrahim pătrunseră cu sila muftiul 
Abdulaziz însoţit de oşteni şi, după ce-l mustrară cu vorbe de ocară, îi 
cerură fostului stăpân să-i urmeze în curte. 

— Netrebnicilor! răcni acesta la ei. Nu merg nicăieri! Am să vă ucid 
pe toţi, ticăloşilor. Cum aţi cutezat să vă atingeţi de padişahul vostru? 

— Nu mai eşti tu! îl bruftului muftiul. 

În cele din urmă îndărătnicul fu ridicat pe sus şi târât la picioarele 
tronului. 

— Se cuvine a te închina prea luminăţiei-sale Mehmet-khan, îl povăţui 
cu glas blând şeyhulislamul. 

Copilul-împărat nu-l văzuse de multe ori pe tatăl său, iar când s-au 
întâlnit n-a auzit nicio vorbă bună din gura lui, aşa că se uită speriat când îl 
privi, iar acesta spumega de furie: 

— Am să-l agăţ în cârlige şi pe el şi pe târfa de mă-sa! Pe toţi am să vă 
jupoi de vii, nememicilor. Să vină gealatul! 

La un semn al muftiului, câţiva bostancii îl înşfăcară pe cel căruia i se 
supuneau fără cârtire numai cu câteva clipe mai înainte şi-l duseră târâş la 
Sercelar zindari, cum i se spunea „Închisorii vrăbiilor”. Cam în bătaie de 
joc, Bektaş-aga porunci să fie aduse lângă el şi două roabe, după care fură 
zidite uşile şi ferestrele, lăsând numai o mică deschizătură pentru hrană şi 
apă. 

Tulburările păreau să se fi potolit după o vreme, când Mihnea se 
pomeni poftit în taină la bătrâna valide. Se făcuse un bărbat chipeş şi multe 
inimi feciorelnice suspinau după el. Nu părea a fi un neadevăr că se 
încurcase cu o soţie de-a lui Kenaan-paşa, ori cu sora sultanului, frumoasa 
Hanzade. Dar nu pentru atâta lucru ar fi putut să fie chemat, adică să dea 
socoteală, aşa că se cam îngrijoră, dar totuşi se înfăţişă temutei sultane. 

— Eu cunosc gândurile tale de domnie şi sunt în stare să te ajut, dacă 
izbuteşti să te faci iubit de Turhan-sultan. 

— Dar... vru să se împotrivească tânărul pribeag. 


— Nimic! Aşa cum i-ai sucit mintea lui Hanzade şi altora, vei putea şi 
cu Turhan, că femeie este. Abia atunci ai să ajungi bey la Targoşta, dacă nu 
cumva îţi va plăcea mai mult la Alep. 

Mihnea sărută poala veşmântului validelei şi plecă destul de speriat, 
căci bănuia urzeala lui Kosem ca s-o doboare pe Turhan, făcând-o de râs ca 
ibovnică a lui. Dar ce se va alege de el? 

Apoi s-a auzit că cineva ar fi vrut să-l scoată din temniţă pe Ibrahim. 
Dacă va fi fost aşa sau nu, greu de spus. Oricum, marele vizir Derviş 
Mehmet-paşa, în înţelegere cu şeyhulislamul, l-a silit pe gealatul Kara Ali 
să-l sugrume, după ce au dărâmat zidul. 

Frumosul prinţ a izbutit să ajungă în preajma lui 'Turhan-sultana şi, 
după câte se auzea, aceasta nu s-ar fi împotrivit farmecelor bărbăteşti ale 
pribeagului, numai că bătrâna valide n-a mai putut folosi nimic din ceea ce 
plănuise. În zorii unei dimineţi pe când se îngâna ziua cu noaptea, câţiva 
hadâmi şi albi şi negri pătrunseră în iatacul ei şi, fără să-i dea răgaz să se 
mai dezmeticească, o târâră în curte, unde o aşteptau bostancii. Biata femeie 
nu apucase să pună pe ea niciun veşmânt ca lumea şi mai mult goală fu 
trântită la pământ, iar oştenii o izbiră cu picioarele. Urletele ei de ajutor fură 
înăbuşite de o matahală de arap care o gâtui fără nicio milă, lăsând-o să se 
zbată în mâinile lui vânjoase spre hazul celor de faţă. Apoi, când nu mai 
rămăsese decât o zdreanţă omenească din cea care fusese cândva „Faţa 
lunii” (Mahpeyker), copiliţa creştină Anastasia de altădată şi mai apoi 
atotputemica Kosem fu azvârlită ca hrană peştilor din Bosfor, asemenea 
unei roabe. 

Mai târziu avea să se spună că moartea fostei validele Kosem s-ar fi 
datorat în bună parte şi lui Mihnea, căci acesta îi mărturisise noii sale iubite 
ce urmărea soacră-sa, iar Turhan n-a stat pe gânduri să se apere. Pribeagul 
ajunsese să fie temut de mulţi dintre curteni şi nu puţini îi căutau prietenia, 
dar în sufletul său era mâhnit, căci sultana nu s-ar fi împăcat cu gândul să-l 
trimită departe de ea, peste Dunăre, cum îi ajunsese la ureche dorinţa lui 
Mihnea. Dragostea validelei îl ţinea departe de orice amestec în treburile 
ţării, şi el nu asta voia. Dar nici să ajungă mare vizir nu-i surâdea, cu toate 
că îndrăgostita femeie nu s-ar fi dat în lături să-l ridice în cel mai mare rang 
al împărăției. 

lată însă că o nouă licărire de nădejde se ivi în sufletul tânărului când, 
în cea de-a şasea zi din Muharem ul-haram, anul 1067 al Hegyrei, adică 26 
septembrie 1656, cum scria bailul Veneţiei către doge, a fost făcut mare 


vizir Koprulu Mehmet-paşa. Se ştia prea-bine că noul sadrazam era un 
duşman înverşunat al prinţului Rakoczy, adevăratul stăpân al ţărilor române, 
căci atât Gheorghe Ştefan cât şi Constantin Şerban nu-i ieşeau din voie. 
Plecând ardeleanul, oare nu i-ar fi putut lua locul? 

O singură strângere de inimă ar mai fi avut, întrucât în haremul 
vizirului se afla şi prinţesa Hanzade şi se temea ca nu cumva acestuia să nu- 
i fie pe plac zvonul că a fost cândva iubitul prinţesei. Nu-i vorbă că şi cu 
Kenaan-paşa se cam stricase, aflând că acesta ar fi vrut de fapt să-l ucidă în 
mai multe împrejurări, care i-au dat de gândit, mai ales când i le spunea 
însăşi frumoasa Atiche, una din favoritele paşei. 

Totuşi întâlnirea cu sadrazamul n-a putut fi înlăturată, dar, spre marea-i 
uşurare, s-a desfăşurat cam pe placul lui. 

— Ce părere ai, beyule, despre Rakoczy? l-a întrebat paşa de-a dreptul. 

— Un mare ticălos! răspunse scurt Mihnea. 

— Aferim, zâmbi Koprulu, sfredelindu-l cu privirea. De ce nu-l suferi? 

— Îi vântură mintea la mărire şi neascultare. Vrea să ajungă craiul 
Lehistanului. 

— Şi ce-ţi pasă ţie? 

— I-ar târî şi pe ulaci alături de el, iar aceştia sunt neamul meu. 

— Hm! mormăi din ce în ce mai mulţumit marele vizir. Tu ce ai face 
în locul meu? 

— L-aş lipsi de sprijinul celor doi voievozi şi aş pune în locul lor un 
om de credinţă. 

— Unul singur?! se miră paşa. Asta ar însemna să le unesc puterea 
ulacilor. 

— Nu, dacă domnul ar fi credincios Porții. 

— Tu ai fi acela? 

— De ce nu? 

Marele vizir păru a chibzui cele auzite, dar după cum se uita nu părea 
încântat. 

— Te cam bate gândul blestematului de Mihaly, cel care a cutezat să le 
strângă pe toate trei într-o singură ţară, şi nu-i bine, beyule. Să zicem că tu 
ai fi de bună credinţă, dar cei ce vor veni după tine?... Ar însemna să 
pierdem chelarul împărăției, căci zurbagiii de ulaci s-ar sumeţi dacă ar fi 
toţi laolaltă. 

Mihnea nu răspunse şi plecă privirea, dându-şi seama că prea se zorise 
să-şi dezvăluie gândul. Acuma s-ar fi putut să piardă tot. Însă marele vizir 


trecu peste cele spuse şi urmă liniştit: 

— La Yaş am găsit eu omul potrivit şi, dacă mă încred în tine, 
înseamnă că şi la Targoşta am un credincios. 

— Se-nţelege preaslăvite! se grăbi Mihnea să îngenuncheze, de parcă 
l-ar fi căftănit pe dată domn. Jur credinţă desăvârşită. 

— Şi ascultare fără crâcnire! adăugă sadrazamul. 

— Întocmai! 

— Atunci vreau capul lui Rakoczy, când ai să ajungi domn. Nu cumva 
să uiţi că acesta îi preţul căftănirii tale. 

— Aşa voi face! 

Paşa zâmbi ciudat şi bătu din palme. Când intră paicul, zise: 

— La Edi-Kule cu el! şi-l arătă pe Mihnea, care înmărmuri. 


CĂI BĂTUTE DEGEABA 


MARE DEZNĂDEJDE ÎI CUPRINSE PE FUGARI, căci la Silistra 
era Siavuş-paşa atotputernic şi ei ştiau prea bine că acesta îl ajutase pe 
Constandin-vodă, aşa că nu se puteau aştepta la mila lui. Dar uimirea lor nu 
mai cunoscu margini când se văzură dezlegaţi şi, după ce-şi primeniră 
veşmintele cu altele, curate fură poftiţi de către însuşi silihdarul, ca nişte 
oaspeţi de seamă. Foarte adevărat că paşa a ţinut să facă deosebirea de rang 
şi numai pe trecătorul domn de răscoală îl ţinu la masa lui, dar nici ceilalţi 
n-au fost ţinuţi mai prejos. Însă în preajma turcului se afla un domnişor 
pribeag, pe nume Radu, care se dădea drept fecior al fostului domnitor 
Leon-vodă Tomşa, şi Siavuş-paşa ţinea să se laude cu obraze alese la curtea 
lui. Multă vreme n-avea să ţină această purtare a seraskerului, fiindcă după 
un chiolhan de pomină, care ţinu vreo trei zile, la Dridov, pe malul 
Prahovei, cei trei prinți biruitori îşi aduseră aminte de răzvrătitul fugar. 
Constandin-vodă se socoti cel mai potrivit să i se dea lui prinşii, aşa că în 
vreo trei rânduri îi trimise paşei solie cu daruri bogate, dar acesta nu se 
învoia nicicum, mai ales că domnul îi cerea pe toţi pribegii laolaltă. Tânărul 
Radu nu fusese în răscoală şi ceruse sprijinul cu multă vreme mai înainte, 
cât despre Hrizea, Siavuş-paşa îl ţinea drept domn adevărat, din care pricină 
nu se socotea îndreptăţit „să facă de capul lui” nimic. Făgăduise că va cere 
părerea Porții, dar aceasta întârzia să şi-o spună. De fapt fălosul dregător 
nici nu se gândea să amestece pe cei de la sărai, dar nădăjduia că cei pe care 
pusese mâna din întâmplare ar fi putut să-i aducă bani buni, şi nu s-a 
înşelat. Când, voievodul, care se zgârcea să-şi plătească oştenii, a numărat 
douăzeci şi cinci de mii de ducați de aur, la strălucirea lor, Siavuş-paşa a 
uitat de toate. Pe dată prinşii au fost cetluiţi din nou în fiare, dar acum şi 
pribeagul domnişor Radu, după care i-a trimis pe jos la Dridov, unde încă 
mai chefuiau biruitorii. 

Mare bucurie pe Constandin-vodă, când dădu ochii cu fostul său vel- 
spătar. Îl scuipă în plin obraz, rânjindu-i: 

— Te sumeţeşti să-mi iei locul, ludo? Am să-ţi fac pielea nojiţe de 
opinci pentru mocofanii tăi, câine! 

I se urcase furia la cap şi dădu să-l pălească cu topuzul, dar însuşi 
craiul Rakoczy se împotrivi: 

— Pe acesta îl vreau eu! 


De voie, de nevoie, Constandin-vodă înghiţi în sec spre a nu spune o 
vorbă de ocară, apoi, după ce se mai potoli, cu glas smerit îl întrebă pe 
principe dacă măcar pe Radu ar putea să-l atârne în ştreang. Acesta se uită 
la flăcăiaşul care tremura ca varga, cu toată zăpuşeala verii. Era frumos şi 
gingaş ca o fată dar nu se făcea să-şi mânie prea rău tovarăşul de luptă, mai 
ales că acesta dăduse bani grei pentru răscumpărarea lor de la turci. 

— Să fim iertători, măria-ta! zâmbi prieteneşte Rakoczy închinându-i 
un pocal. Mai bine retează-i vârful nasului şi lasă-l să meargă în plata 
domnului, că nu ţi-o primejdui nicicând domnia. Pe Hrizea însă îl vreau 
nevătămat! 

„Aha! Are să-l chinuiască acolo, la Bălgrad, cum se pricep ei mai bine. 
Nu-i rău! Merită, ticălosul!” îşi zise voievodul. Apoi îşi trase hangerul de la 
brâu şi, făcând semn oştenilor ce ţineau braţele tânărului pribeag, cu o 
mişcare fulgerătoare îi tăie nasul, umplându-i faţa de sânge. 

— Acum, m-am răcorit! făcu el. Puteţi să-i daţi drumul să se ducă unde 
o pofti, dar nu în ţara domniei mele. Ai auzit, flăcăiaşule? De te mai prind, 
nu mai am ce-ţi tăia decât capul! Lipseşti din ochii mei! 

Veni apoi rândul celorlalţi prinşi, şi de cum îi văzu pe căpitanii 
Gheorghe şi Dupoiul îi crescu din nou furia, dând să-i ia la bătaie. Dar de 
data aceasta îl întâmpină Ştefan-vodă, cutezând să i se aşeze în faţă. 

— Nu cumva pe aceştia îi pofteşti măria-ta? zâmbi el strâmb către 
celălalt tovarăş de luptă. 

— Ca oaspete al măriei-tale, se cuvine să-mi îngădui şi mie să aleg pe 
cine-mi place. Şi apoi nu uita că unul dintre ei e supusul domniei mele! 

Vorbele voievodului moldovean nu-i prea fură pe plac, dar prietenia lui 
era mai presus de toate, aşa că nu voia să o piardă. 

— Mă rog, ia-i! făcu din mână Constandin-vodă. 

Îndată fură duşi cei doi veri şi daţi pe seama oştenilor moldoveni, iar 
domnul muntean nu se alese decât cu un vârf de nas, care-l costase douăzeci 
şi cinci de mii de ducați de aur. Cam scump! Măcar dacă ar fi putut să-l aibă 
pe căpitanul Gâdea, care fugise şi el cu ceilalţi, dar acesta se turcise şi paşa 
nu l-a mai dat înapoi. Rămânând iarăşi numai petrecăreţii meseni, cele 
întâmplate fură date uitării şi voia bună se întinse în rândurile tuturor 
oştenilor, care se înfruptau mai puţin, dar erau la fel de bucuroşi de izbândă. 

A doua zi, măria-sa Ştefan-vodă pofti să stea de vorbă cu fostul său 
medelnicer numai între patru ochi, aşa că-i fu adus în cort legat-cobză. 


— Ai cam încurcat-o, boierule! zâmbi el către Dupoiul. Şi aici să te 
dezleg nu pot acuma. Ce să fac dacă te-ai apucat de răzmeriţe pe unde te-am 
trimis? râse Vodă cu bunăvoință. 

— Ba am ajuns şi căpitan de răscoală, măria-ta! răspunse Dupoiul, fără 
să pară deloc speriat de mustrarea domnească. 

— Nădăjduiesc că nu te-a simţit nimeni? 

— Nici chiar neamurile mele, necum Hrizea sau ceilalţi. 

— Atunci îi bine! N-a prea ieşit precum am vrut, dar, oricum, se 
cheamă că vecinul meu nu mai are oaste, nici bună, nici rea. Curând are să 
vină vremea să unim ţărişoarele astea, căci nu vor mai găsi ei domn în 
Târgovişte şi... 

— Am auzit că ar mai fi unul prin Istambul, măria-ta, îi luă vorba 
Dupoiul, cu destulă cutezanţă. 

— Arbănaşul, ori fecioraşul lui? întrebă batjocoritor Vodă. 

— Pe lângă aceia, doamne! Băiatul cel mic al răposatului Radu-vodă 
Mihnea. 

— Om vedea noi! mormăi Ştefan-vodă. Nu-l îngăduie craiul! 

Totuşi o umbră de îngrijorare se strecură pe faţa voievodului, dar îi 
trecu la fel de repede cum îi venise. 

— Deocamdată ai să te duci în Moldova, tot aşa, legat, ca să nu dăm 
de bănuit. Apoi, de cum ajungi la Crăciuna ai să treci muntele şi caută să-l 
scoţi pe Hrizea din mâinile lui Rakoczy. Mai cu seamă fă-l să poftească 
iarăşi domnia. Nu uita ce-am vorbit! 

— Prea-bine, milostive stăpân, dar am şi eu o rugăminte... 

— Spune! 

— Porunceşte, măria-ta, ca văru-meu Gheorghe să vină cu mine. 

— I-ai spus ceva? 

— Nimic, dar e cumătru cu Hrizea şi are să se bucure şi unul şi celălalt 
când s-or întâlni. Apoi îi neam de-al meu! 

— Bine! încuviinţă Vodă. Până la Crăciuna însă are să fie şi el legat, 
cum am hotărât. Acolo veţi fugi şi treaba domniei-tale cum te-i descurca în 
Ardeal. 

Până în seară, cei doi veri zăceau ca doi berbeci duşi la înjunghiere 
într-un car pe drumul spre Moldova. Ajunşi la Crăciuna, pârcălabul citi 
răvaşul trimis de voievod prin miaşul călăraşilor de Galaţi, care-i adusese 
pe prinşi şi-i luă cu el deoparte. Rămaşi numai între ei, acesta le tăie 
legăturile şi, sub ochii uimiţi ai căpitanului Gheorghe, le aşternu o masă 


îmbelşugată. Cât pe ce să-i rămână îmbucătura în gât, când mai văzu că-i 
dădu lui Dupoiul şi o pungă cu bani, care nu păreau a fi puţini. 

— Visez, oare? se frecă el la ochi. 

— 'Ţi-oi spune mai multe pe drum, dar acuma va trebui să ne furişăm 
cât mai nebăgaţi în seamă, ca să trecem muntele. 

— În Ardeal? 

— Înî! 

Nu la fel se purtă craiul Rakoczy cu prinsul său, de care părea să fi 
uitat. Când să intre peste hotarul ţării, generalul Kemeny îi aduse aminte de 
Hrizea şi-l povăţui să nu se mai încurce cu el, ci să-l tragă în ţeapă chiar 
acolo. 

— Ar trebui ca alteţa-voastră să facă asta cât mai repede şi fără tărăboi, 
căci Hrizea a fost tare îndrăgit de seimeni şi darabani. Chinuindu-l... 

— Dar cine ţi-a spus ţie, dragă lanos, că am asemenea gând? Ai să 
vezi ce fac cu el! 

Într-adevăr, ajungând la Bălgrad, Hrizea fu slobozit şi găzduit în casa 
unui bogătaş grec, care se purtă cu el ca şi cu un oaspete de seamă. 
Sărmanul de el nici nu se mai mira de câte i se întâmplau de la o vreme. Ba 
cetluit în fiare, ba cinstit la masă ca un voievod, ori ameninţat mai apoi cu 
moartea. Era mai îngrijorat de soarta familiei lui, pe care o trimisese înainte 
de bătălie la Sibiu şi nu mai ştia nimic de atunci. Plângându-se gazdei sale, 
fu întâmpinat cu o neaşteptată înţelegere: 

— De ce nu trimiţi, domnia-ta, vorbă să vie aici, că doar îs numai la 
doi paşi? 

— Mi-e oare îngăduit? 

— De ce nu? Cine să se împotrivească unor lucruri fireşti? 

Două săptămâni mai târziu putu să-şi îmbrăţişeze soaţa şi fiii în 
ospitaliera casă a grecului, dar asta îl cam puse pe gânduri, căci nu putea 
crede că nu i se va cere nimic în schimb. Prea era mare bunăvoința. 

— O fi vreun om cumsecade, îşi dădu cu părerea Frăsina. 

— Mai curând sunt o nadă pentru cineva, dacă nu o ameninţare pentru 
vodă-Constandin. 

— Mai ştii!? 

— Numai că eu aş vrea să se lămurească lucrurile şi, cum nu avem 
bani, poate m-ar lua în slujba lui. L-aş sluji cu credinţă. 

— Am auzit că au şi fost năimiţi, cu leafă bună, peste cinci sute din 
foştii noştri seimeni şi darabani. 


— Se poate. Doar înainte de luptă le-a făgăduit celor care trec de 
partea lui, însă pe atunci aveau un stăpân, câtă vreme azi năpădesc 
Ardealul. 

— Mai curând are să-i ducă în Lehia, căci se spune că un mare război 
va porni împotriva acesteia... 

Hrizea nu aflase nimica până acum, dar spusele femeii îl cam puseră 
pe gânduri. Dădu din cap a părere de rău şi zise: 

— Nu face bine dacă se încaieră cu creştinii, în loc să stea în faţă 
turcilor. Eu însă n-am căderea să-i judec faptele, că m-a scăpat de la 
moarte... 

— Şi tot mulţumită lui, ne aflăm iarăşi laolaltă. 

— Dar departe de casă! oftă Hrizea. 

— Oricum, suntem printre românii noştri, răspunse jupâneasa. Ce ne- 
am fi făcut dacă ar fi trebuit să-ţi luăm urma prin Alep, ori cine ştie unde 
prin Anatolia? Să nu cârtim împotriva sorții, care ne-a fost prielnică până 
acum. 

Soţul zâmbi cu amărăciune, căci vorbele nevestei nu prea erau 
potrivite după câte pătimiseră şi nicio licărire de noroc nu se întrezărea. Rău 
n-o duceau câtă vreme erau împreună, ba li se îngăduia să le vină şi 
prietenii, ca foştii lui căpitani Gheorghe şi Dupoiul. Întâlnirea cu ei a fost o 
mare mângâiere şi mai în fiecare zi stăteau la sfat, punând ţara la cale, de 
multe ori fiind de faţă şi localnicul Ion Bălgrădean, naşul medelnicerului 
moldovean. Lui Hrizea îi plăcu tânărul acela suriu şi dintr-o bucată, iar când 
auzi primejdia de a-şi lăsa legea românească, dacă ar fi vrut să se ridice în 
rang, îi spuse de-a dreptul: 

— Ar trebui să ni te alături nouă. Nicicum să nu te lepezi de obârşia 
noastră veche, cu care ne mândrim. Dacă mai ajung o dată în fruntea unei 
oaste româneşti, acolo ţi-e locul! 

— Ba să ajungi iarăşi domn, măria-ta! îi ură Dupoiul. Ţara înarmată 
te-a făcut, şi nu trebuie să dai înapoi. 

— Deocamdată astea sunt numai vise, prieteni, oftă Hrizea Eu numai 
că nu sunt ferecat în lanţuri, ca mai înainte, dar nici în oraş nu prea am cum 
să mă mişc fără însoțitori de-ai prinţului. Bine cel puţin că nu dorm cu mine 
în odaie. Cât despre bani, ce să vă mai spun? Dacă am avut câte ceva până 
acum, am cam dat de fundul sacului. 

— Oare gazda măriei-tale nu te-ar putea ajuta? întrebă Bălgrădean. La 
noi este cunoscut ca un mare bogătaş şi cămătar lacom. Poate se ispiteşte 


să-ţi împrumute ceva bani. 

După povaţa ardeleanului, Hrizea aduse vorba grecului şi acesta nu-i 
răspunse nici da, nici nu, cerând răgaz de gândire vreo câteva zile. În 
răstimp sosiră câţiva oşteni care-l duseră la palat, unde prinţul îl primi cu 
cinstea cuvenită unui boier de neam mare, dar nu ca voievod. 

— Poate n-ai aflat că mulţi mă sfătuiesc să-ţi tai capul, boierule, îi zise 
Rakoczy, zâmbindu-i cu prietenie. Cică astfel aş scăpa de grija domniei- 
tale, dar şi de o cheltuială. 

— Cum vă este voia, alteţă, căci eu nu sunt decât un neputincios prins 
în mâna voastră, care aţi avut bunăvoința să mă lăsaţi cu viaţă, şi asta n-am 
s-o uit... 

— Vezi, tocmai pentru aceia va trebui să-ţi arăţi multumirea şi să mă 
ajuţi în războiul pe care-l pregătesc. Cred că ai auzit de asta, nu? 

— Da, într-adevăr, şi cu dragă inimă îmi pun braţul în slujba alteţei- 
voastre. 

— Nu numai de braţ am trebuinţă, ci mai ales de bani. 

— Dar eu, sărmanul, n-am o leţcaie... 

— Poţi face rost! Şi asta cât mai curând! Când îmi aduci o sută de mii 
de ducați? 

Hrizea rămase năucit. Atâţia bani n-ar fi izbutit să-i dea, nici dacă şi-ar 
fi vândut toate moşiile din ţară, cu conace şi acareturi, dar printre străini?! 

— Alteţa-voastră ilustrisimă... Nădăjduiesc să nu fi priceput bine 
tălmaciul, căci o sută de mii... 

— Ba-i bine! Săptămâna cealaltă te aşteaptă trezorierul meu să-i aduci. 
I-am şi dat poruncă! 

Hrizea fu scos de la Rakoczy susţinut de oşteni, căci începuse a se 
învârti încăperea cu el, şi când ajunse acasă le povesti alor lui, încă 
nedumerit dacă nu cumva se înşela. 

Jupâneasa mea zicea că-i „om cumsecade”... Pentru asta s-a purtat 
frumos, ca să mă jupoaie. Asta-i omenia lui! 

— Măria-ta, zise Gheorghe. Dacă îmi este îngăduit, aş întreba şi eu: 
câţi bani i-ai cerut grecului? 

Hrizea îl privi o clipă, după care se lovi cu palma peste frunte. 

— Ai dreptate, Gheorghiţă! Taman o sută de mii... ticălosul! Pentru 
aceea mi-a cerut răgazul, ca să se ducă la Rakoczy să-i spună. Nemermnicul! 

— Acuma ţi i-ar da, măria-ta! zâmbi cu înţelesuri Bălgrădean. 

— Liftă spurcată! sări şi Dupoiul. Ar trebui strâns de gât! 


— Tocmai asta n-o putem face! răspunse Hrizea, dar nu se ţinu să nu 
suduie în gura mare. 

— Trebuie să fugi, măria-ta! zise deodată Bălgrădean. Eu îl ştiu pe 
Rakoczy destul de bine. Dacă i-a intrat ceva în cap, nu se lasă. Are să te 
facă să iei banii grecului, ca să-i dai lui. 

— Unde să mă duc?! 

— Acasă! Adunăm pe toţi cei care vor să ne urmeze, şi sunt destui de 
mulţi! se lumină Gheorghe. S-or mai strânge şi pe drum, numai să ne vadă 
că plecăm. 

— Ca să nu mai spun că dincolo de munte au să treacă de partea 
măriei-tale toţi nemulţumiţii, fie oşteni, fie boieri, adăugă Dupoiul. 

— E lucru cam cu primejdie, dădu din cap a îndoială Bălgrădean. Nu 
zic că n-au să vină oşteni, dar vom fi prea puţini... 

— Asta înseamnă că vii cu noi? îi luă vorba Hrizea. 

— Cu dragă inimă, dar nu aşa, la întâmplare. Să chibzuim dacă e bine 
să treci munţii în gura lupului, cum s-ar zice. Măria-ta ar trebui să pândeşti 
în preajmă, prin ţara Făgăraşului, şi numai când este adunată oaste, în bună 
rânduială, să porneşti făţiş la luptă. 

— Dacă nu-i măria-sa de faţă, oştenii n-au să ne urmeze! zise 
Gheorghe. Deocamdată nu-s ei prea mulţi, dar, dacă au să-şi vadă 
voievodul, se vor îmbulzi să-l urmeze. 

— Cam pe câţi te bizui, cumetre Gheorghe? întrebă Hrizea. 

— Pentru început, cam la vreo două sute. 

— Socot că n-ar fi rău să-i trecem pe aceştia pe la Câineni şi să-i 
adăpostim la vreo monastire din Oltenia. La Bistriţa, de pildă, al cărei 
egumen îmi este ceva neam mai îndepărtat şi n-are să ne vândă nimănui. Şi 
mai apoi, se cheamă că vom fi în ţară unde vom putea strânge oaste. Afară 
de asta, eu aş putea să merg cu o parte din oameni la conacul clucerului 
Cârstea Cornăţeanul, nu departe de Câineni, şi de acolo aş putea iscodi mai 
lesne ce se petrece peste Olt. 

Toţi încuviinţară gândurile lui Hrizea, mai puţin Bălgrădean, care dădu 
iarăşi din cap a îndoială: 

— Mai curând aş zice ca măria-ta să rămâi în Ardeal, fie şi la saşi, 
unde ai găsi bani cu împrumut; iar când s-or strânge vreo două-trei mii de 
oşteni... 

— Ba nu, dragul meu, se împotrivi Hrizea. Rakoczy va pleca împreună 
cu oastea în Lehia şi n-are să-l mai poată sprijini pe Constandin-vodă. Cât 


despre oştenii lui Vodă, e de-ajuns să trimit câţiva oameni printre ei şi ni se 
vor alătura pe dată. 

— Mă rog, aşa să fie! mormăi Bălgrădean. Cum ne-o fi norocul! Nu 
mai zic nimic! 

— Noi ni-l facem, Ioane, păcătosul ăsta de noroc! îl bătu Hrizea voios 
pe umăr. Eu am să încerc să-l duc cu vorba pe Rakoczy şi să-i cer alt soroc, 
răstimp în care am putea fugi pe furiş. Ce credeţi? 

Erau tare încântați de cele plănuite şi chiar şi bănuitorul Bălgrădean, 
păru a se îndupleca. De aceea la începutul săptămânii ce a urmat, Hrizea n-a 
mai aşteptat să fie chemat la palat, ci s-a înfăţişat de capul său. Rakoczy 
însă nu-l primi, ci-i trimise vorbă să lase banii şi să plece unde îi va fi voia. 

— Nu i-ai adus?! se miră tezatirarul. Eu n-am ce-ţi face, boierule, dar 
bine nu va fi. Aşteaptă porunca alteţei-sale. 

Hrizea crezu că avea să fie chemat de astă-dată ca să fie mustrat, cu 
toate că îşi pusese în gând să mai ceară îngăduinţă cel puţin o lună de zile. 
Avea să asculte cu umilinţă toate cele ce i se vor spune, din păcate n-a mai 
apucat, fiindcă oştenii înarmaţi l-au înconjurat pe dată şi aproape că nici nu 
şi-a dat seama când a fost întemnițat. 


ÎNFRICOŞĂTOAREA PREVESTIRE 


ODAIA ÎN CARE FUSESE ZĂVORÂT MIHNEA nu era chiar aşa de 
înspăimântătoare, ba, la drept vorbind, nici nu semăna a temniţă, încât 
aproape nu-i venea a crede că se afla la faimoasa Edi-kule. De la temnicer 
aflase că în acelaşi loc zăcuse ani de-a rândul şi fostul domn al Moldovei, 
Vasile Lupu, duşmanul său de moarte, dar că fusese slobozit de curând la 
casele lui din oraş. Asta nu i-a mai fost pe plac, apoi, dacă şi el ar fi rămas 
vreme îndelungată în prinsoare, tinereţea i s-ar fi risipit în vânt şi toate 
planurile lui de mărire prăbuşite. 

— Văd că vorbeşti româneşte, zise el către temnicer. Cum te cheamă? 

— Păun, măria-ta, răspunse slujitorul. 

— De mult n-am mai auzit vorbindu-se pe limba noastră. Stai în oraş? 

— Şi da şi nu. 

— Eşti şi tu, cumva, osândit? 

— Ba am venit de bunăvoie, ca să te slujesc pe măria-ta. 

— Pentru ce îmi spui întruna aşa? se miră Mihnea. 

— Fiindcă ai să fii domn al Munteniei, măria-ta. 

— Chiar crezi? Nu vezi că sunt întemnițat aici? 

— Aşa se pare, dar noi am aflat că sadrazamul te-a pus numai la 
încercare. Azi-mâine te va căftăni voievod. 

— Ia stai! Auzit-am oare bine că ai zis „noi”? Ce să înţeleg? 

Păun îşi muşcă buza, căindu-se că se cam grăbise cu vorba, dar nu mai 
putea da înapoi, aşa că-i mărturisi „stăpânului” său câte ceva, dar fără să 
numească pe careva dintre dregători. 

— Vezi, măria-ta, eu nu sunt în stare să te lămuresc, însă au să vină 
mai-marii mei de la Târgovişte şi atunci... 

— Cine-s aceia? 

— Nici eu nu-i ştiu. 

— Minti! 

— Tot ce se poate, zâmbi slujitorul. 

După felul cum îi răspundea, Mihnea pricepu că n-avea să scoată mare 
lucru de la el, dar şi că nu era ceea ce voia să pară. De mirare că izbutise să 
se bage în temniţă, ca să fie în preajma lui, şi nu numai ca să-l slujească... 

— Totuşi, dacă sadrazamul nutreşte alte gânduri faţă de mine? iscodi 
Mihnea. 


— Am fi aflat şi te-am fi scăpat. Avem un om de nădejde la sărai, care 
ştie tot ce se petrece. 

— Pe acesta îl pot afla? 

— Cred că da. Este marele dragoman Nikusios Panaiotakis. Şi va 
trebui să-ţi mai spun şi despre cămătarul Costas Petridis, care va da banii 
pentru înscăunarea măriei-tale. 

— Chiar aşa? Toate le-aţi pregătit, fără să fiu întrebat? 

— Nu ne îndoim de măria-ta, căci eşti nepotul lui Lambrakis... 

— Dar fiul lui Radu Mihnea, din stirpea Basarabilor şi Corvineştilor? 

— Sângele elen îşi va spune cuvântul până la urmă, zâmbi iar Păun. 
Noi nu ne înşelăm niciodată. 

— Aşa credeţi VOI, întări Mihnea cam înciudat. 

Slujitorul nu răspunse, ci rămase tăcut o vreme, dându-i răgaz 
prinsului să se învârtă prin odaie. Mai pe urmă, domolindu-se, Mihnea se 
puse la o măsuţă şi-l pofti pe Păun să se aşeze în faţa lui. 

— Nu se cade, doamne, se împotrivi acesta. 

— Să lăsăm masca, prietene! Cred că de fapt nu eşti slugă şi încep să 
mă îndoiesc chiar că eşti român. Nu-i aşa? 

Faţa lui Păun se lumină şi cu acelaşi zâmbet şăgalnic primi să şadă. 

— După câte văd, nu voi mai avea ce ascunde, câtă vreme măria-ta ai 
început să ghiceşti. Într-adevăr mă cheamă Pavos, adică Păun pe româneşte, 
şi deocamdată, cu voia măriei-tale, aşa voi rămâne o vreme. 

— Atunci socot că ştii ce mi se cere în schimbul prieteniei voastre? 

— Tot neamul nostru o ştie! Vrem să facem din nou împărăţia 
Bizanțului şi, după părerea areopagului.... 

— Aşadar, este şi aşa ceva? îl opri Mihnea. Cine conduce sfatul 
acesta? 

— lar m-a luat gura pe dinainte, râse Păun, însă tot va trebui să afli că 
măria-ta eşti cel mai nimerit ca bazileu al nostru. 

De astă-dată râse Mihnea batjocoritor şi se ridică în picioare, 
prefăcându-se înveselit. 

— Nici prin cap nu mi-ar fi dat asta, omule! zise el. Dacă am dorit 
ceva în viaţă, a fost să fac din nou Dacia, ori barem ţara voievodului Mihai 
al nostru, şi nu să mă amestec cu voi. 

— Asta vrem şi noi, răspunse încet Păun, rămânând pe scaun. 

— Păi nu spuneai... 


— Pentru început ne trebuie o Dacie puternică, şi cu ajutorul ei vom 
izgoni pe osmanlâi din Balcani. 

— Cum s-ar zice... începutul de drum să-l facem împreună? 

— Ba împreună până la capăt, doamne! Noi nu ne dăm înapoi de la 
nimic. 

— Şi dacă nu primesc însoţirea voastră? 

— Temniţa asta are şi încăperi lipsite de lumina zilei, şi despre care se 
uită cu uşurinţă. 

— O ameninţare? 

— Nu! O prevestire. 

— Dar ce va zice Koprulu? 

— Va afla că ai sărit peste ziduri şi ţi-ai pierdut urma. 

În loc să se înfurie, Mihnea simţea dorinţa să vorbească şi mai mult, 
mai cu seamă că unele plănuiri greceşti i-ar fi fost pe plac. Să se fi văzut 
mai întâi pe tron, că pe urmă avea el să facă după cum îi va fi voia. Totuşi 
vru să-şi dea seama ce ar face grecii dacă şi-ar încălca învoiala mai apoi, 
aşa că zise zâmbind: 

— O dată ajuns domn al Daciei, cine mă va împiedica să vă dau în 
vileag la Poartă şi să mă scap de voi? 

— Te-am ucide, măria-ta, când nici nu te aştepţi. 

— Tu ai face-o? 

— Dacă-i poruncă... 

— Hm! După cum văd, nu prea am de ales. Cel mult să-i mărturisesc 
totul marelui vizir, când mă va chema pentru căftănire. 

— Nu te-aş sfătui, doamne, câtă vreme ai avea în noi numai prieteni de 
nădejde. 

Din nou se făcu tăcere, căci Mihnea nu mai ştia ce să spună şi, în afara 
căpeteniilor din umbră, dibuise gândurile grecilor. Cam începuse să se şi 
împace cu gândul unei asemenea întovărăşiri, numai să se vadă scăpat din 
blestemata de temniţă. Nu păru prea încântat când auzi că va trebui să ia cu 
sine, în Muntenia, cât mai mulţi greci, fiindcă se ştia că românii nu-i aveau 
la inimă, de când se aciuaseră pe la ei, sufocându-i. 

Apoi s-au scurs mai multe săptămâni, în care Mihnea îşi pierduse 
răbdarea şi ar fi fost în stare să jure supunere totală acelui „areopag”, numai 
să se vadă liber. În răstimp pusese la cale cu Păun o seamă de lucruri şi s-au 
sfătuit ce purtări va avea faţă de turci, de îndată ce va fi slobozit şi mai pe 
urmă la Târgovişte. 


Nu-i mai vedea cu ochi răi pe cei care se amestecau peste el, ci îi 
socotea de pe acuma prieteni, când se pomeni chemat la marele vizir. Fu 
scos din temniţă de parcă era un oaspete de seamă, aducându-i-se chiar 
calul lui de acasă, şi întovărăşit asemenea unui dregător, ceea ce era un 
semn bun pentru Mihnea. 

Pătrunse în arz odasi şi îngenunche în faţa lui Koprulu-paşa, ducându- 
şi mâna dreaptă la inimă. 

— Ridică-te, beyule! zise acesta mângâind şiragul de mătănii ce-l avea 
în mâini. Ai avut vreme destulă să chibzuieşti la cele ce am vorbit mai zilele 
trecute? 

Mihnea ar fi vrut să-i răspundă că trecuseră mai multe luni, cât zăcuse 
la Edi-Kule, dar se răzgândi şi încuviinţă tăcut din cap. 

— Nădăjduiesc să ţii minte că din temniţă te-am scos ca să te fac domn 
şi, dacă n-ai să-mi fii slugă credincioasă, te voi aduce îndărăt, dar cu mult 
mai jos decât ai fost. Cred că pricepi! 

— Da, stăpâne! 

— Atunci îţi va fi bine, mai cu seamă că tot ce vei face va fi numai ca 
să-mi trimiţi aici capul lui Rakoczy. Apoi, să nu asupreşti prea mult raialele 
împărăției, căci bani ai destui, dar nici să întârzii cu haraciul, fiindcă 
haznaua este goală mereu. Cât despre bazaconiile acelea cu ţara mare a 
ulacilor, să nu-ţi mai vină în minte! 

— Nici nu mai ştiu de ele, luminăţia-ta! 

— Se vede că ţi-a priit şederea la Edi-Kule, şi asta nu-i rău deloc. 
Acuma te vei duce acasă şi să nu pleci nicăieri, fiindcă foarte curând trebuie 
să te înfăţişezi preastrălucitului padişah, ca să-i săruţi papucul şi să capeţi 
firmanul de domnie. 

— Prea-bine! încuviinţă Mihnea. Dar... am îngăduinţa să primesc 
oaspeţi? 

— Pe cine?! 

— Dacă s-or ivi... cumva, bâigui prinţul, dându-şi seama că întrebarea 
nu era binevenită. 

— Nimeni să nu-ţi calce pragul! Chiar dacă ar fi sultanul însuşi, ori... 
mama lui, adăugă vizirul, după ce se oprise o clipă. Cred că mă înţelegi că 
cei de la sărai nu trebuie să afle nimic despre tine şi mai ales pe unde ai 
umblat în acest timp. 

— Mă gândeam la nişte cămătari, cu care va trebui să mă învoiesc 
pentru bani de cheltuială... 


— Ei bine, aceia sunt slugi şi n-am nimic împotrivă, dacă socoţi că 
moştenirile tale nu-s destule. 

Se vedea cât-colo că marele vizir nu voia să se mai întâlnească cu 
Turhan-sultana, dar n-avea nimic de spus dacă făcea rost de bani cât mai 
mulţi. 

— Şi mai ales nu uita că eu te-am făcut domn! adăugă paşa. 


JERTFA CEA MARE 


ABIA DUPĂ VREO DOUĂ SĂPTĂMÂNI de la plecarea prinţului la 
război cu leşii, Bălgrădean izbuti să dea de urma lui Hrizea. Acuma 
stăpânea ţara un fost român, Acațiu Barcsay, şi se gândea că ar mai putea 
nădăjdui, dar Frăsina îşi dădea cu pumnii în cap că nu apucaseră să fugă din 
vreme. 

— Cine ştie când are să se mai întoarcă Rakoczy de pe acolo, se căina 
ea. Uite că toamna e pe ducă şi noi tot pribegi şi amărâţi suntem. 

Nu mai avea pe lângă ea decât pe ginerele lui Cheoaşcă, credinciosul 
lor cumătru Gheorghe-căpitanul, şi pe ardeleanul Bălgrădean. Cel de al 
treilea prieten, Vasile Dupoiul, de cum auzise cele întâmplate a şi apucat 
calea Moldovei, făgăduind sprijinul lui Ştefan-vodă. Numai că războiul îi 
cam încurcase iţele şi se vede că din pricina asta întârzia să se întoarcă cu 
vreo veste. lama pândea să năpădească plaiurile ardelene şi să acopere 
pământul cu mantia ei de omăt, iar sărmana femeie mai că-şi pierduse orice 
nădejde, când, în ultima săptămână din postul Crăciunului, Bălgrădean veni 
tot într-un suflet să-i spună: 

— Barcsay s-a învoit să-l îngăduie pe soţul domniei-tale, cinstită 
jupâneasă. Se pare că în prima zi a sfintei sărbători avem să-l vedem. 

— Înseamnă că stăpânul de astăzi încă mai are ceva simtire de român, 
se bucură căpitanul Gheorghe, care era de faţă. 

— Mai curând cred că s-o fi temut să nu moară în temniţă, până să se 
întoarcă prinţul! răspunse batjocoritor Bălgrădean. 

Cunoştea el prea bine ce fel de oameni erau aceia care se lepădau de 
neamul lor, dar apoi nu mai suflă o vorbă, căci află că însuşi baronul 
Borlovany se rugase pentru Hrizea. 

Aşteptară nerăbdători vesela prăznuire şi, cu adevărat, Hrizea fu adus 
în lanţuri la biserica ortodoxă de lângă malul Mureşului. Avea pletele şi 
barba pieptănate cu îngrijire, era curat îmbrăcat, dar zornăitul fiarelor de la 
mâini şi de la picioare o făcu pe Frăsina să hohotească în plâns. Pe dată fu 
urmată de copii şi de mai toate muierile din sfântul lăcaş, de parcă ar fi fost 
la o înmormântare. Vru să-l îmbrăţişeze pe nefericitul ei bărbat, dar 
Bălgrădean o ţinu de mâini, şoptindu-i: 

— Nu cumva să ne dăm în vileag simţămintele, mai ales plănuirile 
noastre, ca să nu-l mai lase şi altădată. Mai bine să ne arătăm înfricoşaţi şi 


supuşi, bucuroşi de mica înlesnire, că pe urmă vom mai vedea noi ce va fi. 

Povaţa îi fu ascultată şi se dovedi de folos, căci şi în celelalte duminici 
ori sărbători Hrizea fu adus în faţa altarului de lemn zugrăvit cu chipuri 
prelungi şi schivnice, ca să-şi uşureze sufletul. Cu vremea începu a se mai 
împlini la obraz, de când îi vedea pe ai săi, şi nu o dată le zâmbea 
încurajator. Nici paznicii nu mai erau aceiaşi şi se făceau a nu băga de 
seamă că cei din familia prinsului îl ţineau de mâini, pe ascuns, în vremea 
slujbei. Lanţurile însă îi rămâneau, ca o nedorită podoabă. 

Prin preajma Bobotezei, pe un ger de crăpau ouăle de corb în cuib, sosi 
la Bălgrad şi Vasile Dupoiul. Înfrigurat şi ostenit după lunga lui călătorie, la 
o ulcică de vinars fiert şi îndulcit cu miere de albine, îşi dădu drumul la 
gură: 

— lacă, cinstită jupâneasa Frăsina şi tu, vere Gheorghe, şi tu, năşicule, 
aflaţi de la mine că eu nu sunt ce par a fi... 

— Săracul! şopti Bălgrădean la urechea căpitanului Gheorghe. Se vede 
că l-a ciupit rău frigul. 

— Ori tuica! fu de părere Gheorghe, căci simţea şi el băutura 
furnicându-i prin vine. 

— Zău că nu vă mint! urmă moldoveanul. Cu toate că n-ar trebui să vă 
spun, eu mă încred în voi. Bănuiţi oare cum am cutezat să mă duc la 
domnul Moldovei? Fiindcă eu sunt solul lui de taină... 

— Asta o ştiai de mai înainte, ori abia acum ai aflat-o? zâmbi 
Bălgrădean. 

— Nu râde, năşicule, că spun adevărul gol-goluţ. De nu era măria-sa, 
niciunul dintre noi n-am mai fi fost aici. Uite, vărul Gheorghe a fost de faţă. 
Nu-i aşa? 

— Te pomeneşti că şi pe Hrizea l-a scos din ghearele lui Costandin- 
vodă? se băgă Frăsina. 

— Asta n-aş putea-o spune. Dar Ştefan-vodă al nostru nu-l înghite pe 
domnul muntean, fiindcă acesta prea îşi bagă nasul unde nu-i fierbe oala. 
Pofteşte să-i scoată din ţară pe Cantacuzineştii moldoveni, ba chiar şi pe 
doamna lui Vasile Lupu, şi asta nu-i pe placul măriei-sale. Eu anume am 
fost trimis să-l sprijin pe voievodul nostru Hrizea, şi încă voi mai face-o. Ba 
ne-a mai dat Vodă şi ceva bani... 

— Când? Unde? sări Frăsina. 

— Aici, în Bălgrad, la un cămătar... 

— Nu cumva să fie grecul cu pricina?! se îngrijoră Gheorghe. 


— Socot că nu. Am însă la mine scrisoarea către el. la să vedem! 

Dupoiul mai dădu peste cap o ulcică, după care se scotoci la sân şi 
dădu la iveală un sul de hârtie semnat de Ştefan-vodă şi pecetluit. Acum 
începu a crede şi Bălgrădean că nu beţia vorbea prin gura moldoveanului, şi 
o licărire de bucurie i se ivi în ochi. 

— Atunci se schimbă vorba! zise el. Barcsay a năimit o sumedenie de 
seimeni fugiţi de dincolo şi le-a dat muschete saxone, nou-nouţe. 

— Eu îi cam cunosc pe toţi noii veniţi, se lăudă Gheorghe, şi de bună- 
seamă că cei mai mulţi au auzit de mine, aşa că mă încumet să-i atrag de 
partea noastră. 

Căldura din încăpere, scrisoarea domnitorului moldovean, dar şi 
vinarsul, toate laolaltă le aprinseseră obrajii. Jupâneasa Frăsina poruncise şi 
bucate de masă mare, de parcă ar fi prăznuit din nou Crăciunul. 

— Nu ne mai rămâne decât să facem cumva să-l scăpăm pe bietul 
nostru voievod! continuă Gheorghe. Când o veni la biserică, dăm buzna 
peste paznici, îl scoatem din lanţuri şi fugim cu toţii. Ne trebuie însă oameni 
hotărâți şi cutezători! 

Dupoiul se gândi o vreme, apoi glăsui molcom, cum îi era obiceiul: 

— Dacă îmi aduc eu bine aminte, năşicule, cândva te aveai în mare 
prietenie cu acel Borlovany, de care am mai vorbit. Ce-ar fi să te duci la el 
şi să-i ceri de-a dreptul să-l sloboadă? Nu cred eu să-i fi uitat pe românii lui, 
câtă vreme a făcut tot ce-a putut ca să îndulcească traiul prinsului. Este o 
zicală că „sângele apă nu se face” şi poate s-o potrivi. 

— De, ştiu eu?! Voi încerca! răspunse Bălgrădean, care nu mai părea 
aşa de pornit împotriva bănăţeanului. 

Chiar a doua zi îşi făcu drum pe la casa lui din oraş şi fu primit cu 
mare bucurie de Lazăr, care-l îmbrăţişa în amintirea zilelor de altădată. 

— Ce bine-mi pare c-ai venit pe la mine, frate Ioane. Auzit-am că-mi 
porţi duşmănie fiindcă mi-am pocit numele, dar ce era să fac? Să mă apuc 
să bat iar drumurile Europei, ca odinioară? Pe atunci eram cătană, dar şi 
tânăr. Acum m-am tras şi eu la hodină. 

— Dar ai ajuns domn, şi... 

— Mi-s baron, şi ce-i cu asta? Aşa s-ar fi cuvenit să fie şi alţi români, 
nu numai dintre ai lor. Singurul necaz este că mi-au sluţit frumosul meu 
nume, dar n-au decât să-mi zică la urma urmei cum or vrea, eu tot aşa m-oi 
chema pentru prieteni şi tot omul care am fost mi-s şi acuma. 

Îl împinse pe musafir într-un jilt şi urmă în frumosul grai bănăţean: 


— Şezi, şi spune ce necaz te aduce la mine. Nu cumva te-i fi hotărât şi 
tu să capeti un rang mai mare? Ştii bine că prinţul s-ar învoi bucuros, că 
doar nu te-a uitat, numai că tu te-ai cam dat la o parte. 

— N-am venit cu gânduri de mărire, domnule baron... 

— Nu mă lua aşa, loane, ce naiba? Doar îţi spusei că pentru prieteni eu 
tot român am rămas, şi fac ce pot pentru ei. 

— Tocmai că voiam să-ţi mulţămesc pentru cele făptuite spre binele 
năpăstuitului Hrizea. 

— Nu cumva eşti de partea lui?! 

— Ba da! 

— Cum aşa? 

— E un om cinstit, boier cu dragoste de ţară, şi nu os domnesc pripăşit 
pe la Stambul. Şi mai apoi, oastea l-a făcut domn, deci e un mădular al 
norodului. El ar putea să facă multe pentru neamul nostru, dacă ne vom 
alătura cu toţii, din toate părţile. 

— "Ţara noastră „dodoloaţă”! oftă cu amărăciune Lazăr. Bietul taica, 
mult şi-a dorit-o. Dar parcă numai el? Poate că a făcut rău viteazul Mihai, 
când ne-a arătat că este cu putinţă, căci uite cum ne frământăm, tot neamul, 
ca peştele pe uscat. 

— Trebuie să găsim cutezătorul s-o înceapă, că noi vom întregi-o! 

— Socoţi tu că Hrizea-i cel mai potrivit? 

— Dacă nu el, altul, dar nu ne este îngăduit să aşteptăm, ca jidovii 
venirea lui Mesia, şi să ne plângem în rugăciuni. 

— Drept ai, loane! Cu arma-n mână se dobândeşte ţara. Şi uite, mai că 
am să cred în Hrizea, măcar că eu nutream altfel de gânduri. 

— Care anume? 

— Prinţul Transilvaniei are să fie silit să ţină seama de mulţimea 
noastră, şi bucuros ne va strânge pe toţi laolaltă. 

— Ca să ne schimbe mai apoi numele? Asta niciodată! Să nu te mânii 
pe mine, însă nu pot să cred în el! 

— Să fie mai de temei Hrizea al tău? 

— El şi oastea românească pe care o vom încropi-o aici, în inima 
Ardealului, căci lefegii pe care-i năimim sunt în mare parte români, iar 
dintre sârbi şi bulgari ne vor însoţi numai aceia care simt alături de noi şi se 
vor bate pentru un loc tihnit în ţara noastră, nu pentru bani. 

— Totdeauna ai fost visător, Ioane dragă, şi asta nu-i rău. Oricum, poţi 
să te bizui şi pe braţul meu, când o veni vremea. 


— Tocmai pentru aceea mă aflu aici! Va trebui să ne ajuţi să-l scăpăm 
pe Hrizea, căci numai slobod poate să strângă oastea cea mare. Domnia-ta 
eşti prieten cu baronul Barcsay, zi-i să-i dea drumul, că poate, cât nu-i 
prinţul acasă. 

— S-ar mânia cumplit Rakoczy dacă ar afla şi nu ştiu dacă Barcsay nu 
şi-ar pierde capul. Tu nu ştii câţi duşmani are el chiar la curte, căci grofii 
nu-i iartă obârşia românească. Mai bine să nu-l amestecăm pe el, fiind şi 
temător din fire. Pot să fac să fie schimbaţi paznicii cu seimeni de-ai voştri, 
dar aceştia să nu se dea pe faţă, ba să se poarte şi mai aprig cu prinsul. 
Apoi, când socotiți voi, fugiţi cu paznici şi căruţă, iar lui Hrizea îi veţi 
scoate lanţurile pe drum. 

— Aşa să facem! se bucură Bălgrădean. Eu îţi mulţumesc, în numele 
tuturor românilor, şi poate că ni te vei alătura şi domnia-ta, la vremea 
potrivită. 

— Mai încape vorbă, loane?! îl mustră din deget Lazăr. Eu tot 
bănăţean mi-s, oricum mi-ar poci ei numele. 

Vestea cea bună fu dusă într-un suflet la toţi cei ai lui Hrizea şi pe dată 
se înţeleseră să nu mai aştepte, ca nu cumva să se întoarcă pe nepregătite 
Rakoczy şi să le dea totul peste cap. Sărbătoarea Bunei-Vestiri în acel an al 
mântuirii 1657 cădea într-o vineri şi numai ortodocşii o prăznuiau în 25 
martie, aşa că era tocmai potrivită ca Hrizea să se ceară la biserică fără 
bănuială. Paznicii erau de acuma numai dintre cei aleşi de căpitanul 
Gheorghe, oameni de credinţă, şi nu le mai rămânea decât să înfăptuiască 
ce-au gândit de atâta vreme. 

Venise primăvara şi soarele topea cele de pe urmă petece de zăpadă 
rămase prin cotloanele mai dosnice ale dealurilor din apropiere. Aburi calzi 
se ridicau din pământul reavăn, iar către răsărit, deasupra luncii Sebeşului, 
berzele se învârteau în înaltul cerului, mai înainte de a se duce fiecare pe la 
cuibul ei din anul trecut. Fiind zi de sărbătoare, niciun plugar nu se ivise pe 
câmp. Clopotele chemau la rugăciune, dar vesteau totodată şi sosirea 
primăverii, nefiind astfel de mirare că mulţimea credincioşilor umpluse 
mica biserică de la marginea oraşului. De mirare era mulţimea oştenilor 
lefegii, mai mulţi ca de trei sute, încât târgoveţii se uitau cu nedumerire cât 
de mare praznic era pentru ereticii olahi. Jupâneasa Frăsina, era împreună 
cu copiii într-o căruță uşoară, trasă de patru cai focoşi ce fornăiau 
nerăbdători, aşteptând îndemnul de plecare. De o parte şi de alta se aflau 


Dupoiul şi Gheorghe, împreună cu seimenii ce se descoperiseră, căci popa, 
văzând mulţimea, a slujit afară, sub cerul liber şi însorit. 

Ochii tuturor erau îndreptaţi către uliţa ce ducea la cetate şi pe unde de 
obicei era adus Hrizea, care de astă-dată însă întârzia să se arate. 
Îngrijorarea îi cuprinse pe cei înțeleşi, iar palmele asudate ale jupânesei se 
frecau una de alta, în vreme ce inima îi bătea, mai să-i spargă coşul 
pieptului. În cele din urmă auzi huruitul roţilor unei căruţe, apoi fu cât pe ce 
să moară de spaimă văzând că în fruntea pazei nu era Bălgrădean, aşa cum 
fusese vorba, şi nici cel înlănţuit nu era Hrizea! A fost prea mult pentru 
biata femeie, care simţi că totul se învârte cu ea, până ce îşi pierdu simţirea. 
N-a mai auzit porunca lui Gheorghe, de plecare, şi nici hurducăitul de pe 
caldarâmul uliţei n-a putut s-o trezească. Abia într-un târziu, când Bălgradul 
rămăsese mult în urmă, se pomeni că lângă ea se află nimeni altul decât... 
Hrizea. 

— Doamne, sfinte! bâigui femeia, frecându-se la ochi. Am început să 
am vedenii. Tu eşti oare, cu adevărat?! 

— Dar cine ai fi vrut? Nu pe mine mă aşteptai? râse Hrizea cu poftă, 
de parcă acum ar fi venit, de la vreo cumetrie. Sunt eu în carne şi oase, cu 
spada la cingătoare, iar aceştia sunt copiii noştri, adăugă el îmbrăţişându-i. 

Frăsina se ridică pe dată şi-i sări de gât, acoperindu-l de sărutări, dar şi 
de lacrimi. 

— Trăieşti! Ce bine! Am scăpat de necazuri... 

— Deocamdată nu, însă vom birui noi peste toate! o mângâie Hrizea. 
Cât pe ce să ne împotmolim la mal, căci Bălgrădean trebui să se înfăţişeze 
la Barcsay şi, cum nu mai puteam adăsta, şi-a pus în loc un prieten, Axinte 
parcă zicea că îl cheamă. Acesta însă, Dumnezeu să-l binecuvânteze, n-a 
mai aşteptat să ajungem la biserică, ci mi-a spart lanţurile şi punând pe altul 
în locul meu s-a prefăcut că nu se petrecuse nimic, pornind mai departe. 
Asta, zicea el, anume ca să câştigăm timp şi ca să nu bată la ochi 
răuvoitorilor. Să dea sfântul să se fi descurcat, că bun om mai este. 

— Dar Bălgrădean? se uită Frăsina împrejur. 

— Ne va ajunge el din urmă. 

Se strânseră de mână ca în prima tinereţe, apoi de la o vreme Hrizea 
coborî din căruţă, spre a merge călare în fruntea celorlalţi. Ocoliră Sebeşul 
pe după dealurile de la miazăzi şi, tot aşa, pe ascuns, ajunseră în preajma 
satului Orlat, unde făcură cel dintâi popas. Nu fuseseră stingheriţi până 
acuma şi de aceea se îngrijorară văzând un pâlc de călăreţi ce goneau după 


ei. Hrizea îi linişti, căci nu erau decât vreo zece oşteni, care nu puteau avea 
gânduri rele, fiind aşa de puţini. Aşa a şi fost, căci noii sosiți erau dintre 
seimenii întârziaţi, care s-au zorit tăind de-a dreptul prin satele săsești. 

— Abia scăparăm, măria-ta! se închină unul înalt şi spătos, care se 
dovedise a fi cunoscător al locurilor şi-i călăuzise pe ceilalţi. 

— S-a întâmplat ceva? 

— Din păcate, da! Ardeleanul acela... 

— Bălgrădean? sări Frăsina. 

— Aşa îl chema. 

— Ce-a păţit? întrebă Hrizea cu o umbră de îngrijorare în priviri. El nu 
mai vine? 

Se strânseră curând şi alţi oşteni împreună cu căpeteniile lor, nelipsind 
nici căpitanul Gheorghe, nici Dupoiul. Mai cu seamă acesta din urmă ceru 
să afle cu de-amănuntul cele petrecute. 

— Apoi, să vedeţi, eram împreună cu el încă vreo patru de-ai noştri şi 
ne-am repezit la poarta cea mare a cetăţii, chipurile, cu porunca să fie 
închisă de îndată, că în oraş ar fi fost răzmeriţă. În acest fel nimeni n-a mai 
putut să iasă de acolo, ca să vă prindă. 

— Am priceput! Deştept băiat! nu se putu ţine Hrizea să nu-l laude. Zii 
mai departe! 

— Poate că însuşi Barcsay o fi dat porunca asta, fiindcă la el fusese 
chemat mai înainte, fu de părere Dupoiul. 

— Nu ştiu! dădu din umeri oşteanul. Totul ar fi mers bine, de nu se 
ivea un căpitan ungur, care răcnea din toţi rărunchii: „Vânzare, vânzare!” 
După el venea mulţimea târgoveţilor înfuriaţi şi în vârful unei sulițe am 
zărit capul sărmanului Axinte. 

— Cine-i acela? întrebă căpitanul Gheorghe. 

— Cel care l-a înlocuit pe Bălgrădean şi mi-a dat drumul, răspunse 
Hrizea. Mai bine de venea cu noi! 

Povestitorul tuşi spre a-şi drege glasul, după care urmă: 

— Ticălosul acela îi tăiase capul, căci se afla la biserică, nu ştiu de 
cine pus, dar când a văzut schimbarea osândiţilor n-a mai cercetat nimic, ci 
pe loc a scos spada, săvârşind ticăloşia. Iacă, băieţii aceştia, care sunt cu 
mine, au fost de faţă, şi de la ei ştiu. 

— Dar Bălgrădean? întrebă Dupoiul. 

— S-a împotrivit cât a putut ca să nu fie deschise porţile. Apoi, se 
iviseră şi alţi ofiţeri unguri, au întrebat de la cine-i porunca să rămână 


închişi înăuntru câtă vreme norodul nu se arată răzvrătit, ci vestea o trădare. 
Bălgrădean s-a strecurat, ca să nu stea de vorbă cu ei, şi împreună am fugit 
pe portiţa cea mică dinspre dealul furcilor. Eu am zis s-o luăm la vale, pe 
malul apei, până om găsi vreun vad, dar el a ţinut-o una şi bună că împreună 
cu mulţimea românilor ce fugea înspăimântată din oraş vom izbuti mai 
lesne să scăpăm nebăgaţi în seamă. 

— Era lume multă? iscodi Hrizea. 

— Mai toţi aceia care fuseseră la biserică, aşa că ne-am vârât lângă ei, 
dar un păcătos de oştean se găsise să facă el rânduială la trecerea podului 
peste Mureş, ca să nu ne înghesuim, şi astfel am fost ajunşi din urmă de 
blestematul căpitan. 

— Cel care l-a tăiat pe Axinte? întrebă jupâneasa. 

— Da! Era pornit rău împotriva noastră şi când l-a zărit pe Bălgrădean, 
că era cam înăltuţ săracul, pe dată l-au împresurat şi l-au izbit peste obraz 
umplându-l de sânge. Apoi, fără nicio judecată, i-au pus ştreangul de gât şi 
l-au săltat deasupra apei, legat de o grindă a podului. 

— Doamne, cât mai iubea el Mureşul şi uite unde i-a fost dat să 
sfârşească! suspină Dupoiul ştergându-şi lacrimile. 

— Ticălosul! scrâşni Hrizea. Trebuie să-l ţinem minte şi, de ne va 
cădea vreodată în mână, chinurile iadului i se vor părea prea uşoare, faţă de 
ce am să-i fac. 

Jupâneasa Frăsina izbucni în hohote de plâns şi nu puţini erau şi 
bărbaţii care aveau lacrimi pe obraz. Hrizea se gândi dacă n-ar fi trebuit să 
poruncească o slujbă pentru sufletul răposatului, dar căpitanul Gheorghe îi 
aduse aminte că nu aveau vreme de pierdut. 

— Am să zidesc o biserică întru pomenirea martirilor! zise Hrizea. 
Dumnezeu să-i ierte, căci şi-au dat viaţa ca să o scape pe a noastră. 

De undeva, dintre oşteni, s-a ivit o luminare aprinsă şi cu evlavie au 
adus-o la căruţa unde bocea Frăsina, care, văzând-o, parcă se mai potoli. 
Porniră pe dată mai departe, hotărând odihna după ce vor trece de Sibiu, 
căci, după norişorul de fum şi bubuitura auzită din dreptul zidurilor, sibienii 
nu se arătau bucuroşi de oaspeţi. 

— Dacă nu mă-nşel, zise căpitanul Gheorghe arătând culmea unui deal 
din apropiere, acolo suntem pândiţi de nişte puşcaşi, care nu au gânduri 
binevoitoare cu noi. 

— Ai dreptate! încuviinţă Hrizea, dar nu-s mulţi. 


— Îngăduie, măria-ta, să mă reped asupra lor, şi pe urmă dăm iama în 
Sibiu. Să ne răzbunăm şi noi pentru moartea lui Bălgrădean şi... 

— Alungă-i pe cei de colo, frate Gheorghiţă, dar de la oraş ia-ţi gândul, 
că nu-i chiar aşa de lesne. Pe urmă nici n-aş vrea să mă stric cu saşii, că 
poate vom avea nevoie de ei mai târziu, aşa că ne vom furişa pe la poalele 
muntelui, până dăm de apa Oltului. 

N-a fost trebuinţă să dea o luptă adevărată, căci lefegiii sibieni o luară 
la fugă de îndată ce le vâjâiră plumbii pe la urechi, aşa că oastea lui Hrizea 
îşi văzu de drum. Nici la Gura Râului nu scăpară de dovezile de „dragoste” 
ale celor din cetatea Cisnădioara, care traseră asupra lor vreo câteva 
ghiulele, dar fără nicio pagubă. Se adăpostiră în codri şi nimeni nu cuteză 
să-i stingherească, iar a doua zi intrară pe valea Oltului, cu chiote de 
bucurie. 

— De-am avea acelaşi noroc de până acum, în trei zile ajungem la 
Bogaţi! zise voios căpitanul Gheorghe, care ducea dorul celor de acasă. 

— Sărmanul Cheoaşcă! zâmbi cu amărăciune Hrizea. Cum ne-ar mai fi 
întâmpinat el, dacă ar mai fi trăit? Noi însă avem să urmăm calea ce-am 
plănuit, iar mai pe urmă vom ajunge şi pe la tine, cumetre. 

Se opriră lângă un pârâu ce venea din munte şi se vărsa cu vijelie în 
Olt, iar Hrizea porunci sfat cu toate căpeteniile ce le avea. 

— Eu am tocmit carte pentru preacuviosul Sarapavon, egumenul de la 
Bistriţa, le arătă el scrisoarea. Să vă încredeţi în sfinţia-sa, fiindcă este de-al 
nostru şi nu suferă pe străini în ţară. El are să vă ţină până către sfintele 
Paşti, chiar şi mai mult. 

— Oare va avea cu ce să ne hrănească? se codi căpitanul Gheorghe, 
care tot ar mai fi vrut să se ducă pe plaiurile argeşene. 

— Fără grijă! O scoateţi voi la capăt, numai să nu vă puneţi pe 
chiolhanuri. 

— Ziceam şi eu aşa... 

— Lasă, frate, că ajungem noi pe urmă şi la Bogati, i-o reteză Hrizea 
în auzul tuturor. Şi eu poftesc să-mi îmbrăţişez finuţii şi pe cumătra 
Miorica, dar mai întâi să rânduim ţara. 

Căpitanul se înroşi ca o fată mare, dar pe dată râse şi zise fără mânie: 

— Aşa vom face, măria-ta! Vremea e înaintea noastră. 

— Atunci, ne-am înţeles! urmă Hrizea zâmbind. Mie să-mi daţi vreo 
zece oameni, aleşi pe sprânceană, cu care am să mă duc la dumnealui 
clucerul Cârstea Cornăţeanul din Socol. Mult bine i-am făcut odinioară şi a 


venit vremea să mi-l întoarcă. N-am să zăbovesc la el, decât până voi căpăta 
răspuns la scrisoarea ce-o voi trimite lui văru-meu, Pană Filipescu. După 
cum vedeţi, nu ascund nimic de voi. 

Cu toate acestea, cei de faţă simţiră o strângere de inimă la despărţire 
şi prevestiri negre le întunecară sufletul, mai cu seamă că pe deasupra lor se 
tot vânturau nişte corbi uriaşi, croncănind a piază-rea. 

Tare mai era frumoasă valea Oltului la început de primăvară. Ici şi 
colo, tufele, de un verde crud, se trezeau la viaţă, desfăcându-se din gingaşii 
muguri, odată cu florile. Acestea învăluiau poieniţele cu haina lor 
fermecată, făcându-le să strălucească în razele de soare. Numai brazii cei 
falnici păreau neschimbaţi şi doar către vârful ramurilor dădeau semne că 
primenesc şi ei, ca întreaga fire. De multe ori, la rădăcina lor, adăpostite de 
căldura primăverii, se mai găseau petece de zăpadă murdară şi atât de moale 
încât se topea văzând cu ochii. 

Mai presus de toate, frumuseţea locurilor o purtau apele cele 
întunecate ale Oltului, care se învolburau când dădeau peste stâncile din 
vaduri, ori încremeneau făcându-se oglindă pentru munţii de pe mal. 

Hrizea-vodă, căci aşa se cuvine a i se spune, câtă vreme era însoţit de o 
adevărată oaste, rămăsese numai cu cei zece oşteni şi căruţa în care se afla 
familia lui. Călărea alături, străduindu-se să sufle într-o frunzuliţă prea mică 
pentru a cânta, schimbând câte o vorbă cu ai lui sau cu oştenii. 

— S-a mai întors norocul şi de partea noastră, jupâneasa Frăsina, făcu 
el cu ochiul spre nevastă-sa. 

— Era şi vremea! oftă aceasta. Uite că am început a încărunţi, şi noi 
tot pe drumuri suntem. Mai că am şi uitat cum arată casa noastră de la 
Bogdanei. 

— Mai bine, căci vei locui în palatul domnesc, câtă vreme am pornit 
pe calea aceasta. Moşia Bogdăneilor, de mult voiam a-ţi spune că m-am 
gândit s-o trec pe numele finului nostru Bogdan, căci pentru aceea i-am dat 
şi numele, ca să se lege de ea. 

— Mă bucură ce aud, că mie tare mi-s dragi alde Miorica şi Gheorghe. 
Mai rar aşa oameni de credinţă, şi în acest fel nu ne înstrăinăm moşia. 

— Noi vom avea destul, căci întreaga ţară va fi a noastră, dacă cel de 
sus va fi pe gândul meu! 

— Să te audă Domnul! se închină femeia. Prea multe ai îndurat şi 
numai tu eşti vrednic să scoţi moşia străbunilor la liman. Aşa să ştii! 


O ursoaică, cu doi pui ca doi cocoloşi de lână ce se zbenguiau în urma 
ei, se ivi pe malul celălalt şi cu toţii se opriră să se uite. Tăvălelile 
ursuleţilor stârniră râsetele copiilor şi voia-bună a celor mari, numai că 
deodată ursoaica-mamă se opri mârâind ameninţător, iar caii fornăiau 
înspăimântați, simțind mirosul de sălbăticiune. Cu greu îi stăpâniră, până 
când îmblăniţii puişori se pierdură în pădure, pe urmele mamei lor. 

— Semn bun, măria-ta! zise voios un oştean. Ursul prevesteşte numai 
noroc. 

— Nu şi dacă îţi iese în cale şi tu eşti cu mâna goală! răspunse Hrizea, 
făcându-i pe toţi să râdă. 


Cu una, cu alta, vremea trecu şi se pomeniră în faţa porţilor conacului 
clucerului Cârstea, care se arătă nespus de bucuros de un asemenea oaspete. 
Porunci odăile cele mai frumoase pentru noii veniţi şi se rugă de iertare că 
nevasta şi copiii tocmai plecaseră la nişte neamuri prin preajma Băileştilor, 
ca să sărbătorească împreună Paştele. 

— Nu cumva, din pricina noastră, să nu pleci şi domnia-ta, boier- 
clucere! zise Hrizea. 

— Vai de mine! Ce vorbe sunt astea? se prefăcu supărată gazda cea 
binevoitoare. Eu n-aveam asemenea gânduri şi nici să vă las de izbelişte... 

— Ştiai că venim?! se miră Hrizea. 

— Da” de unde? Am zis şi eu aşa, fiindcă vă văzui aici de faţă. Dacă aş 
fi fost ghicitor şi aflam, aş fi oprit-o pe nevastă-mea şi pruncii, să facem 
Paştele împreună, dar aşa rămân doar eu. 

— Nădăjduim să nu zăbovim până atunci, cinstite clucere! zise Hrizea, 
care începuse a se îndoi de vorbăria goală a gazdei. 

Însă masa îmbelşugată şi stropită cu vin de Dealu Mare îl făcu să uite 
orice bănuială şi seara la culcare îşi spuse gândurile jupânesei, care totuşi 
nu se arătase prea încântată de prietenul bărbatului ei. 

— Mi se pare că are o faţă cam vicleană, şopti ea, când auzi părerea 
cea bună a lui Hrizea. 

— Da” de unde! Te-nşeli! Are să mă ajute să trimit olăcarii mei numai 
la boierii potrivnici lui Costandin-vodă. Aşa a făgăduit. Şi să mai ştii tu, 
mărită doamnă, că n-am să mă opresc numai la Târgovişte. 

— Ce vrei să spui? Unde să mai mergem? 

— Nu! Nu m-ai înţeles! Eu am să mă întorc peste munte, asemenea 
răposatului Mihai-vodă sân Pătraşcu. Şi în Moldova de asemenea. 


— Bărbate, tu ai băut cam mult, făcu nevasta punându-i mâna pe 
frunte. Lasă gărgăunii ăştia pe seama lui Rakoczy, ori altora! 

— N-am mai spus la nimeni, Frăsina dragă, dar să ştii că să vreau nu 
mai pot da îndărăt. Tot norodul, neamul nostru rumânesc, te împinge spre 
înfăptuirea ţării celei mari, iar eu nu mă voi împotrivi. 

— Să nu mai spui cuiva, că eu n-aş vrea să mori şi tu ca măria-sa 
Mihai, mai înainte de a fi înfăptuit ceva. 

Hrizea râse din toată inima de temerea nevestei şi o îmbrăţişă cu 
dragoste. 

A doua zi, boierul Cârstea îl întâmpină cu zâmbetul pe buze: 

— Am şi poruncit merinde pentru oştenii măriei-tale, să plece la drum. 
Numai mă mir că vrei să rămâi singur, după că ai atât de puţintică oaste. 

— N-avea grijă, boier-clucere, căci am trimis la monastirea Bistriţa 
mai bine de trei sute de seimeni. 

— Ahaa! Aşa da! Eu credeam că venişi numai cu ce văzui. Deci ai 
oameni, şi bănuiesc că şi arme? 

— Ei, vezi, domniei-tale ţi-oi spune adevărul. Muschete avem şi încă 
foarte bune, numai că pulberea şi plumbii ne cam lipsesc, dar găsim noi 
până la urmă. 

— Da! Da! încuviinţă slugerul. Puneţi mâna pe vreo pulberărie şi... şi 
vor veni toţi oştenii domneşti la picioarele măriei-tale. Socot că aşa se 
cuvine a-ţi spune, căci ai purtat comanacul domnesc la Şoplea, în bătălie. 

— Cum o vrea ţara, boierule. Dar să ştii că, orice s-ar întâmpla, eu n- 
am să uit că domnia-ta ai fost cel dintâi care mi-ai întins mâna la intrarea în 
ţară. Răsplata îţi va fi pe potrivă! 

— Te bizui cumva şi pe alţi boieri? 

— Mai întâi pe văru-meu, Pană Filipescu, şi pe toţi nemulţumiţii de 
domnia lui Costandin-vodă. Doar la ei am trimis scrisorile mele, nu? 

— De bună-seamă! se grăbi să răspundă gazda. Numai că la Pană, nu 
ţin minte să se fi dus careva. 

— Ei, asta-i! Aici îmi trebuie cineva priceput şi eu aştept să-mi vină 
careva dintre ai mei de la Bistriţa, că nu numai în scris trebuie să afle, ci şi 
prin viu grai. 

Clucerul Cârstea privi în jur cu îngrijorare, după care şopti la urechea 
lui Hrizea: 

— Dacă te încrezi în mine, măria-ta, eu mă încumet să-i duc boierului 
Filipescu tot ce pofteşti. 


— Ai face-o? 

— Mai încape vorbă? De vreme ce m-am pornit pe calea asta... 

— În veci n-am să te uit, pan Cârsteo! Mulţămirea mea n-are să aibă 
margine, când o fi să te răsplătesc. 

— Nu pentru asta o fac, se sfii boierul. Cândva am fost şi eu la necaz 
şi... 

— Să lăsăm asta, prietene. lacă, am scrisoarea pregătită şi dacă vrei 
poţi să şi pleci, iar noi ne vom duce la Bistriţa, până te-i întoarce. 

— Nici gând, măria-ta! Aşa nu mă mai învoiesc. Cum să vă alung eu 
din casa mea, doamne-fereşte? Aici să rămâneţi, până mă voi întoarce cu 
răspunsul. Doar eşti stăpânul meu, măria-ta. Nu cumva să pleci, să-mi faci 
ruşinea asta! 

— Bine, bine! se învoi Hrizea. Nu voiam să te stingheresc, dar poate 
că-i şi mai bine precum spui. Aici am să aştept. 

— Numai să nu te îngrijorezi, măria-ta, dacă oi mai întârzia cumva, 
căci drumul e greu şi desfundat primăvara, nu ca aici, la munte. Şi mai apoi 
va trebui să-i iau urma ca să vorbesc numai cu el... 

— Negreşit! Fă după cum crezi de cuviinţă. 

Însoţit de urările de izbândă şi drum bun, clucerul Cârstea încălecă şi 
curând se pierdu din vedere, spre bucuria Frăsinei, care totuşi nu-l suferea 
pentru prea marea lui linguşire. 

— Aşa-s toţi boierii care simt apropierea puterii, se dau de ceasul 
morţii să-ţi fie cât mai pe plac, pentru a dobândi slujbe. 

— Nişte lingăi! spuse scârbită jupâneasa. 

Trecură apoi vreo două zile fără nicio veste, şi în cea de a treia se 
pomeniră cu douăzeci de seimeni, trimişi de la monastire. Printre ei era şi 
seimenul acela voinic ce fusese cu Bălgrădean. El aduse acum cumplita 
veste că toţi cei zece oşteni trimişi ca olăcari fuseseră spânzurați. 

— Căpitanul Gheorghe mi-a poruncit, măria-ta, să-ţi spun că se teme 
de vânzare şi să te rog să vii cu noi la Bistriţa. 

— Dar eu aştept răspunsul de la boierul Cârstea, pe care l-am trimis 
anume. Pe urmă vom mai vedea. 

— Atunci rămânem şi noi, că singur nu te poţi apăra, măria-ta. Se aude 
că se vântură mulţi dragoni şi mesei lefegii prin preajma Drăgăşanilor, 
întrucât au aflat de oastea noastră care a trecut din Ardeal. 

— Să fie cu putinţă?! se miră Hrizea. 


Îi veniră în minte cuvintele lui Cârstea, care era să se dea de gol că ştia 
de sosirea lui. „Nu cumva pentru asta îşi va fi trimis nevasta şi copiii?” se 
întrebă el. Atâta mârşăvie nu putea să priceapă, dar temerea jupânesei 
Frăsina îi veni în minte. 

— Rămâneţi, şi fiţi cu ochii în patru. Dacă nu se întoarce boierul până 
poimâine, ne tragem către Bistriţa. 

A doua zi însă, sosirea clucerului le risipi îndoielile. Era plin de voie- 
bună şi aducea răspunsul boierului Pană, tare încurajator. 

— Ne-am speriat degeaba! răsuflă uşurat Hrizea către ai lui. Mergeţi la 
culcare, fără nicio grijă. 

Se înţelege că nu avea de unde să ştie că adevărata faţă a gazdei sale 
era cu totul alta. La numai o zi depărtare de Cornățel, clucerul a dat peste 
cei două mii de dragoni lehi şi haiduci unguri din Nyreseg, vestiți pentru 
câinoşia lor. Ei fuseseră cei care i-au spânzurat pe olăcarii lui Hrizea, de 
îndată ce boierul la care fuseră trimişi fiecare îl vestea pe vornicul Preda 
Brâncoveanul ori Radu-stolnicul, sub a căror poruncă erau lefegii. 

Vodă Constandin Şerban aflase şi el îndată după fuga de la Bălgrad şi 
trimisese în întâmpinare oştenii, ca să-l oprească pe Hrizea dincolo de Olt. 
Clucerul trebuia să-l ţină cât mai mult la el la conac, spre a da timp 
domnului să-şi strângă şi restul oastei, căci nu prea ştiau câţi oameni erau 
lângă răzvrătit. 

— Al nostru este! se bucură dumnealui Radu-stolnicul, auzind de la 
clucer unde se afla Hrizea şi câţi oameni avea la Bistriţa. 

Se iscă însă o neînțelegere între cei doi boieri unde să lovească mai 
întâi. Stolnicul era de părerea că, luând pe neaşteptate grosul oştirii de la 
monastire, Hrizea n-ar mai fi avut scăpare. Cârstea însă o ţinea una şi bună 
că numai la el, la Cornățel, trebuia prins capul tuturor răutăţilor, mai cu 
seamă că nu era decât singur şi încrezător în buna lui credinţă. 

— Domnia-ta, stolnice Radu, zise vornicul Brâncoveanu, ai face bine 
să te duci la Bistriţa, după cum spui, dar eu am să pun mâna pe mişel numai 
cu câţiva dragoni şi cu viclenia clucerului nostru. 

Ticluiră apoi o scrisoare de răspuns, ca şi cum ar fi fost din partea lui 
Pană Filipescu, prin care îl linişteau pe Hrizea. Totul părea în bună 
rânduială şi spânzurarea seimenilor lui nu era decât o minciună sfruntată, 
căci toţi erau teferi şi boierii la care fuseseră trimişi erau gata să-l ajute să 
doboare domnia, numai că-i cereau să mai aştepte până după Paşti. Multe 
altele mai scriseră, anume ca să-i înlăture orice bănuială, şi cu această 


plăsmuire se întoarse boierul acasă la Cornățel, dar şi cu dragonii aleşi de 
Vornic. 

Trăsese o bură de ploaie amestecată cu lapoviţă şi toată ograda 
boierească sclipea în lumina ce se revărsa prin ferestre, căci de bucurie 
poruncise o masă îmbelşugată pentru cinstiţii oaspeţi. Ba şi pe la cuhne se 
întinseră bucate şi mai cu seamă băutură, pentru oştenii cam hămesiţi de la 
monastire. 

Jupâneasa Frăsina nu prea era în apele ei şi plecă să-şi culce odraslele, 
lăsând singuri pe cei doi bărbaţi. Hrizea scoase din nou scrisoarea de la 
văru-său şi, răsucind-o, se opri la pecete, care nu-i păru cunoscută. 

— A pus-o în mare grabă, măria-ta, căută iute să-l îmbrobodească 
clucerul. 'Ţi-am spus doar că-l găsii la Râmnic şi mâine are să fie aici, dacă 
nu chiar în astă noapte. 

Totodată, nu uita să-l îndemne cu amăgitorul vin auriu, pe care Hrizea 
îl sorbea cu multă plăcere, fără a se gândi că se îmbăta. Când îi căzu capul 
pe masă, gazda îl scutură de umeri, chipurile, ca să-l poftească în aşternut, 
dar, văzându-l dus de pe astă lume, apucă o făclie de ceară şi se apropie de 
fereastră, nu mai înainte de a le stinge pe celelalte. 

Fiindcă nici oştenii lui Hrizea nu se arătară mai cumpătaţi, ori poate 
vicleanul clucer să le fi turnat vreun praf adormitor, i-au înjunghiat până a 
nu se trezi din somn. Apoi Hrizea fu legat fedeleş şi pus de-a curmezişul 
unui cal, iar până în zori se şi afla la picioarele vornicului, în Râmnic. 

În răstimp, la monastire nu ajunsese vestea celor întâmplate la Cornățel 
şi cei de acolo îşi vedeau liniştiţi de treabă, în aşteptare, după cum fusese 
înţelegerea. La început crezură că oştenii ce se apropiau de ziduri s-ar fi 
putut să fi fost dintre cei ce veneau de partea lor, dar curând îşi dădură 
seama că era vorba de dragoni lehi şi pe dată îi cuprinse teama. 

— Ce ne facem? întrebă îngrijorat Dupoiul. Sunt câtă frunză şi iarbă, 
iar de vorbit cu ei, nici gând. 

— Ne vom bate! răspunse scurt căpitanul Gheorghe. Odată ce am 
încălcat hotarul ţării cu arma-n mână, iertare nu putem avea. Nu avem de 
ales. 

— Poate vreo hrubă tainică ne-ar scoate undeva, în munte, fiindcă am 
auzit că la toate monastirile ar fi aşa ceva. Starețul ar putea să ştie, nu se 
lăsă moldoveanul. 

— La ce bun? Vor veni după noi şi ne vor căsăpi. Aici, de bine, de rău, 
ne mai adăpostim după ziduri. 


— Măi, omule, dar n-avem iarbă de puşcă îndeajuns, iar plumbi deloc. 
Cu ce vrei să tragem în ei? Nu vrei să mai trăieşti?! 

— Vasile, să ştii că şi mie mi-e dragă viaţa, dar nu mai avem încotro, 
dacă nu ne vine careva în ajutor. Să încercăm să-i ţinem în loc, şi nu se 
poate să nu afle şi prietenii noştri din ţară... 

— Cu ce să-i ţinem? 

— Cu prundiş! lar când n-om mai avea pulbere, aruncăm cu bolovani 
ori facem muscheta măciucă, şi tot nu ne dăm prinşi să ne spânzure. 

Dupoiul clătină capul a îndoială, dar îi venea să facă orice, numai să 
scape. 

— Barem să-l fi putut înştiinţa pe Hrizea, mormăi el. 

— Du-te tu! 

— Eu?! 

— Da! Altul mai dibaci n-avem. 

— Ție nu-ţi dă prin cap şi cum aş putea zbura peste zid, pe deasupra 
vrăjmaşilor? 

— Mai întâi te îmbraci în sutana călugărească şi pe urmă vor şti 
cuvioşii cum să facă să te scoată de aici, căci cei de afară n-au nimic cu ei, 
ai auzit doar că nu-s păgâni. 

Solul de taină al lui Ştefan-vodă simţi în el un nou suflu şi îi veni în 
gând şi chipul cum avea să se strecoare pe sub nasul dragonilor. 

— Mă-nvoiesc, dar voi să vă ţineţi până mă întorc eu, că mult nu 
întârzii. Cel puţin veţi şti de mai avem pentru ce lupta, dacă nu izbutim să-i 
alungăm de aici. 

Preacuviosul Sarapavon nu era încântat de cele ce se petreceau, dar, 
aşa cum le spusese şi Hrizea, pentru nimic în lume nu i-ar fi izgonit la 
necaz. Nu avu nimic împotrivă să măsluiască o îngropăciune, moldoveanul 
făcând pe mortul în sicriu, până la cimitir, care era în afara zidurilor. Acolo 
avea să iasă şi să fugă la Cornățel, însoțitorii ajutându-l. 

Cu popi în odăjdii şi cu cosciugul la mijloc, alaiul călugăresc se opri la 
poartă şi, sub privegherea armelor din amândouă părţile, cerură îngăduinţa 
să-l ducă la locul de veci pe răposatul lor frate întru sfânta credinţă. 

Căpitanul leah nu prea se arătă încântat şi mormăi ceva pe limba lui, 
când stolnicul se învoi. 

— N-avem nimic cu călugării, pan Vojtech. Ba nici nu-i bine să-i 
supărăm, iar cu moartea trebuie să ne purtăm frumos. Ciudat însă îmi pare 
că sicriul are capacul pus. Nu cumva o fi vreo molimă pe la ei? 


Leahul zâmbi cu răutate, căci de bine, de rău înţelese spusa boierului şi 
îşi aminti şi el că la schismaticii din ţara asta aveau prostul obicei de a duce 
mortul la groapă descoperit. Nu s-a gândit la boală, ci la cu totul altceva, şi 
chiar se înveseli. Porunci câtorva dragoni să-l urmeze şi porniră descoperiţi 
în urma „mortului”. Se bucură şi mai tare văzând că nu era săpată nicio 
groapă şi porunci oştenilor lui să dea o mână de ajutor înmărmuriţilor 
călugări. El însuşi bătu piroanele capacului şi, fără să mai aştepte vreo altă 
slujbă ori rugăciune, porunci să fie aruncat sicriul în groapă şi astupat pe 
dată. Chiar dacă auzise răcnetele deznădăjduite dinăuntru, se prefăcu a nu 
şti nimic şi, închinându-se cu făţărnicie, le ceru călugărilor să se întoarcă la 
monastire. 

De cum intrară se năpustiră la picioarele preacuviosului Sarapavon şi 
acestuia i se încrâncenă carnea pe el auzind despre cumplita moarte. Căzu 
în genunchi şi îşi ceru iertare în gura mare alături de cei care fuseseră 
martorii grozăviei. 

Căpitanul Gheorghe izbucni de-a dreptul în plâns şi, cum se întâmplă 
ca tocmai atunci un sol să vină să le ceară să se dea prinşi, îl ocărî cu 
sudălmi grele: 

— Niciodată, călăilor! Câini spurcaţi şi fără de inimă, vom muri cu voi 
de gât, ticăloşilor! 

Porunci apoi ca fiecare să tragă cum o putea şi să se apere cum va şti, 
fiindcă iertare nu va avea niciunul. 

A fost un măcel nemaipomenit şi singur căpitanul Gheorghe fu cruțat, 
măcar că-şi căuta moartea unde era încăierarea mai mare. Însângerat de nu 
l-ai mai fi putut cunoaşte, fu prins când puterile îl lăsară şi legat zdravăn, 
apoi urcat în căruţă, pe maldărul de căpăţâni ale foştilor lui tovarăşi. Încă 
două la fel de încărcate aşteptau porunca de plecare. Niciunul nu scăpase, 
căci atât boierul Radu-stolnicul, cât şi căpitanul lefegiu ţineau să-şi arate 
osârdia faţă de domnie. 

Hrizea şi cumătru-său Gheorghe fură aduşi la Târgovişte şi zadarnic se 
rugase vlădica Iosif de Vodă să nu-şi mai încarce sufletul şi cu moartea 
celor doi, că nu putu să-l înduplece. Toți târgoveţii se îngroziră de 
priveliştea aceea apocaliptică, dar Costandin-vodă voia să ia aminte oricine 
ar mai fi cutezat să i se împotrivească. 

— Ehei, preasfinţia-ta, spuse el mitropolitului. Aceşti doi dulăi au mai 
fost iertaţi o dată, la Dridov, şi am cheltuit atunci o groază de bani ca să-i 
am la mâna. Acuma n-am să mă mai las, chiar de mi-ar porunci sultanul 


însuşi. Dumnezeu, prea-bunul, i-a îndemnat să încalce ţara domniei mele, 
ca să-i fac să ispăşească asemenea Fiului Său! 

— Nu huli, măria-ta! Ce-ţi trecu prin cap? Nu care cumva să-i 
răstigneşti, căci osânda de apoi te aşteaptă! 

Spaima din ochii chiriarhului îl cam îngrijoră pe Vodă, care zâmbi 
strâmb: 

— Departe de mine asemenea gând, preasfinte. Am vrut doar să spun 
că vor fi ucişi în vinerea patimilor domnului nostru Isus Hristos. 

Hotărârea domnească nu mai putui fi schimbată, întrucât canoanele 
bisericeşti nu se aşteptaseră la asemenea întâmplări şi nu opreau moartea 
unor tâlhari în aceeaşi zi în care se pătimise pe Golgota. Vodă n-a cutezat 
însă a pretinde să-i bată în cuie, pe cruce, făgăduind că se mulţumeşte cu 
descăpăţânarea la butuc, după rangul fiecăruia. 

Cele două jupânese, Frăsina şi Miorica, fură aduse cu sila, alături de 
copiii lor, ca să ia aminte unde duce nesupunerea faţă de stăpânul ţării. 
Butucul era pregătit şi securile străluceau în mâna ajutoarelor de gealat, în 
vreme ce acesta stătea cu braţele încrucişate şi privea batjocoritor în jur, ca 
şi cum ar fi vrut să ghicească cui îi va veni mai apoi rândul. Prostimea însă 
nu avea dreptul la o asemenea moarte aleasă! 

lată că se iviră câţiva dulgheri şi alţi meşteri, care încropiră în graba- 
mare un stâlp, având în vârf o roată de căruţă ce se putea roti. „Spânzură 
mai mulţi!” se auziră şoapte înfricoşate prin mulţime, căci nu ştiau care vor 
fi nenorociţii. Părerile fură diferite şi însuşi Vodă avea să-i lămurească, 
îndată după ce sosi, înconjurat de curtenii cei mai de seamă, dintre care nu 
lipsea nici boierul Pană Filipescu, acesta neştiind nimic de scrisoarea 
măsluită în numele lui. Îl căina din suflet pe văru-său şi se rugase pentru 
iertarea lui, dar, cum Hrizea însuşi nu se îndupleca să se umilească, 
voievodul porunci osânda. Se ridică din jilţul ridicat anume pe o podină de 
lemn acoperită cu scoarţe scumpe şi, mai înainte de a ridica buzduganul, ca 
semn al împlinirii voinţei domneşti, rosti răspicat: 

— Pe netrebnica slugă a domniei mele, cel ce a fost iuzbaşă şi s-a 
bucurat de mila noastră, poruncesc să-l spânzurați, căci m-a vândut 
asemenea lui Iuda Iscarioteanul. lar ca să vadă întreg norodul hidoasa lui 
faţă, roata de care va atârna se va răsuci în toate părţile, ca la bâlci. 

Câţiva îndrăzniră să râdă, dar ghionturile celor din jur le închiseră 
gura, căci prostimea ţinea mai mult la osândiţi decât la domn. 


Căpitanul Gheorghe fu ridicat de ajutoarele gealatului şi târât în 
răpăitul darabanelor până lângă parul cu roată, dar niciun cuvânt nu scoase. 
Căuta cu privirea asupra mulţimii, iar când îi zări pe ai lui, le zâmbi parcă 
fericit. Apoi, suit pe scăunel, rămase cu ochii ţintă în acelaşi loc, oricât l-ar 
fi sucit călăul şi chiar şi atunci când moartea îl holbă, frângându-i 
răsuflarea, privirea lui părea mai blândă decât a altora. 

— N-a scos o vorbă, ticălosul! făcu înciudat voievodul, căci se 
aşteptase să audă tânguirile de căinţă, ca de obicei. M-a sfidat, Iuda- 
vânzătorul! 

Se uită după el cum era ridicat sus la roată şi deodată se întoarse spre 
armaş: 

— De ce nu scoate limba? 

— N-o mai are, măria-ta... 

— I-a fost tăiată? 

— După poruncă, stăpâne. 

— Cine a dat-o? spumegă Vodă. Nu cumva şi Hrizea? 

— Ba da! 

— Nemernicule, ai să ajungi lângă ei, dacă nu-mi afli cine a cutezat să 
facă asemenea faptă! Anume îl săltasem pe roată să scoată limba către 
lume, să-l batjocorească, dar aşa... nici măcar pe Hrizea nu-l mai pot 
spânzura. 

Se ridică furios şi părăsi adunarea, trecând pe lângă boierul Pană, care 
îl privea cu un uşor zâmbet în colţul gurii. Numai el ştia că punga aceea cu 
zloți dată călăului îl lipsise pe Vodă de o plăcere, dar şi pe el de primejdie. 
Descăpăţânarea lui Hrizea se petrecu precum fulgerul, căci gâdele îşi 
cunoştea meseria şi se străduise să nu-l chinuiască. Măcar cu atâta să se fi 
ales şi nefericitele văduve, care boceau împreună, aşa cum le fuseseră ucişi 
şi soţii. 

Abia când mulţimea privitorilor se îndepărtă şi ele rămaseră singure cu 
odraslele lor, jupâneasa Miorica izbuti să îngaime: 

— Copiii mei, să nu uitaţi niciodată pe tatăl vostru! 

— Şi să nu iertati! adăugă Frăsina îmbrăţişându-i pe ai ei. 


ROBIA TĂTĂREASCĂ 


LA INTRAREA ÎN VARŞOVIA alteţa-sa serenisimă Rakoczy Gyorgy 
fu primit cu mai multă căldură decât la Cracovia, cu două luni mai înainte. 
Izbânda ardelenilor, sprijiniți de moldoveni şi munteni, nu mai putea fi pusă 
la îndoială. Întreaga Lehie era la picioarele biruitorului şi cei care se mai 
împotriveau se traseră către miazănoapte, ori spre tătari, rugându-se de 
aceştia să le sară în ajutor. 

Generalul Kemeny lanos se întrecuse pe sine în vitejie şi toţi fugeau 
din calea lui. Nu era deci de mirare că o mulţime de grofi ardeleni dădeau 
năvală să i se alăture, nădăjduind o pradă bogată şi înavuţire uşoară. Totuşi 
rămăsese nedumerit când se pomeni cu Lazăr Borlovany, cel care-şi datora 
rangul numai credinţei ce i-o purta generalului, vitejiei în luptă şi mai puţin 
neamului din care se trăgea, ca olah. Văzându-l, îşi aduse aminte cum arăta 
acesta la Dregelypalank şi zâmbi de pohfala lui de acum. 

— Nu cumva ţi s-a făcut dor de luptele de altădată? îl întâmpină 
Kemeny întinzându-i mâna. Ai sosit cam târziu, că nu mai avem cu cine să 
ne batem! râse el bucuros de revedere. 

— Altu-i baiul, înălţimea-ta... 

— Nu cumva au năvălit turcii în lipsa noastră? se îngrijoră Kemeny. 

— Asta nu, altceva... o boroboaţă, aş putea spune mai curând. 

— Hai, vorbeşte omule! Ştii doar cât te preţuiesc. Ai avut vreo ceartă 
cu vreun grof mai ţâfnos, ori te va fi prins la vreuna? Dă-i drumul! 

— A fugit Hrizea! 

— Băga-s-ar dracu-n el! Credeam că cine ştie ce nenorocire vii să-mi 
vesteşti. Am să râd de prinţ când i-oi spune, căci eu l-am povăţuit atunci să- 
] tragă în ţeapă, şi nu m-a ascultat. Acuma n-are decât să-i pună sare pe 
coadă! Numai pentru atâta lucru ai bătut lunga cale? 

— Domnul baron Barcsay nu crede că asta nu va însemna nimic pentru 
el, dacă va afla alteţa-sa... 

— Ai dreptate, căci dobitocul de olah e fricos ca un iepure. Nimic nu-l 
taie capul să facă de unul singur. 

Se opri însă aducându-şi aminte că şi cel din faţa lui era din acelaşi 
neam, iar cu sămânţa asta de oameni nu ştiai niciodată dacă se fac unguri cu 
adevărat, schimbându-şi numele. Totuşi, de Lazăr nu se îndoia că îi era 
credincios. 


— Cum de te-a trimis la mine?! 

— Am venit de capul meu, căci la alteţa-sa n-am cutezat, şi mă rog să-l 
potoliţi domnia-voastră, domnule general! 

— Tu ai vreun amestec? 

— Ferit-a sfântul! 

— Atunci lasă-l în sărăcie pe Hrizea al tău şi hai să povestim de-ale 
noastre. Cum îi holda? Ce bârfe s-au mai scornit la Bălgrad şi pe cine au 
mai terfelit muierile noastre în lipsă? Hai, nu fi supărat, că atunci când vom 
da de prinţ am să-i spun eu pe ocolite... 

N-a mai fost însă trebuinţă, căci după două săptămâni a ajuns şi în 
tabăra ardelenilor ştirea morţii fugarului, petrecută cu mai bine de două luni 
înainte. Altele erau gândurile oştenilor înstrăinaţi de casă, mai cu seamă că 
se ivise vara şi nici vorbă de întoarcere. Ici şi colo se mai hărţuiau cu 
pâlcuri de şleahtici, care nu voiau să se supună prinţului Rakoczy, dar cel 
mai supărător era că şi săteni din norodul de rând îi atacau pe furiş şi se 
ascundeau. Nici seimul nu s-a putut aduna să-l aleagă rege pe Rakoczy şi, 
colac peste pupăză, se stârni şi zvonul că au năvălit tătarii. Singura nădejde 
să se scape de ei era numai la Kemeny, aşa că el primi porunca să-i 
izgonească. 

Grâul dăduse în copt şi, cum nimeni nu cuteza să-l secere, din pricina 
războiului, lanurile îşi aplecau spicele la pământ, scuturând în vânt boabele 
ce trebuiau să ajungă pâine. Cu părere de rău se uitau la ele oştenii care se 
mai pricepeau la munca câmpului, şi dintr-o parte şi din cealaltă, dar mai 
erau şi bezmetici dintre aceia ce se desfătau dându-le foc. 

Kemeny oprise cu desăvârşire asemenea ticăloşie şi pedepsea aspru pe 
cei prinşi asupra faptului. Pentru aceea se şi mânie cumplit în zorii zilei de 
22 iulie, când răsăritul soarelui fu acoperit de fumul pojarului ce se ridica 
dinspre satul din apropiere, Czerny Ostrow. 

— Să mi-l prindeţi pe nemernicul care a cutezat să-mi încalce porunca! 
răcni el, crezând că despre asta era vorba. 

— Tătarii, înălţimea-voastră! spuseră oştenii, care mai de care, 
strângându-se în jurul său. 

Hm! Nu se aşteptase să-i întâlnească aşa de curând, mai cu seamă că 
nici nu-şi pusese oastea la adăpost. Înnoptaseră într-o luncă pe malul 
pârâiaşului Czerny, fără să se gândească la sat, unde, de bine, de rău, s-ar fi 
putut apăra la adăpostul caselor. Pintenul colinei de la miazăzi era prea 


îndepărtat ca să-l poată ajunge mai înainte de tătari, deci porunci pe dată să 
se pătrundă în Czerny Ostrow. 

Aproape două verste de loc aveau până în marginea aşezării şi păgânii 
erau încă departe, aşa că nu se zoriră, ci mergeau agale, când fură 
întâmpinați cu focuri de arme răzlețe. Atunci, chiar să fi vrut generalul, n-ar 
mai fi putut opri mânia oştenilor. În mai puţin de un ceas, toată suflarea 
omenească din faţa lor fu trecută prin ascuţişul sabiei, nefiind cruţare pentru 
nimeni. 

— Frumoasă ispravă am făcut în faţa tătarilor, bombăni Kemeny 
nemulţumit. 

— A lor a fost vina, Înălţimea-ta! răspunse Lazăr, care-l însoțea 
pretutindeni. 

— Tot aşa făceaţi şi voi prin Germania, nu-i aşa? Pentru aceea eraţi aşa 
de iubiţi, ca şi noi de altfel. 

Se simţea bine în tovărăşia bănăţeanului, care fusese oştean de rând în 
oastea împăratului şi înfruntase multe bătălii, în vreme ce grofii ceilalţi erau 
nişte înfumuraţi, ce nici nu mirosiseră până atunci praful de puşcă şi se 
împăunau cu străbunii lor de viţă. Bănăţeanul nu făcea aşa ceva, iar pentru 
aceasta generalul îl căra mereu după sine. Nu arareori îi cerea chiar părerea, 
şi se dovedea adesea bună. 

Apoi, o altă nenorocire îi lovi pe neaşteptate. Carele cu pulbere 
rămăseseră mai în urmă, fără ca ei să-şi închipuie că ar fi putut să pună 
tătarii mâna pe ele. Aceştia îi învăluiră pe de lături şi, când nici prin minte 
nu le-ar fi trecut ardelenilor, aprinseră iarba de puşcă şi-i dădură foc. 
Înfricoşătoarea privelişte le va fi dat ghes să facă la fel şi cu satul, aşa că o 
ploaie de săgeți aprinse se abătu asupra acoperişurilor de paie ori şindrilă şi 
pojarul se făcu de neîndurat. 

Husarii lui Kemeny se aruncară asupra tătarilor, care se prefăcură 
înspăimântați şi dădură dosul, dar, ascunşi de fumul cel gros, se întoarseră şi 
în scurtă vreme cercul tătăresc se strânse împrejurul călăreţilor. De pe 
acoperişul unei case, Kemeny privi neputincios cum floarea oștirii lui a fost 
zdrobită, căci păgânii erau câtă frunză şi iarbă. 

O prostie şi mai mare făcuseră nişte oşteni fără minte, care aruncaseră 
tot felul de stârvuri în puţinele puțuri ale aşezării, iar setea începu a le slei 
puterile, oricât de viteji ar fi fost luptătorii. Erau mai bine de trei mii de 
oameni înghesuiți laolaltă, pradă numai bună pentru tătari, căci n-aveau 
putinţă de scăpare şi nici nădejde de ajutor din afară. „Blestemul sătenilor 


ucişi de noi”, îşi zise Kemeny şi nu mai stătu pe gânduri dacă să încerce să 
cadă la pace cu tătarii. 

Chiote de bucurie răsunară în mijlocul păgânilor când se ivi oşteanul 
cu o năframă albă în vârful prăjinii. S-au şi repezit asupra nefericiţilor 
oşteni, dar câţiva plumbi îi potoliră, mai mult decât porunca lui Sabetai- 
mârza, căpetenia lor. Generalul trimise un leah din oastea sa, care le 
cunoştea limba, şi le făgădui tătarilor toate armele, dacă i-ar fi lăsat să plece 
numai în cămaşă şi izmene. Aceştia însă le-au cerut şi trei sute de mii de 
zloți, încât Kemeny a crezut că-şi băteau joc, ori nu cunoşteau preţul 
banilor. 

Oricât ar mai fi vrut să se împotrivească, setea le ardea măruntaiele. 
Cei câţiva nesocotiţi care cutezară să guste din apa împuţită a fântânilor 
plătiră cu viaţa sfârşindu-se în chinuri, aşa că nimeni nu mai încerca, în 
două sau trei zile ar fi murit, cu toţii. Atunci mândrul Kemeny, generalul 
neînvins al câmpurilor de bătaie, se plecă în faţa mârzacului şi se dădu prins 
cu toată oastea. 

Pe dată fură despuiaţi, rămânând desculți şi în izmene, apoi legaţi cot 
la cot şi, plesniţi cu harapnicele precum vitele, fură strânşi laolaltă şi 
apucară drumul cel greu al robiei. Generalul însă fu urcat pe un căluţ, măcar 
că era la fel de dezbrăcat şi legat de mâini şi de picioare. Sabetai-mârza s-a 
învoit ca şi Lazăr să-l însoţească, legat de coada calului, întrucât Kemeny îi 
spusese tătarului că acela era sluga lui. 

După o zi de mers trudnic, nefiind unul să nu aibă picioarele rănite, li 
se îngădui odihna de noapte. Mai înainte, Sabetai-mârza pofti să afle ce 
câştig avea să aibă după urma robului şi îşi aduse un tălmaci prin care îi 
ceru generalului nici mai mult nici mai puţin decât două sute de mii de 
galbeni ungureşti. 

— Am să rămân la tine pe vecie, viteazule Sabetai! răspunse Kemeny 
cu glas domol. Tot neamul meu, dacă şi-ar vinde avuţiile, n-ar izbuti să 
strângă atâta bănet. 

— Să-ţi dea prinţul tău! 

— El n-are nici cât mine. 

— Atunci, cum de se ţine aşa fălos? Să poftească să-şi şteargă ruşinea 
înfrângerii. 

— Aceasta este a mea, şi nu a lui. 

— Tu îi eşti slugă! 


Văzând că tătarul nu înţelegea ce rost avea el în preajma Rakoczy, se 
lăsă păgubaş. 

— Slujitorul tău să meargă după bani! arătă el spre Lazăr, care de 
asemenea fusese adus. Ai încredere în el? 

Bănăţeanul aruncă o privire plină de înţeles generalului şi acesta 
încuviinţă, cam cu jumătate de gură: 

— Aş fi vrut să-l am mereu în preajmă, dar, cum şi eu sunt rob, nu mai 
am trebuinţă de el. Cât despre bani... 

— Am să-i cerşesc în toată ţara, stăpâne! sări Lazăr. Să nu e temi că n- 
am să-i aduc. 

— Ai văzut că sluga are mai multă minte ca stăpânul? făcu Sabetai- 
mârza când auzi spusele lui Lazăr. Pentru asta, lui n-am să-i mai cer 
răscumpărare. Cum aduce banii, plecaţi împreună. Eşti mulţumit? 

Kemeny se gândi o clipă şi încercă, pe româneşte, să schimbe o vorbă 
cu bănăţeanul: 

— Tu mergi şi la Ştefan-vodă, la laşi. Eu ajutat la el! 

Mârzacul încruntă sprânceana când tălmaciul îi spuse că n-a înţeles, 
dar Kemeny i-o luă înainte: 

— Să nu te mânii pe mine, dar i-am spus de unde să ia bani, şi asta n-ai 
s-o afli, chiar de m-ai chinui. 

— Fireşte! încuviinţă Sabetai. Nici n-am putea noi să ne ducem acolo 
să-i dezgropăm! adăugă el crezând că era vreo comoară ascunsă. 

După toată această tocmeală, noul stăpân porunci veşminte pentru 
Kemeny, dar şi pentru Lazăr, care avea să plece neîntârziat la drum, fără a 
mai ajunge în Crimeea. 

Ar fi trebuit să fie toamnă pe meleagurile de unde venise, dar pe 
însoritele ţărmuri crâmlene vara era în toi şi tare s-a mai mirat robul 
Kemeny, crezând chiar ca pierduse socoteala zilelor. Dar şi mai mult l-a 
fermecat frumuseţea locurilor, întinderea nemărginită a mării celei verzi 
precum  smaraldul, măreţia munţilor ce apărau de vifomiţa de la 
miazănoapte şi tot ce-i ieşea în cale. Acestea îi aduseră oarecare mângâiere, 
dar tot nu putea să uite plaiurile ardelene. La plecare îl sfătuise pe Lazăr să 
nu se mai întoarcă, fiindcă bani n-avea să găsească, dar acesta făgăduise să- 
şi vândă şi cămaşa de pe el spre a-l scoate din robie. Era ca o licărire de 
nădejde în obiditul lui suflet, cu toate că se gândea uneori că ar fi putut să-i 
fie ruşine să se întoarcă învins şi rob slobozit, nu general biruitor. De aceea, 
uneori ar fi vrut să rămână aici pe viaţă. 


Dincolo de munţi venise iama, cu asprimea ei, dar în Crimeea 
primăvara veşnică părea a fi stăpâna. Robul n-avea voie să părăsească satul 
şi, cum nici nu lucra nimica toată ziua, nu prea avea cum să-şi omoare 
timpul. Într-o zi, ceru îngăduinţa stăpânului să capete scule pentru scris, iar 
acesta se învoi bucuros. 'Tătarii nu ştiau carte, dar în ochii lor cărturarii 
aveau mare trecere. Kemeny se mai dovedi a fi şi un bun stihuitor, iar 
Sabetai-mârza nu-şi mai încăpea în piele că avea în casa lui un poet, cum 
nici chiar Gazi Ghirai marele han, nu mai avea. E drept că robul abia 
îndruga câteva cuvinte tătăreşti, dar avea să mai înveţe. Şi chiar îl bătea 
gândul să-i ridice preţul răscumpărării, căci robul era nu numai un vestit 
războinic, ci şi înzestrat de Alah cu frumuseți sufleteşti. 

Lunile se scurgeau aproape fără să se simtă, iar Kemeny, luându-se cu 
scrisul, nici nu mai ţinea seama de când era în robie. lată însă că se pomenii 
cu stăpânul Sabetai, care-l luă negândite: 

— Să ştii, ozan, căci aşa-i spunea pe limba lui poetului, am o veste 
pentru tine, care nu ştiu dacă are să te bucure prea tare: prinţul tău a fost 
izgonit din ţară. Eu zic să-ţi iei neveste de la noi şi să rămâi aici pentru 
totdeauna. 

— Mai este vreme, sahip! răspunse Kemeny. Dar poate că ştii şi cine-i 
în locul lui, ca să-mi dau seama dacă mai am vreo nădejde, au ba? 

— Încă n-am aflat. Curând va ajunge şi pe la noi vestea, fii fără grijă, 
eu însă cred că ai fost dat uitării, chiar şi de sluga ta. Mai bine treci la legea 
noastră şi te slobod din robie, că altcum nu pot... 

— Să nu-ţi fie cu supărare, preabunule sahip, dar credinţa 
strămoşească n-am s-o las. Mi-ai dat însă gândul cel curat ca să încerc să 
desluşesc biblia creştinească, aşa că, rogu-te din suflet, adă-mi şi mie una. 
Nu cred că nu poţi! 

— Păcat de tine, oftă mârzacul întristat. Ai fi putut ajunge un mare 
ozan, şi nu un hoge, după cum te bate gândul. 

— M-ai înţeles greşit, sahip. Nu mă voi popi nicicând, ci vreau să fac 
tâlcuirea bibliei pe înţelesul tuturor. Este de fapt coranul creştinilor, şi tare 
mai este încâlcită. 

Se părea că viteazul general ardelean se mângâiase cu gândul că va 
rămâne un cărturar-poet, uitat în robia tătărească. 


URCUŞUL ŞI COBORÂŞUL DOMNIILOR 


LA PALATUL DOMNESC DIN TÂRGOVIŞTE vestea mazilirii 
domnitorului a căzut ca un trăsnet. Bălaşa-doamna se puse pe bocit, laolaltă 
cu coconii şi slugile, însă Constantin-vodă se ţinea tare şi zâmbea nepăsător, 
când i se pomenea de soarta ce-l aştepta. 

— Nu cred să fie vorba de domnia mea, ci mai curând de cel din 
Moldova. Eu nu mă ştiu cu nimic vinovat în faţa Porții. Veţi vedea că 
imbrohorul are să treacă pe la noi, dar se va duce mai departe, la laşi. Nu vă 
temeti! 

Mulţi însă ştiau prea-bine că, din pricină că-l sprijinise pe Rakoczy în 
Lehia, sadrazamul îl mazilise nu numai pe el, ci pe toţi. Se nimerise ca 
prietenul Siavuş-paşa să nu mai fie la Silistra, dar nici urmaşul acestuia, 
Faslî-paşa, nu dispreţuia plocoanele. De aceea prima lui grijă a fost să 
trimită acolo pe postelnicul Nicolae Zăvideanul cu douăzeci de mii de 
ducați şi să-l roage să facă ce-o şti, numai să împiedice sosirea „grecului 
acela afurisit”, ajuns domn peste noapte la Istanbul. Dacă nu s-o putea, 
barem să-l mai întârzie pe drum, ca să aibă timp să fie copleșiți cu daruri 
dregătorii. În sinea lui, mazilul se bizuia pe faptul că Rakoczy avea să se 
împotrivească şi-l va ajuta şi pe el cu oaste, dar asta nu putea s-o spună. 

Slugerul Grigore Grecescu, care îi era şi rudă, a plecat la fel de zorit 
către marele han Gazi Ghirai, nu numai cu daruri bogate, ci şi cu făgăduiala 
unei răsplăţi nedrămuite dacă l-ar sprijini să rămână în scaun. În acelaşi 
timp, aga Mihai Brătăşanu, feciorul răposatului vel-vistiemic ucis de 
răsculați, trecea muntele în galopul calului cu rugămintea ca alteţa-sa 
serenisimă să-i trimită oşteni ca să-l izgonească pe venetic. Nici Ştefan- 
vodă n-a fost lăsat în neştiinţă, boierul Calancea ducându-i răvaş tânguitor. 

Rânduind treburile dinafară, măria-sa l-a chemat pe boierul Pană 
Filipescu şi i-a zis: 

— Vere Pană, dintotdeauna te-am ţinut ca pe cel mai cinstit şi mai de 
credinţă dintre toţi supuşii domniei mele. Nici cu ticălosul de Hrizea nu te- 
ai amestecat, măcar că ai fi putut s-o faci. 

— Măria-ta, eu... 

— Nu-i nevoie să te dezvinovăţeşti, căci alta avem acum a face. lacă, 
am hotărât să te pun în fruntea oastei, ca vel-spătar. 

— Prea mare cinste pentru mine, şi... 


— E dreptul tău, Pană! Tu eşti cel mai viteaz şi mai dibaci în bătălie. 
Ai tu îndrăzneala să te împotriveşti strâmbătăţii turceşti? Se ştie doar că nu 
eşti de partea lor. 

— Ce trebuie să fac, măria-ta? 

— Să pui pe fugă pe neobrăzatul caţaon, care se dă drept fecior al lui 
Radu Mihnea. Să-l faci să-i piară pofta de domnie în ţara noastră. Avem 
destui grecotei pe cap şi nu ne mai trebuie altul, cu toată liota după el. 

Nimerise bine, căci boierul Filipescu nu-i suferea pe greci şi se temea 
de înmulţirea lor peste măsură, dar nu întâmplător Vodă îi vorbise astfel. 

— Dacă nu are oaste prea mare, nu-l las eu să ne spurce pământul 
nostru. Am să-l întâmpin mai la vale de Bucureşti. 

— Aşa să faci, vel-spătare şi vere dragă! Barem să-l ţii în loc, până ne 
vine în ajutor oastea ardeleană. 

— Oare să fie vreo nădejde? 

— Să nu te îndoieşti! 

— Atunci am să le ţin piept! se lăudă noul dregător. 

Domnitorul îi mulţumi călduros şi-i întinse mâna spre sărutare, ca şi 
cum nici n-ar fi auzit de mazilire. Dar nu fu mulţumit numai cu atâta, ci îl 
aduse în iatacul de taină din tumul Chindiei pe finu-său, Tudorică. Acest 
flăcăiaş era o spiţă de boier scăpătat ce fusese botezat de voievod încă de pe 
vremea, când nu era în scaun şi, cum rămăsese orfan de mic, se aciuase pe 
lângă naşul său. Se mai întâmplaseră asemenea lucruri şi mai înainte, iar 
dragostea ce i-o purta tânărul binefăcătorului său era peste măsură, căci n-ar 
fi pregetat să-şi dea şi viaţa pentru el. 

— Mă mai iubeşti tu pe mine, finuţule? îl întrebă mieros Vodă. 

— Până la moarte, măria-ta! 

— Şi eu ţin la tine, Tudorică, şi să nu te îndoieşti de asta. Eşti pentru 
mine ca şi coconii mei. Tocmai de aceea, la necazul ce-l am, socotesc că tu 
mă vei înţelege bărbăteşte şi n-ai să te smiorcăi, cum ar fi făcut-o fiu-meu 
Radu. Ce vorbim noi acuma nu trebuie să se afle nicăieri... 

— Voi fi mut ca mormântul! făgădui flăcăul, făcându-şi cruce. 

— Vei fi auzit şi tu că am fost mazilit, fără îndoială. 

— Da, dar n-am crezut. 

— Din păcate, chiar aşa este! Un nenorocit de grec spurcat, ibovnicul 
validelei, ba şi al lui Kenaan-paşa, a dobândit prin înşelăciune tronul 
domniei mele. Pricepi tu? 

— Cum de nu, dar nu-i cu putinţă. 


— Ba da! lar mie au să-mi pună juvăţul de gât, ori aici, ori la Istanbul, 
dacă nu apuc să fug pe calea pribegiei, ca să ajung să cerşesc printre străini 
o bucată de pâine. 

— ÎL ucid! 

— Să faci moarte de om pentru mine? îl încercă Vodă. Deşi într-un 
asemenea caz eu aş avea vreme să le umplu gurile cu aur nemermicilor din 
Divan şi am scăpa cu toţii... însă nu vreau să păţeşti tu ceva, Doamne 
fereşte! 

— Mă descurc eu, măria-ta! Când are să vină... 

— Aşa nu, Tudorică dragă, îl opri Constandin-vodă, apucându-i mâna. 
O dată ajuns aici, ar fi prea târziu. 

— Atunci? 

— Dacă te încumeţi tu la fapta asta vitejească, înseamnă să pleci la 
Stambul. Acolo trebuie să piară! Dar nu cumva să te repezi la el, căci este 
foarte iscusit în lupta cu spada, ori cu hangerul. Aş putea da un sipet cu 
otravă, care ar nimici o mie de oameni, numai să apuci să i-l torni în 
mâncare sau băutură... 

— Aşa am să fac! 

— Dar cu mare fereală, să nu te vadă şi mai cu seamă să nu te prindă, 
că mi-ar părea rău să aflu că ai fost chinuit înainte de a te jupui de viu. Te 
înfăţişezi la mila lui, umilindu-te şi suduindu-mă pe mine. 

— Asta n-o fac, măria-ta! se împotrivi dârz Tudorică. 

— Trebuie! Altminteri trimit pe altul. 

— Bine! 

Statură împreună mai bine de două ceasuri, povăţuindu-l în fel şi chip 
cum să facă să-l otrăvească pe caţaon. Îi dădu bani din belşug şi-l trimise în 
zorii zilei următoare spre însoritele ţărmuri ale Bosforului. 

Tot într-acolo, dar nu pe ascuns, mergeau şi câţiva boieri în frunte cu 
vel-vistiernicul Drăghicescu, ducând patru chervane braşoveneşti pline cu 
scule de mare preţ, odoare şi blănuri, ca plocoane la mai-marii Divanului şi, 
dacă s-ar putea, chiar la marele vizir. Ei aveau să arate împotrivirea ţării faţă 
de un domn străin de neam, ca şi dragostea ce o nutreau faţă de Constandin- 
vodă. Urmau a se târgui că, dacă se va mazili totuşi voievodul lor, acesta va 
fugi cu vistieria ţării şi, cum noul domn era sărac-lipit, nici haraciul n-ar 
mai fi putut să-l strângă. Era mai mult o ameninţare pentru hulpavii 
dregători, şi ca să-şi arate nepărtinirea, cereau un domn român, oricare fi 
hotărât măritul padişah. 


Neobositul voievod a chemat apoi căpeteniile lefegiilor lehi cazaci, 
făgăduindu-le plată dublă dacă aveau să-i alunge pe greci, dar şi multe 
daruri pentru fiecare dintre ei. 

Nici de data asta n-a răsuflat uşurat, cum era de aşteptat, a încuiat o 
mare parte a averii sale în nişte cufere de fier, pe care le-a scufundat în taină 
lângă Bucureşti, în iazul Dobrenilor. Abia după aceea şi-a trimis familia la 
Rucăr, ca să poată fugi peste munte la nevoie. 

Câteva zile mai târziu, pe malul Bosforului, pe când noul voievod se 
întorcea de la sărai, dădu în poarta casei sale peste flăcăiaş care-i vorbi 
româneşte. Mihnea se opri bucuros să-l uite. 

— Măria-ta, se tângui acesta. Ai milă de un biet pribeag! 

Puţini erau românii care alergau la el, măcar că mereu se arăta darnic. 

— N-ai teamă, băiete! Domnul ţării se apleacă la cei ce vin cu inima 
curată să-i ceară ajutor. Cum de te afli înstrăinat? 

— Am fost vândut rob de Constandin-vodă. 

Mihnea tresări, căci nu auzise până atunci ca vreun domn român să-şi 
vândă supuşii ca robi la păgâni. 

— Nu-i cu putinţă! De necrezut ca însuşi voievodul, unsul Domnului, 
să-şi vândă odraslele neamului său. Pentru ce ar fi făcut-o? 

— Taica a fost ucis de mâna lui, iar maica a murit de supărare la numai 
o jumătate de an după aceea şi poate că se va fi căit, de vreme ce m-a luat la 
curtea lui să mă crească, când am rămas orfan. Unii zic să fi vrut pământul 
părinţilor mei şi aceea... 

— Asta se mai întâmplă, încuviinţă Mihnea. 

— Eu însă am văzut unde şi-a ascuns averea... şi atunci s-a scăpat de 
mine. 

— De ce nu te-a ucis şi pe tine? se băgă în vorbă Păun, care nu prea 
era încântat de străin. 

— Nu ştiu! dădu din umeri flăcăul, dovedindu-se deosebit de iscusit la 
minciună. 

Mihnea nu putea bănui cu ce gânduri venise „orfanul” şi-l îndrăgi pe 
loc, fără să ştie nici că Tudorică era finul duşmanului său. 

— Să-mi aduci aminte întotdeauna că tu ai fost printre tinerii români 
care au venit la mila domniei mele, fără să ceară vreo slujbă, şi-ţi voi fi ca 
un părinte! făcu Mihnea înduioşat oarecum. 

Apoi şi-a făcut obiceiul să meargă peste tot însoţit de Tudorică, vrând 
şi să arate că cei din ţară ţineau la noul domn. Ar fi poftit să aibă câţi mai 


mulţi în suita sa, mai cu seamă boieri, încercându-l chiar şi pe vel- 
vistiernicul Drăghicescul, pe căi ocolite, dar acesta nici n-a vrut să audă de 
caţaon. 

— Nu te mâhni, mărite doamne, îi zise Păun într-o zi. Au să vină cu 
toţii să-ţi pupe tălpile, că aşa-i soiul acesta de oameni hulpavi. lar de nu, eşti 
îndreptăţit să faci alţii, mai cu seamă dintre ai noştri. 

— Greci? 

— Întocmai! 

— Bun sfat îmi dai, Păune! Să mă duc în ţara strămoşilor mei ocrotit 
de oştenii lui Kadrî-paşa şi înconjurat de un divan grecesc. Cum crezi tu că 
au să mă privească oamenii? 

— Este un semn de mare preţuire, măria-ta, că însuşi Kadrî-paşa te va 
însoţi, întrucât va rămâne seraskerul Silistrei, şi nu-i rău să ai un prieten la 
nevoie în apropiere. 

— Tu vorbeşti aşa? Cum rămâne cu izgonirea turcilor?! 

Astfel de vorbe au mai fost schimbate între cei doi, de parcă grecul n- 
ar fi fost o slugă de rând, stârnind uimirea unora din preajmă, printre care şi 
a lui Tudorică. Oricum, el, Tudorică, avea să pună capăt acestei ciudate 
legături, căci nebănuitorul voievod îl însărcinase cu dregătoria de 
postelnicel, adică trebuia să „ia credinţa” gustând din mâncarea şi băutura 
prinţului. Nu se îndoia că în acest fel îi va putea strecura otrava ucigătoare, 
dar aştepta un prilej. 

Două zile mai târziu, alaiul domnesc trecea falnic pe uliţa cea mare 
către Edirne kapî, pe unde beyul de la Kara ili avea să iasă din cetatea de 
scaun a sultanului. Surlele şi trâmbiţele vesteau prostimea că dărmnicia 
noului voievod avea să le aducă nişte bănuţi de argint, aruncaţi din când în 
când de însuşi beyul Mihnea. Care era mai iute de mână făcea rost de parale 
pentru o săptămână. În frunte păşea alem-aga ducând steagul cel mare al 
sultanului, după care beşliii lui Kadrî-paşa deschideau drumul frumosului 
armăsar, alb ca laptele, pe care stătea cu măreție domnitorul, în stânga 
paşei, locul cel mai de cinste. Veneau apoi o mulţime de paici şi slujitori de 
toate felurile, mulţi dintre ei rămânând la poarta oraşului, dar alţii aveau să-l 
însoţească pe domn până la Targoşta, de unde se vor întoarce bogaţi, 
credeau ei. Oamenii de casă, cam puţintei, printre care Păun şi Tudorică, îşi 
urmau stăpânul, iar la coada alaiului se îmbulzeau neguţătorii, care îşi vor 
vinde mărfurile pe tot drumul, până la Dunăre. 


Stambulioţii văzuseră şi alte alaiuri, cu mult mai bogate şi, cu toate că 
beyul de acuma era mai frumos decât toţi cei dinainte, îl cam căinau pentru 
sărăcie. Abia când ajunseră la sfânta Pamakaristos, unde însăşi înalt 
preasfinţia-sa patriarhul Macarie al Costantinyiei îi puse coroana 
împărătească pe cap, se adună mai multă lume, îndeosebi greci. 

Când să iasă din altar, patriarhul păru a-şi aduce aminte de ceva şi făcu 
semn să fie tras clopotul cel mare, care nu mai bătuse de pe vremea când 
împăratul Constantin al doisprezecelea Dragases se încoronase la Sfânta 
Sofia. 

— Fiule, îi zise şoptit chiriarhul, aceasta este acuma sfânta noastră 
biserică cea mai de preţ, iar când te vei întoarce, acelaşi clopot are să bată 
din nou la Sfânta Sofia. Fă-o, aşadar! 

Atunci pricepu Mihnea-vodă că însuşi patriarhul trebuia să fie capul 
grecilor în lupta pentru eliberare, iar el urma să fie spada. Se închină cu 
evlavie şi sărută sfânta evanghelie, apoi se împlini toată slujba cerută de 
canoanele bizantine. 

Afară Kadrî-paşa îşi cam pierduse răbdarea aşteptându-l pe noul bey, 
împreună cu oştenii otomani. Dar îl aşteptau şi cei cinci sute de mercenari 
levantini ce aveau să i se alăture, ca să-l slujească în Ungrovlahia. 

La Edirne ar fi trebuit să fie întâmpinat de Faslî-paşa de la Silistra cu 
două mii de oşteni, mai cu seamă akingii, precum şi de boierii care vor fi 
fugit de la Constandin-vodă, venind să i se închine. Fu însă tare mâhnit 
neîntâlnind nici pe unii, nici pe alţii. Porunci tabără de popas şi hotărî să 
rămână în cort, lângă oşteni, şi nu la han, cum făcuseră alţii. Fiind încă 
iarnă peste Dunăre, şi-a zis că de bună-seamă cu mare greutate se porneşte 
omul la drum, cât despre sangiac-beyul de Silistra, va fi avut ceva 
întârziere, dar trebuia să fie pe cale, căci neîmplinirea poruncilor lui 
Koprulu i-ar fi adus pierderea capului. Într-adevăr, nu se înşelase în privinţa 
paşei, care se ivi după vreo săptămână, dar de boieri fugari nici vorbă. 
„Ţara mi se împotriveşte”! gândi el cu amărăciune. Acelaşi lucru cuteză să-i 
spună şi Faslî-paşa, care-l şi povăţui că ar face mai bine să se lase păgubaş 
de tron. Şi, dacă s-ar învoi, el ar putea vorbi cu mazilul să-i acopere toată 
cheltuiala făcută până atunci, ba să-i mai dea şi ceva câştig. 

Mihnea-vodă îl săgeta cu privirea şi-i răspunse: 

— N-ai vrea, domnia-ta, să te duci la Koprulu-paşa şi să-i spui 
părerea? Ba chiar şi măritului padişah, căci eu nu fac decât să împlinesc 


voia lor. Cine ştie, poate că te vei alege cu ceva, dacă nu cu vreun ştreang 
de mătase. 

— Eu ţi-am vrut binele, beyule, şi tu te mânii. Eu mă supun de 
asemenea poruncii Porții, dar socoteam că... 

— Nu-i trebuinţă de gândirea domniei-tale! i-o reteză domnul. 

Paşa se cam îngrijoră, căci auzise el mai multe în legătură cu 
bunăvoința validelei şi a sadrazamului. Cât despre banii căpătaţi de la 
mazil, oricum nu avea să-i dea înapoi şi nu va mai sufla o vorbă. Mai 
încercă totuşi să amâne plecarea, dar fără spor. Chiar a doua zi urmau să 
plece mai departe. 

Tudorică auzise şi el porunca şi nu mai avu răbdare, de frică să nu 
cumva s-apuce să treacă Dunărea şi să se facă de râs în faţa naşului său. Pe 
când Vodă era la masă, se strecură unde era băutura şi goli sipetul în cupa 
voievodului, nu însă fără a fi zărit, din întâmplare, de Păun. N-a prea înţeles 
grecul ce făcuse flăcăul, dar bănui ceva necurat, iar când 'Tudor îi întinse 
voievodului cupa, îl opri şi-i zise cu asprime: 

— la credinţa, postelnicele! 

— Am făcut-o! se sperie Tudor, albind ca varul. 

— Nu-i nimic! Mai fă-o dată, ca să văd şi eu! şi-i împinse cupa la gură. 
Dacă n-o ajunge, umplem alta. Hai, bea cu nădejde! 

Bietul băiat se simţi pierdut, iar bând otrava ar fi murit fără să-şi 
împlinească legământul. Pe loc îi fulgeră prin minte că, dacă va trebui să 
piară, barem s-o facă odată cu duşmanul năşicului său. Dacă se arată 
nepăsător, nu ar mai da de bănuit şi... dar Păun îl lovi peste mână, după ce 
gustase din cupă şi i-o întindea domnitorului. Vinul s-a împrăştiat pe jos şi 
fapta slujitorului l-a mâniat pe domnitor. Prea îşi băga nasul în toate şi-l 
cocoloşea ca pe un neputincios. 

— Ce va să zică toate acestea? Cine ţi-a îngăduit... 

Dar n-apucă să-şi isprăvească vorba, că îl şi văzu pe Tudorică 
prăbuşindu-se ca trăsnit. Cel mai mult l-a mirat însă ura din privirea lui cea 
albastră şi „nevinovată”, cum i s-a părut la început, iar cum firişorul de 
spumă galbenă ce i se prelingea pe la colţul buzelor nu mai lăsa niciun fel 
de îndoială în ce priveşte soarta pe care i-o hărăzise pribeagul „orfan”, se 
simţi ruşinat faţă de Păun. 

— Îţi datorez viaţa! Mă iartă că uneori te-am bănuit pe nedrept de 
gânduri rele. Să fii mereu păzitorul meu! 

— Asta mi-i menirea, slăvite bazileu! răspunse cu umilinţă slujitorul. 


Mihnea tresări şi părea a nu fi mulţumit cum i se spusese. 

— Încă nu! rosti el gânditor. Cine ştie mai pe urmă ce se va alege? 

Moartea cruntă a tânărului s-a zvonit curând în tabără şi multe 
căpetenii de lefegii s-au repezit să vadă dacă Vodă a rămas teafăr. 

— A vrut să mă omoare, zise voievodul liniştit, arătând trupul de pe 
jos. Luaţi-l şi îngropaţi-l undeva! 

— Mă iartă, doamne, dar numai câinii trebuie să aibă parte de el! se 
oţări Păun. 

— Nu, prietene! Bietele necuvântătoare sunt prea nevinovate, ca să 
piară înfruptându-se din el. Numai viermii străfundurilor să-l mănânce! 


NEPREŢUITUL ROB 


PE LIMBA LOR, POET SE SPUNEA „OZAN”, şi toţi tătarii din casa 
lui Sabetai-mârza nu-i mai ziceau generalului Kemeny decât aşa, nicidecum 
rob. Faima lui ajunsese şi la urechile marelui han Gazi Ghirai, iar pizma îi 
muşcă inima, căci nu putea îngădui ca un supus de-al lui să aibă în preajmă 
asemenea om. Că fusese general vestit, mai treacă-meargă, dar pe un ozan 
doar marele han putea hotărî dacă avea să-l lase stăpânului care-l robise. 
Cum despre Kemeny se spunea că începuse a stihui şi tătăreşte, porunci să-i 
fie înfăţişat, ca să audă cu urechile lui frumuseţea poeziilor. 

La început a încercat cu vorbă bună, căci Sabetai-mârza era unul dintre 
cei mai viteji dintre căpitanii lui şi trebuia ţinut seama de aceasta. Ba îi 
trimise şi daruri, pe lângă două roabe circaziene neasemuit de frumoase. 
Mârzacul însă mulţumi la rându-i prin alte plocoane, la fel de bogate, şi se 
prefăcu a nu pricepe dorinţa stăpânului său, iar ozanul rămase şi pe mai 
departe în ograda lui de la malul mării. Marele han crezu că n-a înţeles prea 
bine, văzând că trimişii lui s-au întors fără Kemeny şi, cum era aprig la 
mânie, porunci să-i fie înfăţişat robul cu de-a sila, iar Sabetai să fie legat şi 
adus la picioarele lui, ca să-i ceară iertare. Pe dată s-a găsit Tuhai-beg şi 
încă doi mârzaci care nu-l vedeau cu ochi buni pe viteazul lor tovarăş şi se 
aruncară în spinarea căluţilor lor iuți, gonind spre împlinirea poruncii 
marelui Gazi Ghirai, dar mai ales pentru bucuria de a-l vedea pe mândrul 
mârzac umilit la picioarele hanului. 

În răstimp, chiar după plecarea solilor lui Ghirai cu mâna goală, 
Sabetai chibzui cum să facă să scape de răzbunarea hanului. Dacă robul n-ar 
mai fi fost în casa lui, n-ar mai fi avut ce să-i facă, dar aşa, doar nu era să-l 
ucidă! Să-i dea drumul, ar fi trebuit să capete răscumpărarea, şi de bună- 
seamă că marele han i-ar fi cerut cel puţin jumătate, de vreme ce nu fusese 
întrebat deloc la plecare. Cum se ştia că ceruse nesăbuit de mulţi bani, de 
unde să-i scoată? Şi mai apoi de ce să fie el cu paguba? Nu prea îl ducea 
mintea ce ar fi trebuit să facă şi atunci se gândi că însuşi robul ar fi putut să- 
i spună. Nu cuteză să poruncească să i se înfăţişeze, ci o porni el însuşi pe 
stânca aceea de deasupra apelor, unde ştia că deseori îşi pierdea vremea 
privind valurile călătoare ale mării. 

Ca şi cum ar fi fost în trecere prin dreptul lui, Sabetai se prefăcu uimit 
să-l găsească acolo. 


— Aici erai, ozane? întrebă el într-o doară. 

— Da, sahip! Cugetam la nemărginirea atotputernicului stăpân al 
pământului şi la frumuseţea lucrărilor sale. Nici regii şi nici chiar împărații 
cei mari a lumii nu pot înfăptui ceea ce aduce desfătarea ochilor şi minţii 
noastre. 

Mârzacul nu mai ştiu ce să spună, căci nu prea era iscusit în 
meşteşugul vorbirii. Se aşeză lângă Kemeny, apucând un fir de iarbă uscată 
între dinţi, şi-i zise cu mâhnire: 

— Dacă ar fi după mine, ozane, eu nu m-aş despărţi niciodată de tine. 
Bucuros m-aş lipsi de răscumpărare, iar dacă ai trece la legea noastră ţi-aş 
de chiar o fată de-a mea de nevastă, tu însă te încăpăţânezi şi eu nu vreau să 
te silesc, fiindcă mă tem să nu-ţi sece, de supărare izvorul stihurilor. 
Mărturisesc că te-am îndrăgit şi mi-ar părea rău să te pierd. 

Kemeny îl privi cu o strălucire ciudată în ochi. 

— Nu cumva a venit răscumpărarea, sahip? întrebă el. 

— Încă nu şi bine ar fi fost să fi sosit mai de mult. Am cerut eu cam 
fără cumpăt, dar nici n-aveam de unde să ştiu că eşti ozan. Barem să-mi fi 
spus de la început. Eu am zis că eşti războinic. 

Kemeny prinse a râde şi aruncă o pietricică la vale, urmărind-o cu 
privirea. Ţipătul unui pescăruş ce trecu pe deasupra lor îl făcu să ridice 
capul şi libertatea zborului păsării îl aminti de robia lui, căci nu putea să 
părăsească satul fără a fi prins şi adus înapoi. De altfel nici nu încercase. 

— Nu prea înţeleg ce te mâhneşte, bunule sahip. Am fost general al 
Transilvaniei şi am căzut rob unei clipe de nesăbuinţă. Nu te-am minţit! 
Aici, prin bunăvoința ta, mi-a venit să scriu şi iată-mă ozan, cum îmi 
spuneţi voi. Ce vină am eu în asta? 

— Mai bine nu-ţi dădeam afurisitele alea de pene de gâscă şi 
cernelurile. Dar şi eu am fost prost atunci când m-am fălit cu tine la toţi 
megieşii. De aici s-a tras tot răul. 

— Poate ai să-mi spui şi mie ce s-a întâmplat, căci nu degeaba ai venit 
după mine aici, nefiind în drumul tău, orice ai zice, bunule Sabetai. 

Mârzacul oftă şi-i spuse cum fusese cerut la curtea marelui han, iar 
dacă s-ar fi dus acolo, niciodată n-avea să-l mai lase să plece acasă, chiar 
dacă ar fi căpătat bani încă o dată pe cât ceruse el pentru răscumpărare. 

— Mai bine ar fi să nu mai scrii, zise Sabetai-mârza. 

— Tot nu m-ar crede. 

— Atunci, să-ţi retez mâna dreaptă... 


— Rămâne stânga. 

— Te lipsesc de amândouă şi pun o roabă să te hrănească în fiecare zi, 
tu să nu mai duci griji de nimic. 

Kemeny se uită la tătar, nevenindu-i a crede cele ce auzea. 

— Ar trebui mai apoi să-mi tai şi limba, ca să nu mai pot spune altora 
ce să scrie şi... de ce nu capul? făcu el zâmbind. 

— Dar nu înţelegi că marele han te va duce la el? 

— Ba da! Dar, ca să nu o poate face, trebuie să mă laşi să fug. 

— Cuuum? Peste putinţă! Mai bine de două zile de de mers pe jos ţi-ar 
trebui ca să ajungi peste munte în stepă iar acolo ce-ai să te faci? 

— Prea-bine! Dă-mi răgazul de trei zile, şi nu mă căuta. Fă-te că pleci 
undeva şi lasă-mă pe mine să-mi iau sculele de scris şi ceva merinde, apoi, 
când vei trece prin apropierea Transilvaniei, te voi găzdui la mine, te voi 
răsplăti şi voi întocmi stihuri în cinstea ta. 

— Nu mă îndur, ozane! mormăi mârzacul. 

— Atunci ai să mă vezi la curtea lui Ghirai, de câte ori ai să fii chemat 
acolo. 

Rămaseră o vreme tăcuţi, dar tătarul mereu ofta, presimţind mare 
necaz dacă s-ar învoi la cele cerute de rob. Pe de altă parte se şi bucura, 
gândindu-se cum s-ar mai fi înfuriat hanul când nu l-ar mai găsi pe ozan. 

— Fie! Să mergem acasă şi pleacă pe dată, ca să mai câştigi o jumătate 
de zi. Lasă-mă să te îmbrăţişez acuma, căci nu mai am cum în altă parte, şi 
să nu fii supărat pe mine că te-am luat rob atunci, la Czerny Ostrow. Aşa a 
fost vrerea lui Alah. 

— N-am cuvinte destul de frumoase pe limba ta ca să-ţi mulţumesc, 
bunul meu sahip şi prieten, căci mai mult asta mi-ai fost, şi nu stăpân. Te 
voi slăvi în cele mai frumoase stihuri, şi pe limba pe care am învăţat-o de la 
mama, şi pe a voastră. Rămâi cu bine! 

Sabetai plecă cel dintâi, ca să pregătească merindea şi să i-o lase la 
îndemână, fără să mai ştie careva, apoi îndată avea să plece şi el, pe furiş, 
apucând poteca din spatele casei, care urca muntele. 

Inima îi zvâcni când se ridică şi mai aruncă o privire asupra mării 
liniştite ce se pierdea în depărtare şi cei dintâi paşi spre libertate îi făcu 
şovăitori, din pricina cărării pline de bolovani. Se apropie tiptil de casă şi la 
locul înţeles văzu doi desagi pe care îi apucă în grabă şi luă drumul 
muntelui, fără să se mai uite în altă parte. 


Dacă ar fi făcut-o, ar fi văzut norul de praf ridicat de copitele cailor lui 
Tuhai-beg şi ai oamenilor săi, care se apropiau năvalnic de casa lui Sabetai. 
Acesta nici nu apucase să fugă şi fu prins cu un arcan, ca un ghiaur înrobit, 
apoi începură a scotoci peste tot, căutându-l pe ozan. Furia lor nu mai avu 
margini aflând că acesta fugise de mai multe zile, fără să fi dat cuiva de 
ştire. 

— Am crezut că se va întoarce, spuse Sabetai. Uneori stă mai mult prin 
pădure şi vine flămând şi însetat ca un câine... 

Poate că ar fi fost crezut bunul mârzac, dacă un rob nu l-ar fi dat de 
gol, spunându-le oştenilor hanului că robul căutat abia dacă urca acuma 
poteca din dosul căpiţelor cu fân. Tuhai-beg îl duşmănea de moarte pe 
Sabetai şi, când acesta, în loc să-i răspundă dacă erau adevărate spusele 
robului, îl scuipă în plin obraz, porunci să se pună foc casei, iar stăpânul ei 
fu ridicat în furci. N-ar fi vrut să-l ucidă, căci porunca marelui han fusese 
să-l aducă viu, dar nu se putu ţine să nu-l batjocorească, trăgând el însuşi cu 
arcul o săgeată ce se înfipse în pulpa nenorocitului mârzac. A fost de ajuns 
pentru ca oştenii să creadă că la rândul lor aşa trebuiau să facă, şi, până să-i 
oprească Tuhai-beg, l-au săgetat cu toţii pe bietul Sabetai, făcându-l ca pe 
un arici. 

Kemeny auzise larma din vale, însă nu avea cum să-şi dea seama de 
cele ce se petreceau, fiindcă abia dacă ar fi ajuns în culmea muntelui putea 
zări casa lui Sabetai. Nu mai apucă însă, fiindcă la scurtă vreme urletele 
urmăritorilor se auziră în spatele lui, ba curând îi şi zări, căci iuţimea 
căluţilor tătăreşti era bine cunoscută şi când era vorba de urcuşuri. Îşi dădu 
seama că era pierdut şi din păcate n-avea nici măcar o spadă, ca să-şi vândă 
scump pielea. Răcnetele se înteţiră când fu văzut, dar el, foarte liniştit, îşi 
duse mâinile la piept aşezându-se pe un pietroi. Fu legat-fedeleş şi urcat pe 
cal, după care, apucând calea întoarsă, îşi dădu seama de ceea ce trebuia să 
fi pătimit sărmanul Sabetai, care mai era atârnat în furci, cu săgețile în el. 
Din casă nu mai rămăsese decât cenuşa, iar cei din familia lui, cu robi cu tot 
erau legaţi spre a fi duşi în faţa marelui han. 

Convoiul prinşilor fu târât la Bahcisarai şi, la vederea lor, Gazi Ghirai 
ridică uimit sprânceana. 

— De unde mai sunt şi ăştia? Unde-i ozanul şi Sabetai? 

— Slăvite Gaz Ghirai, han al hanilor şi urmaşul preastrălucitului 
Gingis, sabia nebiruită a lui Alah, ozanul este acesta, dar pe Sabetai l-am 


pedepsit pentru neobrăzarea arătată faţă de porunca luminăţiei-tale, 
răspunse Tuhai-beg. 

Povesti apoi cum ticălosul mârzac, în loc să-l trimită pe rob, l-a 
îndemnat să fugă, după cum mărturisise un altul, adus anume de faţă. Mai 
mult chiar, i-a întâmpinat pe oştenii marelui han cu spada în mână şi cu greu 
au izbutit să-l răpună, căci nu s-a lăsat prins de viu. 

Gazi Ghirai privi spre omul despre care auzise atâtea şi fu cam 
dezamăgit văzându-l, apoi încuviinţă purtarea lui Tuhai-beg: 

— Asemenea să păţească toţi cei care se împotrivesc poruncilor mele. 
Bine i-ai făcut, şi toată prada, împreună cu familia lui, ale tale să fie, 
credinciosule Tuhai-beg! 

Acesta se înclină până la pământ, sărutând mâna hanului, apoi se trase 
la o parte lăsându-l pe Gazi Ghirai să-l vadă mai bine pe Kemeny. 

— Ai cutezat să fugi, vierme? Ce fel de ozan poţi fi tu, care te laşi 
ademenit de cei care nu ascultă de stăpân? Uitat-ai oare că nu eşti decât un 
rob”? Vorbeşte, ce aveai de gând? se răsti hanul. 

— Prealuminatule mare han, strălucit în vitejie asemenea marilor tăi 
înaintaşi, eu mă înfăţişam la picioarele tale, dacă nu aş fi fost oprit în cale. 
Aşa îmi poruncise Sabetai-sahip, şi nimeni nu s-ar fi împotrivit voinţei tale. 

— Ce-mi aud urechile? Tuhai-beg spune că ai fost prins cu desagii în 
spate, pe când voiai să treci muntele. Este oare adevărat, ori cutezi să mă 
amăgeşti mai departe? 

— Preastrălucitule mare han! Înţelepciunea ta este vestită în toată 
lumea şi dreptatea ta de asemenea. De ce aş fi cărat după mine scule de 
scris, dacă aş fi vrut să fug de la voi? Oare le-aş fi mâncat pe drum? 
Adevărat că am avut ceva hrană, fiindcă nu ştiam cât am să rătăcesc pe 
ocolite, ca să ajung la picioarele tale. 

— De ce n-ai venit de-a dreptul cu oştenii trimişi de mine? 

— Fiindcă stăpânul meu ştia că nu este iubit la curte şi pizmaşii ar fi 
putut să mă ucidă pe drum, zicând tot aşa cum au făcut cu Sabetai, care n-a 
avut nimic în mână atunci când a fost prins, dar sărmanul nu se mai poate 
dezvinovăţi. Pe mine însă m-a povăţuit să nu mă feresc niciodată de 
judecata nepărtinitoare a marelui Gazi Ghirai. 

— Să fie oare adevărată spusa ta, ghiaurule? Moartea lui Sabetai n-a 
fost îndreptăţită? Ce dovadă ai? 

— Sculele de scris şi jurământul meu, căci acuma nu sunt decât un rob. 
Pe vremuri, nimeni n-ar fi pus la îndoială cuvântul generalului Kemeny. 


Din fericire, spusele lui fură adeverite prin încercarea lui Tuhai-beg de 
a da bir cu fugiţii, astfel că marele han nu mai făcu nicio cercetare. Toţi cei 
vinovaţi de moartea lui Sabetai fură spânzurați pe dată, de crengile 
sicomorilor din grădină. Deşi priveliştea era cruntă, pentru Kemeny a fost o 
mângâiere să-şi vadă răzbunat bunul lui stăpân, care i-a fost de fapt mai 
mult un prieten. Toată familia şi averea lui Sabetai au fost înapoiate 
feciorului său mai mare, iar numele lui va fi rostit cu cinste, fiindcă însuşi 
ozanul marelui han avea să-l cânte în stihuri. 

Dar noua viaţă care începea pentru înstrăinatul rob, deşi mai 
îmbelşugată şi la fel de slobodă ca şi cea de până acum, avea să-l 
mâhnească, fiind lipsit de frumoasa privelişte ce i se arăta de pe stânca lui 
de mai înainte. Lucra mult la tălmăcitul bibliei şi-l bătea gândul că s-ar 
asemăna şi s-ar deosebi ea de coran, dar făcea şi multe poezii, ce încântau 
auzul celor din preajmă, în vreme ce Gazî Ghirai trebui să plece ca să 
potolească pe afurisiţii cazaci de la Zaporoje. 

Acuma, dacă ar fi vrut să fugă, ar fi putut s-o facă fără nicio oprelişte, 
fiindcă Ghirai poruncise să nu se atingă careva de ozanul lui şi nici să 
cuteze a-i face vreun rău. Putea merge ori-ncotro i-ar fi fost dorinţa şi 
nimeni nu l-ar fi întrebat unde se duce ori de ce va fi ajuns acolo. De fapt 
nici nu-l mai trăgea inima să plece, simțindu-se îmbătrânit şi vlăguit de 
putere. 

Stătea ceasuri întregi în minunata grădină cu trandafiri şi tot felul de 
alte flori nemaivăzute de el până atunci, şi numai gândurile îi zburau spre 
frumoasa Transilvanie, cu munţii ei semeţi şi falnicii brazi, cum nu se 
găseau pe aici. Ceilalţi robi, ruşi, români, unguri, lehi sau alte neamuri, erau 
munciţi din greu, niciunul neavând soarta lui, dar nici nu-i putea întâlni ca 
să mai stea de vorbă, aşa că numai tătăreşte se înţelegea cu slugile. 

De aceea tare se mai miră când auzi vorbe româneşti, în vreme ce se 
odihnea la umbra unui castan înflorit. 

— De nu mă-nşeală privirea, domnia-ta eşti însuşi generalul Kemeny, 
ori te asemuieşti nespus de mult cu acela! zise străinul ce se apropiase 
ţinându-şi cuşma-n mână. 

— Cunoscut pe el cumva? întrebă la rândul său Kemeny bucurându-se. 

— Cândva, la curtea alteţei-sale prinţului Rakoczy. Eram atunci, ca şi 
acuma, trimisul măriei-sale Constandin Şerban. 

— Da, da! Pe el ţin bine minte. Ce mai face? 

— Foarte prost. 


— Bolnav? 

— Mai rău. A fost mazilit şi umblă turcii să-l izgonească din ţară, iar 
eu mă aflu aici ca să-i cer ajutor hanului să vină cu oaste, ori să facă ce-o şti 
ca să-l împiedice pe grecul care a fost uns în locul măriei-sale. 

— Asta pacoste mare la ţară. Tătarii nu bun nici ca prieteni când venit 
la voi... 

— Ce să facem? Până şi pe măria-sa prinţul l-a alungat sadrazamul, şi 
pe domnul Moldovei aşijderea. La cine să ne mai ducem? 

Kemeny îşi spuse părerea că ar fi fost mai bine să lase o vreme 
lucrurile aşa cum le-a hotărât Poarta, şi în niciun caz să nu ducă tătarii în 
ţară, căci aceştia au să distrugă totul. 

Apoi, când fu să plece, boierul păru a-şi aduce aminte şi zise: 

— Uite că, luându-ne cu vorba, am şi uitat să-ţi spun care mi-e 
numele. Eu sunt slugerul Grigore Grecescu şi te poftesc din toată inima să 
vii şi pe la gospodăria mea, de-o fi să ajungi şi pe la noi. 

Kemeny zâmbi cu amărăciune. 

— Dar eu rob aici, şi... 

— Aşa-i că uitasem! se bătu boierul cu palma peste frunte în semn de 
aducere aminte. S-a auzit şi pe la noi că cei din Ardeal strâng bani pentru 
domnia-ta, ca să te răscumpere, dar, văzându-te aşa de slobod, mai că era să 
te rog să pui o vorbă bună pentru mine la marele han. 

Se înţeleseră să se mai întâlnească şi în zilele următoare, dar n-a mai 
fost când, fiindcă odată cu sosirea marelui han boierul se înfăţişă cu darurile 
domnului său şi i le puse la picioare. Sticliră ochii urmaşului lui Gingis-han 
la vederea aurului din pungi, dar se încruntă pe dată auzind ce i se cerea în 
schimb. 

— Eu am primit poruncă să-l alung pe beyul vostru, şi de aceea m-am 
şi întors. Cum să fac să-l ajut? 

— Poate oare cineva să poruncească marelui Gazi Ghirai? se întrebă 
cu prefăcută uimire slugerul. Să se teamă stăpânul cel vestit al tătarilor de 
un dregător otoman? 

— Numai slăvitul Alah poate să cuteze să mă oprească să fac ce 
poftesc, dar eu m-am închinat măritului padişah... 

— Foarte bine! încuviinţă boierul. Măria-ta ai să vii cu oastea la noi şi 
ai să te prefaci că vrei să fie rânduială, dar n-ai cum face osebirea între noi 
şi cei care vor veni, aşa că o greşeală se poate întâmpla, dacă este bine 
răsplătită... 


— Limba ta, ghiaurule, este plină de miere amestecată cu venin şi 
înşelăciune. Ai noroc că aurul ce-l aduci nu-i asemănător ţie şi stăpânului 
tău, iar eu am nevoie de el, aşa că mă-nvoiesc! rânji marele han. 

Dărui apoi un frumos cal tătăresc domnitorului mazil, ceea ce făcu pe 
trimisul acestuia să cuteze a glumi cam în doi peri: 

— Nădăjduiesc, luminate han, că darul nu-i un îndemn pentru măria- 
sa, ca s-o ia din loc. 

— Ha, ha, ha! hohoti tătarul. Eşti isteţ, ghiaurule, şi mie îmi sunt pe 
plac asemenea oameni de duh. Primeşte ca amintire de la mine acest inel cu 
nestemate, ca să nu uiţi că aici sunt la mare preţuire şi cei care mânuiesc 
vorbirea, nu numai spada. 

Solul primi cu mulţumire darul, care fusese smuls cândva din degetul 
vreunui şleahtic doborât în luptă, şi se gândi la cele auzite, fără să fi înţeles 
nimic. N-avea de unde să ştie că fostul general ardelean era mai prețuit ca 
poet, decât ca soldat. 

— Cât despre îndemnul să fugă, urmă Gazi Ghirai, acesta este 
întotdeauna binevenit când duşmanul este mai tare. Totul e să ştii să te 
întorci la vreme! 

Prea vorbea în parabole marele han, sau cel puţin aşa i s-a părut 
trimisului lui Costandin-vodă, care nu de asta avea nevoie. Îşi cam dădea 
seama însă că n-a înduplecat pe tătari să le dea sprijin. 


MAZIL PE NEGÂNDITE 


MĂRIA-SA ŞTEFAN GHEORGHE, domnul Moldovei, se sculase 
destul de târziu în acea dimineaţă de februarie a anului mântuirii 1658. Ce-i 
drept, n-avea obiceiul de a se trezi în zori, dar nici al culcatului odată cu 
găinile, ba obişnuia să-l prindă cântatul cocoşilor de la miezul nopţii, fie la 
sfaturi spre binele ţării, fie şi la câte un mic chiolhan, care se întindea 
adesea până la ziuă. Şi de astă-dată rămăsese cu stolnicul Isaiia Boldur şi cu 
sfinţia-sa Teodosie de la Golia, oameni de nădejde, dar setoşi nevoie-mare. 
Rânduiseră care mai de care treburile ţării, apoi clevetiră asupra zvonurilor 
ce veneau de peste hotare, iar mai pe urmă şi despre femeile tinereţii lor, 
până au căzut sub masă. „Cotnărelul” se dovedise a fi mai tare decât însuşi 
Vodă, iar acesta se întreba cum de reuşea străbunul Ştefan cel bătrân să nu i 
se plece niciodată... 

În soba cea mare şi frumos smălțuită cu flori duduia focul, încălzind 
odaia peste măsură. Fiind mahmur, pe Vodă îl cam supăra zăpuşeala, aşa că 
dădu învelitoarea la o parte şi îşi coborî picioarele din pat, lăsându-le să 
atârne. Răşchira degetele şi, mulţumit că izbutise cu uşurinţă, sări descult pe 
covorul cel moale, de lână, ţesut la Agapia de către cuvioasele monahii. 
Ferestrele străvezii din sticlă venețiană, adusă cu mare cheltuială de către 
înaintaşul său, Vasile-vodă, erau aburite din pricina căldurii. De cum 
deschise una, aerul rece îi izbi faţa, apoi parcă simţi cum îi curăța plămânii. 
Era în cămaşă de noapte, cu baierele de la gât desfăcute, lăsând să i se vadă 
pieptul cu cârlionţi cărunţi. Ar fi fost bine-venit un bulgăre de omăt, cu care 
s-ar fi frecat bucuros, însă abia ieri fusese curățată zăpada de pe prichici, tot 
din porunca lui. Cum peste noapte nu mai ninsese, acum nu mai avea de 
unde s-o ia. Curând începu să-l învăluie frigul, pufni pe nări ca un taur şi se 
zgribuli, după care împinse fereastra şi o zbughi în aşternutul cald. 

Uşa se întredeschise cu grijă şi un băieţandru cu păr bălai întrebă în 
şoaptă: 

— Mai dormi, măria-ta? 

— Ba! răspunse mormăind domnul. M-am deşteptat de mult şi 
chibzuiam... dar ce pofteşti? 

— A zis vel-vornicul Ştefan Bour să-ţi spun că a venit solie tătărască 
în ţară. 


— Bre Niculiţă! făcu înciudat Vodă. De câte ori să-ţi spun că la curte 
se vorbeşte altcum decât la moşia voastră de la Hangu? Ar fi trebuit să zici: 
„dumnealui vel-vomicul”. Şi ce voia Boul? Au venit tătarii? 

— Înî! 

— Se zice „da”, bre! Iar trebuie să te învăţ, că, uite, pricopsitul de 
frate-meu, Ceaurul, n-a avut grijă. Bine că nu-mi zici „moşule”, atât ar mai 
trebui, măcar că nici „măria-ta” nu îţi iese des din gură. Şi unde spuneai că- 
s păgânii? Îs mulţi? 

— Nu mi-a spus, dar eu am văzut vreo patru. 

— Cum numai atâţia”! 

— Poate că cinci... 

— Mă, ţâcă! Eu am băut şi tu te-ai îmbătat! Ce pofteşti de mine? 

— A zis vel... A spus dumnealui vel-vornicul Ştefan să-ţi vestesc solie 
tătărască, măria-ta. 

— Ei, vezi că poţi dacă vrei? râse unchiul de strădania nepotului. Dar 
am auzit eu bine? Solie ai spus, nu ordie? 

— Solie, măria-ta. 

— De aceea ai văzut numai vreo patru... 

— Ori cinci, măria-ta. 

— Ho, ajungă-ţi! hohoti voievodul cu voie-bună. Acuma nu sări peste 
cal cu „măria-ta”. Vezi şi tu cui se potriveşte şi cum îţi vine la îndemână. Ai 
priceput? 

— Înâ! 

— Ptiu, bată-te să te bată de proclet! Ia, mai bine ajută-mă să-mi pun 
veşmintele, că nu fac eu sită de mătase din coadă de câine. Sau nu! Dă mai 
bine o fugă până la Manea, să vie cu un clondir de tescovină-frunte... da... 
lasă că m-oi duce eu însumi. Dă-mi ciubotele de colo! 

Niculiţă, nepotul de frate al măriei-sale şi copil de casă, era obişnuit cu 
poruncile încâlcite ale moşului său, aşa că nu se clintea din loc până nu 
auzea cea mai de la urmă dorinţă, şi numai pe aceea o împlinea. 

— Unde-s tătarii, bre? întrebă Vodă, trecându-şi peste cap o cămaşă de 
cânepă groasă, cum purta la vreme de iarnă. 

— În Bugeac! răspunse băiatul, uitând toată învăţătura de mai înainte. 

— Lasă-i ciorilor pe ăia! Ceilalţi? 

— La Crâm, după câte ştiu eu. 

— Bre, Niculiţă, nu mă mai mânia, că doar nu eşti tontălău, ca taică-tu. 
Te întreb de solii care au venit. Ce vor? 


— Nu ştiu. 

— Bine! Lasă-i în păcate şi fugi după Carabăţ-spătarul. Adică n-ai să 
te duci tu la el acasă, ci trimite pe careva, în numele domniei mele. Ai 
înţeles? 

— Da, măria-ta! 

Voievodul izbucni în râs şi nu se putu ţine să nu-i plesnească una peste 
buci. 

— A dracului pielea pe tine! Se vede că eşti din neamul nostru. Fugi şi 
fă ce-am zis! 

Aşa era firea domnului, să treacă de la o stare la alta, fără vreo pricină 
anume şi cu multă uşurinţă. Acuma n-ar fi avut de ce să fie mânios, numai 
că, în loc de cap limpede, parcă ar fi avut o baniţă cu plumbi. Se îndreptă 
către spătărie, dar în preajma cămărilor doamnei dădu peste o jupâniţa tare 
frumuşică, abia săltată din pruncie, şi se opri. 

— Ia te uită! Dar tu a cui mai eşti, zânişoară, ori n-ăi fi de pe tărâmul 
nostru? adăugă el şi nu se ţinu să n-o ciupească de obrăjorul roşu ca fraga. 

— A lui Miron Ciogolea, măria-ta. 

— lauzi! A vel-clucerului? Şi, mă rog, unde te-a ţinut ascunsă, de n- 
au dat flăcăii peste tine? 

Biata fetişcană se aprinse ca para focului, în vreme ce Vodă o alintă 
părinteşte. 

— Tu să nu te ruşinezi de mine, că doar nu te-oi peti pentru domnia 
mea. Am şi eu un nepot, isteţ nevoie-mare şi... dar ce-ţi spun eu ţie? Du-te 
unde ai treabă... sau... lasă că m-oi descurca eu! Doamna este acolo? arătă 
el o uşă. 

— În cealaltă! răspunse fata şi dădu să-i arate. 

— Aha! Ţi-a venit graiul, după cum văd. Mă bucur, dar am să vin mai 
pe urmă, că mă aşteaptă tătarii. Poţi să-i spui că am întrebat de sănătatea ei. 

—  Prea-bine, măria-ta! şi făcu o plecăciune, spre încântarea 
voievodului. 

„N-ar fi rea pentru Niculiţă al meu. Poate l-ar mai da pe brazdă, că 
fetişcana se arată a fi o mare drăcoaică”, îşi zise el, lăsându-şi mâna să-i fie 
sărutată de copilă. Apoi, fără prea mare tragere de inimă, intră în spătăria 
mare, amintindu-şi de vremea când nu era decât vel-logofăt la arnăutul 
Coci, care şi-a spus mai apoi Vasile Lupu, când a ajuns domn. Acuma el era 
stăpânul ţării şi atât semeaţă lui doamnă, Ecaterina, cât şi plodul cel mititel 
erau în puterea lui, închişi în taină la conacul de la Buciuleşti, pe apa 


Bistriţei. Îi ascunsese de Rakoczy, care îi căuta întruna, dar el dădea din 
umeri spunând că nu ştia pe unde hălăduieşte familia domnului mazil. Nu 
sluţise copilul, fiind prea mic, însă nu-şi putea ierta slăbiciunea avută în faţa 
mă-sii, când a poftit şi el să se înfrupte din farmecele ei. L-a pălmuit şi i-a 
zis „dulău fără obraz”, iar el s-a fâstăcit şi a lăsat-o în pace, dar nu fără a 
bombăni şi sudui în gând: „Auzi, cum să mă facă pe mine? Eu «dulău»? 
Scâmăvia! Dar bărbatu-său cum s-a luat de Ilisafta mea?... Şi încă în văzul 
lumii, ticălosul! Trebuia s-o fi trântit în pat, nu să mă tocmesc cu ea. Mare 
dobitoc am putut fi!” Se jură că va da buzna peste ea la Buciuleşti, ca să-şi 
răzbune mândria, numai că nu prea avea timp, căci treburile domniei erau 
multe şi nici nu-i venea chiar la îndemână să se lepede de ele deocamdată. 
Nu uită că şi Costandin-vodă îi ceruse pe închişi, dar n-avea să-i facă lui pe 
plac, câtă vreme nu se învoise să-i dea lui Rakoczy. Oricum, spătăria mare 
amintindu-i de Vasile Lupu, gândul îi zbura şi la Buciuleşti, fără să vrea. 

Îşi răsuci mustaţa, săltă fruntea şi pătrunse în încăpere, unde se aflau 
strânşi câţiva boieri divaniţi. 

— Bună dimineaţa vă poftesc, boieri dumneavoastră! 

— Să trăieşti întru mulţi ani, măria-ta! răspunseră care mai de care. 

— la spuneţi, care-i treaba de v-aţi adunat mai mulţi ca de obicei? 

Vel-vornicul Ştefan Boul se înclină în faţa domnitorului, după ce 
acesta se aşeză în jilţul cel de lemn, înflorat cu măiestrie de meşteri din Țara 
de Sus. 

— Mărite doamne, au venit solii lui Gazi Ghirai, spuse acesta. 

— Da, da, am auzit. Au spus şi ce vor? 

— Marele han cică le-ar fi poruncit să nu-ţi spună decât măriei-tale, în 
taină. 

— Nu cumva îşi închipuie tătarul că am legături ascunse de boierii 
sfetnici ai domniei mele? Să fie aduşi aici, ori, de nu, să se întoarcă 
nesmintiţi pe unde au venit, măcar că ăştia ar merita să pun câinii pe ei. 

Murmurele de încântare din rândurile divanului îi dovediră că se 
bucura încă de încuviințarea lui. 

— Mai înainte, îl opri Vodă pe vel-vornic, aş pofti să-mi clătesc gura 
cu un pocal de rachiu şi vă îndemn şi pe domniile-voastre, care simţiţi 
nevoia. 

Bătu din palme şi ceru să i se aducă o carafă şi ulcele pentru toată 
adunarea, apoi, râzând cu voie-bună, spuse: 

— Bine ar fi să guste şi solii, ca să-şi dea drumul la gură. 


— Ba mă tem, doamne, că, deşi au oprelişte prin legea lor păgânească, 
s-ar lacomi într-atât, încât să nu-i mai putem opri de la băutură, iar apoi 
degeaba am mai aştepta să scoată vreo vorbă! zise dumnealui pârcălabul 
Hotinului, Miron Costin stârnind râsul tuturora. 

Într-un târziu fură aduşi şi tătarii, care crezuseră că se vor afla numai 
cu beyul, nu şi cu ceilalţi boieri, aşa că bănuiră că acesta nici n-ar fi fost de 
faţă şi închinăciunea o făcură cam de mântuială. 

Atunci Ştefan-vodă se aşeză în scaun şi, nemulțumit, îl întrebă pe 
tălmaci: 

— Aceştia să fie trimişii marelui han la domnul Moldovei? 

— Da, măria-ta! 

— Atunci să îngenuncheze în faţa domniei mele, că, de nu, le scurtez 
eu picioarele de la genunchi în jos. Dacă nu ştiu să se poarte pe la curţile 
străine, să rămână în pustiurile lor! 

Auzind ameninţarea, tătarii se prăbuşiră pe dată, căci mai auziseră ei 
de toanele capetelor încoronate, care îşi vărsau mânia asupra solilor, dacă li 
se părea cumva a nu fi fost cuviincioşi. 

Vodă îi privi mulţumit şi zâmbi, mai ales când auzi că se rugau de 
iertare, necunoscându-l pe stăpânul ţării. 

— Aşa da! încuviinţă voievodul. Dacă au să spună totul, le făgăduiesc 
o butie de rachiu de-al nostru, moldovenesc, ba şi câte un batal de căciulă, 
ca să nu bea pe burta goală. 

Până şi tătarii se luminară la faţă auzind cu ce vorbe bune erau 
întâmpinați şi, fiindcă asta era voia ghiaurului, spuseră în gura-mare că 
beyul din Târgovişte fusese mazilit şi marele han trebuia să-l izgonească din 
ţară. Cum acesta se împotrivea, slăvitul Gazi Ghirai dădea de veste măriei- 
sale, Ştefan-vodă, că avea să treacă prin ţara lui, ca să-l silească pe 
Costandin-mazilul să plece peste munte, oriunde îi va fi voia. 

— Ha, ha, ha! Ce mare taină! făcu batjocoritor Vodă. Asta ar fi trebuit 
s-o afle toată lumea, ca să ştie să fugă din calea prietenilor noştri, căci 
cunoaştem noi care le este purtarea. 

Se întoarse spre tălmaci şi rosti răspicat: 

— Nu mă pot împotrivi voinţei strălucitului vostru han, dar să vă 
ferească Dumnezeu să vă atingeţi de supuşii domniei mele, că nu mai ţin 
seama de îngăduinţa dată! Mai înainte însă poftim să vedem firmanul de 
mazilire al vecinului nostru, iar până atunci, picior de tătar să nu calce 
pământul Moldovei. 


Nu putea spune în gura mare că în sinea lui se cam bucura să scape de 
neputinciosul Costandin-vodă, omul de paie al lui Rakoczy. Tare ar mai fi 
vrut să fi izbutit să-l facă pe Hrizea domn şi să fie ascultat de el, ca una să 
fie ţara, dar acesta fusese ucis şi altul nu se arăta doritor de domnie, în afara 
grecului Mihnea. 

Tătarii nu aveau cum să arate firmanul de mazilire şi părură mulţumiţi 
cu darurile căpătate, încât se grăbiră să o ia din loc, cu toate că nu primiseră 
un răspuns, clar. Zorul lor nu bătu nimănui la ochi, mai ales măriei-sale, 
care se arăta fălos nevoie-mare că-i repezise pe solii marelui han. 

— Şi acum, boieri dumneavoastră, ce mă sfătuiţi să fac? Auzit-aţi doar 
că păgânii au să ne calce o parte a ţării! 

Ca unul ce era mai bătrân dintre ei, vel-armaşul Grigore Frăţilă se 
înclină în faţa domnului şi zise, netezindu-şi barba albă ca neaua: 

— Eu, măria-ta, socot că ar fi nimerit să porunceşti dumnealui 
spătarului Darie Carabăţ să se ducă cu oaste în Ţara de Jos şi să privegheze 
ca nu cumva păgânii să se abată către noi. 

— Să mă ierte dumnealui armaşul Grigore, se băgă vel-pitarul Bejan 
Gheuca, dar cred că nu-i bine să ne amestecăm, şi nici să se audă măcar că 
am ieşit în întâmpinarea lui Ghirai cu oaste. Să nu se mânie şi să se 
năpustească şi asupra Moldovei. Ei nu prea ştiu multe, şi nici unde sunt 
hotarele dintre noi. Muntenii s-or descurca şi fără noi... 

— Cum poţi vorbi aşa, Bejane? sări domnul furios. Au un sunt ei fraţii 
noştri, şi la bine şi la rău? Să nu ne doară că i-or prăda tătarii, zici tu? 

— Nu, măria-ta! se apără vel-pitarul. Gândeam însă că dacă Poarta a 
pus alt domn, ce... 

— Atunci poate că, şi dacă ar veni mâine altul în locul domniei mele, 
tu ai să i te închini pe dată? Asta îţi este credinţa? 

Rămaseră cu toţii tăcuţi, căci voievodul adusese vorba despre zvonul 
care-i rodea de câteva zile, cum că şi în Moldova aveau să fie schimbări. 
Atunci, dumnealui vel-comisul Neculai Racoviţă îşi luă inima în dinţi şi 
spuse: 

— Să nu-ţi fie cu mânie, doamne, dar se şi aude despre mazilirea nu 
numai a lui Rakoczy, ci şi a măriei-tale... 

— Vorbe de clacă, boieri dumneavoastră! sări degrabă Vodă, ca să nu 
le mai dea timp şi altora. Clevetiri şi scorneli de-ale duşmanilor domniei 
mele. Să nu le luaţi în seamă, căci Moldova a plătit haraciul până-ntr-un 
ban, iar padişahul nici nu-mi ştie numele, că-i un ţânc. 


— Dar marele vizir? cuteză bătrânul armaş. 

Întrebarea nu-şi mai primi răspunsul, întrucât un paic intră să spună în 
gura mare că sosise dumnealui căpitanul Cujbă şi vrea să intre la divan. 

Acesta nici nu mai aşteptă încuviințarea, dădu buzna, îngenunchind la 
picioarele domnitorului. 

— Prăpădul lumii, mărite doamne! Pârjol ce nu s-a pomenit, şi moarte, 
şi robie... 

— Unde? 

— Prin ţinuturile Bârladului şi Covurluiului, dar cel mai năpăstuit îi 
Fălciul. 

— Nu cumva tătarii? 

— Păi cine alţii, doamne? Ei, nemermicii! 

Domnitorul se ridică şi, uitându-se către Bejan-pitarul, îl dojeni: 

— Ce mai ai de zis, boierule? Făţărnicia păgânească nu mai are 
margini. Pe de o parte se prefac a-ţi cere voie, şi pe cealaltă îţi bagă 
jungherul până-n prăsele. 

— Poate că Ghirai n-o mai fi avut răbdare, zise Costin-pârcălabul. De 
câtă vreme pradă tătarii, căpitane Cujbă? 

— De vreo săptămână şi mai bine. 

— Ei, poftim! zise Vodă. Ar trebui jupuite de vii iscoadele acelea, care 
se dădeau drept soli. Pe unde or fi? 

— Totuşi, să nu uităm că n-au făcut decât să împlinească porunca 
stăpânului lor. Unde am ajunge dacă am ucide solii? se băgă Costin- 
pârcălabul, ca să-l domolească pe domn. Tartorul cel mare trebuie pedepsit, 
iar eu aş zice să ne repezim cu toată oastea şi să-l alungăm din ţară. 

Îşi mai dădură şi alţii părerea, arătându-se tare înflăcăraţi întru 
apărarea Moldovei şi a domnului ei, în vreme ce unii, mai temători, 
îndemnau la aşteptare, dar în cele din urmă hotărâră să se strângă întregul 
divan, ca să poată lua o hotărâre, şi asta în cel mult două zile. 

Dar cruntă fu dezamăgirea voievodului când se pomeni doar cu fratele 
său, Ştefan Ceaurul, şi vel-postelnicul Şeptilici, din tot sfatul ţării. Cu toţii 
dăduseră bir cu fugiţii, iar postelnicul, fiind în trecere pe la divan, îi aduse 
vestea că un imbrohor împărătesc trecuse la Obluciţa cu firmanul de 
mazilire şi al domnitorului moldovean. Noul domn, Gheorghe Ghica, se şi 
pregătea să plece din Stambul, din porunca marelui vizir, cu care era bun 
prieten. 


— Poftim, frate-meu! făcu Vodă cu scârbă. Unde sunt toţi cei de 
alaltăieri, care-mi jurau credinţă? 

— Se vor fi zorind la Obluciţa, să pupe fundul imbrohorului, până ce o 
veni beyul sadrazamului, căci român nu este! spuse obidit Ceaurul-vornicul. 

— Să-i ia dracul pe toţi! N-o să mă prăpădesc, întrucât am să car toată 
vistieria cu mine, şi mă duc la Petky, în secuime, ca să fiu mai aproape de 
Moldova. Mergeţi şi voi pe unde veţi putea, până s-or limpezi lucrurile! îi 
povăţui Vodă pe cei doi, luându-şi rămas-bun de la ei. 

Cât pe ce să rămână pe loc, cu toate căruțele încărcate, când se auzi că 
spătarul Pană Filipescu îi bătuse pe turci mai la vale de Bucureşti, dar un alt 
olăcar aduse vestea cumplitei înfrângeri suferite de acesta în acelaşi loc. Nu 
mai era vreme de pierdut! 


ADEVĂRATA ÎNSCĂUNARE 


CÂND ALAIUL DOMNESC AL LUI MIHNEA-VODĂ a trecut 
Dunărea, ceva mai la vale de Călugăreni, în preajma Comanei, cei 
douăsprezece mii de lefegii ai lui Pană Filipescu vel-spătarul ieşiră în 
întâmpinare. Mica oaste a noului domn avea doar câteva sute de beşiii, ai 
lui Kadrî-paşa, şi până la trei mii de akingii, trimişi de Fasli-paşa, încât, 
cum era şi firesc, a fost pusă pe fugă, oprindu-se numai la Giurgiu. Nu s-au 
lăsat însă şi au făcut cale întoarsă, mai cu seamă că biruitorii nu le-au luat 
urma, ci s-au întors către Bucureşti. 

La curtea domnească din Târgovişte bucuria fu mare, căci măria-sa 
Costandin-vodă nu mai avea nicio îndoială că Fasli-paşa îşi va ţine 
făgăduiala să nu se amestece prea mult. La rândul său, marele han se 
vântura prin ţară ca să-i facă pe locuitori să urască pe noul domn ce adusese 
urgia tătărească peste ei. Vodă însă nu aflase că prietenul său de la răsărit 
pârjolea şi ducea în robie pe oricine îi cădea în mână şi că, din pricina 
amenințării lor, boierul Pană a fost silit să se tragă în fuga-mare către 
cetatea de scaun. Abia atunci s-a speriat Costandin-vodă şi a poruncit ca ai 
săi să treacă muntele la Şintieu, moşie şi castel cumpărate din vreme, pentru 
adăpostire la necaz. Mai înainte s-a hotărât să dea foc Târgoviștei, ca să nu 
cadă întreagă în mâna veneticului. 

Lefegiii lui Filipescu dădură o mână de ajutor la stinsul pojarului, dar 
numai spre a mai putea jefui şi ei câte ceva. Apoi, cum dădură peste câteva 
pivnițe, s-au aşternut pe o beţie fără frâu. Nu-i de mirare că o trâmbă 
tătărească de numai o mie de oameni i-a pus pe fugă, prinzând mulţime de 
robi şi ucigând pe cei mai îndărătnici. La auzul acestei veşti, jale şi mai 
mare îi cuprinse pe toţi cei care mai nădăjduiau în vreo înfruntare a 
lefegiilor cu păgânii, căci iată, se dovediră la fel de haini ca şi ei. 

Astfel, alaiul măriei-sale Mihnea-vodă putu străbate de astă-dată 
drumul până la Bucureşti fără a mai fi stingherit. Intrând pe calea 
beilâcului, abia de s-au putut strecura din pricina dărâmăturilor şi a fumului 
ce îi înăbuşea. Şi mai cumplită privelişte era însă cea a leşurilor împrăştiate 
pretutindeni, noroc doar cu frigul de afară că nu începuseră să împută 
văzduhul. Nici vorbă să ajungă la palatul domnesc, întrucât acesta încă 
fumega şi nu mai avea nici măcar o încăpere întreagă. Singurul loc mai 
acătării se dovedi monastirea Radului-vodă, unde cuvioşii monahi se mai 


strânseră de nevoie să le facă loc şi noilor veniţi. De hrană însă nu putea fi 
vorba, aşa că noul domn porunci să fie dat şi călugărilor tain ca la oştenii 
săi. 

În ogradă aşteptau cu capetele plecate, legaţi unii de alţii, prinşii din 
oastea lui Filipescu, printre care se aflau şi câteva feţe boiereşti. Îşi 
încheiaseră socotelile cu viaţa, gealaţii având să împlinească voinţa noului 
domn de a micşora numărul duşmanilor ce i se împotriviseră cu arma. 
Pentru aceea niciun glas nu cerşea îndurare, căci îşi închipuiau ei că nu ar 
avea rost. Să fi fost cu toţii ca la vreo două sute de oameni, zgribuliţi şi 
flămânzi, aşteptându-şi răbdător moartea. 

Mihnea-vodă se arătă în pridvorul arhondaricului şi, după ce îi cercetă 
cu privirea, porunci cu glas tare: 

— Toţi aceşti viteji, care au avut nenorocul să fie prinşi, poftesc a fi 
lăsaţi slobozi şi să plece care unde îi va fi voia! De asemenea, toţi aceia care 
vor vrea să intre în slujba domniei mele să fie primiţi pe dată, cu aceeaşi 
leafă ca a celorlalţi oşteni. 

A urmat o clipă de uluire, prinşilor nevenindu-le să-şi creadă urechilor, 
apoi deodată izbucni un tumult de urale: 

— Să trăieşti, măria-ta! Trăiască domnul nostru Mihnea-vodă! Viaţă 
lungă şi fericită stăpânului ţării! şi multe altele. 

Ostenii otomani nu prea înțelegeau ce se întâmplă, căci nu se 
aşteptaseră ca învinşii să-l aclame pe fostul lor duşman. Numai Păun, care 
pricepuse totul, murmură aproape cu glas tare: „Are minte bazileul nostru, 
nu şagă. Va ajunge tare departe!” 

Apoi prinşii fură dezlegaţi, pe rând, sub ochii buimăciţi ai beşliilor, 
care deocamdată nu ziceau nimic. Boierii se adunară la un loc, după care 
şuşotiră între ei şi cerură a-i săruta poala domnitorului, iar acesta îi pofti în 
trapeza monastirii. 

Mai întâi fură tare încântați că-l auzeau vorbind curat româneşte, căci 
ei îl socotiseră a fi grec. Pe dată nu mai crezură asemenea scorneli, ba unii 
„îşi amintiră de el” de pe vremea, când era numai un copilandru la curtea 
răposatului său tată, Radu Mihnea. Nimănui nu i-a dat prin cap că pe atunci 
voievodul de azi era la laşi şi că păşea pentru întâiaşi dată pe pământul 
Munteniei. Oricum, Mihnea-vodă îi iertă pe toţi şi le dădu slujbe şi 
dregătorii cum ei nici nu visaseră, dar nu fără a ţine seama de rangul 
fiecăruia. Astfel, Mihu Brătăşanu, feciorul lui Ghinea cel ucis de seimenii 
răzvrătiți, a fost făcut vel-spătar, pe Badea Bălăceanu, zis Uşurelu, l-a 


postelnicit, iar Barbu Poenaru a ajuns vel-vornic, şi asta spre a pomeni doar 
câţiva dintre ei. De altfel noul domn nu avea încotro, fiindcă trebuia să-şi 
alcătuiască un divan şi-i lua cum se nimerea. Niciun boier nu fusese de 
partea lui de la început, deci trebuia să se mulţumească şi cu foştii 
potrivnici. 

Se dovedi astfel că cerbicia putea fi înfrântă cu blândeţe, Mihnea-vodă 
îşi pusese în gând să facă tot ce s-o putea ca să-şi atragă ţara către el. Auzise 
prea-bine că nici fostul domn nu era pe placul multora şi tocmai pe aceia ar 
fi pofitit să-i afle, ca să le dea slujbe cât mai mari. 

— Boieri dumneavoastră! le zise la sfârşit domnitorul cu voce 
mieroasă. Poftesc să fiţi alături de domnia mea, ca să putem alunga zavistia 
dintre noi şi să scăpăm ţara de la pieire. Nu eu am chemat tătarii, ci 
îndărătnicia voievodului mazil, care n-a vrut să se supună voinţei 
padişahului. Să punem cu toţii umărul, să facem pace şi să rodească iarăşi 
belşugul. 

— Să-mi fie cu iertare, mărite doamne, zise noul vel-vornic Barbu ot 
Poenari. Noi auzisem cum că ai vrea măria-ta să ne schimbi credinţa 
străbunilor noştri şi să ne turceşti. Pentru aceea ţi-am stat împotrivă şi ne- 
am temut. Dar, dacă nu-i aşa, să uiţi vorbele mele proaste şi să fii îngăduitor 
cu cei neştiutori. 

— Aşa-i! adăugară şi alţii. 

— Cinstiţi sfetnici ai domniei mele, cum aţi putut să credeţi în 
asemenea scorneli? lacă, mă jur pe sfânta cruce pe care o port la piept! Sunt 
creştin şi aşa voi să mor, şi nicicând n-am să mă lepăd de neamul meu. Aşa 
să-mi ajute Dumnezeu! Să vă încredeţi în domnia mea şi să-mi slujiţi cu 
credinţă, că atunci bine vă va fi! 

Boierii nu mai conteniră cu linguşelile şi cu mare greutate izbuti Vodă 
să se desprindă dintre ei, ca să rânduiască şi pe oştenii de rând. Aceştia erau 
înghesuiți într-un colţ şi păziţi de beşlii, care nu voiau să-i lase fără 
răscumpărare. Nici gând să se supună poruncii beyului, iar Kadrî-paşa nu 
voia să se amestece, socotind că aveau dreptate. 

Domnitorul pricepu îndată cum stăteau lucrurile: 

— Vitejilor! Nu am destule cuvinte de mulţămire ca să vă laud faptele, 
dar voi vreţi aur, şi nu vorbe. 

— Aferim, beyule! răcni o namilă de anatolian. 

— Departe de mine gândul să vă păgubesc tocmai pe voi, urmă Vodă, 
însă până să umplu haznaua vistieriei rogu-vă să mă mai păsuiţi. lacă, mă 


leg să vă plătesc câte o mie de guruşi pe cap de rob şi voi să vă scrieţi pe 
hârtie care şi cu cât îi rămân dator. Başca ce vi se cuvine vouă, şoimilor! 

Nu prea erau încântați cu plata pe datorie, însă mulţi se arătară gata să 
se învoiască, întrucât nu se mai îndoiau că avea să ajungă stăpânul bogatei 
Kara ili. 

— Dar chibzuiţi şi altfel! continuă domnitorul. Ca să-i ţineţi cu zile pe 
robi, ar trebui să-i hrăniţi. V-aţi întrebat oare cu ce? Vedeţi şi voi cât de greu 
o scoatem noi la capăt, dar să mai ai şi alte guri flămânde... Şi la ce v-ar 
folosi leşurile lor, câtă vreme eu făgăduiesc răscumpărare în aur? 

— Are dreptate! tună acelaşi anatolian. Scrie-mă, beyule, cu patru 
robi! Nazar mi-e numele. 

Se auziră mai multe râsete şi însuşi Mihnea le răspunse, zâmbind şi el 
cu voie-bună: 

— Nu aşa, flăcăilor! Căpeteniile voastre au să vă ţină seama, căci eu 
sunt numai unul singur şi mi-ar crăpa capul dacă l-aş înfunda cu toate 
numele voastre. Atunci cine v-ar mai da banii? Trebuie să aveţi grijă de 
mine să nu păţesc ceva, căci numai aşa mă pot ţine de cuvânt. 

Încuviinţările izbucnite din piepturile oştenilor fură de astă-dată fără 
nicio reţinere. Bucuria lor era semn că-i potolise, deşi în gândul său le 
făgăduia altă plată, dar deocamdată trebuia să mai aibă multă răbdare. 

Întrucât la Bucureşti nu avea ce face, iar cetatea de scaun era 
Târgovişte, domnul hotărî să plece mai departe, după ce rândui plata celor 
ce aveau să se apuce să dreagă palatul domnesc. Nădăjduia că pe acolo n-o 
fi fost prăpădul chiar aşa de cumplit, dar, pe măsură ce se apropia, jalea era 
şi mai mare. În cale dădu peste cete de robi, minate ca vitele de tătari, ori 
chiar de turci. De la aceştia din urmă îi mai răscumpăra pe datorie, însă cu 
oştenii marelui han nu cădea la înţelegere, căci, nu voiau decât bani gheaţă 
şi plecau mai departe sub ochii îndureraţi ai voievodului. Pe la Ghergani, 
sau mai bine zis prin dreptul fostei aşezări, fu întâmpinat de fraţii Stroe şi 
Eustratie Leurdeanu, Bunea Vâlcu Grădişteanu şi Pârşcoveanu Trufanda 
Iordache. Pe toţi aceştia îi căftăni cu slujbe, dar fără daruri şi mai ales fără 
mâncare, de care duceau cu toţii lipsă. 

Începuse o primăvară timpurie, cu un soare ce topea zăpada pregătind 
astfel ogoarele pentru muncă, însă acestea rămâneau tot pârloagă. Prin 
văzduhul senin, în locul berzelor, se roteau stoluri mari de corbi, care 
găseau hrană pretutindeni, fiind singurele fiinţe sătule din întreaga ţară. Ici, 
colo, câte un câine urla a morţiu după vreun stăpân ce nu mai era de mult pe 


lumea aceasta. Ruinele palatului domnesc din Târgovişte puteau fi ghicite 
după biserica ce scăpase numai fără acoperiş. Până şi turnul Chindiei fusese 
dărâmat mai bine de jumătate. Un miros acru de fum, amestecat cu cel 
dulceag de putreziciune, făcea să te ţii de nas prin unele părţi. La fel era şi 
în biserica în care păşi Vodă cu căciula în mână şi închinându-se evlavios la 
altarul afumat. Podeaua era plină de leşuri şi, după cum erau gropniţele 
desfăcute, îți puteai da seama că unele fuseseră scoase din morminte şi 
jefuite. 

— Poruncesc să fie curățată casa Domnului! zise Mihnea-vodă către 
însoțitori. Morților să li se facă mai întâi o slujbă, şi pe urmă să fie îngropaţi 
laolaltă, că n-avem cum altfel. 

— Măria-ta! zise vel-vistiernicul Stroe Leurdeanul. Din câte îmi aduc 
eu aminte, gropniţa de colo a fost a răposatului Matei-vodă. Nu cumva să 
fie şi el printre cei de pe podele, printre cei îmbălsămaţi... 

— L-ai cunoaşte, oare? întrebă domnul. După atâţia ani? 

— Mai întâi că avea o rană adâncă la umăr, pe care o căpătase la 
Ojogeni, dar nu se vedea de sub veşminte. 

— lacă-l aici! arătă aga Vlad Bârsescu. Este fără îndoială înfăţişarea 
bătrânului voievod, numai că după moarte i-au mai crescut pletele şi barba. 

— Ba uite şi urma de care am pomenit! arătă boierul Stroe. 

Câţiva oşteni îl apucară cu grijă şi-l aşezară în faţa ieşirii din altar, 
singurul loc mai curăţat. Mihnea-vodă îngenunche lângă el, nu mai înainte 
de a-l acoperi pe mort cu mantia lui, şi rosti, ca să fie auzit de toţi cei din 
jur: 

— Măria-ta, Matei-doamne, eu, urmaşul tău, şi cu boierii aceştia ce ti- 
au rămas credincioşi şi dincolo de mormânt ne rugăm de iertare pentru ceea 
ce ţi-a fost dat să pătimeşti acum, dar nu din vina noastră. Mă leg cu 
jurământ să-ţi cinstesc trupul şi amintirea neprihănită, iar tu ajută-ne, 
doamne, de acolo, de unde eşti, să facem ţara la loc. 

Vorbele meşteşugite merseră drept la inima celor din biserica pângărită 
şi nu puţine au fost privirile înrourate care se închinau cu evlavie în faţa 
mortului, ca la nişte sfinte moaşte. Apoi, din toată sărăcia, găsiră giulgiuri şi 
pentru ceilalţi, ba chiar şi câte o lumânare la căpătâi, iar cei câţiva popi 
aflaţi la îndemână cântară prohodul, slobozindu-i pentru odihnă veşnică. 
Doar Matei-vodă fu urcat într-un car cu boi şi pus într-o raclă mai acătării, 
după care apucă drumul către sfânta ctitorie de la Arnota, zidită de însuşi 
răposatul. Aceasta fusese voinţa lui Mihnea-vodă, spre a-l feri în viitor de 


pângărire, căci acolo era în vârf de munte şi în fund de ţară. Atunci a venit 
şi vlădica Ignatie, pe care domnitorul l-a primit cu multă cinste, şi chiriarhul 
s-a împăcat cu noua stăpânire. 

Pretutindeni se întinse vestea despre bunătatea lui Mihnea-vodă, care 
era cu adevărat feciorul lui Radu-vodă Mihnea, răposatul, şi nicidecum un 
grec venetic, precum se scornise cu răutate. Apoi, nici nu adusese cu el 
străini care să năpăstuiască ţara, iar de turcire nici vorbă. Toată ponegrirea 
se datora fostului domn, şi ţara începea să afle. 

Sus, la monastirea Dealu, măria-sa a stat numai două zile, împreună cu 
vlădica Ignatie, rânduind unele treburi bisericeşti, dar tot acolo au venit să i 
se închine vornicul Preda Brâncoveanul şi stolnicul Radu, cei care-l 
dăduseră pierzaniei pe răsculatul Hrizea. Încetul cu încetul, ţara întreagă 
avea să i se supună. Veniră lucrători de pretutindeni să dreagă toate 
stricăciunile, ca şi la Bucureşti, şi, fiindcă i se păru că tot la Radu-vodă era 
mai bine decât la Târgovişte, mai făcu un drum acolo. 


Primăvara timpurie a mărţişorului aduse după sine şi multe revărsări 
de râuri, iar Dâmboviţa parcă ar fi vrut să spele funinginea oraşului, aşa şi-a 
întins apele pretutindeni, nelăsând pe oameni să-şi clădească vetrele 
distruse. Cu toate astea Vodă a hotărât să se lucreze zi şi noapte, în aşa fel 
ca până la sfintele Paşte, care cădeau în acel an pe la începutul lunii mai, să 
fie totul gata. Aştepta oaspeţi de seamă, pe însuşi patriarhul 
Constantinopolelui, şi de aceea şi zorul de la Târgovişte, că nu era să arate 
preasfinţiei-sale faţa însângerată a ţării, şi tocmai de sfânta înviere. 

Pacoste mare erau însă tătarii, care nu se îndurau să plece, fiindcă 
marele han se lăuda pretutindeni că el adusese în scaun pe noul domn, iar 
acuma îi cerea plată pentru isprava lui. Atunci trimise Vodă pe boierii 
Fărcăşanu, Pardescu şi Gălăţeanu cu plângere la marele vizir, arătând că nu 
va mai putea ridica haraciul din pricina prădalnicilor tătari. Dar, până să se 
întoarcă aceştia de la Poartă, voievodul căută să-i împace cu tot felul de 
daruri mai mărunte, spre ciuda turcilor, care erau răsplătiți numai cu 
făgăduieli. 

Apoi s-a mai întâmplat că şi oameni de rând voiau viaţa „caţaonului”, 
cum s-a întâmplat cu un grămătic, pe nume Dragomir. Fecior tânăr şi în 
putere, fără a se afla în slujba cuiva, fusese găsit în preajma voievodului, 
dosind un hanger sub veşmânt. S-a jurat el pe evanghelie că nu mai voia să 
înfăptuiască omorul, după ce se lămurise de bunătatea lui Mihnea-vodă şi-l 


auzise a fi român neaoş, dar proaspeţii slujitori domneşti ţineau să-şi arate 
zelul şi să-l ridice în ştreang pe păcătos. Atunci s-a băgat însuşi Vodă, şi l-a 
scăpat. 

Iertarea lui Dragomir nu mai miră pe nimeni, căci se cam obişnuiseră 
cu felul de a se purta al domnitorului, făcându-şi slugi din duşmani. 
Grămăticul însă se dovedi de mare folos, cunoscând scrierea latinească şi în 
măiestria slovelor era neîntrecut. Chiar a doua zi fu pus a scrie carte către 
alteţa-sa principele Rakoczy, ca din partea boierilor închinaţi domniei celei 
noi. 

Cu multă smerenie se rugau dregătorii, aşa cum poruncise însuşi Vodă, 
ca să îngăduie alteţa-sa pribegilor întoarcerea acasă, fiindcă sosise vremea 
muncilor pe ogoare şi n-avea cine s-o facă fără stăpân. Dacă nu s-ar fi făcut 
bucate în ţară, atunci nici cei din Ardeal nu s-ar fi îndestulat, căci aşa a fost 
dintotdeauna, să capete grâne de dincoace de munte în schimbul sculelor şi 
uneltelor de tot felul. Mai dădeau de ştire că noul domn poftea pace şi 
înţelegere cu măritul prinţ şi se ruga să fie izgonit aiurea mazilul Costandin, 
care umbla numai cu uneltiri şi vicleşuguri. De asemenea, zice măria-sa ca 
să fie luaţi banii de la fostul domn, care erau de fapt din vistieria ţării şi la 
mare ananghie se afla norodul din pricina asta, neavând de unde da birul. 
lar cum se aflase că lângă Sibiu zăceau ruginite tunurile scoase din ţară de 
fugar, alteţa-sa era rugat cu plecăciune să îngăduie aducerea lor acasă. Ca 
încheiere i se amintea prinţului că Mihnea-vodă era bine văzut la Poartă şi 
nu s-ar fi dat în lături să pună o vorbă pentru stăpânul Ardealului. 

— Meşteră mână ai, Dragomire! făcu domnitorul văzând scrisoarea. 
Nu care cumva s-o foloseşti fără ştirea domniei mele, că ţi-o retez! 

În cele din urmă sosi şi clipa întâlnirii cu marele han, întrucât Mihnea- 
vodă socotea că nu se putea altfel. Nu prea avusese când să se înfăţişeze la 
el şi mai cu seamă nu ştia cum avea să se poarte acolo. S-ar fi cuvenit să-i 
mulţumească pentru sprijin în dobândirea domniei, dar felul în care o 
făcea... numai bine nu se chema. 

Poate că ar fi amânat cât mai mult, sau poate că niciodată n-ar mai fi 
dat ochii cu hanul, dacă oştenii lui Kadrî-paşa nu l-ar fi găbjit pe dumnealui 
slugerul Grigore Grecescu, care venea iar la Gazi Ghirai, cu o scrisoare din 
partea mazilului. Paşa nu-l cercetă pe prins şi, cum ştia că noul bey 
răscumpăra boierii români cu dragă inimă, dar şi cu bani grei, îl dădu lui 
Mihnea-vodă pentru câteva pungi burduşite. La rândul său, voievodul se 
întâlni cu noul supus şi văzu că era un bărbat în toată puterea, care i-ar fi 


putut fi de mare folos, căci era şi chipeş şi bogat. Nici nu vru să audă să i se 
dea banii de răscumpărare, ba îl şi tinu pe lângă sine, vrând chiar să-i 
încredinţeze o slujbă mare. Slugerul făcea pe smeritul şi chiar se prefăcea a 
fi bucuros de noua domnie, gata să-l amăgească pe Vodă. Nu se îndoia că 
asemenea lui trebuia să se mai afle şi alţii în noul divan, iar întârzierea n-ar 
fi putut decât să-i aducă folos, aşa că nu pomeni nimic de întâlnirea ce 
trebuia s-o aibă cu hanul. Nenorocul lui a fost că Dragomir i-a şoptit lui 
Mihnea-vodă cine era de fapt. Bănuiala se dovedi întemeiată şi domnitorul 
nu mai putu de bucurie văzând pe ce „comoară” pusese mâna, căci 
Constandin-vodă se plângea de purtarea hanului, cu toate că fuseseră 
întelegi să se împotrivească şi el voinţei marelui vizir. Îi mai dădea de veste 
că şi prinţul Rakoczy s-ar împrieteni cu el, dacă i-ar da drumul acasă 
fostului său general Kemeny, apoi lucrul cel mai de seamă, că marele han 
avea gânduri de neatâmare faţă de Poartă, iar el, Constandin-vodă, în 
numele prinţului, îi făgăduia sprijin. Acuma, în schimb, îi cerea să-l alunge 
pe Mihnea cu turcii lui din ţară. 

Pe dată făcu Dragomir altă scrisoare asemenea cu aceasta, pe care o 
luă Vodă şi a doua zi plecă la Gherghița, unde se odihnea marele han Gazi 
Ghirai, fără vreun gând de plecare. 

Intră în frumosul cort de mătase şi, făcând o plecăciune, îi zise în felul 
înflorat al musulmanilor: 

— Inima mea saltă de bucurie când mă închin slăvitului urmaş al 
tuturor hanilor, stăpâni ai lumii şi prea-neînfricat braţ al Profetului. Pacea cu 
tine! 

Acesta mormăi ceva în loc de răspuns şi nu se arătă deloc încântat de 
un asemenea musafir neaşteptat, mai ales că-l ştia cu multe legături la sărai. 
Sosirea lui la Gherghița nu putea să fie semn bun, însă nu se pierdu cu firea, 
ci tinu să-i amintească ce îndatorat îi era: 

— Eu aşijderea mă bucur când văd că unii nu uită binele făcut şi vin să 
mulţămească, fie şi cu întârziere. 

— Nu ştiu, slăvite han, dacă aş avea pentru ce. Ba, dacă ar cerceta 
vreun mare dregător cu de-amănuntul... 

— Cutezi să spui că nu oştenii mei l-au izgonit pe beyul celălalt, 
făcându-ţi ţie slobodă calea? se răsti hanul. 

— Aşa se pare şi s-ar fi cuvenit să-ţi aduc daruri pentru asemenea 
slujbă prietenească, numai că eu, fiind sărac, nu am mai avut de unde 
strânge bani, căci supuşii domniei mele, adică nu uita, mărite han, e vorba 


de cei din raialele padişahului, au fost duşi în robie de oştenii tăi. Poate că 
ei nu şi-au dat seama până acuma că n-au intrat în ţară duşmană, şi pentru 
asta am venit a te ruga să aibă grijă acum, la plecare. 

— Asta-i curată neobrăzare, beyule, şi nu ştiu ce mă opreşte să nu te 
atârn în ştreang. Vrei să mă alungi din ţară? De ce să plecăm? Am să te 
zdrobesc! 

— Nu cred că ai face bine, slăvite urmaş al marilor hani, rânji Mihnea- 
vodă, scoțându-l pe tătar din sărite. 

— Ba, cumva, trebuie să mă tem de tine? se sumeţi Ghirai. 

— Nici vorbă, numai că va trebui să dai seamă lui Mehmet Koprulu- 
paşa. Şi nu de moartea mea... 

— Ce amestec are el? tresări hanul. 

— Fiindcă l-am înştiinţat eu însumi că încă mai eşti în ţară şi că-l 
aştepţi pe Rakoczy cu oastea, pentru ca împreună să loviți împărăţia. 

— Eşti nebun! De unde ai mai scornit şi asta? 

Domnitorul porunci atunci lui Dragomir să citească scrisoarea şi el 
însuşi i-o tălmăci hanului, nu fără oarecare batjocură. Pe măsură ce vorbele 
proaste ale mazilului îl înfundau mai rău, marele han se înroşea de credeai 
că are să crape de furie. 

— Minciună! Scrisoare ticluită de tine. Nici măcar nu are pecete. 

— Asta nu, răspunse domol Mihnea-vodă, însă cealaltă le are pe toate, 
şi am s-o trimit sadrazamului. Multă bucurie are să-i facă lui Nureddin- 
Mahmud, care pribegeşte printre leşi şi-ţi râvneşte locul. Nu crezi, 
puternicule Gazi Ghirai? 

Auzind numele duşmanului său de moarte, care uneltea pe undeva, 
prin Lehia, hanul simţi fiori de gheaţă prin şira spinării. Cu marele vizir nu 
era de glumit, iar dacă într-adevăr ticălosul de ghiaur ar avea o asemenea 
scrisoare era pierdut. 

— Cât vrei pe ea? gâfâi tătarul. 

— Pe asta ţi-o dau degeaba! arătă el hârtia din mâna lui Dragomir. 

— Ştii bine pe care! N-o trimite, şi cădem la învoială. Te plătesc în aur 
curat. 

— Preaînălţate han al hanilor, urmaş al vestitului Gingis, eu nu vreau 
bani, ci dimpotrivă, am să-ţi dau, când voi avea. 

— Atunci?! 

— Să te întorci acasă, mulţumindu-te cu robii luaţi până acum niciunul 
mai mult. Apoi să nu cumva să mai aprindeţi satele, că n-are cine le stinge 


şi voi fi silit să-l rog pe slăvitul sadrazam să-mi trimită oameni, care se vor 
întreba cine a dat foc. 

Era prea străvezie ameninţarea, ca să nu priceapă chiar şi marele han, 
dar se stăpâni. 

— Am să-ţi fac pe voie, dar parcă ziceai că vrei să-mi plăteşti tu? Aşa 
s-ar cuveni totuşi! 

— Nu pentru ce-aţi făcut prin ţară, ci ca să-i dai drumul generalului 
Kemeny, pe care-l ţii rob. 

— Este ozanul meu şi nici el nu vrea să mai plece de la mine, unde 
este cinstit cum se cuvine. La Rakoczy nu mai are unde se duce, căci nici 
acesta nu mai are ţară. 

— Foarte adevărat! Tocmai de aceea m-am socotit să mi-l trimiţi la 
Târgovişte, iar eu mă leg să-ţi dau cincizeci de mii de venetici de aur. Nu-s 
de aruncat. Apoi, nici nu-i bine să se ştie la Înalta Poartă că ai pe lângă tine 
pe prietenul lui Rakoczy. Nu crezi? 

— Tu nu eşti om, ci însuşi Şeitan! scrâşni Gaz: Ghirai. Când ai să-mi 
cazi în mână, te jupoi de viu. 

— Ei, vezi, slăvite han? zâmbi subţire Mihnea-vodă. Eşti pătimaş, iar 
eu nu sufăr să te am de duşman. Ba mai mult chiar, vreau să fim prieteni! şi 
luă scrisoarea de la Dragomir, înmânându-i-o râzând. 

— Am să-ţi fac pe voie, deocamdată. Dar când ai să-mi trimiţi banii 
pentru rob, să pui şi scrisoarea cea adevărată şi abia atunci am să uit că m-ai 
înfruntat. 

— Bineînţeles, viteazule urmaş al marilor hani! se închină Vodă cu 
mâna pe inimă. 

— Năpârcă! şuieră printre dinţi hanul, dar fu auzit. 

— Asemenea cuvinte rămân de obicei înăuntrul sufletului. Şi nu se 
spun unui prieten. De altfel, eu ţi-o spun pe faţă că nădăjduiesc să nu ne mai 
întâlnim, căci nu pot ţine în loc olăcarul, ca să nu afle cumva Kadrî-paşa... 

De astă-dată sudălmile rămaseră în capul marelui han, însă nu se putu 
ţine să nu scuipe înciudat, după ce musafirul îi întoarse spatele. 

Pe drum, măria-sa numai că nu chiuia de bucurie şi-i spuse lui 
Dragomir: 

— Azi a fost o zi mare. Am biruit tătarii şi i-am izgonit din ţară. Mai 
multe n-am să spun până n-oi vedea, dar tu să ai grijă de scrisoare ca de 
ochii din cap. 


Într-adevăr, la numai o săptămână după întâlnirea de la Gherghița, 
ordiile tătăreşti apucară calea întoarsă şi, spre uimirea tuturor, nu mai luară 
niciun rob şi nu dădură foc nici măcar unei căpiţe de paie. De altfel nici nu 
mai erau! În schimb, şi-au dat în petec de îndată ce au intrat în Moldova, 
care nu mai avea stăpân. 


În vinerea luminată a sosit şi înalt-preasfinţitul patriarh Macarie al 
Constantinopolelui, însoţit de vestitul cărturar-călugăr Pavel din Alep şi 
fură găzduiţi cu toată cinstea la monastirea Dealu. Măria-sa le ieşise în 
întâmpinare la intrarea în oraş, dinspre Găeşti, şi au mers tot timpul 
împreună, până sus, pe deal, la sfânta ctitorie. La sfatul de taină ce avu loc 
după slujba vecerniei, înaltul chiriarh îşi dezvălui ţinta călătoriei lui prin 
ţările de la marginea de miazănoapte a împărăției. 

— Fiule prea-iubit de Dumnezeu, ne bucurăm din adâncul inimii 
noastre că pronia cerească te-a ales pe tine ca să fii braţul izbăvitor al 
creştinilor de sub urgia păgânească. Marea împotrivire şi flacăra răscoalei 
trebuie să pornească de pe aceste meleaguri atât de greu încercate. 

— Trebuie să înţeleg, înalt-preasfinţite, că este şi o minte, câtă vreme 
eu nu sunt decât „braţul”, nu-i aşa? 

— Sfânta noastră biserică pravoslavnică, fiule, este capul, şi să nu te 
îndoieşti nicio clipă că nu Dumnezeu gândeşte prin judecata slujitorilor lui. 

Chiar dacă ar mai fi avut unele îndoieli, Mihnea-vodă se dumeri cine 
era conducătorul tuturor uneltirilor împotriva padişahului. I se cerea o mare 
îndrăzneală, dar fără oaste şi mai ales cu bani cât mai puţini. 

— Năzuinţe frumoase, ce-i drept, şi nu sunt eu cel care să se tragă la o 
parte de la marea luptă, dar ţărişoara asta, în care domnesc eu acuma, este 
prea mică şi sleită de putere... 

— Fă-o mare şi bogată, bazileule! răspunse patriarhul. Numai aşa va fi 
demnă de tine şi de strălucitul tron pe care-l vei dobândi în Costantinya 
noastră. 

— Oricum, nu cred că românii ar fi prea bucuroşi să se bată departe de 
fruntariile lor. 

— Tocmai pentru aceea, principe, vorbi şi cuvioşia-sa Pavel, trebuie ca 
mai întâi să faci iarăşi Dacia de altădată. Valahii te-ar sprijini, căci, mai 
înaintea ta, voievodul Mihai a dovedit că ţara se poate întemeia. Aici va 
trebui să-şi găsească adăpost şi mai cu seamă ajutor împărăţia reînviată a 
romeilor. 


— Dar bani?! întrebă domnul. 

— Se vor găsi! căută să-l potolească patriarhul. Să ştii însă că oamenii 
aceştia, de pe aici, şi-ar da viaţa şi pe degeaba numai să se vadă cu toţii 
laolaltă. 

— Nu mă-ndoiesc, zâmbi Mihnea-vodă, dar nu ne mai putem bate cu 
măciuca. Ne trebuie arme de foc, iar acestea costă... 

Nu primi răspunsul, dar poate că din pricina unui călugăr ce-şi băgă 
sfios capul pe uşă şi-i pofti la slujba prohodului, fiind aşteptaţi de vlădica 
Ignatie. 

Noaptea învierii însă o prăznuiră chiar în biserica domnească din oraş 
şi patriarhul însuşi vesti din altar minunea, după care porniră cu toţii să 
înconjoare pe jos oraşul, cu lumânările aprinse în mână. Asta a plăcut 
nespus de mult dumnealui cărturarului Pavel, care avea să scrie mai târziu 
că numai în îndepărtata Moscovie mai văzuse aşa ceva. 

După sfânta sărbătoare chiriarhul şi însoțitorii lui părăsiră ţara, 
mergând mai departe către miazănoapte, dar făgăduiră ca de Rusalii să se 
întoarcă, spre a lua parte la tâmosirea mitropoliei Bucureştilor. Liniştea şi 
pacea părea să se fi aşternut pe la hotare şi, mai cu seamă după plecarea 
tătarilor, oamenii prinseră a se mai întoarce pe la vetrele lor, care mai 
scăpaseră cu viaţă. Ba veneau şi bejeniţii din Ardeal, iar câte un ogor arat, 
ici şi colo, umplea sufletul de nădejdea unei vieţi mai bune. 

Puţini erau aceia care ştiau că de Rusalii, odată cu slujba târnosirii 
bisericii, avea să aibă loc şi încoronarea voievodului. Când se înfăţişară 
boierii veliţi şi toţi cei chemaţi, au fost puşi în faţa faptului împlinit, mai cu 
seamă Kadrî-paşa, care a rămas cam încurcat de cele petrecute sub ochii lui. 

Slujba a fost făcută iarăşi de către patriarh şi de vlădica Ignatie, însă 
când să pună măria-sa obolul, ban de aur pentru sfântul lăcaş, a băgat de 
seamă că fusese pregătit un guruş. Ce-i drept, tare lustruit şi strălucea de-ţi 
lua ochii, dar era păgân, încât domnitorul l-a aruncat cu scârbă la pământ. 

— Să fie adus un ban creştinesc! porunci el. 

Păun, care-i era prin preajmă, se şi repezi cu un zlot unguresc, la fel de 
bine curăţat, neîncăpând vreo îndoială că erau înţeleşi de mai înainte. 
Murmure surde se auziră pe dată şi feţe îngrijorate se uitară primprejur să 
vadă dacă nu cumva se aflase şi vreun turc pe acolo. Se liniştiră când îşi 
dădură seama că paşa şi oştenii lui se opriseră în afara zidurilor „spurcatului 
lăcaş de rugăciune”, dar s-au găsit binevoitori care să-l înştiinţeze de cele 
petrecute. 


Turcul ar fi vrut să facă ceva, dar n-a mai avut când, fiindcă toată 
lumea ieşi din biserică şi pe treptele de la intrare avu loc slujba de 
încoronare, ca să vadă întreg norodul adunat acolo. De astă-dată însă a fost 
rândul paşei să se lumineze la faţă, văzând că ceea ce pusese patriarhul pe 
capul domnitorului, semăna cu un „toskul”, aşa cum purtau căpeteniile 
ienicerilor. Îndată se şi auziră vorbe de nemulţumire, mai cu seamă printre 
boieri, care-şi ziceau că era un semn rău, căci asemenea căciulă turcească ar 
fi vrut să însemne prefacerea ţării în paşalâc, în vreme ce stăpânul se purta 
ca un ciorbagi-paşa. Nu se uitau că boneta era plină de nestemate şi costase 
o avere. Mulţumirea de pe faţa turcului era destul de grăitoare pentru ei. 
Curând aveau să se pomenească în inima ţării şi cu geamii turceşti, doamne- 
fereşte... 

Dar şi mai uimiţi fură cei din preajma bătrânului boier Costandin 
Cantacuzino, care nu se mai putu ţine: 

— Dumnezeule, dar acesta era acoperământul împăraţilor de la Bizanţ! 
Ce să însemneze oare?! 

— Crezi? îl întrebară vreo câţiva. 

Apoi zvonul se lăţi, până când măria-sa, întorcându-se cu multă 
pohfală, grăi către norod: 

— Prealuminaţi oaspeţi şi cinstite feţe bisericeşti au boiereşti, care vă 
aflaţi alături de domnia mea la împlinirea voinţei lui Dumnezeu, poftesc a 
vă da ştire că voi trage sabia cu osârdie spre a întâmpina orice tulburare 
adusă neamului şi ţării. lar pentru a pricepe şi cei mai îndărătnici, începând 
din clipa asta mă voi chema Io Mihai Radu, în cinstea străbunului martir de 
la Turda! 

— Trăiască măria-sa Mihai-vodă! tună o voce din mulţime şi pe dată 
uralele prinseră a răsuna din sutele de piepturi. 

Singuri turcii lui Kadrî-paşa rămaseră nepăsători în faţa uriaşei bucurii, 
căci nu puteau pricepe spusele voievodului. Se traseră şi îşi dădură ghes în 
trapeza mănăstirii, unde fusese întina masă-mare pentru ei, ca să nu fie la 
vederea ghiaurilor când se vor cinsti cu „sângele lui Hristos”, oprit lor de 
sfântul coran. Ceilalţi se repeziră şi ei curând la mesele întinse ca la hram 
prin toată ograda bisericii, şi s-a încins un chiolhan în lege. 

Frigări uriaşe rumeneau berbeci întregi şi chiar nişte boi pentru 
prostime, iar pentru feţele mai alese numai miei ghivirdici, viței de lapte ori 
vânat de tot soiul. Butoaiele de vin erau la îndemână şi cu toţii închinară 
atât de mult pentru noua domnie, încât la lăsatul serii se încurcară cărările, 


ba chiar şi oştenii lui Kadrî-paşa se amestecară în cele din urmă cu 
mulţimea. 

După golirea câtorva pocale cu vin de Pietroasele, boierii deveniră mai 
slobozi la gură şi cutezară să-l întrebe pe Vodă dacă era adevărat că noua 
coroană era creştină. 

— De bună-seamă, cinstiţi prieteni. lacă, sfinţia-sa Macarie vă poate 
pune mărturie. 

— Noi ne temeam că pofteşti a ne turci! zise banul Preda, zâmbind cu 
înţeles şi închinând o cupă. 

Râseră cu toţii de asemenea gânduri proaste şi voia-bună domni până 
la răsăritul lunii, cu mult după miezul nopţii. Atunci au îndrăznit şi alţii, 
anume să-şi dea părerea că nu făcuse bine batjocorind banul turcesc. Mai cu 
seamă vel-vistiernicul Pârvu Vlădescu se arăta foarte îngrijorat. 

— Bine că-mi aminteşti, boierule! răspunse domnul. Ca să nu mai fim 
siliţi a lua de la vecini, am hotărât să facem bani româneşti, de-ai noştri, că 
doar om găsi şi noi aur. Pe ei vor pune să fie scris: „Şi deus nobiscum, quis 
contra nos?” 

— Aşa să faci, măria-ta! încuviinţă bucuros dumnealui Badea Uşurelu, 
care se cherchelise de-a binelea. Numai... să mă ierţi că eu, din pricina 
păcătosului de vin, am înţeles şi n-am prea înţeles ce-ai zis. 

— Nu-i de mirare, Badeo, că sunt vorbe latineşti! îl lumină vel- 
logofătul Udrişte Năsturel. 

— Aha! Papistăşeşti? Şi eu care puteam să jur că am priceput, dar 
dădeam vina pe băutură... 

— N-ai greşit! urmă boierul Udrişte. Limba noastră e tare 
asemănătoare, căci aşa vorbeau străbunii noştri. 

Dar vel-postelnicul se dădu bătut. Îşi aplecă pletele asupra mesei şi se 
puse pe sforăit, fiind cel dintâi care încetă „lupta” cu înşelătoarea licoare. 

Numai oaspeţii greci, aflând din gura lui Păun cam ce vorbea 
domnitorul, nu părură prea încântați. 

— Are să se dea el pe brazdă! mormăi chiriarhul, în vreme ce 
dumnealui Pavel din Alep dădu din cap cu îndoială. 

Două zile mai târziu, Kadrî-paşa dori să afle ce spuse beyul de 
întâmplarea cu banul turcesc la târnosire, despre care vuia tot târgul. Fu 
primit cu toată cinstea ce i se cuvenea în palatul proaspăt zugrăvit şi, după 
salamalecurile şi temenelile amândurora, voievodul porunci cafele şi 
dulceţuri. 


— Am auzit că nu prea îndrăgeşti aurul măritului nostru padişah! zise 
deodată musafirul. Se zice că l-ai fi călcat în picioare. 

— Am să-ţi dovedesc, prietene, cât de puţin preţ pun eu pe aur, căci în 
pungile astea bătute cu mărgăritare sunt numai bani buni, de toate soiurile, 
iar eu ţi le dăruiesc cu dragă inimă. 

Ochii paşei străluciră cu lăcomie, înşfăcând pungile. 

— Trebuie să mărturisesc, urmă Vodă, că aşa s-a întâmplat, dar am 
făcut-o pentru prostime, ca să mă creadă că sunt creştin. În acest fel îmi va 
da tot aurul de care am anta trebuinţă. 

— Eşti isteţ, beyule, viclean ca o vulpe! Mie însă întotdeauna mi-au 
plăcut oamenii descurcăreţi. Fereşte-te de omul tău, Pârvu Vlădescu... 

— EI ţi-a spus de întâmplarea din biserică, nu-i aşa? 

— N-am zis nimic, dar nu ţi-e credincios decât pe faţă. 

Apoi au mai vorbit şi despre tătari, despre ardeleni şi moldoveni, 
precum şi câte ceva de cunoştinţele lor de prin Istanbul, după care Kadrî- 
paşa îşi luă darul şi plecă mulţumit. În sinea sa însă, îşi zise: „Mare 
pezevenchi! Socoate el că m-a îmbrobodit numai cu un pumn de galbeni? 
Se înşală! Va trebui să scoată înzecit!” La rândul său, şi voievodul îl suduia 
în gând şi îşi făgăduia să-i ia îndărăt pungile, ori să i le vâre pe gât. Dar 
feţele lor erau numai un zâmbet. 


ÎN SLUJBA ALTEŢEI-SALE PRINCIPELE 


PRINCIPELE RAKOCZY îl luă prieteneşte de braţ pe baronul 
Borlovany şi păşi alături de el pe aleile din grădina castelului Petky. Se afla 
acolo ca musafir, la vânătoare şi odihnă, dar omul lui Kemeny îl găsi şi ceru 
să fie primit, spre a-i aminti că timpul trecea şi fostul general zăcea tot în 
robia tătărească. 

— Nu ştiu de unde să scot atâţia de mulţi bani, se căina prinţul, către 
bănăţean. Mai cu seamă că acuma, ajungând în mâna marelui han, va fi şi 
mai greu. 

Cât pe ce era să-i spună Lazăr că, decât să fi dăruit o sută e mii de 
ducați marelui vizir, mai bine i-ar fi trimis tătarilor, dar însuşi alteţa-sa îl 
lămuri: 

— Dacă noul voievod de la Târgovişte mi-ar fi trimis mie banii, aş fi 
ştiut ce să fac cu ei, dar aşa, s-a apucat de capul lui să-i dea lui Koprulu, în 
numele meu. Şi măcar de i-ar fi primit! 

— Cine? Mihnea-vodă? 

Lazăr era descumpănit, căci nimeni nu ştia de acest amestec al 
domnului muntean, el crezând, asemenea celorlalţi, că însuşi prinţul 
încercase să-l îmbuneze pe turc. 

— Te miră, văd bine, dar să ştii că eu însumi sunt uimit, să fie oare 
chiar atât de bogat? Rhedey, care l-a cunoscut la Poartă, zice că ar fi omul 
de credinţă a turcilor... 

— Atunci pentru ce s-o fi făcut? 

— Mi-ar place să ştiu şi eu. Vezi, pentru aceea m-am gândit la domnia- 
ta, Borlovany. În ciuda numelui, ştiu că eşti din neamul lui şi, vorbindu-i 
limba, poţi fi un sol de taină pentru mine. 

— Să mă duc la Târgovişte? 

— Da! Ai să-l tragi de limbă şi poţi să-ţi dai seama în ce ape se scaldă, 
mai ales dacă nu cumva este o iscoadă a păgânilor, ce încearcă să se 
strecoare printre noi. 

— Dar cu tătarii ce facem? 

— Am să stau cu ei de vorbă la Bălgrad, căci am înţeles că însuşi 
feciorul marelui han a venit în solie. Este un semn bun şi nădăjduiesc să mai 
scad din preţul răscumpărării, chiar dacă... 


Nu apucă să-şi isprăvească vorba, fiindcă Lazăr îl dobort pământ, 
acoperindu-l cu trupul lui, în vreme ce două săgeți zbură zbârnâind pe 
deasupra. Rămaseră aşa preţ de câteva clipe, după care se târâră amândoi 
până în spatele unui tufiş. 

— L-ai văzut? întrebă şoptit prinţul. 

— Erau doi, dar nu cred să ne mai aştepte. 

— Mi-ai scăpat viaţa, Borlovany, şi n-am să uit aceasta. Îţi mulţumesc, 
prietene! zise prinţul ridicându-se şi întinzându-i mâna. 

— Asta, fiindcă vorbeam despre tătari! zâmbi amar Lazăr. 

— Da” de unde? Anume au folosit săgeata, să nu-mi dau seama că tot 
banii austriecilor au întins coarda arcului. Mai ales că au fost plătiţi doi 
ucigaşi, ca să nu le mai scap. 

— Atunci zic, alteţă-serenisimă, să-mi fie îngăduit să merg eu în spate 
până intrăm în castel. N-au să mai risipească bâzâitoarele pe mine. 

— Mă îndatorezi şi mai mult prin credinţa ce mi-o porţi! Îl înţeleg 
acum şi pe Kemeny, pentru ce te preţuia atâta. Eşti un om dintr-o bucată şi 
mă bucur că nu m-am înşelat când m-am hotărât să te trimit peste munte. N- 
ar fi peste poate ca bogatul voievod să-l scoată pe bunul nostru rob lanos. 
Dar mai întâi să vorbesc cu solii tătari, şi pe urmă ai să pleci. 

Castelanul Petky Istvan fu cuprins de mânie auzind ce se întâmplase şi 
pe dată se avântă el însuşi pe urmele ucigaşilor, dar nu mai dădu peste ei. 

— N-are rost să-ţi faci sânge rău, dragă Istvan! îi zise prinţul. Mi-am 
dat seama că prietenii mei din Praga şi Viena nu m-au uitat, şi ar trebui să 
mă bucure. Cu atât mai mult va trebui să facem în aşa fel încât cei de la Iaşi 
să-l alunge pe noul lor domnitor şi să-l aducă înapoi pe pribeagul Gheorghe 
Ştefan, care s-a adăpostit la noi. 

Apoi, laolaltă cu Borlovan au pus la cale cele două solii în părţile de 
peste munte, căci amândoi voievozii erau fugiţi sub oblăduirea princiară şi 
trebuia făcut ceva pentru ei. Tot împreună plecară şi la Bălgrad, unde alteţa- 
sa primi pe trimişii tătarilor. Se cruci de-a dreptul aflând că marele han se 
învoise să i-l trimită pe robul Kemeny lui Mihnea-vodă, la Târgovişte. Ar fi 
putut să-i pară bine, căci scăpa de o cheltuială şi, pe deasupra, fostul general 
s-ar fi aflat printre creştini, la numai doi paşi de casă. Cu atât mai mult grăbi 
plecarea lui Borlovan, înainte de cea a lui Petky. 


Câtă vreme hălăduise prin preajma lui Kemeny, bănăţeanul învățase 
câte ceva, dar mai cu seamă să-şi ţină gura şi să caute să afle cât mai multe. 


Tocmai ceea ce-i cerea şi prinţul! Acuma era de mai bine de două zile pe 
drum şi tocmai trecuse de curând creasta muntelui în drum spre Rucăr, când 
oştenii din fruntea suitei lui făcură semn de oprire, arătând spre trupurile 
unor spânzurați la marginea drumului, de crengile unui stejar. 

— După veşminte par a fi tătari! spuse Lazăr, bănuitor. De altfel, nu de 
multă vreme au fost osândiţi, judecând după cum arată. Te pomeneşti că or 
fi tocmai solii hanului, care au plecat înaintea noastră spre Târgovişte?! 
Cine s-o fi făcut? 

— Oamenii din partea locului, înălţimea-ta! răspunse Simion Horşa, 
slujitorul lui de credinţă, care dăduse peste leşuri. Numai că păcătoşii ăştia 
aşa se aseamănă între ei, că nu-ţi poţi şti care-i unul, care-i altul. 

— Oricum, este vorba de o răzbunare şi, dacă ţinem seama că păgânii 
şi-au cam făcut de cap pe meleagurile noastre, nu-i de mirare să aflăm 
asemenea fapte. 

Erau gata să plece mai departe, dacă nu s-ar fi băgat în vorbă un fecior 
spătos, de prin părţile Năsăudului: 

— Pe la noi se zice că ştreangul spânzuratului poartă noroc, luminăţia- 
ta. Îngăduie să-mi iau şi eu unul. 

— Ce-ţi veni, măi Zamfire? râse Lazăr. Cu spada, nu cu frânghia te 
poţi căpătui! Dar, dacă ţii cu tot dinadinsul, n-ai decât. Ba n-ar fi rău să le 
tăiaţi la toţi şi să-i ducem într-un loc să-i acoperim cu bolovani, ca nu 
cumva să vină solii pe urmele noastre şi să se mânie, dacă nu vor fi fost 
chiar ei precum am zis. 

Abia apucaseră să îngrămădească pietroaiele peste morţi, când se 
auziră paşi prin pădure, trosnind crengile uscate sub picior de om, fără nicio 
îndoială. Puseră toţi mâna pe spade, dar se liniştiră când li se înfăţişă un 
zdrenţăros însângerat. 

— Cine eşti şi ce pofteşti? se răsti la el Borlovan. 

Nici nu i-a trecut prin cap că n-ar putea fi vorba de vreun localnic, şi 
de aceea vorbise româneşte. 

— Eu nu sunt decât un biet rob, boierule, răspunse străinul plecând 
capul. Stăpânul meu... 

Se opri însă pe dată, pregetând să vorbească. 

— Ce-i cu el? Spune ce-ai vrut să spui! Dar nu pricep cum de te mai 
socoteşti rob, de vreme ce te afli pe pământ românesc? Acasă la tine, după 
cum bănuiesc. 


— Vezi domnia-ta, boierule, eu sunt grec de neam şi n-am fost asuprit 
de stăpânul meu, dar, oricum, nu aş fi părăsit un rănit, la necaz de moarte... 

— Nu cumva aţi fost împreună cu cei de colo? întrebă Simion, arătând 
crengile copacului, rămase acuma goale. 

— Ba da, boierule! 

— Solia? se îngrijoră Borlovan. 

— Da! 

Vestea nu-i fu pe plac solului ardelean, căci dacă feciorul lui Gazi 
Ghirai fusese ucis, nici Kemeny n-ar mai scăpa cu viaţă. 

— Cine a cutezat să facă asemenea mârşăvie? întrebă Lazăr. 

— Nişte oşteni domneşti. 

— Ardeleni? 

— Da” cine-i deosebeşte? dădu din umeri robul. Tot româneşte 
vorbeau între ei. 

— Pentru ce nu le-aţi spus că sunteţi soli? 

— Nu ne-au dat răgaz să scoatem nicio vorbă, căci ne-au sărit în spate 
pe negândite. 

Borlovan rămase pe gânduri, fiindcă dacă printre cei morţi se afla şi 
trupul mârzacului ar fi trebuit să-l ducă îndărăt, la Bălgrad, spre a se mai 
domoli mânia hanului. 

— Arată-mi care ţi-e stăpânul! îl îndemnă el pe rob şi se îndreptă spre 
movila de bolovani. 

— Nu-i acolo. Deocamdată încă mai suflă, căci am izbutit să-l trag din 
calea răufăcătorilor. 

— Du-ne la el! 

— Nu mai înainte de a-mi spune cine sunteţi domniile-voastre! se 
împotrivi robul. Nu vă fie cu supărare, dar vă cer să juraţi pe sfânta cruce, 
ca adevăraţi creştini, că nu-i veţi lua viaţa nefericitului meu stăpân. 

— Fii pe pace! Suntem şi noi soli şi nu vom îngădui să fie încălcate 
drepturile unor oameni paşnici. Alteţa-sa prinţul Rakoczy este cel care ne 
proteguieşte pe toţi şi mă jur că am să-l ajut pe feciorul hanului, ba am să şi 
cer socoteală voievodului de la Târgovişte pentru cele întâmplate. Tu să nu 
uiţi toate acestea şi să-i spui marelui han purtarea slujitorilor lui Kemeny 
lanos, care încă mai este în puterea lui. 

— Poetul? se lumină la chip străinul. 

— L-ai văzut? 


— Cum să nu? Toată curtea marelui han îl slăveşte pentru dulceaţa 
vorbelor sale şi măiestria stihurilor. 

— Ei bine, ai să ne povesteşti mai pe urmă, dar acuma du-ne la 
stăpânul tău, căci am înţeles că-i grav rănit şi să nu fie prea târziu. 

Oştenii din suita lui Lazăr nu scoseseră o vorbă în toată această vreme, 
dar la porunca bănăţeanului coborâră într-o râpă, urmându-l pe rob. 

— Nu cumva să fie vreo capcană! şopti Zamfir la urechea lui Oargă, 
bunul său prieten. 

— După cum arată zdrenţărosul, nu pot crede. Nu ştiu de ce, dar socot 
că a spus adevărul, aşa că n-ai teamă. Hai! 

Lunecară pe frunzişul putred până la pârâiaşul din vale, unde, într-o 
scorbură, dădură peste rănit. Veniră apoi şi alţii şi cu multă grijă îl ridicară 
pe feciorul hanului, care era îmbujorat la faţă din pricina fierbinţelilor. Îl 
aşezară pe un pled legat între doi cai şi o porniră domol către Rucăr, dar 
robul se alătură la scara calului lui Borlovan, lăsându-şi stăpânul în grija 
oştenilor ce se arătaseră atât de binevoitori. Totuşi, dosise în sân un mic 
jungher, iar dacă i s-ar fi întâmplat ceva stăpânului său, s-ar fi năpustit 
asupra „boierului”, amenințându-l. Văzând însă că se purtau frumos cu el, 
se mai linişti, ba se şi încrezu în aceşti străini sosiți când nu se putea mai 
bine. 

Ajungând în sat a fost chemată o doftoroaie, care s-a apucat pe dată să- 
l] oblojească pe rănit, dar trebuiau să-l ducă mai departe în căruţă, că 
altminteri nu se putea. Însă Borlovan nu îndrăznea să se înfăţişeze 
domnitorului de la Târgovişte împreună cu tătarul, căci nu ştia cum avea să 
se poarte faţă de el. Nu voia cu niciun chip să-i facă vreun rău feciorului de 
han, ca nu cumva să se răzbune taică-său pe Kemeny. 

— Simioane! îşi chemă el slujitorul. Alege tu vreo patru oameni mai 
dezgheţaţi, care să meargă înaintea noastră la curtea domnească, spre a 
iscodi ce gânduri sunt pe acolo. 

— Mă duc eu. 

— Ba nu! Ai să rămâi cu mine, că aici va fi primejdia cea mai mare. 
Cei care i-au spânzurat pe tătari pot fi la pândă, fiindcă mai sunt doi martori 
în viaţă. Pricepi? 

— Da, încuviinţă Horşa. Mă gândesc la Zamfir... Imre... Gliga şi 
Oarcă. 

— Destui! îi ştiu, şi cred că sunt cei mai nimeriţi. Să plece îndată! 


Cei patru încălecară la poruncă şi dădură pinteni pe drumul spre 
Târgovişte. De acolo aveau să se întoarcă şi cu o căruţă, asta numai dacă 
domnitorul nu cumva era împotriva tătarului, astfel rănitul avea să fie trecut 
peste munte, în Ardeal, însoţit de Simion şi jumătate din oştenii suitei. 

Trecând de stânca lui Negru-vodă, acolo unde râul Dâmboviţa face un 
cot ca s-o ocolească, fură înconjurați de o ceată de seimeni domneşti, după 
cum îi arătau veşmintele. 

— la staţi măi, oameni buni! ridică palma unul spătos, ce părea a le fi 
căpetenie. Cine sunteţi şi încotro vă duceţi? 

Mâinile bătătorite îi dădeau de gol că erau mai obişnuite cu sapa şi 
lopata, decât cu spada, aşa că Zamfir îi răspunse cam în doi peri: 

— Drumeţi! 

— Rămâne de văzut. Eu am întrebat de ajuns de limpede, nu? 

— Află atunci că şi noi suntem oşteni, ca şi voi, dar în slujba alteţei- 
sale prinţul Rakoczy, şi avem o treabă la domnie. 

— Apăi, voievodul nu mai este acolo, clipi şiret celălalt şi se uită spre 
tovarăşii săi. A trecut mai deunăzi la Braşov. 

Năsăudeanul făcu ochii mari, neştiind ce să creadă. 

— Nu cumva a fost mazilit? se băgă Imre. 

— Cam aşa a vrut păgânul, numai că noi, norodul, ne-am împotrivit și- 
| ţinem tot pe el de adevăratul stăpân, şi nu pe venetic. 

— Despre cine vorbeşti, măi frate? întrebă Zamfir, bănuind că avea în 
fata lui oşteni ai fostului domn. 

— De măria-sa Constandin-vodă, se-nţelege! 

Cât pe ce era să se dea de gol Imre, care avea de gând să-l lămurească 
pe străin, dar Zamfir îi zise pe ungureşte „să-şi strângă chinga de la şa”, iar 
el bietul a rămas mirat auzindu-l, dar înţelese pe dată gândurile lui Zamfir, 
când spuse oştenilor: 

— Dacă-i pe aşa, ne-am îndrepta şi noi spre Braşov, însă, dacă tot am 
ajuns până aici, eu zic să dăm şi prin Târgovişte. Nu de alta, dar am 
cunoscut acum vreo doi ani o fetişcană, căreia i-am cam dus dorul. 

— Zii aşa! se lumină căpetenia seimenilor. Bată-te să te bată de 
poznaş! Să te ajute Dumnezeu s-a mai găseşti, că, după trecerea spurcaţilor 
de tătari, multe au mai fost strânse şi duse cu ei, dacă nu le-au batjocorit şi 
ucis mai apoi, oftă el ştergându-şi o lacrimă pe furiş. Câinii! 

Niciun alt seimen nu a scos vreo vorbă, dar oamenii lui Zamfir ştiau 
prea bine că se obişnuia aceasta şi n-au putut să nu bage de seamă sclipirea 


de ură din ochii lor, când a venit vorba de tătari. Mai înainte de a-şi lua 
rămas-bun unii de la alţii, căpetenia se întoarse în şa şi întrebă, ca într-o 
doară: 

— Fiindcă veni vorba de ei, nu cumva aţi întâlnit în cale doi tătari? 

— Cum de nu? zâmbi Zamfir. Numai că erau vreo şase şi se strâmbau 
la noi, scoțând limba. 

— Ahaa! râseră oştenii. Noi i-am spânzurat! cuteză să se laude unul 
dintre ei. 

— Dar, dacă am înţeles bine, v-au scăpat câţiva. Nu vi-e teamă că au 
să ajungă la Vodă, să vă pârască? 

— N-are decât s-o facă, oricare dintre ei, căci noi ne-am dat drept 
oşteni de-ai grecoteiului. 

— Aşa da! încuviinţă Zamfir şi dădu să plece. 

Căpetenia făcu însă o roată cu calul şi se apropie din nou de el. 

— lacă, am uitat să vă întreb dacă aţi trecut şi pe la hanul din Rucăr. 

— Şi da, şi nu! dădu din cap Zamfir. Dar pentru ce? 

— Spunea flăcăul acela, arătă spre un tânăr mai slăbănog, cum că s-ar 
fi pripăşit pe acolo nişte cătane, aducând cu ei un tătar rănit. Ne ducem să 
vedem dacă nu cumva este chiar tătarul nostru. 

— Se poate să fi venit după plecarea noastră, dar nu vă sfătuiesc să vă 
luaţi la bătaie cu soldaţii alteţei-sale. 

— Atunci de unde ştii despre ei? sări pe dată seimenul, aruncându-i o 
privire iscoditoare. 

— Păi, ai cui să fie, dacă de-ai voştri nu-s? Ai voievodului cel nou? 
făcu pe nepăsătorul Zamfir. 

— Mânca-l-ar ciorile de venetic! Cred că ai dreptate, frăţioare. Vom fi 
cu băgare de seamă. 

Ridică mâna făcând semn de pornire şi adăugă în zeflemea: 

— Să nu întârzii prea mult la mândruţă, ca să nu dea caţaonul peste 
voi, dacă nu cumva se şi află pe acolo de pe acum... 

— Mulţam de povaţă! îi răspunse Zamfir, dând la rându-i pinteni 
calului. 

După ce nu se mai văzură unii cu alţii, Gliga se apropie şi-i zise: 

— Eşti dat dracului, Zamfire. Cum le-ai mai ticluit şi le-ai întors, se 
vede că te pricepi la minciuni. 

— Dar eu era cât pe ce să mă dau de gol, mormăi Imre. 


— Bine că n-ai apucat, spuse Oarcă. Altfel nu se ştie cum mai 
ajungeam noi la capătul drumului. Acuma ştim cine i-a spânzurat pe soli. 

— Vezi însă că au făcut în aşa fel ca să se creadă că sunt seimeni de-ai 
lui Mihnea-vodă, gândi Zamfir cu glas tare. 

— Păi ce, morţii mai aveau trebuinţă să afle? se nedumeri Imre. 

— Nu, măăă! îl lămuri Zamfir. Tu nu i-ai auzit pe cei care au scăpat cu 
zile spunându-ne că au fost atacați de oşteni domneşti de la Târgovişte? 

— Ai dreptate, încuviinţă Gliga. Acuma este mai bine că ştim la ce ne 
putem aştepta la curtea noului domn. 

— Vedem noi! dădu din cap Zamfir, luând-o înainte. 

În răstimp, la Rucăr, oştenii dădură dovadă de multă nechibzuinţă, 
năvălind în ograda hanului şi cerându-l pe tătar în gura mare. 

Lazăr Borlovan le ieşi în întâmpinare, ducând mâna la mânerul spadei 
şi răstindu-se la ei: 

— Cine îndrăzneşte să se atingă de solia alteţei-sale prinţul? 

— N-avem treabă cu domnia-ta! răspunse căpetenia seimenilor. Noi 
suntem în slujba domniei şi avem poruncă anume. 

— A cărei „domnii”, mă rog frumos? 

— Aaa... nu dăm socoteală! 

— Atunci lipseşte pe dată, cu toţi tâlharii tăi, că de nu... Borlovan 
trase sabia şi se repezi, urmat de cătanele din suita lui, silindu-i pe năvălitori 
să se tragă în prima încăpere ce le-a venit la îndemână. 

— Zăvoreşte-i, Simioane! porunci bănăţeanul şi trimise după hangiu. 

Simion dădu să închidă uşa, dar se opri în prag. 

— Au pierit cu toţii! făcu el nedumerit. 

— Cum aşa? 

— Nu-i nimeni în odaie. 

Văzură în faţa lor o scoarță ce acoperea peretele şi când o dădură la o 
parte se pomeniră în faţa altei uşi, pe care nici nu mai apucaseră s-o tragă 
după ei, în graba fugii. 

— După ei, băieţi! strigă Lazăr. Nu cumva să se fi urcat la catul de sus, 
la mârzac. 

Ajunseră curând la intrarea în iatacul rănitului, unde se afla robul cu un 
topor în mână şi le spuse că nu trecuse nimeni acolo. 

— Fir-ar ai naibii de ticăloşi! sudui Simion. Parcă au intrat pământ, nu 
alta. 

— Să nu fi apucat pe vreo altă ieşire, din spatele hanului, spuse robul. 


Fu adus şi hangiul, însă nici el nu le putu da nicio lămurire, aşa că 
răscoliră întreaga casă, din pod în pivniţă, dar degeaba. Zăbrelele de la 
ferestre n-ar fi îngăduit decât mâţelor să se strecoare, dar, nemaiavând ce 
face, Borlovan rândui strajă puternică în toată ograda şi vegheară până 
noaptea târziu. 

La cel dintâi cântat al cocoşilor dinspre ziuă, luna se ducea agale la 
culcare peste creasta muntelui de deasupra Dâmbovicioarei, iar străjile 
moţăiau cu sâneţele între genunchi. Atunci era somnul cel mai dulce şi 
numai cei siliţi să rămână treji preţuiau bunătatea odihnei. Când şi când se 
auzea fornăitul cailor legaţi la conovăţul de sub şopron, iar în sat lătratul 
vreunui câine. Din cele câteva butoaie goale aflate în pivnita hanului, 
începură a se strecura nişte umbre, care ajunseră tiptil în dreptul paznicului 
de la cai şi deodată îi aruncară un sac în cap, înăbuşindu-i orice strigăt. La 
fel făcură şi cu straja de la scara cerdacului şi tare s-ar mai fi mirat Lazăr 
văzând că acela care-i îndruma nu era altul decât hangiul! Urcară cu multă 
grijă ca să nu scârţâie treptele şi, când ajunseră în faţa odăii unde dormea 
mârzacul, încercară să pătrundă, tot pe tăcute, având cheie potrivită. Robul 
însă avusese grijă să proptească pe dinăuntru un dulap mare şi se trezi pe 
dată, începând să strige după ajutor. Borlovan dădu să iasă, dar fusese 
zăvorât pe dinafară, iar fereastra nu putea să fie de niciun folos. Începu a 
răcni din toate puterile, chemându-şi cătanele, şi curând o mare hărmălaie 
cuprinse întregul han. 

Despre sosirea tătarului rănit se auzise şi în sat, aşa că locuitorii, 
porniţi împotriva acestor năvălitori-jefuitori, ardeau de nerăbdare să-şi facă 
singuri dreptate. Fiecare avea de răzbunat vreo rudă ori vreun prieten căzut 
rob sau ucis de tătari, încât socotiseră nimerită împrejurarea, rănitul fiind de 
rang mare. Şi poate că întâmplarea avea să se desfăşoare altfel, dacă nu se 
iveau chiar atunci călăreţii vel-spătarului Mihu Brătăşanu, care s-a repezit 
cu spada goală în mijlocul mulţimii, suduind de mama focului. Lazăr a 
putut să-i audă glasul de tunet, mustrându-i pe tâlhari şi pe săteni de-a 
valma. 

— Uitat-aţi oare de cinstea neamului nostru, mişeilor? De când se 
repede românul asupra solilor, nemernicilor? Ruşine sa vă fie! 

A mai ascultat Borlovan şi alte sudălmi, până să vie însuşi vel-spătarul 
să-l deszăvorască, şi mare îi fu mirarea nevăzând pe nimeni cetluit, după 
cum se cuvenea ca să-şi capete pedeapsa. 


— Au fugit ca iepurii cei fricoşi! spuse zâmbind boierul, la întrebarea 
mută din ochii solului ardelean. Să nu vă fie cu supărare, dar avem să le 
dăm de urmă şi nu vor scăpa, însă, până atunci, porunca măriei-sale este să 
vă ducem pe dată la Târgovişte. 

La palatul domnesc, Vodă se înfurie de-a binelea când auzi din gura lui 
Zamfir cele pătimite de feciorul hanului. Bătu cu piciorul în podea şi, 
chemând armaşul, îi porunci răspicat: 

— Poftesc să fie prinşi acei ticăloşi şi spânzurați de acelaşi copac de 
care au atârnat ei pe solii marelui han. Am zis, şi să nu faci altcum! 

Ba chiar şi atunci când s-a înapoiat vel-spătarul Brătăşanu, măria-sa şi- 
a arătat nemulţumirea că n-a adus în obezi pe făptuitori, ci i-a lăsat să fugă. 

De faţă la vorbele voievodului se aflau atât solul prinţului, cât şi cel al 
marelui han, măcar că acesta se sprijinea de umărul robului său, fiind cam 
slăbit. 

— Îmi pare nespus de rău, viteazule Kalgay, pentru cele ce ai pătimit 
în ţara domniei mele, îi zise Vodă în turceşte. Rogu-te să treci cu vederea şi 
să te odihneşti spre a te înzdrăveni. Fii fără nicio grijă, că vinovaţii îşi vor 
căpăta osânda. 

— Îţi mulţumesc, beyule, pentru bunătatea ce-mi arăţi şi te-aş ruga să 
dai ascultare şi robului meu, care are a-ţi spune câteva cuvinte. 

Domnitorul se uită la omul de care se sprijinea mârzacul şi ridică 
sprâncenele a mirare, neştiind ce avea să-i spună. 

— Mărite doamne, zise acesta cu smerenie. Cutez a-ţi aduce aminte de 
o întâmplare mai de demult, când un grec te-a însoţit la trecerea Dunării, pe 
vremea când erai copil şi mergeai la Istanbul. 

— Da! E cumva vorba de Haralambos? Ai aflat ceva despre el? 

— Eu sunt! 

— Nu-i cu putinţă! 

— Sunt mai albit de ani şi gârbovit de necazurile ce s-au abătut asupra 
mea, dar eu n-am uitat pe Frant cel de odinioară. 

— Haralambos! făcu Vodă şi fu cât pe ce să-l îmbrăţişeze pe 
ocrotitorul lui de altădată. Tu, rob? Am să te răscumpăr pe dată. Vei rămâne 
de acuma cu mine! 

— Greu îmi vine să nu-ţi fac pe voie, slăvite voievod, dar eu am 
muiere şi copii acolo, la Crâm, şi nici chiar rob nu sunt, ci mai curând un 
slujitor şi prieten al lui Kalgay-soltan. N-aş putea să mă despart de viaţa 


asta de acum, măcar că mă sfâşie amintirile şi mi-e tare dor de sora mea 
Thamar. 

— Am s-o chem aici, iar tu poţi veni cu toată familia, dacă poftești, 
căci nu voi uita niciodată binele ce mi-ai făcut. 

— Acuma sunt mulțumit dacă mă voi întoarce împreună cu stăpânul 
meu vindecat şi fără să mai pătimim altceva pe drum. Pe urmă, voi mai 
vedea. 

Haralambos îngenunchease la picioarele domnitorului şi acesta dădu 
să-l ridice, în vreme ce grecul îi sărută mâna, udându-i-o cu lacrimi şi 
murmurând: „Franţ, Franţ...” 

Despărţindu-se de feciorul hanului, Vodă se duse zorit în spătăria mică, 
unde îl aşteptau „tâlharii” de la Rucăr. 

— Ai făcut treabă bună, Tănase! îl lăudă el pe căpetenia ţăranilor ce se 
făcuseră haiduci din poruncă domnească. 

Se afla de faţă şi Dragomir, care se vede că ştia taina întâmplării şi ţinu 
să spună: 

— Din păcate, măria-ta, au nimerit şi solii ardeleni şi... 

— Ba dimpotrivă! se bucură domnul. Ei socotesc că a fost uneltirea lui 
Şerban-mazilul, iar bănăţeanul se teme mult de viaţa lui Kalgay. 

— După câte am aflat, era prieten cu Kemeny, care acuma-i rob la 
tătari, şi pe drept se gândeşte că marele han s-ar răzbuna asupra aceluia, 
dacă fiu-său ar păţi ceva pe la noi. 

— Totuşi, urmă Vodă, Tănase şi ai lui au mai împuţinat din tătari, 
spânzurându-i. Bine că n-aţi încurcat treburile şi să-l fi spânzurat pe mârzac, 
dar mai ales pe robul său, care este scump inimii mele. 

— N-am avut încotro, stăpâne, şi pentru aceea l-am şi pălit, dar nu ne- 
am aşteptat să fie atât de gingaş, răspunse Tănase. 

— Doar n-ai fi vrut să nu simtă, la asemenea despicătură ce i-aţi făcut? 
zâmbi Vodă. Oricum, sunt mulţumit de slujba voastră şi am poruncit la 
vistierie să vi se înmâneze răsplata, însă nu vă arătaţi la vedere, câtă vreme 
mai sunt ardelenii şi tătarul prin preajmă. 

— Să trăieşti, măria-ta! Îngenuncheară cu toţii, iar după ce sărutară, pe 
rând, mâna întinsă, părăsiră încăperea. 

Rămas singur numai cu credinciosul Dragomir, voievodul oftă şi se 
uită pe fereastră. 

— Multe mai avem de împlinit, Dragomire, ca să ne vedem visul cu 
ochii. Până atunci va trebui să mă ajuţi! 


— Cu toată credinţa, mărite doamne! 

— Tot aşa socoteam şi eu, şi pentru aceea am hotărât ca să-l însoţeşti 
până acasă la el pe Kalgay, de unde te vei întoarce cu Kemeny, căci hanul 
nu prea se zoreşte să-şi ţină făgăduiala. Trebuie să vină aici, la domnia mea, 
în Târgovişte, şi nu în altă parte. M-ai înţeles? 

— Da, preamilostive! înclină capul Dragomir şi ieşi din încăpere cu 
spatele înainte. 

Către seară, măria-sa îl pofti la cină pe solul prinţului şi nu precupeţi 
nicio laudă la amintirea părintelui său, Marcu, cel ce fusese prieten 
credincios şi slujitor răposatului Gaşpar-vodă din Moldova. Asta i-a făcut 
nespusă plăcere şi Lazăr se lăsă furat de bunăvoința domnească, dar mai 
ales când Vodă aduse vorba despre ţara cea mare, a tuturor românilor, 
bănăţeanul îi jură credinţă veşnică şi sprijin nesmintit în izbândirea unor 
asemenea gânduri. 

A doua zi ieşiră împreună la vânătoare şi se nimeri în aşa fel că numai 
voievodul şi cu solul ardelean se aflau împreună, ceilalţi risipindu-se prin 
pădure. De fapt totul fusese pus la cale de Păun, la porunca domnitorului, 
care poftea să vorbească fără martori nedoriți. 

— Să ştii că nu întâmplător mi-am luat numele măriei-sale Mihai cel 
viteaz, cinstite oaspete, îi spuse deodată Vodă. Am trebuinţă de sprijinul 
prințului domniei-tale, până să apuc stăpânirea Moldovei, că mai apoi mă 
voi descurca fără el. 

— Mă cam îndoiesc, măria-ta, să fie cu putinţă, dădu din cap 
Borlovan. Nu de alta, dar el însuşi se socoate îndreptăţit la domnia ţărilor 
noastre româneşti. 

Călăreau scară la scară, caii mergând la pas, ba îi lăsară să şi pască, de 
parcă n-ar fi ieşit la urmărirea vânatului. Chiar şi dacă le ţâşnea vreo vulpe, 
ori altă lighioană, o lăsau să fugă, ca şi cum n-ar fi văzut-o, căci altele le 
erau gândurile. 

— Uite ce este, zise deodată Vodă. Am să-ţi dovedesc de câtă 
încredere te bucuri în ochii domniei mele, dezvăluindu-ţi planurile pe care 
le nutresc. Ştiu că l-ai slujit pe Kemeny şi că ţi-ar fi pe plac să-l scapi de 
robia tătărească, dar nu ai cum s-o faci. 

— Asta cam aşa-i! oftă bănăţeanul. 

— Ei bine, află că în scurtă vreme generalul va fi adus la curtea 


domniei mele. Marele han îl va trimite negreşit! 
E, 


— Da! Ai auzit foarte bine! Se înţelege că nu-l voi ţine rob, că îl voi 
slobozi pe dată şi-l voi primi cu toată cinstea, în aşa fel ca să nu uite facerea 
de bine. Rakoczy nu se îndură să se lepede de duşmanul meu, Costandin 
Şerban, în loc să-mi stea în ajutor împotriva păgânilor. Atunci ar fi cu mult 
mai bine ca fostul rob Kemeny să-i ia locul. Nădăjduiesc să fi priceput, nu-i 
aşa? 

Lazăr fu cu adevărat uluit de cele auzite, căci asta însemna nici mai 
mult nici mai puţin decât să uneltească pentru înlăturarea stăpânului său de 
la Alba Iulia, şi era o cutezanţă prea mare. 

— Oricum, poftesc bani, oşteni şi mai ales izgonirea mazilului! urmă 
Vodă cu glas hotărât. De celelalte mă îngrijesc eu! Nu-ţi cer răspuns pe 
dată, dar te rog să chibzuieşti şi să nu mai spui nimănui cele ce am vorbit 
împreună. 

Apoi dădură pinteni cailor şi se părea că numai grija vânătorii îi 
scosese pe cei doi în pădure. Odată cu ei, un mistreţ şi un căprior fură aduşi 
la locul de întâlnire, unde mai adăstau şi alţii, printre care şi vel-vistiernicul 
Pârvu Vlădescu. Tare s-ar mai fi nedumerit dumnealui, dacă ar fi ştiut că 
cele două sălbăticiuni fuseseră ucise de oamenii lui Păun, şi nu de sulița 
domnească. Totuşi bănuia că vorbe de taină fuseseră schimbate în 
adâncimea codrului, şi mult ar fi dat să fi aflat măcar o parte. Lăudă şi el, 
laolaltă cu ceilalţi boieri, măiestria voievodului şi împreună apucară calea 
spre cetatea de scaun. Spre amurg, pe când soarele se ascundea pe după 
turnul Chindiei, aruncându-şi ultimele lui raze spre dealurile din depărtare, 
sosi şi alaiul domnesc la palat. 

Un iuzbaşă se înfăţişă voievodului şi îngenunche în faţa lui. 

— Măria-ta, dumnealui Spiru-ispravnicul de la Bucureşti a prins pe 
aceşti păgâni şi mi-a poruncit să-i înfăţişez la judecată. 

Abia atunci băgă de seamă Vodă pe cei patru tătari legaţi fedeleş lângă 
căruţa cu coviltir, trasă mai lângă zidul de lângă turn. 

— Dar în căruţă ce au? întrebă el, socotind că va fi fiind ceva de furat. 

— Nişte muieri, măria-ta, răspunse oşteanul. 

— Ceee?! Sloboziţi-le de îndată şi spânzuraţi-i pe ticăloşi! Asta este 
judecata domniei mele! 

Atunci sosi şi Dragomir, care spuse cu glas scăzut: 

— Slăvite stăpân, sunt nişte roabe trimise de han către sultan. Nu ne 
cunosc limba şi nu-s de pe aici. 


— la să le văd şi eu! zise domnul, înaintând spre căruţă. De ce neam 
sunt? 

— Circaziene, doamne, răspunse Dragomir. 

— Femei frumoase, mormăi Vodă ca pentru sine. De altfel nici nu le-ar 
fi dăruit padişahului dacă n-ar fi aşa. Desfaceţi coviltirul! 

Cele patru fete se înghesuiră una în alta, speriate, dar una se ţinu mai 
băţoasă, înfruntând privirea domnitorului. Nu-i vorbă că şi acesta simţi un 
fior prin inimă şi, întinzând mâna spre ea, o întrebă turceşte care îi era 
numele, dar nu căpătă răspuns. Atunci trimise după Haralambos, ca să-i 
slujească de tălmaci. Ar fi putut prea bine să se folosească de vrun tătar care 
le însoţise, dar grecul era mai de credinţă şi nu l-ar fi minţit. 

— Poftesc să aflu câte ceva din povestea acestor fete, dar mai cu 
seamă despre frumoasa aceasta mai ochioasă. Vreau să ştiu cum o cheamă! 

Haralambos le iscodi pe fiecare în parte şi în cele din urmă se întoarse 
către voievod zicând: 

— Măria-ta, fata de care ai întrebat este o prinţesă georgiană, pe nume 
Nona. Împreună cu celelalte, care sunt şi ele de viţă boierească, au fost 
robite de tătarii nogai şi, ajungând la un neguţător, de robi, au fost 
cumpărate de Gazi Ghiray pentru haremul padişahului. Mai spun fetele că 
au avut cu ele şi blănuri scumpe, ambră, ba şi trei sute de pungi cu zloți, dar 
le-au fost luate de ghiaurul care i-a oprit din cale. 

— Spiru! mormăi domnitorul zâmbind mulţumit de isprava slujitorului 
său. Nu se îndoia nicio clipă că acesta îi va trimite prada la Târgovişte, dar 
nu se putea dumeri pentru ce nu trecuseră de-a dreptul pe la Babadag, ci se 
încumetaseră prin locuri pline de primejdie, cu atât de puţini însoțitori... 
Dezlegaţi tătarii! porunci el deodată. Tu, Haralambos, să le spui că-mi pare 
tare rău de cele petrecute, iar când s-or întoarce de la Istanbul am să-i 
răsplătesc. La Giurgiu vor căpăta tot ce li s-a luat... şi tot aşa să-i povesteşti 
şi lui Kalgay-soltan. 

Mulţi din cei de faţă s-au mirat de bunăvoința domnitorului, iar alţii îşi 
ziseră că o făcea pentru ochii cei frumoşi ai „tătarcei” şi nu se îndoiau că 
aceasta avea să petreacă noaptea în aşternutul domnesc. Însă Vodă porunci 
ca după ce vor fi ospătaţi cu toţii, şi roabe şi însoțitori, să plece la drum 
chiar în aceeaşi noapte. 

În iatacul de taină al domnitorului fu chemat mai întâi Dragomir, care, 
obişnuit să asculte cele mai năstruşnice porunci, nu se mai miră de cele 
auzite: 


— Trimite pe Tănase cu oamenii lui, care vor să-şi mai spele 
jungherele în sânge tătăresc, şi să facă în aşa fel ca roabele să rămână fără 
pază. Mă înţelegi, nu? 

— Prea-bine, măria-ta! Dar mai apoi? 

— Te ţii şi tu prin preajmă cu o carâtă, în care ai s-o urci pe prinţesa 
circaziană şi în goana cailor să fii cu ea înapoi înainte de revărsatul zorilor. 
Să nu bage nimeni de seamă! Pe celelalte, are să le ducă Păun până la paşa 
de la Rusciuc. Doar dacă râvneşti şi tu la vreuna... zâmbi Vodă. 

— M-a ferit Dumnezeu! De-o fi să mă leg de careva, atunci trebuie să 
fie de credinţa mea! se apără Dragomir făcând o cruce şi scuipându-şi în 
sân. 

Voievodul dădu din umeri, căci el nu se gândise niciodată că femeia 
poate fi altcum dacă era de altă credinţă ori limbă. Se uită surâzător în urma 
lui Dragomir, care se silea să-i împlinească porunca, apoi bătu din palme şi 
se ivi un copil de casă. 

— Să vină Păun! 

Până să se înfăţişeze acesta, ieşi în ceardacul palatului şi mai aruncă o 
privire asupra căruţei, care se pregătea de drum, dar pe Nona n-o mai zări, 
fiindcă fusese tras din nou coviltirul. 

— Măria-ta! auzi el în spate vocea lui Păun. 

— Bagă bine în cap, Pavos! îi zise el pe greceşte. Dragomir îi va ucide 
pe tătari, căci nu trebuie să ajungă cu mâna goală la padişah şi nici n-am 
căpiat să le dau înapoi banii şi blănurile. Sultanul are destule! Însă mi-a 
rămas inima la prinţesa aceea, pe care Dragomir are s-o aducă pe furiş la 
domnia mea. Celelalte au să rămână, în seama ta, să le duci mai departe. 
Dar nu uita că, dacă apucă să treacă Dunărea, vor spune, ca şi aici, că au 
fost prădate pe drum. Ai înţeles? 

A doua zi, pe la prânz, întregul târg află că nişte ţărani domneşti au dat 
peste tătarca aceea ochioasă plângând de mama focului într-o căruţă la 
marginea Găeştilor. Ticăloşii de paznici păgâni dăduseră bir cu fugiţii şi 
poate că le târâseră după ei pe celelalte, dacă nu cumva le-or fi luat lotrii 
care îi atacaseră. 

Şi din nou sudui şi blestemă vel-vistiernicul Pârvu, când trebui să 
răsplătească fapta ţăranilor, care de la o vreme se cam ţineau în calea 
treburilor domneşti şi întotdeauna făceau slujbă plăcută domnitorului. 

Dar şi Dragomir se cam îndoia că cele trei fete aveau să ajungă acasă 
pe calea apelor, pe la Silistra, aşa cum îi spusese Păun, chipurile, că le 


urcase pe o corabie genoveză la Giurgiu. In schimb, speriata Nona se 
bucură de o cinste asemenea unei domniţe din sângele Basarabilor, căci, la 
numai câteva zile, Vodă lăsase să se audă asemenea zvon de neînchipuit. 


SECERIŞUL SÂNGEROS 


MĂRIA-SA MIHAI RADU-VODĂ se dovedise a fi gazdă primitoare 
pentru Kalgay-soltan, întâlnindu-l adesea, fără să-l întrebe de rostul lui la 
curte sau dacă are gând de ducă. lată însă că într-una din zile, pe când se 
plimba prin grădina din spatele palatului, acesta veni la el şi-i spuse: 

— Mărite bey, mi-ai scăpat viaţa şi un tătar nu uită asta niciodată. Te 
poţi bizui pe mine! Cere-mi ce-ţi pofteşte inima şi, dacă îmi va fi în putinţă, 
îţi voi împlini dorinţa. 

— Eheeei! făcu Vodă gânditor. Ai voştri mi-au cam golit ţara de 
oameni, şi dacă mi-aţi da îndărăt barem jumătate... 

— Tu ştii prea bine, luminate bey, că oşteanul face ce vrea cu robul 
său, şi n-am atâţia bani să-i răscumpăr. Cât despre Kemeny, va veni la tine, 
dacă n-o fi chiar pe drum, căci tatăl meu îşi ţine făgăduiala. 

— N-a prea avut de ales atunci, zâmbi răutăcios domnul. 

— Ai dreptate, însă acuma voiesc a-ţi vorbi despre altele. 

— Te ascult! 

— Urechile tale să audă, mintea să înţeleagă, inima să poruncească, 
dar limba să-ţi fie mută, se zice pe la noi. 

— Aşa va fi, precum ţi-e voia! îngădui Vodă zâmbitor. 

— Atunci află, înţeleptule bey, că slăvitul meu părinţi Gazi Ghirai este 
un leu curajos şi nu mai vrea să ştie de stăpân. Suntem urmaşii lui Gingis- 
han şi ai oştenilor săi, iar sângele lui Timur Lenk clocoteşte în spiţa 
neamului nostru. Nu mai vrem să fim slugile turcului. 

— De fapt le sunteţi numai prieteni, zise domnitorul. 

— Cu sila şi de nevoie. Ajunge! 

Voievodul îl privi uluit, neştiind ce să creadă, însă privirea deschisă a 
tătarului îl îndemnă să nu se îndoiască de ceea ce spunea. Totuşi hotărî să-l 
mai iscodească. 

— Nu pricep, de ce îmi spui tocmai mie asemenea cuvinte, câtă vreme 
ştii că am căpătat domnia, în ţara strămoşilor mei, de la marele vizir, căruia 
i-am jurat credinţă? 

— Aşa s-ar părea, dar tatăl meu a ghicit înţelepciunea ta mai ales 
viclenia de care ai dat dovadă când v-aţi întâlnit. I-a fost pe plac înfruntarea 
ta, când el avea puterea, şi... ar mai fi încă ceva. 

— Ce anume? 


— Ştiu de la robul meu că numai te prefaci a fi cu turcii, căci tot 
ghiaur ai rămas. Duşmanul duşmanilor noştri nu ne poate fi decât prieten. 

— Va să zică el m-a dat de gol? Bine! Dar ceea ce ştia despre mine era 
de demult, pe vremea copilăriei mele. Dacă în răstimp m-am schimbat? 

— Nu prea te arată firea. 

Voievodul îşi scarpină încruntat barba, neştiind ce să facă mai ales 
dacă trebuia să se încreadă în spusele tătarului. Nu cumva era o iscoadă? 

— Şi dacă ar fi aşa cum spuneţi voi, ce ar trebui să fac? 

— Mai întâi, să nu te împotriveşti oştenilor noştri să treacă prin ţara 
ta... 

— Iarăşi? Mi-ajunge cât au hălăduit pe aici golindu-mi bucatele şi 
rărindu-mi oamenii! Şi... mă rog, unde poftesc să meargă vitejii tăi 
războinici? 

— La Istanbul? 

— Aţi înnebunit? Dar ce vă închipuiţi, că-i veţi putea birui chiar în 
inima ţării lor? Numai paşalele de la Dunăre v-ar spulbera, până să apucaţi 
a trece pe malul celălalt. 

— Avem prieteni de nădejde. 

— Pe Rakoczy? 

— Poate şi pe el, dar şi pe mulţi alţii, care se vor răscula chiar în 
„inima ţării”, cum spuneai mai înainte. 

— Aici este mâna lui Haralambos! El v-a sucit mintea, cu grecii lui, 
care au să vă sară în ajutor, nu-i aşa? 

— Marele han nu se ia după nimeni! ridică mândru capul mârzacul. 
Haralambos este numai un rob, nu uita asta! 

— Nu trebuie să te mânii pentru atâta lucru, dar voiesc să aflu şi eu ce 
gânduri aveţi, mai înainte de a făgădui ceva. 

— Dacă te temi să te amesteci cu noi, atunci n-ai decât să rămâi de o 
parte, dar să ne laşi să trecem pe la tine. Vei căpăta în dar pământul dintre 
Dunăre şi Mare, dacă faci asta. 

Domnitorului i se părură nişte vise nebuneşti, cele ce auzea, însă, 
gândind mai bine, ale lui nu erau departe de cutezanţa tătarilor şi prietenia 
cu ei i-ar fi prins bine, mai cu seamă că, fără să ceară, se pomenise de 
vechiul pământ românesc al Dobrogei. 

— Deocamdată, zise domnitorul cu voce tărăgănată, am să mai 
chibzuiesc, fiindcă eu nu am nici bani, nici oaste. Dar, dacă o fi să se 


întâmple după cum ai spus, să ştii, Kalgay-soltan, că niciodată n-am să înfig 
jungherul în spatele unui luptător îndrăzneţ! 

— Atunci nădăjduim că ne vei ajuta? 

— Poate că da! 

Se despărţiră ca buni prieteni şi mârzacul făgădui să-i dea de veste la 
vreme potrivită. De aceea, măria-sa rămase cam nedumerit când, la o 
săptămână după plecarea oaspetelui tătar, sosi la Târgovişte un olăcar al 
hanului, vestindu-l că porunca sadrazamului era ca să-l întovărăşească 
împotriva lui Rakoczy. „Să mă fi amăgit Kalgay?... Oare nu cumva acesta 
să fie începutul?... De ce în Ardeal şi nu împreună cu ardelenii împotriva 
turcilor, cum m-a lăsat să înţeleg?” se întrebă voievodul, fără să găsească 
răspuns. 

Se hotărî să cheme şi divanul, spre a chibzui împreună cu sfetnicii săi 
ce cale ar trebui să urmeze. Adunarea însă avea să se facă mai greu, căci 
mulţi dintre ei se trăseseră pe la moşie, de când voievodul cheltuia mai 
multă vreme pentru frumoasa „tătarcă” decât pentru treburile ţării, aşa după 
cum spuneau unii. 

Vel-clucerul Dicu Buicescu se întâlni cu vel-vistiernicul Vlădescu, în 
drumul lor către palat, şi mai că n-au apucat să-şi dea bineţe, ci au început 
de-a dreptul cu ceea ce-i rodea: 

— Ce zici, Pârvule, de ţiitoarea lui Vodă? 

— Şi-a găsit tocmai o păgână... L-a tras aţa către ai lui! 

— Nu poţi spune că nu-i frumoasă... 

— Că jupâniţele noastre or fi nişte sperietori de păsări? Mai mare 
ruşinea să-şi ia o roabă! 

— Se zice că-i de neam mare. 

— O fi la ei, acolo, dar la tătari a fost slugă. A făcut de râs ţara şi 
domnia. Să ştii, Dicule, că aşa nu mai merge. [i-o spun eu, că doar am 
oamenii mei la Poartă. Valideaua s-a făcut foc pe el, fiindcă nici atunci când 
a venit ca să se facă domn nu a trecut pe la ea, cu toate că îi fusese ţiitoare. 

— Nu mai spune! Să nu fie numai clevetiri! 

— Ba-i adevărul gol-goluţ. Mă jur pe sfânta cruce! se închină 
vistiernicul Pârvu. Dar când o afla de tătarcă?... 

— Eu ce să zic? Muierile turcului nu se ceartă între ele pentru bărbat, 
ca ale noastre, zâmbi vel-clucerul. Chiar şi pentru o pârlită de roabă ţigancă, 
ar fi în stare să-ţi scoată ochii. 


— Nu vorbi aşa, Dicule! Apoi, ce să mai zic, mie nu-mi miroase a bine 
nici prietenia asta cu ardelenii, ba şi cu tătarii. 

— Crezi, domnia-ta, că... 

— Păi, nu văzuşi tot felul de soli perindându-se pe la Vodă? Socoţi că 
degeaba ne-a cerut să-i spunem Mihai şi nu Mihnea, cum a fost botezat?... 
Dacă va fi fost! 

— lar bătălie? Te pomeneşti că are să-i cheme şi pe rumâni la oaste, iar 
atunci să te văd cu cine mai lucrezi ogorul... 

— Tot ce se poate. Oricum, va trebui să fim cu ochii în patru, să nu ne 
mai amăgească cu vorbăria lui, şi să ne împotrivim cu toţii! Eu, mai ales, tu 
ştii că... 

— „Ai oameni la Poartă”, îi luă vorba boierul Dicu. Tu va trebui să 
vorbeşti cel dintâi. 

Poate şi-ar fi vărsat şi mai mult focul, dacă nu s-ar fi pomenit chiar în 
faţa porţii, trebuind să intre degrabă la divan. Lipseau Cantacuzineştii şi 
Craioveştii, dar măria-sa nu avea vreme să-i aştepte, aşa că se aşeză în jilţ şi 
le spuse: 

— Boieri dumneavoastră, cinstiţi sfetnici ai domniei mele, inima îmi 
tresaltă văzându-vă credinţa, şi pentru aceea n-am să folosesc vorbe 
meşteşugite, ci vă voi dezvălui totul de la capăt. lată despre ce este vorba: 
turcul ne bagă spada în coastă ca să pornim împotriva fraţilor noştri de peste 
munte. Nu ştiu dacă tătarii au s-o facă, fiind de felul lor cam dornici de jaf, 
dar domnia mea am socotit că noi vom merge alături de ei. 

Un murmur surd străbătu rândurile boierilor, însă Vodă se prefăcu a 
nu-l lua în seamă. 

— Voi, cinstiţi boieri, sunteţi înţelepţii neamului nostru, coborâtori din 
sfetnicii bătrânilor noştri voievozi şi vouă vă cer să vă împotriviţi păgânului 
ca şi înaintaşii noştri deopotrivă. Au să fi uitat oare, duşmanii creştinătăţii, 
de Rovine şi Călugăreni? Să nu-şi mai aducă aminte de marele Mihai?... 

Nimeni nu cuteza să scoată o vorbă. Cei mai mulţi îşi lăsară bărbile în 
piept, aşteptând ca altul să cuteze, dar voievodul se amăgi luându-le tăcerea 
drept încuviinţare şi urmă: 

— Ei bine, pomim lângă turci până vom da faţă cu ardelenii, şi atunci 
îi vom păli pe păgâni, prinzându-i la mijloc, iar când n-o mai scăpa niciunul 
cu viaţă, trecem şi Dunărea, spre Istanbul! 

Din nou linişte. Abia într-un târziu vel-vistiernicul Pârvu îşi drese 
glasul şi spuse tărăgănat: 


— Mărite domne, frumos ai grăit şi ne-a plăcut milosârdia creştinească 
a măriei-tale. Eu însă, nevrednicul, am oamenii mei la Poartă şi, cum s-ar 
zice, cam ştiu ce se vorbeşte pe acolo. Socot că nu e bine să ne împotrivim 
puterii otomane. 

Se auziră mormăieli de încuviinţare printre boieri, dar privirea 
încruntată a voievodului le opri pe dată. Ochii lui cercetau de-o fi barem 
unul singur să-l privească în faţă, însă nu găsi. Îşi muşcă buza până la sânge 
şi se căi că le arătase încredere, apoi deodată se însenină: 

— Mărturisesc, cinstiţi sfetnici, că mare este uşurarea domniei mele 
văzând credinţa pe care o arătaţi preaslăvitului nostru sultan, Mehmet-khan, 
Alah să-i hărăzească zile fericite! Mergeţi aşadar la casele voastre, strângeţi 
oastea ce se cuvine după datină şi ne vom întâlni cu toţii în tabără la Şoplea, 
unde va veni şi Kadrî-paşa cu vitejii lui războinici. Rămâneţi sănătoşi! 
Puţini au fost aceia ce şi-au dat seama de glasul batjocoritor al 
domnitorului, care îndată ieşi, fără să se mai uite la nimeni. Alinarea şi-a 
găsit-o numai în „iatacul doamnei”, unde l-au dus paşii în neştire. Acolo, 
frumoasa domniţă georgiană ciupea corzile unei alăute, murmurând un 
cântec duios. Se lăsă în genunchi în faţa ei, cuprinzându-i picioarele, în 
vreme ce ea, oprindu-se din cântat, începu a-i mângâia creştetul, aşa cum 
făcea în îndepărtata lui copilărie jupâneasa Anisia, bunică-sa. 

— Frumoasa mea prinţesă, tu nu poţi înţelege câtă amărăciune îmi 
bântuie sufletul. Am rămas singur, înconjurat de oameni laşi şi fricoşi, iar 
dacă n-ai fi tu, să mă potoleşti cu zâmbetu-ţi nevinovat, mai că i-aş căsăpi 
pe toţi. Rău îmi pare că nu mă înţelegi! 

— Mihai, şopti fata drăgăstos. Mihai... eu iubesc pe tine! 

— Şi eu! sări Vodă şi o luă în braţe. Acuma nu mai sunt singur, căci te 
am pe tine, scumpa mea. Am să izbândesc şi peste împotrivirea ticăloşilor. 
Ai să vezi! 

Începu s-o mângâie, acoperind-o de sărutări, când, deodată, auziră 
ciocănituri în uşă. 

— Cine-i? întrebă răstit voievodul, căci asemenea îndrăzneală aducea 
după sine o veste proastă, fără îndoială. 

— Eu, Dragomir, măria-ta. 

— Mergi în spătăria mică şi aşteaptă-mă! 

Dar farmecul îmbrăţişării pierise. Voievodul se ridică şi, rânduindu-şi 
veşmintele, se duse degrabă după slujitorul său. 

— Ce s-a întâmplat? întrebă el de cum intră în încăpere. 


— Boierul Vlădescu împreună cu alţii au plecat în galop către 
Bucureşti. Am pus pe 'Tănase pe urmele lor, dar aştept porunca măriei-tale, 
dacă să-i oprim ori să-i lăsăm în pace? 

— Bine ai făcut că mi-ai dat de ştire, dar slobozi sunt să meargă unde 
li-e voia. Totuşi, ar trebui să pui iscoade pe urmele lor dacă vor trece mai 
departe. După cum mă bate gândul, se vor duce spre Dunăre, ca să facă 
plângere la Poartă, şi atunci... 

— Am înţeles, măria-ta! fu răspunsul scurt al lui Dragomir. 

Se înşelase însă voievodul, căci boierii aveau de gând să se înfăţişeze 
lui Kadrî-paşa, care se afla cu tabăra la Gherghița. Acesta nu prea era în 
toane bune, fiindcă abia ajunsese la Silistra şi primise darurile şi plocoanele 
supuşilor săi, când a venit un ceauş cu porunca sadrazamului să plece iar la 
oaste, împotriva afurisitului de Rakoczy. Mai mult chiar, trebuia să fie 
însoţit de ghiaurul Mihnea, cel care făcuse ca Faslî-paşa să-şi piardă capul, 
deoarece îl pârâse lui Koprulu cum că ar fi primit bacşiş de la domnul 
mazil, ca să nu-l schimbe. Acesta fusese mai înaintea lui serasker de 
Silistra, dar beyul de la Targoşta se dovedise a fi mai tare decât el, căci 
marele vizir ţinea la dânsul, aşa că era primejdios. „Cam înfumurat 
ghiaurul”, gândi paşa, „dar pare darnic. Nu prea are de unde, că ţara i-a fost 
prădată, dar când s-o îmbogăţi... e bine să fiu prieten cu el.” 

Apoi gândul îi fugi la încăierarea din Ardeal, unde vor da peste pradă 
bogată şi lesne de apucat, câtă vreme veneau şi tătarii, aşa că supărarea i se 
mai domoli. Tocmai se aşezase pe pernele cele moi, pregătindu-se a sorbi 
din gingaşa ceaşcă de porțelan chinezesc licoarea aceea neagră şi aromată 
cunoscută sub numele de cahfe, căci de la o vreme nu era mare dregător 
otoman să nu se laude cu ea, chit că-i plăcea sau nu. 

Un hadâm negru se strecură la picioarele lui şi îşi plecă fruntea în 
ţărână. 

— Vorbeşte, Gealâl! Ce s-a întâmplat? 

— Un ghiaur aşteaptă afară şi vrea să se înfăţişeze luminăţiei-tale. L- 
am căutat bine şi nu are nicio armă asupra lui. Să-l las să intre? 

— Ce vrea? 

— N-a spus. 

— Să vină! făcu paşa din mână, aşezând ceşcuţa pe o tavă mare de 
aramă, frumos încrustată cu nestemate. 

Se aşeză mai ţanţoş şi apucă şiragul de mătănii, strecurând printre 
degete boabele de chihlimbar. 


— Înălţimea-ta! se plecă noul venit, aproape ca şi robul de mai înainte. 

— Aaa! Domnia-ta erai, boier Pârvule? Mă bucur să am în faţa ochilor 
un credincios prieten... 

— Până la moarte... 

— Ştiu, ştiu, răspunse paşa, prefăcându-se încântat. 

În sinea lui nu l-a suferit niciodată pe acest lingău care se tot lăuda cu 
prietenii lui de la sărai. Nici măcar nu avea habar care erau aceştia, dar l-a 
lăsat în pace, căci era folositor ca iscoadă printre ghiauri. 

— la spune, ce vânt te aduce în cortul meu? 

— Eu sunt un om cinstit, începu vel-vistiernicul şi scoase din sân o 
pungă, pe care Kadrî-paşa o sorbi din ochi, dar nu zise nimic, ci o apucă 
zorit, de parcă s-ar fi temut ca celălalt să nu se răzgândească. Slăvite paşă, 
eu mă bucur de dragostea marelui vizir şi... 

— Am auzit! îl opri Kadrî-paşa, care nu prea avea chef de taclale, câtă 
vreme banii erau în mâna lui. Zii ce te doare! 

— Noi, boierii ţării, am hotărât... 

— Fără bey?! 

— Din păcate, fără. Este vorba de hainie. 

— Haida de, că mă faci să râd. Nu cumva voievodul vostru s-a hainit? 

— Întocmai! 

— Bre, boierule! se răsti paşa. Bagă de seamă că asemenea vorbe nu 
pot fi rostite fără dovadă! 

— Nici n-aş fi cutezat altfel. Mai întâi i-a scris lui Rakoczy, cerându-i 
să se împace... 

— Vrea să-şi întărească domnia. 

— Se poate, dar a sosit un sol ardelean şi au tăinuit tot ce au pus la 
cale, iar divanului ţării nu i-a suflat o vorbă. 

— Asta era? Te-ai întrebat oare câte iscoade de-ale mazilului pot fi 
printre voi? De aceea s-a ferit! 

— Şi oare pentru ce o fi cerut în sfatul ţării, pe faţă, să trecem de 
partea ardelenilor şi să lovim oastea împărătească pe la spate? Atunci nu s-a 
mai temut de noi? 

— A spus el aşa?! 

— Mă jur! Au fost de faţă şi alţii, printre care Vărzaru, Buicescu, 
Cindescu, Istrate şi aproape tot divanul, care pot pune mărturie pe sfânta 
evanghelie. 


Auzind acestea, Kadrî-paşa rămase o vreme pe gânduri, întrucât 
spusele ghiaurului păreau a fi adevărate. Puteau fi însă şi clevetiri ale 
nemulţumiţilor şi dacă ar fi trimis să-l prindă pe bey şi-ar fi ridicat în cap 
mânia sadrazamului. Trebuia să-l prindă cu mare viclenie şi să-i aducă apoi 
pe boierii care să-l dea de gol în faţa lui şi a agalelor. 

— Ascultă-mă, boier Pârvule, cu mare băgare de seamă! Nu care 
cumva să faci altminteri, fiindcă îţi pui capul chezaş. 

— Mă voi supune, fără cârtire! se înclină vel-vistiernicul cu mâna pe 
inimă. 

— Să aşteptăm în tăcere ca să-l pot aduce în cortul meu şi abia atunci 
să veniţi cu toţii şi să-i spuneţi în faţă ce gânduri ticăloase a avut. Până 
atunci, nici să nu se ştie că ai venit la mine şi să vă prefaceţi că-l ascultati 
mai departe cu credinţa. 

— Aşa vom face! Numai să aibă grijă înălţimea-ta să nu se ducă la 
tătari, că mare prieteşug mai are şi cu ei. 

— Ha, ha, ha! Asta-i bună! Cu slugile noastre? 

— Precum spun. 

— Acum nu mai cred, dar pleacă pe furiş şi ţineţi ochii pe el, să nu vă 
scape. Nu cumva să-l ucideţi pe la spate! 

Ploconindu-se cu umilinţă, vel-vistiernicul ieşi din cort, căutând să se 
furişeze nebăgat în seamă. S-a înşelat totuşi, că Păun a fost toată vremea pe 
urmele lui. Când a intrat la hanul unde îl aşteptau ceilalţi, grecul a încălecat 
şi a ţinut-o într-o goană până la Târgovişte, însă voievodul plecase în tabără 
la Şoplea, vrând să apuce înaintea turcilor. 

Abia după două zile a izbutit Păun să i se înfăţişeze, dar în răstimp 
Vodă aflase şi de pe la alţii de hainia vel-visternicului. 

— Aşadar nu s-a răbdat şi s-a dus la păgân? Mă miră însă că a fost 
singurul. 

— Ceilalţi îl aşteptau la „Hanul roşu”. Postelnicul Istrate, Buicescu... 

— Alte javre! Strânge-i în taină aici pe 'Turculeţ, Sima, Cozma şi 
Damian! Îi cunoşti, mi se pare. 

— Da! Păcat că măria-ta nu te înconjuri de oameni de încredere ca 
mine, îndrăzni Păun, dar văzu că nu prea fu pe placul domnului. 

— Adică greci? Nu, prietene. Deocamdată am nevoie de români. Când 
va veni vremea grecilor, am să vă adun pe voi! 

Păun ieşi gânditor, căci din spusele voievodului se puteau înţelege 
multe. Se temea că l-a cam scăpat din mână, mai ales de când Dragomir i se 


vârâse pe sub piele şi izbutise să-i aducă oameni ca aceia după care fusese 
trimis. 

Cei chemaţi de Păun îngenuncheară cu un picior în faţa domnitorului 
dar acesta le porunci să rămână în picioare, de parcă ar fi fost căpetenii, şi 
nu oşteni de rând. 

— Vitejilor, să nu vă mire, fiindcă din ceasul acesta sunteţi căpitani, 
aşa după cum şi meritaţi. Slujba domniei este grea, iar cu voi n-am să mă 
înşel dacă vă aduc să-mi fiţi scut de nădejde. 

— Să trăieşti, măria-ta! strigară toţi deodată. 

— Până la moarte, doamne! adăugă tulburat Cozma. Până la ultima 
suflare te vom sluji, stăpâne! 

— Nu mă-ndoiesc, prieteni. lar dacă vom izbândi să facem ţara noastră 
cea mare, boieri veţi fi voi şi alţii asemenea vouă! 

Din nou strigăte de mulţumire, dar Vodă le făcu semn să potolească, 
zicându-le zâmbind: 

— Nu aşa de tare, că se aude până la Kadrî-paşa şi nu-i o fi pe plac. 
Vom pleca de aici la Ceraş, iar acolo am să ţin sfat cu toţi căpitanii străini, 
dar şi cu voi, şi va trebui să-i faceţi să fie de partea domniei mele pe toţi, 
căci pe boieri nu mă mai pot bizui. Am să vă spun eu mai pe urmă despre ce 
este vorba! 

Le întinse apoi mâna, pe care proaspeţii căpitani o sărutară pe rând, cu 
ochii sticlind de bucurie. 

Dar nu părăsiră ei bine cortul, că se înfăţişă Dragomir. Vodă îl privi 
bucuros ca întotdeauna. Tânărul avea obiceiul să poarte haine fără podoabe 
şi întotdeauna de culoare mohorâtă, dar poate că tocmai din pricina asta îi 
făcea faţa mai albă şi ochii lui cei negri păreau mai de nepătruns. 

— Am făcut rău, Dragomire, că m-am luat după Kalgay-soltan şi nu 
te-am mai trimis cu el. Vezi că a trecut atâta vreme şi încă n-a venit 
Kemeny? 

— Tocmai despre el voiam să-ţi spun, măria-ta, că te aşteaptă la 
Târgovişte, ca să-ţi mulţămească. 

— Nu mai spune! Atunci toate au să fie bune! Să aibă tot ce pofteşte şi 
să fie slujit ca un oaspete drag inimii mele. Dar acum, oricât de greu îmi 
vine să nu te mai am la îndemână, n-am încotro şi trebuie să te trimit la 
jupân Tatler, judele Braşovului. Ai să-i spui că păgânii se vor năpusti asupra 
lor şi să se ferească, aşa cum vor şti. Vezi că nu-ţi dau carte scrisă, să ţii 
minte! 


— Mă străduiesc, măria-ta! 

— După aceea dai o fugă şi până la comitele Miko Imre, la Sfântu 
Gheorghe, unde are el o casă. Toată lumea îl cunoaşte. Vezi că şi lui va 
trebui să-i vorbeşti numai între patru ochi! 

— Dar eu nu ştiu ungureşte... 

— Cunoaşte limba noastră îndeajuns ca să vă înţelegeţi, bagă de seamă 
ce-i spui: noi, împreună cu turcii, pătrundem pe la pasul Buzăului şi să facă 
în aşa fel ca să se împotrivească. Dacă s-o ivi prilejul, domnia mea am să 
întorc armele împotriva turcului şi atunci să sară şi ei cu toată puterea, ca 
să-l nimicim din două părţi. Ai priceput? 

— Da, măria-ta! 

— Ce-mi place la tine, Dragomire, este că nu pui întrebări de prisos. 

Încă nu plecase Dragomir când s-a ivit un ceauş de la Kadrî-paşa, 
poftindu-l pe Vodă la sfat, însă acesta nici nu vru să audă, ci porunci 
plecarea la Ceraş, în munte. 

Acolo, aşa după cum plănuise, îşi chemă căpitanii şi le vorbi astfel: 

— Cu toţii suntem creştini, chiar dacă vorbim limbi deosebite, şi păcat 
de moarte este să ne udăm spada în sângele fraţilor noştri... 

— Aşa-i! strigară noii căpitani şi încă vreo câţiva, dar cei mai mulţi 
rămaseră tăcuţi. 

— Adică să nu mai trecem muntele? întrebă unul dintre cei din faţă. 

— Bineînţeles că nu! Aici va trebui să-i zdrobim, ca să nu mai apuce 
să jefuiască la fraţii noştri. Mai cu seamă că acolo vor da mai mult peste 
femei, copii şi bătrâni neputincioşi, căci bărbaţii lor sunt duşi la oaste. Cu ei 
vreţi să ne înfruntăm? încercă voievodul să le stârnească simţăminte de 
milă. 

— Ar fi paguba mai mică şi câştigul mai mare! răspunse un lefegiu 
sârb, aciuat de lungă vreme printre români. 

Izbucniră cu toţii în râs, dar nu şi domnitorul, care îşi dădu seama că 
de fapt avea în faţa lui mai mult tâlhari decât oşteni. Ispita jefuirii în Ardeal 
era prea mare, ca să nu fie ademeniţi de ea. Încercă atunci să le vorbească 
de la om la om, căci pe unii îi ştia şi pe nume. 

— Voi, vitejilor, Vanko, Nicola şi ceilalţi, care aţi simţit iataganul 
păgânilor în casa voastră, n-aveţi nimic de spus? 

— Măria-ta, răspunse căpitanul lefegiu Ianko. Noi suntem oşteni în 
leafă şi vom lupta după cum va fi porunca, dar chiar aşa... să ne dăm viaţa 
pe degeaba”! 


— Aşa-i! Aşa-i! se auziră încuviinţări din mai multe părţi. 

— Ruşine! tună deodată Turculeţ. Suntem în slujba domniei şi se 
cuvine să ne urmăm şi la bine şi la rău stăpânul care ne hrăneşte. Păgânii 
sunt vrăjmaşii noştri, şi nu cei de dincolo de munte, fraţii noştri de-o 
credinţă şi de-un neam. 

— Trăiască măria-sa Mihai Radu-vodă! răcni căpitanul Cozma, dar 
puţini fură cei care i se alăturară. 

Cătrănit peste măsură, voievodul făcu semn cu mâna că dorea să 
vorbească. 

— Mulţumesc din toată inima celor care mai aveţi în voi simţul milei 
creştine, dar sunteţi prea puţini, iar turcii sunt câtă frunză şi iarbă. 

— Chiar aşa, măria-ta! deschise gura şi căpitanul Nicola. Dacă ne 
alăturăm turcilor şi tătarilor, nu se poate să nu-i dăm peste cap pe ardeleni, 
şi ne alegem şi noi cu ceva dobândă, că numai din leafa asta amărâtă, cu 
greu o mai scoatem la capăt. 

Vodă se uită la căpitanii lui şi tare ar fi avut poftă să le spună vreo două 
de la obraz, dar, aşa după cum păţise şi cu boierii, ştiu să se stăpânească, ba 
la fel îşi schimbă faţa într-un zâmbet şi rosti cu voce răspicată: 

— Mă bucur, voinicii mei oşteni, că gândiţi astfel cea mai mare parte 
dintre voi. Cei câţiva răzleţi n-au gând de hainie, ci numai dragoste de ţara 
asta a lor, în care s-au născut, aşa că-i iert, din tot sufletul. Am vrut să vă 
încerc credinţa mai înainte de a porni la luptă, ca să văd dacă mă pot bizui 
pe voi, şi m-am lămurit deplin. Vă doresc izbândă! 

— Să trăieşti, măria-ta! răsunară urale de pretutindeni, dar nu şi din 
gura celor care crezuseră pentru o clipă că au venit iar vremurile de 
odinioară. 

Domnitorul îi chemă pe nume pe toţi cei care voiseră să lupte contra 
turcilor, iar ceilalţi plecară, gândind că aceştia îşi vor primi pedeapsa. N-au 
mai avut cum să-l audă pe domn zicându-le: 

— Chiar dacă v-au amăgit ultimele cuvinte ale mele, eu tot în voi mă 
încred. Va veni ea şi vremea noastră! Acuma însă, mă văd silit să plec la 
Kadrî-paşa. De nu mă-ntorc până la apusul soarelui, strângeţi-vă oştenii 
credincioşi şi luaţi-mi urma. Nu vă sfiiţi să tăiaţi came de turc, dacă o fi 
nevoie să mă scăpaţi. Aţi priceput? 

— Da! fu răspunsul scurt al căpitanilor, care se înseninară de astă-dată. 

Nu se mai îndoiau că domnitorul punea la cale ceva ce nu era spre 
binele păgânilor, şi asta îi bucura. 


Kadrî-paşa ridică sprânceana când se pomeni cu beyul însuşi şi fără 
niciun însoțitor, de parcă ar fi venit la un prieten. Din pricina asta nici n-a 
apucat să rânduiască slujitori care să se repeadă asupra hainului, dar, 
oricum, se chema că era în mâna lui şi zâmbi mulţumit. 

— Alah cel prea-putemic să-ţi lumineze calea, viaţa şi inima, mărite 
serasker! se închină acesta, după obiceiul drept-credincioşilor musulmani. 

— Asemenea şi ţie! răspunse paşa. Dar mai cu seamă să-ţi limpezească 
mintea! 

— Ce va să însemne această urare? se prefăcu uimit voievodul. Nu 
cumva eşti supărat pe mine? 

— Păi, n-aş avea temei? 

— Mărturisesc drept că nu! Doar numai dacă vreo năpârcă de la sânul 
meu nu ţi-a strecurat ceva venin pe la ureche. Cât despre faptul că nu m-am 
putut înfăţişa atunci când m-ai chemat, ce să zic?... lacă, am s-o spun pe 
faţă: nu puteam veni cu mâna goală! 

Paşa se uită la el întrebător. 

— Ce vrei să spui? 

— Că eram lipsit de toate, încât, să fi vrut să-ţi aduc un zlot tătăresc, n- 
aş fi ştiut de unde să fac rost. Pe când acuma... 

— Acuma, ce? tresări Kadrî-paşa, presimţind un plocon gras. 

— Priveşte! zise domnitorul trăgând foaia de cort de la intrare şi 
lăsând să se vadă cel de-al doilea cal cu care venise, împovărat cu doi 
desagi. Am izbutit să strâng şaptezeci de pungi, aur bun, unguresc, precum 
şi ceva blănuri. 

— Pentru mine?! 

— D-apăi pentru cine? Nu eşti luminăţia-ta proteguitorul meu pe 
aceste meleaguri? Din toată sărăcia, am făcut ce-am putut, măcar că s-au 
arătat duşmani, din afară şi dinăuntru, mai mulţi decât mă aşteptam. 

— Întotdeauna am zis că eşti plin de înţelepciune, beyule, şi nu m-am 
înşelat. Cât despre vrăjmaşi... 

— Să nu mai vorbim, luminăţia-ta! Cei mai încrâncenaţi sunt Rakoczy 
şi Costandin Şerban, care încă mai are slugile şi iscoadele lui prin jurul 
meu. Am fost nevoit să mă prefac şi să-i pun la încercare, atât pe boieri, cât 
şi pe căpitani, ca să-mi dau şi eu seama pe cine să mă bizui. Le-am cerut să 
trecem de partea duşmanului şi nu pot spune că n-am avut şi dintre aceia 
care m-ar fi urmat, dar nu chiar aşa de mulţi. 


— Deci, despre asta era vorba? 

— Ce anume? 

— Aflasem eu câte ceva, zâmbi paşa. Ai fi putut s-o păţeşti câtă vreme 
nu m-ai înștiințat din timp, ca să ştiu şi eu că era numai o prefăcătorie. 
Puteai să-ţi pierzi capul! 

— Câtă vreme eu mă ştiu cinstit şi port credinţă sultanului nostru, nu 
am teamă! se sumeţi Vodă. Leprelor care au clevetit, căci nu se poate să nu 
fi fost şi dintre aceia, am eu grijă să le scurtez limba. Au venit cu zâmbetul 
pe buze, le-au sticlit ochii auzind ce le ceream, dar cum sunt mai vicleni 
decât şacalii, s-au împotrivit, căci luminăţia-ta erai la doi paşi de ei. Dacă 
eram numai singur cu ei, m-ar fi vândut ardeleanului. 

— Să fi cutezat oare?! 

— Mai încape vorbă? Chiar am de gând să-i dau de ştire şi marelui 
vizir, dar am socotit nimerit să cer mai întâi sfatul luminăţiei-tale. 

— Koprulu-paşa ştie ceva? 

— Mi-a dat mână liberă să fac după cum mi-e voia! răspunse tăios 
voievodul, anume să-i arate paşei că nu-i era supus. 

— Da, da, se-nţelege! încuviinţă gazda, după care bătu din palme şi 
ceru dulceţuri şi cahfe, pentru cinstitul oaspete. 

Aşezându-se la taclale, putu afla numele boierilor pârâtori şi Vodă îi 
ponegri în aşa fel încât Kadrî-paşa îl povăţui să-i mai scurteze cu un cap. 
Vremea trecea pe nesimţite şi curând se întunecă, fiind nevoie de torţe, iar 
cei doi încă mai aveau de vorbit. Dar, pe când se aşteptau cel mai puţin, se 
treziră că se năruie cortul asupra lor şi simţiră cum fură legaţi împreună în 
pânza lui, după care cineva îi aruncă în spinarea unui cal, care o şi luă din 
loc la trap, scuturându-i din toate încheieturile. Ar fi încercat să strige, dar 
tâlharii se vede că erau tare pricepuţi, deoarece numai că nu le înăbuşiseră 
capetele. Li se păru o veşnicie până se opriră, şi atunci Vodă auzi 
binecunoscutul glas al lui Turculeţ;: 

— Măria-ta, fii cu băgare de seamă că vă dezlegăm, dar nu ştim care-i 
paşa şi nici dacă are armă asupra lui. 

Când pânza fu sfârtecată, amândoi prinşii traseră cu nesaţ aer în piept, 
fără a scoate o vorbă. Deasupra lor străluceau stelele, iar răcoarea nopţii le 
era binevenită. 

— Aţi căpiat, Cozmo? îl luă la rost Vodă pe cel dintâi care i se arătă în 
faţa ochilor. Ce v-aţi apucat să faceţi? 


— Cum a fost porunca, preamilostive, răspunse acesta scoţându-şi 
căciula din cap. N-ai lăsat vorbă măria-ta că la apusul... 

— Ei, bată-vă să vă bată! râse domnitorul cu poftă. Am uitat de voi 
păcătoşilor. Dar ştiu că v-aţi descurcat, n-am ce zice! Cum aţi izbutit? 

— Păi i-am sucit gâtul strajei, zise Turculeţ, care era o namilă de om şi 
era de bănuit că el o făcuse. 

— Acuma, dezlegaţi-l pe turc şi să văd ce-am să născocesc pentru el, 
ca să-i spun de ce ne-aţi legat. 

Într-adevăr, acesta aştepta să afle ce s-a întâmplat, şi Mihai Radu-vodă 
îi ticlui: 

— Eu, când am venit la înălţimea-ta, am fost însoţit de nişte slugi 
credincioase, care au rămas mai la margine, dar vegheau cu ochii în patru. 
Deodată au văzut un pâlc de boieri, care s-au furişat ca neguţători turci, iar 
când au ajuns la cort au ucis străjerii şi au tăiat corzile. Atunci s-au năpustiţi 
oamenii mei, punându-i pe fugă pe ceilalţi, iar ca să nu cadă bănuiala asupra 
lor, ne-au apucat pe amândoi şi ne-au adus aici. Acum se roagă de iertare, 
dar, dacă n-ar fi făcut aşa, ne-ar fi dus nemernicii tocmai la Rakoczy. 

— Hm! făcu paşa cam neîncrezător. 

Fu însă înconjurat cu atâta cinste încât nu mai avu ce zice, iar când l-au 
încălecat pe frumosul armăsar de Anatolia, pe care i-l dăruia beyul acesta 
trăsnit, supărarea îi pieri ca prin farmec. A fost adus de însuşi voievodul şi 
oamenii lui până în tabără, unde era mare vânzoleală, căci turcii dăduseră 
peste străjerii ucişi, iar seraskerul dispăruse. Dar domnul n-a mai stat să 
vadă cum au fost pedepsiţi cei vinovaţi. Luându-şi oamenii, s-a întors, şi 
dacă ar fi ştiut poate că s-ar fi oprit de-a dreptul în cortul vel-vistiernicului 
Pârvu. 

Se aflau adunaţi acolo, la ceas de noapte, printre alţii, şi veşnic 
nemulţumitul Dicu Buicescu, precum şi postelnicul Istrate. 

— Trebuie să hotărâm, boieri dumneavoastră, spunea gazda, pe cine să 
punem domn, căci aşa cere datina din bătrâni. 

— De fapt, încă mai avem domn, mormăi careva în barbă. 

— Acela nu-i ales de boierimea ţării, ci pus de Poartă, în pofida 
legiuirii şi a înțelegerilor celor vechi cu sultanii, răspunse Pârvu. Eu ştiu, că 
doar am prieteni sus-puşi la Stambul... 

— De altfel cred că nici nu-l mai avem, băgă de seamă şi Dicu 
Buicescu. S-a dus la Kadrî-paşa de o bună bucată de vreme şi pare-mi-se că 
încă nu s-a întors. 


— Oare să-l fi?... întrebă Vărzaru. 

— Mai ştii? Poate că l-a şi trimis cetluit la drăguţa lui de valide, rânji 
Istrate. 

— Da de unde! Ce, era prost Kadrî? se împotrivi Dicu. Dacă i-a venit 
de hac, socot că l-a şi îngropat până acuma. 

— Cam aşa se vede, încuviinţă şi Pârvu. Vorba este... pe cine să 
punem domn în loc? 

— Pe Preda Brâncoveanul! sări clucerul. Pe cine altul? Nici că ar fi 
careva mai potrivit, căci are şi dragoste de ţară şi mare cinstire pentru 
boierii ei. 

— Apoi, mai e şi os domnesc! adăugă Vărzaru. 

— Chiar şi dumnealui stolnicul Costandin Cantacuzinul tot la el se 
gândise, spuse şi Istrate. 

— Atunci, ce mai aşteptăm? întrebă careva. 

— Nu cumva să se împotrivească Poarta, se îngrijoră altul. 

— Lăsaţi pe mine, boieri dumneavoastră! îşi umflă pieptul gazda. Nu 
vă spusei că am eu oamenii mei acolo? La nevoie... 

Se opri însă, fiindcă intră un slujitor, care-i şopti ceva la ureche. 

— Ceee?! făcu el albindu-se la faţă. 

— Ce s-a întâmplat? întrebară şi ceilalţi. 

— S-a întors Vodă de la turc, bâigui Pârvu. 

— Vai de noi! se căina un boier slăbuţ, care tot timpul tăcuse, 
mângâindu-şi bărbuţa lui rară, ca de tap. 

— Mă pofteşte numai pe mine, urmă Pârvu. Cică să dau socoteală 
pentru nişte cheltuieli făcute cu patriarhul. Acuma, la miezul nopţii... 

— Ce i-o fi venit? se nedumeri Istrate. 

— Mergi, Pârvule şi noi om veghea! îl îndemnă Dicu. 

Dar se ridicaseră cu toţii şi n-aşteptau decât un semn ca să se împrăştie 
care încotro va şti, aşa că îndemnul clucerului veni la timp. Curând nu mai 
rămase în cort decât vel-vistiernicul, gârbovit şi îngrozit de sperietura trasă. 
Cum nu avea încotro, căci fustaşii domneşti îl aşteptau numai pe el, porni, 
între ei, cu paşi şovăitori. Aproape că se prăbuşi la picioarele domnitorului, 
bănuind că nu despre banii cheltuiţi avea să fie vorba. 

— Mă vânduşi, slugă netrebnică! rânji Vodă, răsucindu-şi topazul în 
mână. 

— Eu sunt cu credinţă măriei-tale şi de aceea n-am vrut să te bag la 
necaz, doamne, se tângui vinovatul. 


— Pentru aceea aţi vrut să mă schimbaţi cu Brâncoveanu? Eu nu sunt 
os domnesc? Mişeilor! Socoţi că nu am ştire de toate uneltirile voastre? 

— Iertare! se milogi Pârvu, văzând că faţa voievodului se 
încrâncenase. 

— Să nu te ierte nici Dumnezeu, ticălosule! spumegă acesta şi izbi cu 
buzduganul în ţeasta celui aplecat. 

Zvârcolirile fură scurte, atât de puternică fusese izbitura. Cumplită îi 
fusese mânia şi multă moarte ar fi înfăptuit cu mâna lui, dacă ar fi ştiut că 
toţi uneltitorii se aflau laolaltă. Îi părea nespus de rău că nu poruncise să fie 
aduşi toţi cei ce se aflau în cort. 

Chemă slujitorii să ridice leşul şi să curețe locul, dar se pomeni cu 
vtori-logofătul Nică Grădişteanu, prăbuşindu-se la picioarele lui şi 
sărutându-i încălţările. 

— Iertare, preamilostive stăpân! se tângui acesta. Nu mă ucide, că îţi 
voi fi slugă credincioasă până la ultima mea suflare. 

— Ce-ţi veni, boierule? se trase Vodă, uitându-se cam în silă la barba 
lui căprească. Nu cumva ai fost şi domnia-ta printre tovarăşii lui Pârvu? 

— Fost! îşi înghiţi vorbele cel îngenuncheat. Am fost, afurisitul de 
mine! se blestemă el. Diavolul mi-a luat minţile, dar eu mă jur pe sfânta 
cruce că n-am vrut să trec de partea lor. 

— A cui, boierule? îl iscodi domnitorul. 

— A lui Vărzaru, Istrate, văru-meu Grigore... 

— Dar Dicu? El nu era? 

— Cum de nu, măria-ta! Pot spune chiar că el îi capul răutăţilor... 

Mihai Radu-vodă se plimbă cu paşi mărunți împrejurul boierului, care- 
şi vindea tovarăşii numai ca să-şi scape căpăţâna lui slută, dar îi venea la 
socoteală căci acesta îi dezvălui pe toţi, chiar dacă nu se aflaseră în seara 
aceea la vistiernicul Pârvu. 

— Pentru spusele tale, Grădiştene, te voi răsplăti cândva, dar acuma 
lipseşte din faţa domniei mele, ca nu cumva să greşesc şi să te bag laolaltă 
cu ceilalţi. Ai să stai la moşie, până ţi-oi porunci să mi te înfăţişezi. 

— Să trăieşti, măria-ta! sărută acesta poala veşmântului domnesc, 
târându-se după voievod. 

De fapt nici că ar fi vrut altceva, căci bine nu i-ar fi venit să dea faţă cu 
cei de care abia se despărţise, aşa că se zori să plece. 

Toata noaptea n-a închis un ochi măria-sa, căci poruncise să fie 
deşteptat ori de câte ori era prins vreunul dintre fugari. [inuse cu tot 


dinadinsul ca până la revărsatul zorilor să isprăvească cu toţi răzvrătiţii, 
pentru a nu mai apuca vreunul să-şi găsească scăparea la Kadirî-paşa, ori în 
altă parte. Dar abia când soarele era de o suliță pe cer, fură aduşi laolaltă, 
legaţi cot-la cot, boierii Buicescu şi Şerban, cel care fusese făcut logofăt 
numai cu o lună mai înainte. 

Dumnealui vel-armaşul Vintilă îi însoțea de astă-dată, căci pe ceilalţi îi 
aduseseră armăşeii şi tot ei îi târâseră înapoi, pe mâna gâdelui. 

— Nu suntem cu nimic vinovaţi, slăvite stăpân! cuteză să vorbească 
clucerul, cu toate că fusese silit să îngenuncheze alături de tovarăşul său. 

Vodă îi privi, iar între toţi simţi împotrivirea ochilor lui Şerban, şi nu 
se poate spune că nu-i fu pe plac. Toți aveau zugrăvită spaima pe faţă, doar 
el se ţinea dârz, nefiindu-i teamă de ce avea să urmeze. Prea era scârbit de 
această boierime slugarnică, în stare să pupe şi mâna călăului! 

— Poate că numai Şerban m-a vândut, vel-clucere. Nu? Ce zici? 
întrebă el în batjocură. 

— Aşa o fi, măria-ta! dădu din umeri Dicu. 

Atâta mârşăvie n-a mai putut îndura şi cizma domnească îl izbi în plin 
obraz, prăvălindu-l la pământ. În cădere îl trase pe Şerban şi voievodul 
porunci: 

— Desfaceţi-i unul de celălalt, căci nu sunt de aceeaşi teapă. Barem să 
ştii să mori, Buicescule, nu să te târăşti ca un vierme şi să-ţi loveşti fârtaţii 
pe la spate. Spurcăciune! 

— Vreau să trăiesc, bunule stăpân! izbucni deodată în lacrimi fălosul 
boier. Spun tot ce doreşti! 

— Nu mai am trebuinţă. S-au găsit alţii, mai fricoşi ca tine. 

— Pârvu s-a înţeles cu bătrânul Cantacuzino şi cu Pană Iordache să-l 
facă domn pe Preda Brâncoveanu... 

— Că tu nu, săracul de tine! 

— Eu n-am ştiut până aseară şi nici n-am vrut. lacă, să spună şi 
logofătul... 

Acesta însă îl scuipă în plin obraz. 

— Rău făcuşi, Şerbane, îl dojeni voievodul făcându-i din deget ca la 
copii. Mă sileşti acuma să-l slobod, barem să se şteargă, măcar că-i va 
rămâne ruşinea asta pe viaţă. Armaş! 

— Poruncă, măria-ta! 

— Poftesc să le daţi drumul la amândoi. Te iert, logofete, fiindcă m-ai 
înfruntat cinstit, şi nu cu ură. Rău îmi pare că te-am pierdut, Şerbane, căci ai 


să pleci în surghiun, dar să iei cu tine şi pe nepreţuitul tău tovarăş. Lipsiţi 
din faţa ochilor mei! 

Fură scoşi pe dată din cort şi dezlegaţi afară de către armăşei, în vreme 
ce boierul Vintilă rămase mai departe lângă domn. 

— Trimite chiar acuma pe căpitanul Filip la Târgovişte, şi să-l ucidă pe 
Brâncoveanu, oriunde ar da de el. Curge sânge de neamt în vinele lui şi n- 
are să pregete să-mi împlinească porunca, ori să se lase cumpărat. 

— Este cinstit şi ascultător, măria-ta, încuviinţă vel-armaşul. 

— Mai vreau încă unul asemenea lui. 

— Odor. 

— N-am auzit de el. Tot căpitan? 

— Da! Lefegiu de neam străin, eu n-aş putea spune de unde vine şi ce 
hram poartă, însă dacă-i vorba să ucidă pe careva, o face cu multă plăcere şi 
fără nicio plată. 

— Nu prea îmi plac spusele domniei-tale, dar, dacă altul nu s-o găsi, 
trimite-l la Filipeşti şi pe toţi Cantacuzineştii de parte bărbătească să-i 
spintece până la unul, chiar de-ar fi în leagăn, ori gârbovit de ani. De muieri 
să nu se lege în niciun chip. Va fi în stare? 

— Mai încape vorbă? Sânge să curgă şi-i fericit... 

— Atunci ar fi bun de călău, şi nu de căpitan în oastea domniei mele. 
După ce împlineşte ce i-am cerut, răsplăteşte-l şi scapă de el! 

leşind să ia o gură din aerul proaspăt al dimineţii, văzu un alt pâlc de 
boieri legaţi, dar nu-şi mai pierdu vremea să-i cerceteze pe fiecare în parte, 
ci porunci vel-armaşului să-i descăpăţâneze pe toţi, fără osebire. Vaietele 
celor osândiţi se auziră o vreme, însă voievodul nici că-i mai păsa. Trecuse 
vremea când se arăta milostiv cu toţi ticăloşii ce i se împotriveau, căci 
acuma avea de înfruntat puterea turcească, dacă i se împlinea gândul să 
întoarcă armele. 

Îl îmbia şi somnul, nu-i vorbă, dar nu se îndupleca fiindcă nu pusese 
mâna pe postelnicul Istrate, care fugise în codru şi, cu toată hăituiala, încă 
nu fusese prins. Abia către ceasurile amiezii îi fu înfăţişat acesta, zdrenţuit 
şi plin de sânge. Frânt de osteneală, Vodă făcu semn din mână să i se taie 
capul, apoi se duse la culcare şi nu se mai deşteptă decât a doua zi, în zori. 

Nimeni nu cuteză să se atingă de mormanul de leşuri, care au rămas să 
zacă în preajma cortului, alături de stiva căpăţânilor boiereşti, care semăna 
mai curând cu un purcoi de varză. Aşa crezu şi căpitanul Cozma, care se 
înfăţişă la poruncă. 


— Vezi, Cozmo, ce seceriş grozav am avut? Numai neghină, aleasă din 
grâu curat... Apoi, încă vreo două-trei, şi rămâne ţara fără boieri. 

— Va fi rău, doamne, îşi dădu părerea căpitanul. 

— Vă fac pe voi, bre, până vă veţi haini la rându-vă! râse domnul. 


RĂFUIALA 


PE CÂND SE AŞTEPTA CEL MAI PUŢIN LA OASPEŢI, Mihai 
Radu-vodă se pomeni că dădură buzna peste el, în iatac, vreo patru 
necunoscuţi. Tresări şi dădu să apuce spada, dar îşi dădu seama că nu avea 
nicio armă la îndemână. 

— Ce poftiţi? se răsti el încruntat. Cum de aţi pătruns aici, 
neobrăzaţilor? Cine sunteţi? Strajăă! 

— Nu te mai osteni, slăvite bazileu! rânji unul dintre nepoftiţi, 
vorbindu-i greceşte. Cam prea repede ai uitat de bunul Petridis, cel care ţi-a 
dat bani ca să te înscăunezi. 

Unul dintre ei se înclină batjocoritor şi atunci Vodă îşi dădu seama că 
era întocmai. Apoi îşi aminti şi de cel din faţa lui, că nu era altul decât 
marele dragoman Nikusios, ceilalţi însă îi erau necunoscuţi. 

— Dumnealor boierii Sofialeu şi Bălăşache, pe care n-ai catadicsit să-i 
bagi în seamă, au venit să te roage de slujbă. Mai avem oameni de 
nădejde... 

— Tot greci? 

— Vezi-bine! Cu ei vom face viitoarea împărăție. 

— Şi dacă nu vreau? 

— Nu-i bine, căci am mai adus cu noi pe Aristide, căruia i se mai zice 
„Ţiparul”, căci înţeapă al dracului de iute şi de rău, măria-ta. Este la uşă, 
împreună cu Păun. Socot însă că ne vom înţelege şi nu-l poftim în odaie. 

Se aşezaseră în faţa domnitorului cu mare obrăznicie, iar acesta se 
chinuia să scornească ceva ca să scape de ei, că pe urmă i-ar fi învăţat el 
cum să se poarte. Se sili să pară liniştit. 

— Tot n-am priceput ce vreţi, zise el. 

— Mai întâi s-o rupi cu Rakoczy şi să te pregăteşti de marea răfuială 
cu păgânii, după cum ţi-a fost jurământul. 

— Când a fost asta? N-am jurat nicicând. Este o minciună sfruntată! se 
împotrivi Vodă. 

— Ai uitat că noi te-am făcut domn? se băgă Petridis. 

— Neruşinatule! Cutezi să spui aşa ceva? Ce-ar zice sadrazamul să vă 
audă? 

— N-ar avea cum! rânji iar Nikusios. Nici de la cine, fiindcă cel care 
ne părăseşte o face pe vecie. Să vină Aristide, măcar să-l vezi, bazileule? 


Voievodul îşi dădu seama că era prins de ei şi că singura lui scăpare ar 
fi fost numai prefăcătoria. Trebuia să-i amăgească şi să lase să se creadă că 
fusese înfricoşat. 

— Ce trebuie să fac? 

— Aşa mai vii de acasă, mormăi boierul Sofialeu. lacă: să-l 
împământeneşti pe kir Petridis, apoi îl faci vel-vistiernic. 

— Nu de alta, dar să-şi mai scoată din datorie! adăugă Nikusios, cu 
acelaşi zâmbet. 

— Apoi semnezi acest înscris, în care spui că eşti în slujba 
„Areopagului”, îi arătă Bălăşache un pergament de vițel. 

— La ce ar folosi? se miră voievodul. 

— Ca să te avem la mână! răspunse pe şleau acelaşi Nikusios. 

Mihai Radu-vodă se înduplecă să-şi pună iscălitura, căci nu avea de 
ales, şi astfel părură mulţumiţi, vorbindu-i mai frumos. 

— Acum ai să te laşi legat la gură, iar când te vor găsi oamenii tăi, le 
vei spune că nişte tâlhari oarecare te-au atacat, zise Nikusios şi pe dată 
săriră cu toţii, legându-l fedeleş. 

— Dacă aminteşti ceva de noi, ne vom întoarce! ameninţă şi Petridis. 
Stai binişor până ne vom îndepărta, şi nu cunoşti pe nimeni! 

Aşa fu găsit de Dragomir, care se cruci văzându-l. 

— Vai de mine, măria-ta, cine a făcut asta? se îngrozi el. 

— Am adus prea mulţi greci în ţară, răspunse domnul, frecându-şi 
braţele înţepenite. 

— Erau şi mai de demult, doamne. 

— Eu însă le-am dat frâu liber, şi îşi fac de cap. Va trebui să mă scap 
de ei. Mai întâi de Pavos. 

— De cine?! 

— Aşa-i, că tu nu ştii că Păun îi grec. Socot că-i fugit acum, dar 
poftesc să-l cerceteze căpitanul Odor. Pe la casele lui Sofialeu ori Bălăşache 
va da peste încă vreo câţiva. Să nu facă osebire între ei, ci să-i stârpească pe 
toţi. Mă înăbuş, Dragomire! Tătarii au golit ţara, iar grecii se silesc s-o 
umple... 

Slujitorul nu răspunse, căci nu cuteza să-i spună că ar fi trebuit să-şi 
dea seama de aceasta mai curând. Toţi românii erau porniţi împotriva 
„caţaonilor”, care veneau să se căpătuiască în ţara lor, făcând pe stăpânii. 

— Mai sunt ei şi alţii, urmă Vodă, ca să nu mai pomenesc de liftele 
păgâne care ne sug toată vlaga. Mai întâi însă voi nimici cozile de topor, 


după care mă voi năpusti asupra balaurilor. Nădăjduiesc să mă pot bizui pe 
tine! 

— Sunt în slujba domniei, măria-ta, şi nu te părăsesc nicicând. 

— De ce n-am găsit barem o sută ca tine, flăcăule? oftă voievodul, 
bătându-l pe umăr. Românii mei nu vor să mă înţeleagă. 

— Numai unii boieri, măria-ta. 

— Se poate. Va trebui să curăţ iarăşi grâul de neghină... 


lată însă că toate planurile domnitorului suferiră o amânare, când, la 
vreo două zile după Bobotează, se pomeni la curte cu Lazăr Borlovan, ca 
sol trimis de Rakoczy. Bucuros de asemenea întâlnire, Vodă porunci ospăț 
în cinstea lui, după care statură îndelung de vorbă. 

Iarna era în toi şi viforniţele se înteţeau pe întreg cuprinsul ţării, încât 
nu prea le ardea să meargă la vreo vânătoare, însă nici n-ar mai fi fost 
nevoiţi să se prefacă, aşa ca altădată, căci voievodul avea acuma destule 
încăperi de taină la palat. Toți slujitorii fuseseră înlocuiţi numai cu români, 
iar de Păun nu se mai ştia nimic, de parcă intrase în pământ. 

Bănăţeanul venise cu ştiri tocmai din Caşovia, unde fugise şi el, odată 
cu prinţul, din pricina navalei tătăreşti de peste vară. Scrumul se alesese de 
avutul său, dar tot era mulţumit că scăpaseră cu viaţă, el şi ai lui. Acum 
venea cu solia să lege prietenie trainică în numele prinţului său, care nu mai 
putea să se bizuie pe nimeni altcineva. 

— Alteţa-sa, zise Lazăr, a chibzuit o unire asemănătoare cu cea din 
vremea lui Mihai-vodă, numai că-i zice „confederaţie”. 

— Hm! N-a cutezat să-i spună pe numele ei: Dacia! 

— Mai apoi, măria-ta! zâmbi Borlovan. 

— Aşa să fie! Dacă zici domnia-ta, te cred. 

— Deocamdată a hotărât înscăunarea lui Constandin-vodă la laşi, ca să 
nu mai fi îngrijorat dinspre partea asta. 

— Dar Gheorghe Ştefan?! 

— Va fi generalisim. Adică marele voievod al oştirilor din toate trei 
ţările. 

— Cam şubredă alcătuire, dar, mă rog, iar ai să-mi răspunzi că 
„deocamdată”, nu-i aşa? 

Râseră amândoi. 

— Fie cum o fi, numai să începem lupta! încuviinţă Vodă. Dar, ia 
spune-mi, pe la Kemeny ai trecut? 


— Nu-i aici?! 

— S-a dus la el acasă, în Ardeal. Părea cam mânios că nu l-aţi ajutat, 
dar are să-i treacă. 

Borlovan se înroşi, fiindcă şi el se lăsase pe tânjală cu strângerea 
banilor, dar asta numai fiindcă a fost peste puterile lui, dar Rakoczy... 

— A scăpat la vreme, spuse Lazăr. Kalgay-soltan a pierit de curând în 
încăierarea cu nogaii şi, dacă generalul s-ar mai fi aflat încă în robie, nu se 
ştie dacă l-ar mai fi slobozit marele han. 

— Sărmanul Kalgay! oftă voievodul cu gândul la bătrânul Haralambos 
care l-a apărat pe tătar cu trupul lui, lăsându-se străpuns odată cu el. Era 
grec, dar totodată fratele lui Thamar... 

— Cine?! Kalgay?! 

Atunci îşi dădu seama Vodă că gândise cu voce tare. 

— A, nu! Îmi amintisem de robul lui, care nu l-a părăsit până la 
moarte. Asta înseamnă că mai sunt şi greci cinstiţi. 

Borlovan nu prea înţelegea ce-i tot îndrugă voievodul, însă ştia că prin 
moartea lui Kalgay se lasă frâu liber tătarilor să izbească iar în ţările 
române. Apoi nu încăpea nicio îndoială că, în marea înfruntare pe care o 
pregăteau, ei vor fi împotriva „confederaţiei”. 

— Să ştii că nu-mi place de Barcsay, zise Vodă pe neaşteptate. O fi el 
din neamul nostru, dar e primejdios. 

— Fără grijă, doamne, zâmbi bănăţeanul. S-a jurat că nu va ieşi din 
porunca alteţei-sale. 

— Atunci, Rakoczy l-o fi îndemnat să mă pârască la Poartă? zâmbi 
batjocoritor domnitorul. 

— N-am ştiut! 

— Norocul meu a fost că tocmai acel jurământ de la Târgu Mureş a 
ajuns la mine. A fost atât de prost, încât l-a iscălit în faţa întregii diete. 

— Credeam că a fost dat uitării... 

— Aşa s-ar fi întâmplat, dacă Barcsay nu şi-ar fi arătat colții. A vrut să 
mă muşte, iar eu l-am arătat sadrazamului. 

— Atunci, e pierdut. 

— Încă nu! Koprulu mai are unele răfuieli prin părţile răsăritene. Dar, 
când s-o întoarce, negreşit vine să isprăvească şi cu acest prinţ, care nu ştie 
ce vrea. 

Lazăr se posomori, căci cele auzite nu erau deloc îmbucurătoare. 
Creştinii se certau între ei şi se pârau turcului. Îşi aduse aminte de 


îndepărtata lui copilărie, când îl auzea pe răposatul său părinte, Marcu- 
pârcălabul, spunând că întregul neam al românilor ar fi trebuit să fie unit, 
dacă voiau o singură ţară. lată însă că Barcsay trăgea într-o parte, Ştefan- 
vodă în alta, nefiind mulţumit cu noul rang, socotit mai prejos. Cât despre 
Constandin-vodă, nici că-i mai păsa unde era tronul, numai să domnească. 
Până şi acest Mihnea, care-şi luase numele bravului Mihai, se dovedea 
frământat mai mult de mândria lui, decât de unirea cea mare. 

Îmbătrânise Lăzărel, oşteanul ce cutreierase Europa luptând pentru 
alţii. Căutase să se bage în slujba domniei ţării ardelene şi se împământenise 
acolo, dar iată că năvala tătarilor i-a spulberat întreaga agoniseală, şi din 
nou era pribeag. Îl bătea gândul să se întoarcă în Banatul lui, unde să-şi 
îngroape ciolanele, căci acolo părea mai la adăpost de furtunile ce se 
abăteau asupra ţării. Era cam dezamăgit, ce-i drept, dar cu dragă inimă s-ar 
fi avântat iar în vâltoarea bătăliilor, dacă s-ar fi găsit careva să lumineze 
calea. Domnul de la Târgovişte avea dreptate să nu se încreadă în şubreda 
plăsmuire a „confederaţiei”, totuşi i-a făgăduit să se întâlnească cu alteţa-sa, 
la Rucăr. Mai întâi să se cunoască şi să întărească prietenia dintre ei, ca mai 
apoi să-l izbească pe turc. 


Dar uneltirile se iveau pretutindeni, ca ciupercile după ploaie. Aşa s-a 
întâmplat până şi cu vel-vornicul Ţării de Sus a Munteniei, Danciu 
Pârâianu, pe care măria-sa îl socotea printre cei mai credincioşi. 
Descoperirea lui s-a făcut numai printr-o întâmplare, datorată grădinarului 
Tănase. Acesta nu vrusese cu niciun chip să se lepede de meseria lui, dar cu 
dragă inimă îi spunea lui Vodă tot ce se mai auzea prin târg. Aşa a aflat că la 
boierul Pârâianu trăsese în gazdă un neguţător, grec după veşminte, numai 
că vorba lui dulceagă, moldovenească, nu i se potrivea cu înfăţişarea. Cum 
voievodul se mai înşelase în privinţa prietenilor lui din ţară, trimise pe 
Dragomir să-l aducă pe boier, cu oaspete cu tot, la palat. ÎI povăţuise să 
ajungă cu ei după ce se va mai întuneca, spre a nu stârni vâlvă, dar a uitat a- 
i spune şi cum să-i fie „aduşi”, astfel că zelosul slujitor i-a legat-cobză şi, 
cum era obiceiul, i-a băgat în odaia de cazne, unde Buzea-călăul îi luă în 
primire. 

Toate acestea au făcut ca vel-vornicul să se socoată prins asupra 
faptului şi, nemainădăjduind la nicio iertare, se hotărî să-l înfrunte pe Vodă, 
de cum l-o vedea. Dar mai înainte l-a suduit chiar în faţa lui Dragomir, care 
l-a spus stăpânului, când acesta îl mustrase pentru felul cum i-a „poftit” 


oaspeţii. Atunci s-a dus la prinşi chiar domnul, de parcă tot nu-i venea a 
crede, încât zise destul de domol: 

— Mă vinzi şi tu, Danciule? 

Spre marea lui uimire, acesta săltă capul şi-i răspunse: 

— Dacă a-ţi scăpa glia de liftele păgâne şi a nu te supune 
samavolniciilor aşa se cheamă, socoate-mă, doamne, şi pe mine un 
vânzător. Dar nu de ţară! 

Lui Vodă nu-i venea a crede, dar atunci îşi aminti că-i ucisese un nepot 
de soră ce uneltise cu Pârvu Vlădescu, bănuind că de aici pornea întreaga 
ură. 

— Nu pricep ce-i în capul tău, Danciule, şi văd că ar trebui să-l despic 
în două ca să-mi dau seama ce gânduri cloceşti. Te iert însă, dacă vei 
mărturisi deschis ce-aţi uneltit şi cine ţi-e oaspetele, căci negustor nu-i, şi 
nici pe departe grec. 

— Nu am nimic de spus! scrâşni Pârâianu. 

Altădată i-ar fi fost pe plac cerbicia boierului, dar acum nu mai era el 
domnul acela îndurător faţă de cutezători, căci prea se înmulţiseră uneltirile 
care-i primejduiau viaţa. Trebuia tăiat în came vie şi părea prea ostenit ca să 
se mai înfurie. 

— Buzeo, ai priceput că vreau să-l ascult? Fă-l să vorbească! 

Ţiganul rânji şi fără să mai aştepte alt îndemn îl croi cu o rangă de fier, 
rupându-i fluierul piciorului. Chinuitul scoase un răcnet de durere şi se 
prăvăli la podea. 

— Mai ai unul, Danciule! îi aminti liniştit Vodă. Cunoşti zicala: „Unde 
nu-i cap, vai de picioare”? 

Blesteme şi suduieli în loc de răspuns, iar asta îl scoase din sărite pe 
domn. Se învineţi la faţă şi porunci gealatului să i-l rupă şi pe celălalt. Al 
doilea strigăt însă n-a mai fost la fel de îndurerat, fiindcă boierul şi-a 
pierdut simţirea. Buzea îl stropi cu apă, dar nu izbuti să-i deschidă ochii. 
Atunci voievodul îi făcu semn ţiganului să-l scoată pe nefericit în încăperea 
de alături şi să se apuce de însoţitorul vel-vornicului. 

Străinul rămase cu ochii holbaţi, dându-şi seama că nu era de glumă. 

— Dă-i boaşele afară! arătă voievodul spre el, îndată ce se întoarse 
gealatul. 

— Nu! răcni străinul, albind de frică. Spun tot... 

— Atunci, dă-i drumul! Dacă încerci să mă amăgeşti, meşterul meu are 
să-ţi scoată ficaţii de viu şi te va sili să-i mănânci. 


Poate că osânditul nu s-a îndoit, dar Buzea rămase cam descumpănit, 
căci nu ştia cum ar fi putut împlini asemenea poruncă. 

— Sunt Mihalcea Hâncu, serdar în slujba măriei-sale Vasile-vodă. 

— A cui?! N-am auzit eu bine? Încă nu s-a potolit? Ce mai vrea? 
Vorbeşte! 

— M-a trimis la dumnealui, vel-vornicul... 

— Şi la mai cine? 

— Numai la el, unde trebuia să vină şi Kenaan-paşa. 

— Ce tot îndrugi? Ce să caute turcul acolo? 

— ÎL aşteptăm din zi în zi, căci aşa ne-a spus şi Hamid-aga. 

— Adică cel pe care-l plătesc să mă păzească? 

— Da, măria-ta! Au plănuit să te omoare la ospăţul făgăduit beşliilor şi 
Danciu avea să fie caimacam, până la înscăunarea lui Ştefan-vodă. 

— Care? Cel ce a fugit la cazaci? 

— Ba, feciorul măriei-sale Vasile-vodă. 

— Bicisnicul de Ştefăniţă? Ha, ha, ha! Mă faci să rid, serdare. El să mă 
înlocuiască pe mine?... Nu cumva minţi. 

— N-aş cuteza, doamne. Mă jur că spun adevărul curat! 

— Mda! mormăi Vodă. Abia acuma încep să văd uneltirea, măcar că 
nu pricep de ce-şi bagă coada şi Kenaan-paşa? 

— Vasile-vodă i-a făgăduit sprijin la sărai, ca să apuce stăpânirea 
Ardealului. 

— Deci tot nu i-am scos-o din cap? Bine! Dezleagă-l, Buzeo! 

Chibzui o bucată de vreme, în timpul cât prinsul fu slobozit, apoi zise: 

— Hâncule, poftesc să fii oaspetele domniei mele. Eşti moldovean şi 
nu slugă turcească, aşa că am putea vorbi mai pe îndelete. Pe urmă vei 
hotărî singur ce-ai să faci, căci te văd om cu scaun la cap. 

Ştia voievodul cât de mult îndrăgeau unii laudele şi vorba bună, fie ea 
şi mincinoasă, şi nu se înşelase, căci serdarul i-a destăinuit cu mult mai 
multe decât ar fi putut scoate Buzea de la el. 

— Dar bine, boierule, îl mustră Vodă la urmă. Domnia-ta eşti român, 
ca şi noi, cum de te-ai lăsat prostit? Dacă nu mă înşel, bătrânul postelnic 
Hâncu ţi-era ceva neam. 

— Bunicul meu. 

— Şi nu cumva a fost în slujba răposatului meu părinte Radu Mihnea- 
vodă? 

— Ba da! 


— Deci, cum s-ar zice, neamul vostru sunteţi în slujba domniei, din 
tată-n fiu. Asta înseamnă slujba ţării, şi nu a unui domn mazil, care urzeşte 
pieirea ei. Au n-ai auzit până acuma că voiesc a uni tot neamul nostru şi să 
ne împotrivim turcului? 

Moldoveanul rămase uimit fiindcă la Istanbul, printre cei pribegi ca şi 
el, se spunea despre domnul muntean cum că n-ar fi decât o unealtă 
turcească. Ba se speriaseră că, dacă va turci ţara, şi Moldova avea să 
urmeze curând. 

— Ce să zic, doamne? dădu din umeri a neştiinţă serdarul. 

— Ai să vezi că am dreptate şi dator eşti să pui umărul cu noi, toţi 
laolaltă. 

— Ce să fac? 

— Mai întâi, să nu afle Kenaan-paşa de cele petrecute aici şi nici de 
înţelegerea dintre noi. Dacă eşti întrebat de Pârâianu, să spui că a fost silit 
să plece degrabă în Ardeal şi că ai rămas singur să-l întâmpini. Pentru 
aceasta va trebui să te înapoiezi de unde ai fost adus aici. Nici lui fiică-sa să 
nu-i spui ce s-a petrecut cu prostul de vornic. Pe altcineva nu mai are, că era 
văduv. Deocamdată te vor însoţi oştenii domniei mele şi ai să-i laşi să facă 
tot ce le voi porunci eu, după aceea slobod eşti să pleci unde îţi va fi voia. 
Nimeni n-are să-ţi facă nicio sminteală. 'Te-nvoieşti? 

— Da! răspunse Hâncu, fără preget. 

Voievodul îi întinse mâna spre sărutare, în semn de mare cinste, iar 
după plecarea moldoveanului simţi un val de căldură că-i învăluia inima. 
Văzuse că încă se mai putea bizui pe oamenii ţării. Înălţându-şi ochii spre 
cer, îşi murmură deviza: „Și deus nobicum, quis contra nos?” 


DEZAMĂGIRI 


LAZĂR BORLOVAN SE ÎNTÂLNI LA SĂTMAR cu fostul domnitor 
moldovean Gheorghe Ştefan şi se tinu de el să-l facă a pricepe gândurile de 
viitor ale stăpânului său, Rakoczy, dar în zadar. 

— Nu, prietene! Toată scorneala asta îi cam cu ochi şi sprâncene. Auzi 
colo: generalisim?... Cine naiba să asculte de poruncile unui om de paie? 

— Dacă alteţa-sa va hotărî... 

— Dar ce? Nu cumva s-a şi văzut crai?! Ascultă-mă pe mine, că nu-i a 
bună. Vrea să ne înhame pe toţi la coroana ungurească, după ce a văzut că 
nu i-a mers în Lehia. Pricep eu unde bate prinţul. Să fie mai presus decât cei 
trei voievozi, iar eu un fel de momâie. Ei bine, nu! Nu şi-a găsit el prostul! 
Mă duc oriunde în lume, chiar şi la cazaci, dar când m-oi întoarce am să fiu 
domnul Moldovei, nu... generalisim. 

Era tare cătrănit pribeagul, că-şi pusese toată nădejdea în prinţul 
ardelean, dar abia acuma îşi dădea seama că acela avea gânduri de mărire, 
cu neputinţă de înfăptuit. La rândul său, bănăţeanul îi dădea dreptate, 
năruindu-i-se şi lui visele despre ţara cea mare, rămasă ca o poveste din 
copilărie. I se săltase inima de bucurie auzind aceleaşi vorbe la domnul 
muntean, numai că şi acesta o cam trăgea acuma pe de lături. Prea era fudul 
şi cu închipuiri asemănătoare lui Rakoczy, cu nimic folositoare neamului 
românesc. Apoi, în peregrinările lui din ultima vreme, trecuse şi pe la 
Kemeny, unde a fost îmbrăţişat cu bucurie, că nici n-avea de ce să-i poarte 
pică, întrucât de la bun început îi spusese că nu va izbuti să adune banii de 
răscumpărare. Aducând vorba de împărăţia turcească, fostul general i-a 
spus-o pe faţă că n-ar mai ridica spada decât pentru Ungaria, şi nimic 
altceva. 

Dar în Sătmar se afla tot atunci şi celălalt pribeag, Constandin-vodă, 
care îşi cumpărase o casă. Borlovan a fost poftit şi pe la el şi a văzut că se 
chivernisise destul de bine, sub aripa ocrotitoare a austriecilor. La rândul 
lui, nu dorea decât o domnie oarecare, fie şi a Moldovei, ca să mai poată 
strânge ceva avere. 

— Dar Costandin-vodă ce are să facă atunci? întrebă Borlovan pe 
Gheorghe Ştefan. Dacă apucă să cheme ţara la unire? 

— El?! pufni moldoveanul. Un iepure fricos, măcar că n-am pomenit 
să fie şi îndrăzneţ vreunul. Tocmai pe el l-a găsit mai bun ca mine pentru 


domnia Moldovei? Sărmană ţară! Multă minte trebuie să mai aibă prinţul 
domniei-tale, Borlovane, dar eu unul mă lepăd de astfel de înţelepciune. 

— Măria-ta! nu se lăsă Lazăr. Porţi un nume îndrăgit de întreg neamul 
nostru şi nu ţi-e îngăduit să dai bir cu fugiţii. Alteţa-sa ne cheamă ca mai 
întâi să-i izgonim pe păgâni. Ce-i rău în asta? O vrem cu toţii. Ce va fi după 
aceea, vom mai vedea. Rânduiala va fi cu totul alta şi o vom face noi, cei 
mulţi. 

— Care „noi”? 

— Românii! 

— Hm! Astea-s gânduri prosteşti şi... popeşti, nu te supăra pane 
Borlovan că ţi-o spun. Tot aşa grăia şi vlădica Dosoftei, ca să împiedice 
norodul să citească din catehismul calvinesc. Parcă noi ştim carte... 

— Unii dintre noi da, şi ne dăm seama şi fără a citi că suntem de un 
neam şi de aceeaşi limbă. Răposatul taică-meu, fie iertat, a luptat alături de 
Gaşpar-vodă tocmai la 'Ţuţora, lângă laşi, măcar că se născuse la Borlova, 
pe plaiuri bănăţene. Şi mulţi alţii! Dar chiar şi eu mă străduiesc, cu slabele 
mele puteri, să strâng bărbaţii noştri de seamă într-un singur mănunchi, 
fiindcă numai aşa... 

Se opri însă, când un slujitor pătrunse în odaie ca să vestească sosirea 
nobilului Kopacs Antal, trimisul lui Barcsay. 

— Să poftească! făcu înciudat Ştefan-vodă. Apoi se întoarse spre 
Lazăr, zicând: 

— Ai văzut cine a ajuns principe al Ardealului? Ce mai vrei? Secuiul 
însă are să mă bată la cap dacă ştiu ceva despre un unchi de-al lui. Cam 
pisălog... 

Fostul voievod moldovean se înşelase de astă-dată, căci drumul lui 
Kopacs era spre Rakoczy, la Caşovia, doar că în trecere avea de vorbit şi cu 
domnul cel pribeag al Moldovei. Se înţelege că nu mai avea rost să-l întrebe 
de unchiu-său, câtă vreme îl găsise, dar despre asta n-avea să-i pomenească 
nimic. Îl cunoştea şi pe Borlovany, trecut în slujba lui Rakoczy, care-l 
folosea mai cu seamă în întâlnirile cu olahii, căci era de neamul lor. Acuma, 
văzându-l împreună cu Ştefan-vodă, se cam descumpăni, dar îşi veni pe 
dată în fire şi zâmbi cu bucurie prefăcută. 

— Ce întâmplare fericită să vă pot spune la amândoi că alteţa-sa 
principele Barcsay vă preţuieşte din toată inima şi vă urează numai sănătate 
şi gânduri bune... 


Borlovan nu-l cunoştea pe noul prinţ decât în treacăt, pricepu deci că 
vorbele erau numai pentru gazda lor, dar mulţumi şi el din cap. Ştefan-vodă 
însă vru s-o scurteze de la început: 

— Ascultă Kopacs, ţi-am mai spus că nu ştiu nimic şi te sfătuiesc să te 
laşi păgubaş, dacă ai de gând să mă iscodeşti iar de Petky. Suntem buni 
prieteni, dar nu am ţinut niciodată socoteala isprăvilor lui. Cine ştie pe unde 
va fi hălăduind? 

Kopacs fu cât pe ce să-i spună că l-a găsit, dar ar fi însemnat să se dea 
în vileag cu multe, aşa că se opri la timp. 

— Nu, măria-ta, zâmbi el îngăduitor. Am stat de vorbă o dată şi îmi 
ajunge. Acuma alte treburi m-au mânat pe drumuri. Stăpânul meu a aflat că 
voievodul de la Târgovişte îl sapă rău la Poartă. L-a pârât şi marelui vizir că 
a jurat credinţă prinţului Rakoczy, ba i-a dat şi pergamentul cu jurământul, 
care nu ştim cum de a putut ajunge în mâinile lui... 

— Şi ce-mi pasă mie? făcu morocănos voievodul. 

— Prea luminate domn, prinţul meu a auzit de voinţa serenisimului 
Rakoczy cum că va să dea tronul Moldovei lui Costandin-vodă, măcar că nu 
el are dreptul. Dar, şi aşa, n-a fost deloc bine gândit ce vrea să facă... 

— Ai auzit, pane Borlovan? sări vesel gazda. Nu numai eu am zis la 
fel. Spune mai departe, prietene! 

— Mai nimerit, urmă secuiul, ar fi ca măria-ta să-ţi capeţi locul 
cuvenit, iar munteanul să se întoarcă acasă, la Târgovişte. 

— Şi Mihnea?! 

— N-are decât să plece de unde a venit, că nimeni nu l-a chemat şi nici 
n-are să plângă după el. 

— Foarte bine! îşi frecă palmele domnitorul pribeag. Să fie totul ca 
mai înainte. 

— Nu chiar! îl opri secuiul. 

— Cum aşa? 

— Ardealul trebuie să rămână stăpânului meu, ca să nu mâniem pe 
Koprulu. 

Borlovan i-a lăsat să vorbească, dar când văzu că Rakoczy nu mai intra 
în socotelile lor, hotărî să se bage şi el. 

— Atunci ne vom supune iarăşi Porții? Să ne umilim în faţa păgânilor, 
ca şi până acum? Tocmai pentru împotrivirea asta a hotărât alteţa-sa 
Rakoczy ca domnul muntean de acuma să fie o pavăză a noastră, a tuturor. 

— Păi n-auzişi că-l pârăşte pe Barcsay? Ce fel de „pavăză” mai e şi 
asta? se cam răsti Ştefan-vodă. Pe mine să mă facă iar domn al Moldovei, şi 
jur credinţă neclintită ţării Ardealului. 

O nouă dezamăgire îl cuprinse pe bănăţean, văzând îngustimea de 
gândire a pribeagului. Nu visa decât domnia acelei bucăţi de ţară, unde 
văzuse el lumina zilei, şi pentru asta era în stare de orice. 

— Ce trebuie să fac după părerea lui Barcsay? întrebă Ştefan-vodă, 
care se înveselise grozav. 

— Să cauţi, măria-ta, sprijin în Lehia, ori la cazaci. 

— La fel mă socoteam şi eu. Dar poate că îmi dă ceva oşteni şi de la 
voi? Şi aşa, drumul meu trece prin Ardeal... 

— Ba, luminate domn, nici să nu-i treci hotarul, ci să te strecori pe 
furiş în Lehia. Alteţa-sa n-ar vrea să afle turcul despre înţelegerea noastră. 
Cât despre Rakoczy... 

Se opri cu ochii la Borlovan. 

— Fireşte că eu va trebui să-i spun! răspunse acesta întrebării mute. 
Sunt în slujba domniei, şi nu pot să tac. Dar, de vreme ce vom străbate 
împreună drumul până la Caşovia, pentru ce să nu-i spui chiar domnia-ta? 

Se ridică să plece şi Kopacs îl însoţi, lăsându-şi gazda singură, dar tare 
bucuroasă. Ajungând în uliţă, Borlovan rupse tăcerea: 

— Bănuiesc că i-ai spus şi lui Costandin-vodă despre cele plănuite? 

— Da’ de unde! pufni secuiul. Chiar te rog să-l lămureşti pe alteţa-sa 
că tot ce-am spus nu-i adevărat. Barcsay habar n-are! 

— Atunci?! 

— N-am vrut decât să-l fac pe moldovean să plece din calea noastră şi 
să nu mai calce prin Ardeal. Se ţine numai de urzeli şi încurcă toate itele. 

— Bine, dar alteţa-sa l-a făcut generalisim... 

— Să şi-l ţină lângă el, la Caşovia, nu aici! 

Borlovan fu de-a dreptul năucit de cele ce auzea. Fără îndoială că 
minciuna era bună uneori, dar nici chiar aşa. De aceea se şi hotărî să nu mai 
treacă pe la Costandin-vodă, unde ar fi auzit alte scorneli, deloc folositoare 
„confederaţiei” pe care ar fi vrut-o ca piatră de temelie a Daciei. 


CALE FĂRĂ ÎNTOARCERE 


ZADARNIC A FOST AŞTEPTAT KENAAN-PAŞA să cadă în 
capcana ce i se întinsese cu sprijinul serdarului moldovean, se vede că 
aflând, a ocolit cetatea de scaun. Hâncu a fost lăsat să meargă în calea lui, 
dar înainte de plecare a destăinuit domnitorului încă ceva. 

— Am auzit, măria-ta, că pofteşti să dai un ospăț turcilor în oraş. Drept 
îi? 

— Nu mă mai miră că ştii şi asta! răspunse Mihai Radu-vodă zâmbind. 
Cam aşa am de gând. 

— Atunci, poate că nu ştii că şi-au pus drept ţintă capul măriei-tale? 
Vor să te ucidă cu acel prilej. 

— l-auzi colo! făcu voievodul cam şugubăţ. Toţi vrem acelaşi lucru! 
Oricum, îţi mulţumesc şi am să văd eu cum voi face să scap basma curată. 

Se despărţiră, dar Vodă a rămas pe gânduri. Cu adevărat, plănuise o 
„răsplată” beşliilor lui Hamid-aga, ca şi cămătarilor, călcând pe urmele 
înaintaşului său, Mihai cel Viteaz, mai înainte de a ridica steagul răzvrătirii. 
Drept aceea a mai făcut un pas înainte pentru pregătirea luptei şi a chemat 
la divan pe puţinii sfetnici care mai rămăseseră în preajma lui. 

— Boieri dumneavoastră! le zise el. De acuma ne înhămăm cu toţii la 
acelaşi car, şi să-l ferească Dumnezeu pe cel care o trage pe de lături. Altă 
cale nu avem! Văzut-aţi prea bine că ştiu să fiu necruţător cu hainii, dar şi 
îndurător cu prietenii. Cel de Sus ţine cu noi şi nimeni nu ne va sta 
împotrivă, căci este prima treaptă ce-o urcăm pentru înfăptuirea ţării 
noastre, a tuturor! 

Ultimele cuvinte au avut darul să înflăcăreze şi pe cei mai puţin 
încrezători în steaua voievodului. Într-o singură voinţă încălecară, unii către 
casele vel-spătarului Sârbu, iar alţii prin ţară, ca să ducă vestea că a sosit 
vremea nimicirii veneticilor şi a lipitorilor ce sugeau sângele norodului. 


Mese lungi şi îmbelşugate au fost întinse pretutindeni în ograda vel- 
spătarului Sârbu, dar cea mai plină de bunătăţi se afla în odăile catului de 
deasupra, unde însuşi voievodul avea să se aşeze, laolaltă cu căpeteniile 
păgâne. Anume se înveşmântase voievodul ca de mare praznic, punându-şi 
vestita tichie bizantină pe cap, iar topuzul cel bătut cu nestemate în faţa lui, 
la vedere. Hamid-aga privea cu zâmbet răutăcios la înfăţişarea aceluia care, 


socotea el, nu va mai apuca sfârşitul ospăţului. Ba îl bătea gândul cum ar 
face ca să pună el mâna de îndată pe „toskul” şi pe buzdugan, când stăpânul 
lor nu va mai fi decât un morman de carne sângerândă. Nu avea niciun fel 
de îndoială că a lui va fi izbânda, câtă vreme ghiaurii erau neînarmaţi, iar ai 
lui abia se mişcau din pricina iataganelor dosite pe dedesubt. Numai că n-a 
luat în seamă numărul neobişnuit al slujitorilor, care trebuiau să fie câte 
unul de fiecare oştean împărătesc, din porunca fălosului bey. Aşa cum se 
cuvenea unui oaspete de seamă, Hamid-aga s-a aşezat în stânga 
voievodului, dar avusese grijă ca în faţa lor să fie cei mai buni mânuitori de 
hangere. Ei aveau să fie aceia care îl vor batjocori pe domnitor, anume ca 
să-l scoată din sărite şi să se repeadă la ei. Păcat că nu erau de faţă şi acei 
boieri care ar fi putut pune mărturie mai apoi cum că beşliii n-au făcut 
nimic altceva decât să se apere. 

Cam acestea erau gândurile turcului, lăsându-i oarecare răgaz 
ghiaurului ca să golească vreo câteva cupe de vin şi să i se urce la cap mai 
lesne, până se va înfierbânta. Dar, când voievodul a dus la gură cel dintâi 
pocal, au răbufnit şi două săcăluşe, ca la marile sărbători. N-aveau cum să 
ştie oaspeţii că ele nu erau decât un semn pentru cei de afară, ca să înceapă 
căsăpirea tuturor turcilor şi cămătarilor. 

Dar n-a apucat să înceapă ospăţul când s-a auzit o voce tânguitoare 
strigând la intrare: „Dreptate, preaslăvite stăpân... îndurare!... nu mă lăsa 
măria-ta” şi multe altele, care nu erau înţelese decât de români, căci turcii 
nu-şi dădeau seama ce se petrece. 

— Vreun pârlit de jălbar, dădu din umeri Vodă, la întrebarea mută a lui 
Hamid-aga. N-ar trebui să-mi plec urechea la de-al de ăştia, dar s-au 
înmulţit de la o vreme şi trebuie făcut ceva. 

Se întoarse apoi către Dragomir şi porunci să-i fie înfăţişat cel care 
cerşea dreptate. 

La picioarele domnitorului se prăvăli un zdrenţăros plin de sânge, 
căutând a-i săruta veşmântul. Acesta se ridică, proptindu-se în topuz, şi-i 
zise oaspetelui: 

— Am bănuit! Tâlharii l-au lovit chiar în cetatea de scaun. Pot oare să 
nu-i fac hatârul? 

Hamid rămase nepăsător în jilt, cu toate că s-ar fi cuvenit să se salte şi 
el odată cu voievodul. Se gândea chiar cum ar face să fie cât mai neobrăzat, 
când îl văzu că se înfurie ascultându-l pe jălbar. 


— Cine te-a adus în halul ăsta, omule? Întrebă domnitorul, 
prefăcându-se mânios. 

— Ei! arătă acesta spre turci. 

Vodă îşi aruncă privirea roată, mai mult ca să-şi dea seama dacă 
slujitorii se aflau în spatele mesenilor, după cum fusese înţelegerea. 

— Care anume? vru să ştie măria-sa. 

— Toţi, doamne, în frunte cu căpetenia lor! 

Pe neaşteptate, voievodul roti buzduganul şi-l izbi pe Hamid drept în 
frunte, răcnind pe turceşte: 

— Câine! Pentru aceea v-am hrănit şi v-am plătit, ca să-mi prigoniţi 
supuşii? 

luţeala cu care s-au petrecut cele de mai sus i-a luat pe turci pe 
negândite şi nici n-au apucat să-şi mai scoată armele, „slujitorii” 
năpustindu-se asupra lor şi măcelărindu-i până la unul. A fost o adevărată 
scăldătoare de sânge şi zile întregi după aceea încă i se mai simţea mirosul, 
cu toate că boierul Sârbu a golit hârdaie de apă peste tot. De altfel şi în ţară 
a fost o nebunie sângeroasă, norodul nemaicunoscând frâu în dezlănţuirea 
lui. 

Când vel-pitarul Doicescu sosi la Târgovişte cu ştirea că Gian Arslan- 
paşa, noul serasker de Silistra, trecuse Dunărea, cu greu ai mai fi găsit 
picior de turc ori cămătar. 

— Să poftească, ticălosul! se bucură domnul. Acuma am învăţat cum 
să ne purtăm cu ei. ÎI aşteptăm! 

Răsplăti apoi cu dărnicie pe toţi acei care au ajutat întâiul „pas” spre 
slobozenie şi boierului Sârbu i-a dăruit patru sate ce fuseseră ale lui 
Pârâianu. După numai două zile, porunci plecarea spre Bucureşti cu 
întreaga oaste ce-i mai rămăsese, iar în drum aflară că banul Chircă izgonise 
peste Dunăre pe fălosul serasker de la Silistra. Tare s-a mai înseninat măria- 
sa şi s-a repezit la rându-i asupra cetăţii de la Giurgiu, ba a trecut şi pe 
malul celălalt al Dunării, arzând vreo câteva cetăţi turceşti. Nu mai încăpea 
îndoială că izbânda va fi de partea creştinilor. Pentru aceasta a şi trimis 
veste lui Rakoczy, chiar prin vel-spătarul Sârbu, şi-i tresaltă inima de 
bucurie auzind că şi Costandin-vodă pălise, pe la pasul Oituzului, în 
Moldova. Păgânii nu aveau decât să-şi ia tălpăşiţa peste Dunăre, până vor fi 
izgoniți şi de acolo. 

Întorcându-se la Târgovişte, voievodul a fost întâmpinat cu urale de 
întreaga suflare. De lungă vreme nu mai fugise turcul din calea românului. 


Un început bun şi, de bucurie, Vodă porunci poloboace cu vin, poftind la 
ospăț pe toţi târgoveţii. 

Era mulţumit Mihai Radu-vodă, totuşi îl năpădiseră o seamă de 
gânduri pentru viitor, din care pricină în noaptea aceea nu i se lipea geană 
pe geană. Când era să aţipească, după miezul nopţii, simţi deodată că se 
strecoară o boare pe uşa ce se deschidea încetişor. Un fior i-a trecut prin şira 
spinării când şi-a dat seama că n-avea nicio armă la îndemână, iar cum cel 
de strajă l-a lăsat pe străin să pătrundă în odaie, nu mai încăpea îndoială că 
era mort, sau înţeles cu el. Însă nu se pierdu firea, ci se lăsă binişor de 
cealaltă parte a patului, băgându-se sub el, până ce necunoscutul să închidă 
uşa. Inima îi bătea atât de tare, încât mai că putea să fie auzită de cel care 
intrase tiptil şi se apropia de aşternut. Se vedea că era un cunoscător al 
locului, câtă vreme nu avea asupra lui nicio lumină şi iatacul era cufundat în 
întuneric. Când voievodul simţi că picioarele străinului au ajuns în dreptul 
lui, se încorda şi, într-un salt îl înşfacă strâns, doborându-l la podea, lângă 
el. În aceeaşi vreme prinse a răcni după ajutor. Tocmai izbutise să prindă 
mâna cu hangerul ce i se îndrepta spre piept, dându-şi seama că ucigaşul se 
pricepea în lupta corp la corp, când zări o faclă ce se apropia pâlpâind. La 
lumina torţei apucă să vadă ochii plini de ură ai ticălosului, care străluceau 
după felegeaua care-i acoperea obrazul, ca la turcoaice. 

— Ucide-l! gâfâi domnul, socotind că ar fi venit vreun ostaş. Dar torţa 
era în mâna catifelată a Nonei, şi voievodul se crezu pierdut. 

— Fugi, Nona! Cheamă străjerii! strigă el, opintindu-se să nu se lase 
înjunghiat. 

Fata însă nu-i dădu ascultare, ci împinse flacăra în obrazul străinului, 
dând foc vălului ce-i acoperea faţa. Un răcnet de durere fu urmarea, dar şi o 
slăbire a strânsorii, necruţătoarea torţă aprinzându-i şi părul şi veşmintele. 
Ucigaşul nu mai voia acum decât să scape de foc şi se ridică să fugă, iar 
Nona, care îi aţinu calea, fu doborâtă cu o izbitură surdă. Totuşi voievodul 
izbuti să-i apuce piciorul fugarului şi dintr-un salt fu asupra lui, încleştându- 
i mâinile în beregată. Se aştepta la vreo lovitură de jungher, însă cel de sub 
el încerca să desfacă degetele care-l sugrumau, folosind amândouă mâinile. 
Asta însemna că nu mai avea arma şi domnitorul parcă îşi înzeci puterile, 
strângând până când a simţit că celălalt nu s-a mai zbătut. 

Aşa l-au aflat, cu el de gât, când au pătruns în odaie aprozii, în frunte 
cu Dragomir. 

— Eşti rănit, măria-ta? întrebă acesta îngrijorat. 


Vodă privi la el cu ochii împăienjeniţi de oboseală şi abia atunci păru 
a-şi da seama de cele petrecute, văzând-o pe Nona întinsă pe podea. Se duse 
la ea şi dădu s-o mângâie. 

— Gata, fetiţo! S-a isprăvit... 

Speriat, îşi trase mâinile pline de sângele ce se prelingea pe lângă 
hangerul din pieptul ei. „De aceea nu mai avea cuţit, ticălosul” fu primul 
gând care-i trecu prin minte, apoi pricepu toată grozăvia: Nona era 
moartă!... 

Nici n-ar fi putut spune câtă vreme a rămas cu ea în braţe, acoperindu-i 
obrajii cu lacrimi şi sărutări. Istovit de luptă, în cele din urmă domnitorul 
lăsă să i se ia trupul femeii iubite, care fu aşezat cu mâinile încrucişate pe 
piept, iar cineva îi aprinse o lumânare la căpătâi. 

Apoi Dragomir se apropie cu o făclie de ucigaşul care zăcea şi el fără 
suflare, iar un aprod ridică faţa pârlită a mortului. Era... Păun! 

Atunci a priceput voievodul multe şi mai mult îşi răcni porunca: 

— Să fie tăiat bucățele şi aruncat la câini, pe toate maidanele târgului. 
Nimeni să nu cuteze să se roage pentru el. Altcum să nu faceţi! Am zis! 
porunci voievodul, cu voce stinsă. 

— Măria-ta, cuteză să-l întrebe într-un târziu Dragomir, când îl văzu 
mai liniştit. Eu tot nu pot înţelege pentru ce a făcut Păun ticăloşia asta? 

— Aşa i-a fost porunca. 

— De la marele vizir? 

— Nu! Acela i-ar fi cerut să mă ducă viu la Edi-kule. Alţii sunt 
stăpânii lui, Dragomire. Alţii! Am pornit cu adevărat pe un drum fără 
întoarcere... La capătul lui mă aşteaptă slava, ori moartea. 

Dragomir se uită prostit la stăpânul său, care vorbea parcă de pe altă 
lume. 

— De ce oare s-au pornit tocmai acuma împotriva mea?... Tocmai 
când ne-am ridicat la luptă. În loc să răscoale noroadele, cum au făgăduit, 
mă prigonesc pe mine... 


Pe la mijlocul lui brumărel 1659, drumul care trecea munţii din Ardeal 
către Rucăr era străbătut de alaiul alteţei-sale serenisime, format din vreo 
optzeci de călăreţi. Toamna aurise pădurile, numai brazii rămâneau 
neschimbaţi şi falnici, ca nişte vechi străjeri ai plaiurilor în care îşi 
înfipseseră rădăcinile. Era o zi cu cer senin, iar soarele se juca sclipindu-şi 
razele pe podoabele şi armele ce păreau să-l sfideze prin luciul lor. Toţi 


păreau bucuroşi, cu toate că unii cârtiseră, nemulţumiţi că prinţul primise să 
vină în ţara voievodului de peste munte. Adevărat că acesta era încurcat cu 
turcii, care mai erau la Dunăre, însă Rucărul se afla la doi paşi de Făgăraş şi 
ar fi fost mai bine să se întâlnească acolo, după părerea lor. Aşa, părea că 
Rakoczy s-ar fi supus voinţei lui Mihai Radu-vodă. 

Din suită făcea parte şi bănăţeanul Lazăr Borlovan, ca unul ce 
cunoştea limba localnicilor, iar pe deasupra mai era şi prieten cu olahul. 
Alteţa-sa punea mult preţ pe dibăcia lui, cu toate că de la o vreme se arăta 
schimbat. Se făcuse mai tăcut şi nu se mai înflăcăra când auzea planurile de 
mărire ale prinţului. Se socotea însă în slujba domniei, şi dator era să-şi 
urmeze stăpânul oriunde i s-ar fi poruncit. 

Un cerb uriaş le tăie calea şi Rakoczy dădu să apuce lancea, uitând că 
nu era la vânătoare. 

— Păcat să-l lăsăm scăpat! oftă el cu părere de rău. 

— Mai bine, alteţă, zise un curtean. Este un semn bun! 

— Te pomeneşti că l-o fi trimis chiar olahul să ne întâmpine! adăugă 
un altul, vrând să facă haz. 

De fapt sălbăticiunea fugise din pricina pâlcului de călăreţi ce se zorea 
la deal, în frunte cu vel-logofătul Dragne. Ar fi trebuit să le iasă în cale la 
hotar, dar nimeni nu ştia prea bine unde era acesta, căci muntenii treceau de 
o parte şi de alta, ca la ei acasă. 

Ajungând în faţa măreţului alai, boierii descălecară şi, cu căciulile în 
mână, se închinară în semn de salut, apoi întinseră prinţului un colac de 
grâu curat, un bulgăraş de sare albă ca zăpada şi o ploscă de lemn frumos 
înflorată, plină cu apă rece de izvor, spre marea dezamăgire a lui Rakoczy 
care, sorbind cu lăcomie, nădăjduise să fi fost altceva. 

— Fii binevenit, mărite crai, pe pământul străbunilor noştri şi deie 
Domnul să fie cu belşug şi pentru noi, nevrednicii care-ţi deschidem casele 
şi inimile noastre. 

Principele ascultă răbdător, cu toate că nu pricepea o boabă şi nici nu 
voise să i se tălmăcească, bănuind că erau cuvinte de prisos în asemenea 
împrejurări. Opri pe vel-logofăt lângă el şi pe ceilalţi îi pofti în alaiul său, 
pentru ca împreună să-şi urmeze calea. 

Satul era în sărbătoare şi albeaţa straielor munteneşti înveselea ochiul 
sub soarele strălucitor, cu toate că ajunseseră şi până aici zvonurile că turcii 
trecuseră Dunărea şi că banul Chircă abia le mai făcea faţă, din vale de 


Bucureşti. Nu puţinii erau aceia care-şi aminteau zicala „Casa arde şi baba 
se piaptănă”, dar pohfala domnilor nu ţinea seama de părerea supuşilor. 

Buciumele din marginea satului dădură vestea sosirii alaiului crăiesc şi 
pe dată le răspunse răpăitul tobelor şi trâmbiţele din tabăra măriei-sale, 
unde întreaga oştire era rânduită în aşteptare. Clopotele porniseră a bate ca 
în noaptea învierii, iar voievodul în veşminte scumpe, însoţit de vlădica 
Ignatie şi de arhiereii în odăjdii, precum şi de câţiva boieri, păşi în faţa 
celorlalţi. Flamuri de toate culorile fâlfâiau pe deasupra lor, cea mai falnică, 
fiind pajura cu două capete, steagul domnitorului. Cortul costase mai bine 
de o mie de pungi cu scuzi de aur şi chiar dumnealui Pavel din Alep îşi 
arătase marea încântare atunci când l-a văzut. Era de aşteptat să fie şi pe 
placul prinţului, fiindcă ţinuse Vodă cu tot dinadinsul să-şi arate strălucirea 
şi bogăţia, anume ca să-şi câştige încrederea celor de peste munte. Dacă l-ar 
fi văzut sărac în ţară săracă, cine s-ar mai fi uitat la el?! 

Alteţa-sa descălecă şi, înaintând spre domn, îi întinse braţele se 
îmbrăţişară în văzul tuturora, dar mai cu seamă în uralele lor. Preasfinţia-sa 
îi blagoslovi pe amândoi, după care principele îşi luă gazda de braţ şi păşiră 
alături pe frumosul covor de Ispahan, aşternut în calea lor până la intrarea în 
cort. Acolo erau două jilţuri aurite, având la picioare blănuri de urs, iar într- 
un colţ mormanul de daruri pentru musafiri. 

Rakoczy se bucură din toată inima de mantia purpurie căptuşită cu 
blană de samur şi garnisită cu guler ce părea a fi dintr-o bucată cu 
căptuşeala. Cu ea pe umeri se aşeză să privească la fiecare din însoțitorii 
săi, care primeau caftane scumpe şi câte două bucăţi de postav. Pe deasupra, 
lui Borlovan, însuşi măria-sa i-a atârnat de gât o frumoasă piatră prețioasă 
înrămata cu aur, ba şi sărutându-l pe amândoi obrajii. Apoi, când ieşiră din 
nou, prinţul abia îşi mai putu desprinde ochii de la frumosul armăsar alb, cu 
harnaşament de argint aurit şi bătut cu nestemate. Adevărat că şi el îi 
adusese unul, numai că departe de a fi tot aşa de arătos. 

Mai bine de două ceasuri a ţinut împărţeala, după care fură poftiţi cu 
toţii la mesele întinse în lumina soarelui călduţ ce se arătase binevoitor 
sărbătoririi. Voievodul închină pocalul şi pomeni în câteva cuvinte despre 
unirea tuturor creştinilor împotriva păgânilor, dar oaspetele dăduse de 
gustul vinului şi nu mai răzbea. Se mulțumea să încuviinţeze din cap la tot 
ce-i spunea tălmaciul, golind câte un pahar cu fiecare prilej. 

Aşa s-a întâmplat că în ziua aceea nu s-a mai putut pune nimic la cale, 
iar în dimineaţa următoare au trecut de-a dreptul la treabă. Cum era de 


aşteptat, Borlovan se afla de faţă, cu toate că arăta cătrănit, fiindcă nu mai 
avea îndoieli asupra ţelurilor celor două capete încoronate. Erau cu mult 
diferite de cele ale lui Mihai ori Gaşpar, ca să nu mai vorbim de mulţimea 
românilor. 

— Vom face o ţară puternică, spuse pe şleau alteţa-sa. Munţii nu ne 
vor despărţi, iar când Ungaria şi Lehia se vor alătura nouă, sub acelaşi 
schiptru, nimeni nu ne va putea birui. 

Lazăr băgă de seamă uşoara încruntare a voievodului, căci prinţul nu 
pomenise nimic de soarta sa. Încercă totuşi să zâmbească, apoi zise: 

— Bine va fi aşa, dar până atunci să încropim Dacia străveche şi eu m- 
aş încumeta s-o fac, dacă am sprijinul alteţei-tale. 

Bănăţeanului îi mai veni inima la loc, însă pentru scurtă vreme, până 
ce domnitorul aminti şi de sârbi, greci, bulgari, când îşi dădu seama că toate 
erau numai vorbe goale. 

— Să lovim în Banat cu douăsprezece mii de oameni, hotărî prinţul, 
după ce se înţeleseră cât să li se întindă puterea. 

— Cam puţini, se îngrijoră Vodă. 

— Pot strânge până la treizeci de mii. 

— Cam tot atâta şi eu, se lăudă domnul. Ce-i drept, nu la fel de iscusiţi 
în mânuirea armelor de foc. 

— Îţi dau eu vreo mie de lefegii valoni, frânci şi nemți. Numai să-i 
plăteşti măria-ta, că eu sunt cam strâmtorat, mărturisi principele, lăsând 
chiar să se înţeleagă că bucuros ar primi şi el bani de la voievod. 

Aici îi adusese lăudăroşenia, dar niciunul nu se lăsa. 

— Zece mii de darabani am să trimit în Moldova, se împăună Mihai 
Radu-vodă. Nu-i port pică lui Costandin Şerban, cu toate umbletele lui din 
trecut împotriva domniei mele. 

— Nici nu trebuie, încuviinţă Rakoczy. Acum avem acelaşi ţel, acelaşi 
drum... 

— Fără întoarcere! închină Vodă pocalul şi-l sorbi până la fund. 


PE URMELE MĂRIEI-SALE 


CA O VIJELIE STRĂBĂTURĂ CETATEA de scaun şi oştenii de la 
Rucăr făcură popasul tocmai în lunca Argeşului, mai la vale de Bucureşti, 
unde banul Chircă abia mai putea face faţă puhoiului turcesc. Sosirea 
întăriturilor înspăimântă păgânii, care se traseră iar la Dunăre. 

— Păcat că n-am apucat să-i împresurăm din nou în mlaştinile 
Neajlovului, îşi arătă părerea de rău domnitorul. 

— Au ţinut minte, doamne, răspunse banul zâmbind. S-au dus mai pe 
ocolite, pe la Strâmba, şi nu s-au oprit decât la Giurgiu. 

— Cu atât mai bine! Îi vom goni şi de acolo, cum a făcut şi Mihai- 
vodă cel viteaz, adăugă domnul cu ochii visători. 

Acolo, sub zidurile cetăţii ridicate odinioară de Mircea-vodă, l-a ajuns 
vestea că la laşi se încoronase Costandin-vodă, care-i trimitea mare 
mulţămită pentru ajutorul dat prin vel-spătarul Gheorghe Băleanu. Încă din 
22 octombrie, Ghica-vodă fugise peste Prut până la Lăpuşna, luând cu sine 
şi mulţi boieri, dar rămaseră destui care să se închine noului stăpân biruitor. 

Atunci a poruncit şi măria-sa pustiirea cetăților turceşti de la Dunăre, 
băgând spaima în dregătorii din Istanbul. Se întâmplase ca şi în Anatolia să 
fie o răzvrătire, a lui Hassan-paşa, silindu-l pe sadrazam să nu fie în cetatea 
de scaun, şi nu puţini au fost aceia care au şi trecut pe malul celălalt al 
Bosforului, de frica ghiaurului cel afurisit. 


Luminăţia-sa Mehmet Koprulu-paşa se afla la Brusa când a venit 
olăcarul cu vestea celor ce se petreceau la Dunăre, şi nici că-i venea a crede. 
Se întoarse totuşi în mare grabă la sărai, unde valideaua socotea că nu erau 
decât scorneli tot ce se auzise. Frumoasa sultană era înciudată pe fostul ei 
iubit, care plecase fără a-şi lua rămas bun de la ea, dar încântătoarele zile de 
altădată o legau de el şi pe mai departe. Acuma, că-i era viaţa în primejdie, 
ar fi vrut să-l scape pe nerecunoscătorul prinţ şi să-l aducă lângă ea. 

— Mehmet-paşa! şopti ea cam ruşinată. Să nu fi fost ademenit de 
careva, el fiind nevinovat... 

— Am să cercetez, slăvită valide, se ploconi marele vizir cu mâna pe 
inimă. Când l-am făcut voievod, la Edi-kule, i-am făgăduit să-l aduc îndărăt 
dacă se haineşte. 

— Foarte bine! încuviinţă sultana. Mazileşte-l! Cheamă-l aici! 


— Mă tem că-i prea târziu, dădu din cap a îndoială vizirul. El 
pricepuse ce voia valideaua şi bucuros i-ar fi făcut pe plac, însă uciderea 
multor oşteni dreptcredincioşi din porunca nesăbuitului bey trăgea greu în 
cumpăna vinovăţiei lui. 

Aşa dădu peste el marele dragoman Nikusios, care îl încondeie şi mai 
rău pe răzvrătit. 

— Luminăţia-ta, se gudură Nikusios. S-a ticăloşit beyul de tot. Până şi 
slugile, boierii şi chiar prietenii lui au avut de plătit cu viaţa, fără a ţine 
seama că sunt şi musulmani printre ei. Nu-i întreg la minte! 

— Deci e adevărat? îşi scarpină barba marele vizir. 

— Mai încape vorbă? Noi, grecii din slăvită împărăție a luminatului 
Mehmet-khan, Alah să-i hărăzească viaţă lungă, nu avem nici în clin nici în 
mânecă cu el. Chiar patriarhul nostru m-a însărcinat s-o spun în gura- 
mare... 

— Bine, bine! făcu cu mâna a lehamite paşa, cunoscând limbuţia 
grecească. 

Pe urmă sadrazamul s-a lămurit pe deplin când a sosit a doua zi un 
olăcar de la bunul său prieten Ghica-vodă. 

— Prealuminate stăpân, spuse acesta. Adevărat că măria-sa a fost luat 
pe negândite şi a fugit la Lăpuşna, dar s-a întors cu ajutor tătăresc. Toti 
oştenii lui Constandin-vodă au fost căsăpiţi şi cât pe ce să punem mâna şi 
pe el, de n-ar fi fost pârcălabul Stan de la Comişani, care i-a dat calul lui ca 
să poată fugi. Boierul a plătit cu viaţa pentru nesăbuita lui faptă. Să fi pierit 
cu toţii ca la vreo cincisprezece mii în mlaştinile Bahluiului, iar vel-spătarul 
muntean Băleanu a căzut rob la tătari. 

— Aşadar e amestecat şi Mihnea? 

— Ba încă cum? La el a fugit Constandin-vodă, căci amândoi sunt 
acuma una, sub ascultarea lui Rakoczy. 

Mehmet Koprulu-paşa ascultă răbdător până la sfârşit, după care 
porunci firman de mazilire a beyului de la 'Targoşta şi înlocuirea lui cu 
Ghica-vodă. La Yaş a hotărât să-l înscăuneze pe feciorul mazilului Vasile 
Lupu, care locuia acuma la Istanbul, dar era prea bătrân şi bolnav ca să-l 
mai trimită în vâltoarea de peste Dunăre. 

— Pe Mihnea să mi-l aduceţi teafăr şi nevătămat! porunci el 
imbrohorului. Să fie dus de-a dreptul la Edi-kule. 

Dar nici două zile nu s-au scurs de la venirea olăcarului moldovean, că 
s-a ivit şi unul ardelean, de la Barcsay. La rândul său, şi acesta îl bucură pe 


sadrazam, vestindu-l că Rakoczy fusese învins la Zăcani şi Grădiştea, în 
ţara Hațegului, şi asta numai fiindcă oastea lui era mai mult din ţărani, fără 
arme de foc. 

— Buuun! zâmbi vizirul. Nu mai are bani pentru lefegii. De acuma e 
pierdut! 

Cu asemenea ştiri se înfăţişă sultanei Turhan, care nu se mai ţinea 
mândră în faţa lui, ci cu lacrimi în ochi îl iscodi: 

— Ce are să păţească? 

— Firesc ar fi să atârne în cârlige pe ziduri, răspunse dregătorul cu o 
privire vicleană. 

Umilindu-se în faţa lui, valideaua pierdea din putere, şi asta nu putea 
să-i fie decât pe plac sadrazamului. Se prefăcu deci binevoitor cu ea: 

— Dacă porunceşte luminăţia-ta, pot să-i hărăzesc o moarte mai 
blândă. 

— Mai curând surghiun, scânci ea ca o fetiţă speriată. 

— Cum ţi-e voia, slăvită stăpână, se închină în faţa ei Mehmet-paşa. 
Numai dacă ar avea atâta minte să vină să se roage de iertare, până nu-i prea 
târziu! 


Dar hainitul domnitor nici că se gândea la pocăință. Păşise pe urmele 
„măriei-sale Mihai”, cum îi spunea el în copilărie, şi se înfierbântase într- 
atât, încât nu mai putea da înapoi. 

Izgonirea turcilor şi prădarea cetăților dunărene erau dovada 
slăbiciunii oştenilor padişahului arătând că biruinţa creştinilor nu se va lăsa 
mult aşteptată, socotea voievodul. Ba cât pe ce să nu primească solia cu 
flamură albă ce se apropia într-o barcă pe ţărmul românesc, neîndoindu-se 
că era vorba de o nouă obrăznicie de-a lui Gian Arslan-paşa. Până la urmă o 
îngădui şi-l întâmpină călare pe imbrohorul fâstâcit de primirea ce i se 
făcea, cu lefegii înarmaţi. Nici n-avea cum să-i arunce pe umăr vălul cel 
negru, cum cerea datina mazilirii, ci rămase cu el în mână, aşa că dădu să 
citească firmanul, însă Vodă îl opri. Pricepuse despre ce era vorba şi, deşi 
nu-i făcea plăcere zâmbi cu dispreţ, luându-i pergamentul. ÎI rupse bucățele 
şi cu pânza neagră, legă ochii solului, după care îl urcă în barcă şi îi porunci 
să se întoarcă de unde venise. 

— Beyule, mai apucă acesta să zică, îţi cere marele vizir să te 
înfăţişezi... 


— Să vină el la mine, să mi se închine! tună voievodul în uralele 
lefegiilor. 

Când s-a întors în cort, i s-a înfăţişat un boier, îngenunchind, în faţa 
lui. 

— Nu cumva eşti Hâncu-serdarul? întrebă domnul. Saltă capul, să te 
văd! 

— Ba chiar el, mărite doamne! se bucură acesta. 

— lar ai venit cu ceva urzeli? Bagă de seamă, că nu iert decât o 
singură dată! făcu Vodă pe supăratul. Te ascult! 

— Măria-sa Ştefan-vodă... 

— Care dintre ei? 

— Lupu. 

— Aha! Iar începe? 

— De astă dată are firman de domnie în Moldova şi-l însoţim la Iaşi. 

— Dar Ghica? 

Boierul tuşi stingherit. 

— Hai spune, nu te sfii! 

— În locul măriei-tale... 

— Deci asta era? Te-a trimis stăpânul tău să mi-o spui? 

— Ba nu! Măria-sa Vasile-vodă te pofteşte să-i fii oaspete. 

— Nu cumva se întoarce şi el cu voi? 

— A rămas la Istanbul. 

— Ai-da-de, serdare! Mă crezi oare chiar aşa de prost să mă duc în 
gura „Lupului”, ca să mă dea plocon turcilor? 

— A zis că valideaua l-a rugat să te cheme la el, fiindcă vodă Ghica îi 
cam bătrâior şi te-ai putea întoarce măria-ta înapoi. 

— Ia te uită! Sărăcuţa de 'Turhan!... Mă doreşte iar la picioarele ei, ca 
rob de astă-dată. 

— Acestea au fost gândurile sultanei, dar măria-sa Vasile-vodă, zice 
că, dacă nu primeşti, să fugi cât mai curând în Ardeal, ori mai departe, căci 
vizirul îţi pregăteşte o moarte cumplită. Să nu te dai pe mâna lui! 

— Acum, când am biruit pretutindeni? 

— Nu-i chiar aşa, preamilostive. Constandin-vodă abia a scăpat cu 
viaţă şi s-a oprit tocmai la Târgovişte. Toată oastea i-a fost zdrobită, iar 
Băleanu îi rob la tătari. 

— Vorbeşti prostii, Hâncule! Au un eşti în toate minţile? 


— Din păcate nu mint, doamne. Ardelenii au fost înfrânți la porţile 
Banatului. Zice-se că la Zăcani... 

— Scormeli! Am să te ridic în furci, amăgitorule! răcni deodată 
voievodul. 

Vocea lui răstită fu auzită de afară şi Dragomir cuteză să sară în 
ajutorul moldoveanului, de îndată ce intră în cort: 

— Are dreptate, slăvite stăpân. Taie-mi capul, dar aşa s-a întâmplat, 
după cum ţi-a spus dumnealui, boier-serdarul. 

Mihai Rodu-vodă rămase năucit. Nu putea să pună la îndoială spusele 
lui Dragomir, dar asta însemna că totul a fost zadarnic până acum. 

— S-a sfârşit mai înainte de-a începe!... oftă el şi se lăsă într-un jilt. 

— Gian Arslan-paşa te pândeşte la Frăţeşti, măria-ta! vorbi din nou 
Hâncu, înduioşat de deznădejdea voievodului. 

— Şi voi unde? zâmbi el cu amărăciune. 

— Nicăieri, doamne! Noi ne vedem de drum, că suntem puţintei, însă 
tătarii sunt prin preajmă, şi-s tare mulţi. 

— Aha! Marele han vrea să-mi plătească?... Toţi împotrivă?... Ei 
bine, nu! Am dreptatea de partea mea şi voi birui. Veţi vedea! 

A doua zi, dimineaţa, pe când turcii se dezmorţeau în faţa corturilor 
învăluite în ceaţă, roşiorii domneşti păliră tabăra. Urletele celor loviți ca şi 
strigătele năvălitorilor băgară spaima în cei încă adormiţi, făcându-i să se 
înghesuie către Zimnicea, unde părea mai linişte, dar tocmai acolo izbiră 
darabanii şi seimenii, semănând moartea din plin. 

Măria-sa lupta cot la cot cu ceilalţi, neferindu-se de primejdie şi făcând 
gol împrejurul său, atât de vijelios era. Deodată însă i se prăbuşi calul 
prinzându-i un picior sub el, tocmai când un anatolian uriaş se năpusti cu 
baltagul asupra lui. Ar fi fost despicat în două, dacă Dragomir nu i-ar fi sărit 
în faţă, primind el lovitura din plin. E drept că nici turcul nu s-a mai putut 
feri de spada voievodului care i-a spintecat măruntaiele, dar la ce bun, că nu 
i-a mai putut fi cu nimic de folos credinciosului slujitor. Dându-şi seama de 
aceasta, n-a mai adăstat lângă mort, ci s-a zorit în căutarea unui cal fără 
stăpân, abia apoi băgând de seamă că nu mai avea cu cine lupta, căci 
păgânii au luat-o la fugă, ducând şi ei pe Gian Arslan-paşa rănit de moarte. 

Nu era vreme de pierdut şi Vodă porunci o scurtă slujbă de 
înmormântare pentru odihna celor căzuţi, iar pentru Dragomir o groapă 
unde să fie băgat singur. Acolo a zăbovit voievodul mai mult decât ar fi 


vrut, din pricina lacrimilor amare care-i şiroiau obrazul, şi nu trebuia să se 
arate astfel oştenilor lui. 

— M-ai lăsat singur, Dragomire, slugă credincioasă! gemu el, 
strângând ţărâna proaspătă în pumn. Tu, cel care mi-ai vrut moartea, mi-ai 
dăruit viaţa prin jertfa ta, şi n-am să te uit niciodată... 

Oricât i-ar fi fost de mare mâhnirea, soarta îl chema pe Mihai Radu- 
vodă mai departe, pe urmele măreţului său înaintaş, deci părăsi mormântul 
lui Dragomir şi, după ce-şi şterse lacrimile, porni spre Călugăreni. Dar cu 
toate că şi-a orânduit oastea ca şi Mihai-vodă, bătălia n-avea să mai 
desfăşoare ca atunci. În locul turcilor s-au ivit tătarii, şi încă pe la spate, 
împingându-i de astă-dată pe români în mlaştina Neajlovului. Biruinţa de la 
Frăţeşti devenea zadarnică! Rămăşiţele oastei zdrobite fugiră către 
Târgovişte, căutându-şi scăparea peste munte, în Ardeal. 

Părăsit de toţi şi înnămolit din cap până-n picioare, Vodă izbuti să 
prindă un cal fără stăpân şi, cu chiu cu vai, ajunse în cetatea de scaun, arsă 
şi prădată de lefegii lui. Atunci a căutat adăpost la monastirea Dealu, unde 
dădu peste câteva sute de seimeni, care-şi aşezaseră tabără acolo şi nu mai 
ascultau de nimeni, făcându-şi de cap prin împrejurimi. Când şi-au dat 
seama cine era zdrenţărosul plin de noroi, s-au repezit chiuind asupra lui şi 
l-au legat-burduf, înjurându-l în gura-mare. Apoi l-au dat călugărilor să-l 
încuie într-o chilie, cu gând să-l ţină ca ostatec până ce vor veni turcii. 
Credeau că, dacă îl vor da viu în mâna păgânilor, aveau să scape ei basma 
curată. Asemenea sfârşit nu fusese aşteptat nici în cele mai negre închipuiri 
ale falnicului vlăstar de stirpe basarabă şi corvină. 


VISE NEÎMPLINITE 


O VREME NICI N-A VRUT SĂ SE ATINGĂ de blidul cu hrană ce i-l 
aducea un călugăr în chilia lui, dar un licăr de nădejde s-a ivit în sufletul 
năpăstuitului domn. Monahul leroftei, „temnicerul” său, nu era întreg la 
minte, încât nu i-a fost prea greu să-l „îmbrobodească” şi să-l atragă de 
partea lui. Cuviosul era în schimb un munte de om şi, cu ajutorul lui, a 
izbutit să fugă, pe poteci de munte, până în Ardeal. 

Flămând şi hăituit, bătu la poarta castelului de la Şintieu, cumpărat din 
vreme de către Constandin-vodă. Acesta sosise numai cu o zi mai devreme 
şi uită toată duşmănia din trecut, primindu-şi oaspetele fugar cu multă 
omenie. Nu putea să dea uitării faptul că Mihnea îl ajutase, trimiţându-i-l pe 
Băleanu, şi că erau „înhămaţi amândoi la acelaşi car”. 

— Ar trebui să ajungem la Rakoczy cât mai curând, îşi dădu părerea 
oaspetele. 

— Cine ştie pe unde se va fi ascuns... 

— Atunci este adevărată înfrângerea de la Zăcani? 

— Te mai îndoieşti? Doar a mânat sol la măria-ta după oşteni şi bani. 

— Cum? Când? se nedumeri fugarul. 

— Eram şi eu în Târgovişte atunci. N-a plecat decât când a văzut 
lefegii pârjolind oraşul. 

— Atunci, totul e pierdut! oftă Mihai Radu-vodă. 

Parcă erau prieteni de când lumea şi au rămas împreună mai bine de o 
lună, petrecând sărbătorile Crăciunului laolaltă şi bucurându-se la auzul 
veştilor că turcii ar fi fost înfrânți. Din păcate, mai multe erau cele despre 
biruinţa păgânilor. Apoi, în cea de-a treia zi a lui Ghenar, s-a zvonit că 
otomanii pătrunseseră în Banat, iar prinţul ar fi împresurat Sibiul. 
Domnitorul fugar se hotărî să se ducă la el, în timp ce Constandin-vodă a 
poruncit strângerea calabalăcului ca să plece cu totul la Sătmar, în împărăţia 
austriacă. 


Era o zi friguroasă, cu cer vineţiu, plin de nori ce aşteptau să-şi reverse 
omătul asupra sărăcăcioasei tabere. În pricăjitul său cort, alteţa-sa nu mai 
avea pohfala de astă-toamnă, totuşi se prefăcu a fi voios, când îl văzu pe 
domnul muntean. 


— ÎI prind aici pe Barcsay, după care întreg Ardealul mi se va supune. 
Păcat numai că gerul ne cam încurcă... 

Mihnea s-a prefăcut şi el a-l crede, dar în sinea lui nu mai nădăjduia o 
întoarcere a norocului, câtă vreme nu mai aveau nici bani, nici oameni. S-a 
întâlnit mai apoi cu Lazăr Borlovan, care s-a dovedit mai cu capul pe umeri 
decât visătorul său stăpân. 

— Oare printre bănăţeni n-am putea strânge oaste, şi să pornim din 
nou la luptă? Am auzit că sunt tare cutezători. Le-am făgădui lefuri bune, 
după izbândă. 

— După câte îi ştiu eu, nu zic că n-ar veni în oastea ţării, chiar şi fără 
plată, numai să facem ţara cea mare a tuturor... 

— Asta şi poftesc! O voi împlini! 

— Noi nu, măria-ta! oftă Lazăr. Am fi putut, dar nu ne-am înţeles. 
Păcat! 


Dar voievodul muntean nu era omul care să se lase doborât. Căpătase 
de la Borlovan câteva scrisori pentru nişte cămătari braşoveni şi nădăjduia 
să adune iarăşi lefegii. Ce-i drept, venind în numele bănăţeanului, a primit 
ceva bani, însă nu îndeajuns, aşa că mai stăruia, hălăduind de mai bine de o 
lună în oraşul de la poalele munţilor. 

lată însă că într-o zi se pomeni cu un neguţător evreu care prin viu grai 
îi spuse că sultana valide îl poftea într-ascuns la Stambul, iar dacă se va 
ruga de iertare nu va pătimi decât surghiun o bucată de vreme, nu mai mult 
ca un an de zile. Fără a sta prea mult să chibzuiască, pribeagul nu primi, ci 
apucă drumul Sătmarului. Acolo poposi la hanul „Lâna de aur”, pe unde 
ştia că trecuse înainte vreme şi marele său înaintaş, Mihai-vodă. Îi călca 
mereu pe urmă şi voia să se ducă la curtea împăratului de la Viena, ca şi el. 

Aflând de sosirea tovarăşului său de suferinţă, Constandin-vodă 
trimise pe dumnealui boierul Neagu Secuianu să-l poftească la un ospăț, pe 
care îl dădea în cinstea comandirului împărătesc din Sătmar. 

Era un bun prilej de a-i cunoaşte pe dregătorii împărăteşti, aşa că primi 
cu dragă inimă. Trecând pragul casei lui Constandin-vodă, avu o tresărire, 
căci i s-a părut a zări printre slujitori pe unul care semăna la înfăţişare cu 
Nikusios. Îşi dădu seama că nu era cu putinţă, acela fiind departe, dar o 
strângere de inimă i-a rămas totuşi, când a mai auzit şi nişte vorbe greceşti. 
Temerea i-a fost împrăştiată de gazdă, care i-a spus că în oraş locuiau mulţi 
greci şi că era firesc să-şi caute slujbă la un domnitor creştin ca şi ei. De 


altfel nici că l-a mai văzut pe cel care i-a trezit bănuiala. Aproape că şi 
uitase de ameninţarea „Areopagului”. 

A fost poftit în capul mesei, alături de alte feţe simandicoase, şi i-a 
făcut deosebită plăcere să primească laudele celor din jur, asemuindu-l 
eroilor creştinătăţii din trecut. Plin de voie-bună, s-a ospătat cu de toate şi 
abia mai prididea cu dulceaţa vinului de Tokay, care în cele din urmă 
începuse a-l îmbia la somn, împăienjenindu-i ochii. Atunci i s-a năzărit 
iarăşi că-l vede pe Nikusios, făcând pe postelnicelul şi luând „credinţa”, 
cum făcuse odinioară Tudorică, dar n-a mai avut putere să mai scoată niciun 
cuvânt. S-a frecat la ochi şi nu l-a mai zărit. 

„Prostii! Încep să am vedenii!” mormăi el. „Roiesc în jurul meu numai 
greci. Am să...” 

— Ai spus ceva, măria-ta? întrebă mieros Constandin-vodă, care stătea 
alături. 

— Nu! Nimic! dădu el din mână şi căzu cu capul pe masă. 

Fu dus pe braţe la rădvan şi de acolo la hanul unde trăsese, dar el nu şi- 
a mai dat seama când a fost dezbrăcat şi culcat în patul lui. Abia a doua zi 
către amiază s-a deşteptat, cu o arsură în pântece. Aşa îl găsi Lazăr 
Borlovan, care venise să-şi ia rămas-bun de la el, căci avea de gând să plece 
în Banat şi, în trecere prin Sătmar, aflase că se afla la han. Petrecuseră 
împreună ceasuri de visare şi ţinea la fostul domnitor, care ar fi vrut să facă 
mai mult decât a putut. 

— Mă iartă, prietene, dar am făcut-o lată astă-noapte şi mă cam 
junghie pe la măruntaie, se vaită pribeagul întinzându-i mâna. 

— Ai încercat cu vinars, măria-ta? Am eu ceva... 

Nu apucă însă bănăţeanul să-şi împlinească vorba, că voievodul se 
prăbuşi pe pat clămpănind din buze şi învineţindu-se la faţă. 

— Otravă! răcni Lazăr speriat. Varsă tot! Dă afară ce-ai mâncat! îl 
povăţui el ţinându-l cu mâinile de cap, după ce-l întorsese pe burtă. Un 
doftor! Chemaţi un doftor! 

Sfatul părea să fie bun, căci după ce deşărtă câte puţin din prea 
îmbelşugatul ospăț, parcă se mai liniştise, dar simţea o stare de slăbiciune 
pe care n-o mai cunoscuse până atunci. Dădu să se ridice şi holbă ochii, 
vrând să întindă mâna către uşa pe care tocmai intra doftorul, venit mai în 
grabă decât s-ar fi aşteptat. Acesta îl împinse cu capul pe pernă punându-i o 
mână în piept, de parcă ar fi vrut să-l ţintuiască, nu să-l ajute. 

— Ni... kusios! izbuti să îngaime voievodul. Voi m-aţi... 


— Areopagul judecă şi braţele lui lovesc, slăvite bazileu! rânji acesta 
cu faţa spre domn. 

— Sunt pierdut... 

— De mult! adăugă „doftorul”. 

Vorbiseră greceşte, încât cei de faţă n-au priceput nimic, dar nici nu 
mai era nevoie, fiindcă cel ce fusese „lo Mihai Radu-voievod” îşi duse 
amândouă mâinile la pântece şi se chirci, vrând parcă să nu mai primească 
leacul pe care i-l întindea Nikusios. Aşa a rămas fără suflare. 

— N-a mai fost nimic de făcut! zise „doftorul” pe latineşte. De altfel, 
se pare că el însuşi şi-a hotărât soarta! 


EPILOG 


PRIMĂVARA ERA ÎN TOI ÎN ÎNTREAGA ŢARĂ şi drumul care 
ducea de la Caransebeş către Mehadia părea a duce către rai, căci întreaga 
fire se înveşmântase în verdele crud, presărat cu floricele colorate. Lazăr 
Borlovan călărea gânditor, având în dreapta lui pe fecioraşul său, Marcu, ce 
se ţinea în şa ca un om mare, cu toate că abia săptămâna ce trecuse 
împlinise doisprezece ani. Mergeau la pas, iar în urma lor surugiii pocneau 
din bice, îndemnând caii de la rădvanul în care şedeau nevastă-sa şi fiică-sa, 
Ana, numai cu doi ani mai mică decât frăţiorul ei. 

Răscumpărase gospodăria pe care o avuseră părinţii lui în Bozovici, 
chiar după moartea fostului domn al Munteniei, însă mai întârziase pe la 
Oradea Mare şi a privegheat şi la căpătâiul prinţului său, rănit de moarte în 
bătălia de la Floreşti. Apoi, când vălul uitării s-a aşternut peste toate, a 
hotărât să se întoarcă pe meleagurile copilăriei sale. 

Alteţa-sa, prinţul Kemeny, care luase cârma Ardealului, îl îmbiase cu 
slujbe şi bogății, dar s-a simţit prea ostenit ca s-o mai ia de la capăt. Îşi 
aducea bine aminte cum acesta îi mărturisise că va trage spada numai 
pentru Ungaria, or, nu acesta fusese gândul lui de-o viaţă. Cine ştie?!... 
Poate că vlăstarul de alături, care purta numele pârcălabului lui Gaşpar- 
vodă Grazziani, va avea mai mult noroc să vadă ţara cea mare cu ochii lui. 
Iar dacă nu, nepoţii, strănepoţii... şi tot va fi pe voia neamului românesc! 

— Ce-i acolo, tată? întrebă fecioraşul, arătând ruinele. 

Roata înţepenită şi apa care curgea mereu la fel prin scocul şubred şi 
înverzit păreau a fi fost acolo de când lumea, căci nimic nu se schimbase la 
„Moara dracilor”. 

— Semne de statornicie, fiule! murmură Lazăr Borlovan, mai mult 
pentru sine. 


— sfârşitul volumului III — 

